
I. Mas Cĕbolang 

1 Putra-tunggalipun Sĕh Akadiyat ing rĕdi Sokayasa wasta Mas Cĕbolang 
bagus rupinipun, mbranyak kadosdene ringgit wanda lanyapan, kesah tanpa 
pamit, namung kadhĕrĕkakĕn santri sakawan i.p.: 1. Palakarti; 2. Kartipala; 3. 
Saloka; tuwin 4. Nurwitri. Lampahipun ngidul ngilĕn lumĕbĕt ing talatah 
Purbalingga. ... 
kaca 1. 

II. Jiyarah ing pasareyan Lawĕt, tĕrus nglajĕngakĕn lampah. 

Ing makam dhukuh Mas Cĕbolang dalah para santrinipun njujug ing 
griyanipun Dĕmang Srana, jurukuncinipun pasareyanipun Sĕh Jambukarang 
ing rĕdi Lawĕt. Lajĕng kaĕtĕrakĕn jiyarah ing pasareyan wau. Lampahipun 
angĕl saengga para santrinipun kĕndĕl ngĕntosi ing tĕngah margi. 
Kalampahan sagĕd jiyarah lan nĕtĕpi lampah-lampahipun jiyarah, malah 
mirĕng swantĕn, sampun kuwatos manahipun lan nglajĕngna niyatipun. ... 
kaca 2-5. 


Jilid 2 - Kaca : 5 

89. Gambuh 

1. Wau ta sining gunung | 
rĕsĕrĕspoh satĕbah gĕngipun | 
cacing kalung agĕngnya sagaran arit | 
lintah maratah sajagung | 

pacĕt agĕngnya sajĕmpol || 

2. Kumrĕsĕg swaranipun | 

mambĕt ganda janma nĕmbe rawuh | 
pacĕt ingkang nĕng godhongan samya nyĕnthing | 
milar nylorot lir udan wuh | 
rĕrĕspoh cacing nĕlolor || 

3. Lintah pating jĕnggunuk | 

ayun ngroyok mring kang nĕmbe rawuh | 
nanging datan ana kang prapta ing dhiri | 
mung kiwa tĕngĕn supĕnuh | 
anyirap pating talolor ]| 

4. Mas Cĕbolang tan keguh | 
ngeca-eca dĕnnira lumaku | 

sampun prapta pucaking wukir waradin | 
kinubĕng ing gurda agung | 
sawarnine kang nalolor || 

5. Wangsul ing unggyanipun | 

nĕng godhongan ngalĕwĕr gumandhul | 
jurukunci (m)buka lawang cungkup sarwi 
maca slawat mawa lagu | 
padupanira nyĕrmomong || 

6. Prapta ing (n)daganipun | 
juru kunci lawan sang abagus | 
makidhupuh uluk salam nulya tahlil | 
bakda tahlil kimas minggu | 
panyuwunira binatos || 

7. Karamating ngaluhung | 
mirĕng swara: jĕbĕng pamintamu | 
sun idĕni aywa sumĕlang ing ati | 
banjurĕna ing sĕdyamu | 
anutugakĕn lĕlakon || 

8. Ki jurukunci ngungun | 
ngandikĕng tyas sanyata linuhung | 
sajĕgingsun angatĕrkĕn lagi iki | 
ana swara kang karungu | 

cĕtha tĕtĕh kang wiraos || 

9. Kaliye mĕdal sampun | 

kori cungkup anulya tinutup | 

Mas Cĕbolang angubĕngi gĕbyog sarwi | 

ngrĕsiki sarana rambut | 

tĕpung gĕlang wangsul panggoh || 

10. Lawan Ki Sraya juru | 

wangsul maring pĕkĕrisan sampun | 
wusing ngrasuk busana tumurun aglis | 
sakeca ing lampahipun | 
tan ana winalang atos || 


2 Lampahipun dumugi ing pancuran Surawana, tukipun ing Muncar, nyipĕng 
ing griyanipun kĕpala dhusun Ki Dati. Enjingipun nglajĕngakĕn lampah 
dhatĕng Banyumas, nyatakakĕn bĕndungan ing Pancasan. ... 
kaca 6-7. 


Jilid 2 - Kaca : 6 

11. Praptĕng Nusupan dhusun | 

wus pinanggih lan santrinya catur | 
tanpa pamit lajĕng dĕnnira lumaris | 
saking Purbalingga laju | 
tanpa kampir ngidul ngulon || 

12. Kĕndĕl ing lampahipun | 

aningali kanang toya mancur | 
udakara wĕdale saĕpring ori | 
anjog maring lĕpĕn agung | 

toyanya wĕning anyarong || 

13. Kathah dyah ayu-ayu | 

samya ngangsu kandhĕg andudulu | 
marang ingkang rarywan satĕpining warih | 
wong lima kang siji bagus | 
sĕlĕh klĕnthing mlongo domblong || 

14. Mas Cĕbolang duk dulu | 
kathah kĕnya anom ayu-ayu | 
pasang ulat sadaya pinanduk liring | 
kang kataman riwe kumyus | 
sliranya ge samya (n)dheprok || 

15. Anuding santrinipun | 

kinĕn tanya arane kang dhusun | 
wus umentar kapanggih tatanya aris | 

(m)bakayu apuntĕnipun | 
kula kinĕn atatakon || 

16. Ing riki raning dhusun | 

kang tinanya kagyat samya (n)jumbul | 
gĕragapan sarĕng dĕnnira nauri | 
dhusun Manut wastanipun | 
ĕtuk toya ingkang katon || 

17. Surawana puniku | 

wusing tanya ki santri gya wangsul | 

Mas Cĕbolong linggar anilari liring | 

mĕsĕm-mĕsĕm nulya laju | 

dyah ngangsu nulya wirangrong || 

18. Wau ta lampahipun | 

Mas Cĕbolang lan santrinya catur | 
wanci Sang Hyang Arka mĕh tumamĕng wukir | 
ing ngarsa ana kadulu | 
kadi kaluwung kang anjog || 

19. Mring siti ngokop ranu | 

pinarpĕkan sru eraming kalbu | 
dene umbul inggilira anglangkungi | 
watara nĕm dhĕpa langkung | 
tibaning we kadi jawoh || 

20. Ki santri gĕdhĕg muwus | 

bilah biyung dak kira kaluwung | 
jĕbul banyu umbul anggayuh wiyati | 

Allah yĕn karya piduwung | 
tan mantra kĕna ginayoh || 

21. Mas Cĕbolang wus ngutus | 

santri kinĕn lumĕbĕt mring dhusun | 
angupaya sipĕngan kalaning ratri | 
santri kalih mlĕbĕt dhusun | 
lawan kapalang wus panggoh || 

Jilid 2 - Kaca : 7 

22. Hyang Surya wus sumurup | 


< Serat Centhini Jilid 02 - Halaman : 3 > 


Mas Cĕbolang tumamĕng ing dhusun | 
kapanggihan kapalang aran Ki Dati | 
gupuh mapag jawi pintu | 
sasalaman gantos-gantos || 

23. Wusing salaman laju | 

malbĕng wisma pinarnah nĕng salu | 

Dati tanya anak kang asarju mampir | 

sintĕn sinambating arum | 

myang pinangka de lunga (n)don || 

24. Mas Cĕbolang lon muwus | 
amahyakĕn nami sangkanipun | 
miwah minta pasipĕngan mangke ratri | 

Ki Dati suka turipun | 

anak bagus ywa pakewoh || 

25. Sampun kang mung sadalu | 
nadyan pĕndhak kula suka sukur | 

Mas Cĕbolang mĕsĕm awacana manis | 
kalangkung panuwun ulun | 

riki pundi raning dhusun || 

26. Ki wisma lon umatur | 

dhusun Tĕmon Ki Dati ran-ulun | 
kapalange padhusunan Tĕmon riki | 
kang mĕrtamu samya (n)dhĕku | 

Ki Wisma parentah gupoh || 

27. Asasaji susuguh | 

wedang ĕsĕs gantyan ulam sĕkul | 
wus lumadyĕng ngarsa Ki wisma turnya ris 
babo anak santri bagus | 
pun bapa atur susugoh || 

28. Sawontĕne ing dhusun | 

mung lumayan jajampining lĕsu | 
tamu miwah Ki wisma samya wawan ling | 
rahap anadhah pikantuk | 
bakdaning dhahar lĕlĕson || 

29. Ing wanci waktu Subuh | 

Mas Cĕbolang myang santri kacatur | 
minta pamit jawat tangan gya lumaris | 
tan kantĕnan kang jinujug | 
yĕn dalu rĕrĕm ing dhukoh || 

30. Praptĕng Pancasan dhusun | 
myat balumbang tinĕpi binatur | 
wiyaripun tridasa tindak pasagi | 
sadhadha lĕbĕting ranu | 
wĕning lirap kinclong-kinclong || 

31. Sawusnya samya adus | 
linajĕngkĕn wau lampahipun | 


< Serat Centhini Jilid 02 - Halaman : 4 > 


praptĕng tlatah Banyumas dhusun Kĕmawi 
anĕng sukune kang gunung | 

Mas Cĕbolang mancat gupoh || 

32. Santrinya atut pungkur | 

kathah sato samya tutut-tutut | 
kĕnthus kidang mĕnjangan tanapi kancil | 
(n)dĕdĕr prapta puncakipun | 
santri catur ting karĕnggos || 


3 Dumugi ing Banyumas, tĕrus minggah rĕdi sumĕrap lumpang sela, ingkang 
kangge nandha, sintĕn ingkang kiyat ngangkat badhe kadumugĕn sĕdyanipun. 
Namung Mas Cĕbolang ingkang kiyat ngangkat lumpang sela wau. Lajĕng 
sami numpak rakit mandhap dhatĕng lĕpĕn Sĕrayu. ... 
kaca 8. 


Jilid 2 - Kaca : 8 

33. Ing riku wontĕn watu | 

kadi lumpang saprangkul gĕngipun | 
aran sela panji sintĕn kang kuwawi | 
anjunjung yĕkti pikantuk | 
kanugrahaning Hyang Manon || 

34. Kadugĕn kajatipun | 

santri papat gantya samya junjung | 
mung Nurwitri kang kuwawi sawatawis | 

Mas Cĕbolang nulya junjung | 
wus kaangkat tan rĕkaos || 

35. Catur santri sru ngungun | 

tan adangu anulya tumurun | 

mring Cilacap ingkang sinĕdya ing galih | 
praptane lĕpĕn Sĕrayu | 
damĕl gĕthĕk amirantos || 

36. Pitaya pĕngkuh bakuh | 

wus pitados tinumpakan gupuh | 
tan cinatur laminya ngambang nĕng warih | 
praptĕng Cilacap tumurun | 
saking gĕthĕk alon-alon || 

37. Ngĕlangut lampahipun | 

Mas Cĕbolang lan santrinya catur | 
langkung lĕsah kĕndĕl dĕnira lumaris | 
nĕng ngandhaping mandira gung | 
salingsire kanang dhukoh || 

90. Salisir 

1. Mangkana kang winarni | 
kang adhepok nĕng ngasrami | 

Arjabinangun wawangi | 
nĕnggih Jajanggan Naradi || 

2. Tĕmurun saking maladi | 
alĕledhang nyangking kudhi | 

kagyat dĕnnira ningali | 
sor mandira ana janmi || 

3. Gupuh dĕnnya marĕpĕki | 
tundhuk gya asung pambagi | 
babo anggĕr sadayĕki | 

pun bapa anilakrami || 

4. Sintĕn sinambating wangi | 
myang pundi pinangkanĕki | 
ngajĕng kang sinĕdyĕng kapti 
kadi lĕlampah wus lami || 

5. Di-prasaja aja kumbi | 
tinĕbihna sanggarunggi | 
awit karasa tyasmami | 

Mas Cĕbolang ris turnĕki || 

6. Ingkang sotah amastani | 
pun Cĕbolang wasta mami | 
saking Sokayasa ardi | 
atmaja sang mahayogi || 

7. Sĕh Akadiyat wawangi | 
mangkana Janggan Naradi | 
ĕngĕt kalanira nguni | 

duk masih dumadya santri || 


4 Kĕndĕl ing dhusun Arjabinangun kapanggih Ajar Naraddhi ingkang nate 
dados santrinipun Sĕh Akadiyat ing Sokayasa. Lajĕng sami kaajak njajah 
tlatah dumugi guwa Limusbuntu. Ningali guwa Selapĕthak awangun griya lan 
pĕndhapi, cariyosipun tilas kratoning rasĕksa. Tĕms dumugi sagantĕn 
Anakan, lajĕng numpak baita kolĕk dhatĕng Karangbolong, tĕrus dhatĕng 
ujung Alang, rĕdi Ciwiring. Saking katĕbihan katingal pulo Bandhung, 
panggenanipun sĕkar Wijayakusuma ingkang kajagi pĕksi Bayan. Janggan 
Naraddhi nyariyosakĕn nalika Prabu Krĕsna nglabuh sĕkar Wijayakusuma 
sarta wadhahipun ingkang dados pulo Bandhung wau. ... 
kaca 9-10. 


Jilid 2 - Kaca : 9 

8. Wasana aris lingira | 
bagus nguni ulun dadya | 
warga uwus satuhu dya | 
dumunung nĕng Sokayasa || 

9. Anama Sĕh Anggungrimang | 
wus umangun palakrama | 

Siti Wuryan ĕstrinira | 
kabar wus wawĕka priya || 

10. Mas Cĕbolang duk miyarsa | 
ngandikanira sang tapa | 
gapyuk angrungkĕpi pada | 
saha matur wor karuna II 

11. Dhuh pukulun (ng)gih punika 
ingkang ayoga kawula | 
Janggan Naradi mangkana | 
suka amarwata suta || 

12. Mas Cĕbolang gya rinangkul | 
babo sutaningsun nyawa | 
bangĕt (ng)gonku nora nyana 
yĕn kĕtĕmu lawan sira || 

13. Prasasat panggya pribadya | 
lawan ramanira kakang | 
miwah kangbok ibunira | 
ana ta padha raharja || 

14. Saking pandonga paduka | 
ibu miwah kangjĕng rama | 
sami ginanjar raharja | 
lĕstantun nĕng Sokayasa || 

15. Sang wiku malih ngandika | 
ramakmu biyĕn adarbya | 
panakawan kuncung papat | 
arampak gĕdhene padha || 

16. Umatur Ki Mas Cĕbolang | 
sarwi nolĕh wurinira | 

lah punika kula bĕkta | 

Saloka sĕpuh priyangga || 

17. Palakarti Kartipala | 

Nurwitri sakawanira | 
kabĕh padha mareneya | 
ngabĕktia sang minulya || 

18. Wus ngabĕkti gantya-gantya | 

Janggan Naradi ngandika | 
kulup payo maring wisma | 
kasuwĕn nĕng sor mandera || 

19. Dupi wus tamamĕng wisma | 

sunggata sampun samĕkta | 
mangunahe sang minulya | 
sabarang wus sarwa ana || 

20. Ĕh kulup sira mangana | 
sunggata saanarira | 
langip tan darbe wanita | 
yĕktine iya kuciwa || 

21. Pasunggata tan mirasa | 
kang sinung ling ngaraspada | 
nutug ngrahapi sugata | 
linorodkĕn santrinira II 

22. Apan dhahar nyanyamikan | 
simambi anginum wedang | 

Janggan Naradi ngandika | 
kulup ingsun atĕtanya || 

23. Ĕnggomu marene nyawa | 
apa dinuta ramanta | 

apa karĕpmu priyangga | 

Mas Cĕbolang tan ngandika || 

Jilid 2 - Kaca : 10 

24. Tumungkul konjĕm pratala | 
mangkana sang maha-tapa | 
alon pangandikanira | 
aywa uwas ing tyasira || 

25. Banjurĕna karĕpira | 
nuruti rudahing karsa | 
amung ta sira emuta | 
kalamun trahing utama || 

26. Upama pawaka ingkang | 
kang lagi andadi murub | 
pinapas yĕkti rĕkasa | 
luhung ta kinĕndĕlĕna || 

27. Tĕmbe lĕmpĕring pawaka | 
manawa nyarĕngi mangsa | 
sirna rĕrĕgĕd sadaya | 
katon adining kancana || 

28. Mas Cĕbolang duk miyarsa | 

(n)dĕngĕngĕk enggar tyasira | 
sang wiku malih ngandika | 
apa condhong lan karsanta || 

29. (ng)Goningsun asung saloka | 
kang sinung ling tan wacana | 
mung mĕsĕm sĕmu kaduga | 
lah kulup padha asowa || 

30. Wus aso eca anendra | 
ing wanci ĕbyar raina | 
kang nendra tangi sadaya | 
maha wiku wus siyaga || 

31. Lah kulup payo ta mara | 
kakaring supaya dadya | 
undhaking kawruh utama | 
marang tĕpining samodra || 

32. Sadaya datan lĕnggana | 

Ki Janggan lumakyĕng ngarsa | 
praptĕng tanjung Congot nama | 

tuwin maring Pandhanarang || 

33. Saking Pandhanarang sigra | 

maring tĕpining samodra | 
baita kolĕk wus mrantya | 
kang nglampahkĕn kalih jalma 

34. Janggan myang tatamunira | 

wus tumamĕng ing baita | 
tan pantara dangu prapta | 
Limusbuntu raning guwa 1 1 

35. Tumurun saking baita | 
majĕng mangetan kang guwa | 
amarĕki kang wiwara | 
sadaya tumamĕng guwa || 

36. Ing lĕbĕt inggil tur wiyar | 

anon padhas dhapur wisma | 

pringgitan miwah pĕndhapa | 
kadya ingukir kanaka || 


5 Nglajĕngakĕn lampah dhatĕng Jumprit, ningali tukipun lĕpĕn Praga ing rĕdi 
Sindara. Kapanggih Ki Gupita ingkang nyariyosakĕn lĕlampahanipun Ki 
Jumprit ngantos bab kĕthĕk Ki Dipa kalangĕnanipun Ki Jumprit saturun- 
turunipun dados kĕthĕk kramat ing rĕdi Sindara. ... 
kaca 10-15. 


Jilid 2 - Kaca : 11 

91. Pangkur 

1. Sela pĕthak mubyar mĕmplak | 
pan ingukir pindha wiwiron adi | 
pinatra kinĕmbang mungguh | 
rĕmit aparipurna | 

Mas Cĕbolang matur tatanya sang wiku | 
nama myang kang darbe tilas | 
sang wiku ngandika aris || 

2. Limusbuntu raning guwa | 
caritane duk jaman Buda nguni | 
kene kĕdhatoning diyu | 

wus tamat dĕnnya miyat | 
mijil saking guwa mring tĕpining laut | 
aran Sagara Anakan | 
samya numpak kolĕk malih || 

3. Kĕndĕl pongot toyanya pan | 
datan dangu wangsul baita malih | 

Karangbolong kang jinujug | 
prawata sela pĕthak | 

ngongkang-ongkang anglojok ing Laut Kidul | 
dĕnnya kĕndĕl mung sakĕdhap | 
wangsul mring baita malih || 

4. Mancal maring masjid sela | 

duk dumugi ing Ujungalang nami | 
cinancang baitanipun | 
minggah maring pajagan | 
griya ingkang dumunung sanginggil laut 
babanjĕngan ingkang wisma | 
sinasak nam-naman dĕling || 

5. Kang dadya pangupajiwa | 
amiyasa ulam lan damĕl trasi | 
dera non wus kĕmput gadhug | 
anulya wangsul sigra | 

numpang prau lajĕng maring masjid wau 
praptanira masjid sela | 
baita cinancang aglis || 

6. Sadaya wus samya lĕnggah | 
masjid sela mangetan adhĕpnĕki | 
pĕthane lir Limusbuntu | 

kaot korinya wiyar | 

pĕthane kang pangimanan moncol bagus 
pawĕstrĕn myang padaringan | 
bothĕkan linĕkok rĕmit || 

7. Wontĕn kadi kĕnong gangsa | 
langkung kathah warni kadi tĕmbagi | 
atanapi mawi sumur | 

gambar sirah waraha | 

pan ing riku wontĕn pakuburanipun | 

Mas Cĕbolang lon turira | 
sintĕn kang sumare ngriki || 

8. Janggan Naradi lingira | 
kacarita ing nguni ana santri | 
tirakat aran si Ayub | 

nĕng masjid nulya pĕjah | 
ingkang darbe rarĕksan dupi andulu | 
lamun si Ayub palastra | 
wusing binarsihan nuli || 

9. Pinĕtak kene kewala | 

ĕmbuh ingkang adarbe ahli waris | 

payo kulup padha mĕtu | 

sadaya sampun mĕdal | 

mring baita tambang inguculan sampun | 

lĕpas lampahing baita | 

sampun prapta ing gigisik || 

10. Kĕndĕl baita cinancang | 

manjat maring ardi nama Ciwiring | 
sapraptanira ing pucuk | 
samya majĕng mangetan | 
kawistara pĕthane kang pulo Bandhung | 
Mas Cĕbolang lon turira | 


Jilid 2 - Kaca : 12 

pulo kang katingal ngarsi || 

11. Angĕngrĕng wingit kawuryan | 

lir kinurung wangkawa ngrĕspatĕni | 
iku kulup kawruhanmu | 
ing pulo Bandhung tiga | 
panggonane Sĕkar Wijayasumĕku | 
kang rumĕksa pĕksi Bayan | 
sajodho datan na luwih || 

12. Sajĕge tan lunga-lunga | 
caritane duk jaman purwa nguni | 
nalika Pandhawa ayun | 
manjing mring kasampurnan | 
midĕring rat Bathara Krĕsna tan kantun | 
samarga-marga rĕrasan | 

arja patitising pati || 

13. Dupi prapta tĕpining kang | 

Laut Kidul Sri Krĕsna matur maring | 

ari Judhisthira Prabu | 

dhuh mugi mangĕstuwa | 

sĕdya ulun Sĕkar Jayakusumĕku | 

arsa sunlabuh samangkya | 

ing tasik inggih manawi || 

14. Dadya tandha papawitan | 

tĕmbe nadyan wus anĕng ing jaladri | 
kenging pinintanan ĕstu | 
usadĕng duhkitĕng tyas | 
yayi benjing taksih sagĕd atutulung | 
sang aprabu Pandhuputra | 
umatur langkung njurungi || 

15. Nulya sagung para nata | 
para ari tumindak marĕpĕki | 
anĕng satĕpining laut | 

atap kacaryan miyat | 

rĕsmining kang ranu nuju gĕnging laut | 

sarah-sarah tiningalan | 

panthan lir tinata asri || 

16. Sang Aprabu Krĕsna sigra | 
ngampil Sĕkar Wijayakusumadi | 
sawadhahira tan kantun | 
linabuh ing samodra | 

sarwi sinangenan pangandika arum | 
ĕh ĕh Wijayakusuma | 
muga tuwuha sirĕki || 

Jilid 2 - Kaca : 13 

17. Nĕng samodra dumadia | 
pawitane wuri kang madĕg aji | 
mĕngku rat Jawa sĕwĕgung | 

ri wusnya pinojaran | 

karsĕng Dewa gya banjur tuwuh tĕtĕlu | 
saka wadhah tutup kĕmbang | 
lah iku purwane nguni || 

18. Katĕlah tĕkĕng samangkya | 
lamun ana narpati kang mandhiri | 
amĕngku rat Jawa banjur | 
utusan pra ngulama | 

amunajat nĕng sajroning pulo Bandhung | 
undure lamun wus angsal | 
konjuk sri nata pribadi || 

19. Matur malih Mas Cĕbolang | 
anjawi kang Wijayakusumadi | 
punapa malih linabuh | 

sang Janggan angandika | 

ana manĕh ananging nora linabuh | 

padha pinundhut Jawata | 

Naraddha ingkang tinuding || 

20. Krĕsna sakadang Pandhawa | 

duk ngalĕmpak anĕng Ngastina nagri | 
pirĕmbagan tamtunipun | 
tumamĕng ing pancaka | 

Hyang Naraddha cĕmlorot saking aluhur | 
niyup praptĕng panangkilan | 
sagunging para narpati || 

21. Gupuh tumurun manĕmbah | 

Hyang Naraddha pangandikanya aris | 
dhuh sri nata yoganingsun | 

kabĕh kawruhanira | 

ingsun iki tinuding Hyang Suksma Luhung 
kinĕn amundhut Cakranta | 
lawan panah Cundhamani || 

22. Karone iku wus mangsa | 

padha mulih marang ing suwarga di | 
marga sira samya ayun | 
ngancas sampurnĕng pĕjah | 
wruhanira babo karo yoganingsun | 
kang mangka bancanĕng pĕjah | 
yĕn maksih anon kakalih || 

23. Kasuran miwah katrĕsnan | 
ingkang asih sisip ciptanta kaki | 
yĕku dirgamaning lampus | 
puwara aru-ara | 

kuwur-kuwur riribĕd ngribĕdi kalbu | 

nĕmahi amaro tingal | 

tan tumanĕm ing tyas ĕning || 

24. Ngalih-alih ngalam-alam | 
keran-keron ing cipta mindho kardi | 
wĕkasan kapiran kulup | 

labĕt kewraning manah | 
di patitis titikan aja kalĕru | 
kalawan dĕn-kawruhana | 
santosaning jaman pati || 

25. Datan liyan amung ana | 
pangadiling ciptanira pribadi | 
wisaning cipta puniku | 

tan liya uwas-uwas | 
dadya sĕmang-sĕmang 
pangadilirĕku | 
lamun kongsia mangkana | 
ing wardaya tĕmah gingsir || 

26. Dipun-ngati-ati poma | 
wruhanira dhuh yoganingsun sami | 
rĕhning kasampurnan iku | 

tan ngaping kalih karya | 
luput pisan kĕna pisan dipun emut | 
yĕn wus sirna saking donya | 
tan bali babakal malih || 

27. Jĕr wus tinutup dening Hyang | 

iya iku sampurna ing ginaib | 
sadaya kang samya ngrungu | 
lingnya Rĕsi Naraddha | 

dahat ajrih (n)dhĕku awor sĕmbahipun | 

Sri Krĕsna ngaturkĕn sigra | 

Cakra lawan Cundhamani || 

28. Wus cuthĕl caritaningwang | 
payo kulup prayoga padha mulih | 
marang ing Arjabinangun | 

kang sinung ling manĕmbah | 
santri papat tansah umiring nĕng pungkur | 
sapraptaning padhepokan | 
wus gumlar sugatanĕki || 

29. Kulup iki kabĕnĕran | 

paringing Hyang satuhu murah asih | 
marang ing kawulanipun | 
lah mara padha dhahar | 

Mas Cĕbolang gya bukti langkung pikantuk | 
wus dumugi cinarikan | 
santri papat sarĕng bukti || 

30. Cĕplĕs tan mawi lorodan | 

sarwi nikmat sadaya kang binukti | 
ĕh ta kulup kawruhanmu | 
ing Congot toyanya pak | 

Karangbolong arga Ciwiring ing besuk | 
kadunungan wong amanca | 
saking nagri Ngatasangin || 

31. Iku ujare kang jangka | 

(m) buh nyatanya luwih karsaning Widdhi | 

Mas Cĕbolang langkung nuwun | 
manĕmbah ris turira | 

paran margi griya-griya samya suwung | 

rajakaya ting salĕbar | 

datan wontĕn kang ngopĕni || 

32. Ki Janggan aris ngandika | 
wus adate kalamun amarĕngi | 
angin saka kulon kidul | 
wong sanagri Cilacap | 

padha ngili tilar bale wismanipun | 
wit akĕh ingkang lĕlara | 
brĕkasakan andhatĕngi || 

33. Gĕgodha (m)bedhung ngrĕncana | 
tan na tahan dumadi padha ngili | 
mulane siwayĕng-ulun | 
mĕngko sira mangkata | 

nora pisan si bapa babasan nundhung | 
tĕmbunge nora kainan | 
sumingkir saka bilai || 

34. Cĕbolang matur sandika | 
santri papat miris duk amiyarsi | 
marinding gigithok mungkruk | 
tyas anggung tarataban | 

sang Jajanggan mĕsĕm angandika arum | 

kabĕh aja ana maras | 

kang tĕtĕg pitayĕng Widdhi || 

35. Wis kulup sira mangkata | 
wĕkasingsun mĕtumu saka panti | 
lawan rencangira catur | 

(n) dhingina sikil kiwa | 

pitung tindak aywa nolĕh anĕng pungkur | 
manĕmbah matur sandika | 
angabĕkti ganti-ganti || 

92. Maskumambang 

1. Sampun mijil kadi mas timbul ing warih | 
alon lampahira | 

mituhu wĕling sang rĕsi | 
wusing antuk pitung tindak || 

2. Mas Cĕbolang tumĕnga miyat wiyati | 
wanci sampun pajar | 

dahat kacaryaning galih | 
ngandika mring santrinira || 

3. Ĕh Saloka iki ana tanah ngĕndi | 
adhĕme kalintang | 

rasane kaya wong ngimpi | 

apa isih nĕng Cilacap || 

4. Ki Saloka lingak-linguk tan bisa ngling | 
tuwin Kartipala | 

Palakarti myang Nurwitri | 
sadaya tan ana ngucap || 

5. Byar raina Sang Hyang Bagaspati mijil | 
tandya eraming tyas | 

tĕka nĕng anggraning wukir | 
mangalor anon samodra || 

6. Lamat-lamat we-ne kang jaladri Jawi | 
miyat ngering nganan | 

wimbuh sĕngsĕming panggalih | 
nĕng tĕpi umbul we maya || 

7. Mudaling kang we umbul agĕng nglangkungi 
datan pati tĕbah | 

ana kuburan sawiji | 
kayoman witing mandera || 

8. Tan petungan wanara agĕng myang alit | 
nĕng panging mandera | 

Nurwitri umatur aris | 
pun bapa asring carita || 

9. Tanah Kĕdhu sirah Praga nama Jumprit | 
ĕtuking kang toya | 

kajawi umbul kaĕksi | 
wĕdaling we saking guwa || 

10. Samya piyak tatela tuk kang ngagĕngi | 
saking jroning guwa | 

nulya na jalma lumaris | 
murugi kang ribĕd ing tyas || 

11. Anyĕlaki saha ngaturi pambagi | 

(ng)gĕr sintĕn sinambat | 
myang pinangka saking pundi | 
katĕmbĕn ulun pinanggya || 


6 Lampahipun dumugi ing dhusun Margawati talatah Kĕdhu, kapanggih Ki 
Lĕhdaswaninda^ 1 ingkang nyariyosakĕn bilih kapal (kuda) Margawati 
pinilala dening Kangjĕng Sultan ing Mataram. Ki Lĕbdaswaninda suka 
sĕsĕrĕpan bab ciri-cirining kapal sakalangkung moncĕr ngantos dumugi bab 
dintĕn kalairanipun kapal sarta pamindhahipun dhatĕng gĕdhogan. ... 
kaca 15-35. 

12. Kang tinanya amangsuli kula saking | 
ing tanah Cilacap | 
tiyang sakawan puniki | 

(ng)gih rencang kula sadaya || 

13. Kula nyuwun sasĕrĕpan mring kiyai | 
ingriki punika | 

winastanan tanah pundi | 
lan sintĕn kakasih para || 

14. Anggĕr tanya punika tanah ing Jumprit | 
sukuning Sundara | 

tlatah Kĕdhu nama mami | 
kenthol Gupita kang dadya || 

15. Palawangan bilih wontĕn kang nĕnĕpi | 
saĕstunya tĕbah | 

Cilacap prapta ingriki | 
datan dumugi sapasar || 

16. Mas Cĕbolang anggarjita jroning galih | 

Naradi sanyata | 

linuwih samining janmi | 
nĕm ari sadalu prapta || 

17. Wasana ngling kula anyuwun pawarti | 
paran mulanira | 

de dados panĕpĕn ngriki | 

Ki Gupita gya carita || 

18. Jaman kina wontĕn satunggiling janmi | 
nama Jumprit gadhah | 

mala tan limrahing janmi | 
manggĕn pinggir lĕpĕn Praga || 

19. Wus ambadal sakĕh usada tan mari | 
mmaos nir deya | 

satĕmah mupus ing ati | 
narimah takdiring badan || 

20. Puwara mung nalangsa marang Hyang Widdhi 
supe nadhah nendra | 

anuju lingsiring ratri | 
sidhakĕp asuku tunggal || 

21. Amĕjahi babahan nawa sangĕki | 
ngĕmpalkĕn kaanan | 
pamoring kawula-Gusti | 
mirĕng swara lamat-lamat || 

22. Ingkang botĕn kapirĕng saking ing kuping | 
nanging asarana | 

cipta sasmita linuwih | 
ujaring swara mangkana || 

23. Ĕh ta Jumprit manawa sira kapengin | 
waluyaning roga | 

anungsunga kali iki | 
yĕn wis katĕmu sirahnya || 

24. Banjur sira adusa ingkang barĕsih | 
dhĕdhukuha pisan | 

nĕng kono salaminĕki | 
amĕsthi laramu sirna || 

25. Lan jĕnĕngmu pasthi kocap sajĕgnĕki | 
dupi gagat enjang | 

tan darana Kyai Jumprit | 
lajĕng wisata sumĕdya || 

26. Anglampahi wangsiting Jawata luwih | 
datan dangu prapta | 

ing laking lĕpĕn Pĕragi ] 
dumunung guwa punika || 

27. Tan darana lajĕng (ng)gĕbyur Kyai Jumprit | 
dahat asrĕpira | 

babalung lir dĕnlolosi | 
rĕh adrĕng ayun waluya || 

28. Srĕping toya pindha Kamandhanu warih | 
ing tanah Pulimat | 

dangu dĕnnya anĕng warih | 

Kyai Jumprit nulya mĕntas || 

29. Ngunguning tyas lupa lĕsu lungkrahnya nir | 
pĕra raganira | 

tan ana antawisnĕki | 

yĕn mĕntas anandhang roga || 

30. Pan katĕlah dadya nama Praga kali | 
dumugi samangkya | 

toya tuking lĕpĕn Pragi | 
taksih darbĕni kasiyat || 

31. Yĕn dĕninum raosipun tuntung lĕgi | 
tuwuk tanpa nadhah | 

damĕl kiyat saranduning | 
tĕmah angĕjur tĕtĕdhan || 

32. Kinarya dus pĕra raganipun yĕkti | 
tungtum balung rĕngka | 
kĕngkĕnging otot nambahi | 
anyĕgĕrakĕn sarira || 

33. Manawi mukaramah kalawan takdir | 
ĕstu enggal saras | 

kaol kang carios nĕnggih | 
awĕt anĕm umur panjang || 

34. Sami ugi siram Kamandhanu warih | 
dlomoking wirayat | 
sumanggĕng karsa kang myarsi | 

mung ngluluri criyos kuna || 

35. Amangsuli cariyosnya Kyai Jumprit | 
sarĕng wus waluya | 

lajĕng adhĕdhĕkah riki | 
nĕng wetan tuking Paraga || 

36. Olah tani sinambi amanguntĕki | 
yĕn dalu mĕmuja | 

(m)bĕg darma sih ing sasami | 
utama sabda sarkara || 

93. Dhandhanggula 

1. Lami-lami kawĕntar Ki Jumprit | 
ing manca-pat myang liyaning praja | 
bilih katrimah dongane | 

kathah janma angluru | 
anyunyuwun mawarni-warni | 
tulak tumbal sarana | 
isarat sĕmpulur | 
panggĕsangan kasugihan | 
kadlajatan kamulyaning donya akir | 
tan ana kang katulak || 

2. Kathah ingkang kalajĕng tan mulih | 
tumut dhadhĕkah nĕng sirah Praga | 
lajĕng dados dhusun gĕdhe | 

Ki Jumprit duk rumuhun | 

ngingah kĕthĕk satunggal nami | 

pun Dipa gĕng sajalma | 

anjilma satuhu | 

mangrĕtos ing saniskara | 

kaot botĕn sagĕd wicantĕn lir janmi | 

Ki Jumprit langkung trĕsna || 

3. Kalampahan tinimbul winisik | 
ngĕlmi pangawikan panitisan | 
dĕlalah pun Dipa kĕthĕk | 
sadaya wulangipun | 

Kyai Jumprit sagĕd nampĕni | 
kenging binasakĕna | 
kalih tunggilipun | 
manawi wontĕn dhatĕngan | 
minta sarat Ki Jumprit tan ana panti | 
tinampĕn Kyai Dipa || 

4. Datan pae lan paringe kyai | 

Lami-lami pun Dipa wanara | 

Kyai Dipa sĕbutane | 

dupi Ki Jumprit lampus | 
gya kinubur ing sacĕlaking | 
ĕtuk Praga punika | 
nĕng sor mandira gung | 

Ki Dipa tan kesah-kesah | 

saking ngriku muhung nĕnggani kuburing 
bandara kang wus lena || 

5. Apitĕkur nĕng panging waringin | 
kĕthĕk wanan kathah ingkang prapta | 
suyud angratu anggĕpe | 

samya anyuhun-nyuhun | 
saking adil paramarta sih | 

(m)bĕg darma bijaksana | 

lir critaning dangu | 

narpati wre Sri Sugriwa | 

lulus ngantos sakpriki kang madĕg aji | 

turunipun Ki Dipa || 

6. Mas Cĕbolang miwah catur santri | 
langkung suka miyarsa carita | 
paman (n)dika lajĕngake | 
criyose Dipa Prabu | 

kadiparan tĕkĕng sakniki | 

Ki Gupita lingira | 
nĕnggih kang kĕsĕbut | 
ing criyos kang madĕg raja | 
sapunika Kanjĕng Kyai Dipa lagi | 
tumĕdhak kaping tiga || 

7. Nadyan sampun tumurun kaping tri | 
saking Jĕng Kyai Dipa sapisan | 
datan ewah mangunahe | 
mĕnggah jalaranipun | 

sabĕn ingkang jumĕnĕng aji | 

wus kadhatĕngan bangas | 

tandha ayun surud | 

lajĕng animbali putra | 

kang ginadhang (ng)gĕntosi jumĕnĕng aji 

dipun ajak uminggah || 

8. Dhatĕng pucaking Sundara wukir | 
wontĕn pucak kang putra winĕjang | 
ing ngĕlmi umadĕg rajĕng | 
myang saniskaranipun | 
pangawikan sampating wangsit | 
lajĕng mancolot marang | 

ing kawah alabuh | 
tumangan yitmaning nata | 
kacariyos dados seta kĕmpal malih | 
lan Ki Jumprii minulya || 

9. Putra kang wus anampĕni wangsit | 
gya tumurun marang ing mandira | 
wanara kĕh panganggĕpe | 

tan pae lan kang surud | 

wus tinakdir jaman samanggkin | 

titiyang sampun suda | 

ing pangandĕlipun | 

mring kaelokaning dewa | 

satĕmahing tan 
ngĕrtos dhatĕng basaning 
sato lir jaman kina || 

10. botĕn sagĕd sami anampĕni | 
cipta sasmitane Kyai Dipa | 
mung kajawi kula anggĕr | 
pramila kang samya yun | 
amiminta bĕrkah (n)jĕng kyai | 
anyuwun palarisan | 

rĕjĕki sĕmpulur | 
pangasihan panglulutan | 
kasugihan kadlajatan myang indhaking | 
ing pangkat kaluhuran || 

11. (n)Jujugipun dhumatĕng ing kami | 
sarananya mawi sajĕn pisang | 
rajatalun kang ajĕne | 

sĕdhah wohan rum ayu | 

mĕnyan madu wawrat satail | 

artanipun saprapat | 

miwah tĕmbenipun | 

kalamun wus kalĕksanan | 

angaturi dhahar tumpĕng panggang pitik | 

wowohan warna-warna || 

12. Lah punika caritane nguni | 
mung sadrĕmi kawula sumangga | 

Mas Cĕbolang lon dĕlinge | 
langkung panuwunulun | 
paman asung carita yakin | 

rĕh dumugĕkkĕn lampah | 
lilanana ulun | 

Ki Gupita mĕndhak-mĕndhak | 
kaparĕnga anggĕr mampir wisma mami | 
kang ĕmbok wus sadhiya || 

13. Sampun nanggĕl sae benjing-enjing | 
karsa paduka (n)dugĕkkĕn lampah | 

Cĕbolang alon dĕlinge | 
langkung panuwunulun | 
pasihanta mring kang kaswasih | 
andhĕku Ki Gupita | 

sumangga nak bagus | 
ulun jumurung raharja | 
sasampuning sasalaman gĕnti-gĕnti | 
linggar saking Paraga || 

14. Sampun lĕpas lampahira prapti ] 
ardi alit-alit gumuk kathah | 
kadi kukusan dhapure | 
wontĕn kang alit bulug | 
ngilak-ilak mung katang wilis | 
ngrĕmbaka lĕma-lĕma | 

nĕng sĕlaning watu | 
siti padhas sela kathah | 
amung arga sajuga pucakirĕki | 
ana witing mandira || 

15. Sakawan wit agĕngira sami | 
angayubi kanang gĕnthong sela | 
isi satĕngah toyane | 

wĕning asrĕp kalangkung | 

Mas Cĕbolang sarowangnĕki | 

raywan nĕng sor mandira | 

nĕng tĕpining ranu | 

miyat kuda langkung kathah | 

anjrah anĕng gumuk ngrĕnggut katang wilis | 

mawĕh sĕngsĕming driya || 

16. Wusing wanci anggiring turanggi | 
punang kuda minggah mring aldaka | 
ayun ngombe lir adate | 

wasana samya wangsul | 

rare angon samya murugi | 

apa kang dadya sabab | 

kudanira wangsul | 

dupi wus prapta ing pucak | 

miyat jalma gangsal kang sajuga pĕkik | 

ana padon sajuga || 

17. Mantuk marang dhusun sung upĕksi | 
ing ki lurah Ki Lĕbdaswaninda | 
sawuse tampi ature | 

adan umangkat gupuh | 

sampun prapta ngandhap waringin | 

Swaninda sung pambagya | 
dhuh risang binagus | 
teja-teja sulaksana | 

tejaningkang wong sigit nĕmbe kaĕksi | 
wingking pundi pinangka || 

18. Lawan sintĕn sinambat ing kasih | 

Mas Cĕbolang (n)dhĕku lon ngandika | 
babo rama pambagene | 
kalangkung-langkung nuwun | 

ulun saking Cilacap nagri | 

anama pun Cĕbolang | 

ĕstu santri kluthuk | 

ngaluyur nuruti manah | 

tanpa sĕdya nĕting tyas kang tinutwuri | 

mĕsĕm Lĕbdaswaninda || 

19. Wacana ris anggĕr saupami | 
kuda turunan pancĕn tumpakan | 
lan momotan panci sanĕs | 
gambar polatanipun | 

anĕrusi ciri prayogi | 

pamintane pun bapa | 

pinarĕngna kalbu | 

karsa kampir wismaningwang | 

muhung luthung ngakĕn tiyang sĕpuh ugi | 

Cĕbolang duk miyarsa || 

20. Garjitĕng tyas baya iki luwih | 
de katitik patrape atata | 
kawistara wicarane | 
wasana ris umatur | 

ing sakarsa ulun umiring | 

lĕga tyasnya Ki Lĕbda | 

linggar sadaya wus | 

saking ngandhaping mandira | 

turut marga tan kĕndhat pitakĕnĕki | 

Swaninda acarita || 

21. Karsa dalĕm jĕng sultan Mantawis | 
ulun tinanĕm dumados lurah | 
wontĕn Margawati rĕke | 
gunggung siti wolung jung | 

paos ĕpak wallan tan kenging | 
nama Lĕbdaswaninda | 
de pakaryan muhung | 
manawi wontĕn pundhutan | 
kapal agĕm titihan dalĕm sang aji | 
miwah panarik rata || 

22. Tan lyan wĕdalan ing Margawati | 

Mas Cĕbolang alon atĕtanya | 
kadiparan darunane | 

de pinilalĕng ratu | 

wujudipun kathah kang alit | 

e makatĕn anakmas | 

mĕnggah sababipun | 

warni pantĕs burus ing tyas | 

tur yuwana kuwat tahan ing sasakit | 

kĕh panjang umurira || 

23. Awit saking karamatirĕki | 

kĕnthĕng kang anĕng ngandhap mandira | 

punika pangombĕnane | 

sabĕn ari dĕninum | 

sakĕh kapal toyanya maksih | 

pan botĕn asat-asat | 

punika nak bagus | 

ingkang dumadya jalaran | 

warna pantĕs kuwat tahan ing sasakit | 

tyas burus tur yuwana || 

24. Sĕrap surya praptanirĕng panti | 
kyai wisma ngacaran alĕnggah | 
anĕng ngambĕn sadayane | 
sugatanya lumintu | 

Mas Cĕbolang rahab ing galih | 
myang santrinira papat | 
tan na sigansigun | 

Ki Swaninda (m)bujakrama | 
amanggihi Mas Cĕbolang tanya malih | 
nglajĕngakĕn bab kapal || 

25. Saban kapal wijil Margawati | 
punapa (ng)gih kenging tinamtokna | 
kalamun pasthi pĕnĕde | 
Lĕbdaswaninda (ng)guguk | 

botĕn bĕntĕn kalawan janmi | 
mawi ngĕlmi wirasat | 
ciri wastanipun | 
ciri inggih nyĕng-unyĕngan | 
miwah ulĕs ingriki panitiknĕki | 
awon saening kuda || 

26. Mas Cĕbolang ngangsĕg turira ris | 
dhuh kiyai sajĕg ulun gĕsang | 
dĕrĕng uninga yĕktose | 

bilih kapal puniku | 

won sae wontĕn ing ciri | 

mugi amarĕngĕna | 

anggĕlarkĕn tutur | 

awon saening turangga | 

saha malih paduka sampun akrami | 

dhumatĕng ing kawula || 

27. Pintĕn banggi pangangĕping galih | 
kadiya mring atmaja priyangga | 
dhasar sĕpuh kĕh kawruhe | 

ulun tuhune punggung | 
botĕn lamis tur kula Kyai | 

Ki Lĕbda duk miyarsa | 

liringe kang sĕmu | 

ujar wantah tan lamisan | 

ĕh ta kulup aja kurang pangaksami | 

wong tuwa nungkak krama || 

28. Ingkang mĕsthi nyĕng-unyĕng turanggi 
cacah sanga siji aran cĕthak | 

prĕnah ana ing tĕngahe | 

mata loro puniku | 

cacah loro nĕng buri kuping | 

mathi iku arannya | 

baurĕksa iku | 

uga loro nĕng andhĕman | 

kiwa tĕngĕn palintangan uga kalih | 

angapit wudĕl kuda || 

29. Ganĕpe sanga pudhak kakalih | 
ngarĕp pupu gung ing kering kanan | 
lamun kurang siji kuwe | 

Sonyata karanipun | 

yĕkti ala yĕn luwih saking | 

sasanga ana ala | 

ana bĕcikipun | 

tur ciri iku akathah | 

barang ingkang sumĕlap puniku ciri 

irĕng abang putihnya || 

30. Upamane awaking turanggi | 
kabĕh wulu yĕn ana unyĕngan | 
iya saĕnggon-ĕnggone | 
sumĕlap mungsĕripun | 

yĕkti kĕna ingaran ciri | 
sami lan gĕthĕk bĕlang | 
lĕkok saminipun | 
ciri lan unyĕng-unyĕngan | 
pĕnĕt sami basane sinilih-silih | 
amrih dhanganing krama || 

31. Lamun ana mathining turanggi | 
katutupan wawarung (ng)gĕnnira | 
iku mathi satuhune | 

yĕn ana mathinipun | 

kuda ingkang kaparĕng wuri | 

rubuh karna namanya | 

awon watĕkipun | 

yĕn aprang kĕna ing cidra | 

kang anitih kapocot ing mungsuh kĕni | 

sayĕkti sininggahan || 

32. Lamun unyĕng-unyĕngan kudĕki | 
munggĕng gulu gorokan pan ala | 
lamun unyĕng-unyĕngane | 

ing tĕpak-sujĕn tĕrus | 

kang sayĕkti ala pinanggih | 

lamun unyĕng-unyĕngan | 

pĕpĕkan (ng)gĕnnipun | 

nĕnggih kalabang pipitan | 

apan awon yĕn ana ing sanggawĕdhi | 

Dhĕndhĕng-wong yĕkti ala || 

33. Lamun ana ing nglambung namĕki | 
pan barancuh sayĕktine ala | 

yĕn anglajur panggonane | 
anurut buntutipun | 

Lintang-sarat ala pinanggih | 
lamun unyĕng-unyĕngan | 
ĕnggonne ing bathuk | 
anaraju tur tĕtiga | 

nĕnggih Jaga-muksa puniku pan bĕcik | 
yĕn ana ciri (ng)gĕnnya || 

34. Papasu pan Tadhah-luh sayĕkti | 
yĕku ala ngajarkĕn karuna | 
yĕn ciri munggĕng uwange | 

Kĕmil ala tinĕmu | 

lamun tĕnggok ĕnggonning ciri | 

apĕnĕt tur sugihan | 

nĕnggih kang angingu | 

yĕn ciri anĕng gantangan | 

tuhu ala tur ta angadohkĕn ati | 

tan pantĕs ingingua || 

35. Lamun ciri sukune kang wuri | 
pan Bĕndana-katututan ala | 
yĕn ta bĕlang pupuruse | 

tan ana tĕrusipun | 
bĕlang wake nora nimbangi | 

Dhudha-karĕm namanya | 

awon watĕkipun | 

yĕn ciri suku ing ngarsa | 

Arja-dumuk pakolĕh ginawe jurit | 
ngĕnakkĕn nora kĕna || 

36. Yĕn ambujung bisa anututi | 
yĕn binujung nora katututan | 
senapati (ng)gon-anggone | 
miwah mantri panganjur | 
yĕn jĕjĕngku ĕnggoning ciri | 
yĕku Tinimbang-ngarsa | 

ala watĕkipun | 
kang ngingu wadon tyasira | 
lawan agung kasangsaya (m)bilaĕni | 
angilangakĕn arta || 

37. Lamun wĕtĕng ĕnggoning kang ciri | 

Baya-ngangsar puniku pan ala | 

tan pantĕs kanggo ing gawe | 
yĕn ciri lambenipun | 
kang ing ngandhap puniku bĕcik | 
karya ayuning tingkah | 
lamun buntĕl siyung | 

Kala-mandhukul arannya | 

kang angingu tawĕkal dadi wong lanji | 

naratab maring rayat || 

38. Lamun ciri lambene ing nginggil | 

Sampar-wacana puniku ala | 

yĕn ciri anĕng gĕgĕre | 
sĕring kakapanipun | 
kalinggihan yĕn dĕntitihi | 

Kala-jojog pan ala | 

panas watakipun | 

yĕn ciri anĕng bokongnya | 

anrus jubur Kĕlabang-anglĕng tan bĕcik | 

panas maring sarayat || 

39. Yĕn jĕjalak ĕnggonning kang ciri | 
bĕbĕnĕman upas pasthi ala | 

miwah yĕn ciri sukune | 

kang kiwa ingkang ngayun | 

yĕn ing tĕngĕn sikile wuri | 

lamun ingangge karya | 

bongkok watĕkipun | 

yĕn ciri lambunge kiwa | 

trus ing tĕngĕn mung wong kapĕtĕngan ati 

kang pantĕs angganggoa || 

40. Yĕn ingangge liyane wong maling | 
yĕkti ala sayĕkti gĕringan | 

yĕn luhur jĕngku cirine | 

Tandha musthikanipun | 

yĕn ingangge amangun jurit | 

watĕke kang anunggang | 

kĕdĕg sirahipun | 

marang kudane priyangga | 

yĕn na ciri kasaban ambĕn tan bĕcik | 

lĕksanane panasan || 

41. Yĕku namane Kala-kapipit | 
lamun ciri sangisor talingan | 
Dhandhang-susuwĕng namane | 
panas pakolĕhipun | 

yĕn pok kuping Dhandhang-susumping | 
lamun lĕpat upama | 
sanyari (ng)gĕnnipun | 
Dhandhang-ringan-ringan ala | 
ing watĕke yĕn andhĕman wutah ati | 
angkĕr watĕking kuda || 

42. Lamun ana mathine sasisih | 

Sonyantaka lamun ingangge prang | 
tan wande anjungkĕlake | 

yĕn ciri pipinipun | 
ingkang kiwa aranne Kĕmil | 
ala ngurudi arta | 
marang kang angingu | 
yĕn ing lambe ĕnggĕnnira | 
yĕku Kurĕs ala sĕring angĕlongi | 
kang ngingu artanira || 

43. Lamun ciri tan kasaban kuping | 
Sangkala-kalung sayĕkti ala | 
yĕn ciri munggĕng uwange | 
iya Biru-tinukup | 

lamun uwang ingkang sawiji | 
tan kĕdhĕp maring rowang | 
nĕnggih watĕkipun | 
pan ciri angalih basa | 
basanipun unyĕng-unyĕngan sinilih | 
mring dhanganing sri nata || 


94. Sinom 

1. Yĕn ana unyĕng-unyĕngan | 
munggĕng cacangklakanĕki | 
sangĕt alane kang nunggang | 
tan wun katiban tatali | 

yĕn ana suku wingking | 

sasisih ran Brananipun | 

pĕnĕd adoh ing baya | 

kang ngingu olĕh basuki | 

lamun ana kalih sukune ing ngarsa || 

2. Ala watĕking turangga | 
yĕn suku ngarsa satunggil | 
Sandhung-sawa arannira ( 
rahayu kangge ing jurit | 
yĕn kasasaban ing kuping | 
andĕlĕrĕh pasangipun | 
ala tan wun ingucap | 
kang ngingu kang anitihi | 

lamun unyĕng-unyĕngan gulune kiwa || 

3. Anĕnggih watĕke panas | 
yĕn gulu tĕngĕn (ng)gonnĕki | 
lĕksanane gawa wirang | 

yĕn kasaban rambutnĕki | 
awon watĕke asring | 
tutukaran nuli atut | 
lamun kalih bathuknya | 

Baya-kapranggul tan bĕcik | 
ingkang ngingu asring nĕmoni babaya || 

4. Yĕn ana unyĕng-unyĕngan | 
gumantung ana ing kuping | 
puniku Dhandhang-sasĕngkang | 
awonne angrungu warti | 
warta sikara budi | 

lamun ana ing jĕjanggut | 

Sirtimang arannira | 

rahayu marahi bĕcik | 

kang angingu santosa manggih wibawa || 

5. Lamun kĕpipit ing pukang | 
Kĕndhit-lawĕtnya namĕki | 
awon lĕksananing kuda | 
kang ngingu anggung prihatin | 
yĕn suku kalih wuri | 

ginawa prang kĕnĕng mungsuh | 

yĕn suku siji ngarsa | 

nĕng tĕngĕn panggonannĕki | 

Dara-makap yĕn ginawa prang kacandhak 

6. Yĕn sukune kiwa ngarsa | 
pĕnĕd ginawa ngajurit | 
binujĕng datan kacandhak | 
yĕn ambujung anututi | 
lamun cangklaknĕki | 

sangĕt awon watĕkipun | 
yĕn anĕng gogorokan | 
kakalih namanirĕki | 

Gondhang-mala nora bĕcik nora ala || 

7. Yĕn ing gulu marang jaja | 

Raja-wahana pan bĕcik | 
tutunggananing narendra | 
yĕn ing wĕtĕng prĕnahnĕki | 

Tuwak arannirĕki | 

tan bĕcik tan ala iku | 
yĕn kawĕt ĕnggĕnnira | 

Sangkala-kawĕt tan bĕcik | 
lamun ana clakuthikan ĕnggĕnnira || 

8. Ing wuri kalih ĕnggĕnnya | 

Andha-saya nora bĕcik | 

yĕn suku ngarĕp (ng)gĕnnira | 

Andha-mastaka tan bĕcik | 
lamun pukang kapipit | 

Galingga-nastra ranipun | 

awon lĕksananira | 

yĕn ngajĕng ambĕnanĕki | 

yĕku Sujĕn-ucap rahayu ing karya || 

9. Yĕn ing ambĕnan (ng)gĕnira | 

Kala-kapipit tan bĕcik | 
tiwas inganggoa aprang | 
lamun suku ingkang wuri | 
cakĕt wadidangnĕki | 
luhuring jaja (ng)gĕnnipun | 
kang ngingu kacurnan | 
lamun ana ing susuri | 

watĕk panas kang ngingu agung kalaran || 

10. Yĕn titiga suku (ng)gĕnnya | 
awon watĕke kang nitih | 
tiba satĕngahing karya | 
yĕn ing jajalak (ng)gĕnnĕki | 

Tonggĕng-toya tan bĕcik | 
gĕringĕn ingkang angingu | 
tumular sabarayat | 
tĕkĕng ingon-ingonĕki | 
tatanggane kabĕh padha katularan || 

11. Gantya ingkang cinarita | 
sarupaning para ciri | 
kabĕh awaking turangga | 
ingkang katularan sami | 
kabĕh amratandhani | 
liya nyĕng-unyĕnganipun | 
saranduning turangga | 
gĕthĕk bĕlang lĕkok dhĕkik | 

yĕkti mawa wĕwatĕkaning turangga || 

12. Yĕn bĕlang ilate ala | 
bokong pesok datan bĕcik | 
angurut-uruti karya | 

yĕn palawanganing suri | 

tuwang pan nora bĕcik | 

yĕn cupĕt susurinipun | 

adoh nora kasaban | 

kalamun dĕnkakapani | 

awonipun kang ngingu tamtu repotan || 

13. Yĕn mĕndhukul gigir (ng)gĕnnya | 
satĕmpĕl pan nora bĕcik | 

iku mĕngakakĕn baya | 
pinrih ing mungsuh agampil | 
pancal gĕgilitanĕki | 
lawan katunon tan patut | 
kang ngingu kasarakat | 
yĕn Bramara-lĕbu-gĕni | 
puputihe netra kapalĕtuk abang |] 

14. Pan awon lamun wong wajar | 
apan na barang pakarti | 
amung wong pandhe ngingua | 
kĕmasan wong sayang sami | 
kalawan wong akundhi | 
liyane tan pantĕs ngingu | 
yĕn nguyuh (ng)gĕrĕng ala | 

Durga-ngantu milalati | 

anrus panas sapa nguwuh katularan || 

15. Anggĕringakĕn tĕtangga | 
wĕh malarat kang anyandhing | 
pantĕsnya amung pinurak | 
nora pantĕs dĕningoni | 

yĕn kuda dĕnparani | 
dhadhangkak kadya anguyuh | 
puniku Durga-(n)dhangak | 
panasan pan nora bĕcik | 

Durga-ngawe yĕn 
nguyuh sikile mĕngkap || 

16. Panas tan pantĕs ngingua | 
yĕn nguyuh uyuhe malih | 
yĕku Durgapamanggahan | 
nora patut dĕningoni | 
mung sinĕmbĕlĕh bĕcik | 
asile mung dagingipun | 
lamun netrane kuda | 
wawayangane ambalik | 

Gondrĕng-ngilo iku kuda sĕmbĕlehan || 

17. Yĕn pugag jĕjompongira | 

panas watĕke turanggi | 
ingaranan Watangpugag | 
yĕn bĕlang puruse nĕnggih | 
Tumpĕr-ingas tan bĕcik | 
agĕringan kang angingu | 
yĕn lĕkok bokongira | 

Kala-luwang nora bĕcik | 

yĕku panas ingkang ngingu agĕringan 

18. Yĕn na jaran angipanas | 
yĕn agung angĕngosodi | 
ing jajalang iku panas | 

yĕn pancal padha kang warni | 
suku ngarĕp lan buri | 
ala ing lĕksananipun | 
yĕn nuju jĕng-ajĕngan | 
dumadak tiba kuwalik | 
lamun ana kuda mulir tinitihan || 

19. Buntute angulĕr-kilan | 
Pancal-anjot-sĕmang-gĕrit | 
ala marahi gĕringan | 

kang ngingu myang anak rabi | 

prayoga disingkiri | 

yĕn perot wadananipun | 

siyunge iku ala | 

yĕn ana dosane cilik | 

dumadakan saya wuwuh dosanira || 

20. Yĕn Pancal gĕl-ugĕlira | 
munggĕng sukune kang wuri | 
Pancal-katunu pan ala | 
kacurnan ingkang anitih | 
yĕn papak sukunĕki | 

yĕku Pancal suku panggung | 
bĕcike pan akĕkah | 
sabarang pakaryanĕki | 
lamun ana putih sukune katiga || 

21. Walang-kĕjĕt apan ala | 
yĕn nibakkĕn anglarani | 
malah dadalan antaka | 
yĕn ana sakĕpĕl putih | 
suku kanan myang kering | 
Sri-katimpal namanipun | 
ala angungkat bĕja | 

yĕn mĕh katĕkan rĕjĕki | 
dumadakan adoh malah wurung tampa 

22. Lamun kuda tinitihan | 
mingkar buntute anincing | 
Durga-nincing iku panas | 
yĕn ana turangga putih | 
abang netrane kalih | 
anrus marang juburipun | 

punika apan ala | 

kang angingu nandhang kanin | 

lamun ana sukune pancal sasigar || 

23. Ing wuri miwah ing ngarsa | 
Sandhung-watang nora bĕcik | 
yĕn inganggo yun-ayunan | 
ing karya nora lumaris | 
bĕlang sukune wuri | 

kang kiwa awon puniku | 
sampar-wangke namanya | 
mung wong kapĕtĕngan nĕnggih | 
Sampar-wangke ingkang pantĕs angingua 

24. Golĕk j agane wong j agal | 
Dhandhang-aring kang turanggi | 
yaiku jaraning jaksa | 

yĕn ana ingkang turanggi | 

angringkĕl dĕnnya guling | 

sandhing pamakananipun | 

Wadhudhak-angrĕm panas | 

yĕn clakuthikane kering | 

kang ing ngarsa manginggil punika panas 

25. Angĕcrahkĕn pawong sanak | 
barang pakaryannya nyĕngit | 
angĕdohkĕn pawong mitra | 
yĕn Mata-kitiran nĕnggih | 
mathi pucuking kuping | 
kang kiwa won watakipun | 
lamun amanggih karya | 
luputa kang anitihi | 

turanggane nora wurung kawanguran || 

26. Yĕn Baya-kapranggul mapan | 
yĕku kudaning prajurit | 
nanging kang juru pacalang | 
yĕn ciri bathuke katri | 
papag jaran prĕmati | 

Satriya-mong-bala iku | 
kudane senapatya | 

prajurit pamĕngku baris | 

sasolahe karya ungguling paprangan || 

27. Yĕn ciri pupunggung kiwa | 
Pandhawa-akutha-wĕsi | 
tunggal kudane satriya | 
kang sami pakaryan jurit | 
kinarya tan bĕcik | 

dadya tumbal nagarĕku | 

yĕn Raja-wana puwang | 

anrus ing purus pan bĕcik | 

pan utama yĕku nama Panungkurat || 

28. Kudane wong among bala | 
yĕn ikute (ng)gonning ciri | 
pan iku Jayapurusa | 
pantĕs kudaning narpati | 
ugĕl sadumuk putih | 

suku kang tĕngĕn (ng)gonnipun | 
puniku Darpa-muntap | 
tunggal kudaning narpati | 
sasolahe kang ngingu tiba utama || 

29. Yĕn mungsĕr bokong kang kiwa | 

Suru namane abĕcik | 

kĕdhĕp parentahing wadya | 
kang angingu kang anitih | 
yĕn ana mungsĕr nĕnggih | 
pucuking kuping (ng)gĕnnipun | 
puniku Jayĕngrana | 
wĕh kukuh barang pakarti | 
gulu iring pan Kusuma-binasika || 

30. Kupingnya nyalung tiningal | 
netrane anincing-goling | 
mukane anyakathakan | 
sirahipun aniruti | 

ilat alit agilig | 

untu kawĕtu ing pucuk | 

ulĕs mĕlĕs anglamat | 

gulu dawa ngukĕl pakis | 

ngarĕp mĕlar anĕnggih ing clakuthikan || 

31. Angukulandhĕp katingal | 
tur kumurĕp aprayogi | 
nĕbu ing jalu watĕsnya | 
alĕrĕs lurus tur alit | 
pupu amukang-gangsir | 
pan aos babokongipun | 
pupu kiyal sĕmbada | 
bobokong nyangkok ing baning | 
dĕdĕgipun atangkĕl-tangkĕl asinga || 

32. Abundĕr gantanganira | 
apindha uwohing manggis | 
lambe anglambĕni kidang | 
atipis-tipis alunci | 
cĕndhak puruse alit | 
karakĕt ing wĕtĕngipun | 
yĕku kuda utama | 

kang pantĕs angrĕspatĕni | 
amalipir dadya kudaning narendra || 

33. Yĕn bathuk unyĕngan papat | 

Jaga-satru iku bĕcik | 
lamun naraju balabar | 
bĕnĕr trusing jajanĕki | 

praptĕng ing wĕtĕng maksih | 

mung kandhĕg pupurusipun | 

Kokonang-anungkurat | 

pĕnĕde angrĕjĕkĕni | 

yĕn ing bathuk titiga rada kawuntat || 

95. Pangkur 

1. Taraju-mas iku srĕpan | 

tuhu agung mintir ingkang rĕjĕki | 
yĕn Bĕlah-kadhaton untu | 
salewah iku panas | 
lamun papak kajantaka nora patut | 
Kusuma-tan-bisa-sika | 

Bĕlah-kĕdhaton anunggil || 

2. Abang mulus ulĕsira | 

abang tĕkĕng netranipun kalih | 

tĕka clakuthikanipun | 

pĕnĕd wataking kuda | 

palanya glis ingkang sinĕja kapangguh 

yĕn kuda mulus cĕmĕngnya | 

yĕn netra kakalih putih || 

3. Yĕn clakuthitkane abang | 
kadi pancal iku kuda rĕspati | 
kalangkung utamanipun | 
yĕku Rĕtna-kumala | 

kang angingu suka sugih tur rahayu | 
tan ana sangsayanira | 
satingkahe (m)basukĕni || 

4. Yĕn ulĕs purnama-sada | 
kuda putih tĕkan netrane kalih | 
kapat clakuthikanipun | 
mulus putih sadaya | 

liwat saking utama kudaning ratu | 
minangka tumbaling pura | 
miwah parangmuka ajrih || 

5. Datan kĕna winisaya | 

kang angingu yĕn ulĕs Wisnumurti | 

irĕnge pan irĕng mulus | 

utamaning turangga | 

palanya doh kinajrihan marang musuh 

dadya tumbaling kadhatyan | 

yĕn ulĕs sĕmu dhadhari || 

6. Abang mulus netra pĕthak | 
bĕlalake wĕdhar kapat ing sikil | 
utama kudaning ratu | 

kĕdhĕp ing wadyabala | 
lamun siwĕr netra pĕthak kiwanipun | 
ala yĕn siwĕr ing kanan | 
puniku luwih utami || 

Jilid 2 - Kaca : 29 


7. Yĕn siwĕr netra kalihnya | 
yĕku pĕnĕt asrĕpan kang nitihi | 
yĕn pancal sukune tĕlu | 
pancal kalih utama | 

kang anitih miwah ta ingkang angingu | 
palanya kĕdhĕp ing wadya | 
kudane ratu prajurit || 

8. Yĕn irĕng mulus ulĕsnya | 
miwah netra lambene irĕng sami | 
utama kudaning ratu | 

pan Krĕsna-malangdewa | 

Sri-mangĕpĕl putih clakuthikanipun | 
kang tĕngĕn miwah ing ngarsa | 
suka sugih kang nitihi || 

9. Sri mangĕpĕl suku ngarsa | 

pancal tĕngĕn pan kudane wong tani | 
Bramani-kokop puniku | 
turangganing prawira | 

Sri-palangka pĕthak sukune katĕlu | 
yĕn nibakkĕn nora lara | 
prawira kang anitihi || 

10. Tamat ciri kuda lanang | 

Mas Cĕbolang umatur bilih ĕstri | 

punapi (ng)gih kadi jalu | 

pamilih panampiknya | 

lah punapi tan wontĕn sadayanipun | 

Lĕbdaswaninda lingira | 

lanang wadon kudu milih || 

11. Kang ĕstrine kaya lanang | 
ingkang wajib pinilih lan tinanmpik | 
mung ana wuwuhanipun | 

uga sĕlang-sinĕlang | 
rupa siji kanggo marang ĕstri jalu | 
ana ingkang amung tumrap | 
mring wadon pyarsakna kaki || 

12. Turanggĕstri winursita | 
lamun ciri lĕnging talinganĕki | 
yĕn ing tĕngĕn ĕnggĕnnipun | 
lawan ulĕse abang | 

panasipun antuk pitung puluh surup | 
turanggane katularan | 
yĕn irĕng turangga ĕstri || 

13. Kang ciri sukune kiwa | 

iku Dhandhang-mangah pan nora bĕcik 
yĕn aputih ulĕsipun | 
mungsĕr sandhing wadonan | 
iku cĕprĕt kuda tungganganing kaum | 
yĕn abang buntute dawa | 

mungsĕr sukune ing ngarsi || 

14. Kang suku kiwa namanya | 

Panggung-rencoh ala watĕke mati | 
ing paprangan kang angingu | 

yĕn putih sukune papat | 

Asthamanik watĕse sangisor dhĕngkul | 
iku lĕksanane ala | 
kalingsĕman kang anitih || 

Jilid 2 - Kaca : 30 

15. Yĕn kuning ulĕsing kuda | 

mungsĕr munggĕng ing talingane kalih | 

Dewa-nganglang naminipun | 

pĕnĕd watĕking kuda | 

abang putih ararahap wulunipun | 

nora bĕcik nora ala | 

yĕn mungsĕr lambene nginggil || 

16. Puniku kuda utama | 

nĕnggih bĕcik kang ngingu sarwa sugih | 

kĕdhĕp paparentah batur | 

miwah anak lan garwa | 

kuda abang mungsĕr kiwa netranipun | 

kalamun buntute sarang | 

iya Gondrĕkngilo nĕnggih || 

17. Kudane Bathara Kala | 

yĕn ing pasamuwan tiba kuwalik | 

yĕn kuning unyĕnganipun | 

mung siji kuping kiwa | 

nadyan sami Dewa-nglaya iku punjul | 

yĕn aprang sor tan kacandhak | 

yĕn ambujung anututi || 

18. Tur cat nora cat katingal | 

lamun mungsĕr ing sangisoring kuping | 
ingkang tĕngĕn ĕnggĕnipun | 
kasaban ing jajĕmbrak | 
pan asrĕpan Sandiwana namanipun | 
kang ngingu adoh ing susah | 
mung suka kang anitihi || 

19. Lamun kuda wadon abang | 

ana mungsĕr ing lambe ingkang nginggil | 
pralambangnya kalikakum | 
aranne iku Ralak | 

panas bangĕt gĕringan ingkang angingu | 
sapa nguwuh katularan | 
tatanggane kĕni gĕring || 

20. Kudane Bathari Durga | 

lamun kuda irĕng lambene nginggil | 
ana mungsĕr cirinipun | 

Pujangga-ĕnom namanya | 

sisiwine Jayĕngrana watĕkipun | 
digdaya ingangge aprang | 
unggul atĕmah basuki || 

21. Kudane Sang Danardana | 

lamun kuda putih unyĕnganĕki | 

ing kuping tĕngĕn (ng)gĕnnipun | 

lamun buntute abang | 

iya sami Dewa-nglayang namanipun | 

kudane Sang Girinata | 

wĕh prawira rĕh kawijil || 

Jilid 2 - Kaca : 31 

96. Mijil 

1. Yĕn ginawa ing ayuda bĕcik | 
tan kĕna pinĕngkok | 

yĕn ambujung kĕh kĕna mungsuhe | 
lamun kuda lanang ulĕs kuning | 
panjang mungsĕrnĕki | 
lambe kiwanipun || 

2. Rikut pĕpĕt Puspalada rĕki | 
namane kinaot | 

tunggil siwi Anjayĕngranane | 
kuda abang sĕmbur wulu putih | 
mungsĕr lambe nginggil | 

Nilakantha iku || 

3. Kuda utama pan senapati | 
pantĕs kang anganggo | 

irĕng mulus yĕn mungsĕr lambene | 
anĕng luhur iku ora bĕcik | 

Dhandhang-nunggang-jisim | 
nĕnggih namanipun || 

4. Pan gĕringan kang ngingu kang nitih | 
ngajarakĕn awon | 

turanggĕstri yĕn mungsĕr wĕtĕnge | 

Mega-ngĕmu-wulan iku bĕcik | 
srĕpan ingkang nitih | 
sarĕhe rahayu || 

5. Turanggĕstri abang ana putih | 
ing sasuri amor | 
dhukun-masinggun iku aranne | 
srĕpan lamun ginawe ngajurit | 
apan nora kĕni | 

sagunge pakewuh || 

6. Pinĕt puniku anake bĕcik | 
lamun jaran wadon | 

ulĕs kuning mungsĕr clakuthike | 
anĕng wuri puniku tan bĕcik | 
kang ngingu kang nitih | 

patine dĕnamuk || 

7. Kuda putih mungsĕr duburnĕki | 
ing lambe tumemplok | 

ana ingkang kĕdhik atumĕmplĕk | 

Gadĕgan-nĕrus iku abĕcik | 
kuda wulu manggis | 
mungsĕr netranipun || 

8. Ingkang tĕngĕn Surĕngkara nĕnggih | 
turangga kinaot | 

sugih rĕtna sasotya kang darbe | 
kang balalak mungsĕr kuping kalih | 
yĕn ulĕse kuning | 
namane puniku || 

9. Jĕnu-udaka puniku bĕcik | 
miwah waskithĕng (n)don | 
wadon abang mungsĕr pupukange | 
ingkang wuri Durga-racun nĕnggih | 
gĕringan kang nitih | 

kuwur anggung wuyung || 

10. Kuda putih lan amungsĕr kuping | 
lolongope karo | 
mandhalasa-lalawang namane | 
srĕpan kang ngingu miwah kang nitih | 
akĕh kang rĕjĕki | 

bĕgjane lumintu || 

Jilid 2 - Kaca : 32 

11. Palangka mungsĕr sukune ngarsi | 
kang kiwa kinaot | 

mung rahayu pasaja kang darbe | 

Sandhung-bawa lamun kuda abrit | 
mungsĕr poking kuping | 
awon watĕkipun || 

12. Sapa nguwuh midĕr anulari | 
tatangga kasĕmpyok | 

ing gagĕring miwah malarate | 
kalamangga namane sayĕkti | 
lamun kuda abrit | 
ambĕnan (ng)gĕnnipun || 

13. Nyĕng-unyĕngan iku datan bĕcik | 
wĕh kuwur kawaon | 
kala-mumbul puniku aranne | 
kĕna amuk kang ngingu kang nitih | 
lamun turangga brit | 

ciri jangga luhur || 

14. Arja-parilaya iku bĕcik | 
turangga mangkono ] 

kuda kuning adawa buntute | 

nadyan sami Dewa-nglayang luwih | 
pakantuk yĕn jurit | 
rahayu kang ngingu || 

15. Kuda abang (m)balalak kang ciri | 
gulune tan awon | 

Bawakara puniku namane | 
kang angingu rahayu basuki | 
mungsĕr netranĕki | 
lamun kuda dhawuk || 

16. Arcu-turo iku kang anitih | 
tan wun tibĕng asor | 

yĕn palangka aciri kang lambe | 

Rustrakara aranne pan bĕcik | 
kang ngingu kang nitih | 
entar budinipun || 

17. Mas Cĕbolang umatur wotsari | 
yĕn turangga awon | 

nora pĕnĕd nĕnggih cicirine | 
yĕn dĕningah adamĕl bilai | 

Swaninda lingnya ris | 
ana istyaripun || 

18. Pangruwate ciri kang tan yogi | 
ingkang wus kalakon | 

kuda putih sinulĕd sarate | 
ing salaka mĕntas saking agni | 
kuda irĕng wĕsi | 
susulĕdanipun || 

19. Sinulĕd ing ĕmas kuda kuning | 
tĕmbaga ingobong | 

lamun kuda abang susulĕte | 
turangga dhawuk mas kang kinardi | 
kang suwasa yĕkti | 
kang tan mambĕt sĕpuh || 

20. Puniku sirna alaning ciri | 
luwar ing pakewoh | 

Sonyantaka angĕl tatambane | 
ingkang ngingu simpĕna li-ali | 
intĕn kang arĕgi | 
sakĕmbaran sĕwu || 

21. Panulaking Sonyantaka kĕni | 
yĕn nora mangkono | 

Sonyantaka angĕl tutulake | 
turangga Bramara-lĕbu-gĕni ] 
pan walirang abrit | 

winor lawan jĕruk || 

Jilid 2 - Kaca : 33 

22. Binĕnĕm lawan kulite nuli I 

pan ginawe pupoh | 
ing netrane wancine tĕngange | 
lamun nora nuju tĕngah wĕngi | 
puniku pan uwis | 
mari panasipun || 

23. Kang ngingu manpangat dĕnluluti 
maring para wadon | 

rawan kinajrihan ing mungsuhe | 
pedahe Bramara-lĕbu-gĕni | 
lampahing turanggi | 
yĕn mĕntas tinuku || 

24. Miwah yĕn angalih (ng)gĕnnirĕki 
dina kang winaon | 

lan pasaran amrih basukine | 
kuda putih yĕn tinuku Manis | 
ing sasi Kasĕki | 

Petroka rannipun || 

25. Yĕn marĕngi ing turangga abrit | 
tinuku Kaliwon | 

sasi Karo Suwela aranne | 
kuda irĕng Wage dĕnpicisi | 
nuju wulan Katri | 

Prawada rannipun || 

26. Lamun ana iku jaran kuning | 
tinumbas ing Ĕpon | 

sasi Kapat Wiyoga namane | 
apan ana kang winuwus malih | 
wĕtonning turanggi | 
awon pĕnĕdipun || 

27. Jaran putih lamun mĕtu Manis | 
prayoga inganggo | 

yĕn liyane tan pantĕs ingangge | 
turangga bang lamun mĕtu Paing | 
dĕningu prayogi | 
liyane tan patut || 

28. Kuda irĕng yĕn Wage umijil | 
sayĕkti kinaot | 

senapati prayoga kang ngangge | 
yĕn liyane irĕng datan bĕcik | 
Kaliwon umijil | 
kang prayoga dhawuk || 

29. Yĕku utamane kang turanggi | 
yĕn mĕtu kaliwon | 

abang kuning irĕng nistha bae | 
nora bĕcik nora (m)bilaĕni | 
mung dhawuk utami | 
turangganing ratu || 

30. wontĕn liya kang cinatur malih | 
pĕnĕd lawan awon | 

ing tulise kang anĕng ilate | 

Talaga-kumĕmbĕng srĕpan ĕstri | 
dumadakan gampil | 
ngupaya dyah ayu |] 

31. Nora angĕl mamrih ĕstri luwih | 
dumadakan moprol | 

lire padha amasang ciptane | 
malah pating tarĕmplĕk kang prapti | 
samangsa darbe sir | 
kang prapta kumrutug || 

32. Yĕn Dhandhang-nucuk tulisirĕki | 
ing ilat pan awon | 

kang angingu gĕringan tur bĕsĕr | 
lamun kadi Kalabang kang tulis | 
kang angingu asring | 
tan wun nandhang tatu || 

Jilid 2 - Kaca : 34 

33. Tulis kĕlĕng ing ilat tan bĕcik | 
mawĕh tukar awon | 

lamun kadi angkul ing rajahe | 
kang angingu kĕdhĕp ing sasami | 
yĕn rajahe kadi | 
pupuganing randhu || 

34. Ala kang ngingu miwah kang nitih | 
aganas tan awon | 

gora godha sabarang tingkahe | 
yĕn rajahe ilat nyakrabumi | 
lire kadi-kadi | 
naga ĕmpĕripun || 

35. Yĕku pĕnĕd ing pakarti bĕcik | 
kĕkĕs mungsuh adoh | 
lamun kadi arga ing rajahe | 
ngĕdohakĕn rĕjĕki kang prapti | 
mung kari sathithik | 
dumadakan wurung || 

36. Lamun kadi gada ingkang tulis | 
ngĕdohakĕn mungsoh | 

pan keringan kang ngingu watĕke | 
yĕn wong agung kĕdhĕp ing wadyĕki | 
kalamun wong cilik | 
kĕdhĕp rayatipun || 

37. Lawan adoh ing pancabaya gring | 
pitĕnah tan (ng)gĕpok | 

lara roga suminggah kabĕhe | 
pinarĕkan marang ing rĕjĕki | 
myang gustine asih | 

kang ngingu kudĕku || 

38. Lawan waris kang ngingu kang nitih | 
kĕdhĕp tan wun wayoh | 
saking dĕnnya manpangat kudane | 
ulatana ilating turanggi | 
kang rajah Gadĕki | 
wĕh asmarĕng kalbu || 

97. Asmaradana 

1. Datan katanggungan kaki | 

(ng)goningsun asung pitĕdah | 
ing turangga pangĕlihe | 
angunggahkĕn mring gĕdhogan | 
milih ari pasaran | 

nĕptune roro kinumpul | 
gya ingetang kang prayoga || 

2. Sakawan etangannĕki | 

awit Suku pan ingetang | 
pindho Buta ing etange | 
kaping tĕlu etung Gajah | 
kaping pat tiba Sela | 
ganĕp papat etangipun | 
kang tan sae singgahana 1 1 

3. Yĕn tiba Suku marĕngi | 
pincangan wataking kuda | 
tiba Buta galak rĕke | 

yĕn etunge tiba Gajah | 
pan lĕmon adatira | 
tiba Watu kang pakantuk | 
kukuh awĕt kasarasan || 

4. Ri Akad lĕgi winilis | 
kaetung tumiba Buta | 

Akad Paing Buta manĕh | 

Akad Ponne tiba Sela | 
ing Akad Wage tiba | 

Suku Akad Kliwonnipun | 
uga Suku tibanira || 

5. Gumantya ri Sĕnin Lĕgi | 
tiba Suku etangira | 

Isnĕn Paing Suku manĕh | 

Isnĕn Ĕpon tiba Gajah | 

Isnĕne Wage Sela | 

Isnĕn Kaliwon puniku | 
amarĕngi tiba Sela || 

6. Ing ari Salasa Lĕgi | 
tiba Watu etangira | 

Salasa Paing Buta-ne | 

Salasa Pon tiba Sela I 

Salasa Wage Gajah | 
ing Salasa Kliwon nuju | 
uga tumiba Dirada || 

7. Gantya ari Kĕmis Lĕgi | 
tiba Suku etangira | 

Kĕmis Paing Suku manĕh | 

Kĕmis Pon tumiba Liman | 

Kĕmise Wage Sela | 

Kĕmis Kaliwon ingetung | 
iku uga tiba Sela || 

8. Jumungah Lĕgi marĕngi | 
petunge tumiba Gajah | 

Jumngah Paing Gajah manĕh | 

Jumngah Pon Suku tumiba | 

Jumungah Wage Buta | 

Jumungah Kaliwonnipun | 
iku uga tiba Buta || 

9. Ing arine Saptu Manis | 
etung masih tiba Buta | 

Saptu Paing Buta manĕh | 

Saptu Pon Mĕtu prayoga | 

Saptu Wage Sukunya | 

Saptu Kliwon tiba Waku | 
lungguhe nggunggahkĕn kuda || 

10. Yĕn putih pasaran Lĕgi | 
dhawuk Kaliwon prayoga | 
abang Paing utamane | 
irĕng Wage dĕnunggahna | 
kalamun kuda jĕnar | 
pasaran Ĕpon pikantuk | 
wus titi babing turangga || 

11. Kacarita sabĕn ari | 

Kiyai Lĕbdaswaninda | 

tan lyan kang winĕdharake | 
marang Ki Mase Cĕbolang | 
namun bab katuranggan | 
sadayanya wus kacakup | 
manĕmbah aris turira || 

12. Kalangkung panuwun mami | 
paduka asung pitĕdah | 
katuranggan saputuse | 

ulun tanĕm ing wardaya | 
dumadya papawitan | 
kalawan indhaking kawruh | 
dhuh babo panuwuningwang || 

13. Kalilana ingkang dasih | 
ayun (n)dumugĕkkĕn lampah | 
anut ing suku tindake | 

aywa kirang pangaksama | 
kantunna sukawirya | 
kinuwatna ing Hyang Agung 
raharja panjang kang yuswa 

14. Ki Swaninda lingira ris | 

tan luwih pangĕstuningwang 
marang sira sakabĕhe | 
katĕkana kang sinĕdya | 
aywa na kara-kara | 

Mas Cĕbolang ngraup suku | 
santri catur gantya-gantya || 


7 Lampahipun dumugi rĕdi Sumbing kapanggih dhayang sĕndhang Bĕdhaya 
wasta Ki Candhikyuda tuwin bojonipun Nyi Rantamsari ingkang nalika 
gĕsangipun abdidalĕm bĕdhaya ing kraton Majapait. Mila sintĕn ingkang adus 
ing sĕndhang Bĕdhaya wau, badhe kinasiyan dening sadaya ingkang ningali. 
Lajĕng sami ningali sumbĕr ing Pikatan. ... 
kaca 36-37. 

15. Mangkat saking Margawati | 
laju ing lampah sumĕngka | 
praptardi Sumbing sukune | 
kĕndĕl ing tĕpining sĕndhang | 
asrĕpira kalintang | 
narĕthĕk sadayanipun | 

nuju purnamaning wulan || 

16. Ari malĕm (ng)Gara Kasih | 

Mas Cĕbolang sru karĕnan | 
umiyat ing we wĕninge | 
tandya angracut busana | 
anggĕbyur alulumban | 

Ki Nurwitri amung raup | 
santri katri kacipratan || 

17. (n)Jola lir dĕn-nyonyok gĕni | 
dumadya sumingkir tĕbah | 
wus tutug dĕnnya lĕlangĕn | 
nulya angrasuk busana | 

tan ana sangsayanya | 
santri katri samya ngumpul | 
sadalu nĕng pinggir sĕndhang || 

18. Santri papat eca guling | 

mung kantun Ki Mas Cĕbolang | 

(n)jĕgrĕg datan anglĕgĕyĕh | 
lingsir dalu wayahira | 
jalma ro kawistara | 
priya bagus ĕstri ayu | 
mijil saking jroning sĕndhang || 

19. Mrĕpĕki kang eca linggih | 
kadya tugu sinukarta | 

tajĕm tan (ng)garagap tyase | 
kang priya alon lingira | 
mas putu kawruhanta | 

Candhikyuda aranningsun | 
wadon iki garwaningwang |] 

20. Kakasih Dyah Rantamsari | 
padha abdi Sri Pamasa | 

Brawijaya kang mandhirĕng | 
ing Majapait nagara | 

duk jaman kadewatan | 
kadawan yĕn ingsun catur | 
anisku saka ing praja || 

21. Praptĕngsun ing ardi Sumbing | 
minta aksamaning dewa | 
sinambi lawan tĕtanĕn | 
kathah janma ingkang prapta | 
samya mĕlu dhadhĕkah | 
sawusnya arja kang dhusun | 
manira srimbit gya muksa || 

22. Wĕh tilas ing sĕndhang iki | 
sun sĕsuwun ing jawata | 

(m)barkahana salawase | 
sing sapa janma kawawa | 
adus wus surup surya | 
malĕm (ng)Gara Kasih ĕstu | 
sinung manising wicara || 

23. Gandĕs luwĕs mĕrakati | 
solah parigĕl wiraga | 
sadhengah wonge kang anon | 
wlas asih trĕsna trusing tyas | 
katrima pamintĕng-wang | 
ana cumlorot lir wahyu | 
jumĕgur tiba ing sĕndhang || 

24. Kagawa garwaku iki | 
nguni aslining badhaya | 
katĕlah tĕkĕng samangke | 
ingaran sĕndhang Badhaya | 
wis kulup tutugĕna | 

kang dadya sĕdyanirĕku | 
ingsun jimurung ing karya || 

Jilid 2 - Kaca : 37 

25. Kaliye wus tan kaĕksi | 

Mas Cĕbolang lir supĕna | 
pajar sidik kĕh swarane | 
bakikĕring sata-wana | 
myang pĕksi cocakrawa | 
kacĕr pĕnthĕt thilang cohung | 
srigunting prĕnjak sikatan || 


< Serat Centhini Jilid 02 


Halaman : 44 > 


26. Sumirat soroting rawi | 
kagyat kang samya anendra | 
(n)jĕnggĕlĕk tambah asrĕpe | 
narĕthĕk angga rog-rogan | 

Mas Cĕbolang lingira | 
padha minuma sadarum | 
toyane sĕndhang Bĕdhaya || 

27. Iku tĕtulaking atis | 

wus nginum santri sakawan | 
kumĕpyar pĕra ragane | 
nir lapa lĕsahing angga | 
asru eraming driya | 
kawasanira Hyang Agung | 
tuhu nora ana madha || 

28. Tumurun saking ing wukir | 
santri catur tansĕng wuntat | 

Ki Saloka amiraos | 

hĕh Palakarti Ki Pala | 
sawangĕn iku (n)dara | 
saka ing pangrasaningsun | 
mundhak sigit mĕrakatya || 

29. Dyatmika sĕmune wingit | 
Palakarti Kartipala | 
kakang iya bĕnĕr kowe | 
dalah Nurwitri ya mundhak | 
wĕnĕse kang wadana | 

apa saka sawabipun | 
toyane sĕndhang Badhaya || 

30. Lampahira anglangkungi | 
Ngadirĕja Kaparakan | 
Tĕmanggung tlatah Kĕdhune | 
kĕh para dyah kang kasmaran | 
andulu Mas Cĕbolang | 
wĕnĕh ana kang tut pungkur | 
tansah dadya rĕrubungan || 

31. Prawan lanjar randha tuwin | 
somahan tan tolĕh lanang | 
kang lumaris ribĕd tyase | 

ing lampah dumadya nyimpang 
nilapkĕn kang tut wuntat | 
prapta ing Pikatan umbul | 
toya wĕning lirap-lirap || 

32. Binatur ing sela langking | 
wawangunan banon wiyar | 
karikil alit dhasare | 

toya tan lukak tan mindhak | 
umbul tan kawistara | 
sak ĕdom wijiling ranu ( 

kathah tan kenging winilang 

33. Liwĕran ulam tambra brit | 
bayak kadi anĕmbrama | 
marang risang nĕmbe rawoh 
kalamun bisaa ngucap | 
dhuh risang ambĕg santa | 
kawula sadaya atur | 
wilujĕng rawuh paduka || 

34. wontĕn ing Pikatan riki | 
punapi kinarsakĕna | 
kula sadaya rumaos | 
ing sakaparĕnging karsa | 
mangkana Mas Cĕbolang | 
ginraitan ingkang sĕmu | 
ulam tambra manĕmbrama I 


8 Lampahipun kalajĕngakĕn dumugi Ambarawa sarta rĕdi Jambu, jiyarah ing 
pasareyanipun Prabu Brawijaya Majapait. Dumadakan kasaput ing pĕdhut 
lĕlimĕngan saking panjĕblukipun rĕdi Mĕrapi. ... 
kaca 38-40. 


35. Tanggap Mas Cĕbolang tuwin | 
rencangnya santri sakawan | 
samya lukar panganggone | 
lulumban ciblon gĕndhingan | 
kalangkung rĕnaning tyas | 
sawusira samya adus | 
anĕmbang pucung busana || 

98. Pocung 

1. Mas Cĕbolang alon pangandikanipun | 
Nurwitri Saloka | 

Kartipala Palakarti | 

ulun ayun wruh ingkang aran (m)Bahrawa 

2. Payo mangkat sira lumakuwĕng ngayum | 
kapungkur Pikatan | 

ngalĕr ngilĕn sampun prapti | 

ardi Jambu kalangkung asri kawuryan || 

3. Dadya dangu dĕnnira lĕrĕp nĕng Jambu | 
kasĕngsĕm amulat | 

asri rarĕngganing wukir | 
sukunira angongkang tĕpi talaga || 

4. We ngalirap sumilak masĕmu biru | 
jurang sri kawuryan | 

nuju wijiling Hyang Rawi | 
anyunari talaga myang arga-arga || 

5. Ujwalaning Surya inggang munggĕng ranu 
mancorong gumĕbyar | 

apindha sasotya manik | 
ngĕrĕng-ĕrĕng tinanĕman pantun gaga || 

6. Kang gumandhung wĕnĕs ijo amawĕh kung | 
malĕncut markatak | 

ana kang uwis kumĕmping | 
awurahan rarya anggusah kukila || 

7. Sarĕwĕhan ranu tibĕng jurang trĕjung | 
swara lir gurnita | 

paksi nĕng tĕpining warih | 

samya ngadhang timbuling kang ulam toya || 

8. Kayon gathuk ayom angubĕngi gunung | 
dhuwĕt dhuku jirak | 

jĕruk jambu klampok wangi | 
pĕlĕm pakĕl pijĕtan lawan kokosan || 

9. Blimbing manggis rambutan kĕpĕl myang randhu | 
nangka sukun bĕndha | 

kaluwih sarangan tangkil | 

wanara kĕh samya amangan wowohan || 

Jilid 2 - Kaca : 39 

10. Kidang kancil manjangan budhul angrĕnggut | 
rumput kang pradapa | 

sĕmu ayĕm klimis-klimis | 

santri catur samya ngundhuhi wowohan || 

11. Warna-warna katur ing bandaranipun | 
sadaya mirasa | 

sinambi aniningali | 

arga-arga tĕgal sabin dhusun krajan || 

12. Wus tumurun saking ing aldaka Jambu | 
malipir (m)Bahrawa | 

gya mancat sukuning wukir | 

Ing Marbabu lan arga Marapi jajar || 

13. Praptĕng arga alit aran Candhi dhukuh | 
ndĕdĕr tĕkĕng pucak | 

miyat kuburan sawiji | 

tanpa cungkup kayoman witing capaka || 

14. Jenar pingul sĕkar (m)blasah marbuk arum | 
kubur mawa cahya | 

kadya kukuwung ngawĕngi | 

Mas Cĕbolang ngandika marang Saloka || 

15. Baya iki wong agung ingkang kinubur | 
wingite kawangwang | 

mawa cahya anĕlahi | 

Ki Saloka matur nun inggih bandara || 

16. Kula mirĕng cariyosing tiyang sĕpuh | 

punika astana | 

-nipun natĕng Majapait | 

Sang Aprabu Brawijaya kaping tiga || 

17. ĕ lah patut bĕcik payo padha ngujung | 
anyunyuwun barkah | 

slamĕte laku puniki | 

Mas Cĕbolang lawan santrinya sakawan || 

18. Wusing ngujung mangalĕr umiyat ranu | 
ing Pĕning ngalela | 

tĕngahing tlaga kaĕksi | 

ana pulo kumambang anut maruta || 

19. Ngetan ngulon manĕngah ngalor myang ngidul | 
tan mawa kakaywan | 

kawuryan mung katang wilis | 

wĕnĕs ijo mawĕh sĕngsĕming wardaya || 

20. Tĕpi danu ana jajaka kadulu | 
manggul jala kĕpyak | 
sruwal cĕkak ngindhit kĕpis | 

Ki Nurwtri ngawe kanang mareneya || 

21. Wusing tundhuk Nurwitri tatanya bagus | 
marang ĕndi sira | 

kang tinanya lingira ris | 

kula badhe (n)jala mring Pĕning talaga || 

22. Amung turut pinggir sapakantukipun | 
ajrih amanĕngah | 

lĕbĕtipun anglangkungi | 

ramak kula nalika wulan kang pĕjah || 

23. Aritipun tinangsulan agĕl kukuh | 
cinĕmplungakĕn tĕngah | 
kinalar ngantos sapriki | 

dĕrĕng kĕndĕl taksih dĕnulur kewala || 

Jilid 2 - Kaca : 40 

24. (n)Dika kintĕn piyambak ta lĕbĕtipun | 
mila kula (n)jala | 

amilipir turut pinggir | 

lagya eca kang samya imbal wacana || 

25. Mirĕng swara gumlĕdhĕg lir gĕlap sĕwu | 
pucaking kang arga | 

Mĕrapi amĕdal api | 

kukus mĕdal ngĕbĕki ing dirgantara || 

26. Pĕtĕng (n)dhĕdhĕt datan uninga lor kidul | 

Mas Cĕbolang lawan | 

santri catur yitnĕng wĕsthi | 
gĕgandhĕngan tanbuh paran kang sinĕdya || 

27. Dĕnnya anĕng pĕpĕtĕng tri ari dalu | 
langkung supĕking tyas | 

wus tan ana nyipta urip | 

mung sumendhe ing karsanira Hyang Suksma 

28. Praptĕng tlatah Magĕlang ing lampahipun | 
pĕpĕtĕng wus sirna | 

miyat soroting Hyang Rawi | 

samya (n)dhoko nĕng sukuning ardi Tidhar || 

29. Miyat dhukuh asri ing anggraning gunung | 
Mas Cĕbolang lingnya | 

yĕn sira isih kuwawi | 

dhukuh kae payo padha pinaranan || 

30. Samya matur sumangga kula tumutur | 
sadaya wus minggah | 

Mas Cĕbolang anĕng ngarsi | 
langak-langak bĕranyak lir Narayana || 

31. Santri catur barangkangan lampahipun | 
gantya kang winarna | 

kang martapa pucak wukir | 
langkung sidik anama Sĕh Wakidiyat || 

32. Endhang catur tumaloncong ayu-ayu | 
mĕh kĕmbar kang warna | 

mĕpĕg mĕmpĕning birai | 
samya lagya anggarapsari sapisan || 

33. Sinung nama Endhang Kismani linangkung | 
Brahmani kalihnya | 

tiga Endhang Aniladi | 

sakawane Endhang Jahnawi kyatingrat || 

34. Maha wiku ngandika mring endhang caur | 
gĕlar-gĕlarana | 

kalasa batu kang brĕsih | 
sasajia sugata ingkang prayoga || 

35. Ingsun ayun katamuan santri luhung | 
mĕntas kasarakat | 

anĕng ing Marbabu wukir | 
wusing rampung sasaji sira mĕthuka || 

36. Nĕmbah mundur rampung sasaji dyah catur | 
mring talaga siram | 

kosokan lulur myang mangir | 

wus barĕsih kakanthĕn nulya busana || 


9 9. Lumampah ing pĕtĕngan, wangsul mangidul dumugi rĕdi Tidhar, sowan 

Sĕh Wakidiyat ing padhepokanipun. Endhangipun sakawan sami ayu-ayu, 
sadaya kanikahakĕn kalihan Mas Cĕbolang. Sĕh Wakidiyat paring katrangan 
bab: ningkah, pĕgatan/ talak, rujuk, rukun, khuluk, tuwin maskawin, 
sakalangkung moncĕr botĕn wontĕn ingkang kalangkungan. Mas Cĕbolang 

nyuwun pamit nglajĕngakĕn lampah, wĕkasan bojonipun sakawan pisan sami 
kapĕgatakĕn, talak satunggal. ... 
kaca 40-58. 


Jilid 2 - Kaca : 41 

99. Kinanthi 

1. Endhang Kismani puniku | 
cĕmĕng manis amrakati | 
ngrasuk sinjang tumĕnggungan | 
paningsĕt sĕtagĕn abrit | 
mingis katon mung sasada | 
amathinthing matrĕm-kengis || 

2. Asumĕkan sĕkar bĕnguk | 
malipis alus waradin | 
pungkasan tirah sacĕngkang | 
sinalĕmpitakĕn ngarsi | 
gathuk lan wironing sinjang | 
ukĕl sĕntĕg amantĕsi || 

3. Endhang Brahmani winuwus | 
bangbang awak mawĕh kingkin | 
ngrasuk sinjang lurik rĕkta | 
satagĕn cĕmĕng mathinthing | 
sĕmĕkan yuyu sakandhang | 

ijo ukĕl gondhĕl pĕni || 

4. Endhang Aniladi mungguh | 
jĕnar lir ĕmas sinangling | 
ngrasuk sinjang kĕpyur pelag | 
pinantĕs satagĕn kuning | 
wungu byur ingkang sĕmĕkan | 
ukĕl canthĕl ngrujit ati || 

5. Endhang Jahnawi mawĕh kung | 
jĕnar suluh bĕngle kengis | 
ngrasuk sinjang wanabadra | 
paningsĕt satagĕn putih | 
kasumĕkan dasasela | 

dhasar irĕng mawĕh brangti || 

6. Kondhe pinalintir alus | 
tirahan jĕnthar sanyari | 
lugas tan na mawi sĕkar | 
sĕngkangnya sadaya cĕplik | 
pacak patraping busana | 
endhang papat apan sami || 

7. Sawusnya busana rampung | 
tumurun saking ing wukir | 
sakawan sarĕng lumampah | 
mung wiraga nora tunggil | 
ana ingkang (ng)gigit sadak | 
asta kiwa anyakithing || 

8. Ana ingkang ngĕmbĕng susur | 
lathi anggung dĕnusapi | 

ana kang lagya wit mucang | 
gagang sĕmprit anĕng njawi | 
ana kang olĕh panasar | 
asta tĕngĕn anggung midih || 

9. Wau ta ing lampahipun | 

Mas Cĕbolang catur santri | 
mahawan langkung sumĕngka | 
kumĕpyur kagyating galih | 
kawuryan endhang sakawan | 
tumurun saking ing wukir || 

10. Ngandika mring santri catur | 
padha (n)dĕngĕngĕka aglis | 
lah iki ana rurupan | 

ewuh ĕnggonku ngarani | 
apa pĕri parayangan | 
apa satuhuning jamni || 

11. Rupa rampak ayu sĕmu | 
barĕs angrĕsĕpkĕn ati | 
bĕsuse manut ing sarak | 
upama sĕkar kang adi | 
durung padha (m)babar ganda | 
mamadune durung kongkih || 

12. Andĕngĕngĕk santri catur | 
mangkana lĕsah lapa nir | 
nayana katon sumringah | 
umatur babo suwawi | 
sinĕngkakakĕn ing lampah | 
daya-daya nuntĕn panggih || 

13. Nahan ing lampah wus cundhuk | 

Mas Cĕbolang catur santri | 

tan ana kuwawa ngucup | 
kĕdhĕp tĕsmak aningali | 
endhang catur mire nganan | 
trapsila wicara manis || 

14. Dhuh babo kang nĕmbe rawuh | 
sowan kawula tinuding | 

Sĕh Wakidiyat pilĕnggah | 
ing asrama Tidhar ngardi | 

(n)jĕng paduka tinimbalan | 
laju maring ing asrami || 

15. Kerida ing lampahulun | 

Mas Cĕbolang duk miyarsi | 
anyĕbut angudubilah | 
sarwi (n)dheprok lingira ris | 
pra arum duta utami | 

mugi ywa dados panggalih || 

16. Dĕksuraning badanulun | 
nampĕni dhawuh sang yogi | 
kalimput kacaryan mulat | 
dhumatĕng sang pindha Ratih | 
myang Supraba Wilotama | 

Rarasati ing swargadi || 

17. Sandika ingkang dhumawuh | 
suwawi paduka irid | 
sakawan mĕsĕm sarĕngan | 
winantu dhawahing liring | 
jumĕnĕng angĕlus sinjang | 
nulya lumampah nĕng ngarsi || 

18. Lampah tan antara dangu | 
prapta ngarsane sang yogi | 
pinarak ing yasa-kĕmbang | 
toya wĕning angubĕngi | 
pinalisir sesĕkaran | 

nĕdhĕng kusuma (ng)ganda mrik || 

19. Ni endhang duk praptĕng ngayun | 
maro mire nganan ngering | 
atĕbih lawan sang tapa | 

Mas Cĕbolang catur santri | 
makidhupuh anĕng ngarsa | 
muka lir konjĕming siti || 

20. Sĕh Wakidiyat lingnya rum | 
saka dhanganing tyasmami | 
aku awĕh karaharjan | 
praptanta nĕng ndhepokmami | 
basan bĕgja kĕmayangan | 
wit tan nyana bisa panggih || 

21. Lan sira siwayĕngulun | 
yĕn tan kliru sira kaki | 
atmaja Sĕh Akidayat | 
asrama Sokayasa-di | 
mijil saking Siti Wuryan | 
iku mitraku sayĕkti || 

Jilid 2 - Kaca : 43 

22. Nalika marsudĕng kawruh | 
tan na pisah rina wĕngi | 

lir kadang nunggil sawĕlat | 
palaling Hyang Maha Suci ] 
basa wis rumasa tuwa | 
padha dhĕdhepok pribadi || 

23. Nĕng Sokayasa ramakmu | 
nanging biyĕn isih nami | 

Esĕh Adi Anggungrimang | 

ingsun dhĕdhepok nĕng riki | 
araning kang ardi Tidhar | 
pusĕring kang tanah Jawi || 

24. Gajĕg Cĕbolang aranmu | 
mangkana kang sinungan ling | 
kalangkung eraming nala | 
sidike sang maha yogi | 
wasana matur anĕmbah | 
mĕnggah dhawuh kang kawijil || 

25. Sutuhu tan ana gangsul | 
nyumanggakkĕn ingkang dasih | 
pĕjah gĕsang tan suminggah | 
kinarya pĕthak myang abrit | 
sumarah datan lĕnggana | 
pukulun ywa walanggalih || 

26. Rĕh ing mangkya sampun cundhuk 
lawan raose tyasmami | 
sĕdyaulun ngĕstupada | 

ing lampah kandhĕg nĕng riki | 
margi yĕn anglajĕngĕna | 
tanapi wangsul mring panti || 

27. Maha wiku lingira rum | 
kulup iku lwih utami | 
amung ta wawĕkasingwang | 
banjurna lakunta kaki | 
tĕmbe pantog praptĕng praja | 
Wirasaba (ng)gonmu mulih || 

28. Kadawan lamun dakcatur | 
bakal lalakonmu kaki | 
endhang mara ladĕkĕna | 
pasugatan gantĕn wangi | 
kalawan rokok sumpĕtan | 
sokur yĕn wedange uwis || 

29. Lawan nyanyamikanipun | 
iku ladĕkĕna dhingin | 

kang sinung ling samya mentar | 
Kismani (m)bĕkta tapsirih | 

Aniladi pangĕsĕsan | 
patĕhan Endhang Brahmani || 

30. Jahnawi dhaharanipun | 
sadaya lumadyĕng ngarsi | 
miwah kang mring punakawan | 
tan ana seose sami | 

Sĕh Wakidiyat lingira | 
lah iku sugata mami || 

31. Saanane sining gunung | 
gaduging bocah pawĕstri | 

siji tan na batih priya | 
tan lyan papat iku kaki | 
kang ngopĕni tatanĕman | 
lah-olah bĕrsihing panti || 

32. Aywa nganggo ewah-ewuh | 
anggĕpĕn wisma pribadi | 
kang liningan matur nĕmbah | 
dhawuhipun (n)jĕng kiyai | 
kalĕbĕt raosing manah | 

tan angraos amartami || 

Jilid 2 - Kaca : 44 

33. Sampun kadi wismĕngulun | 

Mas Cĕbolang catur santri | 
wus samya sĕs miwah mucang | 
tuwin minum wedang ĕtih | 
tanapi nadhah nyamikan | 
rĕsĕp tan tahaning galih || 

34. Tampi wangsit endhang catur | 
samya lumĕbu ing panti | 
wĕdalira sampun (m)bĕkta | 
sĕkul liwĕt anĕng cĕthing | 
myang ulam anĕng ing dhulang ] 
jangan sambĕl sarĕm pĕtis || 

35. Lalaban slĕdri katimun | 
cipir boncis kacang kapri | 
wus tinata anĕng ngarsa | 

Sĕh Wakidiyat lingnya ris | 
lah kulup sira nadhaha | 
kinarya jampi kalantih || 

36. Mas Cĕbolang nĕmbah (n)dhĕku | 
mirasa dĕnnira bukti | 

wus dumugi cinarikan | 
pinaringkĕn ing pamburi | 
santri catur samya nadhah | 
rampung ingundurkĕn aglis || 

37. Wus ingundurakĕn wangsul | 
umarĕk sang maha yogi | 

Hyang Surya tumamĕng arga | 
maha wiku ngandika ris | 

lah kulup sira kariya | 
ingsun gambuh mring panĕpin || 

100. Gambuh 

1. Sira lan santri catur | 

amanggona nĕng kene sadarum | 
wusing parlu sayĕktine ingsun bali | 
kang liningan matur (n)dhĕku | 
maha-wiku lampahnya lon || 

2. Ingiring endhang catur | 

Mas Cĕbolang wau ingkang kantun | 
lĕnglĕng rĕngĕng-rĕngĕng asambari ririh | 
iya ta lah sang awiku | 

(m)bok iya kadi siringong || 

3. Tĕka tinilar mak brung | 
bocah papat siji tan na kantun | 
sadhengaha nora niyat nampik milih | 
kabĕh mawĕh gandrung-gandrung | 
tyasingsun ĕmbahne condhong || 

4. Eh sira bocah catur | 

mungguh kowe ĕndi kang panuju | 
endhang papat pilihĕn salah sawiji | 
santri sakawan umatur | 
saĕstu langkung pakewoh || 

5. Yĕn kenginga sadarum | 

dados (m)botĕn keran-keron bingung | 

Mas Cĕbolang dahat kingkin nanging ajrih | 
pĕpĕg sumpĕg ing tyas gadhug | 
satĕmah alongang-longong || 

6. Nahan kang yun manĕkung | 

angandika Kismani sirĕku | 
ngladĕnana marang anakku wong sigid | 
lamun wis kulinĕng wuwus | 

gĕlarna cangkriman dhenok || 

7. Yĕn kabatanga tamtu | 
daklilani nyuwuna sirĕku | 
sakirane sira ta apa kadugi | 
winĕngku ing dhayoh mau | 
kang liningan tan miraos || 

8. Manawa nora pĕcus | 
ambatanga marang cangkrimanmu | 
yĕkti datan dak paringkĕn sira nini | 
kang liningan nĕmbah matur | 

tan lĕnggana ing sapakon || 

9. Kismani wus winuruk | 

wusnya apil manĕmbah gya mundur | 
sarwi (ng)gagas cangkriman kang wus kawijil 
sakirane apa pĕcus | 
ambatang cangkriman elok || 

10. Kang lagya mingak-minguk | 

Mas Cĕbolang kagyat dĕnnya (n)dulu | 

Dyah Kismani prapta datan mawi kanthi | 
dupi parĕk ris umatur | 
dhawuhipun sang kinaot || 

11. Kinĕn ngladosi ulun | 
anĕng riki ing sadangunipun | 

Mas Cĕbolang mangsuli luwih utami | 
dados wontĕn rencang ulun | 
jajagongan omong-omong || 

12. Malah bilih panuju | 

sih ing dasih kang pindha jumĕrut | 
kula suwun dhumatĕng sang maha yogi | 
dadosa papundhĕn ulun | 
ing donya praptaning ĕndon || 

13. Kismani lingira rum | 

sarwi mĕsĕm ngujiwat mawĕh kung | 
yĕn wus pasthi boya selak ingkang dasih | 
mung wontĕn paminta-ulun | 
badhenĕn cangkrimaningong || 

14. Lamun kabatang ulun | 

asrah jiwa raga mring sang bagus | 
donya akir atas kagungan sang pĕkik | 

Mas Cĕbolang asru (ng)guguk | 
punika punapi yĕktos || 

15. Suwawi sang rĕtnarum | 
kawĕdharna cangkriman linubung | 

Dyah Kismani ngandika manis prapkati | 

(m) botĕn ilok cidrĕng wuwus | 
dosa lair trusing batos || 

16. wontĕn kang sumur watu | 

timba rukmi atatali lesus | 

(n) dawĕg (n)dika badhe ingkang aprĕmati | 

Mas Cĕbolang mĕsĕm muwus | 
mĕnggah ing pambatangingong || 

17. Kalih warni puniku | 

punapa (ng)gih kaparĕnging kayun | 

(ng)gih sumangga sampun sami walang galih | 
inggih sumur kajĕngipun | 
dhatĕng saumur sayĕktos || 

18. Kajĕngipun kang watu | 

tansah manggĕn tan sagĕd lumaku | 
timba apan wadhah ingkang mĕdal manjing | 
kancana ing kajĕngipun | 
dhatĕng kamulyan sayĕktos || 

19. Tatali mrih pikukuh | 

angin dhatĕng napas kajĕngipun | 
sayĕktose tiyang agĕsang puniki | 
tatangsuling gĕsangipun | 
napas ingkang manjing miyos || 

20. Kadi paran jantungku | 
punapi lĕrĕs lan (m)botĕnipun | 
inggih bagus satunggale kadi pundi | 
suwawi winĕdhar wuwus | 

Mas Cĕbolang lingira lon |] 

21. Kajĕnge punang sumur | 

dhatĕng sumur gumuling puniku | 
watu dhatĕng sela kumalasa yĕkti | 
tatimba dhumatĕng cibuk | 

kang minggah tumurun alon ]| 

22. Kancana kajĕngipun | 
dhatĕng kancana ore linuhung | 
inggih dhatĕng kang wanita ngore wĕni | 
tali dhatĕng tampar angkus | 

waraga apan jinatos || 

23. Kuswa nyĕkĕl puniku | 
tĕgĕse kang raga awak tuhu | 

kajĕng ingkang angin dhatĕng napas yĕkti | 
sawadose jiwaningsun | 
tiyang guling sakaroron || 

24. Ĕstri kalawan jalu | 
sapaturon kuswa-kinuswĕku | 
rĕrĕnggosan kadi kaplayu ing jurit | 
rara Kismani malĕruk | 

kalepat kesah wirangrong || 

25. Umarĕk sang linuhung | 
angaturkĕn ing pambatangipun | 
tĕtĕh gĕmĕt datan ana kang kalĕmpit | 
maha wiku manthuk-manthuk | 

wus pinasthi sira dhenok || 

26. Winĕngku mring tĕtamu | 

aywa wangkot ing sapakoningsun | 

Dyah Kismani minggu nguwik-uwik siti | 
ginuyu mring dyah tĕtĕlu | 

Kismani nyiwĕli wal-wol || 

27. Ing dalu tan winuwus | 
enjingira risang maha wiku | 
rawuh marang pondhokanira tĕtamu | 
endhang catur tansĕng pungkur | 

Sĕh Wakidiyat linggnya lon || 

28. Babo atmajaningsun | 

rĕh wus dadi patĕmbayanipun | 
arinira iki si Endhang Kismani | 
sapa wonge kang apĕcus | 

(m)batang cangkriman sayĕktos || 

29. Pasrah jiwa ragĕku | 

mangka sira bisa (m)badhe kulup | 
yĕn sĕmbada sunningkahkĕn ri puniki | 
lan saka sukaning kalbu | 
kang tĕlu kalamun condhong || 

30. Ywa katanggungan kulup | 

ngongparingkĕn mring sira sadarum | 
supayane ywa keran-keroning ati | 
dadi tĕntrĕm tyas tan giyuh | 

sĕpi panĕmu kang awon || 

31. Cĕbolang duk angrungu | 
dhawuhipun risang maha wiku | 
langkung kagyat ĕmar maras sĕnig-sĕnig | 
ngunandika jroning kalbu | 
kadĕnangan karsaningong || 

32. Iki apa panglulu | 

apa wantah ewuh tangguhipun | 
ing wasana umatur saha wotsari | 
kalangkung pamundhiulun | 
dhawuh kang sampun kawiyos || 

33. Ulun sumanggĕng kayun | 

tan lĕnggana satuduh tumutur | 
sampun ingkang dhumatĕng raras kamuktin 
sanadyan praptaning lampus | 
datan lĕnggana sapakon || 

34. Ing rĕmbug sampun putus | 

wus dĕn-ningkah wau endhang catur | 
paragating ningkah pinanggihkĕn aglis | 
maha wiku ngandika rum | 
ĕh Cĕbolang atmajĕngngong || 

35. Kang bĕcik pangĕmongmu | 

lan kang adil panataning kakung | 
aja ana nganti kataman sak sĕrik | 
sihira aywa (m)barĕnjul | 
dadi tyase padha golong || 

36. Sang wiku wusing dhawuh | 

wangsul marang ing panĕpĕnipun | 
kawarnaa kang katuju ing panggalih | 
tyase langkung suka sukur | 
timimbul karĕsmĕn andon 1 1 

101. Maskumambang 

1. Rarasingkang karasikan tan winarni | 
wusing sapta dina | 

Mas Cĕbolang angalĕntrih | 
larut bayuning kang angga || 

2. Gya umarĕk marang ngarsane sang yogi | 

rubiyah sakawan | 

tan kĕna ginggang sanyari | 

tansah ambondhĕt mring priya 

3. Praptĕng ngarsa maha wiku lingira ris | 
pantĕn paran karsa | 

umarĕk ing ngarsamami | 
apa ta darunanira || 

4. Mas Cĕbolang tumungkul konjĕm ing siti | 
ĕh ta uculĕna | 

(ng)gonnira (m)bondhĕt mring mami | 
wus bĕnggang samya alĕnggah || 

5. Mringa panti cacawisa kang prayogi | 
rujak myang lotisan | 

prĕsan menda duduh pitik | 
lan wowohan sasĕgĕran || 

6. Endhang catur samya mundur mangĕnjali | 

Mas Cĕbolang tandya | 

(n)dĕngĕngĕk umatur ririh | 

dhuh risang paring nugraha || 

7. Ngaturakĕn pĕjah gĕsangulun nĕnggih | 
ĕstu tan kawawa | 

lumawan ing senapĕti | 
sakawan sami prawira || 

8. Tanpa kiwul wit kawula lamba yĕkti | 
yĕn pukulun datan | 

paring sarana sayĕkti | 
dasihe tĕmah antaka || 

9. Maha wiku suka awĕlas ningali | 
wasana ngandika | 

kulup dĕnkaparĕng ngarsi | 
wusing parĕk gya winĕjang || 

10. Bab karĕsmin kang tan ngrusakakĕn dhiri | 
wĕh nikmat warata | 

siji kang tinujwĕng kapti | 
kang tiga samya karasa || 

11. Datan pae kalawan ingkang satunggil | 
jumbuh ingkang rahsa | 

Asmara-nala rumiyin | 

tĕgĕse sĕngsĕming manah || 

12. Kalihipun Asmara-tura winardi | 
sĕngsĕme paninggal | 

tri Asmara-turida di | 

pan sĕngsĕming pamirĕngan || 

13. Sakawannya Asmara-nada sĕngsĕming | 
ingkang sapocapan | 

gangsal Asmaratantra di | 
sĕngsĕming kang pangarasan || 

14. Nĕm pungkasan sĕngsĕming sanggama yĕkti | 
ran Asmaragama | 

tuwin jaya wijayanti | 
pangabaran pangasiyan || 

15. Agal rĕmit miwah ingkang ngĕlmi sihir | 
karya-ramming kathah | 

dalah wisikan sarĕsmi | 

Mas Cĕbolang wus widagda || 

16. Sinung padhang paang graitane lantip | 
kacakup sadaya | 

sarta nulya dĕnlampahi | 
sadhawuhe sang pandhita || 

17. Pan pinĕlĕng dĕnnira amatiragi | 
cacĕgah myang siyam | 
ngalowong apatigĕni | 

wungu lan kungkum ing toya || 

18. Lumĕstari tan ana batal sawiji | 
sawusing paragat | 

garwa pinaringkĕn malih | 
atut dĕnnya palakrama || 

19. Catur datan ana kang sangsayĕng kapti | 

Cĕbolang pinarak | 

kalawan sakawan abdi | 

Saloka marĕk mangarsa || 

20. Ulun matur mugi sampun salahkapti | 
rĕhning sampun lama | 

lĕrĕh anĕng Tidhar wukir | 
kadiparan ingkang karsa || 

21. Punapi wus katrĕm marĕm anĕng ngriki | 
sukur makatĕna | 

kalilana ingkang abdi | 
samya mantuk mring asrama || 

22. Atur uning ramanta sang maha yogi | 
myang mring pramĕswara | 

iba sukaning panggalih | 

Mas Cĕbolang duk miyarsa || 

23. Tyas kumĕpyur wasana ngandika aris | 
lah tujune kakang | 

sira caturan lan mami I 

upama mĕnĕng kewala 1 1 

24. Pan kabanjur kalimput ing lambangsari | 
jugag ing lalakyan | 

katutup ulah kamuktin | 
wis kakang padha kariya || 

25. Ingsun marak marang risang maha yogi | 
klilan tan kalilan | 

pamit mundur dina iki | 

Nurwitri mĕsĕm wacana || 

26. Hĕm apa tan agĕndhulak-agĕndhulik | 
tega apa ora | 

nilar langĕning jinĕmrik | 
sajagad tan ana memba || 

27. Amubĕnga tĕpining kang jalanidhi | 
tangĕh yĕn antuka | 

tanapi mirib kang warni | 
sanadyan ana miriba || 

28. Maksih kalah sĕdhĕp sumĕh amrakati | 
parigĕling solah | 

kĕwĕs lindri lungit manis | 
santri tri gumuyu latah |] 

29. Lan maninge kanane apa kadugi | 
lamun tinilara | 

dakbathĕke pasthi kinthil | 
upama padha kinthila || 

30. Lah saiba-iba ribĕte nĕng margi | 
mangka kang pinaran | 

anut satindaking sikil | 
ewasamono sumangga || 

31. Mas Cĕbolang mĕsĕm wagugĕn ing galih | 
wasana lingira | 

mupung iki nora kinthil | 
ingsun marĕk sang minulya || 

32. Praptĕng ngarsa maha wiku ngandika ris | 
kulup paran karsa | 

praptamu tan mawi rabi | 
sĕmune kaya wigatya || 

33. Mas Cĕbolang mangĕnjali matur ririh | 
mugi linĕpatna | 

sruning bĕndu saking galih | 
myang gung gunging pangaksama || 

34. Kalilana kang abdi anuwun pamit | 

(n)dumugĕkkĕn lampah | 


< Serat Centhini Jilid 02 - Halaman : 61 > 


tumindaking suku kalih | 
miturut nĕring wardaya || 

35. Rabiulun sadaya sumanggĕng kapti | 
sang wiku lingira | 
paran karsanira kaki | 
rabinta apa kok pĕgat || 

102. Mĕgatruh 

1. Yĕn kok pĕgat apa wis mangĕrti kulup | 
laku-lakuning akrami | 

ningkah myang maskawinipun | 
ngidah talak sasamining | 

Mas Cĕbolang matur alon || 

2. Saĕstune dĕrĕng mangĕrtos satuhu | 
lampahe salakirabi | 

mugi pinarĕng ing kalbu | 
paring sumĕrap mring kami | 
maha wiku mĕdhar kawroh || 

3. Ningkah iku pan katĕmu karĕpipun | 
rasane sira nampani | 

pasrahing kawasanipun | 
wadon kang sira rabĕni | 
amiturut lair batos || 

4. Sira darbe bojo kawangĕnan amung | 
papat nora kĕna luwih | 

miturut sarengat Rasul | 
mungguh kang aran maskawin | 
panarimane kang wadon || 

5. Lamun rupa slaka putih bobotipun | 
kang kalumrah mung satail | 

kĕna uga liyanipun | 
rupa barang kang medahi | 
tumrap marang ingkang wadon || 

6. Ugĕr uwis dadi sapanrimanipun | 
de idah tĕgĕse nĕnggih | 
nyĕrantĕkakĕn puniku | 

kulup ana patang warni | 
idah kuruk kang sawiyos || 

7. Ngantarakkĕn tri pasucĕn dangunipun | 
tumraping marang pawĕstri | 

kang masih kĕl sabĕn tĕngsu | 
ngidah suhur kaping kalih | 
ngantarakkĕn tri pancorong || 

8. Tumrap maring wadon dĕrĕng (ng)garapsantun 
lan mring wadon luwas gĕtih | 

idah kamil katrinipun | 
ngĕntĕni lairing bayi | 


< Serat Centhini Jilid 02 - Halaman : 62 > 


tumrap pĕgat urip layon 


9. Kaping pate idah wafat laminipun | 
pat wulan sapuluh ari | 

tumrap pĕgat mati iku | 
kalamun wus luwih saking | 
idah lah iku si wadon || 

10. Kĕna laki apan lĕgan arannipun | 
de talak wĕrdine nĕnggih | 
pĕgat mungguh wĕnangipun | 
tĕlung rambahan tan luwih | 
beda-bedane kacriyos || 

11. Pĕgat ngruntuhakĕn talak siji iku | 
kang sarta bayar maskawin | 
jroning ngidah lamun ayun | 
binalĕnan dadya rabi | 

datanpa ningkah wus munggoh || 

12. Lamun nora bayar maskawin puniku | 
jroning ngidah lamun apti | 
winangsulan rabinipun | 

kudu kaningkaha malih | 
myang maskawin kudu nganggo || 

13. Yĕn pamĕgat wadon wĕh pamiwalipun 
tĕgĕse iku nguwĕhi | 

pamancal mring kakungipun | 
yĕn balĕn ningkahan malih | 
(m)balĕkkĕn pamiwal wutoh || 

14. Sauwise langkah saka ngidahipun | 
lamun balĕn iya kenging | 
nanging nganggo ningkah iku | 
kang sarta nganggo maskawin | 
iku lamun padha condhong || 

15. Saupama mung caturan ala nganggur | 
kowe dak pĕgat saiki | 

iku talake wus runtuh | 
sawiji datan aluwih | 
mula ywa nganti kabrojol || 

16. Lamun uwis pĕgatan sapisan iku | 
ngruntuhkĕn talak sawiji | 
binalĕnan wadonipun | 
dumadya rabine malih | 

dadi talak kari loro || 

17. Ngruntuhakĕn talak loro kang winuwus 
yĕn nganggo bayar maskawin | 
jroning ngidah lamun ayun | 
wangsulan kinarya rabi | 

kĕna tanpa ningkah yĕktos || 

18. Lamun nora angsung ing maskawinipun | 
jroning ngidah lamun apti | 
winangsulan rabinipun | 

kudu kaningkaha malih | 
myang maskawin pasthi nganggo || 

19. Yĕn pamĕgat wadon wĕh pamiwalipun | 
yĕn balĕn ningkahan malih | 

sarta (m)balĕkakĕn wutuh | 
pamiwal marang kang ĕstri | 
kang dadi trimaning wadon || 

20. Sauwise langkah saha idahipun | 
mĕnĕk balĕn maksih kenging | 
nanging nganggo ningkah iku | 
kang sarta nganggo maskawin | 
samonĕku mĕnĕk condhong || 

21. Saupama amung guyon ala nganggur | 
kowe dak pĕgat saiki | 

iku talake wus runtuh | 
talake ingkang kĕkalih | 
sayĕkti kari sawiyos || 

22. Lamun uwis pĕgatan ping pindhonipun | 
balĕn dadi bojo malih | 

kari siji talakipun | 
talak tĕlu dĕnaranni | 
poma dĕnangatos-atos || 

23. Talak siji lan loro ing sakjronipun | 
idah wadon (ng)garapsari | 
kalamun ngandhĕg puniku | 

idah kuruk salin kamil | 
dadi sae yĕn wus miyos || 

24. (ng)Gonne ngandhĕg jabang bayi kang kinandhut | 
yĕn (ng)gonne tan (ng)garapsari | 

saka lalara puniku | 
idah kuruk alĕstari | 
mangka kabanjur iku wong || 

25. Luwas gĕtih kang idah ginanti suhur | 
talak sawiji lan kalih | 

bain segra arannipun | 
tĕgĕse pamĕgat alit | 
nanging wus tĕtela yĕktos || 

26. Ngruntuhakĕn talak tĕtĕlu winuwus | 
jroning idah wus tan kenging | 
winangsulana puniku | 

binalĕn kinarya rabi | 

yĕn adrĕng (ng)gonne jĕjodhon || 

27. Wusing idah kudu linakĕkkĕn iku | 
olĕh janma ingkang kĕni | 
ngrabĕni mring wadon mau | 
sarta tumindak sarĕsmi | 
wusing kalakon karongron || 

28. Kapĕgatkĕn yĕn wus idah ningkahipun | 
lagi kĕna dibalĕni | 

samonĕku lamun purun | 

pinĕgatkĕn (ng)gonne rabi | 

tan wĕnang (n)jiyat maring wong || 

29. Mangka uwus asih mring bojo kang kantun | 
tĕtĕp nora kĕdhah-kĕdhih | 

kang akon ningkah kasingkur | 
talak tĕlu luwih rungsit | 
ati-atinĕn sayĕktos || 

30. Nalikane ngruntuhakĕn talak tĕlu | 
mangka tan bayar maskawin | 
kawĕnangkĕn wadonipun | 
lamun nagiha maskawin | 
ingkang lanang kudu asok || 

31. Talak tĕlu pungkasan iku rannipun | 
talak bain kobra nĕnggih | 

tĕgĕse pamĕgat kang wus | 
tĕtĕlu gĕdhe pribadi | 
sarta umum sakĕhing wong || 

32. Dene bojo kang tĕmĕn durung salulut | 
kalamun pĕgat tan mawi | 
angantĕni idahipun | 

rampung pĕgat kĕna laki | 
gantya ingkang winiraos || 

33. Kang ingaran kinuluk pan tĕgĕsipun | 
copot (ng)gonne dadi rabi | 

sarana nganggo tinuku | 
kĕhe amirid maskawin | 
akĕhe ingkang patukon || 

34. Upamane bojone wis gĕnĕp catur | 
mangka arĕp rabi malih | 

salah siji bojo catur | 
sinilih ningkahirĕki | 
bayar maskawin karopyok || 

35. Kang sinambut banjur tĕtĕp pĕgatipun | 
manawa arsa (m)balĕni | 

marang kang kinuluk mau | 
ing sawanci-wanci kĕni | 

samonĕku kudu condhong || 

36. Wuse condhong kudu kaningkah rumuhun | 
sartane nganggo maskawin | 
saupamane kalantur | 

tan binalĕn lakinĕki | 
wusing idah iku wadon || 

37. Kĕna laki ananging dĕneling bagus | 
pitutur kasĕbut ngarsi | 

lamun ningkahmu mung catur | 
luwih samono tan kenging | 
jurudĕmung matur alon || 

103. Jurudĕmung 

1. Dhuh babo pupundhĕn kula | 
nyuwun babar-pisanipun | 
mĕnggah ĕstri kang tan antuk | 
lamun kinaryaa garwa | 

Sĕh Wakidiyat lingnya rum | 
kulup wadon kang tan kĕna | 
dadi jatukramanipun || 

2. Akĕhe iku wolulas | 
dhingin ĕmbok sapandhuwur | 
pindho anak wadonipun | 
sapangandhap nora kĕna | 
katrine iku sadulur | 

kaping pate kaponakan | 
kang saka sadulur jalu || 

3. Kaping lima kaponakan | 
kang saka wadon sadulur | 
ping nĕm bibi saka biyung | 
pitu bibi saka bapa | 

wolu inya sapandhuwur | 
sanga anak wadon ingkang | 
nunggal susu sapiturun || 

4. Ping sapuluh sadulur kang | 
inya ingkang nunggal susu | 
sawĕlas ponakanipun | 
saka sadulur lanang | 

uga ingkang nunggil susu | 
ping rolase kaponakan | 
saka wadon nunggal susu || 

5. Ping tĕlulas bibi saka | 
bapa ingkang nunggal susu | 
ping patbalas bibi iku | 
saka biyung nunggal powan | 
ping limalas marasĕpuh | 
sapandhuwur nora kĕna | 

nĕmblas tilas bojo sunu || 

6. Ping pitulas patilasan | 
bojone sudarmanipun | 
kaping wolulase sunu | 
kuwalon lamun si biyang | 
uwus kĕlakon salulut | 
kajabĕku nora kĕna | 
amayuh padha sadulur || 

7. Myang kaponakaning garwa | 
datanapi bibĕkipun | 

saka bapa saha biyung | 
winayuh padha tan kĕna | 

Mas Cĕbolang nĕmbah matur 
kang kenging amalĕnana | 
paran katĕranganipun || 

8. Kulup sababe dumadya | 
amalĕni pan tĕtĕlu | 
kang dingin karabatipun | 
kaya ta bapa myang ĕmbah | 
sadulur anak sadulur | 

lan paman saka ing bapa | 
paman uwa saking babu || 

9. Kalawan anake lanang | 
paman saking bapa babu | 
kalawan anake jalu | 
paman uwa saking bapa | 
ingkang pancĕr saking jalu | 
kabĕh malĕnana | 
samonĕku kudu urut || 

10. Kapindhone jalma ingkang | 
amardikakakĕn ĕstu | 

ing amate kang satuhu | 
ping tĕlune sri narendra | 
sabab ngadame puniku | 
karabat kabĕh tan liya | 
iki ta upamĕnipun || 

11. Sudarmane wus tan ana | 
nanging kaki maksih hidhup | 
iku dadi walinipun | 

bapa kaki wus palastra | 
sadulure lanang iku | 
sadulur lanang tan ana | 
sĕdulare bapakipun || 

12. Nir kang sadulure bapa | 
kaponakan miwah putu | 
saka sadulure kakung | 
atanapi paman uwa | 
nak sanake bapakipun | 

saturute iku kĕna | 
yĕn tan ana sadayĕku || 

13. Lagi nyandhak janma ingkang 
amardikakakĕn ĕstri | 
ing amate kang satuhu | 
lire iku sri narendra | 

Mas Cĕbolang malih matur | 
kang dados guguring ningkah | 
ingkang pundi warninipun || 


14. Kulup upama kang lanang | 
edan miwah lara budhug | 
utawa bĕlang kalangkung | 
nganti (ng)gigokkĕn manah | 
kang tan na sumĕnĕnipun | 
iku wadone pan kĕna | 
anglĕpasna ingkang jalu || 

15. Lan maninge lamun priya | 
tugĕl pajalĕranipun | 
utawa lara pĕluh | 

kawit sadurunge krama | 
winĕnangkĕn wadonipun | 
anglĕpasna ingkang lanang | 
pratela marang ing kukum || 

16. Timbangane yĕn wanita | 
mangka ana cĕlanipun | 
edan lawan lara budhug | 
bĕlang karya gigu ing tyas | 
katutup pawĕstrinipun | 
dening daging lawan tosan | 
pinĕgata uwus kusus || 

17. Sarta tan lawan tinalak | 

yĕn (ng)gonne mangkono mau 
sawuse klakon kadukul | 
maskawine wajib bayar | 
kalamun durung pulanghyun | 
maskawin tan susah bayar | 
yĕn ngudur katur ing kukum || 

18. Matur nĕmbah Mas Cĕbolang | 
rapak paran artosipun | 

maha wiku lingira rum | 
kalamun ana wanodya | 
lami tinilar ing kakung | 
tan sinungan sandhang pangan 
panggonan myang tan salulut 

19. Banjur matur ing parentah | 
nyaritakkĕn ananipun | 
ngĕntĕni dhawuhing kukum | 

puniku kang linakonan | 
nuwun mĕnggah jangkĕpipun 
patrap uruting pratingkah | 
kang kalimrah ing prajagung 

20. Maha wiku angandika | 
kulup utamaning kakung | 
angarĕpkĕn wadon kudu | 
ingkang kanggonan catur | 
asli apik anom ayu | 

asli karĕpe kang gĕnah | 
bibite turut rahayu || 

21. Cacat kang pĕrlu tan ana | 
lawan kang wus rĕsik tuhu | 
pira bara prawan kĕncur | 
watĕke lamun pĕputra | 

tan anglingsĕmakĕn kalbu | 
anom umuring wanita | 
tan ngungkuli marang kakung 

22. Watake yĕn kalah yuswa | 
kurang rĕsĕpe kang kalbu | 
lawan kurang sukanipun | 
apik marang ing pambĕkan | 
watĕke numrapi iku | 
marang kadang prasanakan | 
datanapi marang batur || 

23. Utawa sarating ningkah | 
pan lilima kathahipun | 
ingkang dhingin ijab kabul | 
kapindhone wali lanang | 
katĕlu pangantĕn kakung | 
kapat pangantĕn wanita | 
ping lima saksi loro wus || 

24. Utawa sarating ningkah | 
pan lilima kathaipun | 
ingkang dhingin ijab kabul | 
kapindhone wali lanang | 
katĕlu pangantĕn kakung | 
kapat pangantĕn wanita | 
ping lima saksi loro wus || 

25. Lamun wali nora bisa | 
ningkahkĕn pribadi iku | 
angrĕsaya maring kaum | 
utawa marang ngulama | 
kang wus winĕnangkĕn iku | 
aningkahkĕn sasama | 
patrape mangkene kulup || 

26. Pangantĕn lanang nĕng wetan 

angarĕpakĕn pangulu | 
wali nĕng loring pangulu | 
saksi loro anĕng kanan | 
wusing miranti salarum | 
kiyai wali nulya jawab | 
marang kiyai pangulu || 

27. Mangkene wali lingira | 
nĕdha kiyai pangulu | 
kula ngrĕsaya satuhu | 
dhumatĕng ijĕngandika | 
ningkahakĕn anakulun | 
wadon aran Anu rara | 
angsal lawan bagus Anu || 

28. Kalawan maskawin slaka | 
pĕthak satail wratipun | 
kinĕncĕng tuwin kasambut | 
kula ĕstu sampun suka | 

Ki pangulu sawusipun | 
nampĕni wali turira | 
wicantĕn mring mantĕn kakung 

29. Bagus Anu jĕngandika | 
tampĕni paningkahipun | 
rara Anu anakipun | 
wadon Ki Anu kalawan | 
maskawin salaka pingul | 
bobot satail punapa | 
kinĕncĕng tuwin kasambut || 

30. Ki pangantĕn aturira | 
maskawin kawula sambut | 

Ki Pangulu gya umatur | 
mring wali kauningana | 

yĕn maskawin dipun sambut | 
Ki Pangulu nulya (n)donga | 
salisir maca tangawud |] 

104. Salisir 

1. Iya angudubilahi | 
minas saetanirajin ] 
bismillah rahmani rakim | 
bismillah walkamduli || 

2. -Lahi rabilalamina | 
wasalatu wasalamu | 
ala Rusulilahi sa | 

-lalahu ngalaihi wa || 

3. -Slam usikum ngibadalah | 
wanafsihi takuwalah | 
anikahakĕn kawula | 

ing rara Anu punika || 

4. Anak wadone Ki Anu | 
ing jĕngandika mas Anu | 
kalawan maskawin slaka putih | 
satail kang bobotira || 

Jilid 2 - Kaca : 57 

5. Ingkang jĕngandika sambut | 
jĕngandika angucapa | 

ki pangantĕn aturira | 
nuwun inggih gya angucap || 

6. Nuwun narima kawula | 
paningkahe rara Anu | 
ing kawula kalawan mas | 

-kawin slaka pĕthak mulya || 

7. Pan satail bobotira | 
kawula sambut punika | 

ki pangulu wusing myarsa | 
wa barakal awit (n)donga || 

8. Tangawud lajĕng bismilah | 
nulya (n)donga allohuma | 
alip lam alaeta | 

bainal mai batinna || 

9. Allahuma tawil ngumur | 
rahuma wa sakih aji | 
sadahuma wanawira | 
kulubahuma wa sabit || 

10. Innama huma wa aksin | 
akamala huma wa wasih | 
arjaka huma wa ilahi | 
kaerikia riba huma || 

11. Fiddini wal dunya wal a | 

-akhirah iinaka ngala | 
kulli sain kodir tamat | 
paragating ingkang donga || 

12. Ki saksi nulya wacana | 

ki pangantĕn dhawuh nata | 
jĕngandika angĕstokna | 
manawi ijĕngandika || 

13. Nambang rabi jĕngandika | 

(m)bok rara Anu punika | 
pitung sasi lakon dharat | 
rong tahun nabrang samodra || 

14. Saliyane nglakonana | 
ayahan dalĕm sri nata | 
tan trimane bojo (n)dika | 

inggih bok Anu punika 


15. Bapak dhumatĕng ing kakim | 
andika lajĕng ngrĕntahna | 
ing talak (n)dika satunggal | 
myang bayar maskawinira || 

16. Ki pangantĕn aturira | 
sandika gya sasalaman | 
mring pangulu myang saksinya | 
tuwin ujung para tuwa || 

17. Lawan kulup kawruhana | 
wali pangulu saksinya | 
kudu wong kang wus diwasa | 
kang sartane datan mawa || 

18. Cacat atanapi lara | 

kaya kang kasĕbut ngarsa | 
kalamun nora mangkana | 
sarate pancĕn tan kĕna || 

19. Mas Cĕbolang duk miyarsa | 
mangĕnjali ris turira | 
nuwun bilih makatĕna | 
kajawi karsa paduka || 

20. Sĕkawan pisan punika | 
kula pĕgat sapunika | 
talak satunggal kewala | 
punapa sampun sakeca || 

21. Mĕsĕm ri sang maha tapa | 
iya wus padha sarasa | 
konĕn mrene garwanira | 

wus mentar kang sinung sabda || 

22. Sakawan pisan mangarsa | 

maha wiku ris ngandika | 
rara kabĕh kawruhana | 
ing samĕngko lakinira || 

23. Arsa mentar alĕlana | 

tan karwan kang sinĕdya | 
mula sira ing samangkya | 
sami pinĕgat sadaya || 

24. Sarta asung maskawinnya | 

rĕntah talake sajuga | 

jro idah samangsa-mangsa | 
bali mrene banjur kĕna || 

25. (m)Balĕni sira sadaya | 
datan ana kara-kara | 

mula padha dinarima | 
susuwunĕn ing Hyang Suksma 

26. Aja nganti lawas-lawas | 
gĕk baliya amongraras | 
tyasmu aja ana uwas | 
sakawan sarĕng mangaras || 

27. Kawula amung sadĕrmi | 
ngĕmban dhawuhe sang yogi | 
yĕn kenging kula gendholi | 
tĕtĕpa wontĕn ing riki || 

28. Mas Cĕbolang lon lingira | 

yayi tan pantara lama | 
ulun wangsul mring asrama | 
tan bĕtah anilar sira |] 

29. Mung kang gĕdhe apuranta | 

pra garwa arawat waspa | 

Mas Cĕbolang gya ngabĕktya | 
marang risang maha tapa || 

30. Garwa catur gantya-gantya | 
ngabĕkti mring kakungira | 
santri sakawan mangarsa | 
wus sami pamit sadaya || 

31. Rampunging punang bicara | 
Mas Cĕbolang lĕngsĕr sigra | 
tumurun saking ing arga | 
santri catur nĕng wurinya || 

32. Pra garwa kantun anggana | 
kucĕm sunaring nayana | 
kadi tinilar antaka | 
pinupus karsaning Suksma || 

33. Nĕngna kang kantun nĕng arga 
yata wau lampahira | 

Mas Cĕbolang kang winarna | 
datansah sabil ing nala || 

34. Datan ana kang kacipta | 
amung kang kantun ing arga | 
mawĕh gung lara wigĕna | 
dadya rĕndhĕt lampahira || 

35. Ing lampah kalunta-lunta | 
wus angancik wanawasa | 
kathah sawara kapiyarsa | 
sang anom lĕjar tyasira || 


10 Lampahipun mangidul dumugi candhi Barabudhur. Sasanpunipun ningali 
candhi Barabudhur sarta Mĕndut, sami nglajĕngakĕn lampah dhatĕng 

mataram, jaman Kangjĕng Sultan Agung. ... 
kaca 59-61. 

105. Sinom 

1. Marmaning Hyang Maha Nasa | 
supe kang kantun nĕng wukir | 
tan andimpe lampahira | 
kalamun prapta ing candhi | 
agĕng tinon rĕspati | 

anama ing Barabudhur | 

inggih candhi pra Buda | 

kathah rĕca agĕng alit | 

sumewa lir angganing kang para Buda |] 

2. Anjĕngĕr Ki Mas Cĕbolang | 
myang rencang sakawan santri | 
miyat candhi agĕng pelag | 
kang kinarya sela langking | 

lir banon rimbaganing | 

wit ngandhap tumĕkĕng pucuk | 

ingukir gĕgambaran | 

tundha pitu tuhu adi | 

ngandhap candhi kinubĕngan rĕca-rĕca || 

3. Agĕng alit warna-warna | 
wontĕn ingkang sirah paksi | 
sirah macan sirah liman | 
sirah buron amĕpĕki | 

ana kang sirah jalmi | 
ngadĕg atanapi lungguh | 
jĕngkĕng myang sila-tumpang | 
ana kang kadi sĕmĕdi | 

ana ingkang ngĕmbat langkap mandhi gada || 

4. Salĕsih miyat ing rĕca | 
candhi nulya dĕninggahi | 
wus prapta ing palataran | 
anon gambar kang nĕng ringgit | 
tĕpung-gĕlang ngubĕngi | 
linajĕngkĕn inggahipun | 
antuk kalih tataran | 
ingubĕngan tĕpung tapis | 
linajĕngkĕn minggah mring tataran tiga || 

5. Ingubĕngan tĕpung-gĕlang | 
tapis lajĕng minggah malih | 
praptĕng tataran sakawan | 
sawusira angubĕngi | 

aso sadaya sami | 

Mas Cĕbolang lingira rum | 

rĕh wus sĕrap Hyang Surya | 

prayoga aso kariyin | 

mĕngko bĕngi nginĕp ing kene kewala || 

6. Ing ratri datan winarna | 
sawusnya Hyang Arka mijil | 
winangsulan dĕnnya miyat | 
saubĕngan punang candhi | 
kathah rĕca gĕng alit | 
sadaya samya kinurung | 
ing sela tĕrancangan | 

tapis dĕnnira ningali | 

minggah malih margi mrapat praptĕng pucak || 

7. Ngancik ing tataran gangsal | 
isĕn-isĕnira sami | 

lan tatar tundha sakawan | 

kaot andhap sawatawis | 

myang wijar datan sami | 

saya minggah mindhak ciyut | 

wus mubĕng tĕpung-gĕlang | 

lajĕng minggah malih prapti | 

tatar nĕnĕm lajĕng minggah tatar sapta || 

8. Umiyat kurungan sela | 
tinarancang alus rĕmit | 
nglĕbĕte kurungan sela | 
isi rĕca gĕng satunggil | 
nanging panggarapnĕki | 
kintĕn-kintĕn dĕrĕng rampung | 
saranduning sarira | 

kathah kang dĕrĕng cinawi | 
kang samya myat langkung eram ing wardaya || 

9. Mas Cĕbolang angandika | 

paran darunane iki | 

rĕca agung tur nĕng pucak | 

tĕka tan langkĕp ing warni | 

yĕn pancĕn durung dadi | 

iku bangĕt mokalipun | 

baya pancĕn jinarag | 

ĕmbuh karĕpe kang kardi | 

mara padha udakaranĕn ing driya || 

10. Santri catur aturira | 
kawula sami tan bangkit | 

(ng)gayuh karsane kang yasa | 

Nurwtri turira aris | 

kakang tan uwis-uwis | 

(ng)gonku dhĕlĕg-dhĕlĕg gumun | 
miyat kang gambar-gambar | 
kang anĕng sela raringgit | 
garap rĕmit tuhu bangkit kang ayasa || 

11. Cikar tinarik ing gajah | 
kang nunggangi baya aji | 
apĕse kae kapala | 

awit nganggo dĕnpayungi | 

kalawan ana maning | 
prau layar konthing jungkung | 
ana kang nunggang gajah | 
ana kang anunggang wajik | 
pinayungan ingiring prajurit dharat || 

12. Ana janma nganggo ĕlar | 
ana wadon dhapur ngĕmis | 
wurine rare kumĕrap | 

ana nunggang tandhu joli | 

gambar kewan mĕpĕgi | 

iwĕn lawan manuk-manuk | 

iwak loh warna-warna | 

kayon kĕmbang wisma wukir | 

dak ucapna sadina mangsa rampunga 1 1 

13. Wangune iku sadaya | 
pancĕn ana critanĕki | 
ĕmbuh jamane dhĕk Buda | 
kang pinirid-pirid warni | 
anaa kang ngandhani | 

iba sukane tyasingsun | 

Mas Cĕbolang ngandika | 
cocog lir gagasan mami | 
kuciwane tan ana kang tinakonan ]| 

14. Dangu kĕndĕl anĕng pucak | 
ngalela ing Tidhar wukir | 
kawuryan sĕnĕning arga | 
kukuwunge anĕlahi | 
ĕngĕt kusumĕng ardi | 
satĕmah agandrung gandrung | 
sinamar sabil ing tyas | 
wusana lingira aris | 

payo padha tumurun ywa tunggal marga 

15. Marga kang wetan Saloka | 
margi kidul Palakarti | 
marga kulon Kartipala | 
kang lor aku lan Nurwitri | 
saenake lumaris | 
praptane ing tundha catur | 
ing kono pakumpulan | 
ĕndi kang prapta rumiyin | 
ngantĕnana dadi barĕng udhunira || 

16. Wus linggar saka ing pucak | 
tan angĕmpal ingkang margi | 
sarĕng prapta catur tundha | 
kumpul aso sawatawis | 

[■ • ] | 

[■ • • ] | 

[• • • ] | 

linajĕngkĕn lampahnĕki | 

dupi antuk rong onjotan samya rarywan 


Jilid 2 - Kaca : 61 

17. Sarĕngan janma sajuga | 

Saloka tatanya aris | 

ki sanak kang nĕmbe panggya | 

jĕngandika saking pundi | 

kang tinanya mangsuli | 

kula saking candhi Mĕndut | 

kang katingal punika | 

prĕlu amung aningali | 

lah kantuna kula (n)dumugĕkkĕn lampah || 

18. Mas Cĕbolang angandika | 
payo padha aningali | 
tandya lampahira prapta | 
anĕng sangandhaping candhi | 
nginggil ing pucak lancip | 
pasagi kĕplĕng kang wangun | 
lir masigit sinawang | 

sela krĕsna kang kinardi | 

pan ingukir pinatra gambar sĕkaran || 

19. Gĕgambaran warna-warna | 
tan pae lawan ing candhi | 

Barabudhur kang wus kocap | 
ponang candhi dĕn-ubĕngi | 

Cĕbolang umiyat ing | 
sajuga wiwara agung | 

lir wiwaraning guwa | 

rĕsik gasik krisik limit | 

linĕbĕtan santri sakawan tan pisah || 

20. Pra samya kagyat umiyat | 
rĕca gĕng inggil nglangkungi | 
lungguh ngajĕngkĕn wiwara | 
sela wĕtah kang kinardi | 

ing kanan miwah kering | 

mĕpĕt pagĕr manggĕnipun | 

rĕca lit anyatunggal | 

trimurti wastanirĕki | 

wusing miyat linajĕngkĕn lĕbĕtira || 

21. Kadi nĕng sajroning wisma | 
jarambah sela waradin | 
payon sela tanpa saka | 
sumĕblak sarwa gumrining | 
maring tyas narambahi | 

ĕnĕng madhĕp ing Hyang Agung | 
tan ana kang karasa | 
amung nikmat kang pinanggih | 
kaya-kaya lumuh lamun yĕn mĕdala || 

22. Sĕpi paningal pamyarsa | 
mung maruta silir-silir | 

mawĕh tĕntrĕming sarira | 

ratri sipĕng nĕng jro candhi | 

mijiling Sang Hyang Rawi | 

wus mĕdal sadayanipun | 

lajĕng ing lampahira | 

ing ĕnu datan winarni | 

ngancik tlatah tĕlĕnging karaton Jawa 

23. Nagri agung ing Mataram | 
gĕmah ripah pasir wukir | 
wingit tata tur raharja | 
kang jumĕnĕng narapati | 
wali-yolah mumpuni | 

kyating rat (n)Jĕng Sultan Agung | 
Prabu Nyakrakusuma | 
kang minangka patih (n)jawi | 
mantrimuka Adipati Mandaraka || 

24. Pangulu Amat Katĕgan | 
jaksa nama Jurukithing | 
tumĕnggung Sujanapura | 
pujangganira nagari | 
patih lĕbĕt (m)bawani | 

ran tumĕnggung Singaranu | 
wau Ki Mas Cĕbolang | 
kalawan sakawan santri | 

(n)jujug anĕng pamodinan pakauman 


11 III. Ing Mataram angsal kawruh warni-warni 

Mas Cĕbolang dalah para santrinipun mondhok ing griyanipun abdidalĕm 
modin Ki Amat Tĕngara ing Kauman, anakipun warandha mlarat, lajĕng 
sakalangkung akrab kadosdene kulawarga piyambak. Mas Cĕbolang nyukani 
angsal-angsal kathah lan mawarni-warni ingkang dumados saking mangunah. 
kaca 62-63. 

25. Wismane Amat Tĕngara | 
yĕku abdidalĕm modin | 
tamna maksih jajaka | 
ingĕmong biyangirĕki | 
samya eca nĕng panti | 
kagyat mirĕng kula nuwun | 

Tĕngara sigra mĕdal | 

praptĕng (n)jawi wus pinanggih | 

gupuh-gupuh ingacaran manjing wisma || 

26. Satata anĕng jarambah | 
biyange milya manggihi | 

Ki Tĕngara manambrama | 
kisanak kang nĕmbe prapti | 
ulun atur basuki | 

myang sintĕn kakasihipun | 
ing pundi kadalĕman | 
miwah kang sinĕdyĕng kapti | 

Mas Cĕbolang mĕsĕm manis sung wangsulan 

27. Kalangkung panuwun kula | 
panĕmbramanipun adhi | 
nama kula Ki Cĕbolang | 
rencang ingkang wontĕn wingking | 

Ki Saloka Nurwitri | 

Palakarti tiganipun | 

sakawan Kartipala | 

saking ing Cilacap nagri | 

sĕdya namung badhe sumĕrĕp Mataram || 

28. Dĕrĕng gadhah tĕtĕpangan | 
pramila bilih marĕngi | 
kula nyuwun sih andika | 
amondhok wontĕn ing riki | 
bilih sampun udani | 
karaton (n)Jĕng sang aprabu | 
miwah ningali liman | 
tuwin mriyĕm Nyi Sĕtomi | 

kalilana lajĕng (n)dumugĕkkĕn lampah || 

29. Ki Tĕngara latah-latah | 
adhuh sampun walangati | 
nadyan langkunga sawulan | 
ki raka wontĕn ing riki | 
saĕstu ingkang rayi | 
dahat sukarĕnĕng kalbu | 
kula kang nĕdahĕna | 
dhumatĕng ing pundi-pundi | 

Cĕbolang ling sokur lamun makatĕna || 

30. Punika klĕrĕs punapa | 
ĕstri kang tumut manggihi | 
ki wisma ngling biyang kula | 
ĕmbok asunga pambagi | 
sanadyan nĕmbe panggih | 
rasane atiku biyung | 
tumĕmbĕl kadi kadang | 

ora ilok lamun lamis | 

(m)bok Tĕngara alon wijiling wacana || 

31. Anak-anak sadayanya | 
sami katuran basuki | 
wontĕn sudhunge pun biyang | 
kang liningan saur pĕksi | 
pangĕstunta kapundhi | 
rahayu sadayanipun | 

Nyi Tĕngara gya mentar | 
mingak-minguk klithah-klithih | 
yun sasĕgah jatine tan paran-paran || 

32. Mas Cĕbolang datan samar | 
kalĕjĕmira nyi panti | 
nulya ngĕdalkĕn mangumah | 

sĕkul lĕmĕng anĕng upih | 
pĕs-pĕsan tambra abrit | 
lĕmĕngan sidhat myang kutuk | 
dhĕndhĕng ulam mĕnjangan | 
asinan kidang nĕng klĕnthing | 
gĕsĕk-gramĕh sambĕl windu uyah lĕmbat 


Jilid 2 - Kaca : 63 

33. Jĕnang dodol jĕnang nangka | 
jĕnang durĕn jĕnang jiwit | 
sabun tĕpung sabun pisan | 
jĕram kĕprok dhuku manggis | 
kokosan kĕpĕl wangi | 
pĕlĕm sĕngir dodol madu | 
sayuran brambang bawang | 
gĕndhis arĕn bubuk kopi | 

ĕtĕh jawa gĕndhis klapa arum pĕthak || 

34. Antigan ayam myang kamal | 
pinindhang lan traos abrit | 
acar timun lombok bawang | 
uwos gaga pĕthak abrit | 
kĕndhil cĕrĕt tĕmbagi | 
kĕndhil kwali enthong irus | 
cĕthing tĕpungan sata | 
tapsirih pĕnuh miranti | 

kĕba mendhong isi kalobot bĕsutan || 

35. Kalasa batu plajĕngan | 
mangkok piring panjang cangkir | 
wusing samapta sadaya | 
dhĕrĕk nĕng jawining panti | 

Mas Cĕbolang lingnya ris | 
paduka tampĕni biyung | 
angsal-angsal sapala | 

nolĕh maring catur santri | 

samya mĕdal nglĕbĕtakĕn angsal-angsal || 

36. Kĕbak ing sajroning wisma | 
mlongo dhĕlĕg nyai panti | 

Mas Cĕbolang sigra (m)bikak | 
kĕpĕk isi sinjang lurik | 
lawan badhe kulambi | 

abrit cĕmĕng miwah wungu | 

ingaturkĕn ki wisma | 

adhi pun kakang nyukani | 

sinjang lurik gĕgandhĕngan lan pun biyang || 

106. Kinanthi 

1. Ĕmbok ing salĕbĕtipun | 

kula mondhok wontĕn riki | 
kalawan rencang sakawan | 
sasĕgahan ywa ginalih | 
ing sawontĕne kewala | 

anggĕpĕn batih pribadi || 

2. Ywa darbe rikuh-pakewuh | 
ing sakarsanta prayogi | 
punika kang angsal-angsal | 
saĕstune kula darmi | 
muhung dadya lalantaran | 
paringe Hyang Maha Sukci || 

3. Bĕrkah dalĕm (n)Jĕng Sinuhun 
kang liningan lingira ris | 

e sokur Alkamdulilah | 
kula tan sagĕd mangsuli | 
barokah wus binikakan | 
ngandhar-andhar angĕbĕki || 

4. Pinunjungkĕn lurahipun | 
kyai pangulu myang kĕtib | 
ngulama miwah tĕtangga | 
ngiras angaturi uning | 
kapondhokan tiyang manca | 
saking ing Cilacap nagri || 


12 Jiyarah ing pasareyanipun Panĕmbahan Senapati ing sawingking mĕsjid 
agĕng. ... 
kaca 64-66. 

5. Laminya datan cinatur | 
dĕnnya nĕng nagri Mantawis | 
sabĕn Ki Amat Tĕngara | 
ingundang mitranirĕki | 
miwah kanca prasanakan | 
tanapi pra luhur Jawi || 

6. Tilawatan Amaulud | 
tuwin amaos Prajanji | 

Ki Cĕbolang atut wuntat | 
kalawan sakawan santri | 
lamun mawi tarĕbangan | 

Cĕbolang lawan Nurwitri |] 

7. Panarĕbangira bĕsus | 
dhasar warnanira sigit | 
swara landhung arum rĕnyah | 
warna angrĕsĕpkĕn ati | 

Mas Cĕbolang ing samangkya | 
wus kathah wanuhanĕki || 

8. Amat Tĕngara sampulur | 
rijĕkinira amintir | 
pawĕwĕhe para mitra | 
tuwin kang sami paparing | 
dadya nora kakirangan | 

kang binukti sabĕn ari 


9. Sadhengaha marganipun | 
kamurahaning Hyang Widdhi | 
wanci ngajĕngakĕn Asar | 

ki modin maring ing masjid | 

Cĕbolang sarencangira | 
tumutur marang ing masjid || 

10. Sawuse bĕdhug tinabuh | 
tĕngara sĕmbahyang Ngasri | 
sabakdane wĕktu Ngasar | 
abdidalĕm bĕkĕl kĕtib | 
ngrasuk samir manggul talam | 
isi sĕkar ratus wangi || 

11. Mas Cĕbolang atanya rum | 
lah adhi nika punapi | 
kang binĕkta sinongsongan | 
talam tinutupan putih | 
ingampil kĕtib ngulama | 
sadaya sami umiring || 

12. Kakang sampun adatipun | 
sabĕn malĕm Jumngah ari | 
anyĕkari kang wus swarga | 

Panĕmbahan Senapati | 
eyang dalĕm kangjĕng sultan | 
sumare sawingking masjid || 

13. Adhi punapa panuju | 
utawi manawi kenging | 
kula badhe (n)dhĕrĕk sowan | 
nyuwun barkah sapangating | 
kang amutĕr tanah Jawa | 
kakang kalangkung utami || 

14. Sampun praptĕng ngajĕngipun | 
gapura sakidul masjid | 
rinarĕngga asri pelag | 
wangun mirip Majapait | 
kuncine lawang binuka | 
sarwi maos salawati || 

15. Ririh lalagonan kidung | 
arum nyĕnyĕt amimbuhi | 
wingite kang pasareyan | 
tan ana walang salisik | 
mung swarane maca slawat | 
ngalik-alik mawĕh tistis || 

16. Sampun lumĕbĕt sadarum | 
praptĕng palataran wradin | 
ayom kayoman kakaywan | 

nagasari tharik-tharik | 
sisih kilĕn cakĕt lawan | 
gapura kang kaping kalih || 

17. wontĕn bangsal alit bagus | 
payon sirap kajĕng bĕsi | 
kĕtib ngulama sumewa | 
nĕng bangsal amangĕnjali | 
maos salawat tan kĕndhat | 
kumĕlun padupan wangi || 

18. Gapura binuka sampun | 
lurah kĕtib anĕng ngarsi | 
ingkang samya atut wuntat | 
saranti lĕbĕtirĕki | 
praptĕng sajroning gapura | 
lampah dhodhok sadayĕki || 

19. Kang nĕng ngarsa kĕndĕl sampun | 
makidhupuh mangĕnjali | 

nulya abawa tahlilan | 
binarung sakĕh kang ngiring | 
gumrĕnggĕng angantak-antak | 
yayah sundhul ing wiyati || 

20. Tahlilan sawusing rampung | 
nulya (n)donga wanti-wanti | 
amin rĕmpĕg kadi umbak | 
paragating donga puji | 
cungkup agung payon sirap | 
tinutup gĕbyog ingukir || 

21. Binatur ing sela pingul | 
jarambah sela cĕndhani | 
wiwara sampun binuka | 
sadaya samya marĕki | 

Mas Cĕbolang ririh tanya | 
sintĕn kang sumare adhi |( 

22. wontĕn salĕbĕting cungkup | 
ajajar tiga puniki | 

kakang niku kang satunggal | 

Kangjĕng Nyai Agĕng Ĕnis | 
kang ibu Kyagĕng Mantaram | 
kang eyang (n)Jĕng Senapati || 

23. Dene kang satungilipun | 
pasareyanya (n)Jĕng Gusti | 

Pangeran Andayaprana | 
cariyospun si kaki | 

(n)Jĕng Susunan Kalijaga | 
de satungilipun malih || 

24. Sinĕbut (n)Jĕng Kiyai Dhatuk | 

Palembang ingkang wĕwangi | 

(ng)gih punika Sultan Pajang | 
kacriyos kala ing nguni | 
wus sumare anĕng Bĕtah | 
dipun ĕlih mring Mantawis || 

25. Kang wontĕn ing (n)daganipun | 
punika Kyagĕng Mantawis | 
ngandhaping Kyagĕng Mantaram | 

Panĕmbahan Senapati | 

Ngalaga yasĕng Mantaram | 
dene ngandhapipun kĕdhik || 

26. Sisih kilĕn (n)Jĕng Sinuhun | 

Seda Krapyak awawangi | 
kang sisih wetan punika | 

(n)Jĕng Kyai Juru Mĕrtani | 
nahan wusing sinĕkaran | 
tinutup sadaya mijil || 

27. Wangsul maring masjid agung | 
sabakdane Ngisa nĕnggih | 
samya mantuk sowang-sowang | 

Amat Tĕngara ki modin | 
mantuk lawan tamunira | 

dupi nĕng marga kapanggih || 

28. Ki Mongtrustha lurahipun | 
talĕdhĕk sajroning nagri | 

Ki Among sru latah-latah | 
basane kapasangyogi | 
nak modin lan tamunira | 
padha dak aturi kampir || 

29. Pinarak mring wismaulun | 
prĕlu amung tak jak bukti | 

(m)bokmu olah lodhoh ayam | 
pindhang sungsum lidhah anyir | 
bubuk dhĕle karotogan | 
krupuk bangka lawan pĕtis || 

30. Ki modin anolĕh pungkur | 

Mas Cĕbolang wus atampi | 
kula andhĕrĕk kewala | 

ki modin angling suwawi | 
sampun kerid lampahira | 
praptĕng paregolan (n)jawi || 

31. Para arum-arum mĕthuk | 
abusana gaganda mrik | 
ingkang angliga sarira | 
payudara maya kengis | 
ririmongan ngore rema | 
lĕlewanira kinardi II 

32. Mawarna panganggenipun | 
panjrah lir puspita mungging | 
patamanan Argasoka | 

Cĕbolang atanya ririh | 
punika pyantun punapa | 
ayu-ayu warni-warni || 

33. Kakang punikĕstri punjul | 
kĕkasih Hyang Udipaii | 
upami jaman kaendran | 
waranggana ing swarga di | 
sarĕng jaman ing Mataram | 
punika kang nama ringgit || 

34. Sadhengaha ingkang ayun | 
janji mawi srana picis | 
pundi ingkang kinarsakna | 
winĕnangkĕn nandhing milih | 
kairas tuwin binĕkta | 

ing sak sayahipun kenging || 

35. Mas Cĕbolang mĕsĕm manthuk 
pra arum samya nambuhi | 
solah tanaga suwara | 
(ng)garubyug wĕnĕh (n)jajari | 
praptĕng wisma ingancaran | 
pinarak munggĕng pandhapi || 

36. Bujakramane lumintu | 
datan liya kang ngladosi | 
para apsari sadaya | 
dhokoh nora wigah-wigih | 
para tamu jrih tumingal | 
tumungkul ambajong liring || 


13 Dipun-ampirakĕn Ki Amongtrustho, mirĕngakĕn ungĕling gangsa, 
dipunladosi dening para tlĕdhĕk, angsal katrangan bab ulah-asmara, 
pambukaning rahsaning wanita, nangĕkakĕn napsu-asmara tuwin panyĕgah 
wĕdaling rahsa. ... 
kaca 66-70. 

37. Kang kapanduk tyas kumĕpyur | 
ĕnar-ĕnir sĕnig-sĕnig | 

riwe kumyus marawayan | 

Ki Saloka Palakarti | 
kalawan Ki Kartipala | 
katrinya tumungkul ĕning || 

38. Ki Amongtrustha lingnya rum | 
anggĕr sampun mawi ajrih | 
punika anak-anakan | 

sanĕs yogangong pribadi | 
tumĕnga Ki Mas Cĕbolang | 

tanya pintĕn kang pangarsi || 

39. Anggĕr kalihdasa amung | 
kang nate mungkasi kardi | 
(m)bĕdhah praja (m)tuk boyongan 
pun Anggrĕk pun Nagasari | 

pun Capaka Rukĕm Kalak | 
pun Dilĕm Taluki Sruni || 

40. Wungu Landĕp Pudhak Dhuru | 
pun Jĕlamprang Manis Nyinyir | 
Mĕlĕm Landĕp Bayi Thilang | 
pun Ngidung ingkang mungkasi | 
radi kuciwa ing wanda | 

mung suwara awĕh brangti || 

107. Asmaradana 

1. Wusnya wanci lingsir ratri | 

Ki Saloka Kartipala | 

Palakarti katigane | 
samya aso mring modinan | 
de para waranggana | 
mantuk maring tĕngganipun | 
sadhiya lamun kampiran || 

2. Kang kantun anĕng pandhapi | 
gunĕme tan ana kĕmba | 
gupruk gar-gĕr sru gujĕnge | 

Mas Cĕbolang lon lingira | 

Kiyai Amongtrustha | 
paranta darunanipun | 

pra apsari asih trĕsna || 

3. Niku anak wontĕn kalih | 
saking isarat myang tingkah | 
kang kalĕbĕt tyasing wadon | 
kasiyat saking pandhita | 
Lukmanulyakin nama | 

bab kĕmate apulang-hyun | 
dununge rasĕng wanita || 

4. Ing dalĕm saari-ratri | 
awit suruping Hyang Arka | 
tumĕkĕng pĕndhak surupe | 
rahsa angalih panggonan | 
anut lampahing tanggal | 
sapisan nĕmbĕlas gathuk | 
tĕkĕng tanggal tigangdasa || 

5. Lamun ayun pulang rĕsmi | 
anuju tanggal sapisan | 
awit arasĕn bathuke | 
tanggal pindho awit ngaras | 
pupusĕr tanggal tiga | 
wiwit mijĕt wĕntisipun | 

kanan kering karo pisan 


6. Ping pat mijĕt lĕngĕn kalih | 
kaping lima awit ngaras | 
ing prĕmbayun kalih cĕcĕg | 

Ki Tĕngara Mas Cĕbolang | 

Nurwitri sami latah | 

de tanggal kaping nĕmipun | 
kawit ngaras slaning imba || 

7. Tanggal kaping pitu awit | 
ngaras slaning payudara | 
ping wolu ngaras lathine | 

ing nginggil lawan ing ngandhap | 
tanggale kaping sanga | 
mijĕt pupu kalihipun | 
sarta angusap walikat || 

8. Tanggal ping sadasa awit | 
garapĕn wĕtĕnge ika | 

ping sawlas ngaras granane | 
ping rolas ngusap walikat | 
tanggal ping tigawĕlas | 
wiwit angaras prĕmbayun | 
jumbuh lan tanggal ping lima || 

9. Kaping kawanwĕlas wiwit | 
ngaras lathi ngusap suryan | 
ping gangsalwĕlas wus pantog | 
wiwit ngaras kalih imba | 
puniku yĕn linakyan | 
kalangkung utamanipun | 

awit punika wanita || 

10. Pakolĕh rahsa kang luwih | 
nikmat kalawan manpangat | 
de kapĕndĕng panggonane | 
dĕn ungsir tĕmah glis mĕdal | 
katarik gunging trĕsna | 

pun wadon mring kakungipun | 
tan darbe cipta liyanya || 

11. Trĕnyuh tyas mung ciptĕng laki | 
tamat kang saking prĕtingkah | 
wontĕn malih saking ĕmĕl | 
bilih nuju among raras | 
punika kang winaca | 

Alahuma jannibinus | 

saetan mara jattana || 

12. Yĕn badhe bĕtah kĕpati | 
ron lĕgundhi ron widurya | 
myang babakan trĕnggulune | 
pinipisa ingkang lĕmbat | 

ginalintir inguntal | 
lah punika ĕsmunipun | 
winaca ping kalih wĕlas || 

13. Kumala sahaheka di | 
kun payakun ilaika | 
datuka muka natane | 

-ka Allahuma yamuka | 
nunujra rumnya ala | 
huyamuka datbiramu | 
ika sangkrama rakiman || 

14. Yĕkti kuwat dakarnĕki | 
sartane tan nuntĕn mĕdal | 
wontĕn mĕl pangampĕt manĕh 
kaol saking tiyang sabrang | 
bilih ayun sahuwat | 
winacaa kaping tĕlu | 

yĕkti dangu wĕdalira || 

15. Ari panas rĕnggang bumi | 
ari hujan rapĕt kisma | 
utawi dĕnusapake | 
marang darbĕking wanita | 
rapĕt kadi parawan | 

yĕn arsa miyoskĕn gupuh | 
mung winalik ĕmĕlira || 

16. Pami botĕn akaronsih | 
nanging sagĕd trusing rahsa | 
amung gĕmriming mundrine | 
pinidih niki mĕlira | 

kunta ngalai mukadas | 
brai mung punika sampun | 
yĕkti kumyus marawayan || 

17. Utamine sahuwati | 
lawan wadone priyangga | 
aywa raosan salire | 
tuwin ywa angalĕmbana | 
sakawit amaosa | 
tangawud sawuse putus | 
lajĕng maos Bissĕmilah || 

18. Hirakĕmanirakimin | 
nuntĕn amaos rabana | 
rabini rabi inni-ne | 
wĕdaling kang punang rahsa | 
(m)bun-bunan tiniyupa | 
ywa ambĕkan kaping tĕlu | 
ing batin maos punika || 

19. Bismilah rahmanir rahkim | 
macan putih ana (n)dhadha | 


Jilid 2 - Kaca : 69 


< Serat Centhini Jilid 02 


Halaman : 88 > 


umĕtu banyu uripe | 
ing urip sajroning toya | 
lailaha ilolahu | 

Mukhamad Rasulolahu | 
wontĕn malih sarat-sarat || 

20. Mawi lapal sinĕrat ing | 
dhaharan ron dalancang | 
punika anak wĕrdine | 
parimbonira binuka | 
sadaya samya miyat | 
katrinya anurun guyup | 
winantu sukaning driya || 

21. Mas Cĕbolang tanya malih | 
ĕstri mrih saekapraya | 
kadiparan ing sarate | 
Amongtrustha mĕsĕm lingnya 
anak pratingkah kasar | 

ing sawusira pulang hyun | 
tĕka kĕndĕlna kewala || 

22. Aywa nganggo dĕnbĕrsihi | 
nulya kagĕm rambah-rambah | 
marang wong wadon sanĕse | 
sadaya ingkang kaambah | 
adat kang wus kalakyan | 
nadyan nganti ĕstri wolu | 
sadaya anunggal karsa || 

23. wontĕn ingkang alus malih | 
pangĕdhĕpan pangasiyan | 
miwah saeka kaptine | 
ananging punika sarat | 
kĕdah mangsuk ing angga | 
sadhengaha tingkahipun | 
watone klĕbĕt padharan || 

24. Kumpule kĕrokan dhiri | 
wontĕn kalihwlas pangenan | 
pasung myang kalamĕnjinge | 
kukulung ati kalawan | 
kĕkĕlĕk kalihira | 

tuwin tĕkukaning sikut | 
ingkang tĕngĕn miwah kiwa || 

25. Tĕkukan gĕl-ugĕl kalih | 
ĕpĕk-ĕpĕk kalih pisan | 
slaning jĕmpol asta karo | 
kalawan kalih walakang | 
tĕkukan dhĕngkul samya | 
tungkak kalih myang slanipun 
jĕmpolan suku kalihnya [| 

26. Jangkĕp kalihwĕlas warni | 

nulya winoran kalawan | 
ing rahsane pribadine | 
wus kumpul dadya satunggal 
tinrap pĕk-ĕpĕk kiwa | 
asta kanan ngudhĕg gupuh | 
maos Ya Allah Mukhamad II 

27. La makbuda ilolahi | 
la nujudda ilolaha | 
ping tiga nulya winorke | 
dhaharan myang (n)juk-unjukan | 
ingasungakĕn marang | 

pun ĕndi kang dadya kalbu | 

Insa Allah asih trĕsna || 

28. Taksih kathah ingkang warni | 
nanging punika wus cĕkap | 
winantu lawan bĕgjane | 
sadaya nuwun turira | 

wus wanci gagat enjang | 

Amongtrustha lingira rum | 
prayoga sami bibaran || 

29. Tamu katri minta pamit | 
wus linilan lĕngsĕr sigra | 
sapraptanira ing pondhok | 
ngaliyĕp amung sakĕdhap | 
satangining anendra | 

Ki Cĕbolang lingira rum | 
adhi wawi miyat liman || 

30. Ki modin angling prayogi | 
sawusnya nadhah sarapan | 
sigra mentar lan tamune | 
prapta lun-alun pĕngkĕran | 

(n)jujug ing pawantilan | 
umiyat dipangga jalu | 
gadhing pĕthak sĕmu jĕnar || 

31. Agĕng inggil lĕma klimis | 

Cĕbolang tanya kisanak | 
dipangga sintĕn namane | 
srati Gajahsura lingnya | 
kagungan dalĕm liman | 
paring dalĕm (n)Jĕng Sinuhun | 
nama Kyai Brajamuka || 

32. Sadangunira ningali | 
anyukani kang tĕtĕdhan | 
kalapa tĕbu pisange | 
satĕlase kang tatĕdhan | 
kang samya anon liman | 
linajĕngkĕn lampahipun | 

arsa aningali sima || 

33. Mĕdal jroning balowarti | 
anjog wetan siti bĕntar | 
prapta alun-alun ĕlĕr | 
pojok ingkang kidul wetan | 
prĕnahe kandhang sima | 
kinarangkĕng glugu bakuh | 
datan dangu miyat sima || 

34. Mĕdalira amiyarsi | 

swara gumrĕnggĕng tan kĕndhat 
Mas Cĕbolang tatanya lon | 
adhi swaraning punapa | 
kang gumrĕnggĕng punika | 
lah kakang kumandhangipun | 
pĕkĕn agung ambrĕmara || 

35. Wawi adhi aningali | 
dupi wus prapta ing pasar | 
kalangkung eram driyane | 
kathahe wong wawadeyan | 
miwah ingkang tĕtumbas | 
jĕjĕl-uyĕl suk ingĕsuk | 
nanging tan na sangsayangya || 

36. Mas Cĕbolang tumbas kĕris | 
lĕrĕs pamor bĕras wutah | 
rĕgi gangsal reyal kropyok | 
tanya adhi dhapur napa | 

ki modin tan uninga | 
wawi kakang sami mucung | 
mampir dhumatĕng Pandheyan | 


14 Siyangipun ningali gajah, mantukipun mampir pĕkĕn tumbas dhuwung, mila 
lajĕng mampir ing griyanipun ĕmpu Ki Anom ingkang suka katrangan bab 
dhuwung, wiwit bagiyan-bagiyan awaking dhuwung, wujuding dhuwung ĕluk 
sarta lurus ĕluk 3.5.7. lan sapiturutipun dumugi luk 29, katĕrangakĕn tangguh 
lan tayuhipun sarta watak-wataking pamor, kasambĕt katrangan bab tumbak 
ingkang luk sarta lurus. ... 
kaca 71-89. 


Jilid 2 - Kaca : 71 

108. Pocung 

1. Gantya wau ki ĕmpu ingkang kajujug | 

Ki Anom Mantaram | 

anĕng Bĕsalĕn nunggoni | 

para wadu kang samya anambutkarya || 

2. Miyat lamun ki modin ambĕkta tamu | 
gupuh ingandikan | 

wus pinarak nĕng pandhapi | 

Kyai Anom langkung sukanirĕng driya || 

3. Wicara rum padha saka ngĕndi kulup | 

ngĕnthĕng-anthĕng prapta | 

kang liningan matur aris | 

saking pĕkĕn angatĕrakĕn pun kakang || 

4. Mas Cĕbolang kala wau tumbas dhuwung | 
lĕrĕs taksih wĕtah | 

tanya tangguh dhapurnĕki | 

kula kirang tĕrang mila lajĕng sowan || 

5. Dhuwung sampun katur gya ingunus gupuh | 
dangu tiningalan | 

iki tangguh Majapait | 

dhapur Bĕthok ĕmpune Ki Jaka Sura || 

6. Seje catur bangĕt (ng)gonku ngayun-ayun | 
modin tamunira | 

kampire ing wisma-mami | 
babasane iki ta kapasangyoga || 

7. Modin matur sadĕrĕnge tumbas dhuwung | 
manut manah kula | 

adrĕng badhe sowan kyai | 

kula wĕdharakĕn pun kakang Cĕbolang || 

8. Tĕka dhaup inggih makatĕn ing kayun | 
mawi kawĕwahan | 

tumbas curiga puniki | 

mila tandya angĕnĕr sowan paduka || 

9. Kyai Anom aparentah marang wadu | 
wedang lan nyamikan | 

paudutan lan tapsirih | 
ladĕkĕna kalawan sira tutura || 

10. Marang nyai sadhiya mangan lan tamu | 
kang sinung ling sigra | 

mring gandhok pinanggih nyai | 

wus samĕkta sunggata lumadyĕng ngarsa || 

11. Kyai wisma nyarakkĕn sunggatanipun | 
lah anak sumangga | 
sawontĕnipun sinambi | 

kang sinung ling rahap rĕsĕping wardaya || 

12. Kĕndĕl bĕdhug panataning nadhah sampun | 
angaturi wikan | 

ki wisma wacana aris | 

(m)bok andika (n)dadak nyadhiyani nĕdha || 

Jilid 2 - Kaca : 72 

13. Rĕh wus wanci prayogine sami kĕmbul | 
ki modin Cĕbolang | 

lawan rencang catur santri | 

sampun kerid marang gandhok ingkang wetan || 

14. Wus tuturuh dĕnnira nadhah pikantuk | 
ambĕng cinarikan | 

Cĕbolang sajroning bukti | 

kang ginagas tan liyan amung curiga || 

15. Anak bagus mangke sontĕn mawon mantuk | 
ki modin turira | 

kula kewala mmiyin | 

kalilana mantuk awit wontĕn karya || 

16. Cĕbolang ling padha dhĕrĕkna sadarum | 
pan ingong priyangga | 

kang kĕri ngadhĕp kiyai | 

wus kalilan kantun Cĕbolang kewala [| 

17. Lon umatur wontĕna barkah pikulun | 
paring sasĕrĕpan | 
wijang-wijangipun nami | 

bab curiga dhapur tuwin sasikutan || 

18. Kyai Anom mĕsĕm angandika arum | 
ĕh anak majua | 

diparĕk kalawan nami | 

wusnya maju Ki Anom amĕdhar sabda || 

19. Ngasta dhuwung rinucat parabotipun | 
anak piyarsakna | 

sakawit kang aran pĕsi | 

kang dumunung anĕng bongkoting curiga || 

20. Kurang luwih gĕdhene sajĕnthik amung | 
dawane satĕbah | 

utawane patang nyari [ 

iku ingkang kaanjingan ing landheyan || 

21. Yĕn wus gĕnting utawa kabanjur putus | 
mangka sinambungan | 

apadene disusuli | 

klĕbu cacat iku ingaran srumbungan || 

22. Ganja iku uga nĕng pungkasan (n)duwur [ 
manjing pĕsi ika | 

mathis lan wilahing kĕris | 
ana ingkang iras utawa susulan || 

23. De wujude ana papat warna kulup | 
kang aran tinatah | 
katumrapan intĕn rukmi | 

pinĕtha lung myang pinetha gajah singa || 

24. Ganja sĕkar nglela katon pamoripun | 
dhuwur kering kanan | 

ganja maskumambang kaki | 

ingkang nganggo pamor mung (n)duwur kewala 

25. Ganja wulung balĕjĕd waja sadarum | 
tan mawi tinatah | 

miwah pamor nora mawi | 
de dhapure ganja ana sangang warna || 

26. Sĕbit-rotan sawiji kaol rannipun | 
iya sĕbit rontal | 

kadi panjalin sinĕbit | 

kaya roning tal sinĕbitĕna uga || 

27. Dwi wandaning cĕcak wus ngaranni iku | 
tri tĕkĕk wandanya | 

kacature ucĕng-mati | 

panca nyangkĕm-kodhok sad dhungkul namanya || 

Jilid 2 - Kaca : 73 

28. Sapta wĕlut astha kĕlap-lintah iku | 
kĕlawane sĕpang | 

tanpa sirah ngarĕp (m)buri | 

dawa padha tĕrkadhang dawa kang ngarsa || 

29. Wilah lamun nganggo mas sasamĕnipun | 
aranne sarasah | 

lamun tanpa pamor kaki | 

iya iku kang aran pangawak waja || 

30. Gandhik iku dumunung nĕng ngisoripun | 
sirahing kang ganja | 

kayadene punang gandhik | 

lambe gajah anĕng gandhik duningira || 

31. Warninipun lir lambening gathu muthu | 
jalĕn dunungira | 

anĕng pungkasaning gandhik | 
lir angkuping jagung jali warnanira || 

32. Kadhang ana (n)dhuwur kadhang nĕng jronipun | 
kang ran sĕkar-kacang | 

de kĕmbang-kacang puniki | 

dumunung ing ngandhaping gandhik warnanya || 

33. Anylĕkunthĕng tumĕka sangandhapipun | 
ing lambening gajah | 

kang ran jenggot dunungnĕki | 

nĕng bongkoting kĕmbang-kacang dhapur lir dha || 

[ 2 ] 

34. Kang ingaran pejetan dumunungipun | 
wuri gandhik ika | 

de kang aran tikĕlalis | 
dunungipun anĕng ngisoring pejetan || 

35. Kang ingaran sogokan dumunungipun | 
madyaning sor-soran | 

ngalĕn nganan ngering ngarsi | 

kang ing bongkot apan bungkul wastanira || 

36. Lamun bundĕr ingaran bawang-sabungkul | 
kang aran sraweyan | 
nĕng ngisoring ganja wuri | 
dhapur kadi gusĕning wuri sogokan || 

Jilid 2 - Kaca : 74 

109. Pangkur 

1. Kang ingaran ĕri pandhan | 

mĕthit ganja nĕng ngandhap dunungnĕki | 

lir sirah ĕma puniku | 

thingil ngandhap ri-pandhan | 

grĕnĕng uga nĕng ngandhap ri-pandhan iku | 

dhapur kadi aksara dha | 

tumurun rupane sami || 

2. Kang ingaran ada-ada | 

kang dumunung ing tĕngah bĕnĕr kĕris | 

ing sor-soran tĕkĕng pucuk | 

dhapure kadi sada | 

gusĕn iku pinggir wilah dunungipun | 

ing wuri miwah ing ngarsa | 

saking sor-soran witnĕki || 

3. Nganti mĕh tumĕkĕng pucak | 

de kang aran kruwingan dunungnĕki | 
nĕng ngarsa myang wingkingipun | 
kang aran ada-ada | 

jroning gusĕn lĕkok wrata wujudipun | 
wit sorsoran tĕkĕng pucak | 
dene ingkang aran ĕlis || 

4. Dumunung ana ing ngarsa | 
utawane dumunung anĕng wuri | 
wujud lĕkok wiyaripun | 
kurang luwih sasada | 

amung iku riricikane kang dhuwung | 

Cĕbolang aris turira | 
pamor punika kang pundi || 

5. Iku ingkang anĕng ganja | 
anĕng wilah wujude gilap putih | 
lamun kurang putihipun | 
pamor bugis rannira | 

pan pinindha-pindha utawa dhinapur | 
kang aran wĕngkon punika | 
mung saĕlĕr turut pinggir 1 1 

6. Pamor adĕg dalah tĕngah | 

miwah pinggir lir wĕngkon patrapnĕki | 
rambut-paradhah puniku | 
lir adĕg nanging enggak | 
simbarpucang kaya adĕg isthanipun | 
nanging mangering manganan | 

rawe-rawe amantĕsi 


7. Balarak-wirit winarna | 

lir balarak masih nĕng bongkotnĕki | 
ron dhuru kadi ron dhuru | 
ran walang-sinundukan | 
kayadene walang rinĕntĕng puniku | 
kĕmbang-lampĕs kĕmbang-pala | 
warnane iku pinirid || 

8. Gĕndhagan kadi bathikan | 

kang ingaran gĕndhagan iku sami | 
de pamor-tambal puniku | 
apinggir winĕngkonan | 
wit sorsoran tumĕkanira ing pucuk | 
sadalĕmok mawi sĕkar | 
sadalĕmok datan mawi || 

Jilid 2 - Kaca : 75 

9. Bĕnang-satugĕl lir tambal | 

kacĕke mung tan nganggo dĕnwĕngkoni | 
pamor tigang warna iku | 
adĕg bĕbakunira | 

nanging wuwuh pamor rong warna puniku | 
dadi ana tĕlung rupa | 
bĕras-wutah kang winarni || 

10. Pamor tan nganggo dĕnarah | 

kadi (ng)gyanning bĕras kang kocar-kacir | 

ing sawĕtu-wĕtunipun | 

kang ĕdi winĕngkonan | 

wĕtuning kang kabĕh pamor kang dumunung | 

nĕng kĕris tanapi ganja | 

puniku kudu tinitik || 

11. Ana kang karya cilaka | 

ana ingkang luhung ambasukĕni | 

ana kang (n)jalari luhur | 

nambahi kawantĕran | 

mlĕpĕs ing tyas ana amburĕngkĕn kalbu | 

nanging arang kang uninga | 

tranging pamor waja wĕsi || 

12. Iku tan sawiyah janma | 

bisa nitik awon lan pĕnĕtnĕki | 
dumunung janma linuhung | 
kang putus waskithĕng tyas | 
maring wĕsi pamor lawan waja iku | 
nora susah myat kang warna | 
cinritakkĕn bae bangkit || 

13. Angarani bĕcik ala | 

tangguh dhapur datan mindho-gawĕni | 
kulup sĕlot-sĕlotipun | 
winantu ing idayat | 

Mas Cĕbolang matur wontĕn pamor mrambut | 
gajih lawon pamor sanak | 
myang barodhol kadi pundi || 

14. Kang ran mrambut kawruhana | 
patrap miring lĕmbut wĕtunirĕki | 
gajih jĕmblok wujudipun | 
patrape amalumah | 

pamor sanak sambĕt-sambĕtan mandhukul | 
de barodhol pamor ingkang | 
nyahak pucuk lawan pinggir || 

15. Ingkang winastan sikutan | 

tuwin tangguh punika ingkang pundi | 

kulup sikutan puniku | 

lalaguning garapan | 

lawan wanda ulat-ulataning dhuwung | 

tangguh iku kira-kira | 

awit sikutan pinirid || 

16. Nitik pamor wĕsi waja | 
ingkang pĕrlu tabĕri ninitĕni | 
ĕstu yĕn widagdĕng tangguh | 
sarĕhning kira-kira | 

kadhang nyamlĕng tarkadhang kirane luput | 
iki waton kawujudan | 
kang wus ulun uningani || 

Jilid 2 - Kaca : 76 

17. Kang tinangguh Pajajaran | 
sasikutan kaku dhasare garing | 
pamor ing sawĕtunipun | 
tancĕp pandhĕs alĕmbat | 

tangguh Majapait wingit sĕmunipun | 
parigĕl lumĕr kang dhasar | 
garing biru sawatawis || 

18. Pamor tancĕp pandhĕs ngawat | 

mangkya tangguh Blambangan kang winarni | 
dhĕmĕs pasikutanipun | 
wĕsi tlĕs sawatara | 

pamor gajih nanging pandhĕs tancĕpipun | 
tangguh Sidayu gumantya | 
sikutan dhĕmĕs sakĕdhik || 

19. Wĕsi tĕlĕs kurang gwaya | 

pamor kurang kumambang tancĕpnĕki | 

tangguh ing Tuban winuwus | 

sĕdhĕng kang pasikutan | 

wĕsi gangsing pamor mandhĕs mungal patut | 

tangguh ing Sĕndhang sikutan | 

wagu tĕlĕs punang wĕsi || 

20. Pamore iku kumambang | 
tangguh Dĕmak sikutanipun wingit | 

wĕsine tĕlĕs puniku | 

pamorira kumambang | 

tangguh Pajang kĕmba pasikutanipun | 

odhol gangsing wĕsinira | 

pamor tan dĕnupakardi || 

21. Sawĕdalira priyangga | 

dene tangguh Koripan dĕnwastani | 
sikutan kĕmba tan sĕmu | 
mung gangsing wĕsinira | 
pamor adĕg kang akĕh sanak puniku | 
kalamun tangguh Madura | 
sikutan dhĕmĕs mantĕsi || 

22. Wĕsi kĕngkĕng matĕng ladak | 
pamor mungal akĕh ingkang anggalih | 
kĕras landhĕp grayangipun | 

tan watak kurang sĕpuh | 
para tugĕl lamun tinĕmpuh pakewuh | 
yĕn tangguh ing Ngĕksiganda | 
iya ing samangke iki || 

23. Iku ana loro rupa | 

ing Mataram Senapati winarni | 

sikutan prigĕl srĕng bagus | 

wĕsi biru sĕmunya | 

garing alus pamor pandhĕs tancĕpipun | 

angawat kĕncĕng tur kĕras | 

tan ana kang nguciwani || 

24. Karsa dalĕm sri narendra | 

yĕn iyasa wangkingan kaya iki | 
dhuwung wus tinampĕn gupuh | 
kalawan Mas Cĕbolang | 
tiningalan sasikutan dhĕmĕs bagus | 
amung wĕsi radi mĕntah | 
pamor kathah mubyar putih || 

25. Tamat dĕnnira mariksa | 

katur wangsul Cĕbolang matur aris | 
mĕnggah kang winastan dhapur | 
sintĕn ingkang iyasa | 
punapa (ng)gih kala awit-awitipun | 
ingkang iyasa curiga | 
dhapurnya wus dĕnpĕpaki || 

26. Tuwin sintĕn ingkang (ng)garap | 

Kyai Anom mĕsĕm wacana aris | 
anak pitakonmu iku | 
dakjujug nalikanya | 

jumĕnĕnge risang Dhĕstharastra Prabu | 
binathara ing Ngastina | 
wus ana dhapure kĕris || 

27. Nanging mung sangalas warna | 
iya iku ran dhapur Pasopati | 

Sĕmpana Krajan Carubuk | 

Lar-ngatap Cundrik Sĕpang | 

Jalak-dinding Bango-dholok Yuyurumpung 
Tilam-upih Bakung Santan | 

Balebang Kalamisani || 

28. Patrĕm Kĕbo-lajĕr Singa | 
sangalase Sĕmpani amungkasi | 

Sang Adhastharastra Prabu | 
karsa yasa curiga | 

amĕwahi dhapur Bĕthok aranipun | 
kang anggarap Ĕmpu Mayang | 
nalikane angka warsi || 

29. Pitung atus slawe ika | 

barĕng tĕkan ing taun angkanĕki | 
pitung atus patang puluh | 
wowolu sirahira | 

tanah Jawa kacrita ana prang agung | 
ingaran prang Bratayuda | 
jalaran rĕbut nagari || 

30. Korawa lawan Pandhawa | 
cĕkakane Korawa kang katitih | 

Pandhawa pĕrange unggul | 
iku sakĕh gagaman | 

wusing sirna lĕte wus satus rong taun | 
saka aprang Bratayuda | 
sagung ingkang para aji || 

31. Padha wit yasa gagaman | 

warna nurut gagaman kang wus ĕnir | 
amung dhapure kang dhuwung | 
kang tansah wĕwah-wĕwah | 
sabĕn ratu tartamtu ayasa dhuwung | 
aniru dhapur kang lawas | 
atanapi amuwuhi || 

32. Wuwuhing dhapur winarna | 
awit kala panjĕnĕnganira ji | 
risang Gĕndrayana Prabu | 
ngadhaton ing Mamĕnang | 
amuwuhi iyasa dhapuring dhuwung | 
sawiji dhapur Pandhawa | 

lorone Karna-tinandhing || 

33. Tĕlu dhapur Bima-kurdha | 

kang anggarap aran Ĕmpu Yamadi | 
angka taun wolung atus | 
pitulikur luwihnya | 

sang aprabu Citrasoma kang ngadhatun | 
ing Pĕngging uga iyasa | 

dhapur amung kalih warni 

34. Siji ran Rara-siduwa | 

kalih dhapur Megantara kang akardi | 
ĕmpu Gadawisesĕku | 
marĕngi taun angka | 
sangang atus patang-puluh siji iku | 
kala panjĕnĕngan nata | 

Mahapunggung Sri bupati || 

35. Ngadhaton Purwacarita | 

yasa dhapur Carita Cengkrong tuwin | 

Urubing-damar kang dhapur | 
lawan Paniwĕn ingkang | 

(ng)garap Ĕmpu Sarpadewa arannipun | 
marĕngi angkaning warsa | 
sĕwu sawidak kakalih || 

36. Kala panjĕnĕngan nata | 

Prabu Lĕmbumilulur kang mandhiri | 
ing Jĕnggala praja agung | 
yasa dhapur curtga | 

Panji-sĕkar Carangsoka Sinom amung | 
kang anggarap Ĕmpu Jangga | 
lan ĕmpu Windusarpa-di || 

37. Marĕngi angkaning warsa | 

sĕwu satus sangalas langkungnĕki | 

sang Prabu Suryamiluhur | 

iku Radĕn Laleyan | 

pindhah nagri Pajajaran yasa dhuwung | 

dhapur Baronjol kang (ng)garap | 

Ĕmpu Windu Sarpa nĕnggih || 

38. Nalika angkaning warsa | 

sĕwu satus pitungpuluh tan luwih | 
kala panjĕnĕnganipun | 

Prabu Banjaransĕkar | 
angadhaton Pajajaran yasa dhapur | 

Parung-sari Tilam-sĕkar | 
tiga dhapur Tilam-upih || 

39. Ĕmpu Andaya Jĕnggala | 
panggarape kala angkaning warsi | 
sĕwu satus asthapuluh | 

nĕnĕm sisirahira | 

panjĕnĕngan naranata sang aprabu | 

Mundhingsari Pajajaran | 
yasa dhapur Wora-wari || 

40. Lan dhapur Sinom kang (ng)garap | 
ĕmpu Ajadsari duk angka warsi | 
nĕnggih sĕwu kalihatus | 
wolulikur langkungnya | 

panjĕnĕngan Sri Pamĕkas sang aprabu | 
ing nagara Pajajaran | 
muwuhi dhapuring kĕris || 

41. Jalak-ngore Crita-klenthang | 

kang anggarap aran ĕmpu Anjani | 

pinuju angkaning taun | 

sĕwu dwitus sawidak | 

panjĕnĕngan Siyungwanara sang prabu | 

uga nagri Pajajaran | 

mamanis iyasa kĕris || 

110. Dhandhanggula 

1. Amuwuhi dhapuring kang kĕris | 

Jangkung myang Pandhawa-cinarita | 

Ki Marcukundha ĕmpune | 

lan Ki Macan Ki Kuwung | 
panggarape duk angka warsi | 
sĕwu dwitus kalawan | 
wolungdasa catur | 
kala panjĕnĕngan nata | 

Brawijaya kapisan ing Majapait | 
muwuhi dhapur katga || 

2. Amangkurat Mangkunagarĕki | 

Jalak-sangu Tumpĕng lan Jalak | 

-sumĕlang Gĕndring ĕmpune | 
angkaning taun iku | 
panggawene duk angka warsi | 
sĕwu triatus tiga | 
panjĕnĕnganipun | 

nata Prabu Brawijaya | 

kang mĕkasi karaton ing Majapait | 

iyasa dhapur katga || 

3. Nagasasra Butaijo tuwin | 

Sabuk-intĕn Mĕnjarang Jaruman | 

Sĕpokal myang Anomane | 

Panimbal ĕmpunipun | 

ĕmpu Dhomas duk angka warsi | 
sĕwu triatus lawan | 
wulungpuluh iku | 
kala panjĕnĕngan nata | 

Sah-ing Akbar Ngalam ing Dĕmak miwiti | 
jamane kawaliyan || 

4. Guruning kang Wali Sanga nami | 

Sunan Bonang iyasa curiga | 
dhapur Sangkĕlat aranne | 

ĕmpu Sura kang (ng)gĕbug | 
panggarape duk angka warsi | 
sĕwu caturtus lawan | 
nĕnggih sangalikur | 
panutup Wali (n)Jĕng Sunan | 

Kalijaga iyasa dhapuring kĕris | 
Kidangsoka Balebang || 

5. Ĕmpu Jaka Sura kang akardi | 
panggarape kala angka warsa | 
sĕwu triatus punjule | 

pan asthadasa catur | 

tamat ingkang samya mĕwahi | 

dhapure kang curiga | 

tĕkĕng mangke kulup | 

iyasa namung panulad | 

kang wis-uwis tan iyasa dhapur malih 

iku caritanira || 

6. Ki Cĕbolang matur aminta sih | 
mĕnggah ingkang dados panĕngĕran | 
dhapur criga sadayane | 

lĕrĕs utawi ĕluk | 

miwah waos lah kadi pundi | 

Ki Anom angandika | 
panĕngĕranipun | 
saka prabot kang wus kocap | 
dakwiwiti saka kĕris bĕnĕr kaki | 
iki piyarsakĕna || 

7. Dhapur Panjianom kang winarni | 
nganggo sogokan lawan sraweyan | 
grĕnĕng myang tikĕl-alise | 

Jaka-tuwa kang dhapur | 
tikĕl-alis sogokan mawi | 

Tilam-upih kang awak | 

Bĕthok kanang dhapur | 
awake cĕndhak tur amba | 
gandhik dawa warna datan ngrĕspatĕni | 
tikĕl-alise cĕkak || 

8. Dhapur Karna-tinandhiug dwi gandhik | 
tikĕl-ulis anganggo sogokan | 
pejetan kĕmbang-kacange | 

ing ngarsa miwah pungkur | 

grĕnĕng ĕri-pandhan mĕpaki | 

dhapur Sĕmar-bĕbĕthak | 

gandhik tinatah lung | 

sorring gandhik binolongan | 

dhapur Regol dwi gandhik ing gigir thingil | 

sarta nganggo pejetan || 

9. Gantya ingkang dhapnur Kĕbo-tĕki | 
wilah cĕndhak amba kĕmbang-kacang | 
tĕtĕlu lambe-gajahe | 

mawa grĕnĕng ing pungkur | 
dhapur Jalak-nguwuh winarni | 
gugusĕn ada-ada | 
pejetan myang pungkur | 

mawa thĕngil mangkya gantya | 
punang dhapur Sĕmpani ingkang winarni | 
amawa kĕmbang-kacang || 

10. Tikĕl-alis ĕri-pandhan mawi | 
dhapur Jamang-murub kang gumantya | 
sogokan pinĕkak rĕke | 

lan nganggo alis iku | 

mungguh dhapur Tumĕnggung aming | 

lambe-gajah sajuga | 

kĕmbang kacang sinung | 

myang mawa grĕnĕng sraweyan | 

dhapur Tilamupih parabote nĕnggih | 

tikĕl-alis kewala || 

11. Nahan ingkang dhapur Pasopati | 
lambe-gajah sajuga sogokan | 
apogog kĕmbang-kacange | 
gugusĕn ganĕpipun | 

nanging ana gusĕn tan mawi | 
ri-pandhan nora tilar | 
dhapur Condhong-campur | 
lambe-gajah kĕmbang-kacang | 
grĕnĕng gusĕn sogokan ing ngarsa wuri | 
tumĕkĕng pucuk pisan || 

12. Dhapur Jalak-dinding kang winarni | 
gusĕn pejetan thĕngil ing wuntat | 
gantya dhapur Jalak-ngore | 
sraweyan grĕnĕng amung | 

Jalak-sangu tumpĕng tan mawi | 
sogokan myang sraweyan | 
thingile tan kantun | 

gantya kang dhapur Mĕndarang | 
kĕmbang-kacang lambe-gajah mung sawiji | 
sogokan lan sraweyan || 

13. Lawan nganggo garĕnĕng ing wuri | 
dhapur Mĕsĕm mawa kĕmbang-kacang | 
sajuga lambe-gajahe | 

dhapur Sĕmar-tinandhu | 
kĕmbang-kacang sungsun kakalih | 
lawan nganggo sogokan | 

Rontĕki kang dhapur | 
gandhik dawa kĕmbang-kacang | 
lambe-gajah rangkĕp sogokan sawiji | 
muhung ngarĕp kewala || 

14. Sujĕn-nampĕl-wulu wilahnĕki | 
rada kandĕl mawa kĕmbang-kacang | 
sawiji lambe-gajahe | 

rangkĕp jajĕnggotipun | 
ĕri-pandhan arangkĕp ugi | 
de dhapur Kĕlap-lintah | 

kĕdhik prabotipun | 
akĕncĕng sarwa pasaja | 
gandhik panjang awak kadya Tilamupih | 
sarta nganggo sogokan || 

15. Yuyu-rumpung wilah angĕmpĕri | 
pĕdhang suduk ganja Kĕlap-lintah | 

Brojol tan ana prabote | 

maligi ambalujud | 

Lalĕr-mĕngĕng dawa kang gandhik | 

binolong tatĕrusan | 

kĕmbang-kacang amung | 

pindha gĕgatra kewala | 

dhapur Puthut gandhik dawa tĕngah mawi 

pinindha dwijawara || 

16. Dhapur Jalak-sumĕlang anggandring | 
sogokan sawiji anĕng ngarsa | 
sraweyan thĕngil wurine | 

ingkang Mangkurat dhapur | 
gusĕn ramping sogokan mawi | 
ri-pandhan wuri ngarsa | 
ing sorsoran rawuh | 
dhapur Mayat-miring awak | 
bĕngkuk gusĕn sogokan amung sawiji | 
ing wingking gigir kaga || 

17. Kalam-munyĕng sogokan sawiji | 
saraweyan ri pandhan ing wuntat | 
dhapur Pinarak awake | 

pindha kang pĕdhang suduk | 

gandhik panjang sogokan kalih | 

dhapur Marak sogokan | 

sajuga ing ngayun | 

mawi garĕnĕng ing wuntat | 

dhapur Jalak-tilamsari gusĕn kruwing | 

nganggo thĕngil ing wuntat || 

18. Dhapur Tilamsari gusĕn kruwing | 
dhapur Jalak-lola ujung ngarsa | 
dhapur Wora-wari kuwe | 

mung gĕrban kabĕh dhuwung | 
nora ĕluk gugusĕn mawi | 

Wora-wari arannya | 
kĕris madha dhapur | 
langkĕp abagus kang warna | 
kang sawiji dhapur Sinom arannĕki | 
Kalamisani dwi-nya || 

19. Dhapur Sinom lambe-gajah siji | 
kĕmbang-kacang jenggot tikĕl-imba | 
sogokan saraweyane | 
ĕri-pandhan ing pungkur | 
ingkang dhapur Kalamisani | 
kakalih lambe-gajah | 

kĕmbang kacang mungguh | 
tikĕl-alis myang sogokan | 
grĕnĕng gusĕn kinaruwing ngrĕspatĕni | 
dhuwung lĕrĕs wus tamat || 

20. Gantya dhapuring dhuwung luk katri | 
dhapur Jangkung-pacar kang winarna | 
kakalih lambe-gajahe | 
kĕmbang-kacang bris sinung | 
sogokannya dumugi pĕthit | 

dhapur Maesa-soka | 
lambe-gajah satu | 
kĕmbang-kacang jĕjenggotan | 
sasogokan uga tumĕka ing pĕthit | 
padha lan jangkung pacar || 

21. Dhapur Mesa-nĕmpuh amung mawi | 
grĕnĕng wingking dhapur dhuwung wuntat | 
nglimpa tumĕkĕng pucuke | 

dhapur Mayat puniku | 
kĕmbang-kacang sogokan wingking | 
sraweyan ĕri-pandhan | 
garĕnĕng ing pungkur | 
dhapur Jangkung kĕmbang-kacang | 
gula milir sogokan tumĕkĕng pĕthit | 
ĕri-pandhan ing wuntat || 

22. Dhapur Tĕbu-sauyun ginupit | 
saraweyan garĕnĕng ing wuntat | 
ingkang dhapur Bango-dholog | 
lambe-gajah dwi iku | 
kĕmbang-kacang gĕgĕr kĕkalih | 
apan papak kewala | 

gantya ingkang dhapur | 
manglar-munya Gandhik-naga | 
tuwin Gajah-pĕthik Sawĕr-ĕlar-paksi | 
sungsun ingkang ri-pandhan || 

23. Dhapur Campur-bawur anganggo bris | 
bongkot pucuk abĕnĕr kewala | 
amung nĕng tĕngah ĕluke | 
sogokanira bagus | 

dhapur Jladri winotan nĕnggih | 

kĕmbang-kacang jenggotan | 

sasogokanipun | 

kang dhapur Ĕlĕr sajuga | 

tĕkĕng pucuk dhapur Jangkung cinitrĕki | 

rangkĕp lambening-gajah || 

24. Kĕmbang-kacang nganggo tikĕl-alis | 
sasogokan pejetan sraweyan | 
ri-pandhan thingil grĕnĕnge | 

tamat dhapur tri ĕluk | 
mangkya gantya dhapuring kĕris | 

luk lima kang kinandha | 

sinĕrasah dhapur | 

tĕngah nganggo ada-ada | 

pinggir gusĕn sarasah tumĕkĕng pĕthit | 

kĕmbang-kacang ri pandhan |] 

25. Dhapur Pudhak-satĕgal winarni | 
kĕmbang-kacang sogokan sraweyan | 
pinĕkak sor-ĕsorane | 

dhapur Pulanggĕni ku | 
saraweyan grĕnĕng ing wuri | 
gantya dhapur Pandhawa | 
sĕkar-kacang sinung | 
sasogokan myang sraweyan | 
ĕri-pandhan dhapur Anoman winarni | 
lambe-gajah sajuga || 

26. Kĕmbang kacang sogokan dumugi | 
marang pucuk (n)jalirid rĕspatya | 
dhapur Kĕbo-dhĕngĕn rĕke | 
ganja Klap-lintah iku | 
lambe-gajah amung sawiji | 
gandhike rada dawa | 
kĕmbang-kacang sinung | 

gantya dhapur Kalanadhah | 
sasogokan ananging namung sasisih | 
saraweyan ri pandhan || 

27. Dhapur Pandhawa-rare puniki | 
lambe-gajah lamba kĕmbang-kacang | 
ri pandhan kĕmbang ĕluke | 

Urap-urap kang dhapur | 
kĕmbang-kacang cupĕt mantĕsi | 
rangkĕp kang sasogokan | 

gusĕn alis sinung | 
dhapur a-Naga-salira | 
gandhik pindha asu ajag lidhah mijil | 
mangap lir ayun mangsa || 

28. Dhapur Kĕbo-dhĕndhĕng dĕnwastani | 
sogokan kabalongsong sadaya | 

Pandhawa-cinarita-ne | 

dwi lambe-gajahipun | 
kĕmbang kacang atikĕl-alis | 
sogokan pĕpejetan | 
saraweyan sinung | 
grĕnĕng gusĕn myang kruwingan | 
kĕris ĕluk lima dhapure wis titi | 
gantya kang winursita || 

29. Dhapur kĕris luk pitu ginupit | 
ingkang dhingin adhapur Balebang | 
sawiji lambe-gajahe | 
kĕmbang-kacang myang sinung | 

sĕsogokan sraweyan wingking | 
dhapur Murma-malela | 
lambe gajah satu | 
miwah sinung kĕmbang-kacang | 
dhapur Crubuk lambe-gajahe sawiji | 
kĕmbang kacang sraweyan || 

30. Lawan sinung garĕnĕng ing wuri | 
dhapur Jaran-goyang mung pejetan | 
banjur nganggo thĕthingile | 
dhapur Naga-kras iku | 
kĕmbang-kacang garĕnĕng mawi | 
sinungsun myang sor-soran | 
pinindha ron ĕlung | 

ana kang tinrapan ĕmas | 

gantya dhapur Sĕmpana punjul kang gandhik | 

malang nganggo sraweyan || 

31. Myang sraweyan ri-pandhan ananging | 
tikĕl-alis apan tan sinungan | 

dhapur Sĕmpana-bungkĕm-e | 
kĕmbang-kacang tan tĕrus | 
uga tanpa kang tikĕl-alis | 
dhapur Critakasapta | 
lambe gajah dwiku | 
kĕmbang-kacang myang sogokan | 
tikĕl-alis grĕnĕng myang sogokan tuwin | 
gusĕn nganggo kruwingan || 

32. Ĕluk pitu wus tamat gumanti | 
dhapur ingkang kĕris ĕluk sanga | 
dhapur Kidang-mas prabote | 
garĕnĕng ĕri amung | 

dhapur Panjisĕkar winarni | 
pugut kang kĕmbang-kacang | 
sosogokan sinung | 
saraweyan myang ri-pandhan | 
kanang dhapur Sĕmpana lambe gajah ji | 

(m)bang-kacang grĕnĕng wuntat || 

33. Dhapur Jaruman sogokan mawi | 
saraweyan dhapur Jrudĕh apan | 
sawiji lambe-gajahe | 
kĕmbang-kacang myang sinung | 
sasogokan gantya winarni | 
dhapur Paniwĕn apan | 
kĕmbang-kacangipun | 

jugag sogokan sraweyan | 

gantya dhapur Panimbal lambe-gajah dwi | 

kĕmbang kacang sogokan || 

34. Myang sraweyan garĕnĕng ing wuri | 
gantya ingkang dhapur Kidang-soka | 
lambe gajah kakalihe | 

kĕmbang-kacang pan sinung | 
saraweyan ri-pandhan wuri | 
kang dhapur Carang-soka | 
lambe-gajahipun | 
siji nganggo kĕmbang-kacang | 
saraweyan mawa ĕri-pandhan wuri | 
de dhapur Sabuk-tampar || 

35. Ingkang lambe-gajah mung sawiji | 
kĕmbang-kacang sogokan sraweyan | 
nganggo ri-pandhan yĕktine | 

Buta-ijo kang dhapur | 
kĕmbang-kacang sogokan mawi | 
ri-pandhan saraweyan | 

gantya ingkang dhapur | 
Sĕmpana-kalenthang ika | 
nganggo kĕmbang-kacang miwah tikĕl-alis 
tanapi ĕri-pandhan || 

36. Dhapur Crita-kanawa winarni | 
kakalih kang lambene-dwipangga | 
(m)bang-kacang tikĕl-alise | 
mawa sogokan iku | 
saraweyan grĕnĕng mantĕsi | 
gusĕn miwah kruwingan | 

tamat dhuwung ĕluk | 

sasanga ing dhapurira | 

mangke gantya luk sawĕlas dhapuring kris 

gambuh ingkang curiga || 

111. Gambuh 

1. Carita-bungkĕm dhapur | 
kĕmbang-kacang bungkĕm datan tĕrus | 
dhapur Crita pasaja lambening-ĕsthi | 
kakalih puniku amung | 

datan nganggo liyan prabot || 

2. Crita-kaprabon dhapur | 
lambe-gajah kakalih puniku | 

sarta nganggo kĕmbang-kacang tikĕl-alis | 

sogokan sraweyanipun | 

grĕnĕng gusĕn kruwing munggoh || 

3. Crita-dalĕman dhapur | 
mung sawiji lambe-gajahipun | 

uga nganggo kĕmbang-kacang tikĕl-alis | 
sogokan sraweyanipun | 
grĕnĕng gusĕn kruwing jenggot || 

4. Sabuk-intĕn kang dhapur | 

lambe-gajah pan sajuga namung | 
kĕmbang-kacang sogokan sraweyan mawi | 
ĕri-pandhan gantya dhapur | 

Cluring-regol kawin rĕko || 

5. Kĕrĕp gilig ing pucuk | 
kĕmbang-kacang sasogokan sinung | 
dhapur Crita-gĕnĕngan luk bongkot awis | 
ing pucuk kĕkĕr kang ĕluk | 
kĕmbang-kacang ajĕjenggot || 

6. Sogokan ri pandhan wus | 

dhapur Crita-gandhu kang winuwus | 
ĕluk kĕmbang-kacang anganggo bris | 
sraweyan ri-pandhan amung | 
dhapur Sabuk-tali rĕko || 

7. Lir regol punang ĕluk | 
sasogokan sawiji ing ngayun | 
saraweyan dhapur Jaka-wuru nĕnggih | 
pejetan ri-pandhan namung | 

luk triwlas mangkya kacriyos || 

8. Awit Caluring dhapur | 

saraweyan (m)bang ri-pandhan amung | 
dhapur Sangklat lambe gajah mung sawiji | 
kĕmbang-kacang jenggot mungguh | 
tikĕl-alis myang sasogok || 

9. Pejelan sraweyan nung | 
grĕnĕng miwah ĕri-pandhanipun | 
dhapur Johan mangan kala ula milir | 
sogokan garĕnĕng uwus | 

Nagasasra winiraos || 

10. Pĕthite tĕkĕng pucuk | 

grĕnĕng sungsun gantya ingkang dhapur | 

Parungsari lambene-gajah kakalih | 
kĕmbang-kacang jenggot sinung | 
tikĕl-alis myang sinogok 1 1 

11. Pĕjĕt sraweyanipun | 

grĕnĕng ĕri-pandhan gusĕn sinung | 
karuwingan satuhu lamun rĕspati | 
triwĕlas ĕluke bĕsus | 
kabagusan sĕrĕng mantog || 

12. Dhapur Kantar puniku | 
mung sawiji lambe-gajahiyun | 
kĕmbang-kacang sogokan sajuga ngarsi | 
lawan sraweyan ing pungkur | 

dhapur Lunggadhung kacriyos || 

13. Siji lambene-blĕdug | 
kĕmbang-kacang jenggote pinatut | 
saraweyan banjur ri-pandhan wus lisning | 
dhapur Sĕpokal puniku | 

muhung saraweyan ĕthok || 

14. Karawĕlang kang dhapur | 
kĕmbang-kacangira apan pugut | 
lambening kang gajah pan amung sawiji | 
ĕri-pandhan miwah sinung | 
arancangan kang kinaot || 

15. Naga-seluman dhapur | 

ganja Kĕlap-lintah gandhikipun | 
dhapur Naga nanging tan na mawi pĕthit | 
dhapur Bima-kurdha iku | 
sogokan sungsun kang jenggot || 

16. Ri-pandhan uga sungsun | 
sarawtyan dhuwung ingkang ĕluk | 
tigawĕlas titi mangkya kang winarni | 
dhapur ingkang dhuwung ĕluk | 
gangsalwĕlas kacariyos || 

17. Carang-buntala dhapur | 
lambe-gajah sawiji puniku | 
kĕmbang-kacang sraweyan ri pandhan aming | 
dhapur Sĕdhĕt lambenipun | 

dipangga uga sawiyos || 

18. Kĕmbang-kacang pan sinung | 

sosogokan ĕri-pandhanipun | 
dhapur Ragawilah lambe gajah siji | 
kĕmbang-kacang grĕnĕng sampun | 
dhapur Ragapasung gantos || 

19. Tikĕl-alis grĕnĕng mung | 

dhapur Mesanabrang alisipun | 

tĕkĕng pucuk dhapur Crita-buntalĕki | 
kĕmbang-kacang jenggot sinung | 
sraweyan ri pandhan pantog || 

20. Dhapuring kang kĕris luk | 
saptawĕlas mangke kang winuwus | 

kang rumuhun dhapur Ngampĕr-buta nami | 
mawa kĕmbang kacang iku | 
lambene-gajah sawiyos || 

21. Dhapur lancingan amung | 
kĕmbang-kacange sor-soranipun | 

pan pinĕkak luk sangalas kang gumanti | 
dhapur Trimurda puniku | 
amung tikĕl-alis thothok || 

22. Dhuwung ĕluk salikur | 
dhapur Kalatinantang puniku | 

nganggo kĕmbang-kacang lambe-gajah siji | 
sasogokan grĕnĕng sinung | 
dhapur (n)Drajit winiraos || 

23. Dwi lambe-gajahipun | 
kĕmbang-kacang saraweyan amung | 
mangkya dhapur Trisirah lambening-ĕsthi | 
lamba tikĕl-alis sinung | 

sogokan luk slikur pantog || 

24. Luk salawe winuwus | 

dhapur Bima-kurdha lambenipun | 
gajah kalih kĕmbang-kacang sarta mawi | 
sogokan ri-pandhan amung | 
luk salawe mung sawiyos || 

25. Kĕris luk pitulikur | 

dhapur Taga-wirun wastanipun | 
lambenira-dwipangga apan akalih | 

(m)bang-kacang sogokan sinung | 
ĕri-pandhan uwus notog || 

26. Gantya dhapuring dhuwung | 
ĕluk sangalikur kang winuwus | 
dhapur Kalabĕndu lambe-gajah kalih | 

(m)bang-kacang sogokan sinung | 
ĕri-pandhan kulup pantog || 

27. Nĕnggih dhapuring dhuwung | 

Mas Cĕbolang alon aturipun | 
sakalangkung nuwun saha ulunpundhi | 
ywa tanggĕl paring pituduh | 
mĕnggah dhapuring kang waos || 

28. Kang lĕrĕs tuwin ĕluk | 

Kyai Anom mĕsĕm ngandika rum | 

kanang tumbak dhapure ya warni-warni | 
tumbak bĕnĕr kang rumuhun | 
dhapure kang kacariyos || 

29. Dhapur Baru puniku | 

amba bongkot gĕthĕtan pan sinung | 
dhapur Baru-tropong (m)bĕmbĕng para gilig | 
dhapur Baru-kuping pucuk | 
gĕthĕtan anjĕbĕr bongkot || 

30. Baru-panatas dhapur | 
bongkot ada-ada gĕpĕng pucuk | 
dhapur Baru-tangtala gĕthĕtan kalih | 
awak gilig tĕkĕng pucuk | 

dhapur Cĕkĕl winiraos || 

31. Awak (m)bangkĕk gusĕn wus | 
dhapur Cĕkĕl baluluk winuwus | 
wak-awakan sawatara rada gilig | 
dene dhapur Sĕkar-jantung | 
kruwingan gĕthĕt tan manggon || 

32. Bĕring-wadon kang dhapur | 

(m)bĕmbĕng gusĕn ada-ada bagus | 

myang gĕthĕtan Bĕring-lanangan winarni | 
bongkot pojokan gusĕn wus | 

Bĕring-drajit winiraos || 

33. Ri Pandhanira sungsun | 

myang kruwingan Sapit-tabon dhapur | 
anggĕthĕtan tanpa sungsun gapitnĕki | 
dhapur Sapit-abon iku | 
gapit nusul (m)bĕmbĕng bĕdhog || 

34. Dhapur Togog puniku | 

(m)bĕmbĕng gilig de kang Sadak dhapur | 
pĕkakan tri ingkang dhapur Kudhup-mlathi | 
gilig tumĕka ing pucuk | 

ananging lĕnggang kang bongkot || 

35. Kudhup-capaka dhapur | 
tĕngah gilig mĕrit bedanipun | 

lĕnggang bongkot mangke gantya Kudhup-gambir | 
ada-ada ngadhal-busung | 
tĕngah gilig lĕnggang bongkot || 

36. Godhong-andong kang dhapur | 
apan urip ada-adanipun | 
ngadhal-mĕtĕng dhapur Bung-ampĕl winarni | 
gilig ri pandhane sungsun | 

karuwingan asri tinon || 

37. Dhapur Godhong-pring iku | 

karuwingan (m)bĕmbĕng awakipun | 
sujĕn-ampĕl ĕri-pandhan sungsun gilig | 
gantya Tumpĕr-ingas dhapur | 

gusĕn pinĕkak pitados || 

38. Ada-ada pinatut | 

pucuk gilig tamat ingkang dhapur | 
tumbak bĕnĕr Mas Cĕbolang matur aris | 
mĕnggah waos ingkang ĕluk | 
dhapurnya mugi kawiyos || 

112. Mijil 

1. Tumbak ĕluk tĕlu kang winarni | 
dhapur Sapit-abon | 

pan gĕthĕtan anusul gapite | 
dhapur Pandhu ngisor naga kalih | 
awake manginggil | 
amĕngkoni ĕluk || 

2. Dhapur Banyak-angrĕm kang gumanti | 
anjĕbĕr ing bongkot | 

dhapur Sipat-kelor pĕkakane | 
dene bongkot papak ngrĕspatĕni | 

apan datan lincip | 
gantya ingkang dhapur || 

3. Butamĕlĕr gusĕn grĕnĕng ngrĕmit | 
ada-ada kaot | 

binasakkĕn lumayu bongkote | 
ĕluk lima ing mangkya ginupit | 
dhapur Rangga mawi | 
sogokan gusĕn wus || 

4. Dhapur Cacing-kanil luknya awis | 
gilig (n)jĕbĕr ngisor | 

dhapur Doramĕnggala prabote | 
tĕngah ada-ada awak gilig | 
ngisor (n)jĕbĕr nanging | 
papakan puniku || 

5. Dene ingkang dhapur Dara-dasih | 
gilig (n)jĕbĕr ngisor | 

pan pinĕkak sarta nganggo grĕnĕng | 
ada-ada ing tĕngah mantĕsi | 
mangkya kang winarni | 
dhapur Panggang-wĕlut || 

6. Rengkol-rengkol gĕpĕng awaknĕki | 
Panggang-lele rengkol | 

awak gĕpĕng nanging nganggo grĕnĕng 
Sladha-asta rengkol pucuknĕki | 
tĕngah bĕnĕr gilig | 
gusĕn grĕnĕng satu || 

7. Ĕluk pitu mangkya kang gumanti | 
dhapure kacriyos | 

Megantara pan ada-adane | 
amung tĕngah satugĕl watawis | 
grĕnĕnge sawiji | 
mangkya ponang dhapur || 

8. Kradhan iku cilik miwah mĕrit | 
gantya winiraos | 

dhapuring kang luk sanga waose | 
nĕnggih dhapur Badhotan winarni | 
lawan naga kalih | 
lis ri-pandhanipun || 

9. Dhapur Trisula mawa pang kalih | 
dadya katri waos | 

dhapur Crita-anoman prabote | 
nganggo ĕri-pandhan gusĕn uwis | 
ing mangkya gumanti | 
sawĕlas kang ĕluk || 

10. Dhapur Crita-anoman pan mawi | 
dwi sogokan kaot | 

sarta nganggo ĕri-pandhan gusĕn | 

dhapur Crita-blandhongan puniki 
parabot tan mawi | 
mung amba (m)balujud || 

11. Dhapur Crita ri-pandhan ginusi | 
tamat dhapur waos | 

iya iku nora ana manĕh | 
mungguh dhapur lan tangguh kang uwis | 
dak gĕlarkĕn iki | 
poma wĕkasingsun || 

12. Lamun ana ingkang nyulayani | 
ĕtutĕn kemawon | 
garĕjĕgan tan ana pĕrlune | 
bĕcik ngalah ing basa sathithik | 
malah olĕh bathi | 

tur nora kumruwuk || 

13. Mas Cĕbolang matur mangĕnjali | 
dhuh Kiyai Anom | 

lumuntur ing sabda mring dasibe | 
sakalangkung ulun pundhi-pundhi | 
bingahe tyas mami | 

(m)botĕn sagĕd matur || 

14. Kacarita wus antara lami | 
dĕnnira kĕkepon | 

nĕng ngarsane risang Kyai Anĕm | 
sabĕn enjing mantuk lamun bukti | 
bakda Ngisa bali | 
kadhang nganti muput || 

15. Duk samana nĕng pondhokan lagi | 

Ki Amat lingnya lon | 

mangke ratri kakang dipun purih | 
pinarak mring wismane Kiyai | 

Bawaraga miji | 
pangrĕbab puniku || 

16. Nyĕtauni putunya pawĕstri | 
sru winantos-wantos | 
lalĕnggahan ing sakaparĕnge | 
mirĕngakĕn kalĕnĕngan tuwin | 
pangliking kang ringgit | 
binarung swara rum || 

17. Inggih adhi saklangkung prayogi | 
bakda Ngisa bodhol | 

Ki Tĕngara kalawan tamune | 
praptĕng Bawaragan kyai panti | 
gupuh ngacarani | 
pinarnah (ng)gĕnnipun || 

18. Sinambrama ing wacana manis | 

winantu kang sugoh | 
samya rahab sakĕhe tamune | 
miyarsakkĕn gĕndhing Gambirsawit | 
kang ngidung nyindhĕni | 
wilĕt swara arum || 

19. Mas Cĕbolang matur mring ki panti | 
tobil (m)botĕn ilok | 

lah punapi punika gĕndhinge | 
tĕka nyĕnyĕs tĕkĕng sanubari | 
wĕh trĕnyuh kang myarsi | 
mrinding wulu-ulun || 

20. Bawaraga latah amangsuli | 
babo mitraningong | 

Gambirsawit punika jĕnĕnge | 

Mas Cĕbolang matur mring ki panti | 

paringa udani | 

gĕndhing manggĕnnipun || 

21. Cagak lĕnggah tinimbang ngraosi | 
ing awoning uwong | 

Bawaraga mĕsĕm lon dĕlinge | 
ĕngĕtkula[22] manggĕning kang gĕndhing 
sĕndhon pathĕtnĕki | 

samya ngĕnĕmlikur || 


15 Dalunipun mĕrtamu dhatĕng Ki Bawaraga, abdidalĕm lurah niyaga, angsal 
kawruh bab gangsa lan gĕndhing sapĕpakipun. ... 
kaca 89-91. 


Jilid 2 - Kaca : 90 

22. Sasĕndhon nĕm Abondhan-kinanthi | 

Budhĕng-budhĕng Songkok | 

Layu-layu Sĕngkawa Pangawe | 

Sĕmang Rĕbĕng Lonthang Sambul gĕndhing | 

Rangu Kaduk-manis | 

Mundhuk Mega-mĕndhung || 

23. Karĕng-karĕng Kitamĕng-gitaki | 
nĕng Paseban Kabor | 

Sarayuda Sambul Talĕdhĕke | 

Gonjang-anom Ladrang-mangu tuwin | 

Gandrung-mangungkung-gring | 

Ganggong Gobĕt Rambu || 

24. Pathĕt sanga Lonthang-kasmaran-di | 

Wangsaguna Rondhon | 

Danaraja Bontit Gĕgĕr-sore | 

Lala-gothang Ganggong Bawaragi | 

Mandul Amalatsih | 

Bondhĕt Surung-dhayung || 

25. Onang-onang Mawur Gambirsawit | 

Candra Kĕncĕng Barong | 

Galompong myang Gĕndrĕh-kĕmasan-ne 
Ĕla-ĕla Gandakusumadi | 
gĕndhing Longkĕh tuwin | 

Sumĕdhang Sumĕru || 

26. Sĕndhon gangsal Muntap Candrasari | 
Larajala Gondrong | 

Taliwangsa Jalaga rĕbabpe | 

Sĕmang-gita Glĕndhĕh Rarasati | 
Plajĕngan Pangrawit | 

Babar-layar Tlutur || 

27. Singa-singa Gleyong ing panggalih | 
Jalaga bonang (n)don | 

Kombangmara Gul-agul rĕbabpe | 
Kĕmbang-mara Slebrak Daradasih | 
Glĕndhĕng Klĕnthung Pĕngasih | 

[25] Brĕmara Majĕmuk || 

28. Pathĕt nĕnĕm Lara-nangis gĕndhing | 
Bĕntar ing Kadhaton | 

Karawitan Babak Prihatine | 

Mara-sanja Kocak Kaduk-manis | 
Ramyang Galondhang Pring | 

-tunjung Kroban Guntur || 

29. Maskumambang Godhĕg Titipati | 
Gĕndrĕh-lĕlana (n)jog | 

Sĕmukirang Lonthang LFdan-sore | 
Pĕksi-bayan gan Wĕdharpujanggi | 
Mĕnyan-seta tuwin | 

Jamba Sĕmar-mantu || 

30. Sĕndhon barang Wĕdhi-kĕngsĕr Siring | 
Ludira (n)Dhol-ondhol | 

Cacatingrat Maraseba Bondhĕt | 
Sĕmbur-adas Cangkĕm Pramugara | 
Jĕnthar Ladrang-manis | 

Bĕlĕk Kuwung-kuwung || 

31. Sangu-mulya Rimong Gandrung-manis | 
Badhaya Anggondrong | 

pan Ludiramandura Gĕndrĕhe | 
Ĕjong-mĕru Babar-layar-nĕki | 
Parigĕntang tuwin | 

Tukung Lĕmpung-gunung || 


16 Mĕrtamu ing griyanipun Ki Madiaswa, abdidalĕm panĕgar, dipun sukani 
katrangan bab pangrĕhing kapal kalĕbĕt anututakĕn kapal ingkang nakal utawi 
sakalangkung rongĕh; ugi bab ulĕsing kuda dalah watakipun lan 
sapanunggalanipun botĕn wontĕn ingkang kalangkungan. ... 
kaca 91-122. 


32. Nahĕn pathĕt manyura Tĕmiling 

Sĕdhĕt Pujangganom | 

Talimurda Ramyang Kasmaranne | 
Mĕncĕp Gonjang Galewang Sĕmiring | 
Randhat Damarkĕli | 
lagu Cucurbawuk || 

33. Dhalang-karainan Lambangsari | 
Gandrungmangu Boyong | 

Pujangganom Mandura Rĕnyĕp-e | 
Bujang-tawang Capang Lĕmpung wukir 
Pre-nom Gayung-rindhik | 

Lobong Pacarbanyu || 

34. Ĕnget kula punika wis titi | 

Cĕbolang lingnya lon | 
satus sĕkĕt pipitu etange | 

awit Pathĕt Manyura myambaki | 
langkungnya satunggil | 
dados pitulikur || 

35. Lingsir ratri para tamu pamit | 
wus linilan bodhol | 

Mat Tĕngara kalawan tamune | 
sampun mundur praptanirĕng panti | 
lajĕng samya guling | 

Ki Amat ngaruntuh || 

36. Enjangira satanginya guling | 
gugusinya aboh | 

Cĕbolang ling paran darunane | 
wau dalu ngaruntuh si adhi | 
kakang sakit gigi | 
gusi kula abuh || 

37. Kĕmĕng nguntar-untar langkung sakit | 
Mas Cĕbolang gupoh | 

sung usada sĕkar kĕnangane | 
lawan sarĕm dawĕg niki adhi | 

(n)dika mamah aglis | 
bokmawawi tulung || 

38. Wus dĕnmamah ing sakala ĕnir | 
sakit kang karaos | 

gusi abuh cinoblos ri gĕrĕh | 
rah (n)dalĕdĕg sanalika mari | 
abuh miwah sakit | 
lonthang-lonthang kantun || 

113. Lonthang 

1. Kakang sampun | 

datan wontĕn raosira | 
lah sanyata | 
usada Pĕrmati tama | 

Mas Cĕbolang alon wijiling wacana || 

2. Inggih (n)dawĕg | 
anyarĕngi lawan mangsa | 
mĕnggah jampi | 

wau jodho saĕstunya | 

datan kenging tinamtokkĕn wĕh waluya || 

3. Adhi ulun | 

nyuwun sasĕrĕpan para | 

mitraningwang | 

kang anami Madiaswa | 

inggih pundi anggĕnnipun agĕgriya || 

4. Sampun lami | 
dĕnnira angarsa-arsa | 
maring ulun | 

mila yĕn sambadĕng karsa | 

wawi sami mring wismane Madiaswa || 

5. Ki Mat angling | 

Suratĕgaran griyanya | 
kidul masjid | 

nanging yĕn siyang puniku | 
tamtu wontĕn pĕkĕn nĕgari turangga || 

6. Bilih nuju | 

Rĕbo wĕkasaning candra | 
lawan tali | 

-wangke myang siwalataba | 
lah punika ajrih nĕgarri turangga || 

7. Yĕn samangke | 

supadi nuntĕn kapanggya | 
cinĕgat ing | 

prapatan Gladhak kewala | 

Mas Cĕbolang panudyĕng tyas gya lumampah || 

8. Tanpa rencang | 
lampahira sampun prapta | 
ing prapatan | 

marĕngi Ki Madiaswa | 

ngitĕr kuda dupi myat mring mitranira || 

9. Gurawalan | 

tumurun saking turangga | 
wusnya tundhuk | 

Madiaswa atatanya | 

wau sami saking pundi kalihira || 

10. Kang sinung ngling | 
amangsuli saking wisma | 
kakang tamu | 

punika kang ayun panggya | 
lan andika tĕka akapasangyogya || 

11. Madiaswa | 

sukĕng tyas manis lingira | 

ĕstu sampun | 

lami ulun ngarsa-arsa | 

kaparĕnga lajĕng pinarak mring wisma || 

12. Lumaksana | 

Madiaswa nuntun kuda | 

Cĕbolang ngling | 
prayogi nitih kewala | 

ulun antuk bathi uning patrapira || 

13. Angrĕh kuda | 

Madiaswa nitih sigra | 
tan winarna | 

ing ngĕnu wus praptĕng wisma | 

gya tumurun kuda tinampĕn rencangnya || 

14. Kinocoran | 

amrih ayĕming turangga | 
gya tinuntun | 

linampah-lampahkĕn sigra | 

Madiaswa ngacarani tamunira || 

15. Wus pinarak | 

anĕng madyaning pandhapa | 

Mat Tĕngara | 

palilan marang ki wisma | 

awit nuju kalĕrĕs anyanggi karya || 

16. Madiaswa | 

nyandhĕt mangke ta mangke ta | 

ngĕntosana | 

sakĕdhap sugatakula | 

lah ta bocah wedangmu nuli ladĕkna || 

17. Sawusira | 
angrahapi kang sugata | 

Mat Tĕngara | 

mantuk kantun tamunira | 

Ki Cĕbolang pinarak lawan ki wisma || 

18. Jĕnak dĕnnya | 
mĕrtamu sadangunira | 
kang ginunĕm | 

tan lyan pangrĕhing turangga | 

Mas Cĕbolang umatur mring Madiaswa || 

19. Bab pangrĕhing | 

kuda mugi kababarna | 
namaning kang | 
tangsul miwah patrapira | 

kang liningan tan wangwang mĕdharkĕn sigra 

20. Tangsul kalih | 

mangkya ingkang winursita | 
asta kiwa | 

nyĕpĕng apus sisih kiwa | 

apus tĕngĕn asta tĕngĕn kang angasta || 

21. Tangsul sanga | 
apus kakalih sinama | 
gya cinĕpĕng | 

ing asta tĕngĕn sadaya | 

asta kiwa nyĕpĕng apus nĕng ngajĕngnya || 

22. Asta tĕngĕn | 

patrap driji manis saha | 
jajĕnthiknya | 

nyangkĕrĕm apus kang kiwa | 
de panuduh sarta dariji tĕngahnya || 

23. Nyĕpĕng apus | 

kang sisih tĕngĕn sarana | 
kapidih ing | 

jajĕmpol ingkang warata | 

ĕstu angĕl kalamun dĕrĕng widagda || 

24. Mangkya gantya | 
winastan tangsul manyura | 
asta kiwa | 

nyĕpĕng apus patrapira | 

kadosdene tangsul sanga kasbut ngarsa || 

25. Kaotipun | 

kaliyan tangsul sasanga | 
dariji kang | 

tĕngah gĕsang tĕgĕsira | 

kenging ngolah ngalih de asta tĕngĕnnya || 

26. Nyĕpĕng apus | 
sawingkinge asta kiwa | 
patrapipun | 

ngingsĕt-ingsĕt utawinya | 

angolahkĕn kĕndho kĕncĕning[31j pusara || 

27. (ng)Gih punika | 

apus kang sisih tĕngĕnnya | 

langkung angĕl | 

tinimbang lan tangsul sanga | 

yĕn wus prigĕl yĕktine gampang kewala || 

28. Nahan tangsul | 
satunggal mangkya winarna | 
ingkang nyĕpĕng | 

apus namung asta kiwa | 

tumrap kapal ingkang wus gambuh lampahnya 

29. Mangkya ingkang | 

winastanan tangsul gatra | 
apus kalih | 

rinangkus nĕng asta kiwa | 
patrapira kadosdene tangsul sanga || 

30. Tangsul puspa | 
panyĕpĕnge kang pusara | 
mung kapidih | 

dariji panuduh kiwa | 

lan darijwa jajĕmpol ugi kang kiwa || 

31. Tangsul ponjĕn | 

gampil tan kakeyan reka | 
apus kalih | 

sinami kĕndho kĕncĕngnya | 
wusing sami kabundhĕlakĕn kewala || 

32. Tangsul pada | 

apus kang tĕngĕn punika | 
kajĕpit ing | 

jajĕmpol suku tĕngĕnnya | 

dene apus kang kiwa ugi mangkana || 

33. Jinĕpit ing | 

jĕmpol suku ingkang kiwa | 

tangsul pada | 

puniku tumrap manawa | 

wontĕn kuda kang tansah dhangar kewala || 

34. Tangsul madu | 

-sadana kang ginupita | 

(ng)gih puniku | 

tanduk ingkang tumrap marang | 
mantukira kapal mĕntas tinĕgaran || 

35. Bilih sampun | 

cĕlak lawan padunungan | 
kĕdah karĕm | 

-arĕm datan katandukan | 

ing pangĕrĕh supadi sarĕh ing driya || 

36. Mĕnggah tangsul | 

camĕthi kang ginupita | 
pananduke | 
kagĕbag de wijangira | 

(ng)gih punika sadasa warni kathahnya || 

37. Ingkang iring | 

tĕngĕn bokong myang tepongnya | 
pupu wingking | 
ngajĕng pundhak pupu ngarsa | 
ingkang iring kiwa pan ugi mangkana || 

38. Kajawine | 

punika kasanganira | 
ngajĕng buntut | 
myang maripat tĕngĕn kiwa | 
utawane Ganda-kasilir namanya || 

39. (ng)Gih punika | 
kapatrapana pratingkah | 
angajrih-ajrihi kapal | 
kang sarana | 

lan cĕmĕthi anging ywa nganti tumiba || 

40. Tangsul-raga | 
punika osiking driya | 
kang kawĕdal | 

saking solahing badannya | 

kang anumpak kadosta andhĕdhĕg kiwa || 

41. (n)Dhĕdhĕg tĕngĕn | 

(ng)gĕbrag utawi sukunya | 
kalih pisan | 

(n)dhĕdhĕg sarĕng aywa kĕmba | 
ingsĕt obah ngiwa nĕngĕn kang sarira || 

42. Oyog miwah | 

sĕrĕg ebah majĕng sigra | 
miwah ngunjal | 

-lakĕn punika kalayan | 
sangĕt-sangĕt pangingsĕt pandudukira || 

114. Mĕgatruh 

1. Mangkya gantya katrangan bab lĕnggahipun | 
amumpaki ingkang wajik | 

winastan Kaprabon luhung | 
apan jĕjĕg lĕnggahnĕki | 
ulur-ulur madya tinon || 

2. Jĕngku mipit talapakan jinjitipun | 
pasĕmon anjatmikani | 

dene kaping kalihipun | 

Kasatriyan dĕnwastani | 
lĕnggahnya buntar kinaot || 

3. Pan kapara wingking jajanira manglung | 

jangga panggĕl ngrĕspatani | 

panjang ingkang ulur-ulur | 
pupu rapĕt suku jinjit | 
mathĕnthĕng ladak pasĕmon || 

4. Kang winastan Kamantrĕn nitihnya ngungkruk 
cĕkak ulur-ulurnĕki | 

sĕmu ngongrong asta mringkus | 
ing pasĕmonipun ajrih | 
tamat patraping palunggoh || 

5. Bab namine mĕkakan mangkya winuwus | 
ugi wontĕn tigang warni | 

kang rumuhun Ganggĕng-kanyut | 
punika pĕkakan wajik | 
kang andhĕgnya akĕraos || 

6. Lir kajlungup dadya pĕkakan puniku | 
anandhakkĕn kang turanggi | 
mĕdĕm kasagĕtanipun | 

sawĕg anyak sagĕd nyirig | 
kalihipun kang kawiyos || 

7. Genggung-sitangarpa pan namanipun | 
ingkang andhĕgipun wajik | 

(n)jĕjĕk mangiwa puniku | 
sukunipun ingkang wingking | 
mĕndhak arĕspati tinon || 

8. (ng)Gih punika kapal kang sampun satuhu | 
andados pasirignĕki | 

katrinya iangkang winuwus | 
Genggong-samaguna nami | 
punika ingkang wus golong || 

9. Andhĕgipun suku wingking kalih wau | 
nyarĕngi pyoking kĕndhali | 

kapal makatĕn (n)dhĕgipun | 
punika apan sayĕkti | 
sasirignya sampun gamboh || 

10. Bab pangangkah tuwin nĕgarri winuwus | 
badhe ngangkah lampahnĕki | 

kĕdah juwĕh kang tatangsul | 
kaosikkĕn wola-wali | 
punika ingkang supados 1 1 

11. Sagĕd tampi punang kuda manahipun | 
saha badaning turanggi | 

kĕrĕp kaoyog de pungkur | 
kawantonan sawatawis | 
cinamĕthi alon-alon || 

12. Bilih badhe amangangkah (n)jojogipun | 
kĕdah srana dĕnlĕgani | 

ing ngajĕng de tĕngahipun | 
kaĕncota sawatawis | 
wingking kawantonan alon || 

13. Lamun badhe amangangkah congklangipun 
kajojogakĕn rumiyin | 

sadangunya (n)jojog gupuh | 
kasĕrĕga saking wingking | 
saĕstu kĕdah winanton || 

14. Tangsulipun kaamĕr-amĕra amung | 

myang ing ngajĕng dĕnlĕgani 
yĕn punika wus tamanduk | 
mangka dĕrĕng pasang ati | 
kĕdah andhĕdhĕga gupoh || 

15. Myang ginĕtyag utawi ginĕbrag asru | 
bilih wus nyongklang kang wajik | 
waspadakna sukunipun | 

lamun kang kiwa rumiyin | 
apus kang kiwa sinerong || 

16. Lamun dipun kĕncĕngi ywa sampun-sampun | 
yĕn wus manĕngĕn tindaking | 

suku tĕngĕn kang rumuhun | 
apus cinĕpĕng kang sami | 
kaamĕr-amĕr kemawon || 

17. Supayanya sagĕd sarĕh congklangipun | 
yĕn kalanturkĕn supadi | 

pinrih ing panyandĕripun | 
lajĕng kalĕganan nĕnggih | 
tĕngah kinathahan gupoh || 

18. Saha kĕdah dipun wantoni ing pungkur | 
bilih botĕn mituruti | 

nyandĕr margi manahipun | 
punang kuda boya tampi | 
mangka pangrĕh mrih kalakon || 

19. Kĕdah srana kagĕbrag ginĕbrag asru | 
yĕn wus nyandĕr sawatawis | 

satus tindak tĕbihipun | 
lajĕng cinandhĕta aglis | 
muntaping tyas sampun ngantos || 

20. Bilih badhe amangangkah sirigipun | 
kapatuhna lampahnĕki | 

malang manĕngĕn rumuhun | 
ing pangangkah kang supadi | 
lampah malang winiraos || 

21. Panyĕpĕnge apus manĕngĕn kaimpu | 
saha tungkak ingkang kering | 
pandhĕdhĕgira ywa kantu | 
ngantos sagĕdnya lumaris | 
amalang manĕngĕn matoh || 

22. Bilih angĕl katindakkĕn lampahipun | 
sarana trekah puniki | 

apus sisih kiwa gupuh | 
kaseronga myang ing wingking | 
winantonan kang bobokong || 

23. Ingkang tĕngĕn mangka kirang tampinipun | 

kagĕbaga ingkang kering | 
ananging panggĕbagipun | 
kĕdah saking tĕngĕn ugi | 
yĕku winastanan senggok || 

24. Yĕn wus purun lumampah nĕngĕn puniku | 
suku kĕdah dĕnpirsani | 

yĕn wus ajĕg tan tumpang suh | 
myang tan imbal lampahnĕki | 
lajĕng katindakna (n)jojog || 

25. Ugi malang manĕngĕn sarananipun | 
ing ngajĕng dipun lĕgani | 
wingking kawantonan namung | 
ngatos-atos ngirih-irih | 

tyase kuda dimĕn bombong || 

26. Sadangune ingangkah lampahnya megung | 
tuwin (n)jojog malangnĕki | 

lambe iring tĕngĕnipun | 
kaangkaha sagĕdnĕki | 
nyerong nĕngĕn kang wigatos || 

27. Pangangkahe nyerong lambe sagĕdipun | 
nolĕh nĕngĕn apus sisih | 

tĕngĕn kakĕncĕngna namung | 
ywa kagĕt saking sakĕdhik | 
yĕn tan tampi ing pangrĕh (n)don || 

28. Kĕdah dipun kĕrĕpi krĕcĕganipun | 
dene krĕcĕgan puniku | 

gadhah daya kalih luhung | 
sapisan nglĕrĕmkĕn ati | 
ping kalihe winiraos || 

29. Yĕn wus purun mangap ĕnthĕng lambenipun | 
yĕn katandukan kang pamrih | 

ingkang amakatĕn wau | 
lajĕng nĕtĕr-nĕtĕr ngering | 
apus sisih kiwa gupoh || 

30. Katarika supados sagĕde wangsul | 
malang nĕngĕn lampahnĕki | 
saha kĕdah kaingsĕd mung | 
manĕngĕn pangingsĕdnĕki | 
ingkang makatĕn supados || 

31. Atampia manahe kuda puniku | 
yĕn pangrĕh kang wus kawijil | 
punika supados amung | 
nyerong lambe nĕngĕn sisih | 
kados botĕn ngangkah seos || 

32. Nĕtĕripun manawi datan kinayun | 

mangka mĕksa botĕn tampi | 
kagĕbaga ingkang sĕru | 
ing panggĕbag dĕnsarĕngi | 
lawan pangingsĕding bokong || 

33. Pan makatĕn punika salajĕngipun | 
ngantos sagĕdnya lumaris | 

(n)jojog malang nĕngĕn matuh | 

Mas Cĕbolang duk miyarsi | 
gĕdhĕg-gĕdhĕg longang-longong || 

34. Alon matur saĕstu angĕl kalangkung | 
mangka dĕrĕng amrih nyirig | 
sawĕg ngangkah malangipun | 
tingkahe sakranjang gambir | 

paran lajĕnge pitudoh || 

35. Madiaswa anglajĕngakĕn pitutur | 

(n)jojog malang wus lĕstari | 
ajĕg boya atumpang suh | 

tuwin grijag lampahnĕki | 
sadangunipun anjojog || 

36. Tumuntĕn lajĕng kapĕrĕga gupuh | 
supados tumindak nyirig | 

wus tumindak sirigipun | 
watawis gangsal utawi | 
sadasa colotan gupoh || 

37. Kaandhĕga pamĕkakira kang tangsul | 
kinagĕtna dimĕn rĕsik | 

andhĕg kang rĕsik puniku | 
mandhĕg grĕg datanpa osik | 
gya lumampah alon-alon || 

38. Yĕn wus antuk sawatara lampahipun | 
katindakna nyirig malih | 
sadhengahĕn prayanipun | 

saking sakĕdhik-sakĕdhik | 
sirig ywa kĕmba supados || 

39. Saha malih kang makatĕn lajĕngipun | 
kalojo saking sakĕdhik | 

bilih sirigipun wau | 

tan (n)jujur tan ngancas margi | 

tangsul ingimpuwa gupoh || 

40. Amanĕngĕn manawi ngungkrĕd kang ngayun | 
kalĕganana lan malih | 

tangsul mangiwa kaimpu | 
bilih kĕmba sirignĕki | 
tuwin rindhik tan wigatos || 

41. Kacĕngĕrna dimĕn rikat sirigipun | 

srana wingking dĕnwantoni | 
saha kasĕrĕga amung | 
sawatawis kang supadi | 
sagĕd sĕrĕng sirig alon || 

42. Kang manawi karikatĕn sirigipun | 
utawi mrĕdĕng nglangkungi | 
kaandhĕga amrihipun | 
supados sagĕda rindhik | 
ngangkah rindhik asmarandon || 

115. Asmaradana 

1. Ngajĕng kĕdah dĕnkĕmbani | 
saha kĕdah kinĕrĕpan ] 
krĕcĕganipun dialon | 
tĕngah dipun kothongana | 
wingking mung katempelan | 
ing camĕthi ywa ginĕbug | 
yĕn misih mrĕdĕng kewala || 

2. Langkung kinĕmbanan malih | 
wuri aywa tinempelan | 
mangka mĕksa pamrĕdĕnge | 
malah ginĕbaga ingkang | 
asru karosĕng nala | 
nanging punika ing ngayun | 
myang tĕngah kĕkĕmbanana || 

3. Supados sagĕde tampi | 
pangrĕh makatĕn punika | 
mung murih sarĕha tyase | 
yĕn wus ajĕg sirigira | 
myang bagus pinarisan | 
lajĕng karĕntĕt punika | 
utawi karindhikĕna || 

4. Kalawan makatĕn malih | 
kaangkaha sagĕdira | 
sarĕng aywa kĕmba tinon | 
yĕn wus ajĕg rĕntĕtannya | 
pan lajĕng kaangkaha | 
sagĕd nĕnun sirigipun | 
yĕn wus ajĕg kajujuta || 

5. Supados mĕdharirĕki | 

tuwin alus ingkang congklang | 
yĕn wus ajĕg pamĕdhare | 
lajĕng katĕnuna kadya | 
panĕnun sasirigan | 

Mas Cĕbolang tanya arum | 
punapa sampun palastha || 

6. Madiaswa mĕsĕm angling | 
punika sawĕg satĕngah | 

taksih panjang pratingkahe | 
wawi sinambi nyamikan | 
angoyog-oyog uwang | 
wus nyambi sawontĕnipun | 
ki wisma nglajĕngkĕn sabda || 

7. Yĕn tĕnunanipun asirig | 
myang mĕdhar ajĕg tan kĕmba 
lajĕng kalojo kemawon | 
nĕng margi kĕncĕng warata | 
myang tĕbih sawatara | 
sadangunipun kalaju | 

mung kaangkaha sirignya || 

8. Saha wĕdharnya utami | 
sandĕre kanang turangga | 
makatĕn katĕrangane | 
sadangunya sasirigan | 
wus tĕbah sawatara | 
lajĕng kasandĕrna gupuh | 
sadangunipun kawĕdhar || 

9. Yĕn wus sawatawis tĕbih | 
kaĕndhĕga wĕdharira | 
supados nyiriga manĕh | 
sadangunya sasirigan | 
sawatawis wus tĕbah | 
lajĕng kasandĕrna gupuh | 
kadi kang kasĕbut ngarsa || 

10. Makatĕn salajĕngnĕki | 
ngantos samantuke pisan | 
mĕnggah pangrĕhe kang kados 
kasĕbut ngajĕng sadaya | 
dene paedahira | 

apurih sagĕde gambuh | 
amĕdhar saha sirignya || 

11. Nandukkĕn pangrĕh turanggi | 

iangkang makatĕn punika | 
katindakna ping katrine | 
tuwin ing catur rambahan | 
titi pangrĕhing kuda | 
wĕdhar sirig gambuhipun | 
tangkĕping sirig titiga || 

12. Babar lĕpiyan sawarni | 

(ng)gih punika kapal ingkang | 

sukunya ngajĕng wingkinge | 
sami saenya kang trajang | 
suku ngajĕng sumĕblak | 
suku ingkang wingking nyaruk 
utawi akicat-kicat || 

13. Bintulu kang kaping kalih | 

punika ingkang trajangnya | 
mung suku wingking kemawon | 
ing ngajĕng lampahnya dhandhang 
Kaprabon kaping tiga | 
suku ngajĕng trajangipun | 
ukĕl parigĕl rĕspatya || 

14. Dene suku ingkang wingking | 
lampahnya punika dhandhang | 
wus jangkĕp katri warnane | 

Mas Cĕbolang lon lingira | 
bilih ngamungkĕn tĕngah | 

tan kacĕkap ĕstunipun | 
kĕdah kanthi linampahan || 

15. Tuwin dipun kulinani | 
mĕnggah watĕkaning kuda | 
punapa sami kemawon | 

Madiaswa mĕsĕm nabda | 
punika kasinggihan | 
kĕdah mangĕrtos rumuhun | 
sarta kĕdah linampahan || 

16. Kapal punika pinasthi | 

gadhah watĕg pyambak-pyambak | 
wontĕn ingkang pangangkahe | 
kĕdah wiwit saking lampah | 

(n)jojog nyongklang adheyan | 
salah satunggal puniku | 
kĕdah tinurut sakĕdhap || 

17. Nanging yĕn wus mituruti | 
pikajĕnganipun kapal | 
mung sawatawis dangune | 
inggih lajĕng katandukan | 
pangrĕh kang wus kawĕdhar | 
amung mĕnggah tumrapipun | 
angangkah kang manah kathah || 

18. Tuwin watĕking turanggi | 
punika kĕdah kaangkah | 
saking pangarĕm-arĕme | 
margi yĕn tan katandukan | 
pangrĕh ingkang mangkana | 
manawi ngantos kalantur | 
muntap manahe turangga || 

19. Saĕstu angĕl nglangkungi | 
ngrĕkaoskĕn ingkang numpak | 
bilih bantĕr myang muntape | 
saking kĕhing panggraita | 
punapa dene ingkang | 

kapal kirang manahipun | 

ĕstu kenging katandukan || 

20. Pangrĕh pamĕngkuning dhiri | 
utawi ing pamisesa | 
pramila kĕdah waspaos | 
pratitis panitikira | 

dhatĕng watĕking kapal | 
ing satunggal-tunggalipun | 
aywa ginĕbyah kewala || 

21. Manawi badhe mangungkih | 
ngangkah sagĕde adheyan | 
kĕdah gĕsang tatangsule | 
kanat-nĕtakĕn kalawan | 
kapĕpĕg aywa kĕmba | 
tansah winanton ing pungkur | 
ing tĕngah kĕdah lumampah || 

22. Makatĕn salajĕngnĕki | 
kaingsad-ingsĕd ywa kĕmba | 
ngantos sagĕd adheyane | 
dene lampah kang winastan | 
pandhapan (ng)gih punika | 
rĕntĕt ing adheyanipun | 
mĕnggah pangrĕh saha ngangkah || 

23. Sagĕding pandhapan sami | 
kados angangkah adheyan | 
ananging wontĕn kaote | 
yĕn adheyan kinathahan | 
pandhapan kinirangan | 
kathah kirang wardinipun | 
nĕnggih manahe turangga || 

24. Manawi ngangkah sagĕding | 
lumampah winastan dhandhang | 
kĕdah srana linampahke | 
malang ing ngajĕng kasangga | 
ing tĕngah kinĕrĕpan | 
kaingsad-ingsĕd lumintu | 

dene wingking winantonan || 

25. Makatĕn salajĕngnĕki | 

ngantos sagĕd mlampah dhandhang | 

nanging punika kapale | 

kang pinrih lumampah dhandhang | 

kĕdah ingkang wus limpad | 

jangkĕp kasagĕdanipun | 

myang wus kĕh gambuh ing tingkah 

26. wontĕn malih kang ngĕmpĕri | 
kadi lumampah andhandhang | 
ran lampah angun-angune | 
manawi botĕn angangkah | 

sagĕdipun lumampah | 
kang winastan Angun-angun | 
punika ing ngajĕng kĕdah || 

27. Kĕrĕp kaosikkĕn tuwin | 
kaingsad-ingsĕd ing tĕngah | 
wingking tinĕmpĕl tĕmbunge | 
tarajange kang turangga | 
inggih sairib kadya | 
lumampah dhandhang puniku | 
sanĕsipun ingkang lampah || 

28. Angun-angun tamban ririh | 
lampah dhandhang wau cukat | 
kaliye pinarlokake | 

apan anunggal surasa | 
alus kalawan wadhag | 
mĕnggah ing wawatĕkipun | 
lampah ngun-angun punika || 

29. Minangka sarananĕki | 
amintĕrkĕn kaĕngĕtan | 

-ning kapal kasagĕdane | 
pramilane kapal ingkang | 
sampun gambuh ing lampah | 
kakalih kasĕbut wau | 
nadyan mlampaha kewala || 

30. Manawi ingkang numpaki | 
sumĕdya anyirigĕna | 

tan susah kaosikake | 
tamtu gya nyirig piyambak | 
kenging binasakĕna | 
sagĕd nampĕni puniku | 
sakarsane ingkang numpak || 

116. Durma 

1. Sĕkar Durma bab pangangkahing turangga | 
kalangkung angĕlnĕki | 

wit saking bandholnya | 
myang wangkoting praya | 
kalawan anjondhil-jondhil | 
dipun prayitna | 
makatĕn pangrĕhnĕki || 

2. Ngangkah kapal kadi kang kasĕbat ngarsa | 
punika ingkang pasthi | 

kĕdah kawĕngkuwa | 
utawi kawasesa | 
ing tyas ywa kataman ajrih | 
angrodapaksa | 

myang (ng)gĕbag kang sru titis || 

3. Ingkang ngantos sagĕt nuwuhkĕn graita | 

tampining pangrĕhnĕki | 
lamun wontĕn kuda | 
datan kenging kaangkah | 
sangĕt anggĕnnipun (n)jondhil | 
glarap anglumba | 
utawi nyĕbat-nyĕbit || 

4. Kuda ingkang agadhah meda mangkana | 
punika pangrĕhnĕki | 

pan kĕdah sarana | 
karĕbahkĕn kang kuda | 
makatĕn patrapirĕki | 
sadangunira | 
tinanduk pangrĕhnĕki || 

5. Kapal lajĕng asangĕt panjondhilira | 
gya katĕtaha aglis | 

panggĕbag kang rosa | 
tyasira aywa wangwang | 
supados anjondhil malih | 
salĕbĕtira | 

anjondhil ingkang nitih ]| 

6. Nyarĕngana malumpat kalayan nyĕndhal 
apuse kang turanggi | 

yĕn nganan lumpatnya | 
apus kiwa sinĕndhal | 
manawi malumpat ngering | 
apus kang kanan | 
apan sinĕndhal aglis || 

7. De patrape malumpat saking turangga | 
yĕn nganan lumpatnĕki | 

asta ingkang kanan | 
ngasta tlongoping lapak | 
kĕpadalla kang pramati | 
kangge lantaran | 
malumpatipun nĕnggih || 

8. Tangan kering nyĕpĕng apusira ingkang | 
sisih kiwa tumuli | 

apus cinĕpĕnga | 
utawi sinĕndhalla | 
manĕngĕn pĕnyĕndhalnĕki | 
bilih matumpat | 
mangiwa patrapnĕki || 

9. Asta kiwa kang nyĕkĕl tlongoping lapak 
asta tĕngĕn nyĕpĕngi | 

apus sisih kanan | 
sinĕndhalla mangiwa | 
pangrĕh kang makatĕn pasthi | 
mantun kapal kang | 
sangĕt (n)jondhilirĕki || 

10. Utawi kang tansah kathah medanira | 
sukur ingkang numpaki | 

kadugi ngrĕbahna | 
salĕbĕtipun (m)bandhang | 
yĕn pĕngangkah kang kadyĕki | 
kapal ginĕbag | 

kang mangka purun (n)jondhil || 

11. Gya kasarĕngana malumpat kalawan | 
anyĕndhal tangsulnĕki | 

patraping ngrĕbahna | 
kadi kasĕbut ngarsa | 
mila rĕbahing turanggi | 
srana kaangkah | 
ing panjondhilirĕki || 

12. (ng)Gih puniku kang gampil kalampahannya | 

Cĕbolang turira ris | 

sawĕg cariyosan | 
tyasulun ĕnar-ĕnar | 
was-uwas sangĕt kuwatir | 
wawi lajĕngna | 
bab pangrĕhing turanggi || 

13. Madiaswa anglajĕngakĕn carita | 
bilih wontĕn turanggi | 

kaĕrĕh mung nĕdya | 
muhung mundur kewala | 
lajĕng kaundurna aglis | 
kang ngantos sayah | 
sabĕn badhe nĕgarri || 

14. Katindakna rumuhun mundur kewala | 
saksayahe turanggi | 

yĕn wus kaĕtrapan | 
tarekah kang kadyeka | 
kenging tinamtokkĕn pasthi | 
dĕnya agadhah | 
lĕleda amantuni || 

15. Lamun wontĕn kapal sabĕn tinĕgarran | 
angonclangkĕn kĕndahli[48j | 

ing panyĕpĕngira | 

apus pan kasanggiya | 

kang inggilnya langkung saking | 

sakilan lawan | 

jajalaking turanggi || 

16. Saha kĕdah kucĕkipun kinĕrĕpan | 
patrap ngucĕk kĕndhali | 
kaucĕkan lawan | 

lambene kang turagga | 
ing sarat ingkang kadyĕki | 
paedahira | 

ngicalkĕn lageyanning || 

17. Angonclangkĕn kĕndhali lawan paedah | 
ngĕnthĕngkĕn lambenĕki | 

bab kapal ajrihan | 
manawi wontĕn kapal | 
ajrih dhumatĕng wawĕrnin | 
tuwin suwara | 
isaratipun murih || 

18. Sagĕd mantun yĕn ajrih kalawan grobag | 
myang sasaminirĕki | 

sabĕn tinĕgarran | 
bilih kapapag grobag | 
lajĕng kacĕlakna aglis | 
aywa kapĕksa | 
saking sakĕdhik-kĕdhik || 

19. Bilih ajrih dhatĕng swara pamirĕngan | 
inggih dipun kĕrĕpi | 
kapyarsakkĕn swara | 

pundi kang kinajrihan | 
yĕn wus kĕrĕp sarta lantih | 
ingkang kadyĕka | 
pasthi gya mantun ajrih || 

20. Kapal ingkang gadhah kandhutan tan yoga[50] | 
nyangkollakĕn kĕndhali | 

makĕm tuwin (n)dhangar | 
panyĕpĕnging pusara | 
kang prayitna ngati-ati | 
sartane kĕdah | 
katangsulan kakalih || 

21. Paedahnya bilih kapal ingkang gadhah | 
kandhutan tan prayogi | 

utawi ameda | 

sagĕt nandukkĕn prana | 

pami anyangkol kĕndhali | 

kang siji kiwa | 

apus kang sisih kering || 

22. Kaĕculna apus kang tĕngĕn sinangga | 
yĕn nyangkolkĕn kĕndhali | 
ingkang sisih kanan | 

apus kang sisih kanan | 
inggih kaĕculna ugi | 
apus kang kiwa | 
kasanggiya lir ngarsi || 

23. Lamun (n)dhangar punang tangsul kakĕpyokna | 
manawi datan apti | 

nglĕpĕh tumungkula | 
kĕndhali kacĕpĕnga | 

katarik mangandhap sarwi | 
kucĕk-ucĕkna | 
lambene kang turanggi || 

24. Bilih makĕm kĕndhali kalĕrĕgĕna | 
manganan tuwin ngering | 

yĕn mĕksa tan arsa | 
nglĕpĕh myang nguculĕna | 
gya kacuwakna manginggil | 
karĕh mangkana | 
lajĕng nĕmpuh kang wajik || 

25. (ng)Gih punika ambandhang karsanya dhawak | 
ing sadangunirĕki | 

(m)bandhang suku ingkang | 
kapal kasidikĕna | 
yĕn ngiwa pambandhangnĕki | 
tĕgĕse (m)bandhang | 
mangiwa sukunĕki || 

26. Kiwa ingkang rumuhun tumindakira | 
apusira kang sisih | 

kiwa kacĕnĕnga | 
sarta kakĕncĕngana | 
yĕn nĕngĕn pambandhangnĕki | 
apus kang kanan | 
kakĕncĕngana ugi || 

27. Bilih kapal katandukan kang tarekah | 

[• • ] | 

[■ • • ] | 
kang tamtu lajĕng dhawah | 
karungkĕp ingkang turanggi | 
nging saĕstunya | 
pinlaur mandhĕg aglis || 

28. Yĕn wus kĕndĕl lajĕng malih kabandhangna | 
saking karsĕng kang nitih | 

sadangunya (m)bandhang | 
mawi dipun rangkĕta | 
supados manahe tampi | 
ywa nganti darbya | 
meda ingkang tan yogi || 

29. Myang kandhutan damĕl watir ingkang numpak 
mĕnggah pambandhangnĕki | 

ywa nganti kapĕkak | 
kang mangka kĕndĕl dhawak | 
lajĕng karangkĕta malih | 
ingkang mirasa | 
sĕmu pamuring-muring || 

30. Nanging ngajĕng punika kakĕmbanana | 
wardine dĕnkĕmbani | 

kalowong apusnya | 

utawi kinĕndhonan | 
ing tĕngah dipun kothongi 
yĕku kang numpak | 
tyas kĕdah dĕn kĕmbani || 

31. Nadyan wau sru sangĕt pangrangkĕtira | 
sayĕkti datan apti | 

nĕmpuh malih (m)bandhang ] 
ambĕgogok kewala | 
sarta gĕrĕng-gĕrĕng muni | 
lamun turangga | 
wus (n)dharĕdhĕg tan osik || 

32. Pangrangkĕtnya punika kakĕndĕlana | 
ing nalikanirĕki | 

gya kawaspadakna | 
kang sampun kalampahan | 
sung sasmita kang turanggi | 
maring kang numpak | 
yĕn ta sagĕda angling || 

33. Pamintamba dhuh mugi katurutana | 

(m)bukaning pangrĕhnĕki | 
riwusnya mangkana | 

wau ingkang turangga | 
nulya tumindak pribadi | 
mawarna-warna | 
wontĕn ingkang lumaris || 

34. Ingkang (n)jojog adheyan miwah pandhapan | 
wĕdharing sasmitadi | 

mĕnggah tumanduknya | 
ing pangĕrĕh sadaya | 
punika cihnanirĕki | 
ĕstu tan ana | 

kapal kang botĕn kenging || 

35. Pinardi rĕh kaajar dening manungsa | 
wontĕn pamĕgar angling | 
nyariyoskĕn kapal | 

datan dados dandanan | 
margi karĕh botĕn kenging | 
punika tandha | 
panĕgar dĕrĕng wasis || 

36. Saha dĕrĕng paham kawruh mangrĕh kapal | 
ingkang salugunĕki | 

mĕnggah raringkĕsan | 
minangka papathokan | 
badhe sagĕd anĕgarri | 
kĕdah pawitan | 
ingkang kawan prakawis || 

37. Kang rumiyin kĕdah apawitan Sura | 

Guna kang kaping kalih | 

Rĕkasa ping tiga | 

Lara kaping sakawan | 
manawi kawan prakawis | 
anggalih wĕgah | 
pucung kewala uwis || 

117. Pocung 

1. Mas Cĕbolang kalangkung sukaning kalbu | 
gumujĕng alatah | 

wasana umatur aris | 

dhuh mintrĕngsun mugi kaparĕng nglajĕngna || 

2. Aywa tanggung paran babaring pangawruh | 
bab pangrĕhing kuda | 

Madiaswa lingira ris | 

(ng)gih prayogi ah sampun kĕndĕl kewala || 

3. Wedangipun kadangon akĕmplung-kĕmplung | 
dhadhaharan ngandhar | 

punika tĕmbung mubadir | 
mĕsakakĕn wawi samirinakĕtan || 

4. Dimĕn enggar tyase aywa manggung suntmt | 
kang sinungan sabda | 

kalĕgan angasta cangkir | 

minum wedang myang dhaharan sasukanya || 

5. Madiaswa anglajĕngakĕn pitutur | 
bilih wontĕn kapal | 
sasampune dĕntumpaki | 

mangka lajĕng linampahakĕn tan arsa |] 

6. Ambĕgĕgĕg ingkang makatĕn puniku | 
ing pangangkahira | 

wusing nĕng gĕgĕr turanggi | 

ywa ge-age linampahkĕn kang turangga || 

7. Nanging kĕdah kaubĕngĕna rumuhun | 
nĕngĕn tuwin ngiwa | 

yĕn wus kalakyan kadyĕki | 
apan lajĕng kalampahĕna kewala || 

8. Bilih tansah ambĕgĕgĕg tan lumaku | 
lajĕng kaundurna | 

sararane kang kĕndhali | 

katarika gĕntos manĕngĕn mangiwa || 

9. Wusing mundur nuntĕn kaubĕngna gupuh | 
kang sangĕt kalayan | 

kagĕbag asru patitis | 
sasampuning sawatawis ubĕngira || 

10. Gya pinupuh myang ginĕbrag ingkang asru | 

lajĕng linampahna | 

tamtu datan nyulayani | 

amiturut sakarsanipun kang numpak || 

11. Wus tartamtu bĕndanane mogok mantun | 
ing sanĕsing wĕkdal | 

manawi dipuntumpaki | 
anggadhahi laleda ingkang mangkana || 

12. Gya pinanduk ing pangrĕh kadi kang uwus | 
ing tyas aywa wĕgah | 

dĕnnira mangungkih pamrih | 
gantya kapal omah-omahĕn winarna || 

13. Saupami tinĕgaran kapal wau | 
angambah ing ratan | 

kang wus nate dĕnpurugi | 

(ng)gok-enggokan twin wus nate-nate ngambah || 

14. lajĕng kĕdah menggak-menggok tan lumaku | 
kapal kang mangkana | 

amurih mantunirĕki | 

sabĕn numpak mangka ngajĕngkĕn dumugya || 

15. Ing panggenan kang kĕdah mandhĕg kudĕku | 
gya katandukana | 

ing pangrĕh sasĕnĕngnĕki | 
lawan kapal ulih-ulihĕn kadosta || 

16. Tinumpakan mantuke notol kalangkung | 
gya tinandukana | 

patrap kadi kang rumiyin | 

pramilanya kaangkah ingkang mangkana || 

17. Awit kapal kang sampun klampahan ĕstu | 
sring kaslamur dera | 

nanggapi pangĕrĕhnĕki | 

ing sadĕrĕngipun ical medanira || 

18. Sabĕn dipun tĕgarri bilih wus ayun | 
cĕlak ing panggenan | 

kang (n)dadoskĕn sababnĕki | 
utawine tinumpakan mantukira || 

19. (ng)Gih katandukana pangangkah lir kang wus | 
kacriyos ing ngarsa | 

makatĕn salajĕngnĕki | 

sampun kĕmba ngantos mantunne bar pisan || 

20. Dene kapal kang dĕrĕng rampas saĕstu | 
aywa tinandukan | 

pangrĕh ingkang ngrĕkaosi | 
margi ing sadĕrĕnge rampas punika || 

21. Yĕn kaangkah pancĕn dede dhasaripun | 
sagĕdnya priawak | 

dumuginya mĕmpĕng pasthi | 
lajĕng bobrok utawi botĕn kaalap || 

22. Gantya wau bab Naga-rancak winuwus | 
bilih wontĕn kapal | 

ingkang mĕntas dĕntĕgarri | 
myang kinitĕr lajĕng yogi cinarakan || 

23. Ingkang rĕsik mĕnggah patrap kang kadyĕku | 
ing sadangunira | 

kinitĕr myang dĕntĕgarri | 

kacarakan kang ngantos ambal-ambalan || 

24. Awit kapal kang dĕnrĕh sasirigipun | 
tuwin sasaminya | 

kang pancĕn sanĕs aslining | 
lampahipun pyambak yĕn datan klĕrĕsan || 

25. Tĕmahipun asring-asring damĕl korud | 
myang konusing badan | 

ingkang makatĕn puniki | 

korud konus punika warni sakawan || 

26. Kang rumuhun korud badan wastanipun | 
lah inggih punika | 

kĕra-langkĕt kang turanggi | 
wus dilalah botĕn sagĕt lĕma-lĕma || 

27. Kaping kalih akorud karosanipun | 
nuwuhakĕn meda | 

asring ambandhang pribadi | 

sabab sampun sayah maksih dĕnsĕngkakna || 

28. Ing wasana umijil ing dhosonipun | 
meda warna-warna | 

nyulayani lan kang nitih | 
tan darana satĕmah lajĕng ambandhang || 

29. Ingkang kaping tiga korud manahipun | 
punika turangga | 

tansah muyap driyanĕki | 
jalarannya ngajĕng sabĕn tinumpakan || 

30. Ping sakawan korud panggraitanipun | 
punika witira | 

ngajĕng (ng)gĕnnipun nĕgarri | 
tansah dipun osikakĕn supayanya || 

31. Nuntĕn-nuntĕn wĕdaling graitanipun | 
tamahan dumadya | 

bibrah ing lampahirĕki | 

myang bibrahing sakĕh kasagĕdanira || 

32. Milanipun nĕgarri kapal puniku | 
adhuh sapintĕna | 

(ng)gĕnnya nyĕngkakkĕn wĕdaling | 
panggraita supados tumuntĕn gadhah || 

33. Kasagĕdan ingkang sarana tinanduk | 
pangrĕh kawaskithan | 

ewadene parlu ugi | 

tansah mawi karĕm-rĕman manahira || 

34. Supayanya graitane aywa korud | 
carakan punika | 

dumadi sarananĕki | 

ĕstu sagĕd mantunnakĕn kapal ingkang || 

35. Anĕmahi kados ingkang wus kasĕbut | 
ing ngarsa sadaya | 

amila ingkang wigati | 

amarlokkĕn cinarakan kang turangga || 

36. Mangkya gantya bab Raja-nari winuwus 
punika titikan | 

wĕdaling manahirĕki | 

saha malih wĕdale kang panggraita || 

37. Yĕn wĕdaling manah myang graitanipun 
saking pangosiknya | 

nĕng tĕngah kang Raja-nari | 
bilih wĕdalipun saking winantonan || 

38. (ng)Gih punika mĕnggah Raja-narinipun 
wontĕn ing pungkuran | 

wus tamat kang Raja-nari | 
kanthi ĕbab ngabah-abahi turangga || 

118. Kinanthi 

1. Gantya wau kang winuwus | 
ngabah-abahi turanggi | 
prayogi nĕng jro gĕdhogan | 
patrapira kang rumiyin | 
kinĕndhalĕn pangĕrokan | 

gya cinancang nganan ngering || 

2. wontĕn ta upamĕnipun | 
badhe dĕn-abah-abahi | 
kang krisik angganing kuda | 
salebrak kapasang mathis | 
mĕnggah tĕpining salebrak | 

kang ngajĕng tumumpang munggwing || 

3. Ing jajalak yĕn wus munggah | 
lĕrĕs unggah udhunĕki | 

miwah ngajĕng wingkingira | 
lapak pinasangan aglis | 
tumumpang nĕng tĕngah slebrak | 
anulya dipun ambĕni || 

4. Kang kĕncĕng pamanthĕngipun | 
gya pasang pus buntutnĕki | 
nulya pasang apus dhadha | 
rampunge kasĕbut ngarsi | 
lambe nulya cinarakan | 
taracak kinumbah barsih || 

5. Riwusnya makatĕn laju | 
rinucat ponang kĕndhali | 
pangĕrokan sinantunan | 
kĕndhali ingkang pinasthi | 
kaenggokakĕn turanggi | 
yĕn apus wang wus rinukti || 

6. Mangkana kĕndhalinipun | 
kalĕrĕsna kang prayogi | 
tumuntĕn kaĕtrapana | 
apus kanan miwah kering | 
mila kantun pamasangnya | 
timangan ywa nganti kwalik || 

7. Dene inggah udhunipun | 
kĕndhali ingkang prayogi | 
kaangkaha gonggangira | 
mung sajĕmpol winatawis | 
ewa samantĕn (ng)gih datan | 
kenging tinitamtu awit || 

8. Manut cocondhonganipun | 
cĕkak tuwin landhungnĕki | 
kĕndhali pamasangira | 
gumantung nĕng patitising | 
panitikipun kang numpak | 
mĕnggah kacihnanirĕki || 

9. Turangga kĕndhalinipun | 
ingkang kĕdah dĕncĕkaki | 
ingkang mangka linandhungan | 
saĕstu tan condhong ati | 
cathuk-cathuk tan tumanja | 
dene kasok wangsulnĕki || 

10. Bathothot adrĕnging kayun | 

ngungsĕd-ungsĕd tan saririh | 

kapal tumpakan punika | 
pamasange kang kĕndhali | 
ing sasagĕd-sagĕd kĕdah | 
kang dados condhonganĕki || 

11. Ngabah-abahi wus rampung | 

yĕn badhe ngĕdalkĕn saking | 
ing gĕdhogan kĕdah ingkang | 
sarĕh rĕrĕh ngirih-irih | 
sarta malih kinarunga | 
ywa grusa-grusa giniring || 

12. Amargi yĕn grusa-grusu | 
asring nuwuhkĕn tan yogi | 
manahe ponang turangga | 
mĕnggah ing panimbang mami | 
angrĕh kuda lan wanita | 
sabarange sami ugi 1 1 

13. De kĕndhali jawi wau | 
kang rangah awarni kalih | 
wontĕn ingkang wunĕnira | 
cacah kalihwĕlas tuwin | 
nĕmbĕlas ing sasisihnya | 
dene kang nĕmbĕlas sisih || 

14. Winastan Buntala iku | 
mĕnggah kalinge kĕndahli | 
kang minangka sasambĕtan | 
apan Pakĕm wastanĕki | 
dene kang angsal gĕlangan | 

Bungkul wastanipun nĕnggih || 

15. Panjang cĕlaking kĕndhangsul | 
inggih wontĕn pedahnĕki | 
amargi kapal punika | 
condhonging tyas datan sami | 
wontĕn lĕrĕg condhongira | 
wontĕn rujuk dĕnslikĕki || 

16. Yĕn mring lĕrĕg condhongipun | 
kang mangka dipun slikĕki | 
punika dadya jalaran | 

awrat lambene turanggi | 
dene kosok-wangsulira | 
nuwuhakĕn monyar-manyir || 

17. De gĕlangan dhapuripun | 
punika kakalih warni | 
ingkang namung agiligan | 

Lus-lusan wastanirĕki | 
dene kang gĕlit-gĕlitan | 
kalenthangan dĕnwastani || 

18. Mĕnggah ing babing kĕndhangsul | 
kang tumrap kangge ngajari | 
kapal kang ĕnthĕng lambenya | 
utawi kapal kang taksih | 

anĕm sawĕg bibar rampas | 

dĕrĕng rampas langkung malih 


19. Punika kĕdah kang kĕthul | 

(ng)gih punika wunenĕki | 
kapapakana sadaya | 
ingkang ngantos mĕh waradin | 
botĕnipun kapapakan | 
kablĕbĕda kang waradin || 

20. Kalawan sinjang puniku | 
wunĕn amung katon mingip | 
nging punika tambĕl-bĕtah | 
wus tamat babing kĕndhali | 
ing mangkya gĕnti winarna | 
anĕnggih babing camĕthi || 

21. Utawi winastan tĕmbung | 
kang wus mupakat kinardi | 
datan liyan saking rotan | 
inggih punika panjalin | 
sawlas kĕpĕl panjangira | 
wujudipun kalih warni || 

22. Tamparan sawarninipun | 
giligan sawarni malih | 
sanadyan ingkang giligan | 
pucukipun kĕdah mawi | 
sinambĕtan tĕtamparan | 
mung sakilan winatawis || 

23. Saha tatamparan sinung | 
bundĕlan gangsal utawi | 
nĕnĕm prĕnthil cacahira | 
mĕnggah paedahirĕki | 
camĕthi mawa bundhĕlan | 
ginĕbagkĕn langkung sakit || 

24. Katimbang lan kang tan sinung | 
bundhĕlan sakit kang mawi | 
anjawi saking punika | 

wujud tumraping camĕthi | 
mawĕh sĕmu datan kĕmba | 
pucuking tamparan mawi || 

25. Sinungan rĕnggan jĕjambul | 
mĕnggah cacĕpĕnganĕki | 
sakarsane dĕnnya ngrĕngga | 
pinaponthang-ponthang saking | 
mas suwasa myang salaka | 
dene panjange camĕthi || 

26. Kajawi miturut ukur | 
inggih kĕdah-kĕdah mawi | 
mawang lan kang tinitiyan | 

pinantĕs agĕng lan alit | 
bab camĕthi sampun tamat | 
prayogi kĕndĕl rumiyin || 

27. Sampun dangu anggadĕbus | 
bilih botĕn dĕnsĕlani | 
ngunjuk wedang dhadhaharan | 
tĕmah kĕtulĕn sayĕkti | 

Mas Cĕbolang latah-latah | 
wus samya ngunjuk nyĕnyamik || 

28. Mas Cĕbolang aris matur | 
ulun mirĕng srĕming-srĕming | 
bab srandunipun turangga | 
ugi wontĕn kang pinilih | 
sami andarbĕni watak | 
pinĕndhĕt ingkang prayogi || 

29. Madiaswa lingira rum | 
adhuh mitraku wong sigit | 
de tan ana kaliwatan | 
dalah sranduning turanggi | 
dadak prĕlu tinakokna | 
lĕrĕs inggih pancĕn mawi || 

30. Kalamun sagĕd pikantuk | 
punika langkung utami | 
mangkya sranduning turangga | 
kula pĕndhĕtakĕn saking | 
dĕntawyanjana awit ha | 
aksara ba kang mungkasi || 

31. Ilu ingkang gĕtas pingul | 
watĕg ĕnthĕng lambenĕki | 
ilat alit gilig watak | 
burus lana manahnĕki | 
untu alit rĕntĕt rampak | 
pucuk mĕdal sawĕtawis || 

32. Utawi kang (n)dĕngkĕng pucuk | 
ugi mĕdal sawatawis | 
manjing dhatĕng kabagusan | 
tuwin burus manahnĕki | 

tĕbih maring nora lana | 
irung kang angukĕl pakis || 

33. Manjing kabagusan namung | 
idĕp rĕmpĕg jajarnĕki | 
tuwin ingkang alĕlamban | 
watak tĕtĕg ing tyasnĕki | 
uwang kalimis gobogan | 
tumrap kabagusan naming || 

34. Ula-ula ingkang wangun | 
amapah-pisang utami | 

saha gilig tosanira | 
watak sakeca kang nitih | 
iga ingkang upih-mayat | 
manjing sĕmbadaning warni || 

35. Andhĕman kang kiyal kĕdhut | 
anyangkĕrut kanan kering | 
punika watĕke rosa | 
ugĕl-ugĕl dhapur kadi | 
gagang waru watakira | 
sakeca tumpakanĕki || 

36. Tuwin bagus warninipun | 
unyĕng-unyĕngan kang mungging | 
ing cĕthak unyĕngnya ngiwa | 
watak burus manahnĕki | 

ha kapungkur na tan ana | 
aksara ca kang winarni || 

119. Pangkur 

1. Coblong ingkang bundĕr sarta | 
lĕbĕt lĕkok punika amung manjing | 
dhatĕng kabagusanipun | 
caturnya ingkang lancap | 

kang ran catu lambe nginggil ingkang pucuk | 
kalĕbĕt ing kabagusan | 
myang watak graita lantip || 

2. Cĕthak lĕbĕt kang lĕkokan | 

inggih manjing mring kabagusan naming | 
cĕthik kang inggil puniku | 
pandhukulipun apan | 

manjing dhatĕng sĕmbadane ingkang wujud | 
calung gĕng gĕpĕng kĕncĕng pan | 
watak rikat plajĕngnĕki || 

3. Kang ran calung wit wadidang | 
tĕkĕng dhĕngkul calung namanirĕki | 
calakuthikan puniku | 

kang lĕbĕt watakira | 

trajang sae miwah ĕnthĕng junjungipun | 

ingkang aksara ca tĕlas | 

aksara ka kang gumanti || 

4. Kuping kang muluh katigas | 

myang kapancas mung sabagusing warni | 

kuncung kang ngumala mawur | 

bantĕr kĕh manahira | 

kĕndĕl kadi dene ulĕripun jĕdhung | 

watake ĕnthĕng lambenya | 

sarta bagus warnanĕki || 

5. Kulit kang tipis anglamat | 

saha ingkang kandĕl dagingirĕki | 

watak bantĕr manahipun | 
kutis mandhukul mayat | 
murungakĕn sĕmbadaning wujudipun | 
konthol pindha manggis lawan | 
ingkang dhapur ngalak ambing || 

6. Lir kalak ambing wohira | 

rosa kuwat watake kang turanggi | 
kalĕn lĕbĕt lĕkokipun | 
sarta kapara panjang | 
pan titiga punika wawatakipun | 
sapisan inggil junjungnya | 
plajĕng rikat warni sigit || 

7. Kucur kang anguku Bima | 
muhung dhatĕng kabagusaning wajik | 
klĕmpung kang bĕdhadhag amung | 
klĕbĕt bangsa sambada | 

ka wus tĕlas aksara ta kang tumanduk | 
tlapukan kang kandĕl apan | 
klĕbĕt kabagusan aming || 

8. Tĕpakan kang tipis wrata | 

saha ingkang dhapur macucal aking | 
watak kumrisik tyasipun | 
myang sae warninira | 
tĕpak hyang jĕjĕr tanpa lĕbĕr iku | 
marang gusi watakira | 
ala mamanahirĕki || 

9. Tatiyang ingkang ajajar | 
ugi watak tulus manahirĕki | 
tĕpak mayat saha agung | 
watakipun arosa | 

tur sĕmbada tuwin bagus warninipun | 
tunggarana agĕng sarta | 
kadi sirah tĕkĕk warni || 

10. Punika watake rosa | 

taracak kang nanjung-capurinĕki | 

sarta alus sĕratipun | 

watak rikat plajĕngnya | 

tuwin bĕtah tur sae kang warninipun | 

kang aksara ta wus tĕlas | 

aksara sa kang gumanti || 

11. Suri tipis mawur wrata | 

watak bantĕr manahira kumrisik | 

sirah kang cĕlak saha gung | 

manjing mring kabagusan | 

siyung ingkang basan dawĕg agĕngipun | 

watak burus manahira | 

silit kang mapan prayogi || 

12. Muhung mring sae kang warna | 
supit ingkang rapĕt watakirĕki | 
awĕt ing karosanipun | 

kang ran supit punika | 
lĕdhokaning tracak sangandhaping kucur | 
suku ngajĕng kang anjalma | 
bagus kawujudanĕki || 

13. Aksara sa sampun tĕlas | 
mangkya gantya aksara wa winarni | 
wulu ingkang tipis alus | 

saha kang mandhĕs gilap | 
watak bantĕr kumrisik warnanya bagus | 
wangkong ingkang radi wiyar | 
manjing kabagusan aming || 

14. Wayang kĕngkĕng tipis apan | 

watak rosa myang kabagusan manjing | 

wiron ganjil etangipun | 

watak burus manahnya | 

kang ran wiron punika ingkang (n)jangkĕrut | 

kiwa tĕngĕning andhĕman | 

wadhuk kang (m)bĕdhadhag manjing || 

15. Dhumatĕng ing kasambadan | 
wadidang kang wangun bengkoking arit | 
manjing kabagusanipun | 

aksara wa wus tĕlas | 

kang aksara pa mangkya ingkang winuwus | 
praya (ng)gih punika ulat | 
kang anjĕnggurĕng prayogi || 

16. Nging kang sarĕh sĕmunira | 
watak lana manahe mitayani | 
pacĕt gilig alit namung | 
manjing bagusing warna | 

pathak ingkang waradin myang wiyar amung | 
manjing maring kabagusan | 
pasunira ingkang kadi || 

17. Mungkal-gĕrang amung marang | 
kabagusan pancadan kang mandhikil | 
manjing sĕmbadaning wujud | 
tanapi kabagusan | 

pipi ingkang kaduk kandĕl dagingipun | 
murugkĕn pantĕsing warna | 
pundhak ingkang landhung manjing || 

18. Muhung dhatĕng kabagusan | 
pupunira ingkang amukang gangsir | 
ugi bagus warninipun | 

purus kang agĕng cĕlak | 

watak rosa mung bantĕr palayunipun | 

palintangan ingkang wiyar | 

watak panjang umurnĕki || 

19. Pusĕr tĕbih lan purusa | 
watakipun bĕtah plajĕngirĕki | 
aksara pa sampun atus | 
aksara ja winarna | 

jĕngku ingkang kados cupu warninipun | 
manjing dhatĕng kabagusan | 
jalak ingkang dhapurnĕki || 

20. Lir gigir kintĕl punika | 
watak rosa juluking inggilnĕki | 
anglangkungi jalak wau | 
manjing sambadĕng warna | 

jiling ingkang mandhikil kalĕbĕt bagus | 
jompong ingkang agĕng panjang | 
manjing sambadaning warni || 

21. Janggut ingkang dhapur jangkang | 
manjing dhatĕng kabagusaning warni | 
janggĕl ingkang panjang agung | 
myang gĕpĕng watak rosa | 

aksara ja wus tĕlas ga kang winuwus | 
gusi kang wradin wataknya | 
aburus manahirĕki || 

22. Gulu ingkang wiyar ngandhap | 
nginggil gilig bagus sambadĕng warni | 
garĕs kang malira wujud | 

watak cukat trajangnya | 
tuwin rikat tarampil palajĕngipun | 
gĕcog kang (n)dalĕjĕr panjang | 
apan rosa wataknĕki || 

23. Galĕng kang (ng)galigir rosa | 
gandhik ingkang kiyal pan rosa ugi | 
ingkang aksara ga sampun | 
aksara ba pungkasan | 

bangar ingkang wiyar bĕtah plajĕngipun | 
myang bagus bangar punika | 
lĕngipun irung kĕkalih || 

24. Bungur kang ginrayang kadya | 
cucal garing rosa watakirĕki | 
bobat kang kĕngkĕng puniku | 
manjing dhatĕng karosan | 

bokong ingkang nyangkok imbaning kang dhapur | 
utawi lir cangkok maja | 
muhung mring bagusing warni || 

25. Buntut ingkang mapah-pucang | 
watakipun lana manahirĕki | 
wus tamat sarandunipun | 
kapal kang pinilala | 

Mas Cĕbolang umatur kalangkung nuwun | 
mĕnggah ulĕsing turangga | 
ingkang kalĕbĕt utami || 

26. Myang manggoning prabotira | 

Kyai Madiaswa lingira ris | 
ulĕsing turangga amung | 
abrit cĕmĕng utama | 

dene prabot pyambak-pyambak manggĕnnipun 
mĕnggah praboting turangga | 
kang abrit mangkya winarni || 

27. Suri ingkang tipis pĕra | 
wulu pandhĕs tipis kulitirĕki | 
kukuncung ngumbala mawur | 
buntut ingkang tan kathah | 
utawi kang kapara sarang puniku | 
tracak nanjung lus sĕratnya | 
bĕbalungipun kang alit || 

28. Prabotipun kapal krĕsna | 
kuncung kĕmpĕl (n)dalojor surinĕki | 
kandĕl (n)dlojor kĕmpĕl patut | 
buntut amapah-pucang | 

wulu gropok kandĕl kĕndho kulitipun | 
taracak cĕpĕr sĕmbada | 
agĕng bĕbalunganĕki || 

29. Silih asih ing dandosan | 

tuwin ulĕsipun ingkang turanggi | 

kapal abrit prabotipun | 

ingkang dados pĕthingan | 

gangsal kuncung suri kulit tracak wulu | 

mung kakalih kapal krĕsna | 

buntut lawan balungnĕki || 

30. Mĕnggah katĕranganira | 

kapal ingkang pilihan prabotnĕki | 
kuncung kang ngumbala mawur | 
suri kang tipis atap | 
wulu pandhĕs atipis kukulitipun | 
buntut dhapur mapah-pucang | 
kang agĕng babalungnĕki || 

31. Tracak kang alus sĕratnya | 

dhapur nanjung jangkĕp kasapta warni | 

mila kapĕndhĕtkĕn iku | 

silih asih jalaran | 

saupami kapal punika anamung | 

kadunungan dandosannya | 

amaligi kapal abrit || 

32. Tamtu tan burus manahnya | 

saha bantĕr karosan tan (n)darbĕni | 

bilih kadunungan namung | 

dandosan kapal krĕsna | 

pasthi kirang manah saha sangĕt cubluk | 

manawi dandosannira | 

sagĕd jangkĕp silih asih || 

33. Kadi kang kasĕbut ngarsa | 
ingkang tamtu bagus warnanirĕki | 
sarta burus manahipun | 

ajĕg karosanira | 

kasĕmbadan kabagusaning kang wujud | 
ingkang angsal papĕthingan | 
saking ing kawan prakawis || 

34. Kang rumiyin saking pada | 

kalih raga jangga ingkang kaping tri | 

wadana jangkĕp ping catur | 

bab raosing tumpakan | 

kapal ingkang lana myang graita tuhu | 

utami utawi rosa | 

punika saĕstunĕki || 

35. Sakeca tumpakanira | 

dhuh mitrĕngsun mung kantun saprakawis 
inggih punika bab ukur | 

Cĕbolang angrĕrĕpa | 

aywa tanggĕl nyuwun babarpisanipun | 

Madiaswa mĕdhar sabda | 

yĕn badhe ngukur turanggi || 

36. Kĕdah mawi srana tampar | 
ukur sanga patrapira winarni | 
ingkang dĕnukur rumuhun | 
gĕl-ugĕl lan suku ngarsa | 

ingkang tĕngĕn katĕpusa gathuk tĕpung | 
lajĕng katĕkuk-tĕkuka | 
kaping sanga kathahnĕki || 

37. Wusing katĕkuk ping sanga | 

gya kaukur wit saking tracak ngarsi | 
manginggil pangukuripun | 
dumuginipun jalak | 

lamun langkung prakalihwĕlas linangkung 
yĕn langkung sapara sanga | 
punika kirang prayogi || 

38. Ukur sambada winarna | 

wit ujunging catu lajĕng manginggil | 

dumugi jojompongipun | 

tumuntĕn kalajĕngna | 

turun maring sanginggiling surĕnipun | 

sadumuginipun jalak | 

lajĕng katurunkĕn maring || 

39. Ula-ula linajĕngna | 

dumugi ing pucuking janggĕlnĕki | 

pangukur bilih wus rampung | 

gya kasampirkĕn jalak | 

bilih sagĕd langkung saking suku ngayun 

kiwa tĕngĕn kang prayoga | 

sambada bilih nĕtĕpi || 

40. Yĕn cupĕt awon yĕktinya | 

kapal jigrang punika dĕnwastani | 
wus tamat sadayanipun | 

(m)bakayu-jĕngandika | 

tiyang ĕstri dĕnnya sasaji wus rampung | 

lah sumangga sami dhahar | 

ngĕlih ulun (ng)gĕgirisi || 

120. Girisa 

1. Cĕbolang matur sumangga | 
wus linggar saking pandhapa | 
pinarak tĕngahing wisma | 
parigĕl Nyi Madiaswa | 
angladosi tamunira | 

ki wisma ngling (ng)gih punika | 
warnane (m)bakyu andika | 
sawĕg awĕwĕka tiga || 

2. Andhĕku kang sinung sabda | 
norraga aris turira | 

(m)bakayu wus lami kula | 
tĕpang lawan raka-(n)dika | 
sawĕg samangke pinanggya | 
kalawan jĕngandika | 
sampun kirang pangaksama | 
mring pun pĕkir kawlasarsa || 

3. Nyi wisma mangsuli sabda | 
punapi rinasakĕna | 

tyang wus ingakĕn sudara | 
lawan raka jĕngandika | 
adhi sampun mawi taha | 

Cĕbolang sru panyuwunnya | 
wus wawanting kalihira | 
gya nadhah langkung mirasa || 

4. Rahab nutug sawusira | 
dumugi gya cinarikan | 
wowohan lumadyĕng ngarsa | 
wawi punika mangsĕgan | 
andhĕku kang sinung sabda | 
gya ngambil sasukanira | 

Cĕbolang ris atĕtanya | 
mĕnggah ingkang pangandika || 

5. Kathah kang dĕrĕng uninga | 
basan driji tĕngah gĕsang | 

Angarĕm-arĕm punika | 

Ganda-kasilir myang Buntar | 
kaosikkĕn winantonan | 
amĕr-amĕr kinathahan | 
imbal sĕrĕg rĕsik dĕgnya | 
kacĕngĕr myang kinothongan || 

6. Sĕrĕng myang lumampah dhandhang | 
kasanggi kĕndhali onclang | 
nyangkol kĕndhali andhĕngar | 
makĕm kacawuk sasmita | 
kacaraki monyar-manyir | 

tuwin kang ran palintangan | 
kadiparan wardinira | 
utawi katĕrangannya || 

7. Madiaswa sung wangsulan | 
lĕrĕs punika babasan | 

ĕstu awis ingkang wikan | 
manawi botĕn jinarwan | 
piniyagah nora kopram | 
bilih tiyang dĕrĕng atam | 
mĕnggah punika babasan | 
makatĕn ingkang katrangan || 

8. Dariji ing tĕngah gĕsang | 

angolah-ngalih pan angsal | 

Angarĕm-arĕm punika | 
sarana tan katandukan | 
pangĕrĕhe kang turangga | 

Ganda-kasilir punika | 
cĕmĕthi sarananira | 
pinolahkĕn ywa tumiba || 

9. Ngajrih-ajrihi kewala | 
lĕnggah Buntar patrapira | 
kapara wingking punika | 
kaosikkĕn kajĕngira | 
tangsulipun ingkang kĕdah | 
kaobahakĕn kalawan | 
kĕrĕp kaoyog kang badan | 
kadhĕdhĕg myang kawantonan || 

10. Kawantonan wardinira | 
dipun camĕthi punika | 
amĕr-amĕr panyĕpĕngnya | 
apus kĕncĕng madyanira | 
dipun kathahi tĕgĕsnya | 
punika kang kinathahan | 
manahe punang turangga | 
sarananya ingkang numpak || 

11. Amĕrdĕngkĕn manahira | 

utawi anggadhahana | 

raos sĕtya murih praya | 
plajĕngipun kang turangga | 
imbal lampah grago jarwa | 
sĕrĕg punika bocongnya | 
kang numpaki amingsĕda | 
mangajĕng tĕrusing nala |] 

12. Rĕsik andhĕgnya punika | 
andhĕg ingkang grĕg kewala | 
kacĕngĕrakĕn punika | 
dipun sĕngkakkĕn tĕgĕsnya | 
dipun kothongi kajĕngnya | 
punika manahing kuda | 
binudi kakothongana | 
kinĕmbanan sarananya || 

13. Sĕrĕng punika sirignya | 
kapal tingalipun rikat | 
nanging rindhik sayĕktosnya | 
lampah dhandhang punika | 
ingkang sukunipun kapal | 
ngajĕng wingking cuthat-cuthah | 
pramilane winastanan | 
lumampah dhandhang mangsudnya 

14. Andhandhang angarsa-arsa | 
pikajĕngnya kang anumpak | 
yĕn sĕdya kasirigĕna | 
inggih lajĕng nyirig dhawak | 
yĕn nĕdya kasandĕrna | 

(ng)gih lajĕng nyandĕr kewala | 
makatĕn sasaminira | 

basane wus nunggal karsa || 

15. Ngajĕng kasanggi punika | 
nyĕpĕng apus kainggilna | 
angoncĕlangkĕn kĕndhalya | 
kĕdah kalĕpĕh sarana | 
manthuk-manthuk kang turangga | 
nyangkol kĕndhali punika | 
kacangkolkĕn ing ĕbamnya | 
cĕngĕr andhangak jarwanya |] 

16. Makĕm punika turangga | 
angingkĕmi kĕndhalinya ] 
kacawuk yĕku kasĕndhal | 
manginggil payĕndhalira | 
suka sasmita turangga | 
titikipun sasampunnya | 
karangkĕt mĕdal kajĕngnya | 
gya mandhapan sasaminya || 

17. Anyaraki patrapira | 
kinocoran lambenira I 

klayan toya kang warata | 
gya ingusapakĕn karna | 
monyar-manyir lambenira | 
inggih tan ajĕg punika | 
kang winastan palintangan | 
punika unyĕng-unyĕngan || 

18. Kang nĕng ngajĕnging purusa | 
wus tamat sadayanira | 

Mas Cĕbolang langkung suka | 
saha nuwun aturira | 
sarĕhning sampun dumugya | 
kula nuwun palimanan | 
wangsul maring pamondhokan | 
sami kantuna raharja || 

19. Nyai wisma nulya mĕdal | 
umatur ring tamunira | 
pun adhi bilih sĕmbada | 
ngantosana sawatara | 
ulun damĕl wedang kahwa | 
linilapan gĕndhis klapa | 
punika sampun samapta | 

Cĕbolang mĕsĕm lingira || 

20. (m)Bakyu iki dhasar bisa | 
anuju marang driyamba | 
saĕstu atur kawula | 
sabĕn-sabĕn mĕntas nĕdha | 
kĕdah ngombe wedang kahwa | 
bilih tan makatĕn kĕmba | 
wedang wus lumadyĕng ngarsa | 
kumĕbul gambuh gandanya |] 

121. Gambuh 

1. Sawusira anginum | 

wedang kahwa Cĕbolang umatur | 
sarĕng sampun kasiraman wedang kopi | 
kang kalimput nulya thukul | 
nĕnggih kang dĕrĕng kacriyos || 

2. wontĕn tiyang amuwus | 
lambe kuda wolu warninipun | 

(ng)gandhul abot antĕp gamoh ĕntĕl gĕmi | 
ĕnthĕng mrayang jangkĕpipun | 

kathah kang sami padudon || 

3. Paranta wijangipun | 

Madiaswa gĕdhĕg lingira rum | 
bĕbasane si adhi anguras kwali | 
dalah kumute tan kantun | 
punika pamanggihingong || 

4. Kang winastan puniku | 

lambe (ng)gandhul inggih patrapipun | 

lambe ngungsĕt mangandhap datanpa kering 

de lambe abot winuwus | 

kang (m)badal kĕndhali noncong || 

5. Sirahnya datan (n)dhingkluk | 
nanging gĕsang inggih basanipun | 
lambe antĕp inggih ambadal kĕndhali | 
sirah botĕn purun (n)dhingkluk | 
nanging cangkĕm puguh yĕktos || 

6. Lambe gamoh puniku | 
langkung sae pilihan saĕstu | 

ingkang ĕnthĕng purun nguculkĕn kĕndhali | 
de lambe ĕtĕl kang kĕdhut | 
ananing ĕnthĕng kemawon || 

7. Tur tinatonan purun | 
lambe gĕmi punika winuwus | 
ingkang tipis gamoh tinatonan kenging | 
de lambe ĕnthĕng puniku | 

nama myang raos wus jumboh || 

8. Mrayang pungkasanipun | 

lambe ĕnthĕng tadhah datan purun | 
de kĕndhali inggih kĕdah angucali | 
kang rujuk lan lambenipun | 

(m)botĕn kenging carub awor || 

9. Kapal kang lambe (ng)gandhul | 

manah kirang landhĕp graitĕku | 

kĕdah mawi kĕndhali kang lĕnggang tuwin | 
ingkang awrat bobotipun | 
wunĕn kang mulu sayĕktos || 

10. Sĕsĕr cĕkapan namung | 
sarungannya botĕn mawi brangus | 
pangangkahe ing tĕngah dipunkĕmbani | 
dĕnrĕrisi lambenipun | 

panyĕpĕnge apus pĕngkoh || 

11. Kasanggiya puniku | 

saking sakĕdhik supadosipun | 
badhe sagĕd lĕga lambening turanggi | 
narik lĕgane tyas tuhu | 
kapal anurut sapakon || 

12. Kapal wrat lambenipun | 
manah kathah kirang graitĕku | 
lambe awrat puniku tigang prakawis | 
sapisan dhasaring tutuk | 

kĕndhali kang ĕnthĕng condhong || 

13. Sumadya landhĕpipun | 

sĕsĕrira ingkang radi landhung | 

bilih awratipun wau saking gusi | 
kĕndhali kang awrat kĕthul | 
sĕsĕr kapara ngalokro || 

14. Manawi awratipun | 

saking ilat kĕndhali kang kĕthul | 
ingkang awrat sĕsĕr cĕkak tumĕmpĕl ing | 
lambe de pĕngangkahipun | 
tĕngah tambuh ngajĕng tamboh || 

15. Pinĕt salintiripun | 

tyasing kapal ywa dĕn-grusa-grusu | 
wit lambene kapal wus tan pinarsudi | 
kantun (m)budi manahipun | 
lĕga amanut sapakon || 

16. Yĕn antĕp lambenipun | 

kĕdah ngangge kĕndhali puniku | 
ingkang awrat lĕnggang landhĕp wunenĕki | 
raos antĕp sababipun | 
kirang rosa suku nyleyor || 

17. Taracak ugi miyur | 

saha lambe kirang gamoh iku | 
pangangkahnya ing ngajĕng kĕdah sinanggi | 
dĕnrĕrisi lambenipun | 
tĕngah winantonan gupoh || 

18. Wingking winantu-wantu | 
tinĕmpĕlan ing camĕthinipun | 
ngirih-irih dĕnnya miluta mrih kenging | 
tyase kuda lĕganipun | 

dadya miturut sapakon || 

19. Kang ĕnthĕng lambenipun | 
manahira basane sumuruh | 
graitane winastan landhĕp sayĕkti | 
lambe manahipun gamuh | 
kĕndhalinira kang condhong || 

20. Nĕm ĕnthĕng wunĕn kĕthul | 

ing pangangkah kĕdah langkung alus | 
ngarah-arah arĕrĕh angirih-irih | 
sampun kuciwa ing sĕmu | 
tyas sumĕlĕh ngatos-atos || 

21. Awit kapal puniku | 

wus kalĕbĕt sae manahipun | 
bilih lĕpat ing pangangkah anjalari | 
badhe muyab manahipun | 
wurung dandosan sayĕktos || 

22. Kang kirang manahipun | 
nanging landhĕp graitannya muluk | 

lambe kandĕl kĕndhalinya kĕdah milih | 
ingkang ĕnthĕng wunĕn mulu | 
panggakahnya ngatos-atos || 

23. Dĕnrĕrisi ing nyayun | 

de ing tĕngah dĕn sĕrĕga muhung | 
wingking dipun tĕmpĕli kanang camĕthi | 
nyarĕngi lĕganing kayun | 
narik mring lambe gumolong || 

24. Srat katuranggan sampun | 

nyĕbutakĕn patrap kang kadyĕku | 
basanipun katula tinali-tali | 
saĕstu angĕl kalangkung | 

ing pamrih sagĕda golong || 

25. Kapal kang kirang kalbu | 
sumpĕg sĕbĕl ing graitanipun | 
nanging lambe bĕbasanipun agĕmi | 
kĕndhali kĕdah kang kĕthul | 

saha ingkang tanpa bobot || 

26. Mĕnggah pamanggihipun | 

ing panumpak ngajĕng dĕn-atambuh | 
de ing tĕngah tan kĕndhat dipun wantoni | 
wingking pinĕthil ing tĕmbung | 
tinaliti ingkang prabot || 

27. Sĕsĕr ywa cĕkak landhung | 

sarungannya ingkang mawi brangus | 
adat sagĕd lĕga manahing turanggi | 
narik dhatĕng lambenipun | 
puniku kang wus kalakon || 

28. Kapal kĕh manahipun | 
panggraita kirang dhasar cubluk | 
lambe mrayang punika kĕndhalinĕki | 
ingkang awrat saha kĕthul | 
binalĕbĕd sinjang amoh || 

29. Sĕsĕr tumĕmpĕl gathuk | 
maring lambe de pangangkahipun | 
ingkang numpak panyĕpĕnge apusnĕki | 
tumrape ing lambe amung | 
amĕr-amĕr sarta kukoh || 

30. Lĕnggahing badan anrus | 

kang sumĕlĕh myang sarĕh tyasipun | 
pangangkahing lampah mung salah satunggil | 
botĕn kenging sontan-santun | 
yĕn dĕrĕng sae sayĕktos || 

31. Kapal kĕh manahipun | 

graita kĕh lawan manah tumbuk | 

nanging kirang landhĕp ĕnthĕng lambenĕki | 
manahipun kirang gamuh | 
mĕnggah kĕndhali kang condhong || 

32. Kang antĕp saha kĕthul | 
pangangkahe panumpak puniku | 

(m)botĕn kenging kawasa-wasa mrih gĕlis | 
saking sakĕdhik mĕt kayun | 

sarĕnging sumĕh trus batos || 

33. Bab lambe mung puniku | 
inggih adhi sasĕrĕpan ulun | 

Mas Cĕbolang (n)dhĕku aris aturnĕki | 
kakang ing pangintĕn ulun | 

(m)bokmanawi wus tan mrojol || 

34. Saking wowolu wau | 
kalilana ulun lajĕng mundur | 

maring pondhok ki wisma miwah kang ĕstri 
ngatĕr wangsul (n)jawi pintu | 
sung puja karahayon || 

35. Cinarita apan wus | 

lami dĕnnya amarsudĕng kawruh | 
ing pangrĕhing turangga marang ki Madi | 
kacathĕt sajroning kalbu | 
sadaya sampun kagayoh || 

36. Sawiji dina nuju | 

nĕng pondhokan Mat Tĕngara gupuh | 
aprasabĕn kakang kantuna ing panti | 
mumpung (m)botĕn wontĕn tamu | 
ulun sakĕdhap yun mlancong || 

37. Seba ing uwa Juru | 

Pujangkara pĕrlu nyuwun tuduh | 
badhe dĕging rancangan griya puniki | 
ingkang sae dintĕnipun | 

Mas Cĕbolang lingira lon || 


17 Kaajak dening Amat Tĕngara sowan Ki Pujangkara, kaparingan katrangan 
bab petangan dintĕn ngĕdĕgakĕn/ndandosi griya, bab lairipun jabangbayi lan 
wataking lindhu. ... 
kaca 123-136. 

38. Yayi bilih panuju | 

myang tan wontĕn ing pakĕwĕdipun | 
kula tumut sowan supadi mĕwahi | 
antuk kawanuhan luhung | 
pra gĕng sĕpuh ahli raos || 

39. Ki Amat sukĕng kalbu | 
kakang langkung prayogi saĕstu | 
uwa Juru saking ing pangraos mami | 

bab etang-etang wus langkung | 
mila kinathik sang katong || 

40. Sanggyaning pra priyantun | 
bilih badhe akagungan parlu | 

tamtu nyuwun papetangan kang prayogi 
dhumatĕng pun uwa Juru | 
mrih lĕstantun karahayon || 

41. Cĕbolang malih muwus | 
wawi adhi kula ĕstu tumut | 

wus umangkat santri papat kang umiring 
nĕng ngĕnu datan winuwus | 
kĕndĕl ing pintu sang anom || 

122. Sinom 

1. Kyai Juru Pujangkara | 
bakdane waktu Ngasari | 
angidĕri tĕtanĕman | 
sasĕkaran warni-warni | 
nĕng kiwa tĕngĕn panti | 
ginula-gula binatur | 
sĕlane bĕbaturan | 
ingurug karikil langking | 

pagĕr luntas pinarak rampak-naracak || 

2. Wadone lumakyĕng wuntat | 
sira Nikĕn Pujastuti | 
lugas tan mawi rasukan ] 
arimong kurasi kuning | 
lading alit cinangking | 
parĕkan kalih nĕng pungkur | 
ambĕkta panadhahan | 

siji (m)bĕkta talam alit | 

isi gantĕn tumumpang anĕng sap asta || 

3. Ki Juru angalap sĕkar | 
sinungkĕn marang kang rayi | 
tinata nĕng panadhahan | 
nulya mring kĕbonan wingking | 
ngundhuhi kacang cipir | 
boncis kapri myang katimun | 
tanapi gĕgudhangan | 
wangsul mring plataran malih | 
angundhuhi wowohan mawarna-warna || 

4. Antuk kalih panadhahan | 

Ki Juru ngandika aris | 

Nikĕn sira sadhiyaa | 
saanane kang prayogi | 
aja anguciwani | 

kang patut kanggo susuguh | 
kĕndĕl dĕnnya ngandika | 

Ki Mat Tĕngara mangarsi | 

wusing cĕlak Kyai Juru angandika 

5. Jĕbĕng saka ngĕndi sira | 
wangune kaya wigati | 
umatur Kyai Tĕngara | 
ulun muhung saking panti | 
pĕrlu sowan mariki | 
akaliyan (m)bĕkta tamu | 
pun kakang Mas Cĕbolang | 
kula tilar wontĕn (n)jawi | 

Kyai Juru ngandika mring ĕstrinira || 

6. Nikĕn wus sira muliya | 
banjurĕna prentah mami | 
mĕngko sabakdane Ngisa | 
ki tamu dak ajak bukti | 
lĕngsĕr Nyi Pujastuti | 

Tĕngara turrana gupuh | 
putraku Mas Cĕbolang | 
ywa kadangon anĕng (n)jawi | 

Mat Tĕngara mundur praptĕng paregolan || 

7. Nulya ingirid mangarsa | 
santri catur tansĕng wuri | 
praptĕng plataran pinapag | 
mring Ki Juru gya kinanthi | 
sarwi nambrama manis | 
padha bĕcik sira bagus | 
lami sun arsa-arsa | 

kowe mau saka ngĕndi | 

kang liningan umatur pangĕstu tuwan || 

8. Muhung saking pamondhokan | 

babasan kapasang yogi | 

wus lami ulun yun sowan | 

pun adhi wau sung uning | 

badhe sowan mariki | 

mila ulun lajĕng klayu | 

nahĕnta pinanggiyan | 

nĕng panti kilĕn pĕndhapi | 

dhapur kampung wetan kilĕn ing ĕmpĕran || 

9. Kori tĕngah trus pĕngkĕran | 
patamanan kilĕn panti | 
tĕngah sinungan balumbang | 
ingongonan wadĕr abrit | 
lalarĕn angubĕngi | 

sinung sidhatan mangidul | 
mring balumbanging langgar | 
binatur ing sela putih | 

toya wĕning ganggĕng mirut ngering nganan || 

10. Sri kawuryan piniyarsa | 
sauran ungĕling pĕksi | 

kang samya anĕng sĕngkĕran | 
kadi sung pambage maring | 
ingkang anĕmbe prapti | 
bĕrkutut anduduk layu | 
dĕrkuku putĕr pĕthak | 
blastĕr dara gondhok Parsi | 
nori atat miwah pĕksi cĕh-ocĕhan || 

11. Lir mamĕrkĕn swaranira | 
sru sakeca piniyarsi | 
wus tata dĕnnira lĕnggah | 
sugata lumadyĕng ngarsi | 
pasĕsan gantĕn wangi | 
pateyan pangiringipun | 
dhaharan rĕrĕmikan | 

Kyai Juru ngacarani | 

jĕbĕng kono saanane rinahaban || 

12. Andhĕku kang sinung sabda | 
pasugatan dĕntanggapi | 
minum wedang myang dhaharan | 
sinĕlanan gantĕn wangi | 

Ki Amat matur aris | 
gatosipun sowan-ulun | 
badhe ngadĕgkĕn griya | 
nyuwun tanggal wulan ari | 
nuwun benjing punapa prayoginira | 

13. Ki Juru mĕsĕm ngandika | 
upama aja (m)barĕngi | 
lan gawene (m)bakyunira | 
sasi Bĕsar kang prayogi | 
ta besok bae kaki | 

Rabingulakhir sutĕngsu | 
yĕn wus cĕdhak kewala | 
sira ngĕlingĕna kaki | 

Ki Tĕngara andhĕku matur sandika | 

14. Ngandika malih ki wisma | 
marang ing tamunirĕki | 
iki ranne kabĕnĕran | 
sisan ulun asung uning | 

Bĕsar ing ngarĕp iki | 
manira yun amĕmantu | 
ngomah-ohamke anak | 
wadon ran Rara Mustari | 

dhaup lawan Gus Samsu atmajanira 

15. Ki Ngabĕi Mangunarja | 
Kadĕmangan ing Pangasih | 
lamun sira durung linggar | 
ĕndak purih angrawuhi | 

Cĕbolang matur aris | 
sĕndika langkung panuju | 

mĕnggah tĕmpuking karya | 
wontĕn ing dintĕn punapi | 

Ki Juru ngling sauwise bĕdhol tumbak || 

16. Ing tanggal kaping pat-bĕlas | 

Jumuwah Pon amarĕngi | 
pĕcak sawĕlas ningkahnya | 
sorene bakda Mahribi | 
pangantĕn banjur panggih | 
mung calimĕn basanipun | 
mulane rinira Mat | 
anggone ngadĕgkĕn panti | 

dakkon mundur dadi tan bĕbĕncĕng karsa 

17. Ĕh Ragaduta dandana | 
ngunjukna lapuran iki | 

(n)jujug Nyi Regol kewala | 

katur Nyi (ng)Gung ingkang tampi | 
sĕrat wus dĕntampani | 

Ragaduta nulya mundur | 

Cĕbolang bĕbĕg ing tyas | 

nanging ayun matur ajrih | 

jroning minggu (ng)gagas badhe aturira || 

18. Raraosan lan Ki Amat | 
adĕgipun wisma adhi | 
punapi mawi piliyan | 
tan prayogi janji sasi | 

Ki Amat amangsuli | 
makatĕn saĕstunipun | 
nanging kula tan wikan | 
kajawi matur kiyai | 

uwa Juru supadi tĕranging nala || 

19. Uwa punika pun kakang | 
atatanya dhatĕng mami | 
masalah adĕging wisma | 
paran katĕranganĕki | 

Ki Juru ngandika ris | 

adĕging griya puniku | 

lawan tibane pangkat | 

pan padha petanganĕki | 

mula lamun (n)jĕng sultan arsa misudha || 

20. Sadurunge kalĕksanan | 
dhawuh marang ingsun dhingin | 
mundhut palapuraningwang | 
dina sasi kang prayogi | 

lan lamun amarĕngi | 
kagungan putra sang mulku | 
miyose atmajendra | 
uga ulun angaturi | 
pĕpetangan atanapi pĕpĕngĕtan || 

21. Kalamun ana grahana | 
kalawan teja kaĕksi | 
lintang kumukus bahingrat | 
tibane laetulkadri | 

ulun banjur ngaturi | 

katrangan surat tinutup | 

mau gawe lapuran | 

arsa amisudha wrĕsi | 

piyarsakna kang bĕcik lawan kang ala 

22. Iki lah mapan pratingkah | 
ngadĕg-adĕgakĕn nĕnggih | 
sabarang kang dĕnadĕgna | 
bupati utawi mantri | 
miwah ta saliyaning | 
kaya ngadĕgakĕn iku | 

ing wisma sapadhanya | 
miliya sasi kang bĕcik | 
ingkang ala wajib sira singgahana || 

23. Kalamun sasi Mukaram | 
ala watĕke tan bĕcik | 
mapan manggung kasusahan | 
gĕringan payah tan polih | 
ing tĕtamba tumuli | 

yĕn ana durbala tulus | 
yĕn apĕpadon kalah | 
amung ngadĕgkĕn narpati | 
ingkang bĕcik liyane iku pan ala || 

24. Yĕn ing sasi Sapar ala | 
singgahana nora bĕcik | 

tan wurung lara kĕsandhang | 

nanging tan tumĕkĕng pati | 

yĕn nanandura bĕcik | 

iya ing wit-witanipun | 

tĕngahan lan wĕkasan | 

wurung lire nora dadi | 

tombok donya sirna nora ambarĕkat || 

25. Ing Rabingulawal ala | 
agĕringan wataknĕki | 
miwah ta kapatĕn garwa | 
yĕn nĕnandur nora dadi | 
lan alanipun malih | 

kĕrĕp kadhĕndhĕng Hyang Agung | 
Rabingulakhir wulan | 
pilihan iku kang bĕcik | 
ing sabarang iku kang ingĕdĕgĕna || 

26. Mapan wahyune kapenak | 
sabarang prentahe dadi | 
barang karĕpe katĕkan | 
yĕn pĕpadon mĕnang ugi | 
ing sakarsanirĕki | 


< Serat Centhini Jilid 02 - Halaman : 163 > 


yĕn nĕnandur pasthi tulus | 

lan nora na kandhĕgnya | 

tĕkan ĕmas lawan picis | 

kang supangat (n)Jĕng Nabi Nayakaningrat || 

27. Lan sapolahe rinĕksa | 

dening Hyang Kang Maha Sukci | 
de sasi Jumadilawal | 
ala pan anggung prihatin | 
pĕtĕngan atĕn nĕnggih | 
punika wawatĕkipun | 
yĕn apĕpadon kalah | 
ananandur nora dadi | 
kikirangan rijĕki dening Pangeran || 

28. Jumadilakir kang wulan | 
singgahana nora bĕcik | 
akĕh rijĕki kang prapta | 
nora nganti dipun bukti | 
pan anggung dĕnmalingi | 
kasayaban ngangguripun | 
lawan kĕrĕp kadhĕndha | 
sathithik sukaning kapti | 

apan kĕrĕp kasusahan ingkang manah || 

29. Ing sasi Rĕjĕb pan ala | 
arang sukane kang ati | 
mapan akĕh dukanira | 
tininggal marang ing siwi | 
nĕnandur nora dadi | 
bawur angĕn-angĕnipun | 
tan antuk kang sapangat | 

(n)Jĕng Nabi Duta sinĕlir | 

yĕn ing sasi Sakban punika utama || 

30. Sabarang kang dĕnadĕgna | 
punika pan luwih bĕcik | 
akĕh rijĕki kang prapta | 
tur sasi kalal binukti | 
kĕdhĕp parentahnĕki | 
akĕh wong kang apitutur | 
tur padha wĕh manpangat | 
sabarang karĕpe dadi | 

apan antuk kang sapangat Rasulollah || 

31. Salalahu-huwasalam | 
wulan Ramĕlan tan bĕcik | 
tansah kangelan kang manah | 
ing lair tumĕkĕng batin | 
manggung kinirang ugi | 
marang wong kang gĕthing iku | 
akĕh wong ingkang ewa | 
anĕnandur nora dadi I 

prayogane padha sira singgahana || 

32. Yĕn ing sasi Sawal ala | 

tur bangĕt (ng)gonne tan bĕcik | 

ambarĕngi prihatinan | 

akĕh kang wong angewani | 

wong angalani malih | 

akĕrĕp kataton iku | 

tan kĕdhĕp parentahnya | 

anĕnandur nora dadi | 

pan ing wulan Dulkangidah watakira || 

33. Sabarang kang dĕnadĕgna | 

pan asae wataknĕki | 
apan manggung kinasiyan | 
mring sadulur anak rabi | 
myang sapĕpadhanĕki | 
atanapi mring wong sĕpuh | 
anandur prayoga | 

mung sĕdhĕng petangirĕki | 

pan ing wulan Dulkangidah iku watĕknya 

34. Akĕh rijĕkine prapta | 
ĕmas atanapi picis | 
saisine wismanira | 
tumĕkĕng laladanĕki | 
tuwin prentahan sami | 
sadaya yĕm manahipun | 
angsal ingkang supangat | 

(n)Jĕng Nabi Rosulolahi | 
Salahu-wa-ngalai-hiwasalam || 

35. Tamat gantya palairan | 

petung sing nĕptuning ari | 

winor nĕptuning pasaran | 
duk rikalanira lair | 
kayĕktĕnira ugi | 

mapan akĕh cocogipun | 

nadyan ta sulayaa | 

mung sathithik kĕh nocogi | 

pinurwa sing wĕktuning dina pasaran || 

36. Kalamun kapanggih astha | 

lairira jabangbayi | 
bang-bang pring tur panas baran | 
watake pan rada drĕngki | 
kurang marma kang ati | 

akĕh wong kang dĕnbarangus | 
rĕmĕn padu wong ika | 
yĕn nĕpsu sok (m)bilaĕni | 
wus kayĕktĕn yĕn mangkono watĕkira || 

37. Kalamun kapanggih sanga | 
lairira jabangbayi | 

watakira baranjalan | 

omah-omah asring ngalih | 

sabanira atĕbih | 

amung ngungsĕkakĕn gurung | 

kalamun duwe japa | 

watakira nora mandi | 

nora wawang wong agawe karusakan | 

38. Lamun kapanggih sadasa | 
lairira jabangbayi | 
antĕng watake sambada | 
yĕn winuruk anitĕni | 
jĕro nĕptune yĕkti | 
abagus bisa mĕrdhukun | 
tan rĕmĕn tinakonan | 
juwĕh-juwĕh wong puniki | 

sumĕh ulat trisna marang kadangira || 

39. Lamun kapanggih sawĕlas | 
lairira jabangbayi | 
mapan barĕs tur pracaya | 
wani ngambah ing wĕwĕdi | 
kĕndĕl wani ngĕmasi | 
rĕmĕn wĕwĕh wong puniku | 
loma maring sasama | 
alane yĕn nandhang miskin | 

sok calimut njupuk duwĕking sasama | 

40. Kalamun kapanggih rolas | 
lairira jabangbayi | 
kurang narima ing titah | 
akĕh pangarahirĕki | 
kasmaran ing asinggih | 
ĕstri atanapi jalu | 
gampang ngupaya pangan | 
watakira kurang manis | 
omah-omah wong ika asring kelangan 

41. Lamun kapanggih tĕlulas | 
lairira jabangbayi | 
rĕnyah pamicaranira | 
gungan kapati-pati | 
nanging atine bĕcik | 
runtut rukun mring sadulur | 
tan darbe napsu ala | 
bĕtah mĕlĕk enggal mukti | 

yĕn nyudagar watake tabĕri dagang || 

42. Lamun kapanggih patbĕlas | 
lairira jabangbayi | 

ing tĕmbe lare punika | 
sabarang karya pan bangkit | 
sakĕdhap yĕn tan bukti | 
agangsar lamun winuruk | 
tau sinungsung janma | 

cacadira nora sugih | 

lĕmbah manah wong ika rada sungkanan || 

43. Lamun kapanggih limalas | 
lairira jabangbayi | 
kaharjan rare punika | 
bisa marentah sujanmi | 
kĕras tatag gĕng ati | 

cukup mring pambuktinipun | 

nora kurang pamboga | 

kathah mitranira asih | 

mung cacade asring padu maring krama || 

44. Lamun kapanggih nĕmbĕlas | 
lairira jabangbayi | 

sĕdhĕt maring silakrama | 

angrĕsĕpkĕn lamun angling | 

sugih apura yĕkti | 

juwĕh padone wong iku | 

sabarang kang cinipta | 

nora luput pasthi dadi | 

lamun bukti nora kĕna pinalangan || 

45. Lamun kapanggih pitulas | 
lairira jabangbayi | 
mĕnĕng cĕguk watakira | 
yĕn margawe sok niwasi | 
glĕnas-glĕnĕs yĕn angling | 
yĕn duwe karĕp sok wurung | 
asring sinungsung janma | 
kĕrĕp dĕnpaeka janmi | 

yĕn kapadhan ing karsa kalangkung suka || 

46. Lamun kapanggih wolulas | 
lairira jabang bayi | 
kaduk wani kurang duga | 
kumalungkung sok panastin | 
biyas ulatirĕki | 

yĕn dinulu wong puniku | 
padonira sĕmbrana | 
sumakeyan lamun sugih | 
yĕn tukaran dĕnantĕp tumuli ngalah || 

47. Titi petungan klairan | 
mungguh sasi ingkang bĕcik | 
kang kanggo adĕg-adĕgan | 
wusing pakantuk kang sasi | 
kudu angetung maning | 
kang prayoga dinanipun | 
utawa nyingkirana | 

tali wangke sampar mayit | 

naas sangar myang kala wuku nĕng ngandhap || 

48. Dhĕndhan-kukudan dhungulan | 

uga kudu disingkiri | 

Cĕbolang aris turira | 

langkung lĕgane kang ati | 

nahĕnta wanci Mahrib | 

bĕdhug ing langgar tinabuh | 

santri lit kathah prapta | 

samya muji salawati | 

alalagon Tunggul munggah Paculgowang 

49. Ki wisma aris ngandika | 
prayoga wĕktu rumiyin | 
tanggap ingkang sinung sabda | 
samya ngambil toyastuti | 
sawusing praptĕng masjid | 
kang maca salawat suwuk | 

Nurwitri nulya adan | 

swara arum mĕthit alit | 

amung kirang sakĕdhik wilĕtanira || 

50. Suwuking angantya sunat | 
sawusing sunat Mahribi | 

Ki Nurwitri nulya kamat | 
kĕndĕl kamat nulya Mahrib | 

Ki Juru angimami | 
tĕkĕng bakda Ngisanipun | 
sampat kang pupujian | 
sunatira amĕpĕki | 

bakda sunat Kyai Juru angandika || 

51. Jĕbĕng payo marang wisma | 
ibunta sadhiya bukti | 
tumurun saking ing langgar | 

Cĕbolang Amat nĕng wuri | 
sapraptanirĕng panti | 

Pujastuti lon umatur | 
dhahar sampun samĕkta | 

Ki Juru angacarani | 

payo jĕbĕng padha mangan saananya || 

52. Ibune sira mĕluwa | 
mangan dimĕn aja ganjil | 

kang sinung ngling wus mangarsa | 

saha matur manganjali | 

dasihe nyuwun uning | 

lah sintĕn tamu puniku | 

iku ran Mas Cĕbolang | 

asli sing Cilacap nagri | 

atmajane Janggan Naradi Kang Ngusman 

53. Wus lawas nĕng Ngĕksiganda | 
mondhok ing wismanirĕki | 
pulunanta Mat Tĕngara | 
ingakĕn sudarawĕrdi | 

papat bature santri | 


Jilid 2 - Kaca : 130 


< Serat Centhini Jilid 02 - Halaman : 168 > 


pinarĕng ing wĕktunipun | 
slawase kapondhokan | 
rijĕkine ika mintir | 

wus dilalah malah yun ngadĕgkĕn wisma 

54. Pujastuti angandika | 
sukur-sukur sira kaki | 
muga-muga lĕstarĕkna | 
andhĕku kang sinungan ngling | 
kulup kang anyar kĕksi | 
sanadyan nĕmbe katĕmu | 
rasane atiningwang | 

tan beda lan rinirĕki | 

kaya uwus kulina luwih sawarsa || 

55. Mas Cĕbolang aturira | 
kalangkung nuwun kapundhi | 
sapintĕn-pintĕn nugraha | 
kang dhumawah jasadmami | 
karĕngkuh kadi siwi | 
mĕnggah sotaning tyas ulun | 
kadya rĕna priawak | 
sampun kirang pangaksami | 

rĕh tyang manca ĕstu kirang sila krama || 

56. Anutug dĕnnira nadhah | 
sadaya wus samya wanting | 
ambĕng nulya cinarikan | 
linorodkĕn maring jawi | 

Ki Juru ngandika mring | 
garwa ĕh ibune sindhuk | 
sesuk Nyi Padmasastra | 
lawan Nyai Gundha mundhing | 
aturana mrene jakĕn rĕrĕmbugan || 

57. Pujastuti tur sandika | 
bibar wangsul maring jawi | 
santri papat lagya nadhah | 
ki wisma ngling aywa isin | 
banjurna (ng)gonmu bukti | 
kang liningan matur nuwun | 
mangsuli pinarakan | 

wusing dhahar (m)buwang amis | 
nulya sami ĕsĕs atanapi mucang || 

58. Alon matur Mas Cĕbolang | 
paran katĕranganĕki | 
takbirane kang grahana | 
surya atanapi sasi | 
mĕnggah ngalamatnĕki | 
sanĕs atanapi jumbuh | 
myang ngalamating teja | 
lintang kumukus utawi | 

punang lindhu ulun nyuwun saĕrĕpan || 

59. Kyai Juru mĕdhar sabda | 
grahana surya myang sasi | 
iku ngalamate padha | 
mangkene urutirĕki | 

yĕn grahana amarĕngi | 

Muharam ing wulanipun | 
ngalamate akathah | 
ing pitĕnah lan bilai | 

wong kang sugih-sugih samya karisakan || 

60. Wong kang miskin samya saras | 
yĕn Sapar ika marĕngi | 
wĕtuning punang grahana | 
ngalamate udan angin | 

yĕn grahana kang sasi | 

Rabingulawal anuju | 

ngalamate pailan | 

lan akathah kang ngĕmasi | 

lan akathah udan angin mangsanira || 

61. Lamun panuju grahana | 
ing wulan Rabingulakir | 
ngalamat wong sugih samya | 
akathah kang alih-alih | 
wong ingkang miskin-miskin | 
akathah kalalĕnipun | 

lamun ana grahana | 

Jumadilawal kang sasi | 

lamat kathah kilat udan lawan gĕlap || 

62. Lamun anuju grahana | 
ing wulan Jumadilakir | 
nglamat tulus wong sĕsawah | 
tanduran padha andadi | 
wowohan murah sami | 
lamun grahana anuju | 
nĕnggih ing wulan Rajab | 
akĕh wong luwe bilai | 

akĕh udan angin akĕh wong palastra || 

63. Yĕn grahana wulan Sakban | 
ngalamat manungsa sami | 
akĕh karya kabĕcikan | 

lan bĕrkat mupangat sami | 
sukur akĕh kang muji | 
ing Hyang Kang Maha Luhur | 
lamun ana grahana | 
wulan Ramĕlan marĕngi | 
ngalamate pailan akĕh wong rusak || 

64. Lamun ing malĕm Jumuwah | 
ngalamat akĕh bilai | 
asangĕt agagĕmpuran | 
akathah tyang sami lalis | 

yĕn grahana ing sasi | 

Sawal pan ngalamatipun | 

akathah wong kang lara | 

lan akathah wong prihatin | 

yĕn grahana nuju wulan Dulkangidah || 

65. Lamat sangĕt kang mamta | 
bayu bajra angin-angin | 
angrĕbahakĕn kakaywan | 
yĕn grahana amarĕngi | 

Dulhijah wulannĕki | 
ngalamat akĕh wong iku | 
sami asuka-suka | 

lan wong papakeyan sami | 

lan wong kaji samya suka ing dadalan || 

66. Lamun anuju grahana | 

ing wulan Dulkijah nĕnggih | 
lajĕng ing wulan Mukaram | 
ing sajrone kalih sasi | 
ngalamat badhe ari | 
kiyamat ing mangsanipun | 
karsanira Hyang Suksma | 
akarya ilapat jati | 
dĕn waspada tibane dudu lan iya || 

67. Gantya ngalamating teja | 
lamun ana teja kĕksi | 

ing wetan bĕnĕr pratandha | 

tulus panjĕnĕngan aji | 

suka sakĕhing janmi | 

tulus kang sarwa tinandur | 

lan murah sandhang pangan | 

dene yĕn teja kaĕksi | 

kidul wetan pratandha aprang gĕmpuran || 

68. Lan wontĕn pakaryan awrat | 
malih yĕn teja kaĕksi | 

ing kidul bĕnĕr pratandha | 

larang bĕras larang pari | 

lawan akĕh wong drĕngki | 

akĕh wong kang samya lampus | 

yĕn teja katingalan | 

kidul kulon mrantandhani | 

para mantri pra samya akĕh sungkawa || 

69. Lan wong cilik akĕh rusak | 
kĕbo sapi padha mati | 

lan rĕgane mundhak larang | 
lamun ana teja kĕksi | 
kulon bĕnĕr tan bĕcik | 
pra pandhita para ratu | 
lawan kang alul lampah | 
myang wong kang atĕki-tĕki | 

< Serat Centhini Jilid 02 - Halaman : 171 > 


sadayĕku samyarsa kĕnĕng sungkawa || 

70. Teja lorkulon ngalamat | 

kĕh wong mati dening gĕring | 

wong gĕdhe tatane rusak | 

teja lor bĕnĕr winarni | 

wong cilik padha sĕdhih | 

wong agung tan ana atut | 

nanging bras pari murah | 

murah kĕbo lawan sapi | 

wĕkasane larang sandhang lawan pangan || 

71. Teja lorwetan ngalamat | 
ratu katĕkan prihatin | 
para mantri akĕh rusak | 
wong cilik bingung kĕh ngĕlih | 
saking wisunane sĕdhih | 
dene praja ura-uru | 

kĕbo sapi kĕh pĕjah | 
larang udan mung dĕneling | 
kautaman kumambang bĕkti ing Allah || 

123. Maskumambang 

1. Iki-jĕbĕng sasmitanira Hyang Widdhi | 
sakĕhe kang umat | 

para ratu myang bupati | 
kang miyarsa ngĕstokĕna || 

2. Apan lintang kumukus panĕngranĕki | 
lamun ana lintang | 

kumukus lorwetan nĕnggih | 
iku ngalamate ala || 

3. Ana ratu aninggal para bupati | 
lawan ana karya | 

arane ambĕbayani | 
nging kĕh desa padha rusak || 

4. Lamun lintang kumukus lorkulon nĕnggih | 
ngalamate ala | 

ana ratu rĕbut singgih | 
lan malih yĕn ana lintang || 

5. Kulon bĕnĕr lintang kumukus mĕngĕti | 
ana madĕg raja | 

bupati agung ngurmati | 
lan wong cilik akĕh suka || 

6. Kidulkulon kawuryan ngalamatnĕki | 
ana ratu seda | 

para bupati prihatin | 
samya karya kabĕcikan || 

7. Akĕh udan angin murah bĕras pari | 

wowohan andadya | 
amung kĕbo lawan sapi | 
kĕh pĕjah wallahualam || 

8. Lamun mijil kidulwetan mĕrtandhani | 
ana ratu padha | 

panjĕnĕngan tĕkĕng janji | 
lan malih yĕn ana lintang || 

9. Kumukus yĕn mijil wetan bĕnĕr nĕnggih 
ngalamate ala | 

sang ratu sungkawĕng galih | 
lan para bupati padha || 

10. Kaewuhan desa rusak kĕh pagĕring | 
lawan akĕh udan | 

nanging murah bĕras pari | 
wus titi walahualam || 

11. Amarna rĕh dalajate ingkang bumi | 
karsane Hyang Suksma | 
gonjingira ingkang siti | 

tan lyan saking kodratolah || 

12. Sagunging kang manungsa satanah Jawi 
obahing bantala | 

ingaran lindhu puniki | 
mangka dumadya pratandha || 

13. Lamun lindhu wulan Mukaram marĕngi | 
wĕktu Subuh nglamat | 

ana prang ing tanah Jawi | 
yĕn lindhu ing wĕktu Luka || 

14. Jroning Sura murah pangan lan rijĕki | 
yĕn tĕngange nglamat | 

barkah lan rahmat (n)dhatĕngi | 
yĕn wĕktu Luhur ngalamat [| 

15. Nĕnggih arsa angalih ĕnggĕn sawiji | 
yĕn ing wĕktu Ngasar | 

ana prang ngalamatnĕki | 
yĕn wĕktu Mahrib ngalamat || 

16. Kathah janma samya anĕmahi lalis | 
lamun wĕktu Ngisa | 

saisine bumi sami | 
olĕh rahmating Pangeran || 

17. Gantya lindhu ing wulan Sapar marĕngi | 
wĕktu Subuh nglamat | 

ana pakaryan marĕngi | 

(ng)gonning ratune wong desa || 

18. Iya iku olĕh bumi kang sawiji | 

yĕn ing wĕktu Luka | 
ana pĕrang lamatnĕki | 
yĕn tĕngange ana pitnah || 

19. Lamun wĕktu Luhur ngalamatirĕki | 
sri nata sawadya | 

tinĕkanan nora bĕcik | 
yĕn wĕktu Ngasar ngalamat || 

20. Samya asih siniyan sakĕhing janmi | 
wĕktu Mahrib nglamat | 

kĕh alih-alihan panti | 
kalamun ing wĕktu Ngisa || 

21. Ngalamate bilai agĕng (n)dhatĕngi | 
dipadha prayitna | 

ana dene saratnĕki | 
anganggowa sinjang pĕthak || 

22. Kang amulus kalawan ingkang asuci | 
myang kita ngucapa | 

kang bĕnĕr santosĕng ati | 
ywa ngucap kang tanpa karya || 

23. Dan maujud ing Hyang Ingkang Maha Sukci | 
aywa sok ngucapa | 

mangan nginum ngati-ati | 
sabarang kang sarwa kalal || 

24. Apadene padha sidhĕkaha sami | 
sakuwasanira | 

sĕga wuduk iwak pitik | 
nanging ingkang wulu tulak || 

25. Ujubira anulak sakĕh bilai | 
mangsa kĕh bĕbaya | 
apan Kunut donganĕki | 
poma sami ngĕstokĕna || 

26. Gantya wulan Rabingulawal marĕngi | 
wĕktu Subuh nglamat | 

apailan punang nagri | 
kalamun ing wĕktu Luka || 

27. Ngalamate ana nugrahaning Widdhi | 
yĕn wĕktu Luhur pan | 

nglamat ayun ana rĕsi | 
prapta padesan myang praja || 

28. Wĕktu Ngasar nglamat kĕh bocah kang mati | 
wĕktu Mahrib lawan | 

wĕktu Ngisa nglamatnĕki | 
nora ana kara-kara II 

29. Gantya wulan Rabingulakir marĕngi | 
wĕktu Subuh nglamat | 

pailan myang larang bukti | 
lamun nuju wĕktu Luka || 

30. Ngalamate murah bĕras lawan pari | 
wĕktu Luhur nglamat | 

datan ana kawis-kawis | 
wĕktu Ngasar ana pĕrang || 

31. Lamun wĕktu Mahrib ngalamatirĕki | 
sakĕh bumi desa | 

antuk rahmating Hyang Widdhi | 
yĕn wĕktu Ngisa raharja || 

32. Gantya wulan Jumadilawal marĕngi | 
wĕktu Subuh nglamat | 

akĕh prang de yĕn marĕngi | 
wĕktu Luka ngalamatira || 

33. Sarwa tulus kang tinandur bumi-bumi | 
wĕktu Luhur nglamat | 

olĕh rahmating Hyang Widdhi | 
lamun wĕktu Ngasar ala || 

34. Ngalamate bilai gĕng andhatĕngi | 
kĕh patyan-pinatyan | 

kalamun wĕktu Mahĕrib | 
ngalamat sangĕt sangsaya || 

35. Yĕn ing wĕktu Ngisa ngalamatirĕki | 
dahat tan prayoga | 

dĕnsami prayitnĕng wĕsthi | 
yogya padha sagahana || 

36. Bubur warna iya ing sakadarnĕki | 
dene donganira | 

Pina kalawan Basuki | 
prayoga kaĕstokĕna || 

37. Gantya wulan Jumadilakir marĕngi | 
wĕktu Subuh nglamat | 

kĕh wong suka-sukĕng ngati | 
kalamun ing wĕktu Luka || 

38. Nglamat kĕh wong karya pakaryan basuki | 
wĕktu Luhur nglamat | 

akĕh nugraha kang prapti | 
kalamun ing wĕktu Ngasar || 

39. Ngalamate akĕh woh-wohan kang (n)dadi | 
wĕktu Mahrib nglamat | 

kĕh munapĕk tan sayukti | 

kalamun ing wĕktu Ngisa || 

40. Nglamat akĕh pĕrang sidhĕkaha nuli 
sĕga bĕras abang | 
iwak pitik wulu kuning | 
donga Slamĕt wirangrongan || 

124. Wirangrong 

1. Wulan Rĕjĕb kang gumanti | 
kalamun ing wĕktu Suboh | 
nglamat tan prayoga awonipun | 
winĕdhar tan kenging | 

mung kandhĕg nglamat ala | 
kalamun ing wĕktu Luka || 

2. Ngalamat asat kang tasik | 
waktu Luhur ngalamat won | 
satrunira arsa akarya dur | 
ngira-ira ngati | 

kalamun wĕktu Ngasar | 
ngalamate sarwa murah || 

3. Kalamun ing waktu Mahrib | 
ngalamat wong kang ngalih (ng)gon 
yĕn ing wĕktu Ngisa nglamatipun | 
kĕh wong sukĕng galih | 

tan ana sinangsaya | 
ngene-ngene suka-rĕna || 

4. Gantya wulan Ruwah wanci | 
waktu Subuh nglamat awon | 
akĕh uwong-uwong akaryĕku | 
pangira tan bĕcik | 
kalamun wĕktu Luka | 
ngalamate luwih ala || 

5. Ana bĕbĕnduning Widdhi | 
waktu Luhur uga awon | 
akĕh bumi rusak sidkahipun | 
sĕga bras ayam brit | 

dene dongane Balak | 
iku padha kaĕstokna || 

6. Gantya wulan Siyam wanci | 
waktu Subuh nglamat awon | 
akĕh bumi rusak yĕn ing waktu | 
Luka nglamatnĕki | 

pan ana papĕrangan | 

yĕn waktu Luhur myang Ngasar || 

7. Ngalamate awon sami | 
waktu Mahrib uga awon | 
lawan waktu Ngisa nglamatipun | 
pan patin-pinatin | 

mung wong agung kewala | 

wong cilik katut kewala 

8. Padha sidĕkaha nuli | 

mung bubur dhawĕt kemawon | 
dene donganira donga Rasul | 
tan pĕgat mĕmuji | 
aywa na kara-kara | 
wong agung tulus tĕntrĕma || 

9. Gantya wulan Sawal wanci | 
waktu Subuh winiraos | 
ngalamat ana satru yĕn ing wĕktu | 

Luka ngalamatnĕki | 

ana lara mawarna | 
myang akĕh jalma palastra || 

10. Yĕn waktu Luhur marĕngi | 
ngalamate ana katong | 

ingkang puput yuswa Ngasar wĕktu | 

ngalamatirĕki | 

akĕh kang bumi rusak | 

yĕn waktu Mahrib ngalamat || 

11. Kĕh wong suka sukĕng galih | 
waktu Ngisa nglamat awon | 
parĕk ana pĕrang ingkang agung | 
sidĕkaha sami | 

bubur kang warna-warna | 
donganĕ Ĕmas-kumambang || 

12. Gantya Dulkangidah sasi | 
lamun nuju waktu Suboh | 
wowohan padha nuju | 
uwohe andadi | 
kalamun waktu Luka | 
nglamat ana blai prapta || 

13. Yĕn waktu Luhur marĕngi | 
nglamat udan kĕras rawoh | 
lamun waktu Ngasar ngalamatipun | 
ingkang bĕcik-bĕcik | 

tan ana paran-paran | 

yĕn waktu Mahrib ngalamat || 

14. Kĕh wong suka-suka ngĕnting | 
wĕktu Ngisa nglamat awon | 

akĕh wong kang rawuh sidkahipun | 
sĕga liwĕt nĕnggih | 
sabarang iwak kĕna | 
donga Salamĕt kewala || 

15. Wulan Bĕsar amungkasi | 
nglamate kang palindhon | 
lamun waktu Subuh nglamatipun | 

akĕh sato sami | 
ingkang agalak-galak | 
kalamun ing waktu Luka || 

16. Ana pĕrang nglamatnĕki | 
kalamun ing waktu Lohor | 
nglamat kĕh lalara Ngasri waktu 
pan ngalamatnĕki | 

kĕh sato ingkang pĕjah | 
waktu Mahrib kang ngalamat || 

17. Akĕh janma ingkang prapti | 
padha kaluwĕn kalĕson | 
lamun wĕktu Ngisa nglamatipun 
larang pangan yĕkti | 

sidĕkah sĕkul abang | 
kalawan sĕkul kang pĕthak || 

18. Warna papat iwak pitik | 
dĕnolaha kang miraos | 

irĕng abang tulak lawan pingul | 
Kubur donganĕki | 
bab palindhon wus tĕlas | 
jĕbĕng kabĕh kang kawĕdhar || 


18 IV. Tatacara tuwin upacara mantu 

Ki Pujangkara nĕdhĕng-nĕdhingipun siyaga badhe mantu putra-putrinipun 
kanthi upacara mawarni-warni. Amat Tĕngara tuwin Mas Cĕbolang 
katimbalan. Dhatĕngipun pinuju Ki Pujangkara manggihi Nyai 
Cundhamundhing, jagal, kapasrahan lan sampun kulina nggarap daging 
maesa. Kangge pasugatanipun para tamu pancĕn badhe mragad maesa. Nyai 
Cundhamundhing nĕrangakĕn bab mragad maesa sarta murih dagingipun 
sagĕd babar/dados kathah tur tumanja sadaya. Ngaturi katrangan 
sakalangkung jangkĕp bab nama-namanipun daging ing awakipun maesa. ... 
kaca 137-144. 

19. Iku ujare kang tulis | 
piridan kang wus kalakon | 
iki uwis wayah lingsir dalu | 
prayogane sami | 

angaso benjang-enjang | 
karone padha baliya || 

20. Kang liningan mundur sami | 
ing dalu tan winiraos | 
nahan enjangira wangsul | 

Ki Juru myang rabi | 

lagya manggihi jagal | 

Nyi Cundhamundhing juragan || 

21. Mas Cĕbolang wus mangarsi | 

Ki Amat jĕjĕrnya lunggoh | 

Pujastuti lingnya mila (m)bakyu | 

(n)dika kula aturi | 

pinarak mring wismamba | 
yĕn pinarĕng dening Allah || 

22. Benjing wulan ngajĕng niki | 
kula badhe ewoh-ewoh | 
nglakĕkakĕn anak nanging amung | 
climĕn datan mawi | 

sĕdhahan undang-undang | 
tamune mung para kadang || 

23. (m)Bakyu dhangana panggalih | 
dados pangajĕnging pawon | 
mĕnggah babing ulam ecanipun | 
amidhe utawi | 

amaragat piyambak | 
kula amanut kewala || 

24. Nyi Cundhamundhing turnya ris | 
prayogi mragat kemawon | 
babar ingkang ulam bilih ulun | 
ingkang anĕnggani | 

saĕstu sagĕd wijang | 
sanĕs-sanĕs ingkang ulam || 

25. Nyi Pujas ling kadi pundi | 
kula ĕstu dĕrĕng wĕroh | 
namining kang ulam manggĕnnipun | 

(m)bakyu yĕn marĕngi | 

mugi kapratelakna | 
dhandhang sranduning maesa || 

125. Dhandhanggula 

1. Nyai Mundhing aturira aris | 
wijangipun sranduning maesa | 
gangsal perangan cacahe | 
sirah sasampunipun | 

pisah lawan jangganirĕki | 

punika sagolongan | 

gronggongan dwinipun | 

jĕrowan katiganira | 

suku kalih ing ngajĕng sakawannĕki | 

suku wingking gangsalnya || 

2. Mapan sirah sasampunirĕki | 
pisah lawan jangganing maesa | 
nami tuwin panggonanne | 
cucal sirah puniku | 

kang ngĕmuli sirahirĕki | 
kuping sangandhap singat | 
klambit sirah muhung | 
kang ngĕmuli pipinira | 

bongos lambe ingkang nginggil manggĕn (n)jawi 
gobog poking talingan || 

3. Kang katingal ing kanan myang kering | 
dhuwĕr poking kuping lĕbĕt (ng)gĕnnya | 
sluhan bĕdhahan mripate | 

koncĕr gobog puniku | 

wontĕn tĕngĕn ing kanan kering | 

kalambit gulu apan | 

kĕmul daging gulu | 

lambe gangsa (n)jawi apan | 

lambe ing ngiringan cĕlak ĕbam cringih | 

kadhangan manggĕnnira || 

4. Anĕng ing lĕbĕt kang poking kuping | 
kadhalan jamang lawan sabrangan | 
samya nĕng cĕngĕl ĕnggonne | 
wayang ototing gulu | 

ingkang nginggil jamang manggĕn ing | 
cĕngĕl wingkinging singat | 
pipi kalihipun | 

mripat kalih ngandhap singat | 
gajih mripati buntĕl tancĕping kang manik 
kadhalan manggĕnnira || 

5. Sangandhaping pipi kanan kering | 
tangkĕp pinggir pipi lĕbĕt (ng)gĕnnya | 
asinan ngandhap pipine | 

tigasan pan ing gulu | 
lambe gangsa lĕbĕt utawi | 
cĕthak agĕng punika | 
tumĕmplĕk ing balung | 
otot adaini (ng)gĕnnya | 
sirah gulu dumugi badanirĕki | 
dene kang balung mripat || 

6. Ingkang tinancĕpan mripat kalih | 
balung uwang-uwang ingkang ngandhap | 
dumugi janggut watĕse | 

untu pan kathahipun | 

tamtu tigangdasa nĕm iji | 

lidhah cangkĕm (ng)gĕnnira | 

pok lidhah puniku | 

anĕng ing tĕlak manggĕnnya | 

sanggar apan sambunganing lidhahnĕki | 

kaliyan gurungira || 

7. Sĕntil balung tĕlak ingkang nginggil | 
asinan kang cakĕt sĕntil (ng)gĕnnya | 
gurung anĕng ing tĕlake | 

utak salĕbĕtipun | 

balung pathak warnanya putih | 

sogokan pan ing jangga | 

janur otot irung | 

balung janur balung grana | 

balung pasung ing irung manggĕnnirĕki | 

pĕthak alit punika || 

8. Pan ing gusi nglĕbĕt manggĕnnĕki | 
congor lambe ing lĕbĕt (ng)gĕnnira | 
bungur tumĕmpĕl irunge | 

pathak sanginggil bathuk | 
curi balung kang dĕntancĕpi | 
sungu kalih punika | 
klampit curi muhung | 
kang ngĕmuli curinira | 

sungu ingkang nĕng sirah kanan myang kering | 
tamat pisahing sirah || 

9. Peperangan kalih kang winarni | 
garonggongan wusing kinĕlĕtan | 
sarta kasampilan rĕke | 

cucal ingkang rumuhun | 

angĕmuli badaning mundhing | 

wulu tumancĕp cucal | 

thĕthĕlan puniku | 

kang tumĕmplĕk wontĕn cucal | 

balung topĕng pisahing sirah lan janggi | 

ĕlĕd-ĕlĕd punika || 

Jilid 2 - Kaca : 139 

10. Ingkang jajar lawan gurungnĕki | 
daging ĕlĕd cĕlak gurung (ng)gĕnnya | 
punuk pok gulu ngajĕnge | 

jajalak ĕnggĕnnipun | 

cĕnggĕr ngandhap punuk (ng)gĕnnĕki | 

loloh kiwa tĕngĕnnya | 

punuk ĕnggĕnnipun | 

gigir loloh kering kanan | 

iangkang punuk balung kolek sawingkinging | 

ing punuk myang jalakan || 

11. Klambit dhadha ingkang angĕmuli | 
daging dhadha koncĕr dhadha (ng)gĕnnya | 
kiwa tĕngĕning dhadhane | 

balung malang (ng)gĕnnipun | 

satĕngahĕ balung dhadhĕki | 

sandhunglamur unggyannya | 

pucuking babalung | 

wĕkasan iga ing cĕkak | 

balung tutup dhadha pok balung dhadhĕki | 

klambit ngĕmuli dhadha || 

12. De sayadan tangkar kang ngĕmuli | 
lĕmpĕng kanan kering ĕnggĕnnira | 
balung tangkar ing pucuke | 

iga lĕmpĕng (ng)gĕnnipun | 
tangkar ingkang tumĕmpĕl maring | 
balung tangkar (ng)gĕnnira | 
lĕmungsir puniku | 
gigir tĕngah ula-ula | 

tĕkĕng cĕthik yam-ayam ngandhap lĕmungsir | 

kĕlĕt balung la-ula || 

13. Walima pan sirahe lĕmungsir | 
ingkang cĕlak bubuntut (ng)gĕnnira | 
tlĕcĕr nĕmplĕk lĕmungsire | 

nĕng kiwa tĕngĕnipun | 

dene kĕbĕt ingkang lĕmungsir | 

pan sĕsĕtaning iga | 

kĕbĕt iga muhung | 

tumĕmplĕk wontĕn ing iga | 

de enggok-enggokan iga (ng)gĕnnirĕki | 

wontĕn pucuking iga || 

14. Pan sayadan ingkang angĕmuli | 
iganira ing kering myang kanan | 
balung kropyak la-ulane | 

de olor isinipun | 

balung kropyak kasĕbut ngarsi | 

balung iga (ng)gih ika | 

sayadan kropyak mung | 

lĕd-lĕd sambungan la-ula | 

de palwalang yĕka ta manggĕnnirĕki | 

ing sawingkinge tĕpak || 

15. Ingkang ngarsa dumugi ing gigir | 
ulur lĕbĕt anĕng ula-ula | 

kang lĕbĕt nĕmplĕk balunge | 

gĕmbĕl daging binungkus | 

ing sayadan lĕmpĕngirĕki | 

ginjĕl ing garonggongan | 

nging palwalang katut | 

jambal ing lĕmpĕng (ng)gĕnnira | 

planggodhong ing lĕmpĕng ragi ngandhap kĕdhik | 

de balung planggodhongan || 

16. Katutaning iga pucuknĕki | 
balung dhikul ula-ula ingkang | 
gigir tĕkĕng jalakane | 

olor isining dhikul | 

de sayadan dhikil puniki | 

sambungan tulang jalak | 

tĕkĕng gigir wau | 

cĕthik bundĕr cĕthik nyata | 

dene cĕthik panjang cĕthik blĕntrĕng jĕkti | 

tutup cĕthik punika || 

17. Pupungkasan ingkang cĕthik wingking | 
kawĕt ing sangandhap silit (ng)gĕnnya | 
kĕcĕr pĕdhotan sampile | 

pakĕm buthung gĕnnipun | 
balung pakĕm babalungnĕki | 
buthung kasĕbut ngarsa | 
olor isinipun | 
ing balung pakĕm punika | 

dene cupu bĕnabĕne balung sampil | 
kang wingking kalih pisan || 

18. Cucal buntut pok dumugi pĕthit | 
daging buntut ing buntut (ng)gĕnnira | 
cicir balung ing buntute | 

isi olor jronipun | 

dene ulurgantung (ng)gĕnnĕki | 

tumĕmplĕk rongkong aran | 

wujud daging alus | 

kulung tumĕmplĕk ing tulang | 

ula-ula ing lĕbĕt ĕnggĕnnirĕki | 

de balung kulung apan || 

19. Ula-ula ing lĕbĕt nglĕrĕsi | 
jajalakan olor isinira | 

(ng)gih babalung kukulunge | 
dene ulure rambut | 
tumĕmplĕk ing cĕthik (ng)gĕnnĕki | 
sayadan kĕmulira | 
ula-ulanipun | 

ing lĕbĕt awit jajalak | 

tĕkĕng silit tĕlas pangundhuhirĕki | 

saranduning gronggongan || 

20. Perangan tri ing mangkya winarni | 
pangundhuhe ingkang jĕjĕrowan | 
wusing gronggongan binĕdhĕl | 
buntut ingkang rumuhun | 
pungkasaning gugurung saking | 
ing lidhahing maesa | 

de tala puniku | 

ngĕmuli buntut kang cĕlak | 

lawan gurung de gurung pok ilat dugi | 

tuntut kasĕbut ngarsa || 

21. Kĕbuk limpa jajar tuntut sami | 
ati agĕng sawingkinging klamar | 
dene ati pangasihe | 

siwiling manah wau | 
ati tanggal sami pangasih | 
lamak-ati gantilan | 

-ning manah puniku | 
rĕmpĕlu tumĕmplĕk manah | 
sambung ingkang kadi kalong warnanĕki 
wontĕn gantilan manah || 

22. Gajih sumbang wontĕn gantilaning | 
ingkang sumbang kalawan ing manah | 
klamar ngĕlĕti isine | 

kalayan babat nurut | 
pungkasaning iganirĕki | 
iso warni sasanga | 
srĕgan thithĕk buntu | 
bĕngkok boyok lamak ĕpang | 

kang sibobol manggĕn ngrompol sawingingkinging 
kalamar ngajĕng babat || 

23. Dene babat wowolu kang warni | 
galĕng pudhak gunting lĕngkong gawan | 
tawon lunyu myang sumpinge | 
ngadhudhuk ngandhapipun | 

iso ingkang kasĕbut ngarsi | 

tlethong ing nglĕbĕt babat | 

sayadan puniku | 

ingkang angĕmuli badan | 

de thethelan kang tumĕmplĕk gantilaning | 

babat kasĕbut ngarsa || 

24. Impĕs ing puyuhan ĕnggĕnnĕki | 
pajalĕran kawadonan (ng)gĕnnya | 
sami nĕng ngajĕng kawĕte | 
konthol ingkang gumandhul | 
wontĕn kawĕt de isinĕki | 
winastan paringsilan | 

klĕpon ngajĕngipun | 
impĕs yĕku wadhah anak | 
kapur susu pucukipun nami pĕnthil | 
tamat amung punika || 

25. Peperangan sakawan winarni | 
pangundhuhing sampil ingkang ngarsa | 
kalih pisan datan pae | 

babon ngajĕng rumuhun | 
panggĕnnya wontĕn pucuking | 
tĕpak ingkang jalakan | 
sangandhaping punuk | 
bĕdhudhug lan babon jajar | 
sor jalakan tlusuk satĕngahirĕki | 
bĕdhudhug babon ngarsa || 

26. ĕpang sirah ngandhap babon (ng)gonning | 
cĕngĕl sangandhaping ĕpang sirah | 
kados gĕgandhik warnine | 

kĕthĕng tlusuk puniku | 

pinggir babon ĕnggĕnirĕki | 

kĕris sor babon (ng)gĕnnya | 

tunjung ngandhap dhuwung | 

kisijangan ngandhapira | 

ingkang tunjung kisitunjung jajarnĕki | 

kalawan kisijangan || 

27. Dene dĕlĕg ing pundhak (ng)gĕnnĕki | 
dene lawanan dĕlĕg ĕnggĕnnya | 
pundhak dumugi dhadhane | 
koncĕr dĕlĕg puniku | 

ugi pundhak dhadha dumugi | 
buncit pinggir sampil pan | 
dumugi ing kulung | 

agandhĕng kalawan dhadha | 
dene ingkang winastan asinan buncit | 
ing gulu ngajĕng pundhak || 

28. Bangsĕng-kĕlĕk ing dhadha kang ngarsi | 
ampih-ampih pundhak clak jalakan | 
dene sorog panggĕnnane | 

krakĕt tatĕpak balung | 

polok soring soroganĕki | 

de pupuk ngapit jalak | 

mangkya gĕthĕng punuk | 

sapinggiring punuk ngandhap | 

janggut ampih-ampih nĕng ngandhapirĕki | 

pupunuk krakĕt tulang || 

29. Kĕbĕt-pĕlok ing dhadha (ng)gĕnnĕki | 
bencok sanginggil dhĕngkul (ng)gĕnnira | 
de balung suri pinggire | 

balung tĕpak puniku | 

balung pĕnthong tĕpakirĕki | 

balung sikut punika | 

balung sampil ngayun | 

sanginggil dhĕngkul prĕnahnya | 

sungsum apan sining balung sikut yĕkti | 

otot campur punika || 

30. Otot tracak tĕkĕng dhĕngkulnĕki | 
otot gĕgĕr buntut tĕkĕng jalak | 
otot gung kĕncĕt prĕnahe | 

otot gunting puniku | 

salĕbĕting campur (ng)gĕnnĕki | 

sayadan garĕs ingkang | 

nlakup garĕs balung | 

sayadan curi jro tracak | 

pan sayadan sapitan ingkang ngĕmuli | 

calakuthikanira || 

31. De sapitan sangandhaping thithil | 
sirah cĕcak ing cingklok prĕnahnya | 
ketelan manggĕn tĕpine | 

tracak ngandhap puniku | 

cucal kikil ambuntĕl kikil | 

balung garĕs punika | 

tracak tĕkĕng dhĕngkul | 

isi sungsum lĕbĕtira | 

tracak apan ingkang angĕmuli curi | 

de balung dalamakan || 

32. Tinutupan ing taracaknĕki | 
balung gathĕng ing tracak ngalela | 
de balung clakuthikane | 

tĕngah tracak (ng)gĕnnipun | 
isi sungsum de balung wajik | 
thithil tracak ing wuntat | 

sungu wajik dunung | 

pucuking wajik punika | 

balung thĕngklik ros-rosan dhĕngkul wus titi 

sranduning suku ngarsa || 

33. Peperangan gangsal amungkasi | 
pangundhuhing sampil kalih wuntat | 
wus sah klayan gronggongane | 
sĕlap ingkang rumuhun | 

cĕlak kawĕt panggĕnannĕki | 
pĕnthul salĕbĕt sĕlap | 
tumĕmplĕk ing balung | 
sumping sangandhaping sĕlap | 
de asinan cĕlak ing cawĕt (ng)gĕnnĕki | 
gitik sarta don (ng)gĕnnya || 

34. Dene gĕthĕng sangandhaping gitik | 
gandhik sanginggiling kĕncĕt (ng)gĕnnya | 
kĕpuh ngandhap gandhik (ng)gĕnne | 
kising daging puniku | 

sanginggiling kĕncĕt (ng)gĕnnĕki | 

limas cĕlak kalawan | 

buntut prĕnahipun | 

angĕtan sangandhap limas | 

kumol ugi ngandhap limas ĕnggĕnnĕki | 

pinggire kijing rannya || 

35. Dene pudhak manggĕnnipun nĕnggih | 
nĕng lĕbĕting lĕmpĕng kering kanan | 
klambit pudhak kĕkĕmule | 

sampil lĕbĕt puniku | 

balung uling balunging sampil | 

isi sungsum puniku | 

daging kwalon muhung | 

daginge kikil ing wuntat | 

kikil wingking pĕcahe sami ing ngarsi | 

tamat blabak maesa II 


126. Balabak 

1. wontĕn malih kang dĕrĕng kasĕbut ngarsa 
namane | 

kang rumiyin irah-irahan punika | 
kulĕme | 

kang wontĕn ing lĕbĕting sirah sadaya 
manggĕnne || 

2. Ingkang nami sarehan tatal wangunan | 
ulame | 

daging sae dene kang nami pĕthilan | 
tatale | 

daging awon pancĕn dadya darbĕkira | 
gubĕle || 

3. Ingkang nami thethelan saugi tatal | 


Jilid 2 - Kaca : 143 


< Serat Centhini Jilid 02 - Halaman : 186 > 


daginge | 

abrit pĕthak ingkang katut wontĕn cucal | 
sartane | 

wontĕn babat dene kang nama cacahan | 
daginge || 

4. Ingkang taksih kĕlĕt wontĕn ula-ula | 
balunge | 

awit cĕngĕl dumugi ing pucakira | 
buntute | 

ingkang nami olor gajih isinira | 
balunge || 

5. Ingkang nami dhĕndhĕng (ng)gih punika ulam 
ginawe | 

tipis-tipis apan lajĕng pinĕcakan | 
kaĕpe | 

dene ingkang nama paru (ng)gih punika | 
kĕbuke || 

6. Sasampunipun ginodhog lajĕng dhinĕndhĕng | 
kaĕpe | 

dene dhindhih ĕrah ingkang taksih mĕntah | 
lajĕnge | 

sarinipun dhidhih sinaring ing irig | 
ginodhog || 

7. Kang saringan winastanan sarĕn pĕthak | 
namane | 

ampasipun winastanan sarĕn abrit | 
de cĕcĕk | 

cucal kang ginodhog lajĕng dĕnris-iris | 
kaĕpe || 

8. Ingkang nami krĕcĕk sami ugi cĕcĕk | 
kaote | 

wusing pine lajĕng kaungkĕp kalawan | 
lisahe | 

pangolahnya ginorĕng krupuk namanya | 
gurihe || 

9. Ingkang nami rambak wontĕn warni gangsal | 
cacahe | 

saking sikil cucal agĕng pajalĕran | 
dhigule | 

myang sayadan agĕng kandĕle tan racak | 
wujude || 

10. Ingkang nami gajih topong wontĕn babat | 
sumpinge | 

dene gajih tigawĕlas warninira | 
namane | 

walĕr wadhuk dhadha ginjĕl cĕcangklakan | 
tangkare || 

11. Ulur jambal impĕs buncit tĕnggok limas | 
palwalang | 

dene grabyas sasayadaning sadaya | 
gajihe | wus sĕlĕsih nama badaning maesa 
srandune II 


12. Lagya kĕndĕl kasaru Nyi Padmasastra | 
dhatĕnge | 

ingaturan pinarak cakĕt ki wisma | 
lungguhe | 

sawusira sinambrama myang sinĕgah | 
gantĕne || 

13. Pujastuti matur mring Nyi Padmasastra | 
tĕmbunge | 

uwa kula saĕstu mĕling sĕkaran | 
diangge | 

para rencang utawi wayah sampeyan | 
pangantĕn || 

14. (ng)Gih sandika ingkang dĕnpundhut punapa 
namane | 

o lah uwa saĕstune kirang tĕrang | 
rikine | 

lah ta uwa mugi kapangandikakna | 
warnine || 

15. Nyai Padmasastra lajĕng mĕdharsabda | 
tĕmbunge | 

langkung kathah mĕnggah sĕkaran punika | 
cacahe | 

ingkang kula aturkĕn kang wus kalimrah | 
kaangge || 

16. Sindur wlaka dhasar jingga sĕrĕt pĕthak | 
kaliye | 

sindur ĕmas sĕrĕtipun ijĕm dhulang | 
sanĕse | 

de siwalan copot wungu byur sĕrĕtnya | 
pĕthake || 

17. Dewa-yuwa wungu sĕrĕt ijĕm dhulang | 
sanĕse | 

mangkya dhasar gadhung sĕrĕtipun jingga | 
namane | 

klabang-antup yĕn sĕrĕt wungu gĕndholak | 
namane || 

18. Panji pilis bilih sĕrĕtipun pĕthak | 
namane | 

(ng)gih punika pandhanbinĕthot wus tĕlas | 
kang sĕrĕt | 

mangkya ingkang sĕkaran mawi tĕngahe | 

namane 


19. Gulaklapa tĕngah pĕthak pinggir jingga | 
kaliye | 

podhangnusup sari jingga tĕngah jĕnar | 
tigane | 

pacingtawa tĕngah jambon pinggir jingga | 
ing mangke || 

20. Pareanom dhasar gadhung tĕngah jĕnar | 
kaliye | 

gadhungmlathi dhasar gadhung tĕngah pĕthak 
tigane | 

mayangmĕkar dhasar gadhung ijĕm dhulang | 
tĕngahe || 

21. Sakawane papasan-matĕng punika | 
warnine | 

dhasar gadhung ĕbyur tĕngahipun jingga | 
maliye | 

kĕmbang-kangkung dhasar wungu tĕngahira | 
pĕthake || 


19 Tamu Nyai Padmasastra, ahli sungging ngaturi katrangan bab sinjang-sinjang 
sĕratan (bathik) tuwin sĕratan-bathik ingkang dados awisan. Ugi awisan 
nyĕrat bathik. ... 
kaca 144-146. 


22. Ratubĕndu dhasar wungu tĕngah jingga | 
katrine | 

kĕmbang waru dhasar wungu tĕngah jĕnar | 
dadare | 

kĕmbang-blimbing dhasar wungu ijĕm dhulang 
tĕngahe || 

23. Paru-paru dhasar wungu tĕngahira | 
jambone | 

kĕmbang bĕnguk dhasar wungu tĕngahira | 
birune | 

dene ingkang winastanan bangun-tulak | 
warnine || 

24. Cĕmĕng ĕbyur dene tatĕngahanira | 
pĕthake | 

alas-kobong cĕmĕng tĕngahira jingga | 
ing mangke | 

sasĕkaran ingkang warnanipun tiga | 
corĕke || 

25. Puspa-dara dhasar wungu kĕndhit pĕthak | 
tĕngahe | 

kuning-dadar de panji-lĕng-lĕng punika | 
dhasare | 

wungu sĕkar kĕndhit pĕthak tĕngah jingga | 

kaliye || 

26. Panji-gandrung dhasar wungu kĕndhitira | 
ijĕme | 

tĕngah jingga ganti malathi-salangsang | 
namane | 

dhasar gadhung kĕndhit pĕthak tĕngah jingga | 
sĕmune || 

27. Mantĕn-anyar dhasar gadhung kĕndhit jingga | 
tĕngahe | 

pĕthak mĕmplak dene kang nami bandhoga | 
dhasare | 

gadhung sĕpuh kĕndhit jĕnar tĕngahira | 
jinggane || 

28. De onĕngan gadhung kĕndhit wungu tĕngah | 
putiye | 

tamioyi gadhung kĕndhit wungu tĕngah | 
ijĕme | 

gunungsari gadhung kĕndhit wungu tĕngah | 
kuninge || 

29. Mung punika kang wus kaprah kangge jalma | 
warnine | 

kang tan pantĕs kaagĕm kalangkung kathah | 
cacahe | 

amung tumrap kaangge sajĕn kewala | 
damĕle || 

30. Kang wus tumrap sajĕn sanadyan pantĕsa | 
dĕnangge | 

ing titiyang saĕstu kirang prayoga | 
saene | 

siningkiran supadinira widada | 
karsane || 

31. Sasĕkaran tan wontĕn awisanira | 
ĕstune | 

amung singit tan kenging kinira-kira | 
halate | 

kang sampun mupakat kacriyos dumadya | 
agĕme || 

32. Para luhur para nataning lĕlĕmbut | 
dhanyange | 

mangka wontĕn ingkang purun-purun (n)jarag | 
angangge | 

kathah ingkang anĕmahi tan prayoga | 
tiwase || 

33. wontĕn ingkang botĕn kenging babarpisan | 
kaangge | 

iyasaa kewala ugi tan kĕna | 


< Serat Centhini Jilid 02 - Halaman : 190 > 


sanĕse | 

naradipa ugi tan kĕna ngagĕma | 
slirane || 

34. Muhung kagĕm sajĕn saking karsa nata | 
kenginge | 

(ng)gih punika dara-muluk namanira | 
dhasare | 

wulung dilĕm kĕndhit pĕthak tĕngahira | 
wulunge || 

35. Kacariyos punika agĕm sri nata | 
mandhirĕng | 

ardi Lawu ngratoni lĕlĕmbut arga | 
ĕrĕhe | 

satunggilnya wastanipun udaraga | 
dhasare || 

36. Tigang warni wungu gadhung miwah jingga | 
sĕrĕte | 

wiyaripun tigang nyantun udakara | 
warnine | 

pinggir jingga nuntĕn ijĕm sorot jĕnar | 
birune || 

37. Tinon wingit kadya kukudhung wangkawa | 
gĕbyare | 

(ng)gih punika agĕm dalĕm pramĕswara | 
(n)Dalĕpĕh | 

ajĕjuluk Kangjĕng Ratu Widanangga | 
sartane || 

38. Agĕm dalĕm Kangjĕng Ratu ing Tunjungbang 
prajane | 

ing tĕlĕnging sangantĕn kidul punika | 
kratone | 

kang anduduk (n)Jĕng Ratu Kidul minulya | 
parabe || 

127. Mĕgatruh 

1. Bilih wontĕn dhawuh dalĕm sang aprabu | 
yasa sĕkaran kang nami | 

uda-raga dara-muluk | 
ingkang (ng)garap kĕdah rĕsik | 
ing (n)jawi miwah ing batos || 

2. Jroning garap padupan kĕdah kumĕlun | 
kang langkĕp sĕsajĕnĕki | 

sajĕn sabĕn dintĕn santun | 
saupami kirang rĕsik | 
dupa sajĕn tan mirantos || 

3. Pan saĕstu lajĕng wontĕn angin agung | 
maligi ing griya mami | 

kang (ng)garap kadhang sumaput | 

botĕnipun lajĕng sakit | 
tĕrkadhang tumĕkĕng layon || 

4. Mila kĕdah angatos-atos satuhu 
botĕn kenging ginagampil | 
ĕstu agĕng halatipun | 
paran kang dipun karsani | 
kula mung cumadhong dhawoh 


20 Kasambĕt dhatĕngipun Nyai Sriyatna ingkang nĕrangakĕn bab warni- 
warnining sajĕn gadhah damĕl mantu kalĕbĕt pĕndhĕman, guwakan, sajĕn 
tarub, sajĕn dandang pawon tuwin adang, sajĕn majang patanĕn, sajĕn 
siraman, sajĕn paĕs, sajĕn nyukur pangantĕn jalĕr, sajĕn ningkahan, sajĕn 
pĕngulu, panĕbus kĕmbar-mayang, majĕmukan, mĕmule, saratipun pĕnganiĕn 
boyongan, tuwin sapĕkĕnan. ... 
kaca 147-158. 

5. Nyai Pujastuti awacana arum | 
mĕnggah cacah tuwin warni | 
atanapi tumrapipun | 
kacĕkaping sadayĕki | 
sumangga uwa kemawon || 

6. Sampun mawi wagugĕn tyas saha rikuh | 
rĕrĕgĕn kapanggih wingking | 

janji kacĕkap kang pĕrlu | 
kula mangke angaturi | 
patumbasanipun lawon || 

7. Kathahipun salangkung reyal rumuhun | 

Padmasastra wus atampi | 

myang sinagahan sadarum | 
kasaru wau kang prapti | 

Nyai Sriyatna wus lunggoh || 

8. Pujastuti ngacarani tamunipun | 
mangga (n)dika parĕng ngarsi | 
lami ulun ngayun-ayun | 
punapa sami basuki | 

Nyai Sriyatna lingnya lon || 

9. Pandongamu iya bĕng padha rahayu | 
nahĕn para tamu sami | 

sadaya atur rahayu | 

Nyai Sriyatna nanggapi | 
iya padha karahayon || 

10. Pujastuti amingsĕr dĕnnira lungguh | 
sarta aturira aris | 

bok cilik bilih panuju | 
winantu dhanganing galih | 
badhe damĕle pun Bruwok || 

11. Rĕhning kula dĕrĕng sumĕrĕp saĕstu | 

bab sarat amangun kardi | 
sajĕn ing sasaminipun | 
bucalan mulĕn kĕndhuri | 
sadaya punika borong || 

12. Dhuh (m)bok-cilik ngandikakna warninipun 
kula lajĕng nyadhiyani | 

Nyai Sriyatna lingnya rum | 

iya aja walangati | 

lah mangkene kang wus klakon || 

13. Sadurunge ngadĕgake ingkang tarub | 
sumur sajroning capuri | 

lan sakiwa tĕngĕnipun | 
kabĕh sarat dicĕmplungi | 
krambil satabone wutoh || 

14. Lan pĕndhĕman iku prĕlokna rumuhun | 
ing ngarĕp regol ing (n)jawi | 

myang ngarĕping pintu-pintu | 
kang kaambah nambut-kardi | 
tuwin tĕngah latar kono || 

15. Lan ing dlanggung prapatan kang bakalipun 
ingambah benjang yĕn mulih | 

marang omahe kang jalu | 
barĕng kalawan (m)buwangi | 
kabĕh iku dikalakon II 


16. Kang pĕndhĕman arupa lĕnga nyagĕndul | 
kalawan kang tigan pitik | 

kĕmiri kang gĕpak jĕndhul | 
kluwak dhĕle kacang ruji | 
gĕrĕh pĕthĕk ampo uwos || 

17. Dhuwit amung saprapat tan kĕna langkung 
dadi siji diwadhahi | 

ing ĕmpluk anyar tinutup | 
bĕndha dene kang nĕng takir | 
jĕnang abang baro-baro || 

18. Gĕcok mĕntah matĕng gantale ywa kantun 
de buwangan saka kori | 

pawuhan pakiwan sumur | 
jĕnang putih jĕnang abrit | 
lawan jĕnang baro-baro || 

19. Gĕcok mĕntah matĕng sĕkar gantalipun | 
(n)dhog pitik bĕras kĕmiri | 

kluwak dhĕle artanipun | 
saprapat lan kacang ruji | 
padha lan pĕndhĕman rĕko || 

20. Slamĕtana adĕge ingkang tatamb | 

rong ambĕng sĕga luluti | 
lan rong ambĕng sĕga wuduk | 
nĕm ambĕng basahan nasi | 
golonge rorikur jodho || 

21. Jajan pasar dhawĕt rujak wadhah katut | 
pĕcĕl pitik jangan mĕnir | 

lĕmbaran jagowan pingul | 
jĕnang abang putih baning | 
lawan jĕnang baro-baro || 

22. Jongkong inthil pisang ayu sĕdhah ayu | 
pinĕpakan abonĕki | 

jambe gambir (m)bako apu | 
ujub pasrahna mring naib | 
sayĕktine uwis wĕroh || 

23. Sajĕn awit ambĕlĕh maesa iku | 
panggang tumpĕng krambil siji | 
jajan pasar aywa kantun | 

gula krambil jodhog kĕndhi | 
kalasa pandhan sawiyos || 

24. Tindhih dhuwit suwung saprapat puniku | 
ingkang kok anggo susulih | 

sarat linggih gigiripun | 
mesa sawuse tinali | 
iku kudu nganggo prabot || 

25. Kĕmbĕn bangun-tulak sinjang tuluh-watu | 
kulambine wulung langking | 

(ng)gendhong tĕtĕl nganggo payung | 
klasa ginĕlar ing gigir | 

nulya lininggihan gupoh || 

26. Karo jawab mangkene ing tĕmbungipun | 

Ki Gumbrĕg panyuwun mami | 
momonganmu dak(ng)go mantu | 

bisaa babar (m)brĕkati | 
sarta turah karahayon || 

27. Sajĕn adang manut dĕging dandangipun | 
dandang siji sajĕn-siji | 

panggang tumpĕng klapa wutuh | 
jajan pasar jodhog kĕndhi | 
gula klapa tangkĕp wutoh || 

28. Gĕdhang suruh saprabote ayu-ayu | 
kalasa pandhan sawiji | 

rong wang saprapat artĕku | 
arahĕn rambah kaping tri | 
dandang binorĕhan klomoh || 

29. Wusing ngadĕg kang kutug aywa kalimput | 
ing pawon mangkono ugi | 

sabĕn wus dadi kang latu | 

aywa lali anyĕmplungi | 

mĕnyan mring cangkĕming pawon || 

30. Sajĕn gĕdhong bĕras ing mangkya winuwus | 
panggang tumpĕng krambil siji | 

klasa pandhan bĕras payung | 
jajan-pasar gula krambil | 
lawe kĕndhi lawan jodhog || 

31. Jadah wajik gĕdhang ayu suruh ayu | 
rĕrangkene jungkat suri | 

kaca kĕmbang borĕh arum | 
mĕnyan nganggo tindhih dhuwit | 
rong uwang saprapat wutoh || 

32. Sajĕn pawon gĕdhong ulam gĕdhong sĕkul | 
gĕdhong dharan gĕdhong sirih | 

lawan sajĕn gangsa agung | 
sajĕn paturon pangantin | 
cacah warnane tan seos || 

33. Panggang tumpĕng jajan pasar krambil wutuh 
jadah jĕnang gula krambil | 

kĕmbang borĕh mĕnyanipun | 
kaca cilik jungkat suri | 
klasa pandhan kĕndhil jodhog || 

34. Suruh ayu saprantine gĕdhang ayu | 
rong wang saprapat kang tindhih | 
tĕkan ing sapasaripun | 

amung rambah kaping kalih | 
utama luwih ping pindho || 

35. Sajĕn majang patanĕn (n)jaba jronipun | 
panggang tumpĕng pitik urip | 

klapa wutuh cacahipun | 
kabĕh iku ngloro iji | 
kalawan rong kati uwos || 

36. Lĕnga kacang uga amung loro gĕndul | 
klasa pandhan tĕlu iji | 

panganan tumpĕng tĕtĕlu | 
jajan pasar jungkat suri | 
kaca mĕnyan sĕkar konyoh || 

37. Gĕdhang ayu suruh ayu jambe ayu | 
ĕnjĕt mĕnthur gambir kuning | 
jadah wajik pondhoh biru | 

padha tinĕtĕla sami | 

pring sadhapur inthil jongkong || 

38. Lĕr-ulĕran kalĕpon gimbal cĕngkaruk | 
palĕrĕt srabi kang putih | 

pindhang antĕp kalakipun | 
pĕcĕl pitik jangan mĕnir | 
pitung jodho sĕga golong || 

39. Sĕga wuduk lĕmbaran ayam kang wutuh 
gĕrĕh juwi mung sarakit | 

rong wang saprapat artĕku | 
lan sadhiya mayang wangi | 
miwah cacarangan suroh || 

40. Iku suruh bakal tinlĕnikan apu | 
lawan lĕtrĕk tĕlung warni | 
kĕmbangan pacing tawĕku | 
papasan matĕng lan malih | 
jrudĕmung pandhan pinĕthot || 

128. Jurudĕmung 

1. Mayang jambĕ lawan sĕdhah | 
sawise tinutul-tutul | 

lan lĕtrĕk tri warna wau | 
winiru ingkang prayogi | 
canthĕlna cincinganipun | 
patanĕn de kang pinatah | 
majang milih dyah kang sĕpuh || 

2. Sajĕn garenda winarna | 
panggang tumpĕng klasa wutuh | 
jadah jĕnang pondhoh biru ] 
satangkĕp gula kalapa | 
gĕdhang ayu suruh ayu | 
satundhune pamucangan | 
jungkat suri kaca timur || 

3. Lĕnga sundhul ing awiyat | 
jajan-pasar kĕmbang campur | 
mĕnyan lawan konyoh arum | 
jodhog kĕndhi klasa pandhan | 
tindhih arta aywa kantun | 
kĕhe rong uwang saprapat | 
iku mung sapisan uwus || 

4. Sajĕn adus bakal ngantyan | 
rambah kaping pindho amung | 
tumpĕng robyong arannipun | 
kalawan tumpĕng janganan | 
jajan pasar gĕdhang ayu | 
suruh ayu saabĕnnya | 
kĕmbang mĕnyan borĕh arum || 

5. Tindhihe rong wang sĕpratapt | 
patĕlĕsan lawon pingul | 
kĕmbang sataman ywa kantun | 
iku kang kinarya siram | 
wusing adus gya rinatus | 
kabĕh saranduning badan | 

iya lawan remanipun || 

6. Sajĕn paĕs rong rambahan | 
sarambahane winurus | 
panggang tumpĕng krambil wutuh 
pitik urip gula klapa | 

jadah jĕnang pondhoh biru | 
kĕmbang borĕh jajan-pasar | 
gĕdhang ayu suruh ayu || 

7. Langkĕp saadune pisan | 
jungkat suri kaca timur | 
lĕnga sundhul mega biru | 
tindhihe salawe uwang | 
anadene linggihipun | 
kalasa pasir kang rembyak | 
talĕmĕkira cinatur || 

8. Godhong kluwih alang-alang | 
godhong apa-apa iku | 
lawan godhong kara uwus | 
jarik amba myang sumĕkan | 
ĕncit ing sapantĕsipun | 
lĕtrĕk ingkang warna-warna | 
kang pĕpak kĕmbanganipun || 

9. Opahe rong reyal sowang | 
patang reyal gunggungipun | 
ingkang dĕnanggo sadarum | 
klambi jarik kasĕmĕkan | 
kabĕh dadi darbĕkipun | 
nyai tukang juru pahyas | 
sapangadĕg basanipun || 

10. Bakal pangantĕne lanang | 
mung kinĕrik alisipun | 
yĕn brĕngos uga cinukur | 
tanapi kakĕtĕpira | 
kirĕrik godhĕg pinatut | 
sajĕn talĕmĕke padha | 
mung sapisan bae uwus || 

11. Sarta ora nganggo opah | 
amung jarit klambi sabuk | 
iku dadi duwĕkipun | 

kang ngĕrik pangantĕn priya | 
lan sajĕn-tlĕmĕk sadarum | 
nanging datanpa suguhan | 
panganan lan iwak sĕkul || 

12. Amung wedang lan panganan | 
de tukang pahyas dyah wau | 
suguhe wedang kang patut | 
iwak panganan rinampat | 

sĕkul pĕthak panjang munjung | 
binarkat dadi rong jodhang | 
kang samuwa wujudipun || 

13. Nahĕn sajĕning paningkah | 
panggang tumpĕng klapa wutuh | 
gula krambil ayam idhup | 
pondhoh wajik jadah jĕnang | 
jajan pasar borĕh arum | 
kĕmbang mĕnyan suri jungkat | 
kĕndhi jodhog kaca timur || 

14. Suruh ayu sabumbunya | 
satangkĕp kang pisang ayu | 
lĕnga sundhul-langitipun | 
lawe lan kĕkalih cikal | 

rong wang saprapat tindhih mung | 
sabĕruk bras klasa pandhan | 
sakacu kang lawon pingul || 

15. Sanggan sarakit warnanya | 
patang tangkĕp gĕdhang ayu | 
suruh ayu abĕnipun | 

sarwa wĕtahan sadaya | 
pari kisi agĕl kapuk | 
lĕnga sundhul-langit jungkat | 
suri kaca dom-wajĕku || 

Jilid 2 - Kaca : 152 

16. Asĕm kunir mĕnyan kĕmbang | 
borĕh arum aywa kantun | 
anyĕtukĕl lawenipun | 

artane nyĕlawe uwang | 
mori putih kanggo tutup | 
tinata dadi sawadhah | 
poma aywa na kalimput || 

17. Klasa pandhan linambaran | 
mori putih tĕlung kacu | 
linggihan paningkahipun | 
suguh pangulu binĕrkat | 
rampadan lĕmpĕr sadarum | 
tumpĕng siji ingkang pĕthak | 
iwak rampadan rong puluh || 

18. Panganan olah-olahan | 

pala pĕndhĕm simpar gantung | 
akĕhe uga rong puluh | 
kabĕh winadhahan jodhang | 
kabĕh wadhah sanggan wau | 
sampat rarangkenira | 
tinata makĕndhung-kĕndhung || 

19. Panĕbus sadhiyanana | 
winadhahan ingkang patut | 

satangkĕp gĕdhang kang ayu | 
suruh ayu saabĕnnya | 
pari kisi agĕl kapuk | 
lĕnga sundhul-ing-awiyat | 
mĕnyan kĕmbang borĕh arum || 

20. Jungkat suri ĕdom waja | 
satangkĕp gula klapĕku | 
asĕm kunir lawenipun | 
tindhihe salawe uwang | 
srĕbĕt putih tutupipun | 
dinokok nĕng pondhokira | 
ĕnggone pangantĕn kakung || 

21. Yĕn wus ngajĕngakĕn panggya | 
iku angkate panĕbus | 
tinampan ing biyungipun | 
kang (ng)gawa padha wanodya | 
milih kang sĕmbada sĕpuh | 
yĕn wus tinampan nyi wisma | 
pangantĕn anulya pangguh || 

22. Pamasange kang tuwuhan | 
sadurunge nyantri iku | 
kĕmbar mayang rong rakit wus | 
dawĕgane ana papat | 
kuncunge nanas rumucuh | 
ingkang sarakit pinasang | 
cakĕt patanĕn pinatut || 

23. Lamun anglĕbokkĕn ngomah | 
kudu mĕtu lawang agung | 
kang nampani pra dyah sĕpuh | 
nyuwun ingkang sawab barkah | 
kang widada sugih sunu | 
ingkang sarakit pinasang | 
nĕng pondhoke mantĕn jalu || 

24. Tĕmbe tĕmune ginawa | 
anjajari anĕng ngayun | 
ingĕmban kakĕmbĕn sindur | 
ingkang ngĕmban janma lanang 
tumĕkane ngarĕp pintu | 
tinampanan pra dyah wrĕdha | 
pinasang sapantĕsipun || 

25. Sapasare kang pangantyan | 
kuncung kĕmbar mayang wau | 
nanas kang wayah rĕmucuh | 
rinujak lawan dawĕgan | 

apan satangine turu | 
pinangana sakaliyan | 
watĕke gĕlis sasunu || 

26. Pinasang cĕlak krobongan | 
roro bonyo dilah sĕwu | 
kĕndhi roro isi banyu | 
kalĕmuk roro kang kĕmbar | 
kang sawiji isi banyu | 
tĕmpuran kali bangawan | 
dene ta sajuganipun || 

27. Isi bĕras miri kluwak | 
kĕmbang mĕnyan borĕh arum | 
dhuwit salawe wang wutuh | 
tĕmbe kanggo salamĕtan | 
kĕndhuri sapasaripun | 
kĕlĕmuk ro tunutupan ] 
lĕtrĕk gadhung rolathinipun || 

28. Palinggihane pangantyan | 
kang ginĕlar ngarĕpipun | 
patanĕn dhadhasaripun | 
godhong kluwih apa-apa | 
lang-alang godhong karĕku | 
tunutupan klasa pandhan | 
nulya tlĕmĕk sinjangipun || 

29. Pangantĕn wadon lan lanang | 
banjur klasa batunipun | 
kumuda kang dadi tutup | 
sinĕbaran sĕkar-sĕkar | 
campur bawur arum-arum | 
lan dhuwit salawe uwang | 
gĕbĕgan ingkang gumĕbyur || 

30. Kacang kawak dhĕle kawak | 
iya iku kacar-kusur | 

klasa pandhan ingkang alus | 
dinokokan bĕras jĕnar | 
kacang dhĕle sĕkar arum | 
dhuwite salawe uwang | 
kang rĕsik gĕbĕganipun || 

31. Wilujĕngan majĕmukan | 
midodarĕni puniku | 

mĕnĕng bĕdhug ing pangĕpung | 
mĕmule (n)Jĕng Nabi Duta | 
rasulan babasanipun | 
sĕga wuduk rong ambĕngan | 
lĕmbaran rong wadhah wutuh || 

32. Pitik wadon pitik lanang | 
ingkang timbang agĕngipun | 
lombok bang kĕncĕng sawadhah 
winorke kĕlawan uyah | 

wuku ginĕrus kang alus | 
kĕmbang kanthil putih jĕnar | 

kutug borĕh arum-arum 


33. Lan mĕmule sanggyanira | 
luluhur ĕstri myang jalu | 
sĕga golong jĕjĕripun ] 
jangan mĕnir pĕcĕl ayam | 
jangan padha-mara iku | 
kalawan iwak ranjapan | 
iwak dharat kali laut || 

34. Papanganan warna-warna | 
pala pĕndhĕm simpar gantung | 
kang mĕntahan kang kinulup | 
lah-olahan warna-warna | 
kĕtan kolak aywa kantun | 
apĕm kocor apĕm abang | 
sĕkar borĕh datan kantun || 

35. Slamĕtan sawusing ningkah | 
kirim donga pra luluhur | 
sĕga asahan kĕhipun | 
limang ambĕng aywa kurang | 
sĕga golong sĕga wuduk | 
jangan mĕnir pĕcĕl ayam | 
lĕmbaran ĕstri myang jalu || 

36. Jĕnang putih lawan abang | 
miwah jĕnang baro-baro | 
jajan pasar aywa kantun | 
kĕmbang borĕh lawan mĕnyan | 
dhuwit dadya slawatipun | 
rong uwang luwih saprapat | 
kang pĕpak rarampenipun || 

37. Brokohan sawusing panggya | 

padha lan slamĕtanipun | 
sawising ningkah wau | 

Pujastuti aturira | 

dhuh (m)bokcilik kula gumun | 
de tan wontĕn kaliwatan | 
wijiling wuwus (m)barubul || 

129. Mijil 

1. Iki jĕbĕng isih ana maning | 
kang durung kawiyos | 
salamĕtan lawan isarate | 

Pujastuti aturira manis | 
sarwi angĕjogi | 
pangunjukanipun || 

2. Langkung wĕlas kula aningali | 
dharan taksih wutoh | 

lawan wedang tan wontĕn kalonge | 
prayogine sami dĕnrahabi | 

< Serat Centhini Jilid 02 - Halaman : 201 > 


kaliyan sinambi | 
amĕdharkĕn tutur || 

3. Kyai Juru myang pra tamu sami | 
sadaya andomblong | 
miyarsakkĕn Sriyatna kaole | 
dhadharan rinusak cinamik | 
myang minum wedang tih | 
wĕnĕh mucang udut || 

4. Nyi Sriyatna amĕdharkĕn malih | 
anakmu si Mĕnok | 
gawĕkĕna bantul jumputane | 
kanggo turu sawuse apanggih | 
besuk lamun mulih | 

iku aja kantun || 

5. Lawan ponjĕn isi anggi-anggi | 
winadhahan kanthong | 
dhewe-dhewe gya nĕng kanthong gĕdhe | 
lan (ng)guwangi besuk ulihnĕki | 

sabĕn angliwati | 
ing kali puniku || 

6. Rupa pitik sawiji kang cilik | 
kĕmbang mĕnyan konyoh | 
miri kluwak kalawan bĕrase | 
wadhahana dumadi sawiji | 
mĕnĕk tan na pitik | 
ĕndhog bae cukup || 

7. Sapasare kudu dislamĕti | 
sĕga wuduk golong | 

sĕga punar bĕras ingkang anĕng | 
ing kalĕmuk uworna kang wradin | 
salawe wang dhuwit | 
kanggowa tĕtuku || 

8. Pirantine sĕga tĕlung warni | 
yĕn tan cukup ĕjog | 

nanging kudu mangkono sarate | 
lawan jĕnang sungsum juruh krambil | 
diratakna maring | 
kang padha tutulung || 

9. Lan pangantĕn sabarayatnĕki | 
kang padha kalĕson | 

kabĕh iku namung nirokake | 
kang wus klakon duk ing nguni-uni | 
basane ngĕluluri | 
ujaring pra sĕpuh || 

10. Gumarubyug ingkang prapta maring | 
lurah ĕstri ing jro | 

Kyai Juru gupuh mapagake | 

Cĕbolang Mat Tĕngara gya mijil | 
para lurah sami | 
ingaturan masuk || 

11. Pujastuti mapag anĕng kori | 
ingaturan gupoh | 

samya lĕnggah (m)banjĕng thĕrĕk-thĕrĕk 
saha atur pambagya basuki | 
sadaya mangsuli | 

(ng)gih sami rahayu || 

12. Suwusira sinunggata sami | 
nyi wisma lingnya lon | 
babo para mitra sadayane | 

mugi samya (n)dhangankĕn pĕnggalih | 
tĕmpuking pakardi | 
ing panuwun ulun || 

13. Kaparĕnga sami (m)biyantoni | 
inggih gotongroyong | 
nindhihana pakaryan salire | 

Among Bukti pawon sadayĕki | 

Among Sokanandi | 
nyĕpĕng uwos sĕkul || 

14. Among Bikang Mardeya majibi | 
ing dhaharan gĕdhong | 
mamanisan myang lah-olahane | 

Nyi Mong Talijiwa amajibi | 
dharan wowohan-di | 

ing sasaminipun || 

15. Nyi Mong Kahwa ingkang amajibi | 
gĕdhong wedang manggon | 

Among Sĕdhah amajibi gantĕn | 

Mong Usadi ingkang majibi | 
loloh atanapi | 

tapĕl rapuh pupur || 

16. Pangunjukan kang mawi gi-anggi | 

pokok srĕbat ĕpos | 

iman adhĕm myang adi-limane | 
bĕraskĕncur tuwin ĕbir manis | 
sriawan kang saking | 
pohan pisang kluthuk || 

17. Among ganda ngastaa wawangi | 
lisah sĕkar konyoh | 

inggih anggĕr ywa sĕmĕlang tyase | 
sĕkar buntal kangge (m)benjing panggih 
gomboyoking kang kĕris | 
tuwin tutup gĕlung || 

18. Gajah-ngoling kangge mantĕn ĕstri | 
miwah karang-mĕlok | 

ulur atur pasumbang badhene | 
ukĕl ĕstri myang gombyoking kĕris | 
kula nyadhiyani | 
siyang sontĕn santun || 

19. Pujastuti nuwun aturnĕki | 
malih wacana lon | 

Among Suka nata lĕlangĕne | 

Mong (n)Drawina ingkang mangagĕngi 
sĕgah sadayĕki | 
myang cadhonganipun || 

20. Nyai Sukarĕna among tami | 

Mong Busana manggon | 

Mong Pangantĕn nyĕpĕng dandosane | 
ngiras pantĕs ingkang (m)busanani | 
kang sinungan ing ling | 
nyagahi sadamm || 

21. Tandya mangarsa Rara Mustari | 
lampahira alon | 

anyĕlaki marang ing ibune | 
matur ririh (ng)gonku caos bukti | 
ing jĕro myang (n)jawi | 
iku uwis rampung || 

22. Pujastuti nulya ngacarani | 
sadaya kemawon | 

kula turi dhahar sawontĕne | 
para tamu sami ananggapi | 
gya dhahar nĕng gadri | 
guyub sarju kĕmbul || 

23. Jroning bukti Sriyatna lingnya ris | 
rĕhning wayahingong | 

pan pambarĕp kawahane | 
paningsĕte apa wus nĕtĕpi | 

Kyai Pujastuti | 
alon aturipun || 

24. Nuwun ingkang kawula tampĕni | 
warni pao-pao | 

isi arta kalih sami talĕn | 
supe lintring-pangantĕn kakalih | 
sinjang lurik bathik | 
anyatunggal amung || 

25. Kasumĕkan lalĕmĕs myang bathik | 
sami anyawiyos | 

pisang ayu saabon-abone | 
dharan jadah jĕnang pondhoh wajik | 
lah-olahan inggih | 

pĕpak warninipun 


26. Pĕcĕl ayam jangan mĕnir mranti | 
sĕkulipun golong | 

amĕpĕki dharan wowohane | 
pala pĕndhĕm kasimpar mĕnuhi | 

(m)botĕn wontĕn malih | 
anamung puniku || 

27. Iya uwus gĕnĕp iku nini | 
lamaran yĕn rawoh | 

sira lawan lakinira dhewe | 
kang nampani kalawan dĕntiti | 

Nyai Pujastuti | 
sandika turipun || 

28. Warninipun lamaran punapi | 
aparinga dhawoh | 

kang supadi sagĕd nitisake | 

Sriyatna ngling bubak-kawah nini | 
lamaran kang mĕsthi | 
iki warninipun || 

29. Suruh ayu lawan pisang kuning ] 
bon-abon mirantos | 

gambir ĕnjĕt bako lawan jambe | 
gula krambil lawe jungkat suri | 
lĕnga sundhul-langit | 
kaca sĕkar rapuh || 

30. Kĕbo loro babon angrĕm kalih | 
sawung wiring loro | 

banyak loro dandang kĕndhil kĕncĕng | 
kĕndhil kĕkĕp pangaron nyawiji | 
sadaya tĕmbagi | 
myang bĕkakasipun || 

31. Arĕratĕng iyan angi ilir | 
kukusan rok-orok | 
ulĕg-ulĕg susuk lan enthonge | 
solĕt irus tumbu tenggok cĕthing | 
lamun nganggo dhuwit | 

nĕng kanthong pinikul || 

32. Jarik bathik lurik lawan ĕncit | 
morine sa-ĕmblog | 
ĕmpon-ĕmpon lan anggi-anggine | 
bumbu-bumbu ingkang amĕpĕki | 
brambang uyah trasi | 

ing sasaminipun || 

33. Pĕcĕl pitik lawan jangan mĕnir | 
sĕgane ginolong | 

lombok terong padha sauwite | 

bĕras kacang kadhĕle kĕrambil | 
tĕbu saronnĕki | 
kayu walikukun || 

34. Amung iku datan ana maning | 
kaelinganingong | 

Pujastuti (n)dhĕku lon ature | 
numplak-ponjĕn punapinggih mawi | 

Sriyatna mangsuli | 

asru gujĕngipun || 

35. Anak ragil iku ingkang mawi | 
isarat mangkene | 

numplak-ponjĕn mangkene rupane | 
kanthong saking suwĕkan mawarni | 
isi anggi-anggi | 
sĕkar campur bawur || 

36. Bĕras kuning dhuwit warni-warni | 
wit ingaran ngantos | 

tĕkan ringgit ĕmas dene kĕhe | 
tan winangĕn ing sasukanĕki | 
ngantos wusing panggih | 
sibiyung mangayun || 

37. Nĕng ngarĕping patanĕn alinggih | 
anglumpukkĕn gupoh | 
anak-anak kalawan mantune | 
wusing pĕpak kanthong binukak glis | 
rinayah pĕngantin | 

anak tuwin mantu || 

38. Pujastuti nalika miyarsi | 
manthuk-manthuk (n)domblong | 
e lah ĕmbokcilik mĕh kasupĕn | 
kacar-kucur sampuning tinampi | 
kadokok ing pundi | 

paran pĕrlunipun || 

39. Uworrĕna ing klĕmuk kang isi | 
arta lawan uwos | 

uga kanggo ing salamĕtane | 
tĕmbe sapasare kang pangantin | 
sajĕn lĕnga krambil | 
iku ywa kalĕbu || 

40. Nutug dĕnnya akĕmbulan bukti | 
sawuse linorod | 

mring pawingking rame suwarane | 
pamucangan sumaos mangarsi | 
kabĕh para tami | 
gya pamit umantuk || 

41. Wus bubaran para kadang ĕstri | 

(n)jawi winiraos | 

Kyai Juru saanak putune | 
kadang warga sarĕrĕhanĕki | 
wusing andum kardi | 
nulya bukti nutug || 

42. Wusing bukti linilanan sami | 
sowang-sowang aso | 

Mas Cĕbolang Amat Tĕngarane | 
lajĕng dĕnnya samya nambutkardi | 
tan kalilan mulih | 
maring pondhokipun || 

43. Bakda Ngisa sabibaring bukti | 
lungguh wisma kulon | 

Mat Tĕngara Cĕbolang rewange | 
Kyai Juru angandika aris | 
anak cara Jawi | 
akĕh rangkenipun || 

44. Mas Cĕbolang matur mangĕnjali | 
ing pĕngraosingong | 

sampun tlĕsih tan wontĕn kang cĕwĕt 
kadi ingkang winĕdharkĕn dening | 
ing Sriyatna Nyai | 
siyang kala wau || 

45. Iya kulup nanging ana maning | 
kang kudu linakon | 

tĕmbe lamun dhauping pangantĕn | 
yĕn wus tĕkan sangarĕping kori | 
lanang nĕng pĕndhapi | 
wadon nĕng jro pintu || 

46. Gya balangan gantal kang kinardi | 
gathuk lawang gupoh | 

ingkang wadon anyandhak sukune | 
ngantĕn lanang nulya dĕn wisuhi | 
we sataman wangi | 
sarat mĕcah gupuh || 

47. Tigan ayam sawiji nĕng kori | 
nulya mantĕn wadon | 
kanthĕn asta kalawan kakunge | 
tĕkĕng ngarĕp patanĕn gya linggih | 
kang wadon nĕng kering | 

gya ngujung mring kakung || 

48. Wusing ngujung mantĕn lanang nuli | 
munggah maring kobong | 

nulya kacar-kucur iku ranne | 
yĕn wus kacar-kucur bali linggih | 
bapake kang ĕstri | 
anĕngahi lungguh || 

49. Nulya mangku pangantĕn kakalih | 

(m)bokne tanya gupoh | 
abot ĕndi babo bapakane | 
ingkang jalu anauri ririh | 
padha bae nyai | 

tan na bedanipun || 

21 Katungka dhatĕngipun Nyai Lurah saking salĕbĕting kraton, nĕrangkĕn bab 
lamaran, paningsĕt bukak kawah (mantu kapisan), tumplak-ponjĕn (mantu 
putri ragil) tuwin upacara panggihing pĕngantĕn. ... 
kaca 158-160. 

50. Wusing mangku mijil amanggihi | 
ingkang para dhayoh | 

kang wajib ingabĕktĕn pangantĕn | 
dĕnaturi umanjing jro panti | 
pangantĕn ngabĕkti | 
marang tamu kakung || 

51. Lan ngabĕkti para tamu putri | 
lan mring bapa ĕmbok | 

yĕn pangantĕn dhudha lanangane | 
ingkang wadon isih prawan sunthi | 
nalikane panggih | 
balangan wus rampung || 

52. Gathuk anĕng samadyaning kori | 
sakaloron (n)dhodhok | 
ingkang lanang anyĕkĕl tumpĕre | 
ingkang wadon gupuh anyirami | 
kalamun kapanggih | 

misan prĕnahipun || 

53. Ingkang lanang isarate mawi | 
macul pipisan prok | 

lamun awu tuwa kang wadone | 
ingkang priya isarate mawi | 
macul tumpĕng putih | 
nĕng ngarĕping pintu || 

54. Yĕn wong ngandhap olĕh putri nginggil | 
darahe sang katong | 

nalikane lumaku angangge | 
mandhi lawung liligan mantĕsi | 
tĕkaning taritis | 
sing pandhapa uwus || 

55. Nalikane pangantĕn lumaris | 
duk arsa kapanggoh | 

pan kinanthi ing kanan keringe | 
ĕstri jalu nganggo patah sami | 
kang (ng)gawa tapsirih | 
lan paidon iku || 

56. Wusing tĕmu ing wancine guling | 

tinurokkĕn kobong | 
cinolokan iku sirate | 
kaping tĕlu ing dalĕm sawĕngi | 

Cĕbolang miyarsi | 
gumuyu angguguk || 

57. Adhi Amat napa sagĕd guling | 
dene nĕmbe panggoh | 

tuwin napa sagĕd ngena-ngene | 
baji rikuh ajrih mawi isin | 

Mat Tĕngara angling | 
ing saĕstunipun || 

58. (ng)Gih makatĕn nanging mung saratri | 
kang mawi cinolok | 

siyangipun tuwin salajĕnge | 
kunir pita kucing ing wanadri | 
nĕng sĕnthong kinunci | 
kantun nĕmu kuwuk || 

59. wontĕn malih kang ngisin-isini | 
bilih wus kalakon | 

senapati ambĕdhah kuthane | 
enjingipun sakaliyan sami | 
sarĕng dĕnsirami | 
dening pra dyah sĕpuh || 

60. Patĕlĕsanipun sinjang putih | 
sarta mawi loloh | 

dlima pĕthak binucal isine | 
sinalinan kumukus jĕnitri | 
mung nyajodho sami | 
lawe kangge tangsul || 

61. botĕn mawi pinipas-pinipis | 
kang jalĕr kemawon | 

ingkang mamah yĕn wis wor idune | 
linolohkĕn dhatĕng ingkang ĕstri | 
gathuk abĕn bibir | 
tigang crutan sampun || 

62. Mas Cĕbolang (ng)galĕgĕs lingnya ris | 
katujune ingong | 

tan tinitah dadi wawadone | 
iba-iba ĕnĕgku ing ati | 
idu kangge jampi | 
gĕk riyake katut || 

63. Sawusira wanci lingsir ratri | 

Ki Juru lingnya lon | 

bĕcik aso sesuk nyambutgawe | 

Kyai Juru gya umanjing panti | 
kang tinilar guling | 

kadi mĕndĕm pucung || 

130. Pocung 

1. Sabĕn ari kang nambutkarya lumintu | 

Ki Juru pinarak | 

anĕng ngĕmpĕring pandhapi | 
anampĕni ature kang lumaksana || 

2. Anyĕdhahi paningkah myang panggihipun | 
kang cakĕt ing ngarsa | 

kaum sampun munggah kaji | 
nanging taksih karan anak Pak Goniyah || 

3. Sambĕn (n)dangu marang Pak Goniyah wau 
ujubing slamĕtan | 

mumule myang donganĕki | 
awit tarub tumĕkane salapanan || 

4. Aturipun lujĕnga ngadĕging tarub | 
ujub amumulya | 

Ki Agĕng Tarub ing uni | 

myang luluhur saking ĕstri saking priya || 

5. Kang sĕmara-siti tuwin kutu-kutu | 
walang wong antaga | 

kang dĕnambah sadayĕki | 
mugi sami anĕbihna sambekala || 

6. Anyĕlakna ing suka raharja sarju | 
kadugĕn sakarsa | 

donganya mulyakkĕn Kyai | 

Agĕng Tarub kalawan Salamĕt donga || 

7. Wilujĕngan midadarĕni majĕmuk | 
ujub asung dhahar | 

(n)Jĕng Gusti Nabi sinĕlir | 

dalah garwa putra wayah myang sakabat || 

8. Ing pangiwa asung dhahar sanggyanipun | 
para widadara | 

tuwin para widadari | 

(m)brĕkahana midadarĕni pangantyan || 

9. Sapanginggil tulusa suka rahayu | 
ywa na kara-kara | 
donganipun Rasul tuwin | 

donga Slamĕt cĕkap kakalih punika || 


22 Ki Pujangkara kaadhĕp modin Ki Goniyah. Ingkang karĕmbag bab tujuanipun 
mĕmule arwahipun para lĕluhur, bab panampining lamaran, dhatĕngipun 
calon pĕngantĕn jalĕr ngabdi calon marasĕpuh, midadarĕni, tahlil, agĕm- 
agĕmanipun tiyang mantu, ningkahing pĕngantĕn, lan panggihipun pangantĕn. 
... kaca 160-165. 

10. Wilujĕngan sabibaring ningkahipun | 
ujub kintun donga | 

tuwin mumule sanggyaning | 

pra luluhur saking ĕstri saking priya || 

11. Kang sĕmara-siti tuwin kutu-kutu | 
walang wong antaga | 

kang dĕnambah sadayĕki | 
tinĕbihna saking ing beka sĕngkala || 

12. Anyĕlakna ing sĕnĕng suka rahayu | 
kadugĕn sakarsa | 

donganya Slamĕt-bidini | 

saha mawi donga Takwil-ngumurana || 

13. Wilujĕngan brokohan sasampunipun | 
panggihing pangantyan | 
ujubipun nyumĕrĕpi | 

sadhĕrĕking pangantyan ĕstri lan priya || 

14. Ingkang lair nunggil sadintĕn puniku | 
mugi andongakna | 

lĕstantun suka basuki | 

donganipun Takwil-ngumur myang Raharja || 

15. Wilujĕngan inggih ing sapĕkĕnipun | 
pangantyan ujubnya | 

mumule kang smara-siti | 
amumule kang dipun ambah sadaya || 

16. Myang kadangnya pangantyan ĕstri lan jalu | 
lawan dintĕn sapta | 

pĕkĕnan gangsal kang mugi | 
anyĕlakna kĕcĕkapan sukawirya || 

17. Alĕstantun karya sapanginggilipun | 
ywa na sambekala ] 
donganipun sami ugi | 

muhung Slamĕt lawan Takwil-ngumurana || 

18. Wilujĕngan salapanan warninipun | 
tumpĕng jajanganan | 

jĕnang pĕthak jĕnang abrit | 
jĕnang baro-baro tuwin jajan-pasar || 

19. Arta wajib kalih wang saprapat namung | 
ujub amumulya | 

dhatĕng kang sĕmara-siti | 

nyumĕrĕpi dhatĕng sadhĕrĕkipun pangantyan 

20. Ĕstri jalu ingkang sarĕng lairipun | 
anjumurungana | 

kadugĕna ing sakapti | 
sukawirya winantua karaharjan || 

21. Kadrajatan amintir rijĕkinipun | 
drĕman sugih putra | 
donganya Takwil-ngumuri | 
lawan donga Salamĕt datan tinilar || 

22. Ingkang ulunlampahi salaminipun | 
inggih mung punika | 

Ki Juru ngandika aris | 

rĕh wus lumrah prayoga kalĕstarĕkna || 

23. Laminipun nambutkarya tan cinatur | 
wus aparipurna | 

sadaya sampun rinakit | 

kang pinatah anyanyĕpĕng ing pakaryan || 

Jilid 2 - Kaca : 162 

24. Ĕstri jalu nĕtĕpi rĕmbag kang sampun | 
iyĕg abipraya ] 

tan ana cĕngil-cinĕgnil | 

wawangkiting ari dhatĕng ing sumbangan || 

25. Ambarubul datan ana kĕndhatipun | 

Kĕbogiro ngangkang | 

pra ĕstri tinampĕn nyai | 

para jalĕr Kyai Juru kang atampa || 

26. Sĕgahipun wedang dharan ulam sĕkul | 
sawusing sinĕgah | 

mantukipun dĕnsangoni | 

binĕktanan panganan myang sĕkul ulam || 

27. Ing arine dhatĕnge lamaranipun | 

Ki Juru pinarak | 

anĕng madyane pandhapi | 

kadang warga sawatara anĕng ngarsa || 

28. Dhatĕngipun wanci sadĕrĕnge bĕdhug | 
sadaya pinarak | 

ĕmpĕr pandhapi kang kering | 

Nyai Juru pinarak mĕdal pandhapa || 

29. Ingkang ngirid wusing matur parlunipun | 
kanthi srat pratelan | 

nulya sugata lumadi | 

wedang dharan gantĕn ĕsĕs wangi ngambar || 

30. Nyai Juru sĕkaliyan Kyai Juru | 
nampĕni priyangga | 

miturut isarat nĕnggih | 
cinocogkĕn cacahe lawan pratelan || 

31. Sampun rujuk anĕtĕpi criyosipun | 
ing uni Sriyatna | 

sawusing binujakrami | 

ingangsulan pamit mantuk wus linilan || 

32. Ri dhatĕnge anyantri Kiyai Juru | 
miwah kadangwarga | 
pinarak tĕngah pandhapi | 

bakda Mahrib badhe pangantĕn dhatĕngnya || 

33. Carabalĕn umyung lawan gangsa agung | 
amungĕl Ladrangan | 

prapta palataran aglis | 
ingacaran laju pinarak pandhapa || 

34. Wusing tata kang minangka kamisĕpuh | 
nyĕlak mring ki wisma | 

masrahkĕn bakal pangantĕn | 

wus tinampan anulya asung pambagya || 

35. Marang badhe pangantĕn sarowangipun | 
sĕgahan magnarsa | 

wedang ĕsĕs gantĕn wangi | 
kyai wisma manis wijiling wacana || 

36. Lah sumangga sami kaparĕnga ngunjuk | 
pasugata wedang | 

miwah ĕsĕs gantĕn wangi | 

kang sinung ngling angrahabi pasunggatan || 

37. Wusing nginum wedang ĕsĕs gantĕn arum | 

Ki Juru wacana | 

rĕhning sampun sawatawis | 
prayogine aso dhatĕng ing pondhokan || 

Jilid 2 - Kaca : 163 

38. Sampun aso maring pamondhokanipun | 

Ki Juru tan obah | 

maksih pinarak pandhapi | 
angĕntosi dhatĕnge para ngulama || 

39. Ingkang ayun tilawat Kur'an nĕng tajug | 
sinambi ngandikan | 

mungguh wong adarbe kardi | 
ingaranan ewuh-ewuh sayĕktinya || 

40. Dene ingkang tĕka basane martamu | 
tĕgĕse ywa kurang | 
pangaksama angrahabi | 

marang ingkang darbe wisma myang sĕgahnya || 

41. Pamikirku mungguh wong darbe karyĕku | 
yĕn uwis kacĕkap | 

iya kang limang prakawis | 

dhingin (ng)gonne lulungguhan kang kapenak || 

42. Pindho rupan kang bĕcik nyĕnĕngkĕn kalbu | 
ping tri pamirĕngan | 

kang kapenak piniyarsi | 

kaping pate kĕdah suguh kang mirasa || 

43. Kaping lima dĕnbarĕsih manahipun | 
aywa katĕmpĕlan | 

hawa angrĕgĕdi ati | 

katingalan wĕnĕs manising wadana || 

44. Krama alus ingkang marĕkakĕn kalbu | 
pra tamu kawratan | 

panĕmbrana narambahi | 

ing pangarah padha suka pirĕna-a || 

45. Gya kasaru pra ngulama dhatĕngipun | 
pinarak plataran | 

laju ingirid mring masjid | 

nĕng surambi lajĕng atilawat Kur'an || 

46. Kyai Juru nĕng surambi tumut (n)dams | 
langkĕp sugatanya | 

rampung tilawat kĕndhuri | 

wus bibaran mantuk samya (m)bĕkta brĕkat || 

47. Wangsul maring ing pandhapa Kyai Juru | 
para kadangwarga | 

maksih pĕpak nĕng pandhapi | 

nulya prentah anatap ingkang pradangga || 

48. Nguyu-uyu midadarĕni puniku | 

Ki Juru ngandika | 

kabĕh para kadang sami | 
awanuha marang Ki Mase Cĕbolang || 

49. Para kadang kulawarga sadaya wus | 
abagya-binagya | 

rakĕt lir wus wanuh lami | 

nora mantra yĕn lagya nĕmbe kapanggya || 

Jilid 2 - Kaca : 164 

50. Kyai Juru tanya mring kabayanipun | 
ingkang padha mangkat | 

marang pasareyan tahlil | 

apa uwis padha lapur marang sira || 

51. Lawan ingkang sowan ki lurah pangulu | 
nyuwun kĕtib ingkang | 

ningkahake benjing-enjing | 

lan palilah (ng)goningsun nabuh gamĕlan || 

52. Ki kĕbayan mangĕnjali matur sampun | 
klampahan sadaya | 

Ki Juru ngandika malih | 

Mas Cĕbolang anak iki cara praja || 

53. Sadurunge kalakon ing parlunipun | 

binantu anyadran | 

kalawan tahlilan maring | 

pra luluhur kang wus sumare sadaya || 

54. Anyuwun idi pangĕstu rahayu | 
ywa na kara-kara | 

sajrone amangun kardi | 
lastariya kadi ĕsthining wardaya || 

55. Abdidalĕm katib kang ningkahkĕn sesuk | 
panabuhing gangsa | 

utawa ananggap ringgit | 

nanging nganggo talĕdhĕk pan nora kĕna || 

56. Iku kudu nyuwun lilahe pangulu | 

Ki Cĕbolang turnya | 
kadipundi sababnĕki | 

wit kajuron babasane tĕgngah-tĕngah || 

57. Kawadanan suyud marang ing pangulu | 
ananging kalilan | 

nganggo caraning priyayi | 
sawatara janji tan narajang karam || 

58. Kajabĕku panganggoku lan ibumu | 
umanjing isarat | 

bĕbĕd tapih kudu sami | 

lawan sabuk iku padhane sumĕkan || 

59. Awit bilih jarik kudu tuluh-watu | 
kĕmbĕn bangun-tulak | 
amidadarĕni iki | 

jarik bathik taruntum sindur sumĕkan || 

60. Sesuk tĕmu jarik cakar kĕmbĕnipun | 
iku mayang-mĕkar | 

wising tĕmu jarik lurik | 

corak kĕpyur kakĕmbĕne pacing-tawa || 

61. Sapasaring pangantĕn apan tinamtu | 
jarik kĕmbang jarak | 

sumĕkane sĕmĕn-tritis | 

nanging aku anganggo sabuk bandhoga || 

62. Mas Cĕbolang gĕdhĕg-gĕdhĕg sarwi matur 
tobil langkung kathah | 

sarat-sarat cara Jawi | 

iya kulup sapuluh kinapakĕna || 

63. (n)Gonne nata majĕmukan uwis rampung | 
payo padha mangan | 

mĕngko sawise abukti | 

rĕh wus wĕngi prayoga padha bubaran || 


Jilid 2 - Kaca : 165 

64. Sigĕg dalu enjinge ingkang cinatur | 
ningkahe pangantyan | 

mung marasĕpuh nĕnggani | 

sore panggya tamune kalangkung katthah | 

65. Kyai Juru miwah para among-tamu | 
tan ana kĕndĕlnya | 

dĕnnira ambojakrami | 
para tamu jalu ĕstri sukarĕna || 

66. Sarta rahab supĕkĕt sanggyaning lungguh 
tan ana kuciwa | 

bibaring bojana nĕnggih | 

boya nana kang sĕdya madal pasilan || 

67. Jalu ĕstri wangsul palĕnggahanipun | 
para tamu priya | 

dĕnnya lĕngsah nĕng pandhapi | 
sasukanya amrih enaking sarira || 

68. Miyarsakĕn ungĕling pradangga arum | 
sinambi ngandikan | 

suwuking gangsa miyarsi | 

ingkang samya kokojahan warna-warna || 

69. Pan riningkĕs rĕroncĕne ningkah pangguh 
sajĕn myang isarat | 

tuwin lampah-lampahnĕki | 

traping karya miwah ingkang dadya karya 

70. Sadaya wus tan ana kuciwanipun | 
uruting sunggata | 

patraping pambojakrami | 

turut mathis arum-manis lir sarkara || 

131. Dhandhanggula 

1. Tamu kakung ingkang mangagĕngi | 

Kyai Pangulu Amat Katĕgan | 
kalawan sapanĕkare | 
pujangganing prajagung | 

Ki Tumĕnggung Sujanapuri | 
panĕwu mantri dĕmang | 
pĕnglawe nĕlung jung | 
sĕsĕg dĕnnya kĕkojahan | 
apĕpanthan samya sĕnĕng kang miyarsi | 
ing crita amawarna || 

2. Ki Pangulu mĕdharkĕn turuning | 
Letulkadri ing wulan Ramĕlan | 
lamun ri Akat tanggale | 
malĕm ping pitulikur | 
tumuruning Laitulkadri | 

yĕn Sĕnĕn tanggalira | 
malĕm sangalikur | 
lamun Salasa kang tanggal | 

malĕm kaping salawe tumurunĕki 
ingkang Laitulkadar || 

3. Lamun ari Rĕbo tanggalnĕki | 
malĕm pitulikur tumurunnya | 
kalamun Kĕmis tanggale | 
malĕming tĕlulikur | 
tumuruning Laitulkadri | 
yĕn tanggale Jumuwah | 
malĕm sangalikur | 
yĕn ari Saptu tanggalnya | 
malĕm kaping salikur tumurunĕki 
ingkang Laitulkadar || 


23 V. Jagong pĕngantĕn 

Para tamu sami lĕnggah anggrombol mirĕngakĕn cariyos utawi dĕdongengan 
mawarni-warni. Kyai Amat Katĕgan nĕrangakĕn bab tumuruning Laelatul- 
kadar, bab mukjijat, kĕramat, mangunah lan istijrat tandha-tandhanipun wali 
dĕrajat sarta piwulangipun Nabi Kilir dhatĕng Nabi Musa. ... 
kaca 165-167. 


Jilid 2 - Kaca : 166 

4. kĕtib Candhana umatur aris | 

Kyai Lurah mugi aparinga | 
sasĕrĕpan wawijange | 
mujijat kramatipun | 

myang mangunah istijrat nĕnggih | 

paran ta bĕntĕnira | 

angling ki pangulu | 

kang ingaranan mujijat | 

kasĕktĕne sanggyaning kang para Nabi | 

pangwasa saking Suksma || 

5. Kang ingaran kramat kang sĕjati | 
kamulyane agung Waliyolah | 
kasantikan kadibyane | 

putus samoanipun ] 

de mangunah kaluwihaning | 

para mukmin kang ĕkas | 

pitulung Hyang Agung | 

istijrat pangluluning Hyang | 

mring wong kapir sulap kĕmat ilmu sikir | 

kasĕktĕne wong kopar || 

6. Panitike kang bangsa linuwih | 
beda lawan jalma ĕngam | 
kang kaya awakku kiye | 

ana ngalamatipun | 

auliya nĕnĕm kĕhnĕki | 

kang dhingin tan jrih lapa | 

de ping kalihipun | 

maring arip nora wĕgah | 

kaping tĕlu wuda nora wigah-wigih | 

cakĕp kang kaping papat || 

7. Kaping lima tan ajrih ngĕmasi | 
kaping nĕme sabarang tan wĕgah | 
mring samĕng dumadi kabĕh | 
iku panĕngranipun | 

sagung ingkang para linuwih | 
matur katib Candhana | 
pintĕn kathahipun | 
darajating auliya | 
ki pangulu pangandikanira aris | 
sakawan cacahira || 

8. Kang rumuhun drajating pra Wali | 
badanira pribadi pan wikan | 
lamun Wali satuhune | 

myang janma liyanipun | 
uga wĕruh yĕn iku Wali | 
dene ping kalihira | 
pribadi tan wĕruh | 
lamun tuhu Waliyolah | 
janma liya sadaya sami udani | 
anganggĕp Wali nyata || 

9. Kaping tĕlu darajating Wali | 
badanira pribadi uninga | 
kalamun Wali yĕktine | 
nging jalma liyanipun | 
nora wĕruh yĕn iku Wali | 
ping pate kang darajad | 

(n)Jĕng Waliyolahu | 
badane dhewe tan wikan | 
janma liyan uga tan sinung udani | 
kang uning mung Pangeran || 

Jilid 2 - Kaca : 167 

10. Amung iku ing pangawruh-mami | 
caritane Musanib ing Arab | 
kang wus dak-wĕdharke kabĕh | 
lah adhi kĕtib Arum | 

kula supe cariyosnĕki | 
duk kala Nabi Musa | 
minta wulangipun | 

Nabi Balaya bin Makam | 
kĕtib Arum tanggap aturira aris | 
makatĕn ĕngĕtkula || 

11. Nabi Musa ngrĕrĕpa turnĕki | 
dhuh pukulun anuwun wĕwulang | 
kang prayoga sabarang rĕh | 

Nabi Kilir lingnya rum | 

yĕn upama andika mijil | 

mring sajawining praja | 

ananamur laku | 

sampun sring asalahkarya | 

anĕng marga sayĕkti pan botĕn bĕcik | 

ambatalakĕn lampah || 

12. Sampun anggung lungan tanpa kardi | 
yĕn tan wontĕn parluning linakyan | 
sayĕktine tanpa gawe | 

nora manpangat iku | 

lawan aywa sĕmbrana angling | 

gumuyu suka-suka | 

tan pĕnĕt puniku | 

yĕn tan mangsakalanira | 

sukan-sukan yĕn tan sawataranĕki | 

siniku ing Hyang Suksma || 

13. Lan maliye andika ningali | 

mring wong kang lagya nandhang duraka 

umat kang akĕh dosane | 

sampun dahwĕn amuwus | 

dosanipun kathah pribadi | 

graitanĕn ing driya | 

aywa ge kawĕtu | 

tĕka kĕndĕla kewala | 

lamun wontĕn wadyanira ingkang sisip | 

dĕn agung apuranta || 

14. Yĕn ana wong kang alaku silip | 
sampun pati-opĕn salahkarya | 
amĕlĕhakĕn cĕlane | 

nalar kang bisa namur | 
angalingi cĕlanirĕki | 
poma dĕn kalaksanan | 
ing pawĕlingingsun | 

(n)Jĕng Nabi Musa norraga | 
aminta sih andhĕku nuwun turnĕki | 
inggih mugi angsala || 

15. Cuthĕl sampun botĕn wontĕn malih | 
ki pangulu aris angandika | 

adhi saontĕn-ontĕne | 

kinarya cagak lungguh | 

kĕtib Arum mĕsĕm lingnya ris | 

pun kakang kĕtib Iman | 

kala wingĕnipun | 

nĕng sĕrambi maos sĕrat | 

nyariyoskĕn nalikanira Sang Mulki | 

nagari ing Bahgĕdad || 

16. Namung sakĕdhap kula miyarsi | 
lajĕng kabĕlĕt arsa wawratan | 
katungka Mahrib wĕkdale | 
langkung gĕla tyasulun | 

mila mangke kapasangyogi | 
wontĕn karsaning lurah | 
kĕtib Iman muwus | 
inggih adhi kang dadya tyas | 
panggrĕsahe sri nata Bahgĕdad nagri | 

makatĕn darunanya 


24 Kĕtib Iman nyariyosakĕn lĕlampahanipun Siti Maryam pramĕswarinipun raja 
ing Bagdad ingkang putranipun kalih dados korban katigas jangganipun 
dening patih ingkang pinitados ngĕtĕrakĕn sang pramĕswari dalah putranipun 
dhatĕng ing Mĕkah. Sang pramĕswari sagĕd oncat, wĕkasan sang patih 
kawiyak wadosipun. ... 
kaca 167-173. 


Jilid 2 - Kaca : 168 

17. Kacariyos wontĕn randha miskin | 

Nyai Limah griya tĕngah wana | 
kalangkung kathah mendane | 
satunggil dintĕn nuju | 

angĕn menda kapanggih jalmi | 
ĕstri endah ing warna | 
cahyanya sumunu | 
tinakonan tan prasaja | 
pinangkanya miwah ingkang asĕsiwi | 
anama Siti Maryam || 

18. Cĕkakipun wus dĕnambil siwi | 
sabĕn dintĕn kinĕn angĕn menda | 
wontĕn ratu gung prajane | 

Bahgĕdad sudibya nung | 
ambĕbĕdhag marang wanadri | 
ingiring wadya kuswa | 
praptaning wanagung | 

umiyat wanodya endah | 
sakalangkung kumĕnyut tyasnya sang aji | 
dadak gandrung asmara || 

19. Pinarĕkan andangu sang aji | 
ĕh ta rara kowe bocah apa | 
dene ana ngalas ijĕn | 

lan sapa wong tuwamu | 

Siti Maryam kagyating galih | 
umatur saha nĕmbah | 

Maryam wasta ulun | 

anakipun Nyi Ngalimah | 

randha miskin damĕlipun mĕrĕs kambing | 

griya tĕngahing wana || 

20. Sang aprabu Bahgĕdad miyarsi | 
sakalangkung eraming wardaya | 
mĕsĕm manis andikane | 

dhuh sang pindha hĕrlaut | 

sakirane apa marĕngi | 

upama mĕlu mring wang | 

mungguh pangiraku | 

mirid ing ngĕlmu wirasat | 

kang marahi wangkal lĕngus tĕka mamring | 

kang ana mung prasaja || 

21. Gĕr gumuyu rewangira linggih | 

kĕtib Arum (ng)galĕgĕs lingira | 

dene sumĕrĕpe nĕmbe | 

sri Bahgĕdad puniku | 

tĕka paham sranduning dhiri | 

kĕtib Iman lingira | 

inggih bĕtĕkipun | 

supadi angsal borokan | 

lah ta kakang (n)dawĕg pripun lajĕngnĕki | 

(ng)gih adhi lajĕngira || 

22. Siti Maryam sarĕng amiyarsi | 
dhawuhipun sri nata Bahgĕdad | 
mung prasaja aturane | 

dhuh gustiku sang prabu | 

kakasihe Hyang Maha Sukci | 

mugi linĕpatĕna | 

sagunge bahĕndu | 

awit saking jrih kawula | 

mring pun biyung bokbilih dipun srĕngĕni | 

tĕmah (n)dhĕdhĕr druhaka || 

23. Dene bilih pun biyung marĕngi | 
ulun ĕstu andhĕrĕk sakarsa | 

sri nata sru sukĕng tyase | 
payo iridĕn ingsun | 
mring wismane renanta nini | 

Siti Maryam tumulya | 
sisingir swara rum | 
mendanira wus ngalĕmpak | 
cinacahkĕn jangkĕp anulya giniring | 
sapraptanirĕng wisma || 

Jilid 2 - Kaca : 169 

24. Siti Maryam ngling mring biyangnĕki | 
lah punika wontĕn tiyang prapta | 
kalangkung kathah rencange | 

ayun pianggih biyung | 

Ni Ngalimah sarĕng ningali | 
kalangkung ngunguning tyas | 
sangĕt ajrihipun | 
sang nata nulya ngandika | 
ĕh ta nini sira aja belatampi | 
manira atĕtanya || 

25. Apa sira bokne bocah iki | 

Nyi Ngalimah grago aturira | 
inggih-inggih saĕstune | 
punika anakulun | 
ingkang dados tĕlĕnging ati | 
paranta karsanira | 

lan sintĕn wong bagus | 
rencange kalangkung kathah | 
sri narendra ngandika yĕn takon mami | 
naranata Bahgĕdad || 

26. Nyi Ngalimah gupuh manganjali | 
saha matur nyuwun pangaksama | 
sakĕhing kalĕpatane | 

ĕh nyai yĕn panuju | 

anakira si Maryam iki | 

sunpundhut dumadiya | 

garwĕnggong satuhu | 

kathah dĕnnya amiluta | 

mrih pakolih nyi randha sumanggĕng kapti 

namung anyuwun dinar || 

27. Sawawrate ing sutanirĕki | 
wus tinraju lawan uwang ĕmas | 
tigang unta dumugine | 

kalih dasa untĕku | 

taksih awrat Siti Maryami | 

nyi randha aturira | 

gusti sampun-sampun | 

tumraping jasad-kawula | 

donya kathah malah angribĕdi ati | 

kĕndĕl dĕnnira wawrat || 

28. Maryam sampun binĕkta narpati | 
sapraptane prajadi Bahgĕdad | 
tĕtĕp ngrĕnggani purane | 
laminya tan cinatur | 

sampun darbe putra kakalih | 
kang sĕpuh sinung parab | 

Abubakar mungguh | 
ginadhang gumantya nata | 
arinira Siti Kalimah wĕwangi | 
nahĕnta pramĕswara || 

29. Nyuwun idi arsa tuwi maring | 
ingkang rama dhumatĕng ing Mĕkah | 
sang aprabu andikane | 

sira pojar maringsun | 

anakira Kalimah Nyai | 

ing mangke sira arsa | 

tuwi wong tuwamu | 

bĕcik sira sajarwaa | 

babo sapa kang ayoga sira yayi | 

Dyah maryam matur nĕmbah || 

30. Sĕwu-sĕwu apuranta gusti | 

bilih mangkya nyuwun pangaksama | 
datan sagĕd ngaturake | 
tĕmbe manawi sampun | 
kula bĕkta sowan sang aji | 
kadangua piyambak | 
hyang sĕpuhulun | 
nggaraitĕng tyas sri narendra | 
wus linilan ambĕkta putra kĕkalih | 
de manggalaning lampah ]| 

31. Mantri-muka wadya kuswa ngiring | 
wus samĕkta kalilan umangkat | 
tan kacriyos ing lampahe | 

sipĕng madyĕng wanagung | 
sĕrap janmi kiyai patih | 
tĕkiyur imanira | 

Ijajil kukuwu | 

lumĕbĕt mring unggyan risang | 
pramĕswari lagya angĕloni siwi | 
ki patih angrĕrĕpa || 

32. Manuara mrih lunturing kang sih | 
sri dayita kalangkung lĕnggana | 
asru pamurih ĕngĕte | 

ki patih mĕksa (m)bĕrung | 

malah-malah ngajrih-ajrihi | 

angagari jambiya | 

bilih botĕn nurut | 

sayĕkti ulun-jambiya | 

langkung eman pramĕswari datan lirip | 

putra gya jinambiya || 

33. Wus ngĕmasi binĕkta mring (n)jawi | 
wus pinĕtak tan ana kang wikan | 
wanci byar tata barise | 

lajĕng ing lampahipun | 

pan kasaput ing ratri malih | 

sipĕng madyaning wana | 

kadi ingkang sampun | 

jinaganan wadya bala | 

lingsir ratri samadya wus samya guling 

patih angot gĕndhila || 

34. Amanggihi sang dayita malih | 
ingkang lagya angĕloni putra | 
patih amĕksa ature | 

gusti manawi lumuh | 
datan wande putra-nirĕki | 
ulun-jambiya pisan | 
kadi kang rumuhun | 
pramĕswari ing tyas panggah | 
lingira ris apa sakarsanirĕki | 

Allah tan kasamaran || 

35. Kyai patih wus tan nĕdya eling | 
putra kang lagya kinĕlonan | 
jinambya prajanane | 
ludiranya sumĕmbur | 
kapisanan nulya ngĕmasi | 

Mariyam yun cinandhak | 

gya malumpat gupuh | 

lumajĕng anasak wana | 

iblis laknat wus nginggati kyai patih | 


< Serat Centhini Jilid 02 - Halaman : 223 > 


kaduwung rawatwaspa || 

36. Kunarpanya risang raja siwi | 
wus binĕkto singidan pinĕtak | 
langkung ribĕt bingung tyase | 
umĕdal akalipun | 
bĕngok-bĕngok sarwi anangis | 
kagyat kang wadya kuswa | 
sami ting bilulung | 

adhuh kanca katiwasan | 
pramĕswari kalawan sang rajasiwi | 
katri pinangan sima || 

37. Kunarpane datan ana kari | 
wadya kuswa sadaya sungkawa | 
tambuh-tambuh ing solahe | 

ki patih asru muwus | 

apa manĕh ingkang pinikir | 

kabĕh aywa na susah | 

lupute nĕng aku | 

pra wadya asrĕp ing nala | 

payo nuli budhalan bali mring nagri | 

ukume sri narendra || 

38. Ingsun dhewe ingkang anglampahi | 
wus budhalan ingkang wadya kuswa | 
wangsul marang ing prajane | 
sadaya arawat luh | 
maras-maras tyas kĕtir-kĕtir | 
dumuginipun praja | 

ki patih lumĕbu | 
prapta ngalbyantara nata | 
ngaraspada pĕgat-pĕgat ngasmarani | 
waspa drĕs marawayan || 

132. Asmaradana 

1. Dhuh gusti sri narapati | 
amba atur pĕjah gĕsang | 
sumanggĕng karsa sang katong | 
saking gung cacad dinuta | 
angatĕr sang dayita | 

sarĕng dumugi wanagung | 
nĕng riku manggih babaya || 

2. wontĕn ingkang sima katri | 
lumĕbĕt ing twah sang rĕtna | 
mangsa garwa putra katong | 
garwa tuwan tuwin putra | 
seda minangsa sima | 

wadya uning sampun rampung | 
sima wau panĕdhanya || 

3. Lĕngĕr lĕngĕr sri bupati | 
sapandurat tan ngandika | 

kalangkung ngungun galiye | 
ginagas-gagasing driya | 
ĕngĕt ing garwa putra | 
sru dahat duhkitĕng kalbu | 
sang nata sangĕt udrasa || 

4. Wus pinupus lawan takdir | 
binengkas budi tawĕkal | 
sinĕndhĕkkĕn mring kang gawe | 
sirna ilang kang sungkawa | 
linud ing panarima | 

pan wus karsane Hyang Agung | 
puluh-puluh kadiparan || 

5. Mring ngĕndi (ng)gonne sumingkir | 
kawula darma lumampah | 

nora bisa obah dhewe | 

yĕn mungguh karĕping jalma | 

tan ana sĕdya susah | 

kabĕh bungah kang kinayun | 

tandhane karsĕng Hyang Suksma || 

6. Dene tan bungah sakalir | 

Allah tan kĕna pinrentah | 
mung ngagĕm Karsane Dhewe | 
kaya ngapa (ng)gonne selak | 
lamun mĕriya liyan | 

kang jinurung ing saumur | 
sathithik sungkawanira || 

7. Wus pasthi tan bisa mĕri | 
sabab kuwasaning Suksma | 
tinitah kadi mangkene | 
nanging ta rĕhning kawula | 
tan uning takdirira | 

bĕgja cilaka tan surup | 
marmanta taksih ihtiyar || 

8. Yĕn mukaranah ing takdir | 
marma maksih amiminta | 

bok kaparĕng ing Hyang Manon | 
mugi Tuwan ambukaa | 
sumpĕging manah-amba | 
dhuh Gusti (m)ba nyuwun tulung | 
paduka langkung kawasa || 

9. Kang anglimputi sakalir | 
atas nĕng ngarsa Pangeran | 
kang mĕngkoni sakabĕhe | 
mugi Allah nglambangana | 
maring garwa sutamba | 

dhuh Gustiku Kang Mahagung | 
amba dahat nangis Tuwan || 

10. Tan wontĕn ingkang kaliling | 
mung Tuwan tĕlĕnging driya | 
kang sagĕd (m)bengkas salire | 
marmamba tan sĕdya oncat | 
mung anut karsa Tuwan | 
sanadyan kinarya dudu | 

mring pundi (ng)gonne suminggah || 

11. Dhuh Tuwan Rabilngalamin | 
kita mung nyuwun ngapura | 
sagung lĕpat amba kabĕh | 
kang satmata lan kang samar | 
rĕhning ulun tan wikan | 

kang uninga mung Hyang Agung | 
mila muhung nangis Tuwan || 

12. Pamintamba marang Gusti | 
rĕhning kawula tiyang ngam | 
tan kuwawi cobĕng Manon | 
mung nuwun sakuwat amba | 
sampun Tuwan sinungan | 
ing donya kalangkung agung | 
bokbilih amba tan kuwat || 

13. Nuduhkĕn takabur Gusti | 
tuwin sampun pinaringan | 
kikirangan langkung kad-e | 
bokbilih amba tan kuwat | 
dadya ngĕrsulĕng Tuwan | 
lah Tuwan anuwun puguh | 
lan Tuwan sampun sinungan || 

14. Susah ingkang sangĕt Gusti | 
bokbilih amba tan kuwat | 

(m)bibrahkĕn manah kang sae | 
lan Tuwan sampun sinungan | 
bingah kalangkung ĕkat | 
bokbilih amba tĕkabur | 
katrĕcĕt mring kakupuran || 

15. Tyasingsun kadi wong (n)dlĕming | 
dene Allah sunpranata | 
sunpurih manut tyasingong | 
pasthi wus lamun tan bisa | 

Allah pan nora karsa | 
maring Ĕdat liyanipun | 
beda kita karĕp Tuwan || 

16. Pangomyang-amba puniki | 
mung saking bangĕting susah | 
dadya sawĕtu-wĕtune | 
nanging mungguh yĕktinira | 
kabĕh karĕp manira | 

rĕbut dhucung ing tyasingsun | 

tan bisa ngĕwahkĕn kodrat || 

17. Dadi mung bingung tyasmami | 
tambuh-tambuh kang sinĕdya | 
kajaba (ng)glundhung Hyang Manon | 
awit kabĕh ciptaningwang | 

lawan prihatin kita | 

lan sakrĕntĕging tyasingsun | 

kabĕh iku tanpa pedah || 

18. Mung cumadhong karsĕng Gusti | 
apa kang dĕntakdirĕna | 

yaiku pasthi anane | 
tanpa gawe pinikira | 
jaba mung suhul Tuwan | 
bokmanawa (n)tuk pitulung | 
sabab Allah sipat rahman || 

19. Kawula wungsal-wangsuli | 
panggrĕsahe sri narendra | 
katungka Mahrib wĕkdale | 
dĕrĕng kula lajĕngĕna | 
cariyos sri Bahgĕdad | 
kilap kadadosanipun | 
lalampahaning ki patya || 

20. Kakang kula nyuwun uning | 
bapakipun Siti Maryam | 
adhi Ngabdullah namane | 
tĕdhak Kurĕs nagri Ngarab | 
kĕnĕng pangamandaka | 
dinakwa jina puniku | 
lawan Ki Sangip namanya || 

21. Anulya utusan siwi | 
sadhĕrĕkĕ Siti Maryam | 

Sĕh Abubakar namane | 
sapraptanira ing wana | 
tan tĕgĕl mĕjahana | 

Abubakar tandya mantuk | 
matur yĕn wus pinĕjahan || 

22. Manthuk-manthuk kang sinung ngling 
kĕtib Iman cariyosnya | 

sigĕg gantya winiraos | 
ingkang cakĕt jajagongan | 
lawan Kyai Rasika | 
jrukunci ing Glagaharum | 
tinimbang amĕdharĕna || 

23. Cariyosipun sang Aji | 

Ngamarta Sri Darmawangsa | 
paranbaya darunane | 

dene sumare ing Dĕmak | 
kubur kalangkung panjang | 

Kyai Rasika lingnya rum | 
kabar makatĕn purwanya || 

24. Nalikanira ing nguni | 
mekrading natĕng Pandhawa 
mawi srana pĕjah obong | 
Yudhisthira Sri Ngamarta | 
Rahadĕn Wrĕkudara | 

Janaka myang arinipun | 
kalih Nangkula Sadewa || 

25. Nĕnĕm garwanya Sang Aji | 
Yudhisthira ing Ngamarta | 
Dyah Drupadi jujuluke | 
kasapta Wara Sumbadra | 
dayitĕng Dananjaya | 

Dyah Kunthi kawolunipun | 
kang ibu katri Pandhawa || 


25 Ki Rasika jurukunci pasareyan Glagaharum Dĕmak nyariyosakĕn 

lĕlampahanipun Prabu Darmakusuma tuwin pusakanipun kalimasada ingkang 
sagĕd kawĕdharakĕn isinipun dening Sunan Kalijaga, wĕkasan sang prabu 
seda, kasarĕkakĕn ing Glagaharum, pasareyanipun sakalangkung panjang. 
Sang prabu tilar polaning ringgit purwa. Ugi katĕrangakĕn asal-usulipun wali 
wolu. ... 
kaca 173-183. 


Jilid 2 - Kaca : 174 

26. Criyos padhalangan ringgit | 
ginĕrba wus samya pĕjah | 
amung satunggal kang dĕrĕng | 

(ng)gih punika Darmawangsa | 
muksanya mring kaendran | 
dalah ing saraganipun | 
praptane ing Suralaya || 

27. Pinanggiyan Hyang Pramĕsthi | 
tinanya darunanira | 

Hyang Guru pangandikane | 
ĕh titah ulun Ki Darma | 
sira mulih mring jaman | 
langgĕng ing salaminipun | 
tĕka ngangge badan wadhag || 

28. Apa sira boya mati | 
lantaran tumamĕng wangwa | 

Yudhisthira matur alon | 

dhuh Hyang-hyang kang kinawasa | 
anitahkĕn kawula | 
kauningana pukulun | 
kula ugi malbĕng wangwa || 

29. Abipraya ĕstu nunggil | 
lawan kadang warga rena | 
wus sampurna sadayane | 

nanging mung ulun priyangga | 
kang botĕn sagĕd sirna | 
dhuh Sang Hyang-hyanging pukulun | 
wontĕnna apurĕng Tuwan || 

30. Ambirat sagunging sisip | 

Hyang Odipati ngandhika | 
hĕh Yudhisthira sang katong | 
ing samĕngko karsaningwang | 
sira bĕcik baliya | 

marang ing ngarcapadĕku | 
yĕn raganta durung sirna || 

31. Apan baya sunlilani | 

mulih marang ing kaswargan | 
sabab kaswargan yĕktine | 
panggonan kang luwih mulya | 
sarta suci sadaya | 
nadyan kabĕh titahingsun | 
manungsa kang tinggal donya || 

32. Padha mulih marang pati | 
iya pasthi tinggal raga | 
wus badan alus aranne | 
mula kaki prabu sira | 
samĕngko durung kĕna | 
munggah marang suwarga gung | 
nĕmbah lĕngsĕr sri narendra || 

33. Wangsul Marcapada malih | 
tumindak mangalĕr sĕdya | 
amamati sarirane | 

lajĕng anggĕbyur samodra | 
sumilĕm praptĕng dhasar | 
nanging mĕksa datan lampus | 
laminya nĕmatus warsa || 

34. Lagyantuk sasmitĕng Widdhi | 
tinuduh kinĕn martapa | 
nĕng Majapait tlatahe | 
dumununga tĕngah wana | 

Glagahwangi namanya | 

wus pinasthi ing Hyang Agung | 
dadya jalaran antaka || 

35. Nahan Sri Yudhisthira ji | 
mituhĕng sasmitatama | 
mĕntas saking samodrane | 
nĕtĕpi ingkang pitĕdah | 
jĕnĕk amangun tapa | 
prabawa ratu linuhung | 
ing Galagah wangi wana || 

36. Katingal singup awingit | 

singite kalintang-lintang | 
janma sato mara layon | 
mila tan na wani ngambah | 
gawat kaliwat-liwat | 
sabĕn ari kĕmul pĕdhut | 
manthĕr tejaning kusuma || 

37. Jaman Majapahit akir | 
sanggyaning kang Waliyolah | 
amurwa yun yasa kraton | 
prĕnah Glagahwangi wana | 
punika nagri Dĕmak | 
utusan (m)babati gupuh | 
ewon kang samya tumandang || 

38. Binabat sakenjing rĕsik | 
sontĕnipun angrĕmbaka | 
awit sontĕn pambabate | 
enjing pulih angrĕmbaka | 
tan ana sewahira | 
kadya dhinangir rinabuk | 
kawĕkĕn kang nambut karya || 

39. Abipraya rĕmbugnĕki | 
tur uning Sunan Satmata | 
ing Girigajah kadhaton | 
kang umentar wus lumĕpas | 
prata atur uninga | 

madya ing wasananipun | 
dĕnnira ambabat wana || 

40. Sunan Giri wusing tampi | 
ature kang babat wana | 
animbali Sunan Lĕpĕn | 
cinundaka mariksaa | 
ngiras dadya pangarsa | 
sawusira tampi dhawuh | 
kapungkur Giri kadhatyan || 

133. Pangkur 

1. Praptĕng tĕpi Glagahganda | 

Sunan Lĕpĕn uluk salamira glis | 
assalamu ngalaekum | 
sanalika wus sirna | 

pĕpĕdhut kang angawĕngi ing wana gung 
satĕmah katingal padhang | 

(n)Jĕng Sunan nulya umanjing || 

2. Ngidĕri sajroning wana | 

dupi rawuh madyaning wana wingit | 

uning janma agĕng luhur | 

manthĕr sunaring teja | 

lawan janma samangke gĕng luhuripun | 

kintĕn-kintĕn tikĕl tiga | 

dhiwut-dhiwut wulunĕki 


3. Rema gimbal wulu panjang | 

lĕnggah munggĕng sangandhaping waringin | 

sela gilang tlĕmĕkipun | 

patrape dĕnnya lĕnggah | 

suku tĕngĕn jegang kang kiwa saluku | 

sarira sĕndhĕn mandira | 

astanira ingkang kering || 

4. Tumumpang ing pundhak kanan | 
asta kanan (ng)gĕgĕm sarta pinundhi | 
wontĕn ing sanginggilipun | 
pilingan ingkang kanan | 

Sunan Lĕpĕn tandya amrĕpĕki gupuh | 
manĕmbrama manuara | 
urmat asung salamnĕki || 

5. Nanging datan winangsulan | 

Yudhisthira mandĕng kewala aming | 

Sunan Kali kĕndĕl (n)jĕtung | 
ngunandikĕng wardaya | 

datan dangu tumuwuh osiking kalbu | 
kinira-kirĕng wardaya | 
baya wong Buda puniki || 

6. (n)Jĕng Sunan sampun widagda | 
tĕmbung Buda dĕnnya asung pambagi | 
mĕnggah mangke tĕmbungipun | 
dhuh sang nĕmbe kapanggya | 

kula nilakrami ing sanak satuhu | 
sintĕn jujuluk sampeyan | 
tuwin kawijilan pundi || 

7. Punapa ingkang sinĕdya | 

dene lĕnggah nĕng wana tanpa kanthi | 

miwah ing pasĕmonipun | 

kadi nandhang sungkawa | 

kang tinanya mangĕrtos lajĕng umatur | 

ugi cara basa Budha | 

makatĕn Jawinirĕki || 

8. O ĕnggĕh kiyai sanak | 
jĕngandika satuhu wus udani | 
lĕpasing tyas kang kalimput | 
kula Ki Yudhisthira | 

kawijilan saking Ngamarta rumuhum | 
duk ing nguni jaman Buda | 
maksih Brahma kang agami || 

9. (n)Jĕng Sunan Kali duk myarsa | 
langkung ngungun nulya tatanya malih | 
kisanak kala rumuhun | 

mlampah damĕl punapa | 

walĕh-walĕh punapa kala tumuhun | 
sayĕtosipun kawula | 
jumĕnĕng sri narapati || 

10. Kadhaton nagri Ngamarta | 

Yudhisthira inggih jujuluk mami | 
balik sampeyan sang luhung | 
ing wingking kang pinangka | 

lan ing ngajĕng lajĕr sĕdyanirĕng kalbu | 
miwah sintĕn kang sinambat | 
dhuh Yudhisthira sang aji || 

11. Andangu nami kawula | 

Sunan Kalijaga kalĕbĕt Wali [ 
saking tlatah Majalangu | 

ing Girigajahpura | 

dhatĕng kula saĕstune dipunutus | 

Sunan Giri lurah amba | 
pĕrlu kinĕn mariksani || 

12. Kawontĕnane kang wana | 

dene tĕka wontĕn ingkang (n)dahwĕni | 

damĕl wilalat satuhu | 

maring kang sami babat | 

sampun kula salasak ing wana kĕmput | 

samya tan na kara-kara | 

muhung andika pribadi || 

13. Mangsuli Sri Yudhisthira | 
mangke-mangke ta mangke Sunan Kali | 
wangune arsa abĕndu | 

andakwa raganingwang | 
andahwĕni damĕl wilalat tan sarju | 
babo botĕn pisan-pisan | 
mĕnggah (ng)gĕn kula nĕng riki || 

14. botĕn sawĕg sapunika | 

sampun lami nglampahi pitĕdahing | 

sasmita nalika ulun | 

tapa dhasar samodra [ 

laminira ngantos ĕnĕm atus taun | 

ujaring wasitatama | 

kinĕn tapa wontĕn ngriki || 

15. Pasthi antuk kang sinĕdya | 
ingkang sagĕd (n)jalari pĕjahmami | 
sabab ing satuhunipun | 

kula sĕdya ngupaya | 

ing margine sagĕd dhumatĕng ing lampus | 
duk miyarsa (n)Jĕng Susunan | 
katingal pasĕmon manis || 

16. Sumĕh wijiling wicara | 

nulya tanya tĕmbung amĕrakati | 


< Serat Centhini Jilid 02 - Halaman : 232 > 


dhuh mitraningsun sinuhun | 

sabab saking punapa | 

sariranta tan sagĕd tumĕkĕng lampus | 

mĕsĕm risang Yudhisthira | 

lah makatĕn Sunan Kali || 

17. Kala ulun winisudha | 

madĕg nata lajĕng dipunparingi | 

jajimat dening Dewagung | 

nama Kalimasada | 

ingkang ugi anami Pustaka-jamus | 

dumugi ing sapunika | 

taksih kula pundhi-pundhi || 

18. Pratistha ing asta kanan | 
malah-malah sampun saklangkung lami | 
asta tan sagĕd tumĕlung | 

miwah tan sagĕd mĕgar | 

Sunan Kali kataman aturing prabu | 
sangsaya pangungunira | 
wasana tatanya malih || 

19. Mĕnggah ungĕling sĕratan | 
ing jijimat punika kadospundi | 
kalawan suraosipun | 

dhuh Sunan Kalijaga | 
kula matur inggih ing sayĕktosipun | 
sampun ngantos kang sumĕrap | 
ambikak kewala ajrih || 

20. Jalaran dhawuhing dewa | 

namung kinĕn ngangge jijimat pripih | 
mila kula jrih kalangkung | 
bilih nguninganana | 

Sunan Kali mĕsĕm ngandika jro kalbu | 
ika wong bodho balaka | 
nadyan ngrĕti nanging wĕdi || 

21. Dhuh Sinuhun Yudhisthira | 
mĕnggah wontĕn tiyang ingkang kadugi | 
ngungĕlkĕn jijimat wau | 

punapi pinarĕngna | 

angsal malih nanging darbe jangji ulun | 
mugi dipun-mangĕrtosna | 
suraose kanang tulis || 

22. Saha sagĕd angĕgarna | 
tanganulun kang wus lami kumancing | 

Sunan Kali ngandika rum | 

suwawi cinobia | 

ngulungakĕn jajimat Pustaka-jamus | 
nahan sami sanalika | 
waluya kadi ing uni || 

23. Ngulungakĕn asta mĕgar | 

jimat sampun tinampĕn Sunan Kali | 
binuka suraosipun | 
sinuksma ing wardaya | 
tamat pamaose kang Pustaka-jamus | 

(n)Jĕng Sunan Kali ngandika | 
e Yudhisthira narpati || 

24. Sampeyan mugi sumrĕpa | 
milanipun jimat dipun wastani | 
inggih kang Pustaka-jamus | 
tĕgĕsipun punika | 

layang irĕng tulisipun rupa pingul | 
mila ran Kalimasada | 
kalimah Sahadat yĕkti || 

25. Kalimah Sahadat mangkya | 

wus kalampah dĕnagĕm dĕn ugĕmi | 
dening tiyang ingkang sampun | 
manjing agami Islam | 
miwah dipun wastani agama Rasul | 
sarengat punika mangka | 
baboning ngĕlmu sajati || 

26. Angsal saking Nabiyolah | 

Gusti Kangjĕng Nabi Rasulollahi | 
kĕkasihira Hyang Agung | 

tuhu ingkang kinarya | 
dutaning Hyang panutup Nabiyollahu | 
ugĕr tyang agama Islam | 
saha sampun putus maring || 

27. Ngĕlmu tamtu kang winawas | 
suraose Kalimah Sahadati | 
dumadi ĕning tyasipun | 
sagĕd sampurnĕng pĕjah | 

mantuk maring asaling kamulanipun | 
ing riku Sri Yudhisthira | 
langkung trustha ing panggalih || 

28. Nahan lajĕng puruita | 

mring sang wiku Kangjĕng Susunan Kali | 
winulang Sahadat wau | 
ugĕring kasampurnan | 
winĕruhkĕn ing jĕnĕnge uripipun | 

(n)Jĕng Sunan pamĕjangira | 
sadaya sampun katampi || 

29. Wruh sadurunge dumadya | 

dadya datan samar (n)doning dumadi | 
was-uwas wus tan kawuwus | 
amingis ing pamawas | 
tĕtĕp uwus manjing agama Islamu | 
tĕtĕp tatas naratas tyas | 

tumĕtĕs sampurna titis || 

30. Rumaos yĕn sagĕd pĕjah | 

sarta pĕjah ing sajroning ngaurip | 
sangĕt ing pamundhinipun | 
winantu analangsa | 
ayun nĕmbah astanira sawĕg kuncup | 
makidhupuh anĕng ngarsa | 

Sunan Kali duk udani || 

31. Gupuh dĕnnya nampĕl asta | 
kipa-kipa tan arsa dĕnbĕktĕni | 
sinarĕngan wacana rum | 
sampeyan sampun nĕmbah | 

dhatĕng ulun sanadyan dĕnanggĕp guru | 
nanging drajat ulun andhap | 
luhur darajating aji || 

32. Kados paduka punika | 

inggih lĕrĕs Suhunan nama mami | 
ananging saĕstunipun | 
drajat Wali kewala | 

Wali wau jaman purwa saminipun | 
para rĕsi myang pandhita | 
dados bĕktinta sang aji || 

33. Sĕdhĕng salaman kewala | 

Prabu Darmakusuma ananggapi | 
nulya sasalaman gupuh | 
sawusing sasalaman | 

sri narendra Yudhisthira alon matur | 
dhuh Sinuhun gurukula | 
rĕh mangke ulun wus tampi || 

34. Sabda jatining kamulyan | 
sĕdya ulun sasagĕd angaturi | 
wawalĕs ingkang linuhung | 
nanging tan darbe srana | 

mung punika wontĕn barang darbekulun 
sĕpele sangĕt tan mandra | 
bilih kaparĕng ing galih || 

35. Kulaaturkĕn paduka | 

Yudhisthira jumĕnĕng (m)buka pĕthi | 
ingkang linĕnggahan wau | 
isinipun karopak | 

mawa gambar katri wawayanganipun | 
satunggal Sri Baladewa | 
kalih Natĕng Dwarawati || 

36. Tiga Arya Wrĕkudara | 

kanthi sastra pĕngĕtan duk ing uni | 
kalih lampahan winuwus | 
satunggal pratelannya | 
lampahing Arjuna nalika dhaup | 

angsal Dyah Wara Sumbadra | 
putri Madura nagari || 

37. Kadang Baladewa Krĕsna | 
rinarĕngga dera Hyang Udipati | 
kajĕng klĕpu dewadaru | 
katĕlah praptĕng mangkya | 

sabĕn wontĕn pangantĕn kang rinĕngga gung | 
tamtu mawi kĕmbar mayang | 
jaman purwa kang pinirid || 

Jilid 2 - Kaca : 180 

38. Kaliyan pratelanira | 

kala nata Pandhawa mangun jurit | 
sakadang warga sadarum | 
mĕngsah Sri Suyudana | 
sakadange Sata Korawa angĕbyuk | 

(n)jabĕl prajadi Ngastina | 

Pandhawa unggul ing jurit || 

39. Winastanan Bratayuda | 
kinanthĕnan sarasilah tumĕrahing | 

Pandhawa myang para ratu | 
ingaturakĕn sigra | 

mring Suhunan Kalijaga sadayĕku | 
langkung sukanirĕng driya | 
gambar tri wus dĕnpriksani || 

40. Tanya marang Yudhisthira | 

sintĕn ingkang gadhah wayangan katri | 
ingkang ginambar puniku | 
satunggal-tunggalira | 

Prabu Darmakusuma lajĕng umatur | 
kang sarta mawa pratelan | 
agĕng miwah inggilnĕki || 

41. Titiga ingkang ginambar | 

wus pratela kadi sinĕbut ngarsi | 
tanya malih (n)Jĕng Sinuhun | 
nahanta karsa para | 
asung gambar dalah ing saprabotipun | 
sastra cariyosing Buda | 
kumambang matur sang aji || 

134. Maskumambang 

1. Dhuh Susunan Kali gurunadi mami | 
gambar wawayangan | 

titiga siki puniki | 
mugi-mugi tinumrapna ]| 

2. Gigiring kang maesa danu artining | 
kuliting maesa | 

walikan dadosirĕki | 
babalunge kang maesa || 


< Serat Centhini Jilid 02 - Halaman : 236 > 


3. Kaanggeya kuliting gambar puniki | 
sunguning maesa | 

kaanggeya ototnĕki | 
kuliting kanang maesa || 

4. Kaanggoa inggih babalunganĕki | 
sarta ginancarna | 

ing salampah-salampahaning | 
supadya dadya tuladha || 

5. Tĕmbe wingking sagunging kang pra narpati | 
satriya myang wadya | 

pra ĕstri pra maharĕsi | 
sagung isining bawana || 

6. Gya winarna Sri Yudhisthira narpati | 
sawusing pratela | 

gancaring cariyos nguni | 
amit wus praptĕng antaka || 

7. Puput yuswa sampurna mring jaman suci | 
layon binarsihan | 

sung sasmita maring dasih | 
paripurna wus pinĕtak || 

8. wontĕn tapak-tilas palĕnggahanĕki | 
ngandhaping mandira | 
rampung pamĕtaking jisim | 
lajĕng sinungan tĕngĕran || 

9. Kijing sela rineka cirining nami | 

Kyai Yudhisthira | 

lĕstari tĕkĕng samangkin | 
nĕng lor-kulon masjid Dĕmak || 

10. Ki Rasika angling mring rowangirĕki | 
criyos sampun tamat | 

kijing kang panjang nglangkungi | 
ciri Kyai Yudhisthira || 

11. Kang sinung ngling tanya paran kajĕngnĕki | 
dĕnnya babat wana | 

wilujĕng sampun barĕsih | 
rata kadi ara-ara || 

12. e makatĕn lajĕnge cariyos inggih | 
dĕnnya babat wana | 

wilujĕng sampun barĕsih | 
rata kadi ara-ara || 

13. Sunan Kali wus wangsul dhatĕng ing Giri | 
pinuju pĕpakan | 

sanggyaning kang para Wali | 

Sunan Kali tur pratela || 

14. Lampahipun tinuding babat wanadri | 
purwa wasananya | 

miwiti malah mĕkasi | 
pan sampun katur sadaya || 

15. Para Wali samya karĕnan ing galih | 
abipraya rĕmbag | 
amujudakĕn ing warni | 

ingkang kasĕbut pĕngĕtan || 

16. Kang kinarya guru wawayangan katri | 
gĕr-ugĕr polatan | 

mĕndhĕt saking netranĕki | 
bĕntĕning pasĕmonira || 

17. Saka pawulatan datan liya saking | 
papasanging netra | 

manawi akarya ringgit | 
netra wangun gĕdhondhongan || 

18. Mirid saking gambaring wayangannĕki | 

Prabu Baladewa | 

narendra Madura nagri | 
manawi adamĕl netra || 

19. Wangun liyĕp mirid saking wayanganing | 

Sri Narendra Krĕsna | 

Sinuhun ing Dwarawati | 
utawi bilih iyasa || 

20. Nata wangun manthĕlĕng sĕrĕng rĕspati | 
mirid wayangannya | 

satriya ing Jodhipati | 

Radyan Arya Wrĕkodara || 

21. Paripurna dĕnnira amirid-mirid | 
nanging sarĕng arsa | 

damĕl wawayang rasĕksi | 
rasĕksa inggih danawa || 

22. Para Wali ragi kawĕkĕn ing galih | 
amarga (n)Jĕng Sunan | 
kalimput nalika panggih | 
tatanya mring Yudhisthira || 

23. Wĕwah-wĕwah danawa cariyosnĕki | 
doyan mangsa kewan | 

myang mangsa wangkening janmi | 
nanging sagĕd tatajanma || 

24. Samya minggu mĕngĕng mĕksa tan amingis | 
sajroning kĕmĕngan | 

saking plĕnggahan tan tĕbih | 
wontĕn sagawon lumajar || 

25. (ng)Gondhol balung untu siyung amaringis | 
Sunan Kalijaga | 

antuk wĕwĕnganing wingit | 
tinarbuka ring Hyang Suksma || 

26. Dĕnnya damĕl gambar wayangan rasĕksi | 
sipat myang wulatan | 

amirid sagawon mringis | 
badan wayangan manungsa || 

27. Sinĕmbadan gĕng luhur glabĕg ngajrihi | 
mĕh tanpa bangkĕkan | 

ulat sirung netra andik | 
mrĕngangah dhepah (m)brĕgagah || 

28. Sampun rampung dĕnnya mangadani ringgit 
mirid tri wayangan | 

dados balungipun ringgit | 
ingkang ginapit punika || 

29. Tĕrangipun aturing Yudhisthira ji | 
kuliting maesa | 

dados balungipun ringgit | 
ingkang ginapit punika || 

30. Sungunipun dados ototing kang ringgit | 
lah inggih punika | 

ingkang dipun angge gapit | 
miwah campuriting wayang || 

31. Balungipun maesa kinarya kulit | 
artose mangkana | 

kadamĕl dhasaring sungging | 
saking bubukaning tulang || 

32. (ng)Gih punika purwanipun wontĕn ringgit | 
wacucal maesa | 

ingkang gumĕlar samangkin | 
mujudkĕn nganggit lampahan || 

33. Tan lyan saking kramate (n)Jĕng Sunan Kali 
Wali wolu samya | 

mangayubagya ngidĕni | 
sampun cuthĕl criyosingwang || 

34. Lah suwawi babarpisan awĕwarti | 
ingkang pangandika | 

dene mawi purwakanthi | 

Wali wolu tanah Jawa || 

35. Kang winastan Wali wolu tanah Jawi | 
satunggal (n)Jĕng Sunan | 

Ngampĕlgadhing kang murwani | 
nama alit Radĕn Rahmat || 

36. Putranipun Sĕh maulana Ibrahim | 
ibu saking Cĕmpa | 

Siti Asmara wĕwangi | 
putranipun Prabu Kiyan || 

37. Kalihipun Susuhunan Gunungjati | 

Sayid Jĕn punika | 

saking nagari Arabi | 
mandhirĕng Cirĕbon praja || 

38. Tiga Sunan Ngudung alite Sĕh Sabil | 
putra Mlana Iskak | 

ibu saking Madurĕki | 
kadang mudha Walilanang || 

39. Sakawane Sunan Giri Gajahpuri | 
inggih Dyan Satmata | 

putra Walilanang nguni | 
kang ibu putri Blambangan || 

40. Gangsal Sunan Bonang Dyan Makdum Ibrahim | 
putra Ngampĕldĕnta | 

ibu Siti Manaladi | 
putra Arya Teja Tuban || 

41. Nĕnĕm Sunan Bukit Majagung mandhiri | 

Dyan Ngalim Buherah | 

Sri Campa mudha sisiwi | 
nak-sanak lan Radĕn Rahmat |] 

42. Pitu Sunan Darajat timurnya nami | 

Masakĕh Mahmud kang | 

putra Sunan Ngampĕlgadhing | 
mijil saking ing ampeyan || 

43. Wolu Sunan Kalijaga Radĕn Sahid | 
putra Wilatikta | 

bupati Japara nagri | 
sampun jangkĕp petang kula || 

44. De sanĕse wowolu dipun wastani | 

Wawali nujĕbba | 

tĕgĕse nujĕbba inggih | 
punika Wali susulan || 

45. Amung Kangjĕng Sultan Agung ing Mantawis | 

Kalipahing Allah | 

kang jumĕnĕng ing samangkin | 
pamungkas Wali nurbuat || 

46. Sunan Kali kok dados onjo pribadi | 

niku kasinggihan | 
wit maguru Nabi Kilir | 
anĕrusi solah tingkah || 

47. Nabi Kilir tan seda wit anglampahi | 
karĕm maring ora | 

cĕgah hawa napsu melik | 
konang-onang kene kana || 

48. Tĕrus sukci ing nala dumilah wĕning | 
mandar (n)tuk nugraha | 
panjĕnĕngan Nabi Kilir | 

kinarya hĕb Nabiyolah || 

49. Anartani tĕkĕng mangkya tan ngĕmasi 
gaib dalĕmira | 

wus kawĕngku lair batin | 
puniku ungĕling kitab || 

50. Sunan Kali wartose makatĕn ugi | 
mangkya dĕrĕng seda | 

sigĕg Rasika kang dĕling | 
kinanthi gantya critanya || 


26 Ki Harjana, santri ing Jatisari, ahli petangan (primbon) nĕrangakĕn bab 
petangan nirahakĕn tiyang sakit. ... 
kaca 184-185. 

135. Kinanthi 

1. Kyai Harjana winuwus | 
mutiyan ing Jatisari | 
dadi ahli pepetangan | 
anirahkĕn tiyang sakit | 
rencangipun jajagongan | 
umatur nuwun kiyai || 

2. Mugi (n)dhangankĕn ing kalbu | 
mupung ing mangke pinanggih | 
supadi mutabarana | 

mring putra wayah kang sami | 
pinarak ngarsa sampeyan | 
bab lampah petangannĕki || 

3. Pĕnĕt miwah awonnipun | 
anirahkĕn tiyang sakit | 

Kyai Harjana lingira | 
inggih ulunangge kaki | 
awawaton saka dina | 
saking kaole Sĕh Adi || 

4. Dina Akad kang rumuhun | 
lamun nirahkĕn wong sakit | 
yĕn mangetan tiba waras | 
yĕn mangidul tiba Ĕsri | 

yĕn mangalor tiba lara | 
yĕn mangulon tiba pati || 

5. Ing dina Sĕnĕn winuwus | 
lamun nirahkĕn wong sakit 
yĕn mangidul tiba waras | 
yĕn mangetan tiba Ĕsri | 
yĕn mangulon tiba lara | 
yĕn mangalor tiba pati || 

6. Ing dina Sĕlasa iku | 
lamun nirahkĕn wong sakit 
yĕn mangetan tiba waras | 
yĕn mangalor tiba Ĕsri [ 
yĕn mangulon tiba lara | 
yĕn mangidul tiba pati || 

7. Ing dina Rĕbo cinatur | 
lamun nirahkĕn wong sakit 
yĕn mangetan tiba waras | 
yĕn mangulon tiba Ĕsri | 
yĕn mangulon tiba lara | 
yĕn mangidul tiba pati || 

8. Ing dina Kĕmis winuwus | 
lamun nirahkĕn wong sakit 
yĕn mangetan tiba waras | 
yĕn mangidul tiba Ĕsri | 
yĕn mangalor tiba lara | 
yĕn mangulon tiba pati || 

9. Ing dina Jumuwah iku | 
lamun nirahkĕn wong sakit 
yĕn mangulon tiba waras | 
yĕn mangalor tiba Ĕsri | 
mangidul tibaning lara | 
mangetan tibaning pati [[ 

10. Ing dina Saptu tinutur | 
lamun nirahkĕn wong sakit 
yĕn mangulon tiba waras | 
mangalor tibaning Ĕsri | 
yĕn mangidul tiba lara | 
mangetan tibaning pati || 

11. Riningkĕs ing bĕcikipun | 

Akat Slasa Rĕbo Kĕmis | 
tirah ngetan tiba waras | 
Sĕnĕn kidul waras ugi | 
Jumuwah Saptu yĕn tirah | 
kudu ngulon purugnĕki || 

12. Dene ta sĕdhĕnganipun | 
Akat Kĕmis ngidul Ĕsri | 

Sĕnĕn ngetan sri tibanya | 
ri Slasa Rĕbo pi-tuwin | 

Jumuwah kalawan Tumpak | 
padha ngalor tiba Ĕsri || 

13. Mung punika petangipun | 
sawuse pinetang bĕcik | 
sumendhe karsaning Suksma | 
ala ayu mung nglakoni | 
sakĕhe kang amiyarsa | 
samya nuwun turirĕki || 

14. Punika saĕstunipun | 
pinaibĕn malarati | 
sangsaya daliling Kur'an | 
pangandikaning Hyang Widdhi | 
sigĕg cinĕndhak kang cĕlak | 
abdi dalĕm ngulama-di || 

15. Apil Kur'an sampun putus | 
ing makna myang muradnĕki | 
anama Amat Sĕtama | 

rĕrĕh dĕnnira nambungi | 
mangke kula acarita | 
yakining kang kasbut dalil || 

16. wontĕn narendra pinunjul | 
binathara nyakrawati | 
ambĕg wicaksanĕng budya | 
jujulukipun narpati | 

Sri Maha Amat Salekan | 
ngadhaton Sĕtambul nagri || 

17. Kongas kasudibyanipun | 
jĕmbar jajahaning nagri | 
angrĕh samining pra raja | 
tĕtĕp kĕncĕng kang agami | 
bakda salat (n)darus Kur'an | 
sabĕn dumugi ing dalil || 

18. Watungiju mantasau | 
wabudillumanta saki | 
punika ing maknanira | 

mungguh Hyang kang Murbĕng pasthi | 
sayĕkti bisa akarya | 
bilai padha samangkin || 

19. Tuwin bisa karya ĕstu | 
kamulyan padha saiki | 
pĕndhak-pĕndhak pandarusnya | 
dumugi kakalih dalil | 

kĕndĕl ing pamaosira | 
ginagas rinasĕng ati || 

20. E Tuwan kang sipat Agung | 

saupami kita iki | 
kraton tampis kabasmaran 
gusis tan kari samĕnir | 
kirane durung saĕkal | 
dadi kamlaratan mami || 

21. Awit kasugihaningsun | 
kalawan karaton mami | 
nora ing kene kewala | 
ingsun darbe liyan nagri | 
kangjĕng sultan kabatinan 
maibĕn ungĕling dalil || 


27 Ki Amat Sĕtama nĕrangakĕn ganjaranipun tiyang apal Kur'an, punapamalih 
ingkang mangĕrtos maknanipun. Kalajĕngakĕn dongĕng Raja Sĕtambul 
ingkang nandhang cobining Allah jalaran kirang mantĕpipun dhatĕng 
panguwaosipun Gusti Allah. 

Sang Raja kalunta-lunta ngantos kinunjara ing nagari Ngĕsam, nanging 
wĕkasan kapalakramakakĕn kalihan putri Ngĕsam. ... 
kaca 185-193. 

22. Darus sabakdaning Subuh | 
sanalika sri bupati | 
munggĕng satĕngahing wana | 
bawah ing Ngĕsam nagari | 
kalampahan kalih wulan | 
saking ing Sĕtambul nagri || 

23. Kawĕlasarsa sru ngungun | 
kang mangka sri narapati | 
mung ngagĕm jubah kuthungan | 
ririmong samadah wilis | 
anyamping sarung gĕmbaya | 
ngagĕm kĕthu lugas abrit || 

24. Angasta tasbĕh umancur | 
barleyan ginosok adi | 
gĕng nracak saisi lĕrak | 
andungkap sawĕlas ari | 

tan nendra minum myang nadhah | 
miwah tan pinanggih jalmi || 

25. Lĕsah ngalĕntrih-ngalĕntruk | 
angga (ng)gĕgĕs gagang agring | 
sumendhe witing mandera | 
sawang kunarpa sang aji | 
anuju sawiji dina | 

ana nangkoda lumaris || 

26. Mring Ngĕsam unta tinuntun | 
nĕng kene miyat ing jalmi | 
sumendhe witing mandera | 
sinawang wus kadya mayit | 
pinurugan dupi cĕlak | 

ki juragan tanya aris 


27. Kisanak kang kawlasayun | 
dene nĕng alas pribadi | 
pasĕmone lir ngawirya | 
lah punapa sĕbabnĕki | 
sang nata dupi miyarsa | 
pakĕwĕd dĕnnya mangsuli || 

28. Sĕrĕt kĕdaling sabdarum | 
pĕgat-pĕgat amlasasih | 
ki dagang tuhu manira | 
ing Sĕtambul asalmami | 
kesah ngaji mring lyan praja | 
yun mantuk datan wruh margi || 

29. Ki dagang wĕlas kĕlangkung | 
nulya dĕnulungi roti | 
lawan warih ing lantingan | 
lah niki jampi kalantih | 
sawusira tinampĕnan | 

roti dhinahar sacuwil || 

30. Toya ing kĕndhi dĕninum | 
tri cĕgukan datan luwih | 
kraos nikmat kang sarira | 
sumringah nayana wĕning | 
sri nata Sĕtambul sigra | 
ngulungkĕn tasbĕhirĕki || 

31. Maring sudagar kang asung | 
roti lawan toya kĕndhi | 
winantu sabda mrakatya | 
dhuh kisanak kang asung sih | 
rĕhning andika wus nambal | 
dhumatĕng ing jiwa mami || 

32. Sasat anambungi umur | 
wĕwĕh janma tanpa pamrih | 
ĕstu bilih karya tama | 
nandhakkĕn eklasing budi | 
lila anrus ing wardaya | 
sangĕt ing panuwun mami || 

33. Saking kumĕdahing kalbu | 
minangka timbanganing sih | 
kang mugi tinampanana | 
winantu sukaning ati | 
cinandhak mring ki sudagar | 
gringging-gringging nggarĕgĕli || 

34. Awit salaminya idhup | 
lagya anĕmbe udani | 
barleyan agĕng naracak | 

rinucit kinarya tasbih | 
sapandurat tan wacana | 
gumĕtĕr kĕdaling lathi || 

35. Paran ing karsanirĕku | 

de asung ingkang kadyĕki | 
sri narendra angandika | 
ulun lila lair batin | 
amung ta pamintaningwang | 
parĕnga nunut lumaris || 

36. Rĕhning kula ayun mantuk | 
marang ing Sĕtambul nagri | 
ywa nganti sangsayĕng marga | 
ki sudagar lingira ris | 

inggih ki bagus sumangga | 
gampil yĕn wus praptĕng nagri || 

37. Kantun lampahan dwi tĕngsu | 
tĕmbe anumpala-keli | 

sri narendra wus binĕkta | 
ing ngĕnu datan winarni | 
sapraptanira ing Ngĕsam | 
sudagar dagang mawarni || 

38. Laris dagangane gĕrus | 
mĕnthĕl kathah antuk bathi | 
tata-tata sĕdya mentar | 
tatanya mring sri bupati | 
bagus paran karsanira | 
dĕnirarsa mangkat mulih || 

39. Inggih kyai kajĕngulun | 
sarĕngan andika malih | 
sisimpangan wontĕn marga | 
ki sudagar wus nyondhongi | 
kalingling wagĕling nala | 
tasbĕhe barlĕyan adi || 

40. Pangudasmaraning kalbu | 
ewuh tĕmĕn tasbĕh iki | 
lamun awĕt dakanggowa | 
pasthi tan kobĕr ngabĕkti | 
katungkul pijĕr umiyat | 
lawan tan pĕgat kuwatir || 

136. Mĕgatruh 

1. Lah bĕcike dakdole pisan yĕn payu | 
prayoga nyimpĕni dhuwit | 
thithik mutawatiripun | 

tumrape wong kaya mami | 
darbe barang langkung elok |] 

2. (m)Bubrahake ati ngĕgungkĕn tĕkabur | 

sisip sĕmbire wus pasthi | 
rĕgadag anarik kupur | 
ki sudagar mentar aglis | 
tasbĕh tinawakkĕn gupoh || 

3. Marang para sugih jroning kutha kĕmput | 
titi tan ana kang ngawis | 

tan kuwawi artanipun | 
saking kĕhe kang pĕngaji | 
anulya kunjuk sang katong || 

4. Natĕng Ngĕsam kalangkung eraming kalbu | 
wasana ngandika aris | 

saka ngĕndi asalipun | 
tasbĕhmu barleyan iki | 
ki sudagar awotsinom || 

5. Asal saking tiyang nyukani pukulun | 
jalma papa nĕng wanadri | 

sang nata kagyat lingnya rum | 
sudagar aturmu iki | 
iku sĕwu mokal elok 1 1 

6. Kawruhana tasbĕh iki ingkang patut | 
darbe mung nata linuwih | 
pinunjul samaning ratu | 

aturmu iki mustail | 
pangirĕngsun wus amĕlok || 

7. Pasthi iki olĕh ĕnggomu amandung | 
ĕh sudagar yĕn sirĕki | 

tan bisa ngaturkĕn mringsun | 
janma kang mĕnĕhi tasbih | 
sira minangka gagĕntos || 

8. Ingsun ukum apa ing sapantĕsipun | 
ki nangkoda duk miyarsi | 
pangandikane sang prabu | 

ulat biyas payus tistis | 
konjĕm siti arawat loh || 

9. Ki nangkoda manĕmbah sarwi umatur | 
dhuh gusti sri narapati | 

kawula anuwun mundur | 
nimbali kang darbe tasbih | 
wus linilan mĕdal gupoh || 

10. Sampun panggih ki dagang lan sri Sĕtambul 
kang sawĕg nandhang kaswasih | 

rinucat dhirining prabu | 
bagus (n)dika ditimbali | 
mring ngarsanira sang katong || 

11. Sigra sowan ki dagang lan sri Sĕtambul | 
prapta ngabyantarĕng aji | 

ki dagang saksana matur | 
punika ingkang nyukani | 
tasbĕh kang kunjuk sang katong || 

12. Apa iya tasbĕh iki (ng)gonmu asung | 
kang dinangu matur inggih | 

tanpa titipriksa prabu | 
tandya animbali patih | 
wus sowan manĕmbah alon || 

13. Ĕh ta patih wong iki tĕmĕn yĕn pandung | 
banjur ukumĕn tumuli | 

jonjangĕn nĕng alun-alun | 
sandika rĕkyana patih | 
gya binĕkta mundur alon || 

14. Saundure ki patih kalangkung ngungun | 
nyurasa karsaning aji | 

saking tan (n)dungkap ing kalbu | 
kang dadi parĕnging aji | 
tanpa priksan ngukum uwong || 

15. Yĕn (m)badala ajrih karsane sang ulun | 
nulya pinidana aglis | 

pan jinonjang astanipun | 
kang kanan suku kang kering | 
wusnya konjuk sang akatong || 

16. Nata agnya ngunjara parĕk kadhatun | 
pratisthĕng mĕpĕt capuri | 

siji tan-na rewangipun | 
nĕng riku sri narapati | 
siyang dalu anggung lamong || 

17. Mung ngraoskĕn kuwasanira Hyang Agung | 
kodrat takdiring Hyang Widdhi | 

kang tumamĕng ing sang prabu | 
kalangkung elok mustail | 
mila tansah ngrujit batos || 

18. Dhasar tĕmĕn luwih kawasa Hyang Agung | 
pratandhane kita iki | 

dene tan ngrasa saglugut | 
yĕn nĕmu kadya puniki | 
saking gung dosambĕng Manon || 

19. Dene kita tan pracaya watungiyu | 
mantasau sabdĕng Widdhi | 
priyangga sing luputingsun | 
nanging ta gondhĕlan mami | 
tamtu ngong tobat mring Manon || 

20. Dalil innaloha gopurur-rohimu | 
yĕn wong tobat dĕnaksami | 

mĕngkono pamanggih prabu | 
dahat panlangsaning galih | 
siyang dalu gung prihatos || 

21. Amung ngarsa-arsa dalil watungiyu | 
mantasau kang pinuji | 

mugi Tuwan Kang Mahagung | 

paringa uning tumuli | 

saking kuwasĕng Hyang Manon || 

22. Sampun lami (ng)gyannya nĕng kunjaran prabu | 
yata ing Ngĕsam narpati | 

darbe putra wanodyayu | 
pambayun wus mangsa brai | 
cahyanya langkung mancorong || 

23. Tur ingugung sang rĕtnayu mring ramĕbu | 
tinurut barang sakapti | 

sagung pakarti rahayu | 
samana sotyaning puri | 
pan sawĕg kasĕngsĕm ngaos || 

24. Siyang dalu enjing sontĕn tamtu (n)darus | 
swara mirĕng saking (n)jawi | 

yĕn lĕpat aksaranipun | 
asring tinĕgor tumuli | 
lan kang nĕng kunjara kono || 

25. Yĕn tinĕgor kĕndĕl ing pamaosipun | 
gusti lĕrĕse kadyĕki | 

panjang tuwin cĕlakipun | 
sang nata wiwit angaji | 
trĕtil pasekate kaot || 

26. Pangajinya nora ririh nora sĕru | 
swara ulĕm langkung pasih | 
piniyarsa nganyut-anyut | 

bisa karya nyĕsing ati | 
pranyata alim kinaot || 

27. Datan wiyah janma widagdĕng kadyĕku | 
nadyan gurune sang putri | 

tan mirib pangajinipun | 
lan sakitan kang kinunci | 
sang rĕtna (ng)garjitĕng batos || 

28. Mokal tĕmĕn wong iki kalamun pandung | 
pasĕmone ingkang warni | 

utawa rupane bagus | 
tuwin pangajine luwih | 
dudu sĕmbarangan uwong || 

29. Kiraningsun pasthi iki trahing ratu | 
guwaya myang sotyĕng warni | 

manawa kĕna babĕndu | 
antuk sisikuning Widdhi | 
mokal lamun tindak awon || 

30. Saya paham dĕnnya mirĕngkĕn sang ayu | 
sangsaya wĕwah ingkang sih | 

mring janma ingkang tinutup | 
sabakdane dĕnnya ngaji | 
sigra kondur mring kadhaton || 

31. Prapta ngarsaning rama nulya umatur | 
rama amba sabĕn ari | 

bilih amba nuju (n)darus | 
sring tinĕgor saking (n)jawi | 
lan janma ukuman kĕthok || 

32. Tiyang wau langkung sae wacanipun | 
amba inggih dĕrĕng uning | 

sagung di-dalĕm sadarum | 
sanadyan para ngulami | 
ingkang mĕmpĕr ing pangaos || 

33. Yĕn tinimbang lan janma kang tuwan ukum 
rama ing panuwun mami | 

parĕng tan parĕngĕng kalbu | 
amba inggih nyuwun laki | 
dene ta pamilihingong || 

34. Nyuwun antuk kang tuwan kunjara iku | 
sang nata ĕmĕng ing galih | 

ginubĕl ing putranipun | 
dĕnnya mothah nyuwun laki | 
kang pinilih luwih elok || 

35. Sri narendra alon pangandikanipun | 
adhuh babo putramami | 

paran kang dadi kajatmu | 
dene sira (n)jaluk laki | 
pamilihmu luwih asor || 

36. Suwurira (ng)gawa surĕming prajamu | 
dene atmajĕng narpati | 

pasakitan garwanipun | 
kaya ta kurang sujanmi | 
ajĕmbar jajahaningong || 

37. Ingsun ngĕrĕh iya sagung para ratu | 
lan akĕh punggawa mami | 

utawa santananingsun | 
kang anom bagus ing warni | 
lah padha pilihĕn kono || 

137. Sinom 

1. Tan kurang punggawaningwang | 

kang brĕgas sarta lim-alim | 

aja milih wong kunjaran | 

rinungu liyan nagari | 

pasthi akarya nisthip | 

nyudakkĕn drajating ratu | 

sang rĕtna aturira | 

rama amba datan laki | 

bilih botĕn pikantuk pĕmilihamba || 

2. Kawula mung nĕdya ngĕndhat | 
yĕn rama datan (n)dugĕni | 
kang dadya panuwun-amba | 
sang nata ngungun ing galih | 
samana langkung kingkin | 
ngraosakĕn putranipun | 

(ng)gĕnnya anuwun krama | 
panggubĕle sabĕn ari | 
dangu-dangu rinasa rasĕng wardaya || 

3. Prakarane jatukrama | 
tĕmĕn tan kĕna binudi | 
tĕtĕp kodrate Pangeran | 
jodho tan kĕna pinardi | 
lĕjar pĕnggalih aji | 
luwar ing sungkawanipun | 
pinupus takdirullah | 
sang nata ngandika aris | 

mring ki patih kinĕn ngĕdalkĕn sakitan 

4. Praptĕng ngabyantarĕng nata | 
pangulu nulya mangarsi | 
wus pragat paningkahira | 
sigra pinanggihkĕn aglis | 
sakitan lan sang putri | 
sasananira wus sinung | 
sang dyah matur ing garwa | 
dhuh ta kakang kadipundi | 
punapanta kang dadya darunanira || 

5. Dene nganti kinunjara | 
punapa nyata yĕn maling | 
langkung ngungun manah kula | 
dene warnandika pĕkik | 

kang sarta sampun alim | 

tĕka nganti tindak dudu | 

mugi paringa pajar | 

supadya kawula uning | 

sri narendra aris wijiling wacana || 

6. Mangke kula turi wikan | 
bilih gusti wus sung uning | 

(ng)gih punika ingkang sabab | 
paduka rĕmĕn ing kami | 
kawula tiyang alit | 

miwah sawĕg manggih ukum | 

paduka sutĕng nata | 

pagene (ng)garwa wong nisthip | 

sang kusuma alon wijiling wacana 

7. Lah inggih mĕnggah punika | 
kawula pajar tan bangkit | 
awit tuduhing Hyang Suksma | 
dumunung wontĕn ing budi | 
irsating Hyang lir ngimpi | 
sasmita kang tumrap ulun | 
kinĕn antuk paduka | 

nula sĕstu sunlampahi | 
wasanane sumangga kita tan wikan || 

8. Tumutur aknyaning swara | 

nanging nalare pakolih | 
mokal yĕn paduka ala | 
purun anindakkĕn sisip | 
kang garwa matur aris | 
awas tĕmĕn putri ayu | 
yĕktine amba raja | 

gusti sampun bribin-bribin | 

nging kadukan sabab rangu dalil Kur'an || 

9. Sang kusuma dupi myarsa | 

garwanta dera sung uning | 
kĕngĕtan yĕn ingkang rama | 
kagungan lisah prĕmati | 
pranti kinarya jampi | 

sagung wong nandhang bĕbĕndu | 

sampun binĕkta mĕdal | 

saksana tinrapkĕn aglis | 

mring kang tatu tan tabĕt pulih sakala || 

10. Suku tuwin astanira | 

pulih kadya duk ing nguni | 

sanalika sri narendra | 
tuwuh guwayanira ji | 
sang nata ngandika ris | 
dhuh-dhuh mirah ariningsun | 
pirĕngna aturingwang ] 
sayĕktine kita iki | 

kang ngrĕnggani Sĕtumbul karaton ingwang || 

11. Lah matura sudarmanta | 
kabĕh kandhaningsun iki | 
sang dyah sandika gya mentar | 
wus prapta ngarsa sang aji | 
munjuk mula bukĕng wit | 
madya lan wasananipun | 
dhĕlĕg ngungun sri Ngĕsam | 
sowanira langkung ajrih | 

mĕlanging tyas (ng)gyanta tan titipariksa || 

12. Dugi ngarsĕng sri narendra | 
prabu Ngĕsam sarĕng uning | 
kalangkung eraming nala | 
tan mĕmpĕr warnane nguni | 
mancĕr jwala mratani | 
nyata yĕn natĕng Sĕtambul | 
buminata ing Ngĕsum | 
saksana umatur aris | 

kadi pundi paduka gusti purwanya || 

13. Sang prabu Amat Salekan | 
ngandharkĕn lampahannĕki | 
purwa madya wasananya | 

sri Ngĕsam sukur ing Widdhi | 

dene ta putranĕki | 

tĕtĕp dadya garwanipun | 

tasbĕh wangsul sri nata | 

kundur mring Sĕtambul nagri | 

ki juragan tan kukum malah ginanjar || 

Jilid 2 - Kaca : 193 

14. Kĕndĕl samantĕn kewala | 

(ng)gĕnkula (ng)gĕlar critĕki | 
kang maibĕn dalil Kur'an | 
sadaya ingkang miyarsi | 
langkung sukaning ati | 
sigĕg Sotama lingipun | 
nahan kang cĕlak lĕnggah | 
lan abdidalĕm sang mulki | 

lurah jogĕd anama Wirĕngsuwignya || 

15. Kakang nyuwun sasĕrĕpan | 
nguni sintĕn kang murwani | 
bĕksa wirĕng kĕkancuhan | 
tuwin datan mawi kanthi | 
ngantos kagĕm samangkin | 
lĕlangĕn jroning kadhatun | 
paran ta wijangira | 

tuwin sanĕs-sanĕsing kang gĕndhing | 
lurah Wirĕngsuwignya amĕdhar sabda || 

16. Nalika kraton Jĕnggala | 
ingkang jumĕnĕng narpati | 
sang Prabu Suryawisesa | 
iku ingkang angadani | 
iyasa bĕksa rangin | 

aran Wirĕng Panji Sĕpuh | 
ijĕn tanpa gĕgaman | 
muhung sampur kang winiwir | 
gĕndhingira aran Boyong Badranaya || 

17. Lawan Wirĕng Panji Mudha | 
sarakit gaman tan mawi | 
mung sondĕr lir Panji Wrĕdha | 
gĕndhing Sabrang Barang ngrangin | 

nulya iyasa malih | 

Dhadap Kanoman rannipun | 
rong pasang kang abĕksa | 
dhadhap lan dhuwung cinangking | 
gĕndhingira ingaranan Rangsang Tuban || 

18. Jinangkĕpan kawan warna | 

Wirĕng Jĕmparing-gĕng nami | 
ingkang ambĕksa sapasang | 
nyangking gandhewa jĕmparing | 
gĕndhing Lĕngkĕr mantĕsi | 
nahan kadeyan sang prabu | 
kakalih Radĕn Kalang | 

(m)byantoni karsa narpati | 

yasa Wirĕng Lawung Agĕng tinĕngĕran || 

19. Kakalih ingkang ambĕksa | 
mandhi waos ngrĕspatĕni | 
pinatut Rĕmĕng gĕndhingnya | 
ing mangke dipunwastani | 
babĕksan ing Mantawis | 
wau ta Rahadĕn Wirun | 
biyantu gya iyasa | 

Wirĕng Dhadhap Kreta nami | 

kang ambĕksa sakawan kinĕmbar warna || 

20. Ngasta dhadhap lan curiga | 

Sĕgaran pelog kang gĕndhing | 
jangkĕp namung nĕnĕm warna | 
linaluri aywa nganti | 

ilang talĕre nguni | 
lĕlangĕn-dalĕm sang prabu | 
iku pamyarsaning-wang | 

(m)buh tĕmĕn lan doranĕki | 

mung nyatane de kagĕm tĕkĕng samangkya 


28 Ki Wirĕngsuwignya, lurah bĕksa, nĕrangakĕn bab bĕksan wirĕng ingkang 
mawarni-warni sarta asal mulanipun bĕdhaya Srimpi. ... 
kaca 193-194. 


Jilid 2 - Kaca : 194 

21. Kang tanya (n)dhĕku turira | 
saking ing pamanahmami | 
kados kathah lĕrĕsipun | 
mĕnggah bĕdhaya lan srimpi | 
punapa inggih mirib | 
bĕksan wirĕng nĕnĕm wau | 

Wirĕngwignya lingira | 
dhingin bĕdhaya lan srimpi | 
piniritan kala jaman kadewatan || 

22. Kasĕbut layang Wiwaha | 
nalika Hyang Endrapati | 
arsa utusan ngrĕncana | 
tapane sang Pandhusiwi | 

ingkang kinĕn lumaris | 
pitu wranggana gĕgĕdhug | 
dene ingkang kinarya | 
wranggana pipitu siki | 
sosotyadi iku tinĕmbungkĕn mulat || 

23. Sinidhikara dumadya | 
kakalih kang ayu luwih | 
sang Supraba musthikĕngrat | 
lawan Wilutama dĕwi | 

mĕh kĕmbar ingkang warni | 

kaot (m)baranyak lan ruruh | 

kakalih wus tan beda | 

kalawan sang Dĕwi Ratih | 

garwa Sang Hyang Kamajaya Cakrakĕmbang 

24. Wusing dadya kinĕn taya | 
tĕgĕse ataya nĕnggih | 
pangigĕle widadarya | 
jawata kabĕh yun uning | 
yata sami ningali | 
apsari pangigĕlipun | 
angidĕri sagaran | 
amung kaping tiga uwis | 

pra jawata kang tumingal kawismaya || 

25. Tĕgĕse sami wismaya | 
padha kasmaran ing galih | 
dewata dĕnnya tumingal | 
pangigĕle widadari | 

Hyang Brama (n)dadak nĕnggih | 
catur muka papag wau | 

Sang Hyang Endra andadak | 
tingal papat dĕnnya ngĕksi | 
sakĕh dewa tingale ngayun titiga || 

26. Ana ta locananira | 

ing kanan kering nyatunggil | 
munggĕng juluk kang satunggal | 
karanane manggĕnnĕki | 
wiyare aningali | 
sarta ing kacaryanipun | 
sagung para dewata | 
wau ingkang aningali | 
iya marang pangigĕle widadarya || 

27. Sabanjure Sang Hyang Endra | 
iyasa bangsal panangkil | 
sisiyan lan madetaya | 

kiwa tĕngĕn srimanganti | 

Hyang Endra yĕn tinangkil | 
ngarsakkĕn lalangĕnipun | 
tayaning waranggana | 
pinaĕs binusanan-di ] 

manthuk-manthuk suka kang sami miyarsa 

28. Sinigĕg Kyai Suwignya | 

Kyai Dĕmang Basman mangkin | 

abdidalĕm pamaesan | 

rolas jung ing Turisari | 

tinĕmbang rowangnĕki | 

masalahing adĕgipun | 

griya miwah aliyan | 

cara-caraning wong tani | 

punapinggih mĕndhĕt wulan kang prayoga 


29 Ki Dĕmang Basman nĕrangakĕn caranipun ngupados dintĕn sae kangge 
ngĕdĕgakĕn griya miturut petangan kaum tani ing padhusunan. ... 
kaca 194-195. 


Jilid 2 - Kaca : 195 

29. Dĕmang Basman ris lingira | 
manawi caraning tani | 
bilih angadĕgkĕn griya | 
tuwin angĕlihi panti | 

rĕh etang kirang uning | 
mung mangsa ugĕranipun | 
ananging kintĕnkula | 
punika luwih utami | 

winĕwahkĕn lan etang kang kagĕm praja || 

30. Ing mangsa Kasa raharja | 
mangsa Kalih tan prayogi | 
kasĕbut salĕbĕt griya | 
botĕn wontĕn pĕnĕtnĕki | 
mangsa Katiga ugi | 

apan kathah awonnipun | 
kabĕsmĕn kapandungan | 
ing mangsa Kapat prayogi | 
pan rahayu tumĕrahing putra wayah || 

31. Dene ing mangsa Kalima | 
aran awon kang pinanggih | 
mangsa Kanĕm tan prayoga | 
sinambĕr gĕlap sring-asring | 
mangsa Kapitu yogi | 
linulutan ing donya gung | 
rahayu salaminya | 
mangsa Kawolu pĕrmati | 

suka singgih nanging sring kawon pinanggya || 

32. Kasanga datan prayoga | 
prihatinan wataknĕki | 
mangkya mangsa Kasadasa | 
kalangkung saking prayogi | 
mangsa Dhĕstha anĕnggih | 
awon cĕlak umuripun | 
salah satunggilira | 
mangsa Kasadha mungkasi | 

apan sĕdhĕng awon saene piyambak || 

33. Namung punika ugĕrnya | 

petanganing tiyang tani | 
kang sinung sabda lingira | 
ĕstu kalangkung utami | 
winor lan petang nagri | 
sangsaya tambah pikantuk | 

Ki Basman ling sumangga | 

wawaton budining tani | 

muhung tĕmĕn lawan wĕkĕl giris dora 

138. Girisa 

1. Gantya wau kang winarna | 

ingkang cakĕt linggihira | 
lawan Kiyai Sumbaga | 
lurah panyungging lungguhnya | 
alon dĕnnira tatanya | 
adhi kalamun sĕmbada | 
rakanta minta uninga | 
witing wontĕn wayang purwa || 


30 Kyai Sumbaga, lurah juru sungging nĕrangakĕn asalipun ringgit purwa 
kalĕbĕt ringgit Kidang Kĕncana. Wiwitanipun kaanggit dening Prabu 
Jayabaya ing Mamĕnang arupi gambar ing roning tal (rontal). Nalika jaman 
Dĕmak kagubah ringgit Kidang Kĕncana. Para wali ugi kaparĕng yasa ringgit 
purwa, ringgit gĕdhog, klithik, tuwin topĕng. Ing kraton Mataram Prabu 
Anyakrawati yasa ringgit ingkang tanganipun kapisah-pisah, tuwin yasa 
ringgit Arjuna wanda 'jimat'. Kanjĕng Sultan Anyakrakusuma yasa ringgit 
Arjuna wanda 'mangu'. ... 
kaca 195-203. 

2. Niku sintĕn kang iyasa | 
mugi adhi (ng)gancarĕna | 
kang kangge babon punapa | 
tĕka wau wayang purwa | 
jalu ĕstri tindhik samya | 
saha ing pamĕndhĕtira | 
gambar ingkang wayang purwa | 
kadipundi cariyosnya || 

3. Kadamĕl cagaking lĕnggah | 
supadi ywa kraos sayah | 
dĕnmirĕngkĕn putra wayah | 
ĕstu badhe damĕl bingah | 
miwah ras-arasĕn kesah | 
timbang nyantĕn para hahah | 
tiwas tan angsal paedah | 

Ki Sumbaga latah-latah || 

4. Kang mangkono dhasar nyata | 
mĕngko aku dakcarita | 

saka kandhane wong tuwa | 
nalika jumĕnĕngira | 

kyatingrat Sri Jayabaya | 
ing Mamĕnang prajanira | 
anyorĕk gambar warnanya | 
luluhurira sri nata || 

5. Ronning ĕtal papanira | 
ingkang rumuhun priyangga | 
panyorĕknya sri narendra | 
gambare Hyang Jagadnata | 
sapiturute tumĕka | 

Bambang Parikĕnan nama | 
ing sawuse paripurna | 
diarani wayang purwa || 

6. Panjupuke aran wayang | 

de gambar wujud wus ilang | 
ginagas ing tyas wus tĕrang | 
mulane mau kang wayang | 
lanang wadon tinindhikan | 
kagawa saka babonnya | 
corĕkane Sri Pamasa | 

Prabu Jayabaya kuna || 

7. Dadi mung mirip patrapnya | 
panganggone jalma bangsa | 

Hindhu Kĕling kang nagara | 
rampunging panggambarira | 
amarĕngi taun angka | 
wolung atus swidak juga | 
sangkalanirĕng kang warsa | 
gambaring winayang astha || 

8. Kala Ĕmpu Ajisaka | 
jumĕnĕng sri naradipa | 
nĕng nagri Pujrwacarita | 
jujuluk Sri Widdhayaka | 
nganggit pakĕm lalakonnya | 
para dewa saturunnya | 
marĕngi angkaning warsa | 
sĕwu tigang dasa juga || 

9. Taunira sinangkalan | 
ratu guna mlĕtik tunggal | 
antarane nganti lawas | 
basa karaton Jĕnggala | 
marĕngi angkaning warsa | 
sĕwu satus kalih dasa | 
ingkang jumĕnĕng pamasa | 

Lĕmbu Amiluhur nama || 

10. Olĕh kawanlikur warsa | 

muksa ginĕntĕnan putra | 

Radĕn Panji Rawisrĕngga | 
nama Sri Suryawisesa | 
karsa anganggit wangunan | 

-ing gambaring wayang purwa 
rontal uga papanira | 
jinujud gĕng lan luhurnya || 

11. Pra kadang kadeyan samya | 
tumutur (ng)garap mangrĕngga | 
sabĕn sri nata sewaka | 
corĕkan katur ing ngarsa | 
winadhahan kang kandhaga | 
sarta nganggit pakĕmira | 
lalakone wayang purwa | 
tinurutakĕn tinata || 

12. Lah iku awite wayang | 
nganggo tinabuhan gangsa | 
slendro nganggo sinulukan | 
tĕmbung kawi warna-warna | 
manut pathĕtaning gangsa | 
kagĕm sabĕn pasamuan | 
sang Prabu Suryawisesa | 
karsa andhalang priyangga || 

13. Para kadang kadeyannya | 
tanggap anabuhi gangsa | 
kasĕngsĕm ingkang uninga | 
manganti bubare samya | 
anuju angkaning warsa | 
sĕwu satus kawandasa | 
sirah gangsal sinangkalan | 
tata karya titis dewa || 

14. Muksane Suryawisesa | 

gya ginantyan ingkang putra | 

Rahadĕn Kudalaleyan | 
jujuluke mangkya gantya | 

Surya-amiluhur nama | 
lagya olĕh tigang warsa | 
nulya ngalih prajanira | 

Pajajaran karta harja || 

15. Mangun gambar wayang purwa | 
babon corĕkan Jĕnggala | 
jinujud gĕng luhurira | 

papane daluwang Jawa | 
anuju angkaning warsa | 
sĕwu satus swidak juga | 
apan ta sangkalanira | 
wayang gana rupa janma || 

16. Nalika Rahadĕn Jaka | 

Susuruh jumĕnĕng nata | 
jujuluk Prabu Bratana | 
angadhaton Majalĕngka | 
karsa mangun wayang purwa | 

papane daluwang Jawa | 
ginulung dadya sajuga | 
winuwuhan ricikannya || 

17. Wayang bĕbĕr ingaranan | 
yĕn kagĕm anĕng kadhatyan | 
kang nglakokke padhalangan | 
amung rĕbab gamĕlannya | 
parlu kanggo murwakala | 
yĕn wong kĕna ngila-ila | 
kang dadya pangayamira | 
tinatah Bathara Kala || 

18. Pangupadrawa anandhang | 
mala cintraka mĕn ilang | 
kaya ta cah wadon lanang | 
ontang-anting tanpa kadang | 
sapadhane iku kang | 
rinuwat kasĕbut layang | 

Rĕksakala gawang-gawang | 
ngruwat nganggo (m)bĕbĕr wayang || 

19. Murih ruwate kang kala | 
nganggo sajĕn warna-warna | 
sarta dupa gandawida | 
katĕlah tĕkĕng samangkya | 

wong kang nanggap wayang purwa | 
kudu nganggo sajĕn dupa | 
duk rampunge panganggitnya | 

Sri Maha Prabu Bratana || 

20. Angkane kang punang warsa | 
sĕwu rongatus punjulnya | 
wolungpuluh lan titiga | 
sangkalanira winarna | 
nĕnggih gunaning pujangga | 
nĕmbah ing Bathara Endra | 
basa ing jumĕnĕngira | 

sang Aprabu Brawijaya || 

21. Pungkasaning Majalĕngka | 
kacarita darbe putra | 
wasis (ng)gambar namanira | 

Radĕn Sungging Prabangkara | 
dhinawuhan rama nata | 
mangun busananing wayang | 
bĕbĕr kang tumrap daluwang | 
rinĕngga pulas mawarna || 

22. Pinantĕs lan wujudira | 
raja satriya punggawa | 
busana kinarya beda | 
anuju angkaning warsa | 
sĕwu triatus langkungnya | 

taun iku sinĕngkalan | 
anĕnggih datanpa sirna | 
pigunane kang atmaja || 

23. Sabĕdhahe Majalĕngka | 
anuju angkane warsa | 
sĕwu sangangatus lawan | 
tigangdasa langkung tiga | 
sangkalanira rinipta | 
gĕni murup sinram jalma | 
ing nalika iku wayang | 
bĕbĕr sagamĕlanira || 

24. Marang ing Dĕmak nagara | 

kacarita Kangjĕng Sultan | 

Sah Ngalam Akbar sapisan | 
sĕngsĕm marang karawitan | 
myang rĕna langĕn wayangan | 
sring-asring kaparĕng (n)dhalang 
iya iku (m)bĕbĕr wayang | 
mangka gamĕlan lan wayang || 

25. Kasĕbut ing Pĕkih kitab | 
karone iku pan karam | 
dadi pra wali sadaya | 
biyantu karsaning nata | 
anganggit wayang supaya | 
ilang wujud gambar jalma | 
kang kinarya lulang mesa | 
tinipiske sawatara || 

26. Dhinasaran warni pĕthak | 

ancur lan gĕrusan tulang | 
prabote pinĕtha samya | 
kinarya miring rainya | 
tangan kanannya dawa | 
irisan tulang maesa | 
ginapit sajuga-juga | 
tinancĕpakĕn ing wrĕksa || 

27. Binolong jejeran wayang | 
sabĕn Kangjĕng Sultan lĕnggah | 
wayang kajĕjĕr panggungan | 
kacaoske Kangjĕng Sultan | 
banjur bali ingaranan | 
wayang purwa kaya lama | 
dene babon-babon wayang | 
dadi anggonne pra dhalang || 

28. Lĕstari kaanggo (n)dhalang | 
(m)barang sajroning nagara | 
tanapi mring desa-desa | 
samana angkane warsa | 
sĕwu patangatus lawan | 

kawan-dasa punjulira | 
nĕnggih sinĕngkalan mangkya | 
nir ruci caturing dewa || 

29. Antaranya Kangjĕng Sultan | 
jumĕnĕng (n)tuk tigang warsa | 
Kangjĕng Sinuhun ing Arga | 
nganggit wuwuhing kang wayang 
nganggo danawa wanara | 

sarta gancaring lalakyan | 

Sinuhun ing Bonang sigra | 
nganggit panyumpinging wayang | 

30. Nĕng panggungan kering kanan | 
(n)Jĕng Sultan Sah Ngalam Akbar 
muwuhi ricikan wayang | 

rupa gajah lan prampogan | 

(n)Jĕng Sinuhun Kalijaga | 
nganggit kĕlir kadĕbognya | 
balencong kalawan kothak | 
sarta muwuhi kakaywan || 

31. Iku minangka sangkala | 
mĕmĕt aku kurang tĕrang | 
dene ta kang asring (n)dhalang | 
Sunan Kudus tinabuhan | 
salendro ingkang gamĕlan | 
iku wiwite kang wayang | 
apan nganggo sinulukan | 
grĕgĕt-saut ada-ada || 

32. Nuju angkaning kang warsa | 
sĕwu kawanatus ika | 
langkung kawandasa tiga | 
dene ta sangkalanira | 

gĕni dadi suciningrat | 
antarane tan winarna | 
nalika jumĕnĕngira | 
nĕnggih Rahadĕn Trĕnggana || 

33. Jĕjulukira (n)Jĕng Sultan | 

Sah Ngalam Akbah ping tiga | 
karsane Sultan Bintara | 
kang mungkasi Dĕnak praja | 
wasis waskitha ing nala | 
anggalih kang wayang purwa | 
mindhak bagusing sĕmbada | 
karsa dalĕm sri narendra || 

34. Mangun wanguning kang wayang 
jinujud ing dĕdĕgira | 

sarta mripat cangkĕm karna | 
samya binĕdhah sadaya | 
samana angkaning warsa | 
sĕwu patang atus lawan | 

pitungpuluh punjul sapta | 
rĕsi pitu karya tunggal || 

35. Susuhunan Ratu Tunggal | 
ing Giri nalikanira | 
makili karaton Dĕmak | 
anganggit wanguning wayang | 
gĕdhe dhuwure sinuda | 
ugĕre mata liyĕpan | 

karo mata panthĕlĕngan | 
wedokane nganggo rema || 

Jilid 2 - Kaca : 200 

36. Wayang wanara lan buta | 
dinokokan loro mata | 
dewa cawĕt kaya arca | 
sarta nganggit lakon wayang | 
wiwite wayang tinrapan | 
kakonang ingkang parada | 
sawuse dadi sakothak | 
ingaran Kidang Kancanan || 

37. Nalika iku sinungan | 
sangkala mĕmĕt ingaran | 
rupa Sang Hyang Girinata | 
nitih Andini andaka | 
anuju angkaning warsa | 
sĕwu patangatus lawan | 
pitung puluh wolu sirah | 
slira dwija dadi raja || 

139. Salisir 

1. Datan nalisir ing karsa | 
saking lĕpasing pamudya | 

Sunan Ratu Tunggal Arga | 
anulya karsa iyasa || 

2. Wayang gĕdhog aranira | 
cangkokaning praupannya | 
babon saking wayang purwa | 
tanpa kĕthĕk lawan buta || 

3. Anganggo tĕkĕs kang priya | 
wayang wadon nganggo rema | 
prabot rapĕk kalung jamang | 
gĕlang anting kĕlatbuja || 

4. Jĕjĕring lalakon praja | 
sakawan samya sudara | 

ing Jĕnggala ing Mamĕnang | 
ing Ngurawan Singasĕkar || 

5. Sabrangane Prabu Klana | 
pulo Bali ing nagara | 
balane Bugis sadaya | 

sarta nganggit pĕkĕmira || 

6. Gancaring kang lĕlampahan | 
sarta garĕgĕt-sautnya | 
tanapi suluk bineda | 
lagune lan wayang purwa || 

7. Pan pelog gamĕlanira | 

kang (n)dhalang ran Widayaka | 

Suhunan Kudus ĕmbannya | 
lĕstari langĕning praja || 

8. Sinungan mĕmĕt sangkala | 
rupa Sanghyang Nilakantha | 
ngasta cis ginubĕd naga | 
anuju angkaning warsa || 

9. Sĕwu patang atus lawan | 
wolung dasa langkung gangsal | 
sinĕngkalan gaman naga | 
kinarya ing Utipatya || 

10. Nahĕnta Suhunan Bonang | 
yasa wayang Damarwulan | 
ingkang jinĕjĕr lalakyan | 
ing Majapait tĕngahan || 

11. Ratu Ayu jumĕnĕngnya | 
nuju taun angkanira | 
sĕwu tri atus limalas | 
nunggal lan bĕbĕr waktunya || 

Jilid 2 - Kaca : 201 

12. Ingkang linakokkĕn dhalang | 
dadi tanggapaning wadya | 
winuwuhan tabuhannya | 
kĕprak angklung kĕndhang rĕbab || 

13. Kalanturing pakĕcapan | 
wayang bĕbĕr tabuhannya | 
lumrah ngarani kĕthiprak | 
anuju angkaning warsa || 

14. Sĕwu patang atus lawan | 
wolung dasa langkung astha | 
sinangkalan duk iyasa | 
astha wali karya tunggal || 

15. (n)Jĕng Sultan Adiwijaya | 
jumĕnĕng ing Pajang praja | 
anuju ing taun angka | 
sĕwu limang atus tiga || 

16. Arsa mangun wawangunan | 
wayang purwa babonira | 

iyasan ing Dĕmak praja | 
prabot pinantĕs lan wanda || 

17. Pra ratu parabotira | 

ana kang nganggo makutha | 
ana tropongan kewala | 
ana kang kĕling gĕlungnya || 

18. Satriya (m)bĕsusi rema | 
ana kang nganggo paraba | 
sarta rineka dodotan | 

ana ingkang nganggo clana || 

19. Pinapantĕs dhewe-dhewe | 
nganggo sampuran wadone | 
karo (m)bĕsusi rambute | 
dodotan buta kĕthĕke || 

20. Tan ewah ngloro matane | 
dewa rĕca parabote | 
padha irasan tangane | 
winuwuhan gĕgamane || 

21. Gada bindi alugora | 

iku wiwit wayang purwa | 
tuwin wayang gĕdhog ika | 
padha tinatah gayaman || 

22. Sarta nganggit wuwuhing kang | 
pakĕm purwa gĕdhog wayang | 
anuju angkane warsa | 

sĕwu limang atus lima || 

23. (n)Jĕng Sunan Kudus iyasa | 
wayang golĕk saka wrĕksa | 
mirit lakon wayang purwa | 
salendro gamĕlanira || 

24. Amung kĕnong ĕgong kĕndhang | 
kĕthuk kĕcĕr lawan rĕbab | 

nuju sangkalaning warsa | 
wayang nir gumuling kisma || 

25. (n)Jĕng Sinuhun Kalijaga | 
nganggit topĕng kang kinarya | 
saka wrĕksa mung sasurya | 
sarta methok wĕwangunan || 

26. Kaya raining manungsa | 
jĕjĕring lalakon padha | 
kaya wayang gĕdhog iku | 
nganggo buta warna-warna || 

27. Wanda mripat wayang purwa | 
prabot tĕkĕs rapĕk clana | 

< Serat Centhini Jilid 02 - Halaman : 265 > 


sumping sondhĕr uncal-wastra 
kang mĕtu jinĕjĕr samya || 

28. Lanang wadon nganggo bĕksa | 
dhewe-dhewe pacakira | 

kaya putrĕn lan cindhaga | 

Panji-tuwa Panji-mudha || 

29. Gunung sari Prabu Klana | 

(n)Daga Blancĕr Pĕnthul Buta | 
kudu beda bĕksanira | 

ukĕl lan tatambangannya || 

30. Salendro gamĕlanira | 
topĕng sawiji-wijinya | 
nganggo dipatut gĕndhingnya | 
dhewe-dhewe nora padha || 

31. Angkaning warsa samana | 
sĕwu limang atus astha | 
mangka ta sangakalĕng warsa | 
kaĕsthi nir yaksaningrat || 

32. Basa ing kraton Mataram | 
jumĕnĕngnya Panĕmbahan | 

Senapati ing Ngalaga | 

karsa mangun wayang purwa || 

33. Rambut tinatah gĕmpuran | 
wayang gĕdhog kinĕrisan | 
wuwuh wayang riricikan | 
manuk lawan buron wana || 

34. Anuju angkaning warsa | 
sĕwu limang atus lawan | 
patpuluh siji sangkalan | 
rupa pat gatining jalma || 

35. Ing sajumĕnĕngnya nata | 

Sri Surya Anyakrawatya | 
ramadalĕm sri narendra | 
ingkang jumĕnĕng samangkya || 

36. Amamangun wayang purwa | 
babone Kidang Kĕncana | 
jinujud mung sawatara | 
sasigaring palĕmahan || 

37. Arjunane pinaringan | 
panĕngran Kiyai Jimat | 
iku wiwite kang wayang | 
purwa lan gĕdhog sinungan || 

38. Bau lan tangan pinisah | 

tanganne cinampuritan | 
myang winuwuhan dhagĕle | 
myang winuwuhan gĕgaman || 

39. Panah kĕris sapadhanya | 
bangsaning landhĕp sadaya | 
paripurna karsa nata | 
banjur ana uwong manca || 

40. Saka Kĕdhu asalira | 

bisa (n)dhalang gĕdhog purwa | 
banjur kaabdĕkke dadya | 
dhalang sajroning nagara || 

41. Kaparĕnge sri narendra | 
wayang bĕbĕr pangruwatan | 
sinalinan wayang purwa | 
katĕlah tĕkĕng samangkya || 

42. Rampunge dĕnnya iyasa | 
maringi mĕmĕt sangkala | 
iku rupa buta murgan | 
padhalangan ingaranan || 

43. Panyĕrĕng araning buta | 
banjur karanne ing kathah | 
buta cakil wus alumrah | 
mathinthing solahe kathah || 

44. Wujud buta mata siji | 
tangan loro dikĕrisi | 
siyung mĕtu saka lathi | 
amandhuwur mung sawiji || 

45. Anuju angkaning warsa | 
sĕwu limang atus lawan | 
sĕkĕt loro sinangkalan | 
sĕmbah gaman buta tunggal || 

46. Ing samĕngko karsa nata | 
kang Sinuhun Kangjĕng Sultan | 

Agung Kyatingrat parabnya | 

Prabu Anyakrakusuma || 

47. Karsa mangun wayang purwa | 
prabotĕ wadon lan priya | 
samya tinatah sadaya | 

jinait lanyapanira || 

48. Sarta sangkuk dĕdĕgira | 
kang pancĕn mĕlĕk matanya | 
kajait sinungan tandha | 
gĕdhondhongan namanira || 

49. Rangkĕp-rangkĕp ingkang wanda | 

ing sawusing paripurna | 

Arjunane pinaringan | 

aran Kyai Mangu ika || 

50. Sinungan mĕmĕt sangkala | 
rupa buta rambut rĕta | 
ingore sumunggĕng ngarsa | 
nganggo jalu suku dwinya || 

51. Padhalangan ingaranan | 
iku buta parapatan | 

wong akĕh ngaranni samya | 
buta rambut-gĕni ika || 

52. Rampung nuju angka warsi | 
sĕwu limang atus lawan | 
sĕkĕt tĕlu sinangkalan | 
jalu buta tinata sang || 

53. Lah mung iku kawruhingwang | 

crita witing ana wayang | 
kang miyarsa samya girang | 
matur pundi turun dhalang || 

54. Ki Sumbaga astanira | 
anudingi lah kae ta | 

kang sĕndhĕn ing saka rawa | 

Ki Panjangmas wastanira || 

140. Mijil 

1. Pan sinigĕg Sumbaga dĕnnya ngling 
gantya kacariyos | 

ingkang cakĕt kalawan linggihe | 
lan ki marbot Ki Taha wawangi | 
ki marbot jinawil | 
sarwi tatanya rum || 

2. Yayi para ĕstu dĕrĕng uning | 
lu-ĕlu kemawon | 

awit alit tumĕkĕng samangke | 
dĕrĕng wontĕn ingkang anyriyosi | 
cariyosing nguni | 
waton kitabipun || 

3. Sabĕn wulan Sapar amarĕngi | 
ri Rĕbo dhumawoh | 

kang pungkasan sapraja arame | 
jalu ĕstri miwah rare alit | 
samya siram mawi | 
jajimat dĕnĕkum || 


31 Marbot Ki Toha nĕrangakĕn bab 'adus Rĕbo-wĕkasan wulan Sapar' sarta bab 
'pasa sunat' i.p. siyam ing wulan sanĕsipun wulan Ramadhan. ... 
kaca 203-206. 

4. wontĕn malih jimat dĕnkum warih | 
wusing siram gupoh | 

gya inginum myang pinupukake | 
(m)bun-ĕmbunan maca slawat katri 
sarta remanĕki | 
pinapal ing pucuk || 

5. kĕtib Taha aris amangsuli | 
ing pamyarsaningong | 
kasbut Kitab Mujarabah ranne | 
caritane auliya adi | 

kang wus sinung uning | 
gaibing Mahagung || 

6. Tinartamtu sabĕn-sabĕn warsi | 
karsane Hyang Manon | 
anurunkĕn sakĕh kabilaĕn | 
awit Rĕbo wĕkasaning sasi | 

Sapar kĕhing blai | 

triatus nĕmpuluh || 

7. Sabanjure nĕng naas lan ari | 
naas kang wus maton | 
tumrap Jawa banjur nganakake | 
Sangar Naas Jatingarang tuwin | 
patine kang ari | 

Naga-dina tĕngsu || 

8. Taliwangke miwah Sampar-mayit | 
sasamine rĕko | 

pramila yĕn para ngulamane | 
wusing adus (m)barĕsihi dhiri | 
myang minum we mawi | 
jijimat ingĕkum || 

9. Gya sĕmbahyang manulak bilai | 
iku kawruhingong | 

inggih kakang wus dhangan rayine 
kala adus punapi (ng)gih mawi | 
rapal niyatnĕki | 
anggĕnnipun adus || 

10. Bilih mawi rapal kadi pundi | 
manawi tan wados | 

rak prayogi winĕdhar samangke | 
kĕtib Taha gumuyu mangsuli | 
ora woda-wadi | 
urute kang adus || 

11. Ingkang dhihin asusuci wajib | 
mĕnĕk anggantung (ng)gon | 
de rapale elingku mĕngkene | 
bismillah hirokhman lan hirakim I 

nawetu usali | 
dapingil dalau || 

12. Sunatan lillahi tangalĕi | 
niyat adus ingong | 

ing ri Rĕbo wĕkasan sasine | 

Sapar nulak sakĕhing bilai | 
wĕkasan basuki | 

Allahuakbar wus || 

13. Sabanjure maca ur'ul birit | 
nalika adamor | 

tasalun baridun wa sarabe | 
titi tamat rapale susuci | 
sunat Rĕbo sasi | 

Sapar wĕkasipun || 

Jilid 2 - Kaca : 205 

14. Tanya malih rencangira linggih | 
babo kakang mĕrbot | 

siyam sunat (m)bok winĕdharake | 
bilih sagĕd ulun yun nglampahi | 
sak-sampuna uning | 
dadya tyas tuwajuh || 

15. Iya adhi kang wus daklakoni | 
pasa sunat manggon | 

ana dina Sĕnĕn lan Kĕmise | 
lawan pasa sud myang siwat nami | 
siwat tĕgĕsnĕki | 
tanggal pĕtĕng nuju || 

16. Etung tĕlung dina boya luwih | 
awite linakon | 

kaping wolulikur utawane | 
sangalikur tridasa yĕn bĕh ji | 
pungkasan marĕngi | 
tanggal pisan iku || 

17. Sud iya bĕl iku nalikaning | 
rĕmbulan mancorong | 

iya amung tri ari pasane | 
ping tĕlulas ping patbĕlas kaping | 
limalas mungkasi | 
kabĕh mau manut || 

18. Ing lampahe Jĕngandika Nabi | 

Muhammad kinaot | 

de yĕn jĕtus(?) ri Kĕmis tanggale | 
sasamine kang mangkene yayi | 
ing niyatirĕki | 
sinarĕngan iku || 

19. Lawan sabĕn Sura amarĕngi | 
ping sanga mancorong | 

Angasura punika aranne | 
ping sapuluh Ngasura namĕki | 
yĕn tanggal pisan wit | 
utama satuhu || 

20. Wulan Rĕjĕb sakuwasanĕki | 
watone linakon | 

lamun kawit tanggal sapisane | 
tĕkan kaping tĕlung puluh yayi | 
kĕlangkung utami | 
gĕganjaranipun || 

21. Wulan Ruwah awit tanggal kaping | 
sapisan linakon | 

tĕkan kaping limalas tanggale | 

Nispu-Sakban iku dĕnaranni | 
pat puluh lima ri | 
gunggunge rong tĕngsu || 

22. Sasi Sawal puwasa sunati | 
awit tanggal pindho | 

tĕkan kaping pitu ing tanggale | 
bakda Sawal ping wolu marĕngi | 
riyaya kapat twin | 
sangkĕp ulamipun || 

23. Bĕsar kaping wolu tar wiyati | 
ping sanga Ngarpah (n)don | 
ping sapuluh dhahar ing bakdane | 
dadi amung pasa kalih ari | 
utamanirĕki | 

sapisan witipun || 

24. Amung iku pasunatan yayi | 
kang uwis kalakon | 

ora susah nganggo rapal-rĕpĕl | 
mung niyatna ing sajroning ati | 
tan susah kawijil | 
dene awitipun || 

25. Pasang niyat nalika malĕming | 
pasa yun linakon | 

nganggo saur pan winĕnangake | 
supayane kuwat ingkang dhiri | 
badan kudu suci | 
kaya pasa agung || 

26. Lamun sira yayi anglampahi | 
sĕmbahyang binatos | 
sinarĕngan takbir-tul-ekrame | 
utawaning sarĕng nalikaning | 
wuluki Mahribi | 

masuh rainipun || 

27. Poma ayun pasa ari Kĕmis | 
ing sajroning batos | 
niyatingsun pasa ri Kĕmise | 
sunat anut lampahe (n)Jĕng Nabi | 
karana Allahi | 

dene lamun tumbuk || 

28. Rĕjĕb kaping sapisan ri Kĕmis | 
niyat pasa ingong | 

ari Kĕmis siwat lan Rĕjĕbe | 
sunat anut lampahe (n)Jĕng Nabi | 
karana Allahi | 
sapiturutipun || 

29. Lamun sira sami anglampahi | 
gĕganjaran Manon | 

sinung ĕngĕt slamĕt salawase | 
kang miyarsa sĕdya yun nglampahi | 
anggambuh tyasnĕki | 
sigĕg kang winuwus || 

141. Gambuh 

1. Ki Sopana winuwus | 
abdidalĕm jajar-carik macung | 
rencangira jajagongan tanya aris | 
uwa manawi pinuju | 
kaparĕng aparing tudoh || 

2. Tĕmbung myang sastranipun | 
kang rumiyin pribadi puniku | 
atumitah wontĕn ing madyapadĕki | 
kang tinanya kagyat muwus | 
(ng)gonmu takon karya gawok || 

3. Lagi iki sajĕgku | 

ana bocah takon kang kadyĕku | 
grathul-grathul aku iya asung uning | 
bĕnĕr lan lupute ĕmbuh | 
kakĕkmu suwargi omong || 

4. Ana pandhita putus | 

saka Ngatasangin aslinipun | 
acarita mungguh tĕmbung lan sastrĕki 
kang tuwa dhewe rannipun | 
tĕmbung Ibrani sayĕktos || 

5. Yĕku ta basanipun | 
bangsa Israil nagara agung | 
pamacane sastra iku saka kering | 
manĕngĕn sabanjuripun | 
dhapur sastra winiraos || 


32 Ki Sopana, abdidalĕm jajar carik suka katrangan bab aksara ingkang sĕpuh 
piyambak i.p. aksara Ibrani yasanipun bangsa Israil, mĕmpĕr aksara Hindhu, 
maosipun saking kiwa manĕngĕn, kaangge ing nalika jamanipun Nabi 

Ibrahim tuwin Raja Namrut. Ugi nyariyosakĕn nalika Raja Namrut tansah 
botĕn pitados dhatĕng pitĕdahipun Nabi Musa bab wontĕnipun Gusti Allah, 
malah nantang badhe nyedani Gusti Allah, lajĕng mabur kabĕkta 
pĕksi/garudhanipun dhatĕng ing awang-awang, wasana kabrastha dening 
panguwaosing Allah. Raja Namrut sawadyabalanipun lĕbur dening lindhu 
prahara. Sarĕng sami waluya, satunggal lan sanĕsipun sami botĕn mangĕrtos 
basanipun. ... 
kaca 206-215. 

6. Sairib sastra Indhu ] 

lan sairib lir sastra Arabu | 

kang anggone duk jamane Kangjĕng Nabi | 

Ibrahim Kalillulahi | 
mupakat sakĕhing uwong || 

7. Banjur kinarya iku | 
anulisi kitab-kitabipun | 

para Nabi Kalipahira Hyang Widdhi | 
jaman ing sadurungipun | 

(n)Jĕng Nabi Muhammad miyos || 

8. Ananging samonĕku | 
kacarita kala jamanipun | 

Kangjĕng Nabi Ibrahim Kalilulahi | 
ana ratu gĕng pinunjul | 
binathara para katong || 

9. Kyatingrat Raja Namrut | 
iya Prabu Jabar kang jujuluk | 
ajumĕnĕng anĕng nagara ing Babil | 
isining jagad kacakup | 
dumadya ngaku Hyang Manon || 

10. Kya ajar patih Namrut | 
ingkang nama Kalillur-rahmanu | 
kyai patih datan maĕlu mring siwi | 
angugĕmi ratunipun | 

kĕlu kumprung pĕngung bakoh || 

11. Enggale caritĕku | 

timbalane Allah Kang Mahagung | 
maring Kangjĕng Nabi pinaringan kanthi | 
putra kaponakanipun | 
ran Nabi Lud samya kinon || 

12. Ngeslamakĕn sang Namrut | 

ywa kabanjur-banjur dĕnnya lacut | 
ngaku Allah nanging datan dĕnpraduli | 
saya (n)dadra andĕlarung | 
dilalah ĕngĕte adoh || 

13. (n)Jĕng Nabi sakalangkung | 
dĕnnya matur maring ramanipun | 
kinĕn Eslam anut ing agami sukci | 


< Serat Centhini Jilid 02 - Halaman : 273 > 



(n)Jĕng Nabi malah tinundhung | 
saka ing Kosniya bodhol || 

14. Nabi Lud datan kantun | 

lawan wadya pra mukmin sadarum | 
ibu Nabi Siti Naonan miyarsi | 
gya nusul lampahing sunu | 
nĕng wana Basangi andhok || 

15. Jajahan Ngĕsam iku | 

bakda salat dutane Hyang Agung | 

Jabarail ngĕmban dhawuhing Hyang Widdhi | 

(n)Jĕng Nabi kĕnĕn dhĕdnukuh | 
tĕmbe kalamun wus dados || 

16. Kaaranana iku | 

dhukuh Betalmukadas satuhu | 
bumi ingkang sinucĕkakĕn Hyang Widdhi | 
sawuse atampi dhawuh | 
linampahan nulya dados || 

17. Dhukuh arja kalangkung | 
wadya Eslam sabĕn ari rawuh | 
rawuh malih dutaning Hyang Jabarail | 
kinĕn maringakĕn iku | 

musakap kĕhe sapuloh || 

18. Kalawan kinĕn gupuh | 
nutugakĕn nyĕlamken Sri Babul | 
saungkure dutaning Hyang kang paring sih | 
winratakkĕn pra wargĕku | 

sukĕng tyas sukuring Manon || 

19. Musakap sapuluh wus | 
winulangkĕn mring umat sadarum | 
myang sahadat pungkasanya nĕbut Nabi | 

Ibrahim Kalilulahu | 

sadaya mituhwĕng dhawoh || 

20. Tan lami budhal sampun | 
marang Babil akanthi Nabi Lud | 

bĕkta wadya mukmin amung sawatawis | 
wus prapta tĕpi prajagung | 
nulya akarya pakawon || 

21. (n)Jĕng Nabi tandya laju | 

maring praja kapanggih Sri Namrut | 
sinartanan sadhawuhe Mahasuci | 

Namrut kinĕn amiturut | 
nanging mĕksa puguh wangkot || 

22. Malah sang Raja Namrut | 

yun ngayoni marang ing Hyang Agung | 

Kangjĕng Nabi sangĕt dĕnnya amaripih | 

Namrut mampang mĕksa mungsuh | 

Nabi kinĕn amakuwon || 

23. Jĕng Nabi wusnya mundur | 

Sri Narendra andhawuhi gupuh | 
mring Kya Patih Ajar kinĕn ngudiya glis | 
catur pĕksi garudha gung | 
wusnyantuk katur sang katong || 

24. Piniyara mrih tutut | 

gya akarya bale gĕdhong agung | 
rakitira kadya wĕsi wusing dadi | 
kanan kering amung sinung | 
candhela rinuji bakoh || 

25. Pintuning ngandhap luhur | 
myang sinungan bĕsat nginggilipun | 
wawalĕsan ngungkuli sirahing pĕksi | 
yĕn binalik nĕng sor suku | 
paripurna kang pirantos || 

26. Kinĕn ambĕkta gupuh | 

mring malige anyar kang dumunung | 

(n)jaban praja agĕng luhure nglangkungi | 
winatara pitung gunung | 
myang catur kagendra katong || 

27. Sapraptanirĕng pucuk | 

pĕksi catur suku samya sinung | 
kolong wĕsi bakal ĕnggoning atali | 
bale rinut suku wolu | 
kadi tandhu geyong-geyong || 

28. Sri Jabar sukĕng kalbu | 
nguwuh-uwuh susumbar kumruwuk | 
lah ing ĕndi Pangerane Si Ibrahim | 
tĕka ora nana munggut | 

lah ngatona payo pupoh || 

29. Lah ĕndi wadyanipun | 
ingkang aran malekat-malekut | 
tĕka nora nana katingal sawiji | 
boya padha wĕdi mringsun | 

Namrut tan kĕndhat ngacĕmong || 

30. Sarwi bujana nginum | 

Kangjĕng Nabi Kalilarahmanru | 

myang Nabi Lud tanapi pra wadya mukmin | 
minggah mring malige luhur | 
wus panggih lawan sang katong || 

31. Latah-latah ngling Namrut | 

sida bebas kratone Gustimu | 

nora wurung ingsunganggar sunlurugi | 

dimĕn mijil banjur campuh | 
aprang tandhing lawan ingong || 

32. (n)Jĕng Nabi sakalangkung | 
dĕnnya asung pemut marang Namrut | 
malah bĕndu gya prentah mring wadyanĕki | 
kinĕn samĕktaa gupuh | 

sangu myang gĕgaman gupoh || 

33. Walĕsan catur uwus | 

pucak sinung daging unta ngumbruk | 

Namrut ngling ĕh ĕntĕnana Ibrahim | 

(ng)gonku nglunas Pangeranmu | 

Sri Namrut lan para katong || 

34. Pipiliyan kang uwus | 
mambĕg wantĕr kasudiranipun | 
lawan rĕsi sewasugata pinilih | 
kang wus limpad agal alus | 
kya patih manggalĕng pupoh || 

35. Sadaya wus umangsuk | 
pangruktinya piranti wus rampung | 

gya ginĕtak kagyat mamprung ingkang paksi | 
myang daging nĕng luhuripun | 
nanging datan bangkit nothol || 

36. Kagendra drĕng yun ucul | 

saya (n)dĕdĕl tan na kĕmbanipun | 
duk lampahan sasiyang lawan saratri | 
parentah mring juru pintu | 
kinĕn ngĕngakakĕn gupoh || 

37. Lawang bale kang luhur | 
wusing mĕnga jru pandumanipun | 
dhinawuhan aningalana kang langit | 
matur maksih nyamut-nyamut | 

tan ewah lir duk nĕng ngisor || 

38. Lawang bale ngandhap wus | 
binuka myat bantala katlisut | 
prentah malih surak nabuh gubar bĕri | 
kagyat kang kagendra catur | 
sumĕngka (n)dĕdĕl tan kegoh || 

39. Parentah malih Namrut | 
anon langit tan na ewahipun | 
anon bumi wus tan ana antarĕki | 
sinĕngkakkĕn malih mamprung | 
punang langit maksih katon || 

40. Kadi nĕng ngandhap wau | 
bumi katon pĕtĕng kadi dalu | 
nulya ana swara ingkang kapiyarsi | 

saking wiyat jurudĕmung | 
kang darbe swara tan katon || 

142. Jurudĕmung 

1. Ĕh ratuning lacut sira | 
marang ing ngĕndi karĕpmu | 
dupara kalangkung-langkung | 
sira arsa mring ngakasa | 
kaliwat lacutirĕku | 

yata Sri Namrut miyarsa | 
miwah para wadyanipun || 

2. Samya gugup anggaligap | 
anyandhak gagamanipun | 
dan ngati-ati sadarum | 
boya iki ingkang prapta | 
ripu dibyaning ngaluhur | 
yata ana malih swara | 
ĕh-ĕh Namrut kapir lacut || 

3. Namrut ngatag prawiranya | 
nglĕpaskĕn panah mandhuwur | 
angawut pamanahipun | 

ana ngĕmpakkĕn istrijat | 
wĕtuning jĕmparing (m)brubul | 
wangsule saking gĕndhewa | 
lir garimis tibanipun || 

4. Sri Jabar pribadi sigra | 
nglĕpaskĕn jĕmparingipun | 
sarwi susumbar tĕkabur | 
ĕh ĕndi Pangeranira | 
tandhinga kalawan ingsun | 
lah ĕndi rupane uga | 
prajurit wĕtokna gupuh || 

5. Jabrail tampi parentah | 
angambil mina ing laut | 
inguncalkĕn mandhuwur | 
luhure panah Sri Jabar | 
wangsuling mina mring laut | 
cumalorot kawistara | 
jĕmparing nata cumundhuk || 

6. Tĕrus badaning kang mina | 
ludiranira sumĕmbur | 
jĕmparing gĕgubras marus | 

Jabrail anyandhak mina | 
winangsulakĕn mring laut | 
panah dhinawahkĕn marang | 
ngarsane sang raja Namrut || 

7. Jĕmparing tiba cinandhak | 
ngĕntrog wĕntis suka (ng)guguk | 

latah-latah asru muwus | 

Pangerane si Ibrahim | 
kacundhuk jĕmparingingsun | 
ĕh ta bocah aja kĕndhat | 

(ng)gonmu (n)jĕmparing mandhuwur 

8. Mangkya karsĕngong kalakyan | 
angobrak-abrik anggĕmpur | 
prajĕng karaton ngaluhur | 

ri sang Jabarail sigra | 
ngambil pĕksi sabĕng luhur | 
kinĕnakakĕn ing panah | 
wangsule katutan marus || 

9. Lawan daginge kang kaga | 
lir grimis tibaning marus | 
dhawah pĕlataranipun | 
bale kandhaga marayan | 

Namrut cikrak-cikrak muwus | 
lah bocah padha wisana | 

(ng)gonmu nglĕpasi mring luhur || 

10. Iku wis tĕtĕp patinya | 

Ibrahim Pangeranipun | 
kataman ing panahingsun | 
lah iki dĕlĕngĕn padha | 
olĕh daging panahingsun | 
sarta gugubras ludira | 

lir garimis rah sumĕmbur || 

11. Pasthi karatone rusak | 
wadyane wus lĕbur luluh | 

Namrut sawadyanipun | 
sukĕng tyas marwata suta | 
angalĕmbana macucu | 

tan wruh mangkonĕku gĕlar | 
budi kalap kumprung pĕngung || 

12. Sri Jabar parentah sigra | 
wawalĕsan dhuwur manuk | 
winalik babĕsatipun | 
anĕng ngandhaping kaga | 
kagendra sakawan (n)dulu | 
daging mangsan anĕng ngandhap | 
mangka sru kaluwĕn catur || 

13. Tumungkul myat ing mamangsan | 
sinarĕngan surak umyung | 

gong bĕri kĕndhang tinabuh | 
kagyat kagendra lumarab | 
kadya babandhĕm tumurun | 
saking kagyat lan yun mangsa | 
katarik luwe kalangkung || 

14. Mĕh praptĕng ngandhap gya prentah | 

bĕsat isi daging mau | 
kinĕn (n)jĕngatkĕn mandhuwur | 
kapapaga sirah kaga | 
dadya ngampar ibĕripun | 
supadi yĕn prapta ngandhap | 
aywa kantĕb tibanipun || 

15. Winantu ing gara-gara | 
arga-arga manggut-manggut | 
kalamun bisaa muwus | 

bayĕku ayun (ng)gĕmpur mringwang | 

Malekat catur tumurun | 
arsa ngawut-awut arga | 
pinapusus lir kapuk || 

Jilid 2 - Kaca : 212 

16. Kaga wus anjog pratala | 
gumĕbruk lir arga jugrug | 
tĕbih saking maligya gung | 
bĕsat walĕsan saksana | 
pinarĕkakĕn kacucuk | 
daging wus samya dĕnmangsa | 
winuwuhan ngantya tuwuk || 

17. Pemute kang halul kojah | 
pitung dina pitung dalu | 

Nammt dĕnnya anĕng luhur | 
kaga wus rinante samya | 
pra wadya sanagri mĕthuk | 
sri naranata tumĕdhak | 
saking bale-pĕthi agung || 

18. (n)Jujug malige ing pucak | 

(n)Jĕng Nabi Brahim Nabi Lud | 
maksih ngantya sampun tundhuk | 

Namrut suka angandika | 

ing samĕngko Pangeranmu | 
wus jidĕng dening hruningwang | 
jaja butul ĕrah mĕmbur || 

19. Tandhaning baline panah | 
kuthah rah daging katut | 
lah ta iki warnanipun | 
cihnane daging lawan rah | 
apadene kalanipun | 
prawira nglĕpasi panah | 
garimis rah drĕs kalangkung || 

20. Pangeranmu apĕs nistha | 
dalah malaekatipun | 

Kangjĕng Nabi lingira mm | 
ĕh Namrut ngajab naraka | 
tĕka mangkono anggĕpmu | 
lumuh marang rĕh raharja | 

ngorakkĕn dhawuh Mahagung || 

21. Nacak kudu nasar (m)blasar | 
mor gandarwa ilu-ilu | 
lumuh tĕmĕn kinarya yu | 
ingkang jamak nuli tobat | 
darbe pangrasa sihing Hu | 

(n)Jĕng Nabi akathah-kathah | 
dĕnnya sung pemut mring Namrut || 

22. Tinantang dadining aprang | 

Jabar nglĕnggĕr tan amuwus | 
ĕstu ajrih jroning kalbu | 
ĕngĕt ing kasĕktĕnira | 

Kangjĕng Nabi duk ing dangu | 
angas lahire kewala | 
sinasab sinamun-samun || 

23. Mengo ngiwa tan kaduga | 
baya ta wus takdiripun | 

yata (n)Jĕng Nabi gya kundur | 
ingiring sawadyanira | 
kang kantun agunĕm rĕmbug | 
sirnaning Kalilurahman | 
ana pandhita kang matur || 

24. Rĕhing uni wus kawuryan | 

(n)Jĕng Nabi kadibyanipun | 
luhung sampun pinaĕlu | 
ujĕr wus ambawarasa | 
sarkara lan manisipun | 

tan kenging kinayangapa | 
tuhu dining kanang punjul ]| 

25. Aturira tĕtĕh tatas | 

sang nata kalangkung bĕndu | 
mijilkĕn istijrat luhung | 
tutuk lawan kalih asta | 
mĕdal dahana kumukus | 
kantar-kantar mring ngawiyat | 
tan dangu dahana wangsul || 

26. Kang miyat kalangkung hebat | 
tobat sujud nata kĕbut | 
saking malige nata ngadhatun | 
mĕsu anunungku puja | 
antuk sasmitaning kalbu | 
enjing miyos sinewaka | 

Patih Ajar myang wadyagung || 

27. Pĕpak andhĕr ngarsĕng nata | 
mring Patih Jabar gya dhawuh | 
dĕnnya yun numpĕs kang sunu | 
myang wayah sawadyanira | 

sinaranan tĕmbung alus | 
kinarsakakĕn bujana | 
nĕng pucaking maligya gung || 

28. Pra wadya mangayubagya | 
yun linakyan sesuk-esuk | 
samĕkta prayitnĕng kewuh | 
nahan (n)Jĕng Nabi praptanya | 
ing pakuwon prentah gupuh | 
ngalih anyakĕti praja | 

cakĕt dalĕmnya rumuhun || 

29. Ngara-ara Kaosniya | 
wus tata pakuwonipun | 
utusanira Hyang Agung | 

Jabarail angsung salam | 
mring Nabi Brahim Nabi Lud | 
kang arsa aparing wikan | 
a(ng)gunĕm Sri Namrut kupur || 

30. Wus tinutur sadayanya | 

lan malih karsĕng Hyang Agung | 
malige arsa ginĕmpur | 

Jabarail sampun musna | 

(n)Jĕng Nabi sawadyanipun | 

(n)Donga ing karaharjan | 
tur iku wus sinung wĕruh || 

31. Malĕming tĕmpuking karya | 
karsaning Hyang dĕnyarsa sung | 
bilai mring kapir kupur | 
sanggyaning kang pra Malekat | 
ingkang wus angĕmban dhawuh | 
kinĕn awit nglĕkasana | 
mangkana saksana rawuh || 

32. Lindhu prakĕmpa goranya | 
mung dumunung maligya gung | 
sangĕt gonjing mayug-mayug | 
rĕngat adon-adonira | 

lir kiyamat isthanipun | 
bayu mulĕg mawalikan | 
sinarĕngan angin lesus || 

33. Ponang angin saking ngandhap | 
tan antara jĕbolipun | 

malige pĕplĕs mandhuwur | 
tan ana kari samĕndhang | 
swara gora tri jumĕgur | 
lir giri sasra nĕng wiyat | 
sirahe malige gupuh || 

34. Pinukul angin prakĕmpa | 
saking nguntara mangidul | 
sirah gĕmpal tibĕng laut | 

< Serat Centhini Jilid 02 - Halaman : 281 > 


jumĕgur wening samodra | 
mina sining laut kidul | 
akĕh pĕjah kabarasat | 
katiban murdaning panggung 

35. Pungkuring Nammt kacrita | 
sirahe malige mau | 
mumulo amba kadulu | 
dene awake maligya | 
andĕdĕl binĕktĕng lesus | 
nulya sigar amarapal | 
ngetan ngulon ngalor ngidul || 

36. Katulak wangsul sadaya | 
tĕmpuk wor nĕng tĕngah rĕmuk | 
lir binĕbĕg mawur sumyur | 
agĕnging punang rĕmukan | 
saĕndhog ayam tan langkung | 
anĕng saluhuring praja | 

Babil kawratan sadarum || 

37. Maksih (n)dĕdĕl mring ngakasa | 
marmanya tan bisa runtuh | 
awit sinangga ing bayu | 

lir mĕndhung (n)dhĕdhĕt limĕngan | 
karsaning Hyang dĕnnira sung | 
bilai mring lacut kopar | 
puniku kinarya pemut || 

38. Supaya padha elinga | 

wmha kodrating Hyang Agung | 
tan antara sirĕpipun | 
bayu bajra saking ngandhap | 
gya gantya kang bayu lesus | 
saking luhuring ngakasa | 
kadi jĕmparing tumurun || 

39. Tumĕmpuhira mangandhap | 
gumarubug sru sumiyut | 
rĕmukan malige wangsul | 
lir sanjata Narawantah | 

sud kadi mimis sumawur | 
lingsir dalu wayahira | 
wong kapir pra samya turu || 

40. (n)Dhĕdhĕp kadi sinirĕpan | 
tibane rĕmukan iku | 

tan srĕnti barĕng tumanduk | 
nibani wismaning kopar | 
kĕpyak swaranya gumuntur | 
wismaning kapir kawratan | 
myang jro pura kinarutug || 

41. Pan namung pakuwonira | 

(n)Jĕng Nabi saumatipun | 
rinĕksa dera Hyang Agung | 
siji tan ana katiban | 
samya ngeca-eca turu | 
wau wismane si kopar | 
payon rĕmak rĕmpu rĕmuk || 

42. Kang ana sajroning pura | 
asru kagyat (n)jumbul kagum | 
tan ana kuwasa muwus | 
kapilĕngĕng ing suwara | 
wong kupur klĕngĕr sadarum | 
datan ana kaliwatan | 

agĕng alit ĕstri jalu || 

43. Miwah Sri Bathara Jabar | 
tan pae lan wadyanipun | 
kagyat kantunya kalangkung | 
tambuh sangkaning babaya | 
samya (ng)galigap agugup | 
kaluyuran niba-niba | 

lir wong wuru dĕnnya kantu || 

44. Wĕnĕh ingkang kapalĕsat | 
saking ĕnggonnira turu | 
miwah rĕsi juru tĕnung | 

ing nagri myang mancapraja | 
pra samya kapilĕng kantu | 
dangu-dangu duk samana | 
wong kapir sinungan emut || 

45. Kajĕngkang karangkang-rangkang 
gĕrĕng-gĕrĕng ngrintih-ngruntuh | 
tan ana cĕtha calathu | 
pinĕksa-pĕksa tan bisa | 

mung (m)bĕkuh pating karĕkuh | 
pinĕksa apadĕdĕngan | 
galĕrĕg sĕrĕt ngĕduwul || 

46. Tambuh-tambuih solahira | 
ing praptane siyangipun | 
mulat wisma payon gĕmpur | 
lĕngĕr-lĕngĕr ngungun mlĕngak | 
takon-tinakon tan pĕcus | 

ting palinguk paringisan | 
amacucu muncu-muncu 1 1 

47. Kadya mina kĕnĕng saya | 
tan dinawa solahipun | 
danguning susah sang Namrut | 
sawĕwĕngkonnya sadaya | 
tigang siyang tigang dalu | 
dĕnnya tan kuwawa ngucap | 


Jilid 2 - Kaca : 215 


< Serat Centhini Jilid 02 - Halaman : 283 > 


sadaya kadi wong bisu || 

48. Wusing tri ratri tri siyang | 
sadaya bisa calathu | 

nanging karsaning Hyang Agung | 
nyalini lagu babasan | 

Sri Namrut sabalanipun | 
pangucape panthan-panthan | 
dhewe-dhewe basanipun || 

49. Ing sagolong-golongannya | 
ratu pitungpuluh tĕlu | 
sewang-sewang tanahipun | 
sabĕn narendra sajuga | 
sapraja wĕwĕngkonipun | 
sinungan basa piyambak | 
atanapi sastranipun || 

50. Dadya basa miwah sastra | 
warna pitungpuluh tĕlu | 
amung ingkang tan winĕngku | 
iya ing Babil nagara | 
lĕstantun kadi rumuhun | 

lah ta iku caritanya | 
walahu-alam ing pungkur || 

143. Pangkur 

1. Nahan gantya kang winarna | 

Mas Cĕbolang lawan santri Nurwitri | 

tumut ngladosi nĕng ngayun | 

tyas sĕnĕng suka rĕna | 

amirĕngkĕn kang samya anggĕlar kawruh 

tan ana kang salawana | 

maton tanduke mrakati II 


33 VI. Pĕngantĕn kajagi dening para tamu wanita. 

Pangantĕn ingkang sampun paripurna upacaranipun lumĕbĕt ing paprĕman, 
kajagi dening para tamu wanita ingkang sami rĕrĕmbagan sarta mĕdhar 
dĕdongengan bab kasĕtyanipun wanita dhatĕng bojonipun. Nyai Atikah, 
ngulama wanita nyariyosakĕn lĕlampahanipun Nyi Kasanah ingkang 
sakalangkung sĕtya dhatĕng bojonipun ingkang wasta Suhul. Nalika 
bojonipun kesah dagang, Kasanah katitipakĕn adhinipun nanging badhe 
kacidra-asmara, botĕn purun, lajĕng kapitĕnah ngantos kaukum. Badanipun 
kapĕndhĕm sapalih, kabĕnturan ing sela. Kakintĕn sampun pĕjah, lajĕng 
kabucal dhatĕng kuburan. Angsal pitulunganipun tiyang dagang, lajĕng 
kadadosakĕn rencang. Badhe kapĕndhĕt semah botĕn purun, wasana 
kapasrahan momong anakipun. Kapitĕnah dening sami rencang jalaran botĕn 
purun kacidra-asmara, lajĕng katundhung kanthi pasangon arta. 

Ing margi mitulungi tiyang ingkang kaukum jalaran slingkuh, nanging tiyang 
wau malah badhe rĕmĕn lan wĕkasanipun mitĕnah. Kasanah kasade dhatĕng 
tiyang dagang lĕlayaran, kabĕkta dhatĕng sanĕs nagari. Ing kapal Kasanah 
badhe karodapaksa, nanging tansah wurung awit saking pitulunging Allah. 
Lumĕbĕt nagari sanĕs, lajĕng santun pangangge jalĕr wĕkasan kaangkat dados 
raja Alim sarta sagĕd njampĕni sawarnining sĕsakit. Para ingkang mitĕnah 
sami nyuwun pitulungan. Ugi kapitulungan, nanging kĕdah nyariyosakĕn 

sababipun sakit. 

Ki Suhul nyuwunakĕn jampi adhinipun, sagĕd saras. Sang prabu ingkang 
ĕstunipun Nyi Kasanah wau pamit sholat, wasana ing salĕbĕting pasalatan 
kapanggih sampun seda. ... 
kaca 216-236. 

2. Locitanira ing nala | 

padha luwih abdidalĕm sang mulki | 
tan ana kuciwĕng sĕmu | 
sĕmu sumĕh jatmika | 
anaracak mĕrakati tandang tanduk | 
tuhu prajĕng Ngĕksiganda | 
tĕlĕng kraton bawah angin || 

3. Tumĕnggung Sujanapura | 
atanya ris marang kiyai panti | 
lah kakang sintĕn puniku | 
rare nĕmbe kawuryan | 

angladosi tandange tĕka tan kidhung | 
pasĕmon sanĕs tyang praja | 
kadi trahe wong ngaluwih || 

4. Ki Pujangkara turira | 

nuwun inggih punika ingkang nami | 

Mas Cĕbolang aslinipun | 
santri saking Cilacap | 

sampun lami mondhok wontĕn wismanipun | 
pĕnakanulun Tĕngara | 
ulun tĕpang dĕrĕng lami || 

5. Kilap punika lurah | 

sarĕng tĕpang tan mawi walangati | 

sih trĕsna lajĕng tumutur | 

mĕsĕm Sujanapura | 

wawi kakang kula badhe tumut payu | 

Mas Cĕbolang tinimbalan | 
wus parĕk tinanya ririh || 

6. Anakmas manira tanya | 

nama miwah aslimu saka ngĕndi | 
sapa namane ramamu | 
tanapi ibunira | 

dĕnprasaja wus lawas pangrunguningsun | 
sira nĕng nagri Mataram | 
wus akĕh para priyayi || 

7. Kang wanuh kalawan sira | 
babasane mangkya kapasangyogi | 
goningsun kapengin tĕpung | 

Cĕbolang duk miyarsa | 
andikane ki tumĕnggung kadi juruh | 
rinaras-raras rasĕng tyas | 

bĕcik blaka apa mukir || 

8. Wasana nĕmbah turita | 

nama ulun Cĕbolang tiyang saking | 

ing Sokayasa pukulun | 

dene ingkang ayoga | 

nama Ki Sĕh Akadiyat biyung ulun | 

nĕnggih nami Siti Wuryan | 

tan darbe kadang sawiji || 

9. Jalaran amurangsarak | 

anuruti angkara mudha pingging | 
manah muyar mawut-mawut | 
tangĕh wrin kautaman | 
rĕh nalisir kaliyan sudarmaulun | 
merang ing tyas mring sasama | 
kabarangas ngikis ratri || 

10. Dumadya katula-tula | 
kapalantrang praptĕng nagri Mantawis | 
wontĕn ingkang sarju ngukup | 

nama Amat Tĕngara | 
sanalika panganggĕpipun mring ulun | 
kadi tunggal dadah dulang | 
tinĕpangkĕn pra priyayi || 

11. Tumĕnggung Sujanapura | 
manthuk-manthuk maspadakkĕn kang warni | 

(m)bĕg mudha wus wiyahipun | 

nanging kwasaning Suksma | 
ing papasthĕn pasthi tan kĕna ginayuh | 
ana sakawit utama | 
wasanane tiba nisthip || 

12. Ana kawitan angkara | 
wasanane dadya jalma linuwih | 
aywa sumĕlang ing kayun | 

Allah luwih kawasa | 

Mas Cĕbolang karasĕng tyas makidhupuh | 
ki tumĕnggung malih nabda | 

(m)besuk sabubaring kardi || 

13. Panuju sĕla ing karya | 
kaparĕnga dolan mring wismamami | 

Mas Cĕbolang nĕmbah matur | 
nuwun dhatĕng sandika | 

tyas kalangkung bingah amarwata sunu | 
dene ta wong agung karsa | 
nyaruwe mring dama nisthip || 

14. Pra tamu kang samya cĕlak | 

kĕh miyarsa dĕnnya lawanan angling | 

dilalah anut tumutur | 

sih wĕlas mring Cĕbolang | 

sampun mundur anyakĕti dĕnnya lungguh | 

kalawan Ki Panjangĕmas | 

(ng)gĕr kula mundur rumiyin || 

15. Basane madal pasilan | 
benjing-enjing sontĕn kinĕn angringgit | 
ngiras murwakalanipun | 
pangantĕn ĕstri apan | 

duk amipis jampi tugĕl gandhikipun | 
wus mantuk Ki Panjangĕmas | 
nahĕn kang winuwus malih || 

16. Pangantĕn rampunging panggya | 
kacar-kucur pinangka ing sudarmi | 
myang ngujung mring kakungipun | 
tanapi mring pra wrĕdha | 

sawatara gya lumĕbĕt gĕdhong santun | 
pangagĕme sakaliyan | 
nulya mĕdal (n)jawi malih || 

17. Bujana mring gadri wuntat | 

kĕmbul lawan sanggyaning tamu ĕstri | 

sĕkul-lulut kadya gunung | 

nĕng ngarsane pangantyan | 

rĕsĕp rahap dĕnnya andrawina nutug | 

sawuse dĕnnya bujana | 

wangsul maring wisma malih || 

18. Lalĕnggahan sawatara | 
pangantyan gya tinilĕmakĕn maring | 
patanĕn samir tinutup | 
ngajĕngan sinung rana | 

para tamu dĕrĕng wontĕn ingkang mantuk | 
sugata lumadyĕng ngarsa | 
dhaharan wedang tap-sirih || 

19. Tamu ngulamĕstri nama | 

Ny Atikah micara tutuk manis | 

tinimbang rencangnya lungguh | 

masalahing wanodya | 

ingkang sampun tinraping korasan luhung | 

kinarya sambĕn lĕnggahan | 

lawan dumadya palupi || 

20. Nyi Atikah mĕsĕm lingnya | 

luwih atut pamintanira nini | 

karĕbĕne aja ngantuk | 
kocapa jroning praja | 

Banisrail ana juragan linangkung | 
sugih branarta budiman | 

Ki Suhul arannirĕki || 

21. Kadange sawiji priya | 

aran Kasut tunggal sayayah-bibi | 
satuhune Kyai Suhul | 
kalangkung butarĕpan | 

de bojone wadon Kasanah rannipun | 
ki juragan arsa kesah | 
dagang marang liyan nagri || 

22. Pakewuh kang pinarcaya | 
tunggu wisma Ki Kasut dĕnpasrahi | 
rumĕksa ing ipĕnipun | 

wĕlinge wantya-wantya | 
aja kongsi sinung wruh tĕtamu kakung | 
wusing mĕling nulya budhal | 
korining wisma kinunci || 

23. Sabĕn ari tinilikan | 

mring Ki Kasut sung salam saking jawi | 
sinauran salamipun | 
sawiji dina lagya | 

nĕng patirtan dhatĕngira jaka Kasut | 
asung salam kadi saban | 
nanging tan ana nauri || 

24. Kathah panggagasing nala | 

sigra ngambil andha pinasang wuri | 
pinĕnĕk Ki Kasut mangsuk | 

Kasanah nĕng patirtan | 

maksih wudya myat ipe dhatĕng tyas gugup | 

ngurat tinuturan rema | 

kacukup sangkriping ĕstri || 

25. Ki Kasut dupi uninga | 

mring ipene warnane yu linuwih | 
sru kasmaran gandrung-gandrung | 
kalimput trĕsnĕng kadang | 
pangucape miminta sih mring salulut | 

Kasanah tyas tarataban | 
pituturira (n)drĕwili || 

26. Mrih ĕngĕt wurunging sĕdya | 

Kasut cuwa wirang umĕdal aglis | 
karungrungan gandrung-gandrung | 
praptĕng wisma ngupaya | 

ĕstri ingkang mirib warnane kang bakyu | 
nanging tan ana tumimbang | 
dadya kalantur gĕng brangti || 

27. Dalu Ki Kasut gya marang | 
wismĕng ipe Kasanah lagya guling | 
ginugah gragapan (n)jĕtung | 

Kasut anggung miluta | 

Nyi Kasanah rĕrĕh ririh lingira rum | 
yayi ĕlinga kakadang | 

(m)bok dĕnwĕdi ring Hyang Widdhi || 

28. Ingkang nora kasamaran | 

ing sasolah tingkah osiking kapti | 

sira pinarcaya ĕstu | 
marang ing rakanira | 
tĕka badhe rinusak pribadi ĕstu | 
kula tan apti akarya | 
druhakĕng Pangran myang laki || 

29. Ki Kasut sugal wuwusnya | 
bilih ĕstu kakangbok tan nuruti | 
bilai dĕnnya tan wurung | 

Kasanah saurira | 

sira ayun gawe kiyanat wakingsun | 
mangsa bodhowa Pangeran | 

Ki Kasut merang wus mijil || 

30. Byar prapta wisma anulya | 
asasaji nyĕpakkĕn sandhang picis | 
ngaturi wong priya sĕpuh | 

catur sinuba-nuba | 

Kasut angling nyaritakĕn wĕlingipun | 
kadang kakang lunga dagang | 
miwiti malah mĕkasi || 

31. Mangkya ipe kula jina | 

arsa kula ukumakĕn mring nagri | 
ananging kapalangulun | 
tan darbe sahit mangka | 
sakalangkung ribĕting manah satuhu | 
ki tuwa catur wus sagah | 
sami umanjinga saksi || 

32. Tandya maring pangadilan | 

lan pangulu Ki Kasut sampun panggih | 

purwa wasanane katur | 

pangulu atatanya | 

apa sira darbe sahit saksi tuhu | 

ature darbe sakawan | 

wong papat wus anĕng ngarsi || 

33. Pangulu alon tatanya | 

catur saksi padha wus supatani | 

aturnya inggih saĕstu | 

uning Kasanah jina | 

panjingipun maring Kasanah puniku | 

ki pangulu gya utusan | 

modin ambĕkta piranti || 

34. Nimbali wadon Kasanah | 

wus kapanggih Kasanah dĕndhawuhi | 
rĕh tan rasa nandhang luput | 
kĕh-akĕh wangsulannya | 
tan rinungu ki modin anjirĕt gulu | 
wadon Kasanah linarak | 
ngrĕs wĕlas ingkang udani || 

35. Praptĕng ngarsa kalidamar | 
asung salam umatur mĕlas asih | 
pratela sucining kalbu | 
gantya tanya mring dakwa | 
lawan saksi ature satuhu wĕruh | 
cidraning wadon Kasanah | 
tinĕtĕpakĕn ing dalil || 

36. Si Kasanah kukum ranjam | 

nulya undhang warata wong sanagri | 
padha tĕka andudulu | 
dadi tĕpa tuladha | 

wusing pĕpak maca kutubah pangulu | 
tamat ing pamacanira | 

Kasanah pinĕndhĕm margi || 

37. Badan saparo katingal | 

ki pangulu parentah mring ki saksi | 
kang ginugat kinin gupuh | 
awit ambĕnturana | 

bĕnĕr luput tan lyan mung anĕng sirĕku | 
ingsun sayĕkti sadarma | 
amatrapi kukum adil || 

38. Kasut lan saksi sakawan | 

wus tumandang nulya sakĕhing janmi | 

samya balang ukur-ukur | 

kĕh nolĕh asru wĕlas | 

mung Ki Kasut lan saksi sakawan bikut | 

pinrih praptaning antaka | 

kulit ajur ting saluwir || 

39. Warni lir pindha kaluwa | 

(m)bok Kasanah nanging sajroning ati | 
asasambat kakungipun | 
kyai kariya wirya | 

anĕng paran mugi rinĕksĕng Hyang Agung | 
kawula nĕdha apura | 
dosĕngngong ing awal akir || 

40. Tulus andasihkĕn mring wang | 

mĕlĕng ing tyas mring Pangeran kang Karim | 
nĕngna kang samya angrungu | 
kojahe Nyi Atikah | 

gondhong garing ana ingkang (m)barĕbĕl luh | 
wĕlas maring (m)bok Kasanah | 
lir mas Tumimbuling warih || 

144. Maskumambang 

1. Sĕrĕt matur mangga linajĕngna nyai | 
cariyos Kasanah | 
damĕl ngĕrĕs ing tyas tistis | 

Nyi Atikah mĕdhar sabda || 

2. Bok Kasanah kinira uwus ngĕmasi | 
nulya kinĕn (m)bawang | 

marang kubur cakĕt margi | 
ngurate katon sadaya || 

3. Gilang-gilang nĕng kubur tan na ngrawati 
rinuhung srĕnggala | 

saka parmaning Hyang Widdhi | 
srĕnggala tan bisa mangsa || 

4. Wayah bangun angin ngatirah sumilir | 
ngalilir sasambat | 

niayane ipenĕki | 
ya Allah nyuwun apura || 

5. Banjur ana Baduwi dagang lumaris | 
nunggang untanira | 

angiring lĕskar sawiji | 
raryan cĕlak pakuburan || 

6. Jroning raryan ngrungu swara rintih-rintih 
tanya marang lĕskar | 

ature inggih miyarsi | 
kyai manawi tyang pĕjah || 

7. Lah mĕluwa payo padha diparani | 
lĕskar anĕng wuntat | 
praptaning kubur udani | 

wong wadon akutbah ĕrah || 

8. Wuda nglungsar gya angulig-ulig sikil | 
sarta tinakonan | 

sirĕki uwong punapi | 
pa jin setan bĕrkasakan || 

9. Bok Kasanah ririh sĕrĕt aturnĕki | 
kyai kula tiyang | 

umating Widdhi kang langip | 
bok inggih aparing toya || 

10. Saclĕgukan supados tuwan ing benjing | 
winalĕs dening Hyang | 

ngara-ara Mahsar akir | 
amanggih toya kang mulya || 

11. Takon manĕh Baduwi apa sirĕki | 
kang dinakwa jina | 

kukum ranjam kongsi mati | 
anauri (m)bok Kasanah || 

12. Apratela ing salalakone nguni | 

Baduwi parentah | 

mring lĕskar angambil warih | 
wus prapta sinungkĕn sigra || 

13. Bok Kasanah angling tan bisa nampĕni | 
ya tuwan tulusna | 

krana lah tulung kaswasih | 

(n)dika junjung sirah kula || 

14. Nuntĕn tuwan curri toya cangkĕm-mami | 
tinurut mangkana | 

sawusira ngĕlĕt warih | 

(m)bok Kasanah rada kuwat || 

15. Matur malih sampun tanggĕl gawe bĕcik | 
tutulung kasiyan | 

ki Badwi alon nauri | 
kaya ngapa karĕpira || 

16. Tuwan bĕkta awak kawula yĕn lalis | 
tuwan angsal rahmat | 

agĕng kawula yĕn urip | 
dadosa lĕskar paduka || 

17. Badwi rĕmbag lan rencang wus anyondhongi | 
jinunjung mring unta | 

sinasaban amrih rĕmit | 
ginawa wus praptĕng wisma || 

18. Mudhun saking wisma binopong mring panti | 
pra rabine mapag | 

sarwi tanya anyalĕkit | 
niku bakal maru kula || 

19. Ki Baduwi supatanira dharindhil | 
myang ngandhar carita | 

(m)bok Badwi dupi miyarsi | 
runtuh sihe bangĕt wĕlas || 

20. Badwi wadon angopĕni anambani | 
tan antara lama | 

waras kadi nguni-uni | 
warna wuwuh ayu endah || 

21. Ki Baduwi mulat manahe agonjing | 
warnane Kasanah | 

tan na winancĕn sadĕmi | 
sĕdhot aluwĕs pasaja || 

22. Antĕng ruruh rĕspati jatmika manis | 
alus amrakatya | 

tur abĕkti ing Hyang Widdhi | 
lungit pasanging graita || 

23. Pramilane Ki Badwi sangĕt kagume | 
tansah sabil ing tyas | 

tawĕkal pinasang klĕndhih | 

wasana ngling mring Kasanah || 

24. ĕh Kasanah sira arsa ingsun kawin | 

Kasanah aturnya | 

kula taksih darbe laki | 
tan ilok manggih druhaka || 

25. Tuwin ngursak ngamal prayogi ngĕngĕti | 
janjine Hyang Suksma | 

baduwi dupi miyarsi | 
sinung ĕngĕt asru tobat || 

26. (m)Bok Kasanah angling marang ki Baduwi | 
kula darbe nadar | 

yĕn kaparĕng ing panggalih | 
nyuwun momong putra tuwan || 

27. Wus sinungan momongan anak Baduwi | 
cumucut wayahnya | 

momong sinambi ngabĕkti | 
wus kadya wĕka priyangga || 

28. Wirang isin duk rinanjam sirna tapis | 
rĕna sukur ing Hyang | 

mangkya ki lĕskar ing uni | 
sru kedanan mring Kasanah || 

29. Kapiadrĕng tinantun kinarya rabi | 
nanging (m)bok Kasanah | 
malah bangĕt mituturi | 

amrih elinge ki lĕskar || 

30. Nora eling malah bĕngis apĕpeling | 
ayun apitĕnah | 

Kasanah wacana aris | 

ingsun pasrah ing Hyang Suksma || 

31. Lĕskar merang karanjingan lanat eblis | 
wayah sirĕp janma | 

lĕskar mara marang (ng)gĕnning | 

(m)bok Kasanah lagya nendra || 

32. Angĕloni sutane kyai Baduwi | 
lĕskar wusing cĕlak | 
ladingnya nulya tinarik | 
anak Baduwi pinragat || 

33. Gurung pĕgat rah sumĕmbur anggrubasi | 
jajane Kasanah | 

kapati dĕnnira guling | 
alon wĕtune ki lĕskar || 

34. Dupi bangun ki Baduwi mring (ng)gon siwi | 
kagyat mulat ing rah | 

(mb)alabar pinriksa aglis | 
gurunge atmaja pĕgat || 

35. Sru bramantya sarwi angujar-ujari | 
kagyat kang anendra | 

(n)jĕtung datan bisa angling | 

Badwi jalu ĕstri mojar || 

36. Sarwi nangis wawalĕsmu baya iki | 
kang gawe kiyanat | 

setan nora sĕdya eling | 
kapotangan kabĕcikan || 

37. (m)Bok Kasanah karuna kĕh sambatnĕki | 
dhuh tuwan punika | 

dhĕndhaning Hyang duk kiyai | 
arsa nuting napsu hawa || 

38. Ngajak jina ulun datan animbangi | 
mangkene pinanggya | 

mendah kalakona nguni | 
pasthi luwih kasangsara || 

39. Dĕmi Allah datan damĕl awon maring | 
sutĕngsun priyawak | 

tuhu ulun datan uning | 

Baduwi saya bramantya || 

40. (m)Bok Kasanah tinundhung myang dĕnsangoni | 
limang atus dirham | 

pĕgat-pĕgat dĕnnya pamit | 
luh adrĕs kadi turasan || 

145. Mĕgatruh 

1. Mĕdal saking wisma liwung tanpa dunung | 
lawan kang sinĕdyĕng ati | 

saparan muhung nut pungkur | 
jalma kang padha lumaris | 
arta myang rukuh ginendhong || 

2. Ing lakunya prapta sawiji praja gung | 

(m)bok Kasanah aningali | 

uwong sinulah rinubung | 
kang sinulah maksih urip | 
marĕk takon dosaning wong || 

3. Sinauran uwong iki dosanipun | 
ngĕntĕkĕn artaning Gusti | 
luwar yĕn ana kang nĕbus | 

(m)bok Kasanah takon malih | 
pintĕn (n)tĕke arta katong || 

4. Saupami arta nata datan wangsul | 
punapinggih dĕnpĕjahi | 

rĕh sami bangsa Islamu | 
kang yun nyulah amangsuli | 
yĕktine tan kukum layon || 

5. De wang amung dirham ĕmas kawan atus | 
prentah andika uculi | 

punika arta panĕbus | 
arta wusnya dĕntampani | 

Kasanah lajĕng dĕnnya (n)don || 

6. Kang sinulah wusnya luwar tanya gupuh | 
lah punapa sababnĕki | 

tĕka linuwaran ulun | 
kang nyulah nauri aris | 
ana sawiji wong wadon || 

7. Kang nĕbusi dirham ĕmas kawanatus | 
kang sinulah gya nututi | 
cĕluk-cĕluk ya tuwanku | 

wanita asih kaswasih | 
kĕndĕla pĕpundhĕningong || 

8. Ingandhĕgan kang sinulah wus apangguh | 
matur tuwan kang nĕbusi | 

mring ulun saklangkung nuwun | 
sasat tuwan angsung urip | 
kawula malĕs sayĕktos || 

9. Kaabdĕkna ing sapurug anut pungkur | 
(m)bok Kasanah amangsuli | 

andika lungaa gupuh | 
saking sajroning nagari | 
dene ĕnggon ulunpasok || 

10. Krana Allah tutulung ing kawlasayun | 
kang sinulah ciptanĕki | 

wong iki anyamut-nyamut | 

lawan rasane tyasmami | 

sun tan mundur praptĕng layon || 

11. Wus umanjing rĕncakane setan gundhul | 
ngangsĕg marĕk dĕnnya linggih | 
miminta sihing pangungrum | 
prasĕtya ing dunya ngakir | 

tulusa golong-gumolong || 

12. Amarĕngut amangsuli asung pemut | 
ingsun isih darbe laki | 

dĕnwĕdi siksĕng Hyang Agung | 
wong dĕnĕntas saking pati | 
malĕs bilai tan ilok 1 1 

13. Tan rinungu gya nyandhak paglangan gupuh 
Kasanah nangis ing Widdhi | 

katrima dĕnnya nyĕnyuwun | 

kinipatkĕn mlĕsat tĕbih | 
tibane kongsĕp kajongor || 

14. (m)Bok Kasanah lajĕng wau lampahipun | 
kang kongsĕp satĕngah mati | 
rĕngkĕng-rĕngkĕng grigah-griguh | 
sangsayarda nora eling | 

supata maring Hyang Manon || 

15. Nora suda rasaning tyas yĕn tan lampus | 
kadhingklangan anututi | 

kininthil sapurugipun | 
praptĕng tĕpining jaladri | 
sang dyah ngaso suku rapoh || 

16. Kang nututi uga prapta pinggir laut | 
singidan nora kaĕksi | 

ana baita kadulu | 
ingawe lawan kulambi | 
wonge prau samya anon || 

17. Matur maring lurahing parau gupuh | 
labuh jangkar angandhĕgi | 
kĕngkĕnan mantrus tumurun | 
nampang sampun wus apanggih | 
kalawan wong lanang pekoh || 

18. Lingnya manis mula ngawe pamintĕngsun | 
ajĕng tumut minggah maring | 

palwa wontĕn kajatulun | 
wus binĕkta minggah prapti | 
palwa gung nangkoda takon || 

19. Iya apa kang dadi gatining kalbu | 
winangsulan jĕnĕngmami | 
rumuhun atmajĕng ratu | 

rama ulun wus ngĕmasi | 
nanging tan gumantya katong || 

20. Anuruti hardaning kang hawa napsu | 
masakat ingkang pinanggih | 
amung kari lĕskar ulun | 

sawiji ayu linuwih | 
rĕh mĕsakat ulun ĕdol || 

21. Tur punika kakasih jantunging kalbu | 
lah nika (n)dika tingali | 

nĕng pasisir lagya lungguh | 
para nangkoda nanggapi | 
nanging kyai wĕlingingong || 

22. Dĕn asandi ywa nganti uning mring ulun | 
wit trĕsna sih maring mami | 
mĕndahane lamun wĕruh I 

kula sade tĕmtu nangis | 
pra jurugan gupoh-gupoh || 

23. Samya miyat mring Kasanah lagya lungguh | 
sru kasmaran wangsul aglis | 

mring palwa gung kumarumpyung | 
jor jinoran dĕnnya ngawis | 
patang atus dirham pantog || 

24. Wus tinampan arta patangatus wutuh | 
si pekoh pamintanĕki | 

kinesahna badanulun | 
supados aywa udani | 
juragan tumurun alon || 

25. Numpang sampan ngudhunakĕn si kĕpaung | 
juragan nulya murugi | 

marang risang eca lungguh | 
panggih awacana manis | 
lah payo dakgawa dhenok || 

26. Mring palwa gung Kasanah tyas sru kumĕpyur | 
mangsuli paran kang wadi | 

sirĕku dĕndol tuwanmu | 
aku kang tuku (n)dhuwiti | 
patangatus dinar kropyok || 

27. (m)Bok Kasanah mangsuli satuhunipun | 
kawulane Suksma muklis | 

amardika ing Hyang Agung | 
dudu kamat jariyahi | 
dudu lĕskar dudu tukon || 

28. Akĕh-akĕh sambate datan rinungu | 
pinarwasa binĕkta glis | 

mring palwa gung wus ingusung | 
dalu juragan marani | 

(m) bok Kasanah dahat lumoh || 

29. Laku dudu rinĕksa dening Hyang Agung | 
juragan adrĕng ing kapti | 

ayun angrangkula gapyuk | 

(n) jola nĕbut kĕnĕng sarik | 
cikĕr tanganira karo || 

30. Jĕlih-jĕlih awak baita gumrubyuk | 
tanya paran darunaning | 

wus winĕdhar sababipun | 

(m)bok Kasanah dĕnaturi | 
pininta apura gupoh || 

31. Ingapuran gya (n)do-donga ring Hyang Agung | 
juragan waluya jati | 

sumungkĕm sru ajrihipun | 

pinardikakĕn pinundhi | 
sinungan branarta kaot || 

32. Ing dalune malih wong awak perau | 
kang samya kandhuhan wingit | 
sĕdyarsa agrabasĕng lulut | 

(m) bok Kasanah ngadĕg sarwi | 

(n) junjung astanira karo || 

33. Andodonga nyuwun pitulung Hyang Agung 
nulya carat taun prapti | 

angin topan wus tumĕmpuh | 
niyup wong sapalwa gusis | 
muhung Kasanah tan kegoh || 

34. Gya angrasuk busana awarna kakung | 
punang palwa gung wus minggir | 
praptĕng labuhan pinĕthuk | 

wong nagri lir sabĕnĕki | 

Bagus Kasanah tatakon || 

35. Nagri ngriki napa ontĕn ratunipun | 
kang tinanya lon nauri | 

wontĕn tur agama Rasul | 
ambĕg paramatĕng dasih | 
kisanak mungguh karsĕng-ngong || 

36. Kajatamba prau myang saisinipun | 
katura paduka aji | 

amba kaparĕnga ngaub | 
ing saandhap dhampar gusti | 
atur pĕjah-gĕsang-ingong || 

37. Sang aprabu suka amarwata sunu | 
sakala luntur ingkang sih | 
tĕdhak pribadya mring prau | 

Kasanah taksih kinanthi | 
barang wus malbĕng kadhaton 1 1 

146. Kinanthi 

1. Mangkana sira ki Bagus | 

Kasanah sinungan panti | 
tur pinanci pangannira | 
mring (n)Jĕng Sultan Malebari | 

Kasanah lĕrĕm ing driya | 
tutug dĕnnya olah bĕkti || 

2. Wus tatane nagarĕku | 
padha ulah pangabĕkti | 
punapa dene sang nata | 
ngibadahe angluwihi | 
sagung wadya balanira | 
tur asih ing pĕkir miskin |] 

3. Yĕn ri Jumuwah sang prabu | 
akutbah kadhang ngimami | 
sang nata sampun uninga | 
yĕn Kasanah luwih ngabid | 
tur lintir budi wicara | 
barang prakara pratitis || 

4. Myang budinira rahayu | 
milane mangke kinardi | 
carik kapala bicara | 
lawas-lawas munggah patih | 
saking salamĕting manah | 
bĕnĕr adile martasih || 

5. Sring dadya wakiling prabu | 
sawusira munggah patih | 
amaca kutbah Jumuwah | 
tatkala myarsa sang aji | 
bĕcik mikraj jarwa wacan | 
myang kir'ate gya tinitik || 

6. Agĕdhe ngibadahipun | 
takwa ing Hyang Mahasuci | 
barang pakewuhing praja | 
alang ujuring prakawis | 

tan lyan papatih Kasanah | 
kang tinari sri bupati || 

7. Sang nata dhasar wus sĕpuh ] 
mangkana ing lami-lami | 
sangĕt dĕnnya nandhang gĕrah | 
para wajiring nagari | 

sadaya marĕg sang nata | 
ngatas karsaning sang aji || 

8. Angandika sang aprabu | 
tan na ingsun pitayani | 
kabĕh para putraningwang | 
ingsun wĕdi ing Hyang Widdhi | 
yĕn miliha putraningwang | 
yĕn kiranira tan adil || 

9. Kang dadi pitayaningsun | 

angrĕh nagri Malebari | 

(m)besuk ing sapungkuringwang | 
amung si Kasanah Patih | 

iku ta ingsun pitaya | 
gumantiya jĕnĕngmami || 

10. Karana iku wus putus | 

barang babing dalil kadis | 

ngabid dhasar bĕr budiman | 
wiweka ingĕring nagri | 
cakĕp sabarang dĕnucap | 

< Serat Centhini Jilid 02 - Halaman : 299 > 


atas ing tata atiti || 

11. Iku kang mangka panuntun | 
marang anak-putumami | 
ing panggawe kang utama | 
angluluri Ratu Bangil | 
ingsun pracaya ing Suksma | 
jumĕnĕnge anakmami || 

12. Sĕdhĕng iku sarwa putus | 
barang rĕh wong dadi aji | 
sawuse Raja Kasanah | 
anakingsun ingkang dadi | 
ya ratu-ratu kang mulya | 
tulat Kasanah narpati || 

13. Karana aja na masgul | 
iya ing sapungkurmami | 
payo sira timbalana | 

si Patih Kasanah aglis | 
sapraptanirĕng ngajĕngan | 
sang nata ngandika aris || 

14. Ĕh Kasanah jĕnĕngingsun | 
kaya mĕh prapta ing janji | 
sapa wruha kukumolah | 
sira sunpasrahi nagri | 
dadiya gĕgĕntiningwang | 
angrĕh para wajir-wajir || 

15. Patih Kasanah umatur | 
ya tuwan sri narapati | 
pundi parentah kang mulya | 
sukur alkamdulillahi | 
punika saĕstu tuwan | 

apan kamulyan ing wingking 

16. Anulya bubaran mĕtu | 
para wajir-wajir ngiring | 
marang Kya Patih Kasanah | 
praptĕng wismanira sami | 
apatih manggung munajat | 
ing Widdhi datan alali || 

17. Antara sang nata surut | 
mulih mring rakhmatullahi | 
para wajir samya marak | 
mring Patih Kasanah aglis | 
ingiring masuk mring pura | 
wus jumĕnĕng narapati || 

18. Ing Malebari jujuluk | 
Ngapiyah Sultan Salikin | 
mustajab pandonganira | 
ing Suksma sabĕn miyosi | 

salat Jumuwah atarab | 
pĕkir miskin nĕng surambi || 

19. Ngadhang wiyose sang prabu | 
myang kang samya nandhang sakit | 
aglar anĕng palataran | 

yĕn sampun bakda sang aji | 
nĕmoni wadya kang lara | 
miwah ingkang para miskin || 

20. Sadaya sami anuwun | 
sawab bĕrkate sang aji | 

nuli (n)dĕdonga mring Suksma | 
waluyaning sagung dasih | 
mustajab sadaya waras | 
barang ingkang nandhang sakit || 

21. Miwah ingkang sakit kalbu | 
luwar saking singkĕl sĕdhih | 
kang mĕlarat kacukupan | 
saking murahe sang aji | 

tan ana wong duka cipta | 
gĕng alit suka ing ati || 

22. Sabĕn Jumuwah sang prabu | 
miyos salat maring masjid | 
anggaganjar wong kasiyan | 
pĕkir miskin para langip | 
mangkana ing lama-lama | 
mashur ing liyan nagari || 

23. Mangkana ingkang winuwus | 
prapta adiling Hyang Widdhi | 
kang padha gawe kiyanat | 
marang (m)bok Kasanah dhingin | 
sadaya anandhang lara | 

nora jamak-jamak jalmi || 

24. Ana dene lakinipun | 

Ki Suhul pan lagi prapti | 
dĕnnira lunga adagang | 
wus lawas onĕnging ati | 
kusung-kusung (n)jujug wisma | 
wismane kapanggih sĕpi || 

25. Mung sadulure alungguh | 
dhewe tur anandhang sakit | 
banjur mring paturonira | 
rabine nora kapanggih | 
atakon mring arinira | 
kakangira ana ngĕndi || 

26. Lan kĕna ngapa sirĕku | 
mĕrĕm netranira kalih I 


< Serat Centhini Jilid 02 - Halaman : 301 > 


cikĕr karo tanganira | 
kĕna ngapa iku yayi | 
saure asmu karuna | 
wus takdire awakmami || 

27. Dhuh kakang saduluringsun | 
aja atakon ing rabi | 

si kakang uga wong ala | 
wus mati kukuming adil | 
ajina marang wong lanang | 

Ki Suhul (n)jĕngĕr tan angling 

28. Tan wruh tibane kang ĕluh | 
asĕrĕt dĕnnira angling | 

ing ĕndi (ng)gonne amĕtak | 
jisime kakangirĕki | 

Ki Kasut sumaur sugal | 
sampun pinangan ing anjing || 

29. Kalangkung bunĕking kalbu | 
Ki Suhul mĕh tanpa budi | 
tinilar ing rabinira | 

arine anandhang sakit | 
tan jamak-jamak manungsa | 
Ki Suhul amuwus aris || 

30. Yayi tambakna laramu | 
ingsun ingkang ambeyani | 
nadyan tĕka pira-pira | 
artaku yĕn sira mari | 
arewang sun rĕrĕmbugan | 
aja wĕt nandhang prihatin || 

31. Nulya angundang dhĕdhukun | 
tĕtamba awarni-warni | 

tan ana kang marasĕna | 
yata na dhukun sawiji | 
mring Ki Suhul awawarta | 
sadulur (n)dika pribadi || 

32. Olĕha satus dhudhukun | 
nora waras ing jajampi | 
luwung (n)dika gawa seba | 
mring sultan ing Malebari | 
dongane langkung mustajab | 
sultan anyar Malebari || 

33. Duk arsa kesah Ki Suhul | 
marĕk ing sri narapati | 
wong papat padha miyarsa | 
dhingin padha dadi saksi | 
anandhang lara cintraka | 
tan waras dening jajampi || 

34. Kapat pisan samya nunut | 
seba marang Malebari | 
sarĕng mangkat anĕng marga | 
mondhok wismaning Baduwi | 
kang mupu wadon Kasanah | 
duk mĕntas karanjam dhingin | 

35. Sawusnya padha sinuguh | 

Ki Badwi tatakon aris | 
kisanak sanak sadaya | 
sami arsa dhatĕng pundi | 
ambĕkta titiyang lara | 

Ki Suhul aris nauri || 

36. Badhe marĕk ing sang Prabu | 
Salikin ing Malebari | 
anunuwun sawab donga | 
wontĕna apurĕng Widdhi | 
mring sanak-kula punika | 
kang sami anandhang sakit || 

37. Badwi mojar kula nunut | 
(m)bĕkta bocah kula sakit | 
tan saras dening jajampya | 
nulya sarĕng mangkat saking | 
wismaning Badwi nĕng marga 
arĕrĕn ana wong prapti || 

38. Ginendhong larane lumpuh | 
wong ingkang sinulah dhingin 
tinĕbus ing (m)bok Kasanah | 
dumadak mangke kapanggih | 
lan kaipe (m)bok Kasanah | 
bĕbarĕngan anĕng margi || 

39. Wau ta rencangnya lungguh | 
kang samya myarsa critaning | 
ngulama Nyai Atikah | 
langkung lĕga sukĕng ngati | 
ngucap sukur padha tampa | 
babĕndunira Hyang Widdhi || 

40. Sakirane yĕn kapangguh | 
lawan (n)Jĕng Sultan Salikin | 
tĕmtu kawĕlĕh sadaya | 

bok aja karsa nambani | 
dimĕn padha modar pisan | 

Nyi Atikah crita aglis || 

41. Tunggal karĕpe kadyĕku | 
marĕg ing Sultan Salikin | 
sapraptanira ing praja | 
samya (n)jujug ing surambi | 
anuju dina Jumuwah | 

nut tataning kang wus uning 

42. Bakda Jumuwah sang prabu | 
miyos pinarak surambi | 
nĕmoni umating Suksma | 
kang padha anandhang sakit | 
pan sabĕn-sabĕn mangkana | 
anggĕganjar wadya alit || 

43. Sang nata awas andulu | 
mring lakine nora pangling | 
lan wong kang gawe kiyanat | 
kabĕh prapta padha sakit | 
matur juragan manĕmbah | 
ya tuwanku sri bupati || 

44. Kang asih wĕlas mring wadu | 
amba anuwun mring Gusti | 
tuwan suwunna apura | 

ing Suksma Kang Mahasukci | 
inggih sadulur kawula | 
punika kang nandhang sakit || 

45. Angsala apuranipun | 
sirnaa ingkang sasakit | 
ngandika Sultan Ngapiyah | 
insya Allah yĕn marĕngi | 
iya karsane Hyang Suksma | 
besuk ing Jumuwah maning || 

46. Sira padha marĕk wangsul | 
pĕpĕka anĕng ing ngriki | 
ingsun dongakakĕn ing Hyang | 
lah nĕdha bubaran dhingin | 
pĕndhak Jumuwah wus prapta | 
samya saos nĕng sarambi || 

47. Ngadhang miyose sang Prabu | 

Sultan Ngapiyah wus mijil | 
miyose salat Jumuwah | 

wus bakda lunggwĕng surambi | 
sakĕhe kang duwe kajat | 
samya majĕng awotsari || 

48. Miwah ingkang nyuwun tulung | 
sudagar Suhul gya aglis | 
matur tuwan Sah-ing Alam | 
mugi suwunna tumuli | 
mulyane sadulur amba | 
antuke apurĕng Widdhi || 

49. Aris ngandika sang prabu | 
ĕh punapa (n)dika asih | 
kiraka mring kadang (n)dika | 

ki juragan matur aris | 
kalangkung asih kawula | 
mila marĕk paduka ji || 

50. Saking wĕlas mring sadulur | 
sang nata ngandika wadi | 

(ng)gih (n)dikasasih mring kadang | 
nging kadang (n)dika tan asih | 
kiraka marang andika | 
agawe srĕkarĕng ngati || 

147. Dhandhanggula 

1. Angandika malih mring kang sakit | 
sadulure juragan Kasanah | 
wruhanira satuhune | 

Hyang Suksma ingkang Agung | 
iya nora anĕmbadani | 
marang pandonganingwang | 
yĕn sira tan tutur | 
purwanira kĕna lara | 

yĕn sira wus tutur kang bĕnĕr mring mami | 
ingsun matur mring Suksma || 

2. Sunsuwunkĕn apurĕng Hyang Widdhi | 
marang sira supaya olĕha | 

aja pijĕr mĕnĕng bae | 

ki sudagar amuwus | 

lah matura ing sri bupati | 

adhi ingkang balaka | 

kang lara umatur | 

kula tan sagĕt matura | 

mring sang nata sangĕt gumĕtĕring ati | 

maring (n)dika kewala || 

3. Ngandika sang nata iya bĕcik | 
sira tutur marang kadangira | 
iya tan ana bedane | 

kang lara nulya matur | 
satuhune Suksma aparing | 
musibat ing kawula | 
punika witipun | 

(ng)gih saking rayi andika | 

(m)bok Kasanah kala (n)dika tilar anis | 
kula angrĕksĕng wuntat || 

4. Inggih kula rĕksa saking (n)jawi | 
nuju kula cĕluk saking lawang | 
dangu tan ana saure | 

marase manahingsun | 

(m)bok ginawa ing wong anilip | 

ingsun anjog buritan | 

si kakang katĕmu | 

adus pan sarwi wuwuda | 

wus dilalah ing manah kagodhĕng eblis | 

sangĕt kula kasmaran || 

5. Nora kĕna kulamujadahi | 
manahkula nanging (m)bok Kasanah 
kaliwat-liwat lumuhe | 
sunwiyoga tan keguh | 

sangĕt sakit rasaning ati | 

saking awonkawula | 

sun prih pĕjahipun | 

mila tumĕka ing ranjam | 

saking kula matur kukum tuhu saksi | 

jangkĕp saksi sakawan || 

6. Puniku kakang purwane nguni | 
agung dosa kawula ing Suksma | 
sinung cilaka mangkene | 

duk amirsa sang prabu | 

saujare krĕntĕging galih | 

sokur alkamdulillah | 

ki sudagar matur | 

lah punika sri narendra | 

dosanipun sadulurkula ing Widdhi | 

wus kawuningan tuwan || 

7. Nuntĕn suwunna apurĕng Widdhi | 
supaya waras pandonga tuwan | 
angsala sawab barkate | 

nulya ngadĕg sang prabu | 
andodonga [ing Maha Sukci | 
kaya sabĕne adat | 
dongane jinurung | 
dening Hyang ingkang alara | 
pan waluya sakala sudagar uning | 
yĕn arine waluya || 

8. Saking pandongane sri bupati | 
ki sudagar ngaturakĕn arta | 
ing sang nata kĕh bĕktine | 
angandika sang prabu | 
ingsun nora krana artĕki | 
amung karana Allah | 
sadaya pan wangsul | 
artanira ki sudagar | 

lan dĕn jaluk apuranira mring ari | 
sawusira mangkana || 

9. Nulya wong papat matur ngabĕkti | 
ya tuwanku mugi ta wontĕna | 
pitulung anĕdhakake | 
apuranira Hyang Agung | 

mring kawula mariya sakit | 
saking pandonga tuwan | 
ngandika sang prabu | 
kayapa pratingkahira | 

nulya matur wong papat saha wotsari | 
ya tuwan Sah ing Alam || 

10. Pratingkah kang kawulalampahi | 
inggih awon-awonning pratingkah | 
sang nata pangandikane | 

lah ya ucapna gupuh | 

sakĕh halatira ing Widdhi | 

supaya sun bisaa | 

matur ing Hyang Agung | 

anuwunakĕn apura | 

marang sira olĕha apurĕng Widdhi | 

wong papat sarĕng ngucap || 

11. Dhingin kawula keruting eblis | 
inggih dening melik arta kathah | 
ginawe saksi pĕjahe | 

(m)bok Kasanah rumuhun | 

kang rinanjam sayĕktos sami | 

ujar dora sadaya | 

malah kula dipun | 

kĕn ambalang (n)dhinginana | 

mring Ki Kali lawan ingkang buwang maring 

pakuburan kawula || 

12. Jisimipun (m)bok Kasanah dhingin | 
sadhatĕng kula saking kuburan | 
lajĕng karaos sakite | 

tuhu sakit bĕbĕndu | 

saking Widdhi tan jamak janmi | 

ya tuwan Sah ing Alam | 

kang kawula suwun | 

pandonga tuwan ing Suksma | 

kang supaya wontĕna apurĕng Widdhi | 

dhatĕng badan kawula || 

13. Nulya ngadĕg Sultan Ngapiyahi | 
luhuring mimbar ngadhĕp ing keblat | 
sarta anjunjung astane | 
pandongane jinurung | 

wong sakawan wus padha mari | 
waluya lir ing kuna | 

Kyai Badwi matur | 
ya tuwanku Sah ing Alam | 
amba nuwun pandonga kang ambarkahi | 
mring laskar nandhang papa || 

14. Nuwun laskar kawula puniki | 
darbe lara tan jamak manungsa | 
angsala pangapurane | 

ing Hyang Kang Maha luhur | 
angandika Sultan Salikin | 
oh laskar atutura | 
sapolah tingkahmu ( 
ingkang dursila ing sarak | 

dĕnbalaka ala bĕcik aja kumbi 
ki laskar atur nĕmbah II 


Jilid 2 - Kaca : 234 

15. Inggih kawula kala rumiyin | 
maranggul ĕstri ayu awasta | 

(m)bok Kasanah sru lumuhe | 
kula prih pĕjahipun | 
momongane kula patĕni | 
anake tuwan kula | 

punika kang lampus | 

kula sambĕlĕh ing gobang | 

nĕng paturon pamurih kula ing ngati | 

Kasanah dĕnukuma || 

16. dhatĕng adil lawan ukum pati | 
maring tuwan kawula wĕkasan | 
tĕka dipuntundhung bae | 
nuntĕn sakesahipun | 

(m)bok Kasanah kawula sakit | 
kenging bĕnduning Allah | 
ngandika sang prabu | 
ĕh Ki Badwi lĕskarira | 
apuranĕn dosane aja kok-pikir | 
nyĕmbĕlĕh anakira || 

17. Matur nĕmbah sira Ki Baduwi | 
inggih gusti kawula apura | 
pun lĕskar ing sadosane | 

tan antara sang prabu | 

ngadĕg (n)donga Laratullahi | 

ki lĕskar wus waluya | 

gya Badwi tur atur | 

arta mring sri Maharaja | 

tan tinampan nulya wong sinulah dhingin | 

kang adol (m)Bok Kasanah || 

18. lajĕng matur nĕmbah ing sang aji | 
kawula nuwun pandonga tuwan | 
kang mustajab pitulunge | 
angandika sang prabu | 

apa salahira kang dadi | 

witira kĕna lara | 

wong punika matur | 

ya tuwanku Sah ing Alam | 

dhingin amba sinulah mĕh praptĕng pati | 

dosa kula kanggenan || 

19. Kagunganipun kang darbe nagri | 
arta kawan atus dinar tĕlas | 
kula tĕdha sadangune | 

anurut ngugung nĕpsu | 
duk kasulah kawula gusti | 
wontĕn kang wlas anama | 

(m)bok Kasanah nĕbus | 

inggih kawanatus dinar | 

nuntĕn luwar kawula arsa malĕs sih | 

nututi (m)bok Kasanah || 

20. Nĕdya malĕs kapĕnĕdan saking | 
gawok mulat ayune kang warna | 
pan lajĕng kasmaran bae | 
manah wuyung kalulun | 

(m)bok Kasanah dahat tan apti | 
dhatĕng badankawula | 
praptĕng pinggir laut | 

kawula damĕl karenah | 
kawula dol ing juragan dipun bĕli | 

(ng)gih kawanatus dinar || 

21. (n)Gih punika dosĕngong mring Widdhi | 
angandika (n)Jĕng Sultan Apiyah | 
mring ki juragan lakine | 

ya (m)bok Kasanah iku | 

kang dĕnĕdol marang wong iki | 

jawane rabinira | 

ki juragan matur | 

ya tuwanku Sah ing Alam | 

inggih rabi kawula tur ingkang dadi | 

dhadhangkĕling wardaya || 

Jilid 2 - Kaca : 235 

22. Sultan Ngapiyah mĕsĕm ing galih | 
angandika lah (n)dika ngapura | 
wong puniki kang asade | 

rabi (n)dika kang lampus | 

matur nĕmbah inggih sang aji | 

kabul kang pangandika | 

ing sadosanipun | 

inggih kawula apura | 

tuwan dongakakĕn ing kalarad inggih | 

angsala barkat tuwan || 

23. Pintĕn-pintĕn ngamal paduka ji | 
sampun tanggĕl tulung tyas kiyamat | 
mangka tuwan inggahake | 

ing manah kang rahayu | 

nulya donga Sultan Salikin | 

kaya kang wus kalakyan | 

waluya kang lumpuh | 

sawusira padha mulya | 

ki juragan Kasanah matur ngabĕkti | 

ya Gusti Sah ing Alam || 

24. Sampun tanggĕl tutulung kaswasih | 
tuwan tĕdhakakĕn dening Suksma | 
rabikawula panggiye | 

lawan rarainipun | 

rabi kula (m)bok Kasanahi | 

saking suhuling manah | 

mĕsĕm sang aprabu | 
aris dĕnnira ngandika | 
ĕh kiraka napa pakĕnira asih | 
mring rabinta Kasanah || 

25. Tĕka tumungkul atutup rai | 

ki juragan Kasanah sru merang | 

katon tibane ĕluhe | 

nĕng ngarsane sang prabu | 

pangrasane dipun ĕsĕmi | 

nulya sami pamitan | 

sawusira sujud | 

ing ngarsa nata ngandika | 

ya bismilah ki raka kariya dhingin | 

wontĕn kajatmanira || 

26. Manawa ingsun bisa muwuhi | 
awĕh lĕga manahpakĕnira | 
nulya padha mulih kabĕh | 
mung ki juragan kantun | 
nganti karsanira sang aji | 
sawusira (ng)gĕganjar | 
mring pĕkir gya kundur | 
mring pura lan ki juragan | 

Kasanah binĕkta manjing jroning puri | 
panaripurnĕng wastra || 

27. Ingupasuba kang angladĕni | 
para ĕstri yu ayu sadaya | 
wusing ngajak jajar linggĕh | 
juragan lan sang prabu | 

ki juragan tansah amikir | 

kaya karsa nata | 

tan kaduga ingsun | 

ingajak mring prabayasa | 

ki juragan saya ajrih pinaksa mring | 

sri nata angandika || 

28. Ĕh kiraka napa (n)dika uning | 
maring rabi (n)dika (m)bok Kasanah | 
ki juragan lon ature | 

ya tuwanku sang prabu | 
rabiamba pan sampun mati | 
karanjam sampun lama | 
inggih pĕjahipun | 
ature banjur karuna | 
ki juragan saya kagagas ing ati | 
sang nata angandika || 

29. E ya sakathah-kathahing puji | 
kagunganira Kang Maha mulya | 
kang paring laki dasihe | 
mangka pinisahingsun | 

lawan laki satuhunĕki I 

ingsun kagunganing Hyang | 

abali wakingsun | 

ya maring Pangeraningwang | 

tan antara Sultan Apiyah (m)buwangi 

busananing karajan || 

30. Nulya nganggo busananing putri | 
katon mancur ngunguwung cahyanya 
kalangkung ayu warnane | 

Ki Juragan andulu | 

ing warnane sri narapati | 

myang kaelokanira | 

lan kadadĕnipun | 

ki juragan datan samar | 

lamun iya sang nata rabine nguni | 

kang aran (m)bok Kasanah || 

31. Nulya sujud ing Hyang Maha Sukci | 
sanalika sujud nulya ngucap | 

ĕh sang nata satuhune | 
paduka rabiulun | 
mangka saurira kang rayi | 
inggih yakin Hyang Suksma | 
nĕmbadani kayun | 
andika lan angsung mirah | 
manggihakĕn andika kalawan mami | 
dĕnagung apuranta || 

32. Ki Juragan age arsa nyandhing | 
marang rabine aris turira | 
dhuh kiyai mangke-mangke | 
dĕn asabar ing kayun | 

kula arsa salat rumiyin | 

inggih kalih rĕkangat | 

nulya toya wulu | 

asalat kalih rĕkangat | 

sarta ulun eklase ing dalĕm ngati | 

sawusira asalat |] 

33. Nulya sujud matur ing Hyang Widdhi 
ya Pangeran tuwan mundhut uga | 
nyawa kawula samangke | 
andhinginana mantuk | 

ing karahmattulah Ilahi | 

mangkana sinĕmbadan | 

sedanya sang prabu | 

ing sajroning sujudira | 

ki juragan tan wruh yĕn rabine mati | 

dupi praptĕng antara || 

34. Ki juragan tĕka amarani | 
ing prĕnahe rabine asalat | 
dupi kawaspadakake | 
yĕn palastra sang prabu | 
mulih marang rahmatullahi | 

eram ing kodrattulah | 

ki juragan ngungun | 

banjur anjĕlĕh karuna | 

pan gumuruh kabĕh wong jro pura nangis 

kapyarsa saking (n)jaba || 


34 Kasambĕt cariyos bab Dara Murtasiyah, dening ramanipun Kyai Akbar, 
badhe kajodhokakĕn kalihan Sĕh Ngarip, botĕn purun. Ramanipun lajĕng 
ngdongĕngakĕn lĕlampahan warni-warni minangka tuladha: 
a). Cariyosipun tiyang laki-rabi ingkang kacobi kasĕtyanipun dening Nabi 
Suleman. Ingkang jalĕr kapurih mĕjahi bojonipun. Manawi kalampahan 
badhe kaganjar sakalangkung agĕng. Wĕkasan botĕn kalampahan, jalaran 
botĕn tĕgĕl. Ingkang ĕstri gĕntos katimbalan kapurih mĕjahi bojonipun. 
Manawi kalampahan, badhe kadadosakĕn pramĕswari. Tĕgĕl nanging 
pĕdhang ingkang dipun paringakĕn mlendo, jĕr sanĕs sanjata saĕstu. Wĕkasan 
sami tangisan. ... 
kaca 237-242. 

35. Para wajir-wajir manjing puri | 
myang punggawa gagĕtun sadaya | 
dene tan mirsa gĕrahe | 

myang para wadya kaum | 

samya maring pura nyirami | 

layone ratunira | 

kinapas wastra lus | 

jinĕbat kasturi ngambar | 

wus sinalatkĕn dĕnangkat umanjing | 

kubur rinaja-raja || 

36. Gumĕr para kaum maca takbir | 
tahdalil lahmir sarta sidĕkah | 
arta pira-pira kĕhe | 
sawusira kinubur | 

nulya para wajiring nagri | 

pakumpulan angangkat | 

raja putranipun | 

ratu kang seda ginantyan | 

dening Sultan Apiyah mangkya dadya ji | 

ingangkat wong sapraja || 

37. Ki juragan Kasanah tan mulih | 
pan atunggu anĕng pakuburan | 
pinanci sandhang pangane | 
marang kang madĕg prabu | 
datan ginggang saengga mati | 
ki juragan Kasanah | 

(ng)gĕnnya tunggu kubur | 
nasikatun tĕgĕsira | 

lah ta iki pitutur yogya pawĕstri | 
padha ngalapa ansap || 

38. Lawan padha mirsakĕna ugi | 
ing pitutur hikayat punika | 
krana iku nĕguhake | 

anggĕp mring lakinipun | 
eling-eling wong laki-rabi | 
kang tĕtĕp adilira | 
yĕn mungguh wong kakung | 
dene yĕn mungguh wanodya | 
arĕp tĕtĕp bĕktine marang ing laki | 
aja na sumrambana || 

148. Pocung 

1. Nyi Atikah kĕndĕl dĕnnira amucung | 
sajroning carita | 

pra pawĕstri kang miyarsi | 

kathah njomblong myang pangantĕn datan nendra || 

2. Kyai among-tamu ngancarani gupuh | 
sumangga punika | 

wedang dhaharan sinambi | 

Nyi Atikah lawan para tamu atanggap || 

3. Nginum wedang dhahar sakaparĕngipun | 
kang samya karĕnan | 

matur rĕhne dĕrĕng lingsir | 
taksih sontĕn mugi ta amarĕngĕna || 

4. Amĕdharkĕn cariyos sawontĕnipun | 
cagaking lĕnggahan | 

tunggil kinarya palupi | 
utamine padhĕstri winĕngku priya || 

5. Nyi Atikah pinudyĕng tyas ngandika rum | 
lah ana pandhita | 

dhepok wukir Wanasari | 

saka Ngatasangin kĕkasih Sĕh Akbar || 

6. Garwa endah Siti Supiyah jĕjuluk | 
samya manguntapa | 

tĕtĕp suhulirĕng Widdhi | 

Wanasĕkar dumadya Wanaraharja || 

7. Sang awiku darbe putra ĕstri ayu | 
cahya nuksmĕng wulan | 
ramebu kalangkung asih | 
sinung aran Siti Dara Murtasiyah || 

8. Diwasanya asru brangti mring Hyang Agung | 
kĕncĕng kang ngibadah | 

(n)darus Kur'an siyang ratri | 
adi peni datan ana kang winada || 

9. Kasubingrat kĕh kang ngĕbun-ĕbun esuk | 
tan ana tinampan | 

kasĕngsĕm bĕkti ing Widdhi | 
lawas-lawas ana sayid trah minulya || 

10. Mĕndhĕm kula kasrakat lir pakir ĕstu | 

Sĕh Ngarip panĕngran | 

lĕlana sangkaning alit | 

myarsa warta lamun dhukuh Wanasĕkar || 

11. Kartaharja kanggonan janma linuhung | 
myang darbe atmaja | 

wanudya ayu linuwih | 

srĕnging karsa tandya maring Wanasĕkar || 

12. Nuju ari Jumuwah (n)jujug ing tajug | 
jĕjĕl kang asalat | 

ngantya (m)balĕbĕr mring srambi | 
garwanipun Sĕh Akbar lan putranira || 

13. Samya makmum nĕng pawĕstrĕn sakloripun | 
panti pangimbaran | 

wusnya sunat Jumngah nuli | 

Ki Sĕh Ngarip minggah mimbar maca kutbah || 

14. Swara arum gĕtas rĕnyah nganyut-anyut | 
kutbah walisana | 

wignya ing kir'at patitis | 

lah kocapa sira Dara Mutasilah || 

15. Myarsa kutbah kawawang wingiting kalbu | 
rongĕh dĕnnya lĕnggah | 

baya wus takdiring Widdhi | 

Ki Sĕh Ngarip jodho lawan Murtasiyah || 

Jilid 2 - Kaca : 239 

16. Sang dyah ayu kataman asmara gandrung | 
sru sabil ing nala | 

panuwunira ing Widdhi | 

ywa kawiyak dĕnnya kataman wiyoga || 

17. Sabakdaning Jumuwah pra ĕstri mantuk | 

Dara Murtasiyah | 

sĕmpoyongan lampahnĕki | 
ciptaning tyas aywa nganti u-uningaa || 

18. Mring kang kutbah dilalah Sĕh Ngarip uwus | 
nĕng srambi umiyat | 

marang kang lagya lumaris | 
ciptĕng nala baya kae atmajanya || 

19. Kyai wisma satuhu lamun linangkung | 
iba sunwĕruha | 

saka ngarĕp baya gumbing | 

Ki Sĕh Ngarip uga sru nandhang kasmaran || 

20. Sawusipun bakda salat sang palungguh | 
nulya sasalaman | 

lawan sakĕhe pra santri | 

Ki Sĕh Ngarip tur salam kĕri priyangga || 

21. Kalihipun samya kacaryaning kalbu | 
sawusing salaman | 

Sĕh Akbar tatanya aris | 
kalingane kang kutbah wau kisanak || 

22. Rĕh anĕmbe kawuryan nĕng dunung ulun | 
kula nilakrama | 

ki bagus ingkang wawangi | 

lan pinangka-tuwin kang sinĕdyĕng karsa || 

23. Nĕmbah matur saking Taib asalulun | 

Sĕh Ngarib wastamba | 

lalana sangkaning alit | 
kawlasarsa tinilar ing yayah-rena || 

24. Krĕdyating tyas mung arsa takabul ngĕlmu | 
kalunta kasrakat | 

thĕring tyas mring Wanasari | 

(m) botĕn langkung sĕdyĕngulun ngĕstu-pada || 

25. Ki Sĕh Akbar kalangkung rĕsĕping kalbu | 
binĕkta mring wisma | 

nĕng langgar dĕnnya manggihi | 
animbali ing garwa wus praptĕng langgar || 

26. Sinungan wruh kaliye wus nganggĕp sunu | 

Sĕh Akbar kalawan | 

rubiyahira trĕsna sih | 

tan cinatur laminya wus manjing wisma || 

27. Sakĕh kawruh agal alus wus kacakup | 
myang sinungan wikan | 

adarbe kadang pawĕstri | 

yĕn sĕmbada Sĕh Ngarip kinĕn anggarwa || 

28. Tan lĕnggana gya rubiyah sinungan wruh | 

(n) dadak tata-tata | 
bakal dhaupe kang siwi | 
ingkang ibu amanggihi Murtasiyah || 

29. Amĕdharkĕn ing karsane ramanipun | 
mopo aturira | 

durung niyat loka-laki | 
rinarĕsih ingimur mrih dhanganira || 

30. Wus miturut winantu sakĕh pitutur | 
utamaning krama | 

Sĕh Akbar nut mituruti | 
lan carita dadiya tĕpa tuladha || 

31. Duk (n)Jĕng Nabi Suleman mĕngku kĕprabon | 
nyatakake watak | 

ing wong lanang lawan ĕstri | 

gya utusan nimbali wong lanang lagya || 

32. Sih-sinihan kalawan ing rabinipun | 
kang lanang jĕnthara | 

kang wadon ala tur bĕngis | 
lĕngus lanas wus kakalih awĕwĕka || 

33. Praptĕng ngayun (n)Jĕng Nabi ngandika arum | 
pantĕn milanira | 

pakĕnira suntimbali | 

awit ingsun liwat sih trĕsna ing sira || 

34. Mung kapalang sira sih trĕsna satuhu | 
marang rabinira | 

kalamun kolu matĕni | 

sun paringi ijol putri ayu endah || 

35. Lan sun-junjung dadya pangran dipatya nung | 
wong lanang turira | 

saguh lan sukaning ngati | 
pinaringan pĕdhang landhĕpe kalintang || 

36. Sigra mundur lawan nyangking pĕdhangipun | 
sapraptaning wisma | 

rabine kapanggih guling | 
ana ngambĕn angĕloni anakira || 

37. Kang pasuson nĕng dhadha sapiyanipun | 
kaprĕnah nĕng kanan | 

wong lanang dupi udani | 

tyasnya kĕju (n)jĕtung kaduwung ngrĕs wĕlas || 

38. Dĕnnya saguh matĕni ing rabinipun | 
anak kang sapiyan | 

rinangkul lan dĕntangisi | 
bojo anak kabĕh kapati anendra || 

39. Nulya wangsul pĕdhang cinangking rawat luh | 
praptĕng byantarendra | 

ngaturakĕn pati-urip | 

datan tĕgĕl solahe katur sadaya || 

40. Kangjĕng Nabi Suleman suka kalangkung | 
sarwi angandika | 

tutugna (ng)gonnira asih | 
ingsun ganjar barana busana arta || 

149. Mijil 

1. Mijil (ng)gawa ganjaran narpati | 
sukur ing Hyang Manon | 
antara tri ari sri pamase | 
gantya ingkang wadon dĕntimbali | 
prapta byantara ji | 

sang nata lingnya rum || 

2. Dhuh (m)bok ngantĕn jantunging tyasmami | 
woding driyaningong | 

ingsun liwat kasmaran yĕktine | 
marang sira wong manis mrakati | 
kuciwane isih | 
winĕngku ing kakung || 

3. Lamun sira kaduga matĕni | 
mring lakimu dhenok | 

pasthi ingsun pundhut garwa anggĕr | 
amangkoni kĕnyo jro puradi | 
sun pasrah sirĕki | 
nyĕthiya maringsun || 

4. Bok rubiyah dupi amiyarsi | 
pangandika katong | 
anarĕthĕk trĕnyuh ing driyane | 
nyipta sĕwu gung nugrahĕng Widdhi | 
bakal dadi padmi | 

tungguling para rum || 

5. Sanalika sĕdhĕng ciptĕng laki | 
nĕmbah matur sagoh | 
amĕjahi marang ing lakine | 
lawan sasar ywa kawuryan janmi | 
malah aprayogi | 

kalih wĕkanipun || 

6. Pinĕjahan ywa tanggung ing kardi | 
suka sang akatong | 

dangu paran tingkahira nikĕn | 
amatĕni laki lawan siwi | 
nuwun inggih gusti | 
linĕbĕtan racun || 

7. (n)Jĕng Suleman malbĕng dalĕm puri | 
mundhut pĕdhang kaot | 

dhasar timah sinangling mancĕrĕt | 
ulĕs bludru wus miyos cinangking | 
ngandika mring ĕstri | 
kasuwĕn rinacun || 

8. Pĕdhang iki tamakna tumuli | 
mring lakimu dhenok | 
pasthi nora mindhoni gawene | 
anĕng marga poma ywa katarik | 
rubiyah nampĕni | 

pĕdhang nĕmbah mundur || 

Jilid 2 - Kaca : 242 

9. Gagancangan dĕnnira lumaris | 
sang aprabu ngodhol | 

pra pandhita sapuluh kang (n)dhĕrĕk | 

(m)bok rubiyah sapraptaning panti 
lakine aguling | 
ngĕloni dwi sunu || 

10. Ngadĕg anĕng keringe kang laki | 
narik pĕdhang gupoh | 

(m)balĕrĕngi gumĕbyar jwalane | 
ciptaning tyas nora mindho kardi | 
katiga babar ji | 

tinamakkĕn gupuh || 

11. Wus tumiba bojo (n)jola tangi | 
pĕdhang timah mlendo | 

(m)bok rubiyah asru gagĕtune | 
sinung eling ngmngkĕbi mring laki 
sasambat mlasasih | 

srah tobat (n)dharudhut || 

12. Kangjĕng Nabi sru gujĕngirĕki | 
angandika alon | 

mring pra rĕsi lah niku rupane | 
tyase wadon rupĕg rupak budi | 
dadiya palupi | 
ing tyas ywa kalimput || 

13. Sang dyah Murtasiyah duk miyarsi 
luhira drĕs miyos | 

tyas mangikis nĕdhĕng Pangerane | 
aywa nganti kataman kadyĕki | 
tumungkul mrakati | 
angusapi ĕluh || 

14. Ki Sĕh Akbar angandika malih | 
babo putraningong | 

wus mutamat maring pandhita kĕh | 
anĕtĕpi kaya Kangjĕng Nabi | 
yĕn wong wadon nini | 
tyase nora jujur || 

15. Ewa mangkono pan akĕh dening | 
titahing Hyang Manon | 

pasthi ana kang bĕcik atine | 
paitane tan lyan bĕkti laki | 
kaya ta kang uwis | 
wulange ibumu || 

16. Lamun tĕmĕn-tĕmĕn dĕntĕtĕpi | 
manthĕng nora bengkong | 

iya iku kanugrahan gĕdhe | 
yĕn nĕtĕpi bĕkti marang laki | 
ing dĕlahan manggih | 
kamulyan kang agung || 

17. Lah ta rĕke babo ana maning | 
sayogya linakon | 

lamun sira samoaning akĕh | 
lungguhira ywa rongĕh dĕnwingit | 
yĕn gumuyu nini | 
ywa katon gusimu || 

18. Yĕn lumaku rĕke aywa cincing | 
tumindak dĕnalon | 

lan maninge aywa nolĕh-nolĕh | 
aywa rarasan turuting margi | 
lan ywa ngatarani | 

(ng)gĕnta olah laku || 

19. Duk ngalame (n)Jĕng nayakĕng bumi 
nitahkĕn Hyang Manon | 

mring wong wadon sawiji aranne | 
(m)bok Aklimah pan kinarya sukci | 
mring kang murbĕng bumi | 
pan sinama wau || 


35 b). Cariyos lĕlampahanipun Siti Aklimah ingkang kasiya-siya lan pinisakit 
dening bojonipun Ngabdulah ingkang sampun sĕpuh tur sakit-sakitan jalaran 
saking butarĕpanipun. Manawi kesah kontĕn dipun kunci, palataranipun dipun 
wur-wuri wĕdhi saengga manawi wontĕn tiyang ingkang mlĕbĕt katingal 
tilasipun. Rawuhipun Siti Patimah putrinipun Rasululloh pĕrlu tuwi Siti 
Aklimah ingkang mĕmĕlas sangĕt, damĕl nĕpsunipun ingkang jalĕr. Aklimah 
dipun gĕbagi ngantos satĕngah pĕjah. Wasana ĕstri ingkang sĕtya wau 
kapundhut dening Pangeran kapapanakĕn ing swarga. Bojonipun kasiksa ing 
naraka, ewadene ingkang ĕstri botĕn tega, lajĕng kasuwun dhatĕng Gusti 
Allah sagĕda sĕsarĕngan wontĕn ing swarga. ... 
kaca 242-251. 

20. Iya marang para Nabi-nabi | 

Hyang Suksma dĕnnya mong | 
saluhuring para wali (ng)gĕnne | 
pangĕla-ĕlanira Hyang Widdhi | 
malah mĕh sinami | 

lan putra (n)Jĕng Rasul || 

21. Ginanjar ing warna ayu ngrungih | 
cahyanya mancorong | 

lir basanta purnama kĕnyare ] 
jinodhokkĕn lan wong kaki-kaki | 
wungkuk kuwu nanging | 
sugiye kalangkung || 

22. Mata bĕlĕk gudhigĕn tur mĕngi | 
untune mĕh gogrog | 
rĕngkak-rĕngkik (m)bĕsisik awake | 
kĕrĕp mara-tangan lĕngus bĕngis | 
mring kang wadon luwih | 
butarĕpanipun || 

23. Yĕn kang wadon gumuyu tan ririh | 
untu kongsi katon | 

miwah tĕlak pasthi lamun gĕdhe | 
ukumira tan lyan saking rai | 
kang dĕnsalĕnthiki | 
kaping tĕlungpuluh || 

24. Yĕn ngladĕkkĕn dhahar nuju laki | 
nyĕlĕhkĕn tan alon | 

kongsi kocak nĕng tuwung jangane | 
jangan nuli siniratkĕn rai | 
wuwuh dĕncamĕthi | 
iya kaping tĕlu || 

25. Yĕn lumaku nĕng latar kasliring | 
kentol kongsi katon | 

kang dĕnukum ya karo sikile | 
pan binanting kuping dĕn slĕnthiki | 
yĕn kang lanang lagi | 
dhayohan kongsi wruh || 

26. Marang ing wong lanang lyan sayĕkti 
rinaupan lombok | 

yĕn turu kinĕn tunggu (n)daganne | 
amĕtĕki tuwin angĕbuti | 
lamun durung nglilir | 
nora kĕna mĕtu || 

27. Mangka mangsanira lagi nglilir | 
kang wadon tan katon | 
nadyan lagi susuci myang sĕne | 
pasthi kĕna ukum gĕng pinanggih | 
ginĕrĕt binithi | 

tinapuk jinantur || 

28. Awak tatu ngrĕncĕm bocah-bocih | 
anuli pinopok | 

uyah asĕm lan jĕruk wrak arĕn | 
suprandene mantĕp dĕntĕtĕpi | 
dĕnnya bĕktyĕng laki | 
tuwa kĕmpong pikun || 

29. Rĕngkik-rĕngkĕk tuwa kuru mĕngi | 
cinipta jaka nom | 

lĕngus kĕrĕng lan mara-tangane | 
nyipta bagus anĕng tilamsari | 
malah Kangjĕng Nabi | 

Rasul putranipun || 

30. Siti Patimah arsa manggihi | 
miyarsa pawartos | 

saking ingkang rama andikane | 
kinĕn malap sasangĕt minta sih | 
mring Aklimah dening | 
sru bĕkti ing kakung || 

31. Dĕwi Patimah gupuh lumaris | 
siji tan (m)bĕkta wong | 

mung kang paman Ngali ngatĕrake 
mamanuki saking wuri tĕbih | 
sapraptanira ring | 
kono nuju suwung |] 

32. Lunga dagang kaki tuwa nanging | 
ingkang wadon kinon | 

tunggu wisma anĕng gĕdhong bae | 
lawang-lawang kabĕh dĕnkuncĕni | 
latarira sarwi | 
dĕnwuri-wuri awu || 

33. Pamrihira yĕn wontĕn wong prapti 
kongsi lumĕbĕng jro | 

pasthi lamun katara awake | 
samana Siti Patimah prapti | 
nguwuh minta kori | 

(m)bok Aklimah kmngu || 

34. Sapa wonge kang aminta kori | 
nora wlas maringngong | 

ki omah sĕpi ta baliya bae | 

Dĕwi Patimah alon nauri | 
sun kang minta kori | 

Habibolah sunu || 

35. Ya kang cĕthi Sayidina Ngali | 
Patimah wakingong | 
sadhelarsa panggih lan dhĕwĕke | 
wadon Aklimah tetela myarsi | 
yĕn kang minta kori | 
atmajĕng (n)Jĕng Rasul || 

36. Ĕstri guruning wadon sabumi | 
Patimah sayĕktos | 
minulyakĕn dening Hyang ĕstrine | 
(m)bok Aklimah kewran tyasirĕki | 
arsa amanggihi | 

jrih dukaning kakung || 

37. Pasthi kĕnĕng kukum gĕng nĕmahi 
ing satĕmah layon | 

lamun nora manggihana rĕke | 
mring tatamu ajrihe nglangkungi | 
dene putrĕng Nabi | 
wĕkasan anglalu || 

38. Nĕmah kĕnĕng ukume kang laki | 
kunci wus sinorog | 

kori mĕnga sang rĕtna nulya ge | 
manjing ing jro kagyat aningali | 
mring kang duwe panti | 

cahyanya sumunu || 

39. Lir banguning kartika myang maksih | 
sumĕdhĕng yu anom | 

pantĕs lamun kawĕngku pamase | 
siniwaya anĕng jroning puri | 
dadiya rabining | 
punggawa tan patut || 

40. Nadyan garwaning para narpati | 
nora na mangkono | 

nĕng sawarga iku pantĕs (ng)gonne | 

Ni Aklimah iyeram ningali | 
cahyaning kang prapti | 
lir wulan mabangun || 

41. Sunaring wadana angglipati | 
prabane mancorong | 

tuhu ratuning ĕstringrat kabĕh | 
ratu-ratuning ayu sabumi | 

Aklimah nulya glis | 
nĕmbah ngaras suku || 

42. Nanging ingkang sinĕmbah tan apti | 
sang rĕtna lingnya lon | 

apan sarwi anganthi astane | 
babo aja anĕmbah ing kami | 
pan sirĕku uwis | 
pinadha lan ingsun || 

43. Sinucĕkkĕn jĕnĕnging pawĕstri | 
miji sing Hyang Manon | 

Jĕng rama wus amuji yĕktine | 
marang sira minulya nĕng bumi | 
miwah aningali | 
bawanta lan ingsun || 

44. Nyai Aklimah umatur aris | 
adhuh gustiningong | 

punapa kang kinarsakkĕn anggĕr | 
anĕdhaki ing dasih kaswasih | 
sasat ingkang abdi | 
kabanjiran madu || 

45. Kagunturan ingkang wukir sari | 
kilang hĕrnawa rob | 

Dĕwi Patimah alon dĕlinge | 
nora nana sĕdyaningsun naming | 
arsa amangihi | 
lan sira satuhu || 

46. Payo mulih mring wismanirĕki | 
sun arsa wruh ing jro | 

nulya kinanthi sarĕng lampahe | 

lĕnggah panti Aklimah yun mungging | 
sor nanging tan kĕni | 
pinĕksa nĕng luhur || 

47. Dĕwi Patimah ngandika aris | 
marmane wakingong | 

praptĕng kene sayĕkti yun ngĕmpĕk | 
kadang tuwa marang ing sirĕki | 
dĕnnya praptĕng akir | 
tĕtĕpa sadulur || 

48. (m)Bok Aklimah kagyat miyarsa ngling | 

(m)barĕbĕl mĕtu loh | 

dhuh gustiku kang mangkana anggĕr | 
manamparing ing dasih kaswasih | 
tan sagĕt mangsuli | 
si tariking gambuh || 

150. Gambuh 

1. Dangu dĕnnira lungguh | 

sang Dyah Ibnu Mustapa andulu | 
ting carĕnthĕl nĕng gĕbyog luhurirĕki | 
lir camĕthi dhapuripun | 
samya wĕsi kang dĕnanggo || 

2. Gĕdhe cilik pipitu | 
sĕjĕmpol sajĕnthik sapĕnuduh | 
ingkang agĕng salĕngĕn amung sawiji | 
sang dyah (ng)garjita ing kalbu | 

aris dĕnnira tatakon || 

3. Apa pandhe bojomu | 

duwe dandanan mangkono iku | 
ting carĕnthĕl rupane kaya cĕmĕthi | 
piranti apa ta iku | 

Aklimah umatur alon || 

4. (m)Botĕn pandhe pukulun | 
punika piranti yĕn angukum | 
mring kawula bilih anglampahi sisip | 
sang rĕtna ngandika arum | 

iku apa wus kalakon || 

5. Sira kĕna ing ukum | 

matur inggih pitu pisan sampun | 
tinamakkĕn mring kawula kang camĕthi | 
inggih saking bodhonipun | 
kang abdi tan wrin pakewoh || 

6. Akathah lĕpatipun | 

maring laki pramila sring ngukum | 
amung ingkang salĕngĕn gĕngipun gusti | 
sapisan dĕrĕng pukulun | 

tumiba ing angganingong || 

7. Kados gadhangan lamun | 
ingkang abdi dosa gĕng puniku | 

kang kinarya Dĕwi Patimah duk myarsi | 
mangkirig tyase kumĕjut | 
sru tobatira Hyang Manon || 

8. Rumaos lamun durung | 
mangkana dera bĕkti ing kakung | 
malah sangĕt tobat salĕbĕting galih | 

Aklimah sigra rinangkul | 

Siti Patimah mĕtu loh || 

9. Dhuh lae kadangingsun | 

Aklimah donya akeratipun | 

amung sira bĕnĕr kang padha mĕmuji | 
mangkono sing pratingkahmu | 
tuhu musthikaning wadon || 

10. Dongakna raganingsun | 
lilanira manira gya wangsul | 
lawan paman Ngali sunajake mriki | 
lamun wus prapta bojomu | 

apan ingsun arsa wĕroh || 

11. Sang rĕtna sigra kundur | 

Aklimah ngatĕr jawining pintu | 
yayah kadya nutakĕn waspanirĕki | 
sru onĕng ing tamunipun | 
sasolahe maksih katon || 

12. Wau ta ingkang kundur | 
lĕstari ana marga pinĕthuk | 

lan kang paman nungkĕmi pada kĕkalih | 
sru minta aksamanipun | 
matur nutur dĕnnya panggoh || 

13. Lan Aklimah satuhu | 
punjulingrat bĕktinya mring kakung | 
ingkang paman mĕsĕm nahan ta winarni | 

Aklimah saungkuripun | 

amung tansah gung wirangrong || 

14. Lawang kinunci sampun | 

wangsul ing gĕdhong malih (ng)gyanipun | 
yata wau ki juragan lagya prapti | 
sarowangira gumuruh | 
kĕndĕl sajawining banon || 

15. Ki juragan anguwuh | 

(n)dhodhog kori kagyat duk angrungu | 

(m)bok Aklimah tan samar swaranirĕki | 
wus anarka lakinipun | 

gupuh mijil saking ing (ng)gon || 

16. Anyangking toyĕng suku | 
enggal anyorog kori pan sampun | 
dangu manjing Aklimah nyandhak padĕki 
winisuhan toyĕng suku | 

wusnya mudhar ukĕlnya lon || 

17. Kinĕsĕdakĕn suku | 

duk lumampah ki juragan (n)dulu | 
tapak lĕjĕg nĕng latar tilas wong kalih | 
(m)basĕngut sru dukanipun | 
wus pasthi ciptaning batos || 

18. Kalamun rabinipun | 
tinarka ngiwa ing tindakipun | 
datan kongsi tatanya kasusu runtik | 
busana tan kongsi cucul | 

laju angutu mring kĕbon || 

19. Camĕthinira sampun | 

kabĕh ginawa Aklimah wĕruh | 
wus anyipta yĕn antuk dukaning laki | 
ki juragan asru muwus | 

Aklimah sampungkuringong || 

20. Sapa ta dhadhayohmu | 

baya wong lanang kang luwih bagus | 
nĕmbah matur dhuh gustiku guru mami | 
Dĕwi Patimah kang rawuh | 
dede wong lanang sayĕktos || 

21. Milamba kamipurun | 
amanggihi mring atmajĕng Rasul ( 
inggih amung nyuwun pangaksama gusti | 
ki juragan asru ngĕmpus | 

tĕka bisa tĕmĕn goroh || 

22. Tan wurung sira kukum | 
ingsun ajrih yĕn ngapura iku | 
dukaning Hyang ki juragan wusira ngling 
rabine sigra sinapu | 

cĕmĕthi pitu dĕnanggo || 

23. Sijine ping sapuluh | 

dadya pinukul ping pitungpuluh | 
apan rĕnyuh sarirane lir rinujit | 
sasambate tan lyan namung | 
nĕdha apura kemawon || 

24. Ki juragan wus liwung | 
waringutĕn ilang trĕsnanipun | 
marang rabi wus tutug dĕnnira (ng)gitik | 
nyandhak pukul gĕdhe gupuh | 

mukane sĕdya pinupoh 

25. Muncrat ludiranipun | 
dadya niba ing siti tan emut | 
kinĕndĕlan wau ta dĕnnira nggitik | 
kinira rabine lampus | 

sigra mulih saking kĕbon || 

26. Prapta ing wisma sampun | 

ki juragan minggah kobong turu | 
yata wau yekang kantaka wus eling | 
wungunira pungun-pungun | 
antuk parmane Hyang Manon || 

27. Sadaya tatunipun | 

ing sarira myang mustakanipun | 
samya pulih tan ana labĕt kang bucik | 
malah sangsayembuh ayu | 
cahyane wuwuh mancorong || 

28. Yata Aklimah emut | 

yĕn lakine lagi prapta durung | 
kongsi bukti sigra dĕnnya manjing panti | 
tiningalan maksih mujung | 

Aklimah sigra mring pawon || 

29. Laju ngratĕngi sampun | 

sĕkul ulam myang pangananipun | 
sinajĕkkĕn nĕng jarambah sinasabi | 

Aklimah gya nyandhak kĕbut | 
nusul minggah anĕng kobong || 

30. Alĕnggah (n)dagannipun | 
amĕtĕki pan sarya akĕbut | 

ki juragan samana kagyat anglilir | 
awas dĕnnira andulu | 
pungun-pungun dĕnnira non || 

31. Tan nyana rabinipun | 

dene cahyanira wuwuh mancur | 
aris tanya sapa wonge kang alinggih | 
ing (n)dagan mĕtĕki mring sun | 

Aklimah matur wot sinom || 

151. Sinom 

1. Kawula cĕthi paduka | 

pun Aklimah dhuh kiyai | 
yĕn sampun tuwan apura | 
mring amba kula aturi | 
wungu dhadhahar nasi | 
cacaosane pan sampun | 
ngungun kyai juragan | 
duk myarsa dukane lilih | 

mring rabine lan tujunenggal waluya || 

2. Malah wuwuh cahyanira | 
sumunar tejane kadi | 
basanta sĕdhĕng purnama | 
dĕnnya ngling wajane kengis | 
gumĕbyar anglir thathit | 

ki juragan tyase rĕmpu | 

tangi asru lingira | 

ya sun apura sirĕki | 

nanging aywa amindho laku dursila || 

3. Ature inggih manawa | 
culika tobat sayĕkti | 
sigra mudhun ki juragan | 
caosanira binukti | 
nanging tyasira maksih | 
ki juragan mangu-mangu | 
ciptĕng tyas (m)buh wong ika | 
adarbe silip ing laki | 

eman tĕmĕn tĕka darbe ati ala || 

4. Yĕn ta aja mangkonoa | 
ngupaya pasthi tan olih | 
luwih bĕkti rabiningwang | 
tuhu yĕn ayu linuwih | 
tinimbang para putri | 
maksih ayu rabiningsun | 
sapa wonge kang (m)bedhang ] 
yĕn ora sun paekani | 

pasthi (n)dadra yĕn luput ginodhĕng jalma || 

5. Dadya ki juragan arsa | 
lunga dagang api-api | 
pamit marang rabinira | 

Aklimah dĕnbĕcik kari | 
sun arsa dagang malih | 
pasthi lawas nora mantuk | 
sira ja lunga-lunga | 
poma ing sapungkurmami | 
aturira Aklimah inggih sandika || 

6. Sigra ki juragan mangkat | 
lawang-lawange kinunci | 
ngalintĕr (n)jawining bata | 
siyang dalu ngintip-intip | 
nulya na ingkang prapti | 

Jabarail pan ingutus | 
amundhut Ni Aklimah | 

dening Hyang Kang Maha Sukci | 
saragane kinĕn (ng)gawa marang swarga || 

7. Aklimah asru tangisnya | 
dene ta lakine maksih I 

lunga dagang dĕrĕng prapta | 

pinaksa dening Ijrail | 

binĕkta mring wiyati | 

katur pinarnahkĕn sampun | 

ing swarga luwih mulya | 

sinami lan para Nabi | 

nanging wadon Aklimah tansah karuna || 

8. Pan anĕdha lakinira | 
tinunggilna mring swargadi | 

Hyang Suksma anuduh sigra | 
marang Malekat Ijrail | 
kinĕn mundhuta marang | 

ki juragan nyawanipun | 

Ngijrail lumaksana | 

ki juragan kang winarni | 

pan sadalu jagi anĕng (n)jawi bata || 

9. Enjing arsa ngambil andha | 
tan arsa mĕdal ing kori | 
kasusu onĕng ing garwa | 
mĕnĕk ki juragan manjing | 
laju lumĕbĕng panti | 

(n)jujug (ng)gonning garwanira | 
tiningalan tan ana | 

marang gĕdhong kulon sĕpi | 
muring-muring tyasira mor langkung maras || 

10. Gĕmĕd dĕnnira ngupaya | 
jro wisma dĕnbalingkrahi | 
gĕdhonge kabĕh binuka | 
pawon pakiwan asĕpi | 
kabĕh dĕnosak-asik | 
sajroning cĕpuri suwung | 
ki juragan karuna | 

sarwi gulung anĕng siti | 
sasambate Aklimah nĕng ngĕndi sira || 

11. Apa ta lungane ngiwa | 

marang kang (m)bedhang mu (m)bĕngi | 

labĕte mĕntas sunpala | 

dene nguni wus prajanji | 

panjaluke pribadi | 

yĕn luput sun kinĕn ngukum | 

iya wus kalampahan | 

ping pira-pira sun-gitik | 

nora dadi tyase mĕngko tĕka cidra || 

12. Lunga nora awawarta | 
dhuh Aklimah kapok mami | 
abedhanga wong sadasa | 
sawĕngi ingsun lilani | 
nora kudu ngong-gitik | 
mung aweta ingsundulu | 

marang ing warnanira | 

yĕn sirĕwuh lawan mami | 

lah akunĕn lĕskarira sun narima || 

13. Yata wau kang winarna | 
malaekat ingkang prapti | 
ki juragan wus cinandhak | 
githoke tan bisa osik | 
mĕnĕng tan bisa nangis | 
sru tanya sapa wong iku | 
anyĕkĕl githokingwang | 
saure ingsun Ngijrail | 

dinutĕng Hyang amundhut ing jiwanira || 

14. Ki juragan duk miyarsa | 
gumĕtĕr langkung dĕnnya jrih | 
pan asru dĕnnya karuna | 

pan kawula nyuwun alim | 

inggih gusti yĕn kenging | 

ing benjang yĕn wus kapangguh | 

kalawan rayatkula | 

kang kesah ing wau ratri | 

dĕrĕng kongsi panggih arsa dĕnpundhuta || 

15. Manira takĕn ing wuntat | 

Ngijrail asru nauri | 

apa gawemu sasambat | 

katĕmu rabinirĕki | 

dene iya duk maksih | 

siyasatira kalangkung | 

tanpa dosa siniksa | 

lah iya sandhangĕn mangkin | 

Sang Hyang Suksma kang malĕsna marang sira 

16. Pan ing mĕngko rabinira | 
wus pinundhut nĕng swargadi | 
luwih dening sĕwu mulya | 
pinadha lan para nabi | 

dene sirĕku benjing | 

kinarya sĕn-isĕnipun | 

jroning nraka jahanam | 

ki juragan wus miyarsi | 

sru miduwung dĕnnya milara kang garwa || 

17. Akĕh-akĕh sambatira | 
nanging Ngijrail tan kĕni | 
nyawanya tinarik sigra | 
tinarik saking ing sikil | 
ki juragan wus mati | 
luwih sangĕt sakitipun | 
nyawane sinangsaya | 
samana wus katur maring | 

ing Hyang Suksma kinĕn manjingkĕn naraka || 

18. Nyawanira ki juragan | 

pinanjingkĕn nraka api | 
langkung sakit kawlasarsa | 
sakĕthi lara wong mati | 
siyang dalu anangis | 
sasambat ing rabinipun | 
ingkang anĕng suwarga | 
Aklimah wus amiyarsi | 
yĕn lakine siniksa anĕng naraka 

19. Saya sru panangisira | 

sru lumuh anĕng swargadi | 
yĕn lakine tan tinunggal | 
kĕdah mĕlwa anglakoni | 
marang naraka gĕni | 

Hyang Suksma sigra angutus | 

Jabarail ngatĕrna | 

marang (ng)gonning lakinĕki | 

dimĕn wĕdi miyat umobing naraka || 

20. Wus ingatĕrakĕn marang | 
satĕpining nraka api | 

Aklimah mulat mring priya | 
langkung saking kawlasasih | 
pan kinĕpung ing agni | 

tan wawang Aklimah wau | 

piyak api naraka | 

lumayu dahat dĕnnya jrih | 

mring Aklimah dene wus kinarya mulya || 

21. Ki j ur agan nyawanir a | 

wus sayah lĕsah nglangkungi | 
nanging sasambate rosa | 

Aklimah sigra nungkĕmi | 

sarwi lara anangis | 

ki juragan sakalemut | 

kagĕpok dening garwa | 

tatune sadaya pulih | 

ingkang bangĕt sadaya pan sami sirna || 

22. Anjrit dĕnnira karuna | 
sru tobatira mring rabi | 
katur ing Hyang Maha Mulya | 
wus kinĕn angĕntas kalih | 
pinanjingkĕn swargadi | 

Aklimah lan lakinipun | 

Hyang Suksma wus ngapura | 
marang ki juragan pan wis | 

kocap lamun ĕstri mantĕp marang priya || 

23. Bisa nyangking mring sawarga | 
yĕn wong lanang nora bangkit | 
kunĕng kojabe Sĕh Akbar | 
dĕnnya pitutur mring siwi | 

Murtasiyah miyarsi | 

karasĕng tyase kapencut | 

tingkahira Aklimah | 

ya mantĕp bĕktinirĕki | 

satĕmahe bisa nyangking mring suwarga 

24. Murtasiyah wus nugraha | 
graitaning tyas nglabĕti | 
lamun wanodya utama | 

Sĕh Akbar ngandika malih | 
poma nini dĕneling | 
pira-pira bisa tiru | 

kaya wadon Aklimah | 

mung pintĕra ngirip-irip | 

dhasar bakal lakinirĕku ngulama || 

25. Akunĕn guru sayogya | 
rara madhĕpa sawiji | 
buwangan trĕsnamu marang | 
ingsun lan ibunirĕki | 
mung (ng)gĕnnira ngladĕni | 
ati-atinĕn dĕnemut | 

aja sira rumangsa | 

(n)duwĕni karkat pribadi | 

pan sakĕhe danakna ingkang sakira || 


36 c). Kalampahan Dara Murtasiyah purun ngladosi Sĕh Ngarip ngantos gadhah 
anak ĕstri satunggal, nanging tampi cobining Allah, kalĕpatan botĕn 
sapintĕna. Dara Murtasiyah katundhung dening bojonipun. Tiyang sĕpuhipun 
ugi nglĕpatakĕn Dara Murtasiyah, nyuwun toya kangge sangu kesah 
kemawon botĕn dipunparingi. Salajĕngipun Dara Murtasiyah lumĕbĕt ing 
wana, angsal pitulungipun Gusti Allah katurunan malaekat Jabarail ingkang 
adamĕl warninipun malih langkung ayu sangĕt. Wangsul dhatĕng bojonipun, 
sakawit botĕn mangĕrtos, nanging wĕkasanipun barĕs, andadosakĕn 
sakalangkung ngungunipun ingkang jalĕr, lajĕng kapok botĕn badhe daksiya 
malih dhatĕng ingkang ĕstri. ... 
kaca 251-274. 

152. Asmaradana 

1. Tutug dĕnnira amardi | 
mring putra tataning krama | 
dalu bubaran kaliye | 
tĕkan wawangkiting dina | 
paningkahing pangantyan | 
bawahannya langkung-langkung | 
guyub ingkang nambutkarya || 

2. Tan ana kang nguciwani | 
lĕstari amangun suka | 
dupi paragating gawe | 

Sĕh Ngarip sinungan prĕnah | 
ing kidul Wanasĕkar | 
dhudhukuh arja kalangkung | 
tulus (ng)gĕnne palakrama || 

3. Minta uning marang laki | 
wit ningkahan tĕkĕng babar | 
wus winisik saderahe | 

Sĕh Ngarip dhasar waskitha | 
alim sakĕhing kitab | 
tinutur sadayanipun | 
sang dyah saya sungkĕmira || 

4. Cipta laki donya ngakir | 
Murtasiyah wus awawrat | 
tĕkĕng mangsa mĕtu wadon | 
kalangkung endahing warna | 
cahya suksmĕng sasangka | 
ramebu suka kalangkung | 
dahat sukur ing Pangeran || 

5. Sinung ran Siti Warsiki | 
lagya umur sangang wulan | 
sinapih ing panĕsĕpe | 
kacrita sawiji dina | 

Sĕh Ngarip lagya nadhah | 
Murtasiyah sandhing lungguh 
lawan amangku kang putra || 

6. Mulat pandome mĕh mati | 
gragap Dara Murtasiyah | 
pinriksa sumbune ĕntĕk | 
kalangkung kewran ing nala | 
tambuh ing solahira | 
sangĕt gumĕtĕr ing kalbu | 
guguping tyas ngambil rema || 

7. Mung saĕlĕr gya kinardi | 
sumbuning pandam gumĕbyar 
sang Sĕh Ngarib dupi anon | 
kagyat ing tyas sĕmu duka | 
apa ta mulanira | 

uruping pandam sumunu | 
suwene surĕm mĕh pĕjah || 

8. Murtasiyah turira ris | 
sangĕt gugup ingkang manah | 
de dhasar tĕlas sumbune | 
upami kawula tilar | 
ngambil sumbu gya pĕjah | 
dadya ngambil rambut ulun | 
kinarya sumbuning pandam || 

9. Bramantya sĕrĕng Sĕh Ngarib 
kĕndĕl dĕnnira anadhah | 
sugal asruing wuwuse | 
bĕcik tĕmĕn solahira | 
bisamu aprasĕca | 

bojo ngawal akiripun | 

Murtaisiyah durung pirsa 

10. Wani amikan ing laki | 
sira kĕna ukum lara | 
tan paparah sira kĕnĕs | 
wani-wani ngambil rema | 
sarandune wakira | 

sirĕku sadarma (ng)gadhuh | 
kabĕh kagunganing priya || 

11. Sira lungaa saiki | 

tan sotah sun sasandhingan | 
lan wong duraka lir kowe | 
matur rara Murtasiyah | 
mlasasih rawat waspa | 
tan rinungu saya bĕndu | 
druhaka ywa katon mata || 

12. Kakeyan cariwis lamis | 
tinggalĕn atmajanira | 

Warsiki cinandhak age | 
uwal saking pangkon rena | 

Murtasiyah pinala | 
linarak binĕkta mĕtu | 

tan kĕndhat dĕnnya milara || 

13. Sambat-sambat minta lalis | 
saya sru dĕnnya milara | 
jinunjung binanting age | 
sang ayu banjur kantaka | 

Sĕh Ngarib malbĕng wisma | 
lawange nulya tinutup | 
nahĕn wau kang kantaka || 

14. Gilang-gilang anĕng siti | 
kasiliring samirana | 

wus lingsir wĕngi wayahe | 
tibaning (m)bun tirtamarta | 
tungtum bayuning ngangga | 
ĕngĕting tyas dahat sukur | 
takdire sariranira || 

15. Wus wungu sang dyah ngalilir | 
pangetangira ing nala | 

yĕn ingsun lungaa (m)bolos | 
paran wĕkase wakingwang | 
dadya pawĕstri pajal | 
tangĕh manggiha rahayu | 
tan wurung kasurang-surang || 

16. Sinĕbut pawĕstri lanji | 
umpama ingsunmopowa | 
nora kĕlar siyasate | 

sang dyah kewuhan ing driya | 

ing wayah bĕdhug tiga | 
dadya tyasira anglalu | 
kesah sarĕng wayah pajar || 

17. Lampahe mandhĕg anolih | 
kĕmutan atmajanira | 
tansah kumĕmbĕng waspane | 
kaya baliya sakala | 
anangis ing wardaya | 
adhuh nini putraningsun | 
sira tan aduwe biyang || 

18. Aja sira sok anangis | 

sapa kang momong ing sira | 
awirandhungan lampahe | 
samarga arawat waspa | 
ing wayah lingsir wetan | 
lampahira dĕrĕng rawuh | 
ing dhukuhe ingkang rama || 

19. Sĕh Akbar sampun udani | 
ilham saking kalbunira | 
yĕn badhe prapta putrane | 
marga dinukan ing priya | 
apurik tilar wisma | 

gya prentah mring garwanipun | 
rubiyah sira dĕnenggal || 

20. Inĕbĕn lawang kang (n)jawi | 
sira kancingana pisan | 

yĕn anakira marene | 
aja sirawĕhi lawang | 
iku durakĕng priya | 
yĕn sira mĕlu tutulung | 
olĕh durakĕng Pangeran || 

21. Yĕn sira dĕnj aj aluki | 
sabarang ingkang tinĕdha | 
poma sira aja awĕh | 
pacuhan sira awĕha | 
rabine anggarjita | 
mituhu wĕlinging kakung | 
kori sampun tinĕtĕgan || 

22. Murtasiyah nulya prapti | 
kandhĕg sajawining lawang | 
anguwuh marang ibune | 
kawula anuwun lawang | 
sumaur ibunira | 

saking sajĕroning pintu | 
ĕh rara age baliya || 

23. Aja sira njaluk kori | 
dinukan ing ramanira | 

< Serat Centhini Jilid 02 - Halaman : 334 > 


ingsun ajrih pĕpacuhe | 
sira winastan duraka | 
marang ing ramanira | 
duraka marang lakimu | 
ramanta tan arsa mulat || 

24. Dara Mutasiyah nangis | 
amlasasih anĕng lawang | 
ibune nangis anĕng jro | 
dhuh nini aja karuna | 
ingsun tan bisa mirsa | 
dhuh ibu anyuwun banyu | 
sun gawene sangu kesah || 

25. Ibune ngadhuh nauri | 
wuwuse awor kamna | 
adhuh nini putraningong | 
ingsun ajrih ramanira | 
Murtasiyah turira | 

ibu kawula mit lampus | 
dĕnagung apurandika || 

26. Lawan sĕmbah bĕkti mami | 
aturna mring kangjĕng rama | 
(ng)gih pangapurane bae | 
mugi kawula angsala | 
apuraning Pangeran | 

ibune tan bisa muwus | 
ni Murtasiyah wus kesah || 

27. Manjing ing wana gung wĕrit 
tan ana dirgama ketang | 
sang dyah angĕsthi patine | 
dene angsal dukaning Hyang | 
lawan dukaning priya | 
marma ragane winasuh | 
angsala apuraning Hyang || 

28. Lawan apuraning laki | 

kang piniji maring Allah | 
anĕng tĕngah wana gĕdhe | 
buron galak kabarasat | 
samya ajrih tumingal | 
gĕgĕr sumingkir kĕplayu | 
angungsi ing parang jurang || 

29. Sakathahing buron alit | 

tumingal samya kacaryan | 
gumrudug angiringake | 
banthĕng maesa nĕng ngarsa | 
kadya ambabat marga | 
warata mara bĕludhus | 
kapungkur tinubruk macan || 

30. Kawingking ing Wanasari | 

anjog wana tarataban | 
pĕtĕng tur akĕh bondhĕte | 
ri wana lawan ri tanjang | 
ri bandhil anĕng marga | 
anggubĕl ingkang lumaku 
sinjang ajur lir ginubah || 

31. Samĕkan pating saluwir | 
warata ingkang sarira | 
balur-balur karĕrĕndhĕt | 
kacanthol ing parang dĕnta | 
pring jawa angĕlakah | 
pring ori tĕpung sumambung | 
wulung ampĕl anjĕlanah || 

32. Kumrisik kang wuluh gadhing | 
kasiliring samirana | 

[• • ] | 
sangsaya kalunta-lunta | 
sira ni Murtasiyah | 
ciptaning manah anglampus | 
tan ana ingkang sinĕdya || 

33. Liyĕb lĕnguk ing jro ngati | 
jisimira tan ginita | 

mung amandĕng Pangerane | 
mugi angsala apura | 
mring priya lan kang rama | 
wus lawas anĕng wanagung | 
sisinome Wanasĕkar || 

153. Sinom 

1. Kalangkung kawĕlasarsa | 
ngambah jurang ngiring-iring | 
parang pĕpĕrĕng sasĕngkan | 
tan nadhah minum guling | 
sarira kuru aking | 

marlĕsu cahya umancur | 
nĕng sela sumayana | 
samadyaning wana wingit | 
kaayoman witing karoya ngrĕmbaka || 

2. Waktu luhur arsa salat | 
nanging datan ana warih | 
miwah rukuh datan (m)bĕkta | 
tandya ngĕningkĕn pangĕsthi | 
munajat ing Hyang Widdhi | 
asta kakalih jinunjung | 
matur ing Hyang Wisesa | 

Ilahi ngalamun ngalim | 

ya ihdina tuwan ingkang Maha Mulya || 

3. Winĕnang jagat wiryawan | 
mugi aparinga warih | 

dongane wus katarima | 

Allah Tangala maringi | 
anĕng ngarsanirĕki | 
we wĕning lan maligyegung | 
gya ngambil toya kadas | 
osiking tyas langkung wingit | 
paran baya sun karya tapih sumĕkan 

4. Sakujur wus tabĕt turas | 
putrĕngngong nini Warsiki | 
kĕthĕr najis lan tabĕt rah | 

Allah Tangala udani | 
utusan Jabarail | 
maringkĕn parabot luhung | 
mring wadon Murtasiyah | 
kang satuhu bĕkti laki | 

tuwan kinĕn angusap wadananira || 

5. Jabarail wus apanggya | 
(n)dhawuhkĕn timbalan Widdhi | 
Murtasiyah tampanana | 
paringing Hyang Mahasukci | 
anggonĕn angabĕkti | 

wus tinampan gya rinasuk | 
anulya waktu salat | 

Jabrail misih ngĕntĕni | 

bakda salat Jabrail ngusap wadana || 

6. Wimbuh endah kang suwarna | 
sajagat tan na tumandhing | 

Jabrail aris ngandika | 
rĕngĕn ta ĕh sira nini | 
timbalane Hyang Widdhi | 
sira mantuka dĕn-gupuh | 

bali mring lakinira | 

atas timbalan Hyang Widdhi | 

Jabarail wangsul ing Kalaratolah || 

7. Murtasiyah gya umentar | 
saking tĕngahing wanadri | 
datan kawarna ing marga | 

(n)jujug wismaning sudarmi | 

Sĕh Akbar lawan rabi | 
nuju nĕng surambi lungguh | 
dhatĕngan matur nĕmbah | 
nyuwun wikan ingkang abdi | 

ki Sĕh Ngarih pundi prĕnahe kang dhĕkah || 

8. Sĕh Akbar alon wuwusnya | 
nini sira wong ing ĕndi | 
ayu anom warnanira | 
atĕtakon ki Sĕh Ngarib | 
apa karsanirĕki | 

Dara Murtasiyah matur | 

kula apan winĕkas | 
marang Murtasiyah nguni | 
wĕlingipun kinĕn nyuwunkĕn ngapura 

9. Ibune sarĕng miyarsa | 
kumĕpyur waspane mijil | 
mĕngko nini suntatanya | 

Murtasiyah nĕng ngĕndi | 

mangkana anauri | 

wontĕn satĕngah wanagung | 

tambuh ingkang sinĕdya | 

amung panĕdhane nguni | 

apuranĕn dosane munggĕng Pangeran 

10. Sĕh Akbar alon ngandika | 
sira nini suntuturi | 
dhukuhe Sĕh Ngarib iya | 
kidulwetan saking ngriki | 

Murtasiyah gya pamit | 
lajĕng wau lampahipun | 
tan kawarna ing marga | 
prapta dhukuhe Sĕh Ngarib | 
dumarojog anulya lumĕbĕng lawang || 

11. Sĕh Ngarib kapanggih lĕnggah | 
anĕng surambi angaji | 

Kur'an dhasare pasĕkat | 
swarane amm amanis | 

ni Murtasiyah singgih | 
lumanpah sarwi tumungkul | 
kagagas ing wardaya | 
polahe kala ing nguni | 
sarwi angling alon wijiling wacana || 

12. Lah tuwan mangke kĕndĕla | 
sakĕdhap (ng)gĕnnira ngaji | 
amba kalilana tanya | 
pundi dhukuhe Sĕh Ngarib | 

Sĕh Ngarib angling aris | 
inggih ngriki dhukuhipun | 

Sĕh Ngarib inggih kula | 
punapa ta wontĕn kardi | 

Murtasiyah matur kawula winĕkas || 

13. Dening Dara Murtasiyah | 
katura (n)dika kiyai | 
wĕlinge nyuwun apura | 
lawan tuwan akĕn dasih | 
donya dĕntĕkĕng akir | 
panuwune dipun lulus | 

Sĕh Ngarib angandika | 
inggih-inggih yayi inggih | 

Murtasiyah mĕsĕm ing wardayanira || 

14. Sĕh Ngarib ing sĕmunira | 
kacaryan ing dhayohnĕki | 
alon dĕnnira ngandika | 
arum swarane amanis | 
karsa-amba puniki | 
kang dadya gagĕntĕnipun | 

(n)dawĕg nuli aningkah | 
ni Murtasiyah nauri | 

ki Sĕh Ngarib lah punapa karsa (n)dika || 

15. Angucap kadya punika | 
dhumatĕng ing awakmami | 
pan dene randha wulanjar | 
somah datan darbe laki | 
lan malih takĕn nguni | 
apa ta karsane iku | 

si Murtasiyah kesah | 
dhatĕng ing wana gĕng wĕrit | 

(n)dika tundhung anglampahi kawlasarsa 

16. Sĕh Ngarib alon angucap | 
manira tuturi yĕkti | 
mangke dhatĕng pakĕnira | 
tatkala amba ambukti | 
rabi ulun ing nguni | 
amangku atmajanipun | 
nini Warsiki ika | 
angadhĕp (ng)gĕnkula bukti | 

nĕng ajogan apan sarwi ngulah pandam || 

17. Badhe pĕjah ingkang dilah | 
margi tĕlas sumbunĕki | 
gugup ing tyas rabikula | 
ngambil remane pribadi | 
tigang ĕlĕr kinardi | 
sumbuning dilah puniku | 
mila ngong nuli duka | 
dene tan warah ing mami | 

(ng)gih punika purwane kula kĕn kesah || 

18. Murtasiyah wuwusira | 
yĕn makatĕna puniki | 
kang dadya margining duka | 
dhatĕng rabinta rumiyin | 
ingkang maksih ngabĕkti | 
dhatĕng paduka satuhu | 
inggih tuwan tantuna | 
amba kalilana pamit | 

kantun arja kawula ayun mantuka || 

19. Sĕh Ngarib alon lingira | 
sampun (n)dika age mulih | 
angĕntosana dhaharan | 

Sĕh Ngarib angambil gĕni | 
tan dangu nulya prapti | 

dinadĕkkĕn sarta tunggu | 
andamoni sapisan | 

Sĕh Ngarib ing gĕninĕki | 
aningali ing tamunira sapisan || 

20. Mangkana pratingkahira | 
andamoni kaping kalih | 
mulat maring tamunira | 

Sĕh Ngarib inggih ping kalih | 
sadangune kadyĕki | 
gĕnine tan kongsi murub | 
mĕsĕm Ni Murtasiyah | 
ningali solahing laki | 

Murtasiyah kadaut raosing nala || 

21. Sang rĕtna kalangkung wĕlas | 
anggĕntĕni dadĕn gĕni | 

yata Ki Sĕh Ngarib sigra | 

anyigari kayunĕki | 

kaya mangkana malih | 

dĕnnira anyigar kayu | 

iya kadya duk bĕthak | 

tan kobĕr nyigar wrĕksĕki | 

pijĕr (n)dongong aningali tamunira || 

22. Sĕh Ngarib lir kĕnĕng guna | 
umiyat ing tamunĕki | 
tambuh-tambuh solahira | 
sang rĕtna mĕsĕm ing galih | 
dĕnnira aningali | 

solahe lakinirĕku | 

Ni Dara alon ngucap | 

yĕn kaparĕng ing panggalih | 

amba arsa anggĕntosi karya tuwan || 

23. Kula kyai lilanana | 
arsa gumanti ngratĕngi | 
ki Sĕh Ngarib saurira | 
inggih-inggih yayi inggih | 
wus matĕng sadayĕki | 
kĕndhi dĕnisĕni sampun | 
sinajĕkkĕn ing ngarsa | 

Sĕh Ngarib amuwus aris | 

nĕdha yayi dhadhaharan lawan kula || 

24. Murtasiyah aturira | 
andika dhahar rumiyin | 
kawula ngantos lorodan | 

Sĕh Ngarib anulya bukti | 
angucap jroning ati | 
rasane sasaji iku | 

sĕkul kalawan ulam | 
padha lan rasane dhingin | 

pĕcak tangan kaya Dara Murtasiyah || 

25. Sĕh Ngarib (ng)garjitĕng driya | 

baya iki rabimami | 
yĕn dulu tatamunira | 
warnane tĕka rĕspati | 
ngluwihi duk ing nguni | 
sarta lan panganggonipun | 
kaya dudu wong donya | 
iribe lir rabimami | 
kaya patut dadiya kanthi manira || 

154. Kinanthi 

1. Datan sakeca tyasipun | 

Sĕh Ngarib tatanya aris | 
mring tatamune kang prapta | 
sintĕn kang sinambat ing sih | 
sumaur kang tinakĕnan | 

Murtasiyah aranmami || 

2. Sĕh Ngarib alon amuwus | 
arandika niku adhi | 
sama lan bakayunira | 
rabikawula rumiyin | 

sun badhe mangsa dedeya | 

Sĕh Ngarib marpĕki aris || 

3. Manira takĕn satuhu | 
awĕcaa dĕnsajati | 
sapa ranne sutanira | 

Murtasiyah anauri | 
kakasihe suta amba | 
inggih pun rara Warsiki || 

4. Sĕh Ngarib mĕsĕm lingnya rum | 
wastane sutanirĕki | 

sami lan anak-kawula | 
yĕn makatĕna nakmami | 
ywa tanggung sira pupuwa | 
kang putra awas ningali || 

5. Ni Rara Warsiki gupuh | 
marani sarwi anangis | 
sigra Dara Murtasiyah | 
kang putra sinambut aglis | 
dĕn ĕlungi payudara | 

Sĕh Ngarib awas ningali || 

6. Nging maksih mĕlang tyasipun | 
mĕsĕm angandika aris | 

sintĕn wastane ramanta | 
miwah renanira yayi | 

Murtasiyah aturira | 

inggih rama ibu mami 


7. Sĕh Akbar kĕkasihipun | 
de wastane ibu mami | 
kusuma rĕtna Supiyah | 

Sĕh Ngarib amuwus manis | 
iya yĕn mangkene nyata | 
sira iku rabimami || 

8. Sĕh Ngarib malih amuwus | 
apa karanane yayi | 

sira salin warnanira | 
beda lawan duk rumiyin | 
mĕngko wimbuh ayu endah | 
lan wong akĕh angluwihi || 

9. Kaya dudu wong donyĕku ] 
panganggonira mas kwari | 

Murtasiyah aturira | 

ya pangeran gurumami | 
ing donya praptĕng dĕlahan | 
tulusa mĕngku kang abdi || 

10. Rumiyin andika bĕndu | 
anundhung dhatĕng kang abdi | 
kawula kesah mring wana | 
nĕng wana nĕdya ngabĕkti | 
ngupados toya tan angsal | 
amba nunuwun ing Widdhi || 

11. Istijab pandongaulun | 
tinarimah ing Hyang Widdhi | 
yata na malige prapta | 
cumawis nĕng ngarsamami | 
sarta lan toyane pisan | 
dutaning Hyang Jabarail || 

12. Dhawuh salaming Hyang Agung | 
aparing wastra mring mami | 
saking swarga adi mulya | 
sampuning bakda ngabĕkti | 

Jabrail ngusap wadana | 

lawan ĕlare sasisih || 

13. Punika wiwitanipun | 
salin warnamba kiyai | 

Sĕh Ngarib alon ngandika | 
iya kang kaya sirĕki | 

kang sinung rahmating Suksma | 
pindha Rasullulah yayi || 

14. Sinung nugraha satuhu | 
sawabe Patimah yayi | 
suwarga kang adi mulya | 
pangaksamaning Hyang Widdhi | 

sapa kang bĕkti ing priya | 
tan beda samining ngĕstri || 

15. Rara Murtasiyah iku | 

antuk rahmating Hyang Widdhi | 
kapindho Patimah johar | 
lawan manggih sawargadi | 

Sĕh Ngarib nulya utusan | 
rama ibu dĕnaturi || 

16. Wus prapta panggya kang sunu | 
langkung gawoking panggalih | 
de ta manggya kaelokan | 

suka sukur ing Hyang Widdhi | 
ramebu samya (n)dĕdonga | 
lĕstarinipun kang siwi || 

17. Wus tĕlas caritanipun | 

Dara Murtasiyah sukci | 
sagunging kang amiyarsa | 
samya awawanan angling | 
ngene-ngono yĕn wanodya | 
yĕn wis winĕngku ing laki || 

18. Nora ngimpi angrĕmpĕlu | 
duwe cipta liyan janmi | 
iku antĕping wanita | 
wong lanang satuhunĕki | 
dak-nang anggĕp sumangkeyan | 
ciptane tan muhung siji || 

19. Wong lagi bae tas anu | 
basan loro dadi siji | 
kaya diuntal-untala | 
basa mĕtu saking panti | 
tan na elinge samĕndhang | 
kana-kana kang pinikir || 

20. Rewange mangsuli wuwus | 
adhi iya warni-warni | 
ywa kagĕbyah kaya uyah | 
botĕn-botĕn bakyu mĕsthi | 
trĕsna yĕn lagi kĕkĕpan | 
irunge tumĕmpĕl pipi || 

21. Mangga karaosa bakyu | 
criyosipun Kasanah-i | 
nganti jumĕnĕng narendra | 
tan lami mantĕp ing laki | 

Ki Suhul-e lajĕng eklas | 
tan na priksa tan na titi || 

22. Sĕh Akbar cariyosipun | 
kang mangka tĕpa palupi | 

nyatakkĕn tyase wanita | 
duk jaman Suleman Nabi | 
supaya namung sakala | 
wasana tambah gunging sih || 

23. Wadon Aklimah pinunjul | 
bojone juragan bĕngkring | 
tuwa ala lara mata | 
kĕrĕnge kĕpati-pati | 
pinala tumĕkĕng pĕjah | 
sarĕng wontĕn ing swargadi || 

24. Garwane juragan bĕngkrung | 
pĕjah winisesĕng Widdhi | 
griya ing nraka jahanam | 
ngaru-ara rina wĕngi | 

dupi Aklimah miyarsa | 
tinarik marang swargadi || 

25. Dara Murtasiyah wau | 
dosane amung sathithik | 
pinala mĕh praptĕng lena | 
tinudhung cinĕri-cĕri | 
wontĕn paran botĕn ginggang | 
dĕnnya sumungkĕming laki || 

26. Adhi ya bĕnĕr kandhamu | 
suka sĕnĕng pra tamĕstri | 
jĕnĕg dĕnnya jajagongan | 
arak inggih uwa rati | 

wong lanang anggalap mĕnang | 
botĕn pothok kados ĕstri || 

27. Nyi Atikah lingira rum | 
aku takcarita maning | 
mĕngko padha rasakĕna | 
mungguh ananing pawĕstri | 
muhung minangka timbangan | 
critaku kang uwis-uwis || 

28. Carita kala rumuhun | 
ana kawulaning Widdhi | 
mardika tur sugih arta | 
anulya bĕkti ing Widdhi | 
jro kitha Mĕsir wismanya | 
aran Ngabdullah Johari || 

29. Kautamanira mashur | 
sajroning nagara Mĕsir | 
mangkana sawiji dina | 
sira Ngabdullah Johari | 
alungguh lan rabinira | 
sinawang-sawang kang warni || 

30. Amulat wadana muwus | 
dhuh rubiyah ingsun iki | 
asih tĕmĕn marang sira | 
pangrasane atimami | 
lumahing bumi kalawan | 
soring langit tan na malih || 

31. Kang dadi tĕlĕnging kalbu | 
kumpuling paningal-mami | 
wus mondhok anĕng ing sira | 
rabine sumaur aris | 

kula (ng)gih botĕn prabeda | 
kados panjĕnĕngan ugi || 

32. Datan kapengin wong bagus | 
botĕn melik janma sugih | 
mung (n)dika dununging cipta | 
ing awal praptaning akir | 
tulusa angĕstupada | 

tan adarbe cipta malih || 

33. Dĕn-tumĕka ajur luluh | 
mung (n)dika panutan-mami | 
lah (n)dawĕg sami prasĕtya | 
dadosa antĕping budi | 
kalamun kawula pĕjah | 

(n)dika sampun rabi malih || 

34. Dene yĕn andika lampus | 
kula botĕn laki-laki | 
sampun ngantos ginarayang | 
mring wong lanang malih-malih 
ngamungna (n)dika piyambak | 
kang darbe sarira mami || 

35. Ing donya akeratipun | 
angling Ngabdullah Johari | 
yĕn kaya mangkono iya | 
nuli padha aprajanji | 
sinĕksĕn para ngulama | 
misuwur wong sanagari || 

36. Prasĕtyanira kalangkung | 

ni (m)bok Ngabdullah Johari | 
tur bĕkti asih ing priya | 
ulah bawane lĕstari | 
mangkana ĕstrinya pĕjah | 
lanangnya kadi wong baring || 

37. Saking sangĕt wuyungipun | 
udhĕngnya dipun suwiri | 
kulambi lan sinjangira | 
ting sarĕmpal dĕnsuwĕki | 
tur sarwi lara karuna I 

dĕnlayat wong sanagari 

38. Nulya ginawa mring kubur | 
wus pinĕtak padha mulih | 
sakĕh ingkang padha mĕtak | 
nanging Ngabdullah Johari | 
angĕri nĕng pakuburan | 
tunggu kubure kang ĕstri || 

39. Sakĕdhap Ngabdullah mantuk | 
mring wismanira ing rabi | 

ing paturone tan ana | 
saya susahe kang ati | 
alungguh ing wismanira | 
bali mring kuburan malih || 

40. Sirahe pinopok ngĕndhut | 
sarwi (n)jĕlĕh asru nangis | 
solahe kaya wong edan | 
lali mangan lan ngabĕkti | 
mung rabine kang dĕnucap | 
cinĕluk dĕnajak mulih || 

41. Dadya umum amisuwur | 
yĕn ki Ngabdullah Johari | 
kalindhih akale buyar | 
sapatine ingkang ĕstri | 
sanak-sanakira wĕlas | 
padha ngupaya jajampi || 

42. Miwah maring dhukun-dhukun | 
cinĕkĕl ginawa mulih | 
sinilĕmakĕn ing toya | 

ana kang (ng)gitik pĕnjalin | 
kĕh warnane japamantra | 
tan ana kang amarasi || 

43. Tita akaling dhĕdhukun | 
samya sĕlĕh tan kadugi | 
ki Ngabdullah kinunjara | 
laminira nĕnĕm sasi | 
kami-wĕlasĕn kang mulat | 
ki Ngabdullah dĕnuculi || 

44. Saking kunjara duk mĕtu | 
manjing wismanira ngambil | 
klasa satunggal binĕdhah | 
ing tĕngah dipun lĕboni | 
sirah kaya nganggo kayat | 
maring pakuburan malih || 

45. Praptane banjur alungguh | 
anĕng kubure kang ĕstri | 
manggrok nora lunga-lunga | 

yĕn dalu ajĕrat-jĕrit | 
pira lawase amoyang | 
sira Ngabdullah Johari || 

46. Kongsi (n)dungkap tigang taun | 
sawiji dina nujoni | 

sirah pinopok ing lĕmah | 
banjur tuturon ing siti | 
malumah angathang-athang | 
matur ing Hyang Mahasukci || 

47. E Pangeran ingkang Agung | 
kang mulyakakĕn ing Nabi | 

Muhammad ingkang Mustapa | 
tuwan icalna tumuli | 
susahipun manahamba | 

ya Pangeran ingkang gaib || 

48. Nulya na swara karungu | 
mring ki Ngabdullah Johari | 
aglis junjung sirahira | 
ningali wong tuwa siji | 
anganggo kang sarwa pĕthak | 
ki Ngabdullah atut wuri || 

49. Ing saparane wong iku | 
ki Ngabdullah matur aris | 
dĕmi Allah kang asuka | 
nugrahaning martabati | 
lah sintĕn ta asma tuwan | 
kang tinanya ngandika ris || 

50. Nabi Ngisa jĕnĕngingsun | 
kumĕpyuring tyas Johari | 
rumangsa pitulunging Dad | 
kang nulya umatur malih | 
ya Nabiyolah pratela | 

Pangeran kang Mahasukci || 

51. Kang akon mring tuwan tĕmu | 
lan kawula anuruti | 

ing sakajating kawula | 

Nabiyolah Ngisa angling | 
lah ta apa kajatira | 
matur Ngabdullah Johari || 

52. Punika ingkang kinubur | 
rabikawula ngĕmasi | 
kawula tan bisa pisah | 

tuwan tĕdhakna Hyang Widdhi | 
mugi ta rabikawula | 
dipun gĕsangĕna malih || 

53. Lan taksiya warni ayu | 

Nabiyolah ngandika ris | 
ĕh Ngabdullah wus muliya | 
mangana minuma sarwi | 
sĕdhĕkaha mumuleya | 
ngurmatana pĕkir miskin || 

54. Krana sira iku luput | 
tingkah mring rabimu ugi | 
sukĕr ati palacidra | 

lalĕn tur amaro ati | 
samangsa iku uripa | 
kiyanat gawe bilai || 

55. Mulane ingsun tan ayun | 
dongakna (n)jaluk ing Widdhi | 
mĕndhĕg matur ki Ngabdullah | 
amba anĕnuwun ugi | 

inggih mangsa makatĕna | 
rabikawula wus janji || 

56. Donya praptĕng akiripun | 
tan kumĕdhap darbe laki | 
dhumatĕng badankawula | 
mangsa sagĕta ngoncati | 
prasĕtyanipun akathah | 
tuwan tĕdhakĕna urip || 

57. Tanpa damĕl tuwan rawuh | 
datan anglĕgakkĕn ati | 
asangĕt atur kawula | 
tuwin tĕdhakna tumuli | 

mring Pangeran ingkang Mulya | 
kang sipat rahman (n)jurungi || 

58. Nabiyolah Ngisa manggut | 
andodonga ing Hyang Widdhi | 
sakala Jabrail prapta | 

(ng)gawa timbalane Widdhi | 
ĕh Nabiyolah tĕdhakna | 

Ngabdullah dhatĕng Hyang Widdhi || 

59. Sampun tuwan purun-purun | 
ngandhĕg kajate wong miskin | 

Nabiyolah andĕdonga | 
takdirulah amarĕngi | 

pan malĕkah kuburira | 
ni (m)bok Ngabdullah Johari || 

60. Mĕlu saking jroning kubur | 
dupi ki Ngabdullah uning | 
kalamun rabine gĕsang | 
mĕtu saking kubur linggih | 
nanging warna malih ala | 

Ngabdullah matur ing Nabi || 

61. Ya Nabiyolah puniku | 
dede rabi kula dhingin | 
warnane kalangkung endah | 
ayu manis mĕrakati | 
puniku rupane ala | 
nyarungus rambut barindhil || 

62. Nabi Ngisa ngandika rum | 
iya rabinira iki | 

mulane rupane ala | 
bangĕt prihatining ati | 
ngarsakakĕn pancabaya | 
ing kubur awarni-warni || 

63. Ngabdullah Johari matur | 
tuwan suwunna ing Widdhi | 
mantuka warnane kuna | 

Nabi Ngisa anuruti | 
tumĕnga (n)donga ing Suksma 
nulya warna ayu malih || 

64. Sawuse malih warnanya | 
wadon Ngabdullah Johari | 
sampun musna Nabi Ngisa | 
mangkana Ngabdullah laki | 

(m) bojakrama rabinira | 
kinudang lawan liniling || 

65. Dhuh bandaraku wong ayu | 
kang ngilangakĕn prihatin | 
lawase sira nĕng kerat | 
baya dinus guna-dhĕsthi | 
dening kang para malekat | 
mundhak antĕng (n)jatmikani | 

66. Kathah wĕtuning pangungrum 
rabine tan anauri | 

kaku atine Ngabdullah | 

(n) dodonga katur ing Widdhi | 
tumĕnga ing awang-awang | 
jlĕg rawuh Nabi Ngisa ris || 

67. Ngabdullah Johari matur | 
dhuh kadipundi (n)Jĕng Nabi | 
rabikula tan kumĕcap | 
tuwan dongakna ing Widdhi | 
inggih sagĕta micara | 

kadi uripe ing nguni || 

68. Jĕng Nabi ngandikanipun | 
rabimu uga wus mati | 
sira kariya papanggya | 
kadya anggane wong ngimpi | 

tĕka sira paripĕksa | 
kadya uripe kang dhingin || 

69. Ngabdullah tumĕngĕng luhur | 
anjĕlĕh matur ing Widdhi | 

Hyang Suksma Kang Sipat Rahman | 
jlĕg tumurun Jabarail | 
matur maring Nabi Ngisa | 
ya Nabining Hyang sayĕkti || 

70. Ya ta Ngabdullah gya matur | 
mring Malekat Jabarail | 
minta gĕsanging rabinya | 
supados bisaa angling | 
angandika Nabi Ngisa | 

ĕh kisanak Jabarail || 

71. Pintĕn karine kang umur | 

pun Ngabdullah lanang mangkin | 

Jabarail aturira | 
kawula (m)botĕn udani | 
malih Nabi angandika | 
yĕn makatĕn (n)dika bali || 

72. Matura Hyang Maha Agung | 
gya mentar ki Jabarail | 

wus praptĕng Kalaratulah | 
pangandikane Hyang Widdhi | 
umure wau Ngabdullah | 
nĕnggih kantun sĕkĕt warsi || 

73. Malekat Jabrail wangsul | 
panggih lawan Kangjĕng Nabi | 
ngaturakĕn umurira | 

ki Ngabdullah ingkang kari | 
sampun Nabiyolah amba | 
matur Kalaratulahi |] 

74. Amung kantun sĕkĕt taun | 
umure Ngabdullah mangkin | 
tuwan tari lamun suka | 
angsung umure sapalih | 
dĕntari Ngabdullah lila | 
asung umure sapalih || 

75. Malih Jabarail matur | 
ya Nabiyolah puniki | 
isimulah tuwan waca | 
kalimah pipitu amrih | 
tuwan kawasa amulat | 
ing kodratulah kang gaib || 

76. Mangka Nabi Ngisa gupuh | 
andodonga maca isim | 

-mulah kang pitung kalimah | 
saking mujijating Nabi | 

Ngisa Roholah kalawan | 
bĕrkating ngisimulahi || 

77. Nulya (m)bok Ngabdullah matur | 
atur salam mring (n)Jĕng Nabi | 
sawusira sinauran | 

Nabi lajĕng mituturi | 
eling-eling (m)bok Ngabdullah | 
aja kiyanat ing laki || 

78. Lan aja cidra ing kakung | 
dĕnsĕtya tuhu ing laki | 
dĕngĕdhe tarimanira | 
mring lakinira dĕnwĕdi | 
wong palacidra ing priya | 
papa naraka pinanggih || 

79. (m)Bok Ngabdullah aturipun | 
ya Nabiyulah kang mugi | 
angsala sapangat tuwan | 

(m)botĕn pisan-pisan kami | 
sĕdya acidra ing priya | 
punapa wawalĕsmami || 

80. Sinungan sapalih umur | 
tur agĕng sihe kapati | 
dhumatĕng awak-kawula | 
laki-kawula nuhoni | 
jangjine sabaya-pĕjah | 
paran sagĕda gumingsir || 

81. Nabiyulah ngandika rum | 
ĕh ki Ngabdullah Johari | 
wis ajakĕn rabinira | 
mulih ngomahira nuli | 
lawan ingsun amĕmĕkas | 
mring sira poma dĕneling || 

82. Bilainira ing pungkur | 
dadalan rabimu iki | 
yĕn sira aduwe kajat | 
arĕp katĕmu lan mami | 
aja tinggal marganira | 
kang uwis kalakon dhingin || 

83. Gaib Nabi musna sampun | 

Ngabdullah kari jalwĕstri | 
nulya mangkat maring wisma | 
sajroning nagara Mĕsir | 
lumaku alon nĕng marga | 
bungah manahe tan sipi || 

84. Dupi lakune mĕh tutug | 
lawang watĕsing nagari | 
angucap Ngabdullah lanang | 
rubiyah rĕrĕna dhingin | 
ingsun anjupuk makĕna | 
lawan kukudhung wastradi || 

85. Karana iki malĕbu | 

ing praja kĕh wong udani | 
mring sira nora makĕna | 
pasthi akĕh kang ngĕsĕmi | 
ingsun ingkang kawirangan | 
pae dhingin ingsun yayi || 

86. Kala pisah lan sirĕku | 
polahku kaya wong baring | 
mĕngko mulih kajatmikan | 
rĕrĕna ing kene dhingin | 
ingsun anjupuk makĕna | 

ki Ngabdullah nulya mulih || 

87. Maratuwane katĕmu | 
anulya dipun tututi | 
ĕh rama putra-andika | 

ing mangke pan sampun urip | 
maratuwane angucap | 
sira iki andalĕming || 

88. Ngĕndi ana wong wis lampus | 
tĕlung taun bisa urip | 

ki Ngabdullah asru ngucap | 
ing mangke (n)dika tingali | 
kawula nĕdha makĕna | 
lawan kukudhung dĕnaglis || 

89. Kawula ajake mantuk | 
anulya dipun ulungi | 

Ki Ngabdullah nulya kesah | 
age-age banjur mampir | 
atutuku papanganan | 
dĕdoyanane kang ĕstri || 

90. Sawusira atĕtuku | 

marang (n)gĕnnira kang ĕstri | 
kapanggih Ngabdullah ngucap | 
yayi sun wus tigang warsi | 
tan wruh rasaning panganan | 
lah payo sarĕng ambukti || 

91. Dĕnatag nganggo kukudhung | 
lan makĕnanira nuli | 
lumaku alon-alonan | 
kawĕngĕn anĕng ing margi | 
wimbuh sukaning wardaya | 

sapraptanira ing kori || 

92. Katĕmu minĕb kang pintu | 
alĕrĕn pinggiring kori | 
angucap Ngabdullah lanang | 
sun iki kaliwat arip | 
lawase pisah lan sira | 
durung wruh rasaning guling || 

93. Lah pangkunĕn sirahingsun | 
sadhela ingsun aguling | 
gya pinangku sirahira | 

Ngabdullah marang kang ĕstri | 
lajĕng kapati anendra | 
kadya mas kalĕbĕng warih || 

155. Maskumambang 

1. Malah kongsi karainan maksih guling | 
kasorotan surya | 

cahyanira anĕlahi | 
sĕnĕnning agama mulya || 

2. Kawarnaa sri naranata ing Mĕsir | 
miyos acangkrama | 

praptĕng lawang aningali | 
marang Johari Ngabdullah || 

3. Pan aturu sirahe pinangku ĕstri | 
warnanira endah | 
kagiwang sang natĕng Mĕsir | 
aningali (m)bok Ngabdullah || 

4. Angandika aris sang raja ing Mĕsir | 
ĕh sira wong apa | 

anĕng kene dene sarwi | 
mangku sirahe wong edan || 

5. Dene eman warnanira ayu luwih | 
lulut ing wong edan | 

pantĕs dadya garwamami | 
tur sira mukti wibawa || 

6. (m)Bok Ngabdullah kumĕnyut mulat sang aji 
dening bagusira | 

sarta pangandika manis | 
umatur wadon Ngabdullah || 

7. Tuwan sintĕn angandika raja mĕsir | 
iya ingsun raja | 

ing Mĕsir ingkang ngratoni | 
matur malih (m)bok Ngabdullah || 

8. Yĕn makatĕn tuwan ingkang angratoni | 
mring awak-kawula | 

lah kawula nyuwun adil | 

(m)botĕn suka botĕn lila || 

9. (ng)Gih kawula kianiaya wong baring | 
puniki kang nendra | 

pĕksa marusa ing mami | 
yĕn botĕn tuwan ukuma || 

10. Pasthi ulun nagih ing akerat benjing | 
nĕng ngayunaning Hyang | 
paduka kang uluntagih | 

yĕn tan ngukum wong niaya || 

11. Ratu ingkang kuwajiban angadili | 
mring wong nganiaya | 

dene kawula puniki | 
tanayanipun ki Suplan || 

12. Sampun mashur sajroning nagari Mĕsir | 
ki Suplan santosa | 

duk wingi kawula lagi | 

arsa ngujung mring wong tuwa || 

13. Anĕng marga cinĕkĕl saking ing wingking | 
mring titiyang edan | 

puniki kang lagi guling | 
dipun enggal adilana || 

14. Wus tumĕdhak raja Mĕsir ngandika ris | 
apa karĕpira | 

umatur Ngabdullah ĕstri | 
tuwan tugĕla kang murda || 

15. Nuntĕn amba tuwan bĕkta dhatĕng puri | 
gya anarik pĕdhang | 

karsa amĕdhang kang guling | 
mĕh lali ing kukumulah || 

16. Marmaning Hyng Kanggĕg manahe sang aji | 
ngunandikĕng driya | 

eman jĕnĕngingsun aji | 
dadya aris angandika || 

17. Ĕh wong ayu sira manjinga jro puri | 
anungganga jaran | 

mĕngko sapungkurmu yayi | 
sun patenane si edan || 

18. Eman sira aja kacipratan gĕtih | 
mĕngko yĕn wus pĕjah | 
ingsun mulih marang puri | 
lah mara sira dĕnenggal || 

19. Sirahira kang lanang sinĕlĕh siti | 
wus anitih kuda I 


< Serat Centhini Jilid 02 - Halaman : 354 > 


banjur lumĕbĕng jro puri | 
ana dene ki Ngabdullah || 

20. Gumalundhung nĕng siti maksih aguling | 
raja Mĕsir agya | 

pĕdhangnya cinĕlup gĕtih | 
ing menda binĕktĕng pura || 

21. Sarawuhe ing pura sri narapati | 
animbali marang | 

ni (m)bok Ngabdullah Johari | 
andikanira sang nata || 

22. Yayi uwis ngongpĕdhang wong edan mati | 
anulya cinandhak | 

pĕdhang ana tilas gĕtih | 
dinilat mring (m)bok Ngabdullah || 

23. Tĕka eram raja Mĕsir aningali | 
mring pratingkahira | 

wadon Ngabdullah Johari | 
ngandika sajroning nala || 

24. Iya apa sababe wong edan asih | 
mring wong iki iya | 
pratingkahe sun-yĕktĕni | 
atine kaliwat ala || 

25. Kawarnaa ki Ngabdullah kang aguling | 
kasorotan surya | 

ngalilir banjur alinggih | 
mulat rabine tan ana || 

26. Dipun nyana mulih maring kubur malih | 
sinusul tan ana | 

mring wismane tan kapanggih | 
martuwane tinakonan || 

27. Martuwane anĕbut sarwi nuturi | 
adhuh anakingwang | 

rabimu uga wus mati | 
lawase wus tigang warsa || 

28. Sira tunggu kubure raina wĕngi | 
mĕngko takon mring wang | 
sira iku maksih baring | 
budimu akulĕwĕran || 

29. Pan anjĕlĕh sirahe Ngabdullah sarwi | 
pinopok ing lĕmah | 

tatanggane padha angling | 
ki Ngabdullah nyata edan || 

30. Ngĕndi ana wong wis mati bisa urip | 

sira tutur gĕsang | 
padha dĕnguguyu maring | 
wong kathah sasolahira || 

31. Pan awuwuh Ngabdullah sataun malih 
prihatinirĕng tyas | 
lali nadhah lawan guling | 
saya sru ngasmarĕng driya || 

156. Asmaradana 

1. Kang duwe hikayat angling | 
sawiji dina Ngabdullah | 

Johari linggih ing bango | 
prĕnah sapinggiring ratan | 
anuju kajinĕman | 
nyinggahakĕn wong lumaku | 
kabĕh kang rupa wong lanang || 

2. Milane mangkono dening | 
para garwane sang nata | 
sadayanya arsa miyos | 
papara arsa mring sĕndhang | 
mila sakĕh wong lanang | 
kang samya anĕng lulurung | 
tuwin kang anĕng ing pasar || 

3. Sadaya padha sumingkir | 
amung kari ki Ngabdullah | 
alinggih ngisoring bango | 
anĕng sapinggiring marga | 
mangkana ciptanira | 
bayĕngsun ing mĕngko wĕruh | 
para garwane sang nata || 

4. Ayu ĕndi warnanĕki | 
lawan rabiku (m)bok jĕnat | 
sunlinggih ing kene bae | 
prandene sun wus ingaran | 
wong edan mring wong kathah | 
mangsa kĕnaa sisiku | 
kajinĕman nulya prapta || 

5. Angucap akon sumingkir | 
ĕh wong edan alungaa | 
aja alinggih ing kene | 

ki Ngabdullah tan alunga | 
banjur wong kajinĕman | 
kasusu ing praptanipun | 
ingkang para dhayang-dhayang || 

6. Samya anitih turanggi | 
tĕgĕse pra dhayang-dhayang | 
para rara para wadon | 
dhayang sawiji angucap | 
lah wong edan lungaa | 

padha rewange sumaur | 
karĕpe iku wong edan || 

7. Margane kapatĕn rabi | 
aja sira urah-urah | 
pan iku alungguh bae | 
ajĕjĕl ingkang lumampah | 
pra rabining satriya | 
nulya rawuh para arum | 
para garwaning sang nata || 

8. Saking kathahe pawĕstri | 
ana kang arsa sikara | 

mring ki Ngabdullah nyawowo | 
ki Ngabdullah lincak-lincak | 
solahe alĕlewa | 
dadya samya dĕn-guguyu | 

Ngabdullah awas tumingal || 

9. Marang para putri-putri | 
kang sami anĕng wahana | 
mangkana Ngabdullah kagĕt | 

(n)jĕngĕr mulat rabinira | 
awor lan para garwa | 
anitih kuda binuru | 
cinandhak kĕndhalĕnira || 

10. Sarwi ngucap bĕnĕr dhingin | 
andikane Nabi Ngisa | 
tanarsa anguripake | 
marang sira pira-pira | 
aturku kang amĕksa | 
anjaluk marang uripmu | 

lan sira dhewe winĕkas || 

11. Wawarah dĕnwasiyati | 
aja sira palacidra | 
maringsun aja anggawe | 
susah marang atiningsun | 
karana uripira | 

iku pinaringan umur | 
saparone umuringwong || 

12. Tĕlung taun sun prihatin | 
apisah kalawan sira | 

lan wuwuh sataun manĕh | 
ingsun edan saking sira | 
sing palacidranira | 

(m)bok Ngabdullah dahat rĕngu | 
kasĕrĕngan ujarira || 

13. Ya pagene maksih urip | 
sira nora pinatĕnan | 
mĕngko gulumu pĕdhote | 

gya cinandhak tanganira | 
mudhun saking titiyan | 

Ngabdullah acĕluk-cĕluk | 
kabĕh kawulaning Suksma || 

14. Padha tingalana ugi | 

yĕn wong iki rabiningwang | 
uwis sataun lawase | 
minggat sing tanganingwang | 
kaliwat palacidra | 

Ngabdullah nulya kinĕpung | 
dening wong dalĕm sadaya || 

15. Samya angrĕbut nulungi | 
mring rabine ki Ngabdullah | 
ana kang mĕngkang tangane | 
ana anapuk andugang | 

ana ingkang amala | 
nanging ta nora karĕbut | 
akancing panyĕkĕlira || 

16. Dĕn palaur jĕlih-jĕlih | 
saking larane Ngabdullah | 
pinala wong wadon akĕh | 
panyĕkĕle nora uwal | 
dadya samya tinilar | 
kasusu rawuh sang prabu | 
kagyat Ngabdullah tumingal || 

17. Johari nyĕkĕl kang ĕstri | 
rinubung dening wong kathah | 
kandhĕg sang nata lampahe | 
kang magĕrsari akapang | 
nyĕdhak marang Ngabdullah | 
nulya ki pangulu rawuh | 
munggĕng wurine sang nata || 

18. Ngabdullah awas ningali | 
mring pangulu anĕng wuntat | 
anulya dĕnarĕpake | 

sarya sru matur mangkana | 
ĕh damaring nagara | 
kawula anĕdha kukum | 
ing tuwan witte mangkana || 

19. Rabingong minggat mring puri | 
dĕnumpĕtakĕn sang nata | 
inggih sataun lamine | 

ki pangulu atur sĕmbah | 
ya gusti Sahing Ngalam | 
punika tiyang majĕnun | 
andakwa dhatĕng panduka || 

20. (ng)Gih sĕlir-dalĕm kakasih | 

ingkang cinĕpĕng punika | 
apan inganggĕp rabine | 
kadya punapa parentah | 
tuwan dhatĕng kawula | 
sang nata sangĕt kumupyur | 
marinding mulat Ngabdullah || 

21. Kĕkĕs sariranirĕki | 
rumangsa olĕh dĕduka | 
mangkana lon andikane | 
lah takonana apa | 
duwe saksi bayinat | 
sigra kiyai pangulu | 
tatanya maring Ngabdullah || 

22. Apa sira duwe saksi | 

ĕh majnun ngaku rabinta | 
Ngabdullah asru saure | 
tuwan mundhut saksi-para | 
ki pangulu saurnya | 
saksi loro bae cukup | 

Ngabdullah Johari mojar || 

23. Saksi kawula Hyang Widdhi | 
kapindo (n)Jĕng Nabi Ngisa | 
kang minangka saksiningong | 
ki pangulu angandika | 

lah mara tĕkakĕna | 

Nabiyulah Ngisa iku | 
yĕn gĕlĕm munggah bayinat || 

24. Iya sun wĕhakĕn nuli | 
wong wadon iku mring sira | 
Ngabdullah lunga mring (ng)gonne 
kalanira prajanjian | 

kalawan Nabi Ngisa | 
sapraptanira agupuh | 
tumĕnga maring ngawiyat || 

25. Mattur ring Hyang Mahasuci | 
mugi amba panggihĕna | 

lan Nabi Ngisa samangke | 
mustajab pandonganira | 
saking eklasing manah | 
jlĕg Nabi Ngisa tumurun | 
anĕng ngarsane Ngabdullah || 

26. Sumungkĕm ing suku aglis | 
Ngabdullah saha turira | 

Ya Nabining Hyang kang awĕh | 
sapangat ing wong kasiyan | 
amba dipun niaya | 
inggih dhumatĕng sang ratu | 
ing Mĕsir rabikawula || 

27. Dĕn-umpĕtakĕn wus lami | 
mangke kapanggih kawula | 
kula tĕdha botĕn awĕh | 
anĕdha saksi bayinat | 
nyatane rabiamba | 

yĕn ta prapta saksinipun | 
sinungkĕn ĕstri kawula || 

28. Andikanira (n)Jĕng Nabi | 
yĕn mangkono payo enggal | 
suntĕmonane sang katong | 
gya mangkat sira Ngabdullah | 
(n)dhingini lampahira | 
sarwi lumayu-lumayu | 

wus prapta sru dĕnnya ngucap || 

29. Ĕh kali-damaring nagri | 
ika Nabi Ngisa prapta | 

ya ta kagyat sang akatong | 
myarsa Nabi Ngisa prapta | 
miwah pangulu samya | 
agupuh dĕnnira mĕthuk | 
sang nata sawadyanira || 

30. Mangkana cundhuk sang aji | 
mangrĕpa mring Nabi Ngisa | 
Alkamdulillah ature | 
tuwan anĕdhaki amba | 

pan pira-pira nikmat | 
tuwan kang sampun dhumawuh 
ing kula margi Ngabdullah || 

31. Mugi winĕngangna kang dasih | 
ngujung dalamakan tuwan | 

Ki Ngabdullah sru wuwuse | 
lah pundi rabikawula | 
mugi tuwan tĕdhakna | 
samangke mangke sang prabu | 
kĕndĕl tan bisa ngandika || 

32. Gumĕtĕr sariranĕki | 
karingĕte areweyan | 
saking jrih tumĕkĕng batos | 
nyana katĕkan dĕduka | 

-ning Hyang wus ngrasa salah | 
pangulu tarampil matur | 
ya tuwanku Kabibullah || 

33. Rabine Ngabdullah yakin | 
sampun pĕjah tigang warsa | 
kadya punapa kukume | 
kawula anyuwun wulang | 
ngandika Nabi Ngisa | 
mangkana purwane iku | 

rabine Ngabdullah pĕjah || 

34. Wus tĕlung taun ananging | 
Ngabdullah bangĕt (n)dĕdonga | 
(n)jaluk uripe rabine | 
mangka ngĕndikaning Suksma | 
mring sun kinĕn dadiya | 

iya lantaraning atur | 
anĕmoni si Ngabdullah || 

35. (n)Jaluk uripe kang ĕstri | 
sunsuwun Kalaratulah | 
kalilan dening Hyang Manon | 
nuli ingsun andĕdonga | 

urip wadon Ngabdullah | 
ananging umure puput | 
nora bisa barang-barang || 

36. Mangka nuli dĕnwĕnĕhi | 
umur marang ingkang lanang | 
iya saparo umure | 

mulane bisa lumampah | 
mulih barĕng kang lanang | 
wadon Ngabdullah sumaur | 
asugal wicaranira || 

37. Iku Nabi Ngisa gidib | 
sinĕrĕg maring Ngabdullah | 
Nabi Ngisa ngandikane | 
apa sira nora arsa | 

duwe laki Ngabdullah | 
wadon Ngabdullah umatur | 
abiyas sarta supata || 

38. Dĕmi Allah awakmami | 
dede bojone Ngabdullah | 
mangka Nabi ngandikane | 
yĕn mangkono ulihĕna | 
umure si Ngabdullah | 
ingkang sira silih iku | 
ature inggih sumangga || 

39. Nulya angandika Nabi | 

ah wis mati (m)bok Ngabdullah 
gulethak tiba patine | 
tinutup ing lawang tobat | 
ingkang tigang prakara | 
dhingin cilakane iku | 
(ng)gorohakĕn Nabiyolah || 

40. Kapindho tinutup dening | 
cilaka dĕnnya upata | 
wus tita dĕmi Allahe | 
ping tri tinutup cilaka | 

iku pan nora kĕna | 
sinalatkĕn patinipun | 
mangkana Ngabdullah mulat || 

41. Yĕn rabine angĕmasi | 

Ngabdullah sigra anyandhak | 
rasukanira sang katong | 
asru mojar ĕh sang nata | 
kang ngumpĕtkĕn marang | 
rabikawula sataun | 

gya Nabi Ngisa ngandika || 

42. Ĕh raja apa sayĕkti | 
iku ujare Ngabdullah | 
raja Mĕsir tur sĕmbahe | 
inggih sayĕktos kawula | 
saking (m)botĕn wuninga | 
yĕn tiyang ĕstri puniku | 
rabinipun ki Ngabdullah || 

43. Kawula dipun dorani | 
kĕni rĕncananing setan | 
sakĕdhap kawula supe | 

ing mangke sumanggĕng karsa | 
apan anak kawula | 
pawĕstri parawan ayu | 
kaparingĕna Ngabdullah || 

44. Inggih dadosa lintuning | 
dosamba dhatĕng Ngabdullah | 
kula tĕdha apurane | 

Ngabdullah Johari trima | 
lajĕng minggah aningkah | 

Nabi Ngisa ngandika rum | 
hĕh rara wus bĕgjanira || 

45. Yĕn aja katrima ugi | 
kaya sirna kratonira | 
poma aja manĕh-manĕh | 
wĕh susah atining bala | 
krana wong dadi raja | 
witing kabĕcikan tuhu | 
singgahna manah kĕthaha 1 1 

46. Yĕn ratu kĕthaha budi | 
tan angambah adil susah | 
ngalamat purĕt tĕdhakke | 
nora kongsi turun tiga | 
kinĕbat wahyuning Hyang | 
nora kĕlar dadi ratu | 
turunne kasurang-surang || 

47. Nasĕkah pitutur iki | 
kabĕh kawulaning Allah | 
kang wus padha ngakil balĕg | 

padha ngalapa ibarat | 
padha angrungokĕna | 
critane hikayat iku | 
lan aja ana pracaya || 

48. Iya marang ing pawĕstri | 
lan aja sira ambuka | 
wawadi ana wong wadon | 
lan aja nurut ujarnya | 
wong wadon iku iya | 
bolong atine mring napsu | 
sasanga sakĕh wanodya || 

49. Wus kocap pangandikaning | 

Suksma kang muni ing Kur'an | 
nyaritakakĕn kandhane | 

Nabi Yusup lan kang garwa | 

Iya Siti Jaleka | 
ngandikanira sang prabu | 

Mĕsir mring Siti Jaleka || 

50. Utawi pangrĕncananing | 
setan iku amung iya | 

Hyang Suksma sinĕbut ĕnthĕng | 
dene pangrĕncananing dyah | 
iku kang luwih awrat | 
saking setan godhanipun | 
wus lanas ing dalĕm Kur'an || 

51. Satuhu rĕncananing | 
setan iku awis dadya | 
hĕh eling-eling sakĕhe | 

wong kang padha wus budiman | 
padha amicaraa | 
mungguh ayat loro iku | 
pangupayane wadon || 

52. Iku kang luwih pribadi | 
angluwihi saking iya | 
ing setan pangrĕncanane | 
kayata kang pangandika | 

(n)Jĕng Nabi Nayakĕngrat | 
mungguh caritaku mau | 
supaya padha elinga || 

53. Ywa pĕgat mamintĕng Widdhi | 
dĕndohna sakĕh duraka | 

aja ĕsak myang sĕrike | 
sanadyan uwus kaĕcap | 
pasthine isih kĕna | 
sinuwun dĕnemut-emut | 
mirib crita dyah utama || 

54. Sagunging kang amiyarsi | 

samya nuwun aturira | 
mugya angsal barĕkahe | 
caritanya dyah utama | 
ywa pisan-pisan kadya | 

Nyi Ngabdullah wong dikĕpruk | 
dadya isining naraka || 

55. Nahĕn ta wus lingsir ratri | 
pra tamu samya popoyan | 
pamit nyai wisma Nikĕn | 
Pujastuti lon lingira | 
bilih panudyĕng karsa | 
inggih benjing-enjing dalu | 
tuwi ngiras miyat wayang || 

56. Ki Panjangmas ingkang ngringgit 
enjing lajĕng murwakala | 

pun ngantĕn ĕstri kawite | 
nugĕlkĕn gandhik lawĕdan | 
mangsuli samya sagah | 
tan pae pra tamu kakung | 
samya binĕjan sadaya || 

57. Para tamu jalu ĕstri | 

wus umantuk sowang-sowang | 
sarimbitan miwah ijĕn | 
nĕng marga ajak-ajakan | 
yĕn wangsul sasarĕngan | 
dalune datan winuwus | 
enjing amangun sarkara || 


37 VII. Murwakala 

Sasampunipun paripurna anggĕnipun Ki Pujangkara kagungan damĕl mantu, 
enjingipun dhawuh damĕl sajĕn-sajĕn badhe ngawontĕnakĕn ruwatan, 
ringgitan lampahan Murwakala. 

Ringgitan kawiwitan kanthi lampahan Partadewa. Ing lampahan wau 
pandhita-rasĕksa Bagawan Krĕsnakesawa ngraga-sukma kadhĕrĕkakĕn 
rayinipun Endhang Mardadari, nganglang dhatĕng kaswargan tenjomaya, 
sumĕrĕp Arjuna jumĕnĕng Prabu Karithi kaadhĕp para widadari garwanipun. 
Endhang Mardadari rĕraosan bilih samirĕngipun Arjuna wau gadhah kadang 
pandhawa lan garwa Dĕwi Wara Sumbadra. Prajanjinipun Arjuna 
sabayapĕjah sakadang pandhawa, tĕka botĕn dipun tuhoni. Mirĕng rĕraosan 
wau Arjuna duka yayahsinipi. 

Sukma kabujung, wasana ical ing pratapan Wringinpitu. Bagawan 
Krĕsnakesawa katĕmpuhakĕn lan adhinipun katĕdha, nanging botĕn angsal. 
Dados pancakara, sang bagawan dipun lĕpasi sanjata badhar dados Bathara 
Krĕsna. Endhang Mardadari dados Sumbadra. Nagari Ngamarta ingkang 
komplang, dipun lĕnggahi Bambang Partadewa, kadhatĕngan Pandhita Durna 
ingkang badhe nĕlukakĕn Partadewa sarana cangkriman, nanging malah 
kawon, lan kawirangan. ... 
kaca 275-293. 


157. Dhandhanggula 

1. Byar raina warga jalu ĕstri 


Jilid 2 - Kaca : 275 


< Serat Centhini Jilid 02 - Halaman : 364 > 



kang pinatah samya nambutkarya | 
wus tapuk anambutgawe | 
rĕrĕsik ngatur-atur | 

Pujastuti marintah maring | 

pangagĕgning madharan | 

ing samĕktanipun | 

sajĕn miwah sarat-sarat | 

ing pangruwat kanggenipun benjing-enjing | 

panyuwune ki dhalang || 

2. Ingkang badhe tumrap anĕng kĕlir | 
tutuwuhan sajodho kang pĕpak | 
gĕdhang tĕbu cĕngkir lĕgĕn | 

pari rong gĕdhĕng wulu | 

cikal kalih wah ayam kalih | 

jalĕr ĕstri cinancang | 

kiwa tĕngĕnipun | 

sajĕn tumpĕng warna sanga | 

tumpĕng tutul tumpĕng lugas tumpĕng kĕndhit 

tumpĕng pucuk lombok bang || 

3. Tumpĕng magana janganan isi | 
tumpĕng magana isi wak ayam | 
tumpĕng rajĕg dom-wajane | 
tumpĕng tigan ing pucuk | 
tumpĕng sĕmbur jangkĕp nawĕki | 
karoso kalih ingkang | 

miji isinipun | 

sĕkul ulam pan ginantang | 

anĕng kiwa pungkasaning ingkang kĕlir | 

sijine isinira || 

4. Pala pĕndhĕm kasimpar mawarni | 
uwos pĕthak wowohan kang pĕpak | 
tinimbangkĕn pagantange | 

nĕng kĕlir tĕngĕn pucuk | 

sajĕn klapa pandhan sawiji | 

bantal anyar satunggal | 

sinjang warni pitu | 

sadodot polĕng bintulya | 

dringin songĕr tuluhwatu gadhung-mlathi | 

liwatan bangun-tulak || 

5. Pandhan-binĕthot jangkĕpirĕki | 
sadhiyaa sinjang kĕmbĕn pĕthak | 
kang badhe dĕnangge sibĕng | 
wusing kangge puniku | 

kyai dhalang ingkang (n)darbĕni | 

yĕn jalĕr kang rinuwat | 

ikĕt sinjangipun | 

kalih iji pangot waja | 

miwah kropak ingkang wiyar sarta aking | 

satĕkĕm kathahira || 

6. Sĕkul wuduk lĕmbaran warna tri I 

ayam cĕmĕng ayam pĕthak ingkang 

sami mulus sadayane | 

antigan ayamipun | 

jadah warni sapta bang putih | 

biniru sarta jĕnar | 

kĕndhit tutul sampun | 

kĕtan kuning cĕmĕng pĕthak | 

biru ijĕm wajik jĕnang-dodol manis 

jĕnangan warni sanga || 

7. Winadhahan ron pisang tinakir | 

myang klothokan gĕdĕbog pinindha 

takir sinami isine | 

jĕnang blowok bang biru | 

ijĕm pĕthak cĕmĕng myang kuning | 

jĕnang lĕmu sanganya | 

kang jĕnang bĕkatul | 

sarabi awarni sanga | 

irĕng biru wungu ijo tutul kuning | 

bang pĕthak isĕn gula || 

8. Ingkang abang lawan bikang putih | 
awug-awug ampyang sapĕpaknya | 
pondhoh pipitu warnane | 

bang putih irĕng biru | 

ijĕm wungu saptanya kuning | 

lĕgondhoh lĕpĕt kupat | 

wĕwungkusanipun | 

mĕndut limus nagasĕkar | 

clorot pudhak ĕntul-ĕntul srabi utri | 

myang pipis warna-warna || 

9. Pulagimbal miwah pulakringsing | 
tinunggilkĕn mung dadya sawadhah | 
rĕrĕmikan sapĕpake | 

wowohan sahnanipun | 

tukon-pasar ingkang miranti | 

yatrane kalih uwang | 

rujak warninipun | 

rujak bakal sarwa wĕtah | 

rujak dhĕplok rujak crobo rujak dulit | 

rujak lĕgi sawadhah || 

10. Gĕcok-bakal lombok uyah trasi | 
brambang bawang ulam mesa mĕntah | 
gĕcok-gĕsang kalih lele | 
gĕcok-dadi trinipun | 

tigan ayam mĕntah sarakit | 
sakĕmbar glaran pacar | 
saunting kang kayu | 
bumbu-bumbu ingkang pĕpak | 
wolak-walik pĕcĕl pitik jangan mĕnir | 
sĕga golong kĕcambah || 


< Serat Centhini Jilid 02 - Halaman : 366 > 


11. Ĕmpon-ĕmpon sapĕpakirĕki | 

pala gumantung pĕndhĕm kasimpar | 

mĕntah matĕng sajangkĕpe | 

dados sawadhah kumpul | 

bĕndho lading jujungkat suri | 

kaca payung tumumpang | 

jajan-pasaripun | 

tindhih salawe dhuwitan | 

alang-alang godhong dhadhap srĕp saunting | 

myang godhong apa-apa || 

12. Ungkĕr siji lĕnga sundhul-langit | 

lawe saukĕl ingkang pĕthak | 
sĕkul asahan nginggile | 
pinupuk punar sĕkul | 

kupat luwar sakawan iji | 
bĕras pĕthak sadangan | 
klapa gundhil jalu | 
dĕnbĕt-ubĕt lawe wĕnang | 
tĕlung ubĕt walikukun papat iji | 
panjang sami sahasta || 

13. Lisah kalĕntik kĕbak sacangkir | 
ĕjar blencong tiga tĕng kang arta | 
sagoci bĕg isi tĕtĕs | 

sagoci badhĕgipun | 

we tĕmpuran dipun-wowori | 

we sumur warni sapta | 

sĕkar sĕtaman rum | 

tĕlu tĕng kobokan arta | 

abahaning pawon kang pĕpak miranti | 

pĕngaron ingkang anyar || 

14. Kĕndhi anyar kinĕbakan warih | 
lisah kacang sagĕndul kang kĕbak | 
dilah murup nĕng clupake | 
dalingo bawangipun | 

tindhih arta salawe dhuwit | 

pisang ayu tangkĕban | 

miwah suruh ayu | 

saadune ingkang pĕpak | 

gĕndhis klapa satangkĕp tindhihirĕki | 

suwidak wang tĕmbaga || 

15. Sampun cĕkap tan na malih-malih | 
sacĕkape wa kula sumangga | 
kang tampi dhawah ature | 
sandika nulya gupuh | 
paparentah rĕh-rĕhanĕki | 

wus samapta sadaya | 

sarat-sajĕn suguh | 

kĕlir gamĕlan tinata | 

sarat-sarat kang tumrap pungkasan kĕlir | 

sadaya wus pinasang || 

16. Mas Cĕbolang myang sakawan santri | 
tumut ngrarakit atata-tata | 

wus samapta sadayane | 

Sang Hyang Arka sumurup | 

palataran pating karĕlip | 

kang samya wawadeyan | 

kinang kupu-tarung | 

sata eca sĕdhĕng wadhag | 

myang oprokan rokok-klobot Jawa wangi 

wiron dhinĕdhĕs ngambar || 

17. Upĕt sĕpĕt mancung warni-warni | 
bakmi ayam saoto kambangan | 
cokotĕn rondhe cĕmoe | 
wedang tĕh lawan bubuk | 
dhawĕt srĕbat cao bir manis | 
bĕras-kĕncur sĕmĕlak | 

lĕgĕn arĕn arum | 
panganan gorĕng mawarna | 
babasahan wuwungkusan amĕpĕki | 
pala pĕndhĕm kasimpar || 

18. Gĕgodhongan ginorĕng cinriping | 
jĕnang dodol pondhoh wajik jadah | 
jadah gĕdhang kĕtan ore | 

gĕthuk juwadah pohung | 

cĕthot juruh ledre surabi | 

jĕnang cocoh bang-pĕthak | 

puli awug-awug | 

thiwul udhak cabuk-rambak | 

grontol inthil gandhos rangin wolak-walik 

ampyang karag bakaran || 

19. Rujak dhĕplok gobĕt pĕcĕl lotis | 

sĕga lodhohpindhang gudhang tumpang | 

sĕga prĕcita myang krĕngsĕng | 

sate maesa wĕdhus | 

sate ayam gudhĕg kĕbiri | 

kupat lonthong lĕgandha | 

kupat munjit bungur | 

sĕga-liwĕt ulam ayam | 

kupat dhocang gorengan ulam mawarni | 

antigan pindhang kamal || 

20. Jĕruk jambu pakĕl pĕlĕm kwĕni | 
blimbing dhuku kulampĕs kokosan | 
dhuwĕt kĕlayu lan katĕs | 

nangka manggis kapundhung | 

cĕngkir dĕgan pinaras klimis | 

myang sĕpĕte pinindha | 

buron dharat laut | 

kinarya ĕmbut-ĕmbutan | 

rarywa jajan swarane pindha garimis | 

ramya pating kĕcapah 

21. Wusing jajan minggah mring pandhapi | 

(ng)gĕlar klasa arĕbat panggenan | 
kumarusuk ting carĕngĕk | 

swara tarung lan talu | 

suwuk gangsa kadya kinardi | 

sirĕp tan ana ngucap | 

kang nonton myang tamu | 

ing tyas samya ngarsa-arsa | 

wĕdaling kang wayang binabar ing kĕlir | 

nilingkĕn caritanya || 

22. Para tamu jalu miwah ĕstri | 
awit rawuh ijĕn sarimbitan | 
pinarnahakĕn linggihe | 
sĕgahira lumintu | 

wus tinata praptaning enjing | 
sampĕt nora kuciwa | 
dhauping kang waktu | 
ki wisma mrĕpĕki dhalang | 

Kyai Jurupujangkara wacana ris | 
kiraka Panjangĕmas || 

23. Prayogine lampahan punapi | 
rĕhing benjing-enjing lajĕng ngruwat | 

Panjangĕmas lon ature | 

ki bĕkĕl yĕn panuju | 

Partadewa lampahanĕki | 

sawatawis kĕmbanya | 

kathah raosipun | 

ki Juru panudyĕng karsa | 

yĕn wis wanci prayogi lajĕng ngawiwit | 

ki dhalang tur sandika || 

24. Anyĕmpala kothak munya gĕndhing | 
karawitan ambĕdhol gunungan | 
ngungalakĕn balenconge | 

jĕjĕrira sang prabu | 
ing Ngastina kang anĕng ngarsi | 
rĕsi Pandhita Druna | 
lawan sang nindyanung | 
kyatingrat Kyapatih Suman | 
apĕparab Rahadyan Patih Sangkuni | 
warangka ing Ngastina || 

2 5 . Awit j ĕj ĕr sapiturutnĕki | 

saya tambah sĕsĕke kang mulat | 
samya niyat ngĕbyarake | 
owĕl kalamun mantuk | 
katambahan sĕdya nyumrĕpi | 
lampahing Murwakala | 
kang wayang pinuju | 
mĕdal pandhita danawa | 

Sang Bagawan Kesawa kang anĕng ngarsi | 
kadang manodya endah || 

26. Apĕparab Endhang Mardadari | 

kyai dhalang ngucapkĕn mangrĕngga | 
sang Kesawa dhadhepoke | 
nĕnggih Ringin-kapitu | 
langkung dĕnnya amatiragi | 
gĕntur kasutapanya | 
kinasih dewagung | 
pratapan ing Ngringin-sapta | 
wingit singit arang janma kang udani | 
yĕn tan kanthi nugraha || 

158. Kinanthi 

1. Dangu dĕnnya imbal wuwus | 
lan kadang Dyah Mardadari | 
apa ananing patapan | 
tanĕm-tuwuh warni-warni | 
nulya mring sanggar pamujan | 
sang wiku mangsah sĕmadi || 

2. Kadang ĕstri datan kantun | 
tumutur maladi ĕning | 
ngĕningkĕn kang pancadriya | 
tan ana swara kapyarsi | 
kang kacipta kang katingal | 
pucuking grana kapusthi || 

3. Mung pribadi kang sinĕbut | 
datan pantara sang rĕsi | 
amati sajroning gĕsang | 
tan kĕri Kĕn Mardadari | 
wus sami angraga suksma | 
ngancik jamaning kapatin || 

4. Yitma sang Kesawa wiku | 

Nayarana kang kinardi | 
yitma Mardadari Endhang | 

Rara Irĕng kang kinardi | 
samya (n)dĕdĕl mring ngakasa | 
sarwi awawanan angling || 

5. Yitma Mardadari muwus | 
kakang ing samĕngko iki | 
ing karĕp wus tinurutan | 
kakang pan angĕl sayĕkti | 
pratingkahe mring kamuksan | 

Kesawa aris nauri || 

6. Dadine bĕnĕr ujarku | 

rara wong kang amrih yĕkti | 
ora kĕna ginagampang | 
yĕn ora tega ing ati | 

pindhone amatiraga | 
janaloka tan tinolih || 

7. Sarta patitising sĕbut | 
kudu ing tekat tohpati | 
sakĕhing karĕp cinĕgah | 
beda lan kang wus linuwih | 
wus mĕngĕng ing ngarcapada | 
sakarĕp-karĕpe dadi || 

8. Beda sira lawan ingsun | 
maksih kulinĕng nagari | 
marmane angĕl kalintang | 
sawĕnĕh ana ngarani | 
gampang pratingkah kamuksan | 
ing ngarĕp ginawe gampil || 

9. Sanyata gampang kalamun | 

tilar dhahar lawan guling | 
nora minum nora sahwat | 
tanpa karĕp tanpa runtik | 
nora saĕn lan wirangan | 

yĕn mangkono pasthi gampil || 

10. Sarta patitising kawruh | 
yĕn mangkonoa sayĕkti | 
uga angĕl kaya sira | 

dene kang mastani gampil | 
rara yĕn panarkaningwang | 
tĕka nyolong mamaktuli || 

11. Sajatine kurang kawruh | 
kasusu kudu ngĕngkoki | 
mung mikir wajib lan wĕnang | 
mokale tan dĕnpraduli | 
ngaku Hyang Jagatwisesa | 
kapan (ng)gonne ngukir langit || 

12. Yĕn bukti jegang ngĕndhuruk | 
yĕn turu prasasat mati | 
pamaine warna-warna | 
dahwĕn panastĕn sru drĕngki | 
nĕpsune angambra-ambra | 
dĕnĕcĕr dĕnnya ngĕngkoki || 

13. Dene ta sayĕktinipun | 
sirĕku amung sisilih | 
karna netra grana sabda | 
paliwara kang sayĕkti | 
ĕninging tyas iku dadya | 
pikukuh dayaning budi || 

14. Kamomoran sira iku | 
gĕni banyu angin bumi | 

gĕtih atanapi kama | 
marma sira luwih langip | 
yĕn sira bisa amisah | 
sĕsukĕr sajroning ragi || 

15. Dĕnwaskitha ing pangrĕngkuh | 
nora kĕna yĕn binudi | 
kalawan nalar (n)daleya | 
matur ris Kĕn Mardadari | 
kakang duk mau sun miyat | 
abang irĕng kuning putih || 

16. Kesawa aris sumaur | 
hĕh ta rara wruhanĕki | 
duk sira angragasuksma | 
kuning arĕrupan adi | 

iku cahyaning kang Suksma | 
wus pĕcat mila kaĕksi || 

17. Suksma Langgĕng wastanipun | 
Suksma Purba kaping kalih | 
Suksma Wasesa ping tiga | 

Suksma Luhur kang mungkasi | 
mĕngku nĕpsu patang pangkat | 
iku ingkang marentahi || 

18. Suksma Langgĕng wastanipun | 
kang irĕng mau kaĕksi | 

Suksma Purba rupa abang | 

Suksma Wasesa kang kuning | 
dene Suksma Luhur ika | 

iya ingkang rupa putih || 

19. Suksma Langgĕng kang dĕn-ugung 
asrĕngĕn sabarang runtik | 

nĕpsu (n)dadra ngambra-ambra | 
(n)daluya gung muring-muring | 
dene ingkang Suksma Purba | 
ngugung sakĕhing pĕpengin || 

20. Karĕm mĕmelikan iku | 
panastĕn murka darĕngki | 
dahwĕn opĕnan sĕmbrana | 
lonyo mamak ĕdir dhiri | 
dene kang Suksma Wisesa | 
iku ingkang (m)bĕbayani || 

21. Karyane iku nunungkul | 
marang ati ingkang suci | 
yĕn niyat amrih utama | 
dĕn-gondhĕli dĕnbuntoni | 
binawur mring kuwurira | 
yĕn ingkang kalih prakawis || 

22. Jinurung kalantur-lantur | 
amrih rusaking kang dhiri | 
dene Suksma Luhur iku | 
mung sukci tan ika-iki | 
amrih arja sartatama | 
anggung ngajak kurang bukti || 

23. Sajati-jatine iku | 
gagĕnti Hyang Utipati | 
misesa Suksma titiga | 
Mardadari turira ris | 

apa kang katon gumĕbyar | 
nyurĕmkĕn pradanggapati || 

24. Kakang sun kaya sumaput | 
cumlorot ngebat-ebati | 
ika maksih katingalan | 
dene kang patang prakawis | 
kakang wis datan katingal | 
sang Kesawa lon nauri || 

25. Ingkang mancorong kadulu | 
cumlorot mancur (m)blĕrĕngi | 
nyurĕmkĕn soroting surya | 
padhange ngĕbĕki bumi | 
rara iku Tenjomaya | 
sawarga ingkang linuwih || 

26. Manungsane Bathara-gung | 
kang wus tinarima yĕkti | 
ginanjar ing Tenjomaya | 
sakarĕp-karĕpe dadi | 
Mardadari ris turira | 

payo kakang dĕnparani || 

27. Kakang manira yun wĕruh | 
iya yayi luwih bĕcik | 
linajĕngkĕn dĕnnya minggah | 
sinigĕg wĕdaling ardi | 

ki dhalang nyĕmpala kothak | 
mungĕl gĕndhing Gambirsawit 

28. Ngadĕg risang Pandhusunu | 
ingadhĕp pra widadari | 

Dyah Supraba Wilotama | 
Dyah Gagarmayang Warsiki | 
Dyah Prabasini Surendra | 
kapitu Dyah Warsasini || 

29. Kang gangsa nulya jinantur | 
ki dhalang carita aglis | 
swara gandhang titis cĕtha | 
nĕnggih gantya kang winarni | 
sawarga ing Tenjomaya | 

kadhaton ing Suranadi 


30. Yĕkti tan kĕna cinatur | 
endahe ing sawargadi | 
sadaya sarwa kancana | 
wisma mas pagĕre rukmi | 
wĕdhinya sotya lan mirah | 
plataran pating parĕlik || 

31. Gapuranira mas ta tur | 
rinĕngga sosotya adi | 
ingukir sinung gupala | 
nadyan pagĕre capuri | 
ĕmas byur kandĕl sahasta | 
ubĕngira winitawis || 

32. Tĕmugĕlang pitung dalu | 
satuhu ngebat-ebati | 
gapuranya sungsun sapta | 
jawata ingkang (n)jagani | 
nanging tan rupa manungsa | 
rupa naga wĕnĕh pĕksi || 

33. Gapura raja amunggul | 
mĕh sundhul ing ngawiyati | 
kaukir inguparĕngga | 
sinotya-sotya rinukmi | 
pucak gapura sinungan | 
sotya gĕng sawaluh kĕnthi || 

34. Mila tan siyang tan dalu | 
saking ujwala nĕlahi | 
dhasarnya sawargaloka | 
langgĕng nora kĕna gingsir | 
ingkang rumĕksa jawata | 
kakalih warni rasĕksi || 

35. Dahat ngajrihi gung luhur | 
siyungnya anggaru langit | 
netra kadya surya kĕmbar | 
suwara sru (ng)gĕgĕtĕri | 
lir barunging gĕlap sasra | 
wastanya ingkang satunggil || 

36. Bathara Cingkara iku | 
lan Balaupata sami | 
ngrĕksa kori (n)jawi pisan | 
asikĕp gagaman sami | 
pĕdhang tamĕng tamsir gada | 
nulak ingkang sĕdya manjing || 

37. Sanadyan pra jawatĕku | 
sayĕkti tan kĕna manjing | 
sinĕngkĕr Hyang Girinata | 

mung isi para apsari | 
kang cinadhang Tenjomaya | 
manungsa ingkang kinasih || 

38. Siniyan batharanipun | 
kang apunjul ing sabumi | 
kang kalis ing pancadriya | 
wontĕn titahing Hyang Luwih | 
satriya Andananjaya | 
tinarimĕng Batharadi || 

39. Kalis ing pancana tuhu | 
mila siniyan dewadi | 
ingambil atmaja priya | 
dĕnadu lan sang yaksaji | 

Prabu Newatakawaca | 
arsa ngrusak Suranadi || 

40. Sang Parta prangira unggul | 
nadyan (n)tuk sihing dewadi | 
ginanjar ing Tenjomaya | 
rinatu nĕng sawargadi | 
sinrahkĕn saisinira | 
sagung kang para apsari || 

41. Sang Parta sakayun-kayun | 
nora nganggo dĕnwangĕni | 
kundura mring marcapada | 
jĕnak anĕng sawargadi | 

wus winĕnang de Hyang Siwah | 
sakarsa-karsane dadi || 

42. Ing mangke sang Parta nuju | 
nĕng Tenjomaya wus lami ( 
siniwi kang para garwa | 
sapta ingkang widadari | 
kĕkasihe waranggana | 

Dĕwi Supraba lwih adi || 

43. Wilutama kalihipun | 
katiga Dĕwi Warsiki | 

Surendra lan Gagarmayang | 

Prabasini Warsasini | 

Rĕtna Supraba punika | 
kang dadya garwa padĕmi || 

44. Datan pinanjanging catur | 
warnane kang widadari | 
ayune wong Marcapada | 
kasor dening pra apsari | 
mila kinarya babasan | 
tobat kaya midadari || 

45. Tanpa gawe yĕn ginunggung | 

ayune pra widadari | 
lan narendra Tenjomaya | 
sarwa-sarwining pangĕksi | 
kabĕh langĕning bawana | 
sayĕkti tan gothang siji || 

46. Sang Dananjaya kalamun | 
siniwi ing sawargadi | 
nilar kasatriyanira | 
nglĕnggahi jĕnĕnging aji | 
bibisikaning narendra | 
sang Mahaprabu Karithi || 

47. Duk samana sang aprabu | 
lagya siniwi pra rabi | 
lĕnggah munggĕng Maderĕtna | 
aglar andhĕr kanan kering | 
para garwa para putra | 
patutan sing widadari || 

48. Kang lĕnggah cakĕt sang prabu | 
mung sang musthikaning swargi | 
kothak nulya jinĕmpala | 
gĕndhing ngalik asru ngalih | 
sawatara gya sĕsĕgan | 
ngandhĕlong suwuking gĕndhing 

49. Pathĕt sanga suluk nutug | 
tandya ngucapakĕn ringgit | 
kusuma Rĕtna Supraba | 
umatur saha wotsari | 

dhuh sang kalĕngkaning jagad | 
pun dasih anuwun runtik || 

50. Dene dahat kamipurun | 
umatur panduka aji | 

dhuh pukulun paran marma | 
paran ta kang dadi sisip | 
sakenjing datan ngandika | 
sanĕs lan duk wingi-wingi || 

51. Mĕsĕm ngandika sang prabu | 
babo ratuning mamanis | 
yayi aywa salahcipta | 

nora yĕn mangkono gusti | 
dhuh yayimas wruhanira | 
raosing tyasku sakenjing || 

52. Tansah maras kĕpyur-kĕpyur | 
sumĕlang anggung kuwatir | 
nĕmbah atur Kĕn Supraba | 
pukulun sri narapati | 
punapa dados sumĕlang | 
dene wus nĕng suwargadi || 

53. Kĕn Wilutama sumambung | 
pukulun kang bokmanawi | 
raka paduka sang nata | 
kangĕn garwane kakasih | 
putri adi ing Mandura | 
nadyan kathah para rabi || 

54. Woding tyas amung puniku | 
tuhu musthikaning putri | 
kusuma Wara Sumbadra | 
jĕr sang nata sampun lami | 
siniwi nĕng Tĕnjomaya | 
sang nata mĕsĕm lingnya ris || 

55. Intĕnku ratuning ayu | 

si kakang nora angimpi | 
maksih jĕnak sandhing sira | 
kunĕng kang lagya pradondi | 
yitma kalih praptanira | 
ngintip satĕpining kori || 

56. Mardadari alon muwus | 
nyata yĕn ngebat-ebati | 
sawarga ing Tenjomaya | 

Kesawa aris nauri | 

rara payo nuli mĕdal | 
wus tutug (ng)gonku ningali || 

57. Payo nutugake laku | 

Mardadari ris nauri | 
kakang sarĕhna sadhela | 
pitakonku durung dugi | 
dadine ing Tenjomaya | 
panggonnane pra apsari || 

58. Kakang sapa ingkang lungguh | 
siniwakĕng made rukmi | 
dĕlĕnge kaya manungsa | 
ingadhĕp pra widadari | 
jarene ing Tenjomaya | 

tan kĕna wong lanang manjing || 

59. Sanadyan pra jawatĕku | 
iya nora kĕna manjing | 
aja kang jalma manungsa | 
sĕmune kang linggih iki | 
kaya kang duwe kadhatyan | 
absari minangka rabi || 

60. Kesawa ngandika arum | 
bĕnĕr ujarira yayi | 
sawarga ing Tenjomaya | 
tan kĕna ingambah jalmi | 
sanadyan para jawata | 

linarang de Hyang Pramĕsthi 


61. Mung kang siniyan dewagung | 
minangka lananging bumi | 
ingambil putra suraya | 

de Hyang Endra Surapati | 
iku panĕngah Pandhawa | 
kadange Sri Darmasiwi || 

62. Duk mau manira tutur | 
sapa wonge kang antuk sih | 
katrima Hyang Jagadnata | 
ginanjar ing sawargadi | 
yayi iku wruhanira | 

Prabu Karithi linuwih || 

63. Radĕn Janaka rannipun | 
paparab Radyan Prĕmadi | 
satriya ing Madukara | 
tuhu kalĕngkaning bumi | 
lalananging jagadraya | 
tur kayun pidaraĕni || 

64. Bisa urip loro iku | 
anĕng Marcapada urip | 
anĕng Endraloka gĕsang | 
beda lan liya-liyaning | 
tan bisa mring Suralaya | 
yĕn nora kalawan mati || 

65. Yĕn Radĕn Janaka iku | 
sakarĕp-karĕpe dadi | 
pratandha janma utama | 
tuhu musthikaning bumi | 

Mardadari ris turira | 
kakang ingsun ngrungu warti || 

66. Rahadĕn Janaka iku | 
mring kadange aprajanji | 
kalima pisan ubaya | 
mati urip aja kari | 

papa arja wong lilima | 
lan manĕh pangrungumami || 

67. Garwane padmi kang sĕpuh | 
putri ing Mandura nagri | 
akĕh ingkang para garwa | 
mung iku antuk prajanji | 
anjanmaa kaping sapta | 
nora pisah wong kakalih || 

68. Wusana kakang puniku | 
ngenak-enak nĕng swargadi | 
tan eling kadang myang warga | 

dadi cidra ing prajangji | 
lali kadang warga putra | 
saking kalimputing mukti || 

69. Kakang yĕn mangkono iku | 
tan layak dadi kakasih | 
jare lalananging jagad | 
musthikaning wong sabumi | 
linuwih wong sabuwana | 
jĕbule lonyo ing janji || 

70. Dadi wĕkasane mĕsum | 

(n)jalĕbut kirang utami | 
dora dadi loking jana | 
sudi-sudine ngarani | 
mungguh yĕn ta ingsun kakang | 
mimitra bae tan sudi || 

71. Kesawa ngandika arum | 
rara payo nuli mijil | 
mĕnĕk sĕlak kawĕnangan | 

Janaka manungsa luwih | 
pasthi nora kasamaran | 

Mardadari matur aris || 

72. Kakang ingsun durung tutug | 
mĕngko sadhela lamun wis | 
tutug ĕnggonku tumingal | 

Kesawa ngandika aris | 

rara sĕmune wong ika | 
tan samar mring sira mami || 

73. Rara payo age mĕtu | 
umatur Kĕn Mardadari | 
mokal kakang yĕn uninga | 

Janaka manungsa yĕkti | 
nadyan ingkang para dewa | 
mangsa wruha marang mami || 

74. Kesawa ngandika arum | 
yĕn pra dewa bĕnĕr tan wrin | 
nanging yĕn Radĕn Janaka | 
tan samar ing agal rĕmit | 
sabab wus raga-bathara | 

tan loro datan sawiji || 

75. Ki dhalang nyĕmpala gupuh | 
kĕprak kĕcĕk lan ngĕndhoni | 
gĕndĕr mungĕl ada-ada | 

Janaka kumitir ririh | 
kĕndĕl ingkang ada-ada | 

ki dhalang carita malih || 

76. Wau ta Kirithi prabu | 

wus dangu dĕnnya mangĕksi 
yitma kalih rĕrasanan | 
sariranya dĕnrasani | 
ingumpah dĕnundhamana | 
sang nata duka tan sipi |] 

77. Jajabang-malatu-latu | 
kumĕjot padoning lathi | 
yitma kalih anggraita | 

yĕn sang prabu dahat runtik | 
ki dhalang nyĕmpala kothak | 
sĕsĕg palajĕngan muni || 

78. Yitma kakalih umamprung | 
Janaka tumĕdhak aglis | 
saking ing dhampar kancana 
jumangkah gya dĕn-gondhĕli 
mring Supraba saha garwa | 
gangsa suwuk crita malih || 

79. Ĕh si nanĕka ywa mlayu | 
tutugna wuwusmu dhisik | 
saparanmu dene dahat | 
mĕjanani mring Prĕmadi | 
dĕntangguh aja lumajar | 
Supraba kagyat miyarsi || 

80. Kang raka duka kalangkung | 
umatur saha wotsari | 
pukulun wontĕn punapa | 
paduka yayah sinipi | 
sumbar-sumbar tan lawan | 
dhuh ĕngĕta prabu mami || 

81. Pra garwa sadaya muwus | 
sri narendra dĕn-gondhĕli | 
pra sami matur ngrĕrĕpa | 
pukulun sri narapati | 
tĕka salah panggraita | 
punapa ingkang kaĕksi || 

82. Sang nata ngandika asru | 
uculĕna yayi dĕwi | 

sun nora salah graita | 
layak sira tan udani | 
wus yayi padha kariya | 
pun kakang aminta pamit || 

83. Pra garwa kinipatkĕn wus | 
mungĕl palajĕngan malih | 
lumajĕng sarwi ngandika | 
antĕnana ywa ngoncati | 
para garwa kang tinilar | 
karuna ngungun tan sipi || 

84. Kĕn Supraba ngandika rum | 
wis padha mĕndĕla yayi | 
mokal yĕn salah paningal | 

(n)jĕng pangran manungsa luwih | 
pasthi tan salah graita | 

nĕngna kang para absari || 

85. Ing Tenjomaya kapungkur | 
sang Parta tansah nututi | 
yitma kakalih lumajar | 
uninga yĕn dĕntututi | 

sang Parta tansah susumbar | 
mandhĕga aywa ngoncati || 

86. Ing kene padha prang pupuh | 
sakarĕpmu sunladĕni | 

aja sira ngundhamana | 
arĕp ngayoni Prĕmadi | 
ngakuwa wong ngĕndi sira | 
sapa jĕnĕngmu cariwis || 

87. Mardadari langkung ngungun | 
dene sang Parta nututi | 
kinira datan uninga | 
ngandika sang maharĕsi | 

tan linyok ujarku apa | 
si Janaka anututi || 

88. Duk mau manira tutur | 
gya ngĕmpĕt yitma kakalih | 
cumalorot kadi kilat | 

sang Parta tansah nututi | 
tutwuri saparanira | 
sarwi aso angĕntĕni || 

89. Wus pĕrak ing dhepokipun | 
pratapan kang Sapta-wringin | 
yitma kalih musna ilang | 
sang Parta kecalan lari | 
ngungun mangu jroning nala | 
nanging mĕksa nĕdya ngungkih || 

90. Tan lĕga raosing kalbu | 
kalamun nora pinanggih | 
suka matia nĕng wana | 
wau ta yitma kakalih | 

wus sami manjing angganya | 
saengga tangining guling || 

91. Sang Kesawa pungun-pungun | 
lan ari Kĕn Mardadari | 

lir kaduwung solahira | 
ya ta Rahadyan Prĕmadi | 
dumrojog tanpa larapan | 

prapta ngarsane sang yogi 


92. Ki dhalang nyĕmpala dhrudhug | 
palajĕngan suwuk nuli | 
ada-ada maksih sanga | 
kĕprakhya tinitir ririh | 

nutug dĕnya ada-ada | 
ki dhalang carita malih || 

93. Sang Kesawa lon umatur | 
ngaturan sĕnggang pambagi | 
ing wingking pundi pinangka | 
sintĕn sinambating wangi | 
aris nauri sang Parta | 

yĕn sira tambuh ring mami || 

94. Arya Dananjaya ingsun | 
iya Rahadyan Prĕmadi | 

Arjuna iya Palguna | 

Janaka Prabu Karithi | 
sinatriya Madukara | 
madyaning Pandhawa mami || 

95. Hĕh sang tapa sapa ranmu | 
ya ta sang wiku duk myarsi | 
pangandikane sang Parta | 
angguguk aris nauri | 

dhuh babo saijab-ijab | 
jĕnĕnge tĕka (n)dhĕwĕki || 

96. Radĕn (n)dangu nama ulun | 
kula botĕn gadhah nami | 
nunut paduka kewala | 
ingkang sampun sugih nami | 
sang Dananjaya duk myarsa | 
wangsulanira sang yogi || 

97. Sĕmu duka dahat ngungun | 
dhasaring tyas durung lilih | 
nalika ambujung yitma | 
ngandika sru sĕmu runtik | 
hĕh sang tapa wruhanira | 
praptĕngngong ngarsamu iki || 

98. Ingsun ngupaya buronku | 
parane marene pasthi | 
sira ingkang nyingidĕna | 
sang wiku aris nauri | 

tan wontĕn kidang mĕnjangan | 
sang Parta ngandika malih || 

99. Dudu kidang kang sun luru | 
manungsa lanang lan ĕstri | 
kang dĕn-ungsi pasthi sira | 

hĕh sang wiku aywa kumbi | 
yĕn sira nora pasaja | 
dadi liru sira pasthi || 

100. Sang wiku alon umatur | 
radĕn sumangga sakapti | 
tĕmĕn kula tan uninga | 
ya ta Rahadyan Prĕmadi | 
sadangunira raosan | 
seje ingkang dĕntingali || 

101. Sawingkingira sang wiku | 
unggyaning Dyah Mardadari | 
sang Parta datan darana | 
ngandika sru hĕh sang yogi | 
sapa kang nĕng wurinira | 
apa kadang apa rabi || 

102. Tuwin apa atmajamu | 
sang wiku duk amiyarsi | 
pangungunira ing driya | 
tĕku (ng)glathak pyayi iki | 
wasana aris turira | 
punika kadangkulĕstri || 

103. Sang Parta ngandika arum | 
yĕn mangkono sang ayogi | 
kadangira ingsun alap | 
arsa manira (ng)go rabi | 
sang wiku aris turira | 
radĕn amba nyuwun runtik || 

104. Kadang-kawula puniku | 
sayĕkti wus darbe laki | 

sun tan wĕdi mring kang lanang | 
sira wiku ywa ngacuwis | 
pangomĕlmu tanpa karya | 
cĕkak bae ja ran kapti || 

105. Sira bangga apa nutut | 
yĕn nutut kadangmu ĕstri | 
aturna jĕnĕngmanira | 
yĕn bangga ingsun ladĕni | 
dak uja sakarsanira | 

ya ta sang wiku duk myarsi || 

106. Sangĕt krodha lir tinunu | 
netra (n)dik ngandika wĕngis | 
hĕh si anĕka gumampang ] 
tĕka lumuh sunajĕni | 
dumĕh wong ngarga tinarka | 
tan wani marang priyayi || 

107. Iki tibane patimu | 
gangsa palajĕngan muni | 

tinubruk kinĕmah-kĕmah | 
sinabĕtakĕn waringin | 
binuwang wus tiba tĕbah | 
sang Parta wangsul marpĕki || 

108. Kesawa krodha tumanduk | 
angundha sela saĕsthi | 

sang Parta binandhĕm endha | 
nulya amĕnthang jĕmparing | 
lumĕpas astra tumama | 
sang wiku niba ngĕmasi || 

Jilid 2 - Kaca : 289 

109. Wangke musna tan kadulu | 
ayak-ayakan kang gĕndhing | 
mĕdal sang narendra Krĕsna | 
mĕsĕm angawe kang rayi | 
sang Arjuna duk tumingal | 
gupuh dĕnnya malajĕngi || 

110. Gapyuk anungkĕmi suku | 
umatur saha wotsari | 
dhuh pukulun aksamanta | 
dene langkung kumawani | 
tan graita yĕn paduka | 
sokur kapanggih basuki || 

111. Sri Krĕsna ngandika arum | 
ya bangĕt tarima-mami | 
kaipe nora kayaa | 

gawe prihatine ngati | 

Rĕtna Sumbadra wotsĕkar | 
mangraup padaning laki || 

112. Ayak-ayakan sinuwuk | 
nulya suluk lantik-lantik | 
yun gantya pathĕt manyura | 
sakĕndĕling suluknĕki | 

ki dhalang ngucapkĕn Krĕsna | 
awawarti mring Prĕmadi || 

113. Kaipe kawruhanamu | 
ing Cintakapura nagri | 
katĕkan mungsuh prawira | 

Bambang Partadewa nami | 
dene kadang-kadangira | 
ĕmbuh mati ĕmbuh urip || 

114. Marma tilar prajanipun | 
tandya mundur Pandhusiwi | 
wara Sumbadra binĕkta | 
dinunung nĕng ali-ali | 

Krĕsna nusul (n)jumantara | 
gambuh Kututmanggung gĕndhing || 

159. Gambuh 

1. Ginantya adĕgipun | 

Bambang Partadewa anĕng ngayun | 

Gathutkaca lawan Tambakganggĕng patih | 
wus ngĕlik gĕndhing jinantur | 
kyai dhalang gya cariyos || 

2. Sigĕg Ringin-kapitu | 

mangkya gantya kang winarnĕng kidung | 

Partadewa pinarak madyĕng pandhapi | 
ngandika hĕh kaki prabu | 

Gathutkaca putraningong || 

3. Mĕtua sira kulup | 

lah pĕthukĕn dhayoh kang yun rawuh | 
kang liningan nĕmbah sapraptaning (n)jawi | 
nuju praptane sang wiku | 
dyan arya matur wotsinom || 

4. Pukulun sang awiku | 
ingaturan laju mring kadhatun | 

Rĕsi Durna mĕsĕm aris anauri | 
kalingane sira kulup | 

kinĕn amĕthuk maringong || 

5. Wus kerit sang awiku | 
sinĕsĕkkĕn gĕndhing wus tumundhuk | 
ingacaran ri wusnya atata linggih | 

Brĕkututmanggung sinuwuk | 

Sri Partadewa lingnya lon || 

6. Katuran sang awiku | 
panakrama-mba sarawuhipun | 

wiku sabda kalangkung tarima-mami | 
panakramanta sang prabu | 
katampĕn ing ngasta karo || 

7. Partadewa umatur | 

punapa wontĕn karsa sang wiku | 
prapta nagri ing Cintakapura ngriki | 
aris manabda sang wiku | 
hĕh robaya praptaningong || 

8. Ingutus sang aprabu | 
manira baya kinĕn andangu | 

sira ngaku mitrane Sri Darmasiwi | 
sang nata nĕmbe angrungu | 
manira marmane kinon || 

9. Ngyĕktĕkkĕn yaktinipun | 
hĕh robaya manira yun wĕruh | 
saking pundi pinangka miwah sudarmi | 
sang Partadewa lingnya rum | 

lamun palibaya takon || 

10. Inggih pinangka ulun | 

saking ing Kelasarupa gunung | 
kang ayoga sang Kelatarupa Rĕsi | 
sang Kumbayana duk ngrungu | 
angguguk sarya nabda lon || 

11. Yĕn makatĕn saĕstu | 

jĕngngandika ing jagad pinunjul | 
awit wĕton ing Kelasarupa wukir | 
wus kuna limpat ing kawruh | 
agal alus rungsit elok || 

12. Nĕdha sira kalamun | 

nyata wĕton ing Kelasa gunung | 
hĕh jawabĕn iki ana sual-mami | 
yĕn andika bisa (n)dumuk | 
sayĕkti agĕng ingkang toh || 

13. Manira angguguru | 

lawan manĕmbah mangraup suku | 
sira yĕn tan bisa jawab sual-mami | 
dadining kasor dĕningsun | 
pasthi andika sunboyong || 

14. Tan wurung suntalikung | 

sun-gawa mring Ngastina saĕstu | 
awit sira wus kasoran dening mami | 
sang Partadewa lingnya rum | 
winĕdharĕna dĕn-gupuh || 

15. Manira age yun wruh | 

wiku nabda dĕn-anglĕng pangrungu | 
ingkang swara gora rupa (m)bĕbayani | 
rupa tanpa swara iku | 
swara tan rupa yĕn tinon || 

16. Dene datanpa catur | 

adoh tanpa wangĕnan anglagut | 
ingkang pĕrak nora sasenggolan yĕkti | 
lan nĕdha badhenĕn gupuh | 
tĕlas (ng)gonmanira criyos || 

17. Ngong batang sira tan wruh | 
mangsa bisaa jawab sualku | 

lah anĕdha sira batangĕn dĕn-aglis | 
hĕh pucĕt ulate payus | 
aywa gugup aywa dhompo || 

18. Sun pandhita linuhung | 

padha yĕn padhaa (m)bari ingsun | 

sun pandhita konyor-konyor kĕnyir-kĕnyir | 

ing tapa matĕng wus dalu | 

pawitaningsun wus dados || 

19. Wau ta duk angrungu | 

sang Partadewa mĕsĕm lingnya rum | 
hĕh sang wiku aywa age sukĕng galih | 
dĕrĕng kinantĕn saĕstu | 
yĕn tan sagĕt jawab ingong || 

20. Hĕh sang wiku puniku | 
pamanggihkula sualirĕku | 

ingkang swara gora rupa (m)bĕbayani | 
punika sayĕkti latu | 
tĕgĕsipun karna karo || 

21. Asal saking ing latu | 

dunungira pan inggih pangrungu | 
ingkang rupa datanpa swara sayĕkti | 
punika sayĕkti mĕndhung | 
mĕndhung dados toya jawoh || 

22. Apan netra puniku | 

asal saking ing toya puniku | 

dunungira apan paningal sayĕkti | 
swara tanpa rupa iku | 
punika angin sayĕktos || 

23. Karana asalipun | 

dunungira pan inggih pangambu | 
adoh tanpa wangĕnan tan anggĕpoki | 
kakalih pĕthĕkanipun | 
bumi langit kang sayĕktos || 

24. Dene ta dunungipun | 
anĕng rasaning ilat saĕstu | 
jangkĕp catur paliwara kang sayĕkti | 
kantha warna lan pangambu | 

rasa jangkĕpe sagolong || 

25. Jangkĕpira pipitu | 

rupa urip lan sabda puniku | 
amangsuli ingkang tan prak lan kang tĕbih | 
kaliye batanganipun | 
punika apan Hyang Manon || 

26. Lawan manungsanipun | 

yĕn adoha ing panggĕnannipun | 
apan tĕka (ng)gonnira manĕmbah sami | 
witne yĕn pĕrak puniku | 
eba (ng)gonne lendhat-lendhot || 

27. Inggih sayĕktinipun | 

nora pĕrak tan tĕbih puniku | 

Hyang Wisesa sayĕktine anglimputi | 
nora ngisor nora luhur | 

tan wetan lor kidul kulon 


28. Sayĕkti tan maujut | 

mung dumunung kang sampurnĕng kawruh 
jangkĕpipun pitu kang tigang prakawis | 
rupa urip sabda iku | 
tĕgĕsipun pisah golong || 

29. Rupa-rupa kang tuhu | 

urip ingkang datan kĕnĕng lampus | 
sabda tĕmĕn lawan pangucap sayĕkti | 
pangucap tms jroning kalbu | 
lan ana nyatane kono || 

30. Winastan sabda iku | 
marmanira para pandhitĕku | 
pangucape dĕnarani sabda awit | 
bĕnĕr ing saujaripun | 
sabdane pasthi kalakon || 

31. Tan pisan lamun dudu | 

yĕn makatĕn andika puniku | 
nora dora wit sabda duwĕking rĕsi | 
sang Rĕsi Druna sumaur | 
pasthi ingsun nora linyok || 

32. Sang Partadewa muwus | 
kula mirĕng pawarta satuhu | 
nguni wontĕn raja pandhita linuwih | 
Ngatasangin prajanipun | 

nama Sri Mamta katong || 

33. Putra satunggal jalu | 

Rĕsi Baratmadya ugi ratu | 

wus linuwih tan pae lawan sudarmi | 
Baratmadya asusunu | 

Bagawan Dupara kaot || 

34. Ing tapa wus linuhung | 

Rĕsi Dupara puputra jalu | 

warna pĕkik kasutapanya wus ngĕnting | 
Bambang Kumbayana punjul | 
lawan sasamining nguwong || 

35. Sang Kumbayana iku | 

kinĕn krama ing rama tan ayun | 
tansah dĕnnya subrata amatiragi | 
katarima dĕnnya nĕngkung | 
antuk wisiking Hyang Manon || 

36. Hĕh Kumbayana lamun | 
sirarsantuk nugrahĕng dewagung | 
lumakua sira marang tanah Jawi | 
ana titah ing dewagung | 
ingaran Pandhawa katong || 

38 Sarampunging lampahan Partadewa dumugi tanjĕp-kayon, ki dhalang lajĕng 
mriksa kawontĕnanipun sajĕn Murwakala, jangkĕp tur kathah. Ingkang badhe 
karuwat sampun siyaga mangangge sarwi pĕthak, katungka rawuhipun para 
tamu jalĕr ĕstri. Ki dhalang lajĕng lĕnggah ing ngandhap blencong, ringgit 
lampahan Murwakala katindakakĕn. Wiwitan jĕjĕr Bathara Guru kalihan 
pramĕswari Dĕwi Uma kaadhĕp Bathara Kala dalah para dewa sanĕs- 
sanĕsipun. Bathara Kala nyuwun pĕpancĕn tĕdha awujud manungsa, 
kaparingan nanging botĕn sadhengah manungsa kajawi namung ingkang 
kalĕbĕt 'tiyang sukĕrta', i.p. ontang-anting, ugĕr-ugĕr lawang, kĕmbang 
sapasang, gĕdhana-gĕdhini, gĕdhini-gĕdhana lan sapanunggilipun, wontĕn 
warni kalihwĕlas, satunggal-satunggalipun kacĕthakakĕn ciri-cirinipun. 
Bathari Uma nambahi pĕpancĕnipun Bathara Kala. Sapĕngkĕripun Bathara 
Kala, Sang Hyang Naraddha kadhawuhan enggal tumurun dhatĕng 
Ngarcapada nganthi Bathara Wisnu tuwin Brama, pĕrlu ngirangi 
pĕpancĕnipun Kala. Caranipun: Bathara Wisnu dados dhalang ringgit wacucal 
santun nama Kandhabuwana; Bathara Brama dados panggĕndĕr ĕstri nama 
Surani, Bathara Naraddha dados pangĕndhang nama Kalunglungan. Bathara 
Kala kadhĕrĕkakĕn ingkang garwa Bathari Durga tuwin rayi Bathara 
Panyarikan, nglangut lampahipun pados tĕdha wujud manungsa. Kapanggih 
lare ontang-anting nama Jatusmati, lajĕng oyak-oyakan nanging tansah 
mrucut, wasana dumugi ing panggenanipun ringgitan Murwakala. 

Bĕbantahan dhalang Kandhabuwana kalihan Bathara Kala. Bathara kala 
kawon lan ngakĕni dhawah ĕnĕm. Salajĕngipun ringgit lampahan Murwakala 
katindakakĕn dumugi ing saparipurnanipun. ... 
kaca 293-344. 

37. Iku kakasih tuhu | 

sapa wonge kang nĕdya ngalulut | 
momong marang nata Pandhawa sayĕkti | 
ing donya dĕlahan antuk | 
nugraha sawarga kaot || 

38. Sang Kumbayana wau | 

duk miyarsa kalangkung kapencut | 
dyan umangkat sapraptaning tanah Jawi | 
tan momong Pandhawa prabu | 
karsanira tĕmah menggok || 

39. Ngastina kang jinujug | 
amomong marang Kurawa prabu | 
dadya nora nĕtĕpi jĕnĕnging rĕsi | 
tĕka lincat sabdanipun | 
nanging duk nalika rawoh || 

40. Pinggiring samodra gung | 
nora nana palwa kang kadulu | 
nadyan gĕthĕk apan tan ana kaĕksi | 

Kumbayana dahat ngungun | 

sru kasmaran ing pawartos || 

160. Asmaradana 

1. Sumungkĕm asru sĕmadi | 

nĕnĕdha marang jawata | 

sagĕda dugi karsane | 
nabrang madyaning samodra | 
tĕkane tanah Jawa | 
tyasira dahat kapencut | 
ĕngĕt wisiking jawata || 

2. Katrima dĕnya sĕmadi | 
wontĕn parmaning jawata | 
warni kuda prapta alon | 
mĕndhak nĕng ngarsa sasmita | 
ya ta sang Kumbayana | 
graita tyas numpak gupuh | 
cĕmplo kuda wus ginĕtak || 

3. Kuda ngrab nyabrang jaladri | 
prapta madyaning samodra | 
sang Kumbayana duk wĕruh | 
lamun kudĕku wanita | 
samana darbe karsa | 
sarĕhning panggenan suwung | 
supe ing tindak kanisthan || 

4. Sang rĕsi lawan turanggi | 
(ng)garbini sawusing mangsa | 
amijil priya putrane | 

pĕkik ing suwarnanira | 
kuciwa nganggo tracak | 
labĕt kuda ingkang ibu | 
nama Bambang Aswatama || 

5. Ki dhalang nyĕmpala aglis | 
kothak nulya ada-ada | 

Druna narik candrasane | 
hĕh Partadewa kaparat | 

iki kang sira ajab | 

gangsa sampak Druna nĕmpuh 

kabur pinapag maruta || 

6. Kacarita dĕnnya ngringgit | 
tumut ingkang lalampahan | 
pajar gidib tancĕp-kayon | 
dhasar wus gambuh ki dhalang 
gĕndhing kawin janturan | 
banyol sasabĕtan putus | 
ngĕse karasa ing driya [| 

7. Sĕrĕng wilĕt amranani | 
wiraos nglamlami driya | 
kalawan kang samya anon | 
miwah kang samya miyarsa | 
jumbuh tyas mring panggagas | 
antawacanane turut | 

cocog lan wujuding wayang || 


Jilid 2 - Kaca : 294 


< Serat Centhini Jilid 02 


Halaman : 390 > 


8. Dhalang saniyaganĕki | 
maring langgar samya kadas | 
nulya parlu waktu Suboh | 
bakda Subuh kyai dhalang | 
kajat kalih rĕkangat | 
paragat anulya wangsul | 

lan niyaga mring pandhapa || 

9. Kyai dhalang mariksani | 
sajĕn-sajĕn myang isarat | 
langkĕp tan ana kang cĕwĕt | 
dene kang arsa rinuwat | 
wus ngrasuk sarwa pĕthak | 
nĕng jro kĕlir dĕnnya lungguh | 
jĕng-ajĕngan lan ki dhalang || 

10. Para tamu jalu ĕstri | 

kang santri linggar sĕmbahyang 
ana kang ngaso mring gĕdhong | 
siram gya ngrasuk busana | 
wangsul maring ngajĕngan | 
sunggata lumadyĕng ngayun | 
wedang dharan (n)jing-enjingan 

11. Ki dhalang sampun mangarsi | 
nĕng ngandhap balencong nulya 
nyampala kothak tinampĕn | 
ayak-ayakan manyura | 
bĕdhol kayon gya mĕdal | 
jĕjĕrnya Bathara Guru | 

lawan garwa Dĕwi Uma || 

12. Hyang Narada anĕng ngarsi | 
Hyang Panyarikan Hyang Kala | 
jinantur ririh swarane | 

ki dhalang nulya carita | 
nĕnggih ingkang kocapa | 
kayangan Suralaya nung | 
iya ing Jonggringsalaka || 

13. Pae lan sri narapati | 

Ngarcapada kang ingucap | 
ginunggung kawibawane | 
lan pambĕganing narendra | 
jĕmbar ingkang jajahan | 
miwah luhuring kadhatun | 
ing Suralaya ta boya || 

14. Amung wasesanirĕki | 
datan wĕnang winasesa | 
wĕnang murba sakalire | 
tan wĕnang lamun pinurba | 
wĕnang kalamun yoga | 
dĕnyogakkĕn datan purun | 

ajujuluk Hyang Prawata 


15. Nĕnggih Hyang Guru Pramĕsthi | 
iya Sanghyang Nilakantha | 

Sanghyang Jagadpratingkah-e | 
iya Sanghyang Kang Wisesa | 

Bhathara Girinata | 

ya Bathara Manik iku | 
ya Bathara Siwahboja || 

16. Pinunggĕl kang murwĕng kawi | 
panudya ri panangkilan | 

Sanghyang Girinata miyos | 
siniwaka lan kang garwa | 
nĕng bale Martyukundha | 

iya Pargyawarna iku | 
ing bale Samarakata || 

17. Ingkang parĕk anĕng ngarsi | 
sang Rĕsi Kanekaputra | 

Bathara Nrada parabe | 
punika ingkang minangka | 
pinisĕpuhing dewa | 

myang Hyang Panyarikan iku | 
jawata paramĕng sastra || 

18. Tuwin Sanghyang Kalasĕkti | 
wuragilnya Sanghyang Siwah | 
tinanĕm nĕng Nungsa Barong | 
tĕka mangkana Hyang Siwah | 
osike kang wardaya | 
paranbaya karĕpipun | 

si Kala iki mangarsa || 

19. Tan karana suntimbali | 

ki dhalang nyĕmpala kothak | 
sĕsĕg ayak-ayakane | 
suwuking ayak-ayakan | 
mungĕl gĕndhing Prawara | 
lir jinantur nora sĕru | 
nulya maos ilahĕngan || 

20. Tamat pamaosirĕki | 
ilahĕngan dyan carita | 

Sanghyang Giri ngandika lon | 
durung suwe kulup Kala | 
sira nĕng ngarsaningwang | 
paran ta padha rahayu | 

Sanghyang Kala matur nĕmbah || 

21. Timbalanipun dewaji | 
ingkang dhumawuh patikbra | 
ing sadĕrĕng sasampune | 
ulun cadhong kalih asta | 

kacancang pucuk rema | 
kapĕtĕk ing ngĕmbun-ĕmbun | 
kapundhi dadosa jimat || 

22. Sira marak ngarsamami | 
nora sarana dakundang | 
bangĕt kagyating tyasingong | 

Kala nĕmbah aturira | 
nuwun sowan kawula | 
sapisan dahat wulangun | 
lami tan sowan bu-rama || 

23. Ngunjukakĕn pangabĕkti | 
myang sanggyaning kalĕpatan | 
nyuwun gunging aksamane | 
kulup bangĕt panrimĕngwang | 
upama kaluputan | 

gĕdhe pangaksamaningsun | 
matura gatining karsa || 

24. Sowanulun dhuh dewaji | 
ĕstune atur uninga | 
sakawitan nĕdhakake | 
dhumatĕng ing marcapada | 
ingkang kawula tĕdha | 

tan lyan padhas pĕrĕng gunung | 
mring angga apriyang-priyang || 

25. Lĕsu-lĕsah nglĕlĕs nisir | 
dene manawi (m)bubucal | 
pating palilit raose | 
sasukĕr lir krikil wĕtah | 

(m)badĕdĕng boya lĕga | 
sabĕn-sabĕn mĕh sumaput | 
tanpa marĕm karambyangan || 

26. Sawiji dintĕn marĕngi | 
wanci manjĕre Hyang Surya | 
wontĕn tiyang dhusun (n)dĕrĕs | 
dhawah dhumatĕng ing padhas | 
kang badhe kula tĕdha | 

pun dĕrĕs wasana katut | 
kula tĕdha sarĕng padhas || 

27. Sampun kang kawula bukti | 
badan kraos sĕgĕr sumyah | 
marĕm tan na sangsayane | 
dumlodong bilih (m)bubucal | 
punika kangjĕng rama | 
rĕhning nĕdha tiyang ĕstu | 
damĕl sakecaning badan || 

28. Mila ing samangke ugi | 
wontĕna sih kamirahan | 

(n)jĕng rama amarĕngake | 
ulun nyuwun tĕdha tiyang | 
kewala sampun liyan | 
tĕtela eca satuhu | 
sanĕs timbange lan padhas || 

29. Hyang Pramĕsthi duk miyarsi | 
panuwune Sang Hyang Kala | 
sapandurat minggu tyase | 
pangudasmaraning driya | 
kang tan karĕngĕng kathah | 
hongilahĕng sang um pa um | 
jagad mastuna masidham || 

30. Kaya pa lalakon iki | 
yĕn boya ngongturutana | 
si Kala ing panuwune | 
saiba nĕsune baya | 
mungkat angkara murka | 
angrurusak aru-biru | 
gawe rĕtuning bawana || 

31. Ribĕting tyas Hyang Pramĕsthi 
sinamun samuning netya | 

ing nayana mĕksa katon | 
wasana alon ngandika | 
hĕh putraningsun Kala | 
ingkang dadya panuwunmu | 
manira mangayubagya || 

32. Ananging kang sunlilani | 
dadi panganpĕkĕnira | 
nora sadhengaha wong | 
sawiji yĕn ana bocah | 
ontang-anting rannira | 
bocah siji tur ajalu | 
maligi datanpa kadang || 

33. Kapindhone ontang-anting | 
siji wadon tanpa kadang | 
tri ugĕr-ugĕr-lawange | 
karo kadang padha priya | 
catur kĕmbang-sapasang | 
padha wadon karonipun | 
dhana-gĕdhini kalima || 

34. Bocah loro jalu ĕstri | 
nanging tuwa ingkang lanang | 
gĕdhini gĕdhana nĕme | 
bocah dwi wadon kang tuwa | 
kapitu ran pandhawa | 
kadang lima padha jalu | 
datan kasĕlan wadon II 

35. Kaastha aran ngayomi | 
lilima wadon sadaya | 
astha aran madangake | 
bocah lima lanang papat | 
sawiji kang wanodya | 
apil-apil kang sapuluh | 
lanang siji wadon papat || 

36. Kang sawlas yĕn ana jalmi | 
mlaku tĕngange kang wayah | 
tan asumping gĕgodhonge | 
nora ngidung datan muncang | 
siji ran bathang ngucap | 

yĕn dwi ran jisim lumaku | 
rolase kalamun ana || 

37. Aran bocah ontang-anting | 
lumuntir tunggaking ngaryan | 
tanpa kantha lan kanthine | 
lair wus mawa tĕngĕran | 
gathuking alis ana | 

rupa putih mung sadumuk | 
sayup ulate abiyas || 

38. Beda lan liyaning janmi | 
iku kang wus ingsunucap | 
dadi panganira kabĕh | 
karodene manĕh sira | 
sun-gadhuhi gĕgaman | 
badhama paĕsan iku | 
kanggone samangsa-mangsa || 

39. Yĕn sira (n)tuk mangsan kaki | 
kang pinasthi panganira | 
katamanna badhamane | 
wuse kataman badhama | 
banjur sira pangana | 

yĕn durung kataman ĕstu | 
ora sunlilani mangan || 

40. Myang ingsun paringi kanthi | 
kakangira Panyarikan | 

iku mĕngĕti gawene | 
kang dadi ing panganira | 
taha yĕn tan ngĕstokna | 
sira nandhang ing papa gung | 
ywa (n)duduk sawiyah janma || 

161. Mĕgatruh 

1. Hyang Bathari Uma angandika rum 
ingsun iya amaringi | 
wuwuhe panganirĕku | 
lamun ana bocah lair | 
nĕng jroning babagan kono || 

2. Iya iku ingkang anunggal sadhusun | 
mangka jroning desa lagi | 

ana kang wayangan iku | 
bocah tan sinungkĕn maring | 
ki dhalang kang murwĕng lakon || 

3. Wus tartamtu dadi panganira kulup | 
nanging yĕn sinungkĕn maring | 

ki dhalang dadi kadangmu | 
aran bocah tibasampir | 
kapindhone putraningong || 

4. Lamun ana ingkang anyandhungi laku | 

(ng)gonnira ngupaya bukti | 

wong mancah arannirĕku | 
dadi panganira kaki | 
poma dĕn-angatos-atos || 

5. Sang Hyang Kala manĕmbah umatur nuwun | 

Hyang Guru ngandika malih | 

Panyarikan titah-ulun | 

tulisana sadayĕki | 
lan sira mĕlua andon || 

6. Tĕmbe lamun wus tan ana kang kalimput | 
tinggalĕn ingsun lilani | 

Panyarikan matur nuwun | 
sandika dhatĕng nglampahi | 
ing rĕh Sang Maha Kinaot || 

7. Sang Hyang Kala pamit wus anguswa suku | 
ing ramĕbu miwah pamit | 

mring uwa Kanekasunu | 
wa Cĕmpluk kantun sumiwi | 

Kanekatmaja lingnya lon || 

8. Iya kulup rahayua ing lakumu | 

Sang Hyang Kala nulya mijil | 

Panyarikan atut pungkur | 

Hyang Guru ngandika maring | 

Kanekaputra lingnya lon || 

9. Kakang rĕsi Kanekaputra dĕn-gupuh | 

(n)dika tumuruna maring | 

ing dhĕpok Nguntaralayu | 
paringna pangĕstumami | 
maring sutanira karo || 

10. Wisnu Brama matĕdhanana sumurup | 
lamun ulun amaringi | 

pangan mring kadange wruju | 
si Kala amangsa jalmi | 
niku anakira karo II 

11. Mring kiraka pribadi parentah-ulun | 
katri tumuruna sami | 

mring marcapada puniku | 
ngalapa basanirĕki | 
si Kala kang yun linakon || 

12. Sakĕcap mung kanggea waton saumur | 

Kanekatmaja wus pamit | 

mundur mring Nguntaralayu | 
nahĕn ta Sang Hyang Pramĕsthi | 
lawan garwa sang lir sinom || 

13. Jĕngkar saking bale Martyukundha laju | 
manitih lĕmbu andini | 

anganglang jagad sawĕgung | 

sigĕg gantya adĕgnĕki | 

kang wus samya tampi dhawuh || 

14. Sang Hyang Kala kapanggih garwanirĕku | 

Bathari Durga kakasih | 

Panyarikan datan kantun | 

Durga aturira aris | 
pirantinta minta wartos || 

15. Dene ngantos sawatawis radi dangu | 
nimas rakapara uwis | 

munjuk rama Sangyang Guru | 
purwa madya wasanĕki | 
ing kono rama wirangrong || 

16. Sawatara minggu banjur paring dhawuh | 
kaparĕng panyuwunmami | 

janma kang dadi panganku | 
nanging tan sawiyah janmi | 
dene kang mĕsthi dakbadhog || 

17. Wus kasĕbut ing pĕngĕtane kakangmu | 

Panyarikan dadya kanthi | 

tumuntur ing salakuku | 

Dyah Durga suka sarya ngling | 
babo kakang kadangingong || 

18. Sakalangkung suka rĕnane tyasulun | 
de kiraka dadya kanthi | 

Panyarikan lingira rum | 

yayi rakanta sadarmi | 
nglampahi karsaning katong || 

19. Hyang Kala ngling nimas mring ngĕndi kang sarju | 

(ng)gonne angupaya bukti | 

Durga mĕsĕm lingira rum | 
lah botĕn wontĕn sayĕkti | 
titahing Jawata kaot || 

20. Angupados tĕdha pangane kang ngluru | 
madosi kang badhe nĕdhi | 

ah lo ngĕndi olĕh gĕndhuk | 

Durga awacana malih | 
paran makatĕn kalakon || 

21. Panandure angon dina kang panuju | 
mĕthik mangsa kang prayogi | 

ĕdi ing pangolahipun | 
tiniti angati-ati | 
matĕng winadhahan alon || 

22. Kang barĕsih dĕnaji-aji saĕstu | 
satata dĕnnira bukti | 

Sang Hyang Kala asru (ng)guguk | 
nimas iku sabda aji | 
rumasa kalah wakingong || 

23. Dhuh kiraka ĕstrĕnana ujaringsun | 
panyuwuningwang mring Oti | 
yĕn padinane wismĕku | 

anjaba anggĕr kang pasthi | 
wong lanang tan anut wadon || 

24. Ing karĕpe aja ana padha tutug | 
yayi ingsun angĕstrĕni | 

Bathari Durga umatur | 

paran punika wus wanci | 
sumangga sami mangulon || 

25. wontĕn tlaga mawa teja angunguwung | 
tlaga Madirda rannĕki | 

Kala ngling nimas sundhaup | 
ing lampah sira nĕng ngarsi | 
lan kiraka sakaloron || 

26. Mila ulun purih nĕng ngarsi witipun | 
margane pangan sirĕki | 

wus budhal katiganipun | 
sigĕg gantya kang winarni | 
ing Nguntaralayu dhepok || 

27. Sang Hyang Wisnu Hyang Brama manggihi tamu | 

Sang Rĕsi Kanekasiwi | 

manĕmbrama kalihipun | 
samya ngaturi basuki | 

Kanekatmaja lingnya lon || 

28. Iya babu bangĕt panarimaningsun | 
pangĕstuku mring sirĕki | 

muga ulun basa babu | 
marang sira kĕli-kĕli | 
padha sumurupa kenthol || 

29. Wus pinasthi dening Kang Amurbĕng Tuwuh | 

Wisnu anurunkĕn benjing | 

wawadhah kraton sawĕgung | 
kakangmu Brama mancĕri | 
nganti sirnane karaton || 

30. Sang Hyang kalih manganjali matur nuwun | 
widada-a sabda aji | 

rawuhta Nguntaralayu | 
dene ta kalangkung gati | 

Naraddha lingira alon || 

31. Satuhune praptaku kene ingutus | 
de ramanta Otipati | 

kang dhingin paring pangĕstu | 
kapindho angsung udani | 
panyuwune rinta Blowong || 

32. (m)Badhog uwong cinara ambadhog pohung | 
ramanta uwis ngidĕni | 

Bathara Wisnu umatur | 
kang pinaringakĕn pundi | 
rĕh titah dĕrĕng mangrĕtos || 

33. Baji(?) tĕlas babo kulup damarmancung | 
ĕngĕta arannirĕki | 

sira ran Bathara Wisnu | 
karsaning Hyang Otipati | 
wis ana ing sira manggon || 

34. Inggih uwa sumangga lajĕng tumurun | 

Nrada mlĕngĕh (n)junjung alis | 

lah aja walaka kulup | 
kudu nganggo disranani | 

(n)juwarĕhi ing lĕlakon || 

35. Bĕbasane kamanungsan padha wĕruh | 

Wisnu mĕsĕm matur aris | 
kaluhuran ingkang dhawuh | 

uwa kantuna rumiyin | 
ulun lan kakang yun dandos || 

36. Naraddha ngling ulun iya mĕlu adus | 
wus samya siram barĕsih | 

sakala warnanya santun | 

Ki Sang Hyang Kanekasiwi | 
pindha Hyang Maya kinaot || 

37. Sanghyang Wisnu pindha Hyang Kumajayĕku | 

Sanghyang Brama pindha Ratih | 

Nrada ngling samangke Wisnu | 
sira asiliha nami | 

Sang Hyang Wisnu matur alon || 


< Serat Centhini Jilid 02 - Halaman : 399 > 


38. Uwa mugi paduka ĕstrĕni ulun | 
samangke silih kakasih | 

Dhalang Kandhabuwana gung | 
iya kulup dakĕstrĕni | 

bangĕt kĕmbang bolong ingong || 

39. Kandha tutur buwana jagad sawĕgung 
karsane ramanta kaki | 

kang winĕnangakĕn tutur | 
isining jagad sakalir | 
ginugu ora pa nganggo || 

40. Kaki Brama owahana suwaramu | 
aja kaya kĕna pancing | 
glĕgas-glĕgĕs gĕrok guguh | 
ĕmpĕrĕn swaranta kaki | 

kaya ibumu pamiyos || 

162. Mijil 

1. Karodene sisiliya nami | 
babo putraningong | 

Brama matur ĕstrĕnana mangke | 
namaulun Panggĕndĕr Surani | 
Naraddha ngling apik | 
kĕwĕk uwis gathuk || 

2. Wong anabuh yĕn wis sugih gĕndhing 
panuthuke golong | 

lan wong bodho kĕh samudanane | 
ingsun dhawak iya salin nami | 
Kalunglungan lungit | 
pangĕndhangmu kulup || 

3. Ngĕndhang ngedhe yĕn gamĕlan muni 
pulurane rawoh | 

tan dĕksura nampani suguhe | 
tan mĕdhotkĕn ing iramanĕki | 
kulup Wisnumurti | 
anggawea gupuh || 

4. Punang wayang Wisnu mangĕnjali | 
cinatur wus dados | 

sabdaning kang dewa kuwasane | 
godhong nangka kang kinarya ringgit | 
dadi sarananing | 
wong kĕna ing latu || 

5. Kothak upih kuwasanirĕki | 
lĕlĕmbut pan adoh | 

siti kang kinarya gamĕlane | 
milanira sakĕhing wong kundhi | 
sinandhang binukti | 
tan kĕh turahipun || 


Jilid 2 - Kaca : 302 


< Serat Centhini Jilid 02 - Halaman : 400 > 


6. Karananya angĕlong-ĕlongi | 

Naradha lingnya lon | 
prayogane tumuruna mangke | 
ywa kasuwĕn manawa kasilip | 
marang Mĕndhangkawit | 

(n)jujug dhukuhipun || 

7. Nyai randha Sumampir kang nami | 
padha mondhok kono | 

putra kalih sandika ature | 
wus tumurun sang bathara katri | 
gantya kang winarni | 
wau lampahipun || 

8. Panyarikan Durga Kala wingking | 
manrang arga Bondhot | 

Sang Hyang Kala sayah sru aripe | 
angga lĕsu lupa angalikik | 
kĕndĕl sĕndhĕn witing | 
kayu Kamal aup || 

9. Akasĕngsĕm angandika aris | 
wit iki samĕngko | 
dak-arani kayu Asĕm kiye | 

pan katĕlah tumĕkĕng samangkin | 
kasiliring angin | 

Sang Hyang Kala ngantuk || 

10. Nanging isinanira kĕpati | 
gya kagyat malerok | 

pan dĕnĕntup bĕburon cĕngĕle | 
dhaham-dhaham kĕcoh wanti-wanti | 
supaya ywa nganti | 
ingaranan ngantuk || 

11. Ngandika lon buron apa iki | 
mangan iduningong | 

lah dakpundhut ing samĕngko kowe | 
umanjinga dadi bala-mami | 
aran Kalajĕngking | 
de (n)jĕnthir buntutmu || 

12. Wus sinabda Kala ngantuk malih | 
cinokot buburon | 

kagyat (n)jola kĕcoh-kcoh maleh | 
angandika buron apa iki | 
ngokop idu-mami | 
dadiya balaku || 

13. Nganti abang drohun (n)gonne (ng)gigit 
aranne samĕngko | 

Kala-abang olah uwis suwe | 

(ng)gonku lĕrĕn kiraka lan nyai | 
cat tan katon kĕksi I 

Sang Hyang Kala laju || 

14. Durga lawan Bathara Panyarik | 

(n)dĕdĕr lampahnya lon | 
ngambah corah arga rĕracahe | 
toya wĕning saing pucak ardi | 
wastrane sang dĕwi | 
katimpal ing lesus || 

15. Wĕntis katon lir pudhak piningit | 

Hyang Kala duk anon | 

rĕta korut gya dhumawah ing we | 
pan dumadi sĕn-isĕning warih | 
ulam loh sakalir | 
iku asalipun || 

16. Mung sawiji tansah angubĕngi | 
ing paglangan nyondhol | 

Kala kĕcoh myang ningali ing we | 
angandika kawanane iki | 
buburon mĕnuhi | 
mung sawiji iku || 

17. Ingkang pijĕr anĕrajang sikil | 
mangan iduningong | 
rĕrupamu kaya anu kiye | 

lah manjinga dadi bala-mami | 
dakparingi nami | 

Kala Ele patut || 

18. Akatĕlah tumĕkĕng samangkin | 
toya ingkang anjog | 

maring ngare aranna kaline | 
desa pisan (ng)gonku ngambah iki | 

Hyang Kala lumaris | 
mĕntas saking ranu || 

19. Nuju wanci tĕngange marĕngi | 
kĕpapag Hyang Katong | 

Rodrapati kalawan garwane | 

Dĕwi Uma sakaliyan nitih | 
ing lĕmbu Andini | 

Sang Hyang Kala gupuh || 

20. Marĕpĕki praptanirĕng ngarsi | 
nĕmbah matur gupoh | 

o o jĕbul kangjĕng rama kiye | 
sakaliyan lawan ibu sori | 
rama kados-pundi | 
nyuwun nyadhong dhawuh || 

21. Sanghyang Siwah mĕsĕm ngandika ris | 
babo sutaningong | 

rĕh wus dadi dhawuhingsun anggĕr | 

aywa wang-wang (ng)gonmu ayun bukti | 
panganĕn wakmami | 
kalawan ibumu || 

22. Nanging ingsun darbe catur kaki | 
cacangkriman kaot | 

sakirane sira bisa (m)badhe | 
de kanggone yĕn sira marĕngi | 
jagongan kang luwih | 
saka wong sapuluh || 

23. Rah-arahĕn wĕktune sabdadi | 
tilingna sutĕngong | 

eka ĕgul eka wawancahe | 
dwi bagĕm dwi puswadmi srĕnggi | 
tri nabi sapta tri | 
nurcahya puniku || 

24. Asthanada catur guthonĕki | 
badhĕnĕn dĕn mĕlok | 

Kala nĕmbah mlongo gĕdhĕg-gĕdhĕg | 
nĕmbah matur rama abon siti | 
mopo datan bangkit | 
ambadhe pukulun || 

25. Angandika Sang Hyang Otipati | 
lah mangkene Dhoglong | 
babasane olah iku wadine | 
pak-umpakan wiwilangan aming | 
eka pan sawiji | 

ĕgul iku buntut || 

26. Mungguh buntute lĕmbu Andini | 
pan namung sawiyos | 

eka siji wancah kĕkĕluhe | 
de kĕluhe si lĕmbu Andini | 
uga mung sawiji | 

Sanghyang Kala matur || 

27. O la gĕsĕh tampar wujud kalih | 
ingetang sawiyos | 

Sang Hyang Guru sru sukĕng driyane | 
kawruhamu lĕng irung puniki | 
dumunung sawiji | 
awit bolong tĕrus || 

28. Dwi pan loro bagĕm wardinĕki | 
kwadonan sayĕtos | 

wit Andini abaga puruse | 
duwi loro purus wus ngaranni | 
ingsun lan Andini | 
padha duwe purus || 

29. Duwi loro srĕnggi sungu yĕkti | 

sungune mung loro | 
tri tĕtĕlu nabi wudĕl rĕke ] 
ingsun ibunira lan Andini | 
padha nyiji-nyiji | 
gĕnĕp dadi tĕlu || 

30. Sapta pitu tri sun pandĕlĕng ing | 
cahya mata yĕktos | 

lah etungĕn mripat pira kĕhe | 

Sang Hyang Kala matur anggaligik | 
rama kirang siki | 
jangkĕpipun pitu || 

31. bĕnĕr kulup kang katĕlu mami | 
anĕng cĕthak manggon | 
astaningsun papat tĕmbungane | 
astha wolu pada apan sikil | 
sun dwi ibunta dwi | 

si Andini catur || 

32. Catur papat gutha wĕrdinĕki | 
paringsilan yĕktos | 

ingsun lawan Andini ganĕpe | 
mula iku dakgawe mĕkasi | 
dadine sakalir | 
saka loro kulup || 

33. Wis pungkasan panganĕn wakmami | 
aywa ewuh rikoh | 

nanging sira tumingala age | 
maring wiyat samĕngko Hyang Rawi | 
wus wanci punapi | 

Kala nĕngĕng luhur || 

34. Matur sampun gumlewang Hyang Rawi | 
Guru ngandika lon | 

dadi nora kĕna sira anggĕr | 
mangan ingsun wus kasĕp ing wanci | 
Kala mangĕnjali | 

(m)barĕbĕl wĕtu luh || 

35. Sĕnggruk-sĕnggruk rama langkung wĕgig 
(m)bĕbĕngok maringong | 

iki kulup dadi undhe-undhe | 
nahan jĕnĕnge wong anyĕlĕngi | 
kalamun wong uning | 
ing cĕlĕng lumayu || 

36. Tĕmtu kamitĕnggĕngĕn ningali | 
mula tĕmbe Dhoglong | 
lamun sira olĕh mamangsane | 
aja gĕlĕm diajak cariwis | 
mĕnĕk anĕlahi | 

lir caturku mau II 

37. Lawan maning wĕkasingsun kaki | 
poma dikalakon | 

ana tĕlung prakara cacahe | 
kang rumuhun yĕn ana udani | 
titipannirĕki | 
kang ana babathuk || 

38. Iku nama caraka dibalik | 
kalorone manggon | 
anĕng tĕlak dene katĕlune | 

pan dumunung nĕng dhadhanirĕki | 
yaiku cacahing | 
jĕnĕnging balamu || 

39. Tĕrusane kang ana ing gigir | 
kawruhana dhoglong | 

pan cacahe bojomu balane | 
utawa yĕn ana kang udani | 
ing sarandunĕki | 
badanmu sakujur || 

40. Ywa ko anggĕp manungsa sayĕkti | 
ingsun kang nĕng kono | 
amanuta saujar-pakone | 

sarta idhĕpĕn ing lair batin | 
kulup aja lali | 
dĕnawas dĕnemut || 

41. Lamun sira tan ngĕstokkĕn kaki | 
nandhang papa abot | 
sun-jabakkĕn ing yoga dewane | 
wus banjurna angupaya bukti | 
sunparing basuki | 

atus ingkang dhawuh || 

42. (n)Dĕdĕl nitih sang lĕmbu Andini | 
lamat-lamat katon | 

Sang Hyang Kala laju ing lampahe | 
sigĕg gantya kang winarna malih | 
kocap Mĕndhanggati | 
malik tĕmbang pucung || 

163. Pocung 

1. Nyai randha prihatin lan sutanipun | 
jalu tanpa kadang | 

karan Jaka Jatusmati | 
pinaraban Jattusmati Jaka Mulya || 

2. Miskin trabas karyanya asade kayu | 
rĕncĕk lan ron plasa | 

anuju dina sawiji | 

nyai randha tampi wangsiting jawata || 

3. Jaka Mulya pasthi nir cintrakanipun | 

yĕn adus ing tlaga | 

Madirda toyanya wĕning | 

nyai randha sru ngarih-arih ing wĕka || 

4. Dhuh anakku wong abagus mĕlĕs mulus | 
di(m)bangunturuta | 

marang ujar kang mrih bĕcik | 
dadi suka rĕna atine si biyang || 

5. Marĕnana anggonmu wangkal awĕlu | 
aku iki kandha | 

tampa wangsiting dewadi | 
lamun kowe adus talaga Madirda || 

6. Nora ketang saciluman banjur uwus | 
wit sirĕki bocah | 

ingaranan ontang-anting | 

yĕn kalakon masthi cintrakamu ilang || 

7. Jaka Mulya amangsuli iya biyung | 
nanging (n)jaluk opah | 
akĕp-akĕp jagung bukti | 

yĕn wis adus dak pangan ana panasan || 

8. Nyai randha kalangkung sukaning kalbu | 
rinangkul kinudang | 

dhuh anakku jantungati | 

aku mangkat kowe banjura mring tlaga || 

9. Wus umentar praptĕng tlaga ayun adus | 
mangu duk tumingal | 

rasĕksa kungkum ing warih | 

Sang Hyang Kala tatanya hĕh bocah apa || 

10. Tĕka mrene apa kang dadi karĕpmu | 

Jaka Mulya mojar | 

aku bocah ontang-anting | 
de jĕnĕngku Jatusmati Jaka Mulya || 

11. Nake biyung nyai Prihatin ing dhusun | 

Mĕndhanggati kana | 

arĕp adus talaga-di | 

awit saka wangsiting dewa kawasa || 

12. Cintrakaku ilang anĕmu rahayu | 
tan na kara-kara | 

kowe buta mĕmĕdĕni | 

lah mĕntasa banjur lungaa kang tĕbah || 

13. Sang Hyang Kala suka amarwata sunu | 

(ng)guguk aris nabda | 

i dalah kapasangyogi | 

luwih apik klĕbu wĕtĕngku kewala || 

14. Cintrakamu pasthi ilang saknyawamu | 

Jaka Mulya mojar | 

dudu padon aku suthik | 
o lah blai gya lumajar lonjong lĕrak || 

15. Sanghyang Kala anglut ing sapurugipun | 
ki jaka umpĕtan | 

bumbung wungwang dĕnlĕbĕti | 

Sanghyang Kala nyandhak bumbung wungwang sigra || 

16. Jaka Mulya mĕdal saking sisihipun | 

Hyang Kala tan wikan | 

nabda kacandhak sikĕnit | 

mangsa (n)dadak gagala ing ngastaningwang || 

17. Bumbung tinon malompong isine suwung | 
o o mĕnyan pĕthak | 

bumbung wungwang wus binanting | 
sru ngandika he he bocah wadu-barat || 

18. Golĕkana wonge kang amasang bumbung | 
nĕng nglatar yĕn panggya | 

kayane ĕlongĕn aglis | 

sadinane rong kĕthĕng ywa kongsi kurang || 

19. Lamun durung kacandhak bĕburoningsun | 
ing panjupukira | 

aja kĕndhat sabĕn ari | 

kang sru ngintar cat katon Kala lumarap || 

20. Jaka Mulya lumĕbĕt pomahan gupuh | 
kapĕlak jinambak | 

marucut (ng)gĕblak lumaris | 

Sang Hyang Kala kaloloh suku kalihnya || 

21. Nabda kojur sapa wonge kang anandur | 
pĕpala kasimpar | 

ana sangarĕping panti | 

tĕka bisa gawe cuwa kawirangan || 

22. Ing samĕngko lung iki aranne waluh | 
bocah wadu-barat | 

tunggunĕn kasimpar iki | 

wohe paron yĕn buronku wis kacandhak || 

23. Nadyan isih urip ĕlunge si waluh | 
daklilani ninggal | 

kalamun ĕlunge mati | 

lah tinggalĕn tĕmbe ywa nandur nĕng nglatar || 

24. Sang Hyang Kala laju dĕnnira (m)bubujung | 
nahan kacarita | 

wong adandan-dandan panti | 

ĕmpyak ingkang sasisih sampun aminggah || 

25. Kang sasisih lagya rinancang abikut | 
sakaguru apan | 

pĕndhĕme dĕrĕng pinati | 

Jaka Mulya nrambul mĕlu nambutkarya || 

26. Sanghyang Kala kĕndĕl anyrabani gupuh | 
bocah konĕn lunga | 

iku rak bĕburonmami | 

nanging ingkang nambutkarya tan uninga || 

27. Kang kapyarsa muhung swara gumarumung | 
datan na rinasa | 

lumintu anambutkardi | 

Sang Hyang Kala mindhik-mindhik arsa nyandhak || 

28. Jaka Mulya ampingan ing sakaguru | 
tansah bĕng-ubĕngan | 

Hyang Kala ngandika aris | 
hĕh nututa aja ampingan ing saka || 

29. Apa kowe tan kauban dening iku | 

Sang Hyang Kala tandya | 
nubruk ki Jaka ngoncati | 

mamprung mĕmĕt mĕdal saking jroning wisma || 

30. Wisma ambruk ĕmpyak ambyuk bubar kabur | 

Hyang Kala kajĕngkang | 

saka ĕmpyak anindhihi | 
sapandurat minggu tan kawasa nabda || 

31. Angling ririh kajujur kalajur-lajur | 
dhuh simbok dhuh bapak | 
nganti makpĕt panonmami | 

apa nora nana wonge kang atuwa || 

32. Omah iki dhandhang-ngĕlak arannipun | 
e e wadu-barat | 

kayane ing sabĕn ari | 

jukukana tikĕl lan kang masang wungwang || 

33. Sadurunge kacĕkĕl buburoningsun | 
aja kanti kĕndhat | 
panjupukmu sabĕn ari | 
digĕgojog maranga lak-lakan naga || 

34. Nora wĕgah babo mring ngĕndi karĕpmu | 
di-lĕngĕng mandhĕga | 

Hyang Kala nututi ririh | 

nĕkĕm sirah marawayan mĕdal ĕrah || 

35. wontĕn janma ĕstri ayun mipis jamu | 
pipisan malumah | 

tinumpangan punang gandhik | 

prĕnah anĕng ngarĕp lawange kang omah || 

36. Kĕnthang-kĕnthang tinilar angracik jamu | 
anggi-anggi lawan | 

ĕmpon-ĕmpon warni-warni | 

nĕng ngajĕnging patanĕn tan na tinata || 

37. Jaka Mulya tunggu pipisan anyĕngkruk | 

Hyang Kala uninga | 

manglung lawang ingkang kering | 
anyrabani marang ingkang darbe wisma || 

38. Hĕh (m)bokayu bocah tunggu pipisanmu | 
nuli konĕn lunga | 

kuwi rak mamangsanmami | 

nyai wisma krungu swara tan rinasa || 

39. Dhasar bagus patute miturut nutut | 
ah aja ampingan | 

ing pipisan kuwi awit | 

saka kono (ng)gonmu sĕgĕr kuwarasan || 

40. Kang sinung ling tan praduli gya tinubruk | 
lĕpat wus anginthar | 

Hyang Kala angidak gandhik | 
tugĕl kalih pipisan mancĕlat gĕmpal || 

41. Tiba gabrus garĕs bundhas tandhĕs balung | 
kĕrangkangan mĕdal | 

ngĕsĕs-ĕsĕs krasa pĕrih | 
bojlĕng-bojlĕng eblis lanat ajĕjegang || 

42. Kĕsit tĕmĕn kakĕkane gojog ngasu | 
apa duwe mantra | 

wĕlut kuning dilĕngani | 

nora jamak kaya nyandhak wĕwayangan || 

43. E e bocah wadu-barat dĕn agupuh | 
kang masang pipisan | 

longana kayanirĕki | 

sabĕn dina kaya kang ngadĕgkĕn wisma || 

44. Aja uwis yĕn buron durung kapikut | 
marang ngĕndi lanat | 

ngungsia dhasaring bumi | 

Sang Hyang Kala lumpĕpas yudakĕnaka || 

164. Pangkur 

1. Nahan wontĕn janma bĕthak | 
lawang-kori kabĕh dipun inĕpi | 
de kang tĕngga kakĕkipun | 
anĕng jawining wisma | 
nyambi karya gĕbĕgan timah katungkul | 

Jaka Mulya malbĕng wisma | 
tunggu dandang nguthik api || 

2. Kala kandhĕg wangsul sigra | 
ngupadosi kang ngĕntĕp dandangnĕki | 
pinanggih nĕng tĕgalipun | 

lagya ramban janganan | 
sinrabanan (m)bok nyai muliya gupuh | 
dandangmu tinunggu janma | 
buburonku sipĕnyakit || 

3. Nyi wadon miyarsa swara | 
nanging warnanira nora udani | 
tulus arĕramban mungkul | 

Kala wangsul tan drana | 

Jaka Mulya ngrangkul dhĕngkul tunggu latu | 
Sang Hyang Kala (m)buka lawang | 
ki Jaka nĕdya kadingkik || 

4. Wus oncat ampingan dandang | 

Sang Hyang Kala ngalĕtĕr (m)bĕkik-(m)bĕkik 
ki Jaka cinandhak mrucut | 
mungsĕr ngubĕngi dandang | 
pĕgat-pĕgat Hyang Kala ngandikanipun | 
hĕh pangan sira nututa | 
ywa ampingan dandang iki || 

5. Apa si nora rumangsa | 

(ng)gonmu warĕg saka ing dandang iki | 
wus purĕngĕn dyan tinubruk | 
ki Jaka oncat mĕdal | 

dandang rĕbah Hyang Kala kaplĕsĕt guprut | 
gobag-gabig kicat-kicat | 
ingkang darbe wisma mulih || 

6. Uning dandange gumlimpang | 

tanya maring kaki kang anĕng (n)jawi | 

e apa mulane iku | 

dandangku nganti rĕbah | 

kang tinanya mĕlu gĕtun wacana rum | 

iku wong kĕna sangkala | 

tiwas dandananing ĕstri || 

7. Lah nglakonana sarana | 

wudaa byar (n)jogĕt ngubĕngi panti | 
tĕpung-gĕlang kaping tĕlu | 
daktabuhi dhug-dhug-brag | 
sarta dilokake wong edan barundhul | 
ngrucat busana linakyan | 
miturut warahing kaki 1 1 

8. Kala maksih ngĕmu duka | 

duk umiyat asru ngandika wĕngis | 
iki uwong mlayu-mlayu | 
lan ngiwi-iwi mring wang | 

e e bocah wadu-barat dĕn-agupuh 
kajabane ingkang kaya | 
bĕrase ing sabĕn ari || 

9. Ĕlongana pitung somah | 

lamun durung kapikut buronmami | 

aja kĕndhat panjupukmu | 

i i tĕka wus tĕbah | 

ĕntĕnana si kĕparat tukang mrucut | 

Hyang Kala anglut saparan | 
nanging lampahe arindhik || 

10. Wit ana pangantĕn anyar | 
wanci ngarĕpakĕn sirĕping rawi | 
manglong-manglong anĕng pintu | 
wĕnĕs ingkang wadana | 
angĕrangu ngungak ulihe kang jalu | 
macul ngolah pasabinan | 

kathok kombor lawon putih || 

11. Sabuk biru ĕpĕk lulang | 

ikĕt masĕm bathikan orang-aring | 
klambi silir dhasar pingul | 
kanthongan kering kanan | 
bawak cĕnggrĕh kayu arĕn dorannipun | 
panjang ukur kĕpĕl sanga | 
ki ngantĕn kalamun mulih ]| 

12. Saking macul ing sasawah | 

gulu doran kinanthil-kanthil thirik | 
kandhatan udhĕt myang wĕlut | 
kanthongan ingkang kiwa | 
isi ulam kropokan saananipun | 
de kanthongan ingkang kanan | 
isi ron gundha sĕmanggi || 

13. Mantuke tumĕkĕng lawang | 
ingkang wadon mapag amarĕk ati | 

(n)jĕrĕng pĕncot kĕmbĕnipun | 
wadhah sĕmanggi gundha | 

tangan tĕngĕn (n)dudut rĕrĕntĕngan wĕlut | 
kur mangkono bae tĕka | 
dadi sĕnĕng anglamlami || 

14. Nuju angop (m)bok pangantyan | 

Jaka Mulya manjing tutukirĕki | 
nyarĕngi Hyang Surya surup | 

ni (m)bok ngantĕn katingal | 
cahya wĕnĕs ĕbyar bawana sumunu | 
sumilak sumorot jĕnar | 
mawĕh rarasing wiyadi || 

15. Iku purwanira ana | 

aran candhik-kala tĕkĕng samangkin | 

kajawi saking puniku | 

ujaring panggorohan | 

aywa karya margi prĕnah kilĕnipun | 

wisma cakĕt tĕritisnya | 

punika boya prayogi || 

16. Kandhĕg pambujunging Kala | 

anahĕn kung mangun kung kang nĕng kori | 
wasana rum ririh ruruh | 
hĕm lima kambi lima | 
puluh-puluh bĕjane si ngisor irung | 
gonku (m)bubujung sadina | 
maksa mrucut si pĕnyakit || 

17. Wong lĕbune (ng)gawe eram | 
lara kabĕh rasane awakmami | 
ngintir-intir bangĕt (ng)gĕrus | 
ngĕlak salit kalintang | 

lĕrĕn dhisik lagi ana kalanipun | 
dak ulatake ta sira | 
myang ngĕndi paranirĕki || 

18. Sigĕg lampahe Hyang Kala | 

dĕnnya (m)bujung mring Jaka Jatusmati | 
gantya wau kang winuwus | 
ing sĕndhang Tamtukrajan | 

Buyut Wangkĕng kadhatĕngan putra mantu 
rara Primpĕn sakaliyan | 

Buyut Gĕduwal kang nami || 

19. Jaka Sondong pĕparabnya | 

rara Primpĕn cinandra ingkang warni | 
jĕnar pasariranipun | 
sĕmune ijo maya | 

lathi dhamis wadana nuksmĕng sitangsu | 
mawĕh sĕngsĕm kang tumingal | 
liringe galak amanis || 

20. Sĕdhĕt dĕdĕge rĕspatya | 
dhĕmĕs kĕwĕs mĕmĕs amilangoni | 
gandhang pamicara tanduk | 

tulus arjaning driya | 

mila tansah dadya kĕkĕmbanging kidung | 
de lakine ran Gĕduwal | 

Mĕndhang-gowong dhepoknĕki || 

21. Awonne mung sawatara | 

dĕdĕg kakkong mathĕkĕl minthi-minthi | 
rambut jagung kruwut-kruwut | 
bathuke lĕtĕr banyak | 
mripat abrit malolo sumĕrĕt sindur | 
irung bungkik nadhah-udan | 
barĕngos pipitu sisih || 

22. Lambe nyongor kandĕl wiyar | 
ngandhap dĕblĕh jajenggot kadi kambing | 
sukun datan mawi untu | 

nanging gunĕme tatas | 
karĕm nginang gabrĕs angĕlĕbi irung | 
pinĕndhĕt mantu jalaran | 
tĕmĕn wĕkĕl karti tani || 

23. Kinĕn laju sakaliyan | 
pinanggiyan nĕng saluning pandhapi | 
pangudasmaraning kalbu | 

apa pĕrlune baya | 

ngantĕn iki ngĕnthĕng-ĕnthĕng tĕmu ring sun | 

Buyut Wangkĕng manĕmbrama | 
thole ngantĕn padha bĕcik || 

24. Buyut Gĕduwal manĕmbah | 
timbalane (n)jĕng kyai kula pundhi | 
pangabĕkti kula katur | 

pan kyai marasĕpuh | 

Buyut Wangkĕng sung pambagya marang sunu | 
padha bĕcik sira rara | 
tĕkamu nĕng ngarsamami || 

25. Iya pangĕstumu rama | 

ngantĕn Sondong matur amangĕnjali | 

nuwun Kyai marasĕpuh | 

sowanipun pun kula | 

kang sapindhah dhapur kangĕn dibalipun | 

sampun lama botĕn sowan | 

kaping kalihipun kyai || 

26. Kula angaturkĕn pasrah | 
awonipun putra (n)dika tyang ĕstri | 
nuninggih lĕstantunipun | 

dados rayat kawula | 
marcapada dugining dĕlahanipun | 
aweta dhĕncĕng-dhĕncĕngan | 
karuwĕlan tiyang kalih || 

27. Dĕnnya matur sangga uwang | 
konyor-konyor maripatipun kalih | 
wusing tĕlas aturipun | 

luh andrĕs marawayan | 

makidhupuh (m)blungkĕr lambe klĕngsrĕh salu | 

Buyut Wangkĕng wĕlas mulat | 
gumuyu wacana mais || 

28. Mĕngko mantĕn ingsun tanya | 
lah kapriye mungguh patrapirĕki | 
bojomu marang sirĕku | 
sungkĕming palakrama | 

Ki Gĕduwal mĕgap-mghap nĕmbah matur | 
kadospundi marasĕpah | 

putranta (n)dhuk dara nyai || 

29. Enjing satangining nendra | 
dhĕlog-dhĕlog main susur nĕng kori | 
kula atag anyĕnyapu | 

utawi godhog toya | 
angĕmprĕti eca-eca nyomak-nyamuk | 
radi siyang kula printah | 
ucal-ucal ngrĕratĕngi || 

30. Basĕngut malerok kesah | 

bilih kula mantuk saking ing sabin | 
maksih tĕbih kula bĕluk | 

(n)dhuk (n)dhuk kakangmu prapta | 
tan sumaur kagyat kadhatĕngan tĕngu | 
sabĕn mapan patilĕman | 
lawang kori dĕntĕtĕki || 

31. Sawiji dintĕn kalepyan | 

mapan tilĕman kontĕn dĕrĕng kinunci | 
kula mlĕbĕt badhe nusul | 

(m)barangkang praptĕng dagan | 
suku kalih dhupak kacĕmplung ing tutuk | 
mak blĕng jĕmpol ingkang kanan | 
ngudhis-udhis (n)jawil sĕntil || 

32. Langkung sakit kula dhawah | 

saking ngambĕn (m)barangkang lajĕng mijil | 

mutah-mutah ngantos (ng)gĕms | 

ilat manggung kĕkadhar | 

tĕkĕng enjing sawĕg purun malbĕt tutuk | 

bokbilih ginalih dora | 

kyai (n)dangua pribadi || 

33. dhatĕng putra jĕngandika | 

atur cuthĕl mĕwĕk-mĕwĕk ngusapi | 
luh tumandho lambe dhuwur | 
campur lan umbĕl akas | 
kadi santĕn ning-ningĕn pating kĕlaprut | 

Buyut Wangkĕng duk miyarsa | 
gumujĕng sinamun runtik || 

34. Aja kumbi sira rara | 

apa nyata tutur mangkono nini | 
kalamun iku satuhu | 
paran ta karĕpira | 

rara Primpĕn manĕmbah mĕsĕm umatur | 
dhuh rama pupundhĕningwang | 
mugi ywa kalajĕng runtik || 

35. Aturku kamirĕngĕna | 

yĕn doraa ajrih sikuning Widdhi | 
baji(?) tamtu nora antuk | 
pangĕstuning wong tuwa | 

papa bae kang tinĕmu raganingsun | 
aku amĕdhar lalakyan | 
mantumu si Kĕthĕr jijih || 

36. Wandane tan ana madha | 

carobone tangĕh yĕn ana nyami | 
bodhone kamoran lumuh | 
nganggo nora isinan | 
pilihane antukan pratandha suwung | 
rineya tumĕmĕn karya | 
anggĕpe anom karisik || 

165. Sinom 

1. Mungguh ature kang putra | 
kĕmase ngantĕn tan sisip | 
ananging kapriye rama | 

(ng)gonku bisa anglakoni | 
akon (m)bĕrsihi panti | 
nora duwe kĕlut sapu | 
parentah godhog toya | 
kĕndhile bĕnthĕt waradin | 

kĕrĕn lĕmah kayune glugu wutuhan || 

2. Dakaturi nyigar-nyigar | 
dimĕne radaa cilik | 
wangsulane nora susah | 
yĕn cilik ambĕborosi | 
parentah ngrĕratĕngi | 
nylumbat krambil nora pĕcus | 
mĕmĕnĕk sambat wĕgah | 
golĕk banyu mundhak atis | 

dak kalahi anyĕnyambat marang tangga 

3. Aku mĕthiki janganan | 

mas ngantĕn kang tunggu gĕni | 
tĕka ngantuk karĕnggosan | 
kĕmpuse kaya garimis | 
satĕmah gĕni mati | 
saya mĕmpĕng (ng)gonne ngantuk | 
anjĕblĕs dandang pĕcah | 
mawut-mawut gĕni mati | 
suprandene mantumu gĕbacut nendra || 

4. Nĕng ngarĕp kĕrĕn (n)jĕrbabah | 
kaya turu kasursari | 

yĕn tĕka saka ing sawah | 
manggul pacul nyangking kudhi | 
rĕngĕng-rĕngĕng mĕdĕni | 
tur awake gluprut ĕndhut | 
anjujug patilĕman | 
niba brĕg pacul sinandhing | 
ura-ura ngalampra tan tiba pada || 

5. Dak-kon wisuh mring pakiwan | 
wangsulane yĕn wis garing | 

mĕngko rak lunga priawak | 
banjur ngorok kaya sapi | 
lindurane nglangkungi | 
nora cĕtha nanging (ng)galur | 
sabĕn rĕp mapan nendra | 
sĕmbari anggantĕn dhisik | 
ngĕmut susur klomoh lir tĕtĕluh braja 

6. Susur kacopot kinarya | 
ngusap bibir ngandhap nginggil | 
nganti ngĕthĕl yaknĕn kĕtat | 
dakĕmutke amangsuli | 

mĕk anyĕp tan mĕrkinting | 

de nalika nusul turu | 

aku nuju supĕna | 

ana ing kananirĕki | 

mĕntas saka pasar atĕtumbas bĕtah || 

7. Ing marga ana luwangan | 
tan darana daklumpati | 

cupĕt kacĕmplung ing wangan | 
tĕtukonku kocar kacir | 
kaluwak mung sawiji | 
tiba ing luwangan mau | 
dakjapit sikil kanan | 
durung mĕntas banjur nglilir | 
bangĕt eram tĕka sikil karo pisan || 

8. Wus dĕnĕmut ing kakangmas | 
jĕmpolan anjĕpit sĕntil | 
banjur dak dhupakkĕn pisan | 
mantumu tiba kuwalik | 

bibir kang nginggil gathik | 
waton lawang bae bintul | 
tan agĕng mung saklapa | 
bĕrangkangan banjur mijil | 
mutah-mutah sawĕngi tan mawi kĕmba || 

9. Ah wong tĕmĕn nora (n)jarag | 
si mase dadi panggalih | 

aku banjur dikon dandan | 
mangkat sowan mrene iki | 

Ki Buyut ngandika ris | 
padha dene arannipun | 
nanging dununge lĕpat | 
ĕrose saka sirĕki | 

(ng)gonmu durung carĕm caraning ngakrama || 

10. Dhenok aku nora ina | 
samana nganggo daktari | 
apa anane dakgĕlar | 
muwung dene awit cilik | 

(ng)gonne mĕlu ing mami | 
tumĕkĕng ing ngakiripun | 

bodhone dhasar nyata | 

nanging tĕmĕn tani bĕntil | 

tangan anyĕp tabĕri anambutkarya || 

11. Sirĕku uwis kaduga | 
nglakoni sapakonmami | 
wĕkasan mangkono nyawa | 
rara lamun sira nganti | 
pĕgat (ng)gĕnnira krami | 
dakjabakkĕn atmajaku | 

lah aja katon mata | 

sakarĕp-karĕpmu dadi | 

rara Primpĕn karuna nungkĕmi pada || 

12. Dhuh (n)jĕng rama apuranta | 
ywa kalajĕng-lajĕng runtik | 
yĕn (n)jĕng rama tan ngaksama | 
dadi apa awakmami | 

lan sapa ingkang sudi | 
ngukup marang raganingsun | 
wah nandhang sapudhĕndha | 
tan miturut ing sudarmi | 
ing dĕlahan pinasthi anĕng naraka || 

13. Rama ywa kapanjang-panjang | 
galiyĕn mangkene uwis | 
lumrahe wong omah-omah | 
padudon kakĕmbangnĕki | 
jare (m)bangun trĕsna sih | 
kĕkĕle anĕng jinĕmrum | 

kadi pĕngantĕn anyar | 
basane rĕnggang gulali | 
anguruwĕl kĕmpĕl kadi sata eca || 

14. Saĕstune tan lĕnggana | 
miturut rĕhing akrami | 
nanging yĕn parĕng (n)jĕng rama | 
sartane kagungan picis | 
nyuwun ugungan mami | 
katanggapna wayang Cĕngkung | 
kalamun wus kalakyan | 

kang dadi panyuwun mami | 
sakarsane kĕmase (n)dhĕrĕk kewala || 

15. Ki Buyut kalangkung suka | 
lĕga rasane kang ati | 

rara aywa tinggal candra | 

warnamu ngrĕsĕpkĕn ati | 

tan ana kang pinanci | 

miturut rĕh mrih rahayu | 

thole Buyut Gĕduwal | 

kowe mĕnyanga saiki | 

marang Mĕndhangkawit hya wĕdi kangĕlan 

16. Kono ana wayang anyar | 
bĕcik pamayangirĕki | 
kyatingrat Kandhabuwana | 
kalamun sira wus panggih | 
matura ing kiyai | 
manawa dhanganing kalbu | 
lan nuju tan sarĕngan | 

ing mĕngko bĕngi dakpurih | 
kaparĕnga mayang ana wismaningwang || 

17. Kadangwarga gawanana | 
bau angusung-usungi | 

Buyut Sondong matur sĕmbah | 

nuwun inggih-inggih kyai | 

sarĕhning sampun tapis | 

padhang jingglang ingkang dhawuh | 

pun kula kalilana | 

lajĕng mangkat ing sakniki | 

iya thole aku banjur tata-tata || 

18. Mundur Ki Buyut Gĕduwal | 
dupi dumugi ing (n)jawi | 
cangkelak wangsul manabda | 
e la jĕnang gula manis | 
durung pamitan nyai | 

wong gondrĕng-gondrĕng wĕh gandrung | 
pinanggih ing pĕngkĕran | 
lagya ngracik gantĕn wangi | 
ngrujit sĕkar mlathi mĕnur gambir pĕthak || 

19. Dumrojog Buyut Gĕduwal | 

(n)dhodhok sangajĕnging kori | 
angling groyok mĕgap-mĕgap | 

dhuk gĕndhuk dhiku wong dhandhing | 
ayu mrakati trincing | 
aku lunga ywa kok bĕluk | 
sasuwene daktinggal | 
aja mĕtu saka panti | 

sawĕr ponthang dak mati rak mĕlang-mĕlang || 

20. Yĕn dijawat cacing abang | 
rara Primpĕn duk miyarsi | 
aja (m)baung wis lungaa | 
mĕngko daksawuri gandhik | 
congormu dimĕn tipis | 
mari kaya ngĕmut lĕsung | 
mas ngantĕn palarasan | 

hut gandri mĕta Nyi Boging | 

hĕm hĕm lothung olĕh sasarapan ujar || 

21. Wus lĕpas ing lampahira | 
nanging lali tanpa kanthi | 
sigĕg lampahe Gĕduwal | 
gantya kocap Mĕndhangkawit | 

Nyai Randha Sumampir | 
ngadhĕp risang Among Luhung | 
dhalang Kandhabuwana | 
pagĕndĕr Nyai Saruni | 
pangĕndhangnya nama Kyai Kalunglungan 

22. Nyi randha marĕk ing ngarsa | 
cinariyos duk ing nguni | 
miskine kaliwat-liwat | 
mangkya thukuling rijĕki | 
bisa iyasa panti | 

pandhapa gandhok myang lumbung | 
kandhang lĕmbu maesa | 
pawon pisang slirang tharik | 
paregolan miwah sanggar palanggatan || 

23. Pagĕr turus tumaruna | 
bĕnggang pinasthi sanyari | 
larĕn wĕning tĕpung-gĕlang | 
palataran rĕsik gasik | 

taru thinarik-tharik | 

sawo anjung kĕpĕl dhuku | 

manggis pĕlĕm rambutan | 

blimbing jambu pĕthak abrit | 

tinon wingit samya dadi woh tan kĕndhat || 

24. Nyi randha katingal rosa | 
anak putu ingkang tĕbih | 
miwah kawula kawraga | 

(ng)gili samya tumut panti | 
dadya ing Mĕndhangkawit | 
rĕja raharja kalangkung | 
wus karan ing karajan | 
pasare raina wĕngi | 

jalu ĕstri tyase tĕntrĕm tur kacĕkap || 

25. Ki dhalang Kandhabusana | 
tanya mring Randha Sumampir | 
nyai ing salawasingwang | 
manggon ing wismanirĕki | 

apa ta boya dadi | 
ribĕt miwah katunanmu | 
sarĕhning nganti lawas | 
randha matur mangĕnjali | 
dhuh kyai ĕstu botĕn pisan-pisan || 

26. Yĕn kadi kang pangandika | 
tan sagĕt matur kang abdi | 
mulyane badan kawula | 
rĕjane kang Mĕndhangkawit | 
saĕstu awit saking | 
sawabipun Sang Linuhung | 
kang sarira Bathara | 
punapa wawalĕs-mami | 

tan lyan namung sumungkĕm bĕkti kawula || 

27. Maring Bathara Kawasa | 
paduka ingkang (n)jalari | 
sangĕt panuwun kawula | 
bokbilih pinudyĕng kapti | 
dhĕdhepok Mĕndhangkawit | 
dumadya pĕpundhĕn-ulun | 
saanak putu-amba | 

ki dhalang ngandika manis | 

iya nyai bangĕt ing panrimaningwang || 

28. Kang dadi pamintanira | 
gampang katĕmu ing (m)buri | 
amung ing samĕngko sira | 
ywa aran Nyai Sumampir | 
ingsun paringi nami | 

Randha Asĕmsore iku | 
kalawan tampanana | 
gagadhuhanira nyai | 
cacĕkĕlan lara ĕncok sasaminya || 

29. Sapa wonge meme sinjang | 
nganti kasurupan rawi | 
ing mangka nora dĕnĕntas | 
lan maninge lamun janmi | 
mayokkĕn sambĕl mungging | 
lĕmpĕr lĕmah miwah watu | 
lawan mayokkĕn jangan | 
asĕm enjinge binukti | 
dunungana lara encok iku padha || 

30. Asĕmsore nuwun turnya | 
ngĕstokkĕn sabda kapundhi | 
kasaru Buyut Gĕduwal | 
kula-nuwun manjing panti | 

(m)bagĕgĕg anĕng ngarsi | 
ki dhalang wacana arum | 
bagus sira bagea | 
pinangkanira ing ngĕndi | 

lawan sapa kĕkasihmu myang sĕdyanta || 

31. Matur kang sinung pambagya | 
kyai (n)dangu ragamami | 
kala dĕrĕng asĕsemah | 

Jaka Sondong pilih tandhing | 
kalamangsa kawingking | 
anyarĕngi randhu rubuh | 
ĕstu pasihaning Hyang | 
pinundhut mantu kiyai | 

Buyut Wangkĕng Mĕndhangtamtu padhepokan || 

32. Dhinaupakĕn kalawan | 
putranipun ayu ĕstri | 

rara Primpĕn musthikĕngrat | 
lajĕng pinaringkĕn mami | 

Buyut Gĕduwal inggih | 

mawi pinacak dhĕdhukuh | 

ing Mĕndhanggowong dadya | 

bubundhĕl amisesani | 

semah kula bakjĕng Primpĕn kula bĕkta 

33. Nama lami nama inggal | 
kasilĕp awit kawijil | 
karan mas ngantĕn kewala | 
Kalunglungan suka myarsi | 
kimase andĕrmimil | 
nganggo salasilah (ng)galur | 
randhu rubuh kalawan | 
cacing mantu dhisik ĕndi | 

ah wikana kula botĕn dipunundang || 

34. Nuwun kyai sowan kula | 
ngintar mĕmĕt tanpa kanthi | 

wanci bĕdhug dhĕng (n)dhĕrandhang | 
manrang bĕntĕr kontrang-kantring | 
mripat balĕrĕng aking | 
kĕkonang pating kalĕpyur | 
karingĕt darodosan | 
gurung krakĕt klĕkĕt salit | 
ambĕgogok lungguh ing salu sampeyan 


35. Sajatose awigatya | 
dhapur kinĕngkĕn kiyai | 
raka (n)dika marasĕpah | 
dĕlĕs dĕrĕng diwowori | 

Buyut Wangkĕng kĕkasih | 
pĕpundhĕning Mĕndhangtamtu | 
noninggih kang sapisan | 
kintun pangĕstu basuki | 

kaping kalih yĕn bilih (m)botĕn sarĕngan || 

36. Ing mangke dalu sampeyan | 
dipun aturi angringgit | 
dhatĕng Mĕndhangtambu krajan | 
parlu ngluwari punagi | 

kang ngabdi tiyang ĕstri | 
salamine dĕrĕng atut | 
nĕlaskĕn gunabisa | 
purun atut anuruti | 

nanging darbe panĕdha tanggapan wayang 

37. Mila kula gurawalan | 
marlokkĕn sowan pribadi | 
sangĕt panyuwun kawula | 
kalampahanipun ngringgit | 
saĕstu anjalari | 
ithak-ithuk mathuk gathuk | 

yĕn sampun kalampahan | 
masajĕnge kula dhongdhing | 
angaturi uninga dhatĕng sampeyan || 

38. Kalunglungan latah-latah | 
tobil nganti nora ngĕrti | 
tĕmbunge nganthar ngalĕnthar | 
nganti ilang prĕlunĕki | 

ki dhalang ngandika ris | 

kapasangyogya ki bagus | 

iki pinuju sĕla | 

matura kakang kiyai | 

luwih atut manira wus sagah sowan || 

39. Manthuk-manthuk Ki Gaduwal | 
ngilak-ilak tyasirĕki | 

Kalunglungan sru ngandika | 

he he kimase wong (m)blĕndhing | 

wong bĕtah andĕrmimil | 

aja pijĕr manggut-manggut | 

iki kasĕlak udan | 

dakdĕlĕng tan (ng)gawa batih | 

sapa ingkang ngusung kothak lan gamĕlan || 

40. Kudu mangkat ing samangkya | 

(ng)gih kyai kula pribadi | 
mara bagus usungana | 

ana ngĕmpĕr kulon kuwi | 

pangusung aja srĕnti | 

kudu sakbrĕngan wus rampung | 

Ki Jaka Sondong sagah | 

pamit lajĕng amurugi | 

dupi miyat salin tĕmbang maskumambang || 

166. Maskumambang 

1. Biyang-biyang ambakna wong marentahi | 
nora nganggo sawang | 

mring wong kaya awak-mami | 
pangantĕn anyar tur tigas || 

2. Ambĕlĕrĕt ikĕt irĕng tĕngah putih | 
tĕka kon gĕgawa | 

rowa rokah-rokah iki | 
ning luput inaku dhawak || 

3. Rikning iya sapa kang bakal nong-aning | 
lemah-lemah mlumah | 

turu ngambĕn dĕnsik-isik | 
banjur nusul (n)jaluk timpah || 

4. Nanging priye patrapku (ng)gonku ngusungi | 
rampunge sabrĕngan | 

gamĕlan pating talĕning | 

wangune abot tur rĕkah || 

5. Ana ingkang ĕnthĕng pangiraku ringkih | 
lamun dak sunggia | 

dhĕstharaku mobrak-mabrik | 
mulihake nganggo beya || 

6. Kalunglungan mara (ng)gablok saking wingking 
Sondong gĕdandapan | 

piye guse ngantĕn iki | 
tĕka banjur kaya tlawah || 

7. Mingak-minguk nora nuli dĕntandangi | 
ngĕntĕni apa ta | 

inggih kyai inggih-inggih | 
niki sawĕg kula laras || 

8. E lah lucu nĕmme nganggo digolĕki | 
dakwarahi sira | 

ucula ikĕt tumuli | 

kanggo buntĕl gĕndĕr gambang || 

9. Kĕthuk kĕmpyang kĕcĕr saron lawan suling | 
bĕbĕtmu ucula | 

iku kanggo ambuntĕli | 
kĕnong tĕlu lan suwukan || 

10. Bukak baju kanggo angĕlĕd-ĕlĕdi | 
bonang nunggal gangsa | 

sabuk lolosĕn (ng)go tali | 
nyĕbrak sĕtagĕn kinarya || 

11. Ngĕrut-ĕrut saĕpĕkmu aja kari | 
sinunggi kang kothak | 

rancak lan tumumpang nginggil | 
dalah kĕndhang plangkan rĕbab || 

12. Gayor kanggo mikul kang rong buntĕl iki | 
ana pundhak kiwa | 

pundhak tĕngĕn dĕnsampiri | 
sikil gayor loro pisan || 

13. Cinanthĕlan balencong parabot kĕlir | 
tangan kiri kanan | 

nyangking kĕmpul siji-siji | 
drohun ran uwis kacĕkap || 

14. Jaka Sondong kĕlop-kĕlop angling ririh | 
cilaka rambatan | 

kujur ngĕpok blai mĕncit | 
iba wĕlase kang mulat || 

15. Cacah rolas dijupuk kang roro iji | 
puluh dikapakna | 

kapriye (ng)gonku sumingkir | 

dak-sangĕnane kewala || 

16. Nora (ng)gawa abrag-abrag nora nyunggi | 
gangsa kothak wayang | 

nyunggi bokonge wong nĕcis | 
ngusung masjĕnge sing nyanthas || 

17. Wus rinakit rampung ginawa pribadi | 

Ki Gĕduwal mangkat | 

suka wĕlas kang udani | 
lampah rindhik tan lembeyan || 

18. Kyai dhalang ngandika mring nyai panti | 
karia raharja | 

saanak putumu sami | 
iya ing sapungkuringwang || 

19. Kangbok tuwin uwa Kulunglungan wawi | 
mangkat mupung siyang | 

bilih kadalon nĕng margi | 

Mĕndhangkawit wus kawuntat || 

20. Sigĕg Nyai Asĕmsore Mĕndhangkawit | 
gantya adĕgira | 

Buyut Wangkĕng lan putrĕstri | 
pinarak anĕng pandhapa || 

21. Kacarita sapungkure kimas ngantin | 
dhukuh kagegeran | 

buburon wana anggili | 
malĕbĕt mring padhukuhan || 

22. Nora katon dhudhukuh katon wanadri | 
pramila ki wisma | 

sangĕt dĕnnya nganti-anti | 
putra mantu kang dinuta || 

23. Ngandika ris marang putranira ĕstri | 
rara kaya paran | 

tĕka mangkene puniki | 
sapungkure lakinira || 

24. Dene buron saisine ing wanadri | 
lumĕbu mring dhĕkah | 

sajake arĕp lĕstari | 

mĕt papan amanggon jĕnak || 

25. Kang dakarĕp-arĕp mung lakinirĕki | 
rama atur wikan | 

mau bĕngi aku ngimpi | 
mantumu dhinahar sima || 

26. Anĕng wana saprabote brĕsih tapis | 
manawa tĕmĕnan I 

buron iki (n)daradasih | 
ngupaya tunggale baya || 

27. Buyut Wangkĕng angandika sĕmu runtik | 
iku catur apa | 

ala-ala amalati | 

ywa ko(k) pindho kang mangkana || 

28. Tan pantara dangu kĕmase kaĕksi | 
rĕmbĕn lampahira | 
ambĕntoyong bĕktanĕki | 

gupuh Ki Buyut parentah || 

29. Maring batih mara tulungana aglis | 
rara apa iya | 

kae lakimu kang prapti | 
mĕnĕk karo ngirit dhalang || 

30. Mara gĕlarana kalasa kang rĕsik | 
wedangmu sĕngkakna | 

aku dak mapag mring (n)jawi | 
rara Primpĕn mundur nĕmbah || 

31. Kimas Ngantĕn bĕktane wus dĕntampani | 
lajĕng mring pungkuran | 

ngupadosi ingkang ĕstri | 
pinanggih rĕracik sĕgah || 

32. Ki Gĕduwal (ng)galoso anĕng taritis | 
pĕgat-pĕgat lingnya | 

mĕmalad sihing kang ĕstri | 
nok-ĕnok sapungkuringwang || 

33. Sira apa ora katonĕn mring mami | 
lo bojomu tĕka | 

apa uwis cawis-cawis | 
wedang nyamik sĕga jangan || 

34. Yĕn wis ngombe wedang nyamikan sathithik | 
madhang kokoh jangan | 

bubar maĕm mapan guling | 
kĕlĕk cĕngĕl pijĕtana || 

35. Rara Primpĕn (m)basĕngut mangsuli wĕngis | 
e e mundhut wedang | 

apa tingalmu tan uning | 
galo-galo sumur kĕbak || 

36. Nyamikane mĕnyanga kĕbon pribadi | 
kae kĕpĕl sela | 

kang runtuh wus matĕng uwit | 
sĕga nisilana gabah || 

37. De iwake mĕnyanga pawon pribadi | 

jĕgge mau turah | 
balung-balung sisa kucing | 
aku wis sadhiya jangan || 

38. Dhuh bojoku kabĕh pakon daklakoni | 
sing ko kĕla apa | 

gadhon jangan bae dhisik | 
kang dak kĕla wĕt-awĕtan || 

39. Jangan pongge palapahe bĕton kĕcik | 
sambĕle wutuhan | 

amung tanpa uyah trasi | 
lalabane isi lĕrak || 

40. Ki Gĕduwal sru sukĕng tyas wus anggĕndring | 
marang ing ngajĕngan | 
rĕngĕng-rĕngĕng urut margi | 

kinanthi maluku tĕgal || 

167. Kinanthi 

1. Ki Buyut Wangkĕng wus tundhuk | 
ki dhalang gupuh kinanthi | 
panggĕndĕr miwah pangĕndhang | 
lumuntur anĕng ing wingking | 
pinarak tĕngah pandhapa | 
panĕmbramanira manis || 

2. Adhi Kandhabuwana nung | 
kita amĕthuk prayogi | 
sĕwu bĕgja kamayangan | 
karsa rawuh dhepok mami | 
lir roga mĕh praptĕng lena | 
mulyantuk usada adi || 

3. Inggih kiraka anuhun | 
ki buyut wacana malih | 

(m)bok adhi kita amapag | 
prayogi dhatĕngirĕki | 
lawan sintĕn kang sinambat | 
lawan kaprĕnah punapi || 

4. Winangsulan manis arum | 
kalangkung nuwun kapundhi | 
kang sarju mastani mring wang | 
kula nama Nyai Sruni | 
kalĕrĕs kadange wrĕda | 
kalawan dhalang kiyai || 

5. Mĕsĕm manthuk kyai buyut | 
kiraka kang lĕnggah wuri | 
suwawi kaparĕng ngarsa | 
ulun amĕthuk prayogi | 
sarawuhipun kiraka | 

myang sintĕn sinambating sih || 

6. (ng)Gih adhi sami pikantuk | 
dene nama kula adhi | 
karan Kaki Kalunglungan | 
botĕn mawi malih-malih | 

ki buyut (ng)guguk sukĕng tyas 
kiraka sampun prayogi || 

7. Adhi dhalang milanipun | 
sampeyan kula-aturi | 
wagĕda dados jalaran | 
mudhari ruwĕting ati | 
awit putrane pun rara | 
(ng)gĕnne mangun palakrami || 

8. Sampun lami dĕrĕng atut | 
tansah ĕru sabĕn ari | 
anĕlaskĕn budidaya | 
sarat-sarat gunadhĕsthi | 

tan wontĕn ingkang tumama | 
malah kadi dĕnsĕpuhi || 

9. Pinarĕng lan wĕdalipun | 
mangkya na wĕnganing ati | 
purun caraning akrama | 
nyuwun titingalan ringgit | 
dhalange Kandhabuwana | 
panggĕndĕripun pawĕstri || 

10. Pramilane gupuh-gupuh | 
lajĕng ngaturi si adhi | 
wĕwah malih katambahan | 
sapĕngkĕre kang lumaris ( 
pun thole ngantĕn Gĕduwal | 
sakĕhe buron wanadri || 

11. Samya lumĕbu mring dhukuh | 
tyasulun tambah prihatin | 
saking wangsiting jawata | 
mantune lir wingi uni | 

srana nanggap ngĕl-ungĕlan | 
utawi ananggap ringgit || 

12. Mila ing panuwunulun | 
mangke ing sadĕrĕngnĕki | 
minggah pinarak panggungan | 
gangsa mungĕla rumiyin | 

ki dhalang mĕsĕm ngandika | 
inggih kiraka prayogi || 

13. Mĕnggah gangsa ungĕlipun | 
mangke sadĕrĕnge kawit | 
kula namĕkakĕn Gagal | 

ki buyut suka lingnya ris | 

kataluwa dlas samangkya | 
ing pangruwatipun adhi || 

14. Kula borongkĕn puniku | 
kiraka inggih prayogi | 
basanipun babarpisan | 
de sajĕn-sajĕn piranti | 
kula sumangga kiraka | 
kadi kang kasĕbut tulis || 

15. Wus katampĕn kyai buyut | 
pratelane kang sasaji | 
sinungakĕn maring putra | 
sampat sadaya miranti | 
kadi lodok Ki Gĕduwal | 
nata-nata ngrakit-ngrakit || 

16. Paripurna sadaya wus | 
dhalang saknalika awit | 
talu anata gamĕlan | 
kawusane dhalang luwih | 
kacarita buron wana | 

sirna wangsul mring wanadri || 

17. Dĕnnira tĕtalu suwuk | 

ki dhalang lajĕng mangarsi | 
lampahane Manikmaya | 
gantya wau kang winarna | 
rara Primpĕn wus busana | 
asinjang limar-katangi || 

18. Kasumĕkan ijĕm pupus | 
rimonge kuning dumĕling | 
ukĕl gondhĕl barondongan | 
borokan sĕkar taluki | 
jungkat pĕnyu jram sak-ajar | 
lungsĕn ukĕl argulo brit || 

19. Wida jĕnar marbuk arum | 
sasĕngkang cĕmĕng cinĕplik | 
sotya panunggul satunggal | 
supe bathok sisih gadhing | 
sĕsĕlut salaka mulya | 

supe tajug kanan kering || 

20. Rampunging karya mangapus | 
sap-asta jingga sumampir | 
anĕng asta ingkang kiwa | 
cukil karna silih asih | 
kĕnarĕn mas isi bawang | 
sorog pĕthĕn lading gapit || 

21. Asta ingkang tĕngĕn manggul | 
talam alit isi sari | 

rinujit badhe sangsangan | 
malathi sinĕling gambir | 
karang mĕlok tinĕngahan | 
argulo jĕnar myang abrit || 

22. Lawan gĕgombyoking dhuwung | 
campur bawur ganda minging | 
badhe sĕkar palĕnggahan | 
konyoh jĕnar arum wangi | 
talĕkĕm lisah jĕbadan | 

gantĕn mengkol sĕdhah sĕmprit || 

23. Sadak apu bumbon alus | 
gambir sĕdhĕp sĕmu manis | 
jambe jĕnar nĕmpol ngambar | 
panasar trus tanpa isi | 

sata eca dhinĕdhĕssan | 
sĕs wiru sinumpĕt mathis || 

24. Tĕmpaos uwur kinaduk | 

sang dyah lumampah nĕng ngarsi | 
ginarubyug para warga | 
prapta (n)jujug cakĕt kĕlir | 
pinarak ajĕng-ajĕngan | 
lawan kyai dhalang sigit || 

25. Mung kĕlĕtan widhig janur | 
datan mawi dĕntangsuli | 
binuka katon ki dhalang | 
sinawuran urapsari | 

(m)baladĕr ing palĕnggahan | 
talam katur linut liring || 

26. Kurang thithik adu dhĕngkul | 
sang dyah aturira ririh | 
cumanthaka dasihpara | 
kumapurun angaturi | 

sĕgah sawontĕne dhĕkah | 
mĕrgaya bilih prayogi || 

27. Muhung dados cihnanipun | 
sumungkĕme ingkang dasih | 
dhuh mugi dipunparĕngna | 
cumadhong ĕsthining ati | 
ngagĕm sĕkar konyoh jĕnar | 
nyamping jinĕbadan wangi || 

28. Gantĕn ginĕgĕt ing pucuk | 
ĕsĕs sakĕbulan naming | 

ki dhalang nampĕni talam | 
nglocitĕng tyas baya iki | 
bojone bagus Gĕduwal | 
patut ana tut kĕpontit || 

29. Wasana ngandika arum | 
pasugatanira nini | 
bangĕt panarimaningwang | 
sartane ingsun lĕgani | 
kang dadi pamintanira | 
sang dyah sukane tan sipi || 

30. Dumadya sangĕt nahĕn kung | 
wayang wuyungan ing galih | 
ki dhalang lamba kewala | 
nulya nglajĕngakĕn ngringgit | 
kocap Ki Buyut Gĕduwal | 
bikut dĕnnya nglaladosi || 

31. Sugata dhalang wus rampung | 
nyandhak niyaganirĕki | 
ngladoskĕn wedang pangĕndhang 
kinintĕn menda kabincih | 
kinĕpruk ing tabuh kĕndhang | 
sakayang Gĕduwal (n)jĕngking || 

32. Makprĕg rai ngĕpruk kriyuk | 
rĕmuk mawut (m)balabari | 
mripat klilipĕn pĕcahan | 
lambe katlusuban cangkir | 
rai dhadha ambĕranang | 
dadi kraos panas thithik || 

33. Ikĕt kasingsal kacĕgur | 
tĕmpolong wus isi lami | 
agadĕg nyat sirah katulak | 
gayor gong garĕse gathik | 
lawan ĕgong panyuwukan | 
(n)dhoko sambate dĕrwili || 

34. Wong sĕngit tan katarĕku | 
apa kapanjingan eblis | 
kabangĕtĕn sasĕmbranan | 
dosa apa mring sirĕki | 
nyawiyah sawĕnang-wĕnang | 
nyang wong panas jĕring manjing 

35. Yĕn wurua dene durung | 
sunggata badhĕg lumadi | 
babo babo cobak aja | 
dakpĕk gawemu kiyai | 
dak ngene yĕn aku wĕgah | 
adhuh adhuh barĕng mati || 

36. Ki pangĕndhang api watuk | 
kĕkĕl kĕndhang dĕnsungkĕmi | 
(n)dĕngĕngĕk sarwi ngandika | 
bagus hya dadi tyasnĕki | 
kang agung aksamanira | 

pandĕlĕnge wong wus boging || 

37. Daksĕngguh ki mau wĕdhus | 
ngonyok arĕp anocoki | 
suguh sĕga lan panganan | 
mula banjur daktĕmpiling | 
rikne gĕtunku kaya pa | 

(m)bok ya sĕtaun yĕn mari || 

38. Bubare wayangan besuk | 
sira masthi olĕh jampi | 
cĕngkir gadhing pipingitan | 
banjur wani nong anuning | 
pangajapanmu ing tawang | 
saksayahe anuruti || 

39. Ki Jaka nir napsunipun | 
sirna kang karaos sakit | 
kerogan gumuyu latah | 
ngling lucu kiyai iki | 
tĕtĕse kang pangandika | 
mugi-mugi anĕmahi || 

40. Inggih kyai sampun-sampun | 
cĕkak tan dados punapi | 
sawĕg cilakaning badan | 
manawi ing tĕmbe manggih | 
sukawirya pinilala | 

ing ngagung wong ayu kuning || 

41. bĕnĕr calathumu bagus | 
banjurna (ng)gonmu ngladĕni | 

(ng)gogohi ikĕt grĕnĕngan | 
bĕcike kapriye iki | 

arĕp matur kyai dhalang | 
nyuwun lakon nyĕnyĕs manis || 

168. Dhandhanggula 

1. Lamun ingong adandana maning | 
bali nganti garinge kang dhĕsthar | 
kasuwĕn cĕwĕt pĕrlune | 

(m)bok ngene bae uwus | 
ngarah apa mangsa apangling | 
barang kang cĕlak kothak | 

kyai kula nyuwun | 
lampahan kang nyĕnyĕs-nyanyas | 
mukĕt rame salah satunggal kang pundi | 
pala kĕlawan ekrak || 

2. Kyai dhalang dĕrĕng amangsuli | 
miyat kang ĕstri macak anyanthas | 
ngalela cakĕt lungguhe | 

lan ki dhalang mĕh gathuk | 

Gĕduwal ngling gĕdhĕg nudingi | 

bil tobil bangĕt eram | 
marang sira gĕndhuk | 
la (m)bok aja cĕdhak-cĕdhak | 

(ng)gonmu linggih marang kyai dhalang kuwi 
lanang tur dudu sanak || 

3. Upamane tan kĕlĕtan kĕlir | 
banjur ruwĕt nyandhĕt kene kana | 
angĕl ucul-uculane | 

ri kang sinungan wuwus | 
rara Primpĕn mamanas ati | 
mucang nunggil kĕcohan | 
angĕlorot susur | 

Ki Gĕduwal tĕbah jaja | 
gĕtĕm-gĕtĕm undurira nolah-nolih | 
sigĕg lampahe wayang || 

4. Nyai Juru satamunirĕki | 
miwah jalma kang samya umiyat | 
sĕpuh atanapi lare | 

suka mawantu-wantu | 
saya kathah ingkang ningali | 
ing pandhapa wus kĕbak | 
palataran pĕnuh | 

kang tan wruh wujuding wayang | 
tĕka trima mung myarsa cariyosnĕki | 
sukane nora beda II 

5. Ki Panjangmas dĕnnira angringgit | 

Murwakala nyĕnyĕs krasĕng driya | 
lumintu babanyolane | 

dhasare kaduk cucut | 

para ĕstri samantĕn ugi | 

sayuk asuka rĕna | 

kapingkĕl kapoyuh | 

gumujĕng ambata-rĕbah | 

ana ingkang (ng)gabloki rowange linggih | 

mijĕt wĕtĕng balabag || 

6. Amangsuli adĕge kang ringgit | 

Kandhabuwana dĕnnira mayang | 
tan tambuh tan ngorakake | 
maring kang mambu kalbu | 
nahan wau dhatĕngirĕki | 
mancapat kang umiyat | 
anggili gumrubyuk | 

randha krisik Mĕndhangrĕja | 

myang wĕkanya rara Lekoh maksih sunthi | 

gombak (n)jĕbobog gimbal || 

7. Ambagĕgĕg nyogo anĕng ngarsi | 
linggih jegang tangan malangkadhak | 
de kang ana ing wurine | 

dayata kaki Buyut | 

Mĕndhangsuka dhukuhirĕki | 
kakalih wĕkanira | 

Candramawa sĕpuh | 

kang nĕm Jaka Bĕlang-yungyang | 

kaduk juwĕh nyaru kang lungguh nĕng ngarsi | 

rara Lekoh jinawat || 

8. Tobil eram sabĕn nonton ringgit | 
uwong iki mĕsthi uwis ana | 

(n)janggol nĕng ngarĕp lungguhe | 
ĕntute rĕbut dhucung | 

brat brut thit thut nganti tundha tri | 
tur nimbrah sumarambah | 
tĕmbĕl tĕdhak ngirung | 
karo (m)bok mĕnĕng kewala | 
dhela-dhela gĕdhĕg-gĕdhĕg gobag-gobig | 
apa bĕndana tepas || 

9. Lo lo ngrĕngkap rambute winiwir | 
apa arĕp gĕlungan tampahan | 
wathah ngarompyoh kĕlĕke | 

(ng)gĕmbulĕng kaya grumbul | 
makbrĕng lĕdhis anyir sathithik | 
kae bĕrite nigan | 

manggung muntap-muntup | 

(m)bok wis nĕh (ng)gonne gĕlungan | 
lo rak mrucut iyah nganggo maleroki | 
nuli anarik cagak || 

10. Rara Lekoh nolĕh nabda wĕngis | 
si diblĕgo diluwuk dilabrag | 
dikĕpruk lĕsung irunge | 
dingono-ngono alu | 

rogung jiwa wudĕlmu jlanthir | 

wong edan tan prasaja | 

sak karĕp-karĕpku | 

dulĕg nganggo sumakeyan | 

nora kĕna wong nglĕsĕd ngaruh-aruhi | 

cungire criwis turah || 

11. Ngati-ati dakwadulkĕn nyai | 
nora jamak uwong kurangajar | 
cocotmu mĕsthi dĕn-onthĕl | 
pĕdhĕt tan sawanan gung | 
biyung aku dilĕladaki | 
wong sĕrĕng irung panjang | 
jlĕnthir wudĕlipun | 

ae bĕng tĕka mĕnĕnga | 

wong dijawat cĕpak jatukramanĕki | 

ngaliya ngarsaningwang || 

12. Rara Lekoh majĕng dĕnnya linggih | 
junjung bokong ĕntute ngumandhang | 
nampĕg kang anĕng wurine | 

ngisis Mĕyungyang jĕpluk | 
rara Lekoh anampĕl wĕntis | 
gumuyu lakak-lakak | 

Candramawa muwus | 
dhuh-adhuh saduluringwang | 
ywa cariwis mundhak camah sira yayi | 
tur sinaru ing kathah || 

13. Nganti silĕp caritaning ringgit | 

ki Mayungyang (ng)glĕgĕs nabda sora 
anu kang dhĕk Paing kae | 
arinta ngidhang kaul | 
marang pasar nadar ngluwari | 
sarana nganggo bĕksa | 
wirĕng tamĕng pĕnthung | 
tamĕng bathok pĕnthung carang | 
sabĕn pasar dak jogĕti sung rijĕki | 
saka dhawuhing dewa || 

14. Ambĕntoyong bubar pasar mulih | 
lali nora (ng)gawa punakawan | 
klincutan dakgawa dhewe | 
mung jĕnang alot tĕlu | 

dakmut kabĕh nora kĕtawis | 

tumĕkĕng kali nyabrang | 

kithing aku wĕruh | 

lintah mantu bĕbesanan | 

karo kinjĕng bubar tĕmu (m)bukak ati | 

nayuban sopyan-sopyan || 

1 5 . Pacĕt j ogĕt gĕndhing J angkung-koning 
kang nglarihi Cĕlĕng lan (m)bah Ima | 
tiba gong ngaturi ngombe | 

aku kĕkĕl gumuyu | 

jĕnang tĕlu kolu tan kari | 

ah kabĕnĕran kakang | 

ora sida gĕtun | 

sabĕn esuk yĕn bĕbuwang | 

amung mĕtu jĕnang alot siji-siji | 

dak pundhut misih wĕtah || 

16. Kanggo sĕmĕk nganti tigang kenjing | 
tĕlas jĕnang miyos kaya pisang | 
mangu-mangu tyasku kiye | 

(n)jĕtung mangemut-emut | 

apa yĕku mĕngko gĕk tai | 

yĕn sayĕktine tinja | 

majik limis alus | 

yĕku pasihaning dewa | 

pisang kĕpok kukusaning midadari | 

ginanjarkĕn maring wang || 

17. Aku nekat siji dak icipi | 
tĕka ĕmpuk sĕpĕt sawatara | 
mung rada badhĕg ambune | 

dadi karĕm arimu | 
sabĕn ngising dakling-ilingi | 
yĕn mĕtu kaya pisang | 
enggal (ng)gonku (n)jukuk | 
pamanganku sasingidan | 
aku isin yĕn didakwa dhahar tai 
wong satĕmĕne pisang || 

18. Nayataka nolĕh anudingi | 
he he mĕnĕng aja cĕcaturan | 
ana wong dielikake | 

tĕka malah (n)dĕlarung | 
ki Mĕyungyang pi-api ajrih | 
kĕndĕl ujaring bapa | 

(n)dhĕhĕm alok gupruk | 
lo lo kae sing angĕndhang | 
pancĕn prigĕl irama ajĕg lĕstari | 
pamangane tan kĕndhat || 

19. Thung dhĕng sruput kriyak mangan puli | 

Nayataka mundur-mundur nyandhak | 
wudĕl pinuntir ngĕlĕwĕr | 

Mĕyungyang cĕp (n)dĕrkukul | 

lir sinĕntak ingkang ningali | 
gar-gĕr ambata-rĕbah | 
ki Panjangmas cucut | 
tan wus yĕn dĕn-ucapĕna | 
sukaning tyas jalu ĕstri lare alit | 
nahan ki Panjangĕmas || 

20. Linajĕngkĕn cariyosing ringgit | 

Jatusmati buburoning Kala | 
dhatĕng (n)jujug pagongane | 
ngathĕngkruk nabuh kĕthuk | 

Sanghyang Kala gupuh nututi | 
kanggĕg kandhĕg ing latar | 
ajrih malbĕng tarub | 
mandĕng linggiye ki dhalang | 

mila nama kalasa tĕkĕng samangkin | 
mundur Bathara Kala || 

21. Sĕndhĕn cikal tumaruna wanci | 
mila lajĕng anama kalapa | 
satĕmah dhoyong adĕge | 

lah ing kana ta wau | 

Kandhabwana dĕnnira ngringgit | 
ngĕtrapkĕn bĕbanyolan | 
kang myat gĕr gumuyu | 

Hyang Kala gumujĕng latah | 
gumalĕgĕr kagyat kang sami ningali | 
ririh samya raosan || 

22. Guyu apa tĕka (ng)gigirisi | 
gigithokku mangkorog saomah | 

marinding sakujur nyabe | 
ngoplok bĕbokong gathuk | 
nora enak rasaning ati | 
kesah alon-alonan | 
gusis ĕstri jalu | 

kocap kĕndĕl dĕnnya (n)dhalang | 

Kala nglela sarwi angandika aris | 
hĕh dhalang bacutĕna || 

23. Kandhabwana amangsuli aris | 
hĕlo kowe si Kala kang prapta | 

Kala kagyat lon sabdane | 

hĕh dhalang tĕka wĕruh | 
sira marang ing jĕnĕng-mami | 
ki dhalang mĕsĕm lingnya | 
pagene tan wĕruh | 
tĕkamu mandhĕg plinggihan | 
ya mulane aran kalasa puniki | 
banjur asĕndhĕn cikal || 

24. Mila jĕnĕng klapa apa yĕkti | 
iya bĕnĕr tuturmu sadaya | 
ko mĕnĕng apa sababe | 
mulane mĕnĕng ingsun | 
padha bubar kang aningali | 
hĕh hĕh mĕngko ta dhalang | 
ulun tanya ĕstu | 

purba wisesane sapa | 
kawruhamu Kala purbane ya mami | 
wisesane kang nanggap || 

25. Lamun ingkang nanggap marentahi | 
banjurake ĕnggoningsun mayang | 
saĕstune lĕkas manĕh | 

hĕh dhalang raganingsun | 

dhĕmĕn bangĕt ĕnggomu ngringgit | 

mara ge tutugĕna | 

apa srananipun | 

sranane yĕn akĕh kurang | 

yĕn sathithik turahe angluluwihi | 

Kala suka tatanya || 

26. Ulun ayun miyat lakonnĕki | 
ing tutuge dhalang angandika | 
lakon Manikmaya kiye | 

pra dewa ngusung gunung | 

dhalang lamun lĕga ing ati | 

banjurna (ng)gonmu mayang | 

ulun wĕh sranamu | 

sataksawe uwang dinar | 

ki dhalang ngling aku ĕmoh opah picis | 

ah aĕng sira dhalang || 

27. Tĕka ora arĕp opah picis | 

sing kok karĕpake baya apa | 
daklĕgani saksayahe | 

Kala kok gĕgĕm iku | 
apa ranne ingkang sajati | 
iku kang ingsun tĕdha | 
dadi arannipun | 

Hyang Kala mĕsĕm ngandika | 
kang dakgĕgĕm badhama paesan iki | 
lah ĕnya tampanana || 

28. Ananging ta ingong darbe janji | 
aja nganti lĕgi dadi tikta | 
badhama sampun tinampĕn | 

ki Kandhabuwanĕku | 

tandya lĕkas angringgit malih | 

sĕsĕge saya tambah | 

nĕngna kang winuwus | 

wontĕn durjana sakawan | 

siji nama Kuthila damĕlnya madik | 

dwi Langkir karyanira || 

29. Malajĕngkĕn barang (ng)gonne maling 
tiga Pĕnthungluyung kang ajaga | 
kapat Jugilwar-aware | 

ambabah karyanipun | 
abipraya samya mamaling | 
katrĕnjuh janma nganglang | 
padhang oboripun | 

Kuthila Langkir lumajar | 
Pĕnthungluyung Jugilawar-awar kari | 
lumĕbĕt ing panggonan || 

30. Tunggil yaga tanggap anggĕntosi | 
nabuh kĕcĕr lawan nabuh kĕmpyang | 
nĕngna kang wor niyagane | 
kacrita Kala ngantuk | 

nuju mĕnga tutukirĕki | 
binalang tigan ayam | 
kakalih kacĕmplung | 
ngaros sĕgĕring sarira | 
garagapan jĕnggirat ngandika aris | 
hĕh dhalang lilanana || 

31. Ulun mĕtu ing (n)jaba kang awit | 

mega malang wus anggathĕng tĕrang | 
kamanungsan baya mangke | 

Hyang Kala mĕdal gupuh | 

praptĕng (n)jawi mambĕt gandaning | 

bĕbayi lair lagya ] 

sinuci ing ranu | 

barĕsih nulya cinandhak | 

ing Hyang Kala kang darbe yoga cat eling | 

cat nora kaĕngĕtan || 

32. Jaka Mulya dupi aningali | 

nganan ngering Hyang Kala wus kesah | 

amasrahakĕn kĕthuke | 

wus mĕdal gya kapĕthuk | 

ing Hyang Kala cinandhak aglis | 

gigithok tan kĕna wal | 

ayun kinalĕthuk | 

ĕngĕt badhama paesan | 

nĕng titipan Hyang Kala lumĕbĕt malih | 

kapanggih kyai dhalang || 

33. Sarwi tanya lah pagene uwis | 
iya Kala mangsane wis bubar | 
mula ingsun mĕnĕng kiye | 
hĕh dhalang iya uwus | 

lah rucatĕn kĕlirmu aglis | 

aja padha caturan | 

kĕlir rinucat wus | 

hĕh dhalang badhamaningwang | 

ĕndak jaluk arĕp prĕlu kanggo thithik | 

ah ingsun nora suka || 

34. Ĕlo priye ulun rak wus janji | 
aja nganti lĕgi dadi tikta | 
tĕka cidra dhalang kowe | 
dakijoli prabotku | 

ĕndi ingkang sira sĕnĕngi | 
utawa uwang satak | 
sawe dinar mau | 

Kala yĕn ingsun arĕpa | 

wis dhĕk mau (ng)goningsun gĕlĕm nampani 

branarta kanggo apa || 

35. Hyang Kala ngling dakjunjung sirĕki | 
mĕsthi dadi larane tyasira | 

ki dhalang rum andikane | 

tan dadi manahingsun | 

lah kĕpriye karĕpirĕki | 

de kang dakjaluk Kala | 

bocah loro iku | 

kadarbeya ing manira | 

parĕnĕkna yĕn uwis ingsun tampani | 

badhama tampanana || 

36. Sanghyang Kala jĕgrĕg tan kĕna ngling | 
ngunandika iki golong aran | 
nyandhungi (ng)goningsun golĕk | 

ing mamangsan satuhu | 

mundhak aku kelangan kalih | 

nanging antuk lilima | 

yĕn panujĕng laku | 

pitu pisan dadi pangan | 

wacana ngling badhama ulungna dhisik | 

marang ing jĕnĕngingwang || 

37. Nora angĕl bocah loro iki | 
janji uwis nampani badhama | 
pasthi banjur dak-lungake | 
ki dhalang andika rum | 

apa kowe tyas sanggarunggi | 
tan ngandĕl jĕnĕngpara | 
upamane ingsun | 
darbe anak ayu endah | 
kok karĕpkĕn apa bocah tĕka dhisik | 
iku basa (n)dupara || 

38. Ya ta wau Hyang Kala gumlindhing | 
lare kalih wus katur ing dhalang | 
badhama pinaringake | 

Hyang Kala tatanya rum | 
mungguh kowe kalawan mami | 
tuwa ĕndi ta dhalang | 

Kala tuwa aku | 

Hyang Kala malongo nabda | 

hĕh (m)bok raub tlaga Madirda rumiyin | 

rak tuwa raganingwang || 

39. Kyai dhalang mĕsĕm ngandika ris | 

Kala sira tĕka ngaku tuwa | 

apa ta dhĕngĕr asale | 
duk durung ana Ingsun | 
o lah dhalang ulun tan uning | 
balik kowe apa ta | 
wĕruh asalingsun | 
dhalang ngling pasthi uninga | 
ing asalmu sadurungira dumadi | 
hĕh Kala rungokĕna || 

40. Ki Panjangmas sung sasmita maring | 
ing niyaga mungĕl gĕndhing Dhĕndha | 
jantur purwaka lamure | 

nalika awang uwung | 

durung ana bumi lan langit | 

tamat pamaosira | 

janturan kalamur | 

gya maos sampurnĕng puja | 

wusnya tamat ngucapakĕn wayang malih | 

Hyang Kala angandika || 

41. I i dhĕngĕr tĕmĕnan wong iki | 
kyai dhalang malih angandika | 
apadene Kala kowe | 

isih awarna banyu | 

ingsun iya ngawuningani | 

ah maido wis ora | 

lamun sira wĕruh | 

aku ngalah dadi mudha | 

mara payo arannana kang atiti | 

iya sira rungokna || 

42. Ki Panjangmas nulya anglĕkasi | 
mungĕl ingkang nama Santipurna 
hong ila hĕng bubukane | 
tumĕkĕng tamatipun | 
wusing tamat carita malih | 

Hyang Kala duk miyarsa | 
malongo gagĕtun | 
kĕlop-kĕlop netranira | 
nabda ririh iya wus tĕtĕs patitis | 
jurudĕmungmu tatas || 

169. Jurudĕmung 

1. Lah kowe apa uninga | 
titipan kang ana aku | 

pira kĕhe myang rannipun | 
ki dhalang aris ngandika | 
yĕkti bangĕt gonku wĕruh | 
pan ana patang panggonan | 
dene ta dumunungipun || 

2. Ana ing bathuk sajuga | 
caraka-balik rannipun | 
loro kang ana tĕlakmu | 
katĕlu ana ing dhadha | 
Sastra-binĕdhati iku | 
cacah ranne balanira | 
dene jangkĕpe kang catur || 

3. Kang tĕrus ing gigir para | 
cacah jĕnĕnge sadarum | 
iya balane bojomu | 

lah mara masang karna | 
tilingĕna kang katĕrus | 
Panjangmas asung sasmita | 
gangsa myang ricikan suwuk || 

4. Ki Panjangmas wiwit mĕdhar | 
caraka-balik puniku | 
tamating pamaosipun | 
nulya Sastra kang nĕng tĕlak | 
pamaosira wus tutug | 

nulya Sastra kang nĕng dhadha | 
Sastra-bĕdhati tinutur || 

5. Titi ing pamaosira | 

nulya mĕdhar Sastra kang trus | 
ing gigir sawusnya putus | 
Sanghyang Kala duk miyarsi | 
tatas-titis nĕtĕs atus | 
larut bayuning kang ngangga | 
wingwrining tyas lon umatur || 

6. Iya wis aku narima | 
pancĕn tĕmĕn kalah sĕpuh | 
saiki ambapa ingsun | 
marang sira bapa dhalang | 

ki dhalang suka lingnya rum | 

Kala saiki lungaa | 
iya bapa aku nurut || 

7. Apa ing sapangrĕhira | 
ananging panuwunulun | 
wacakĕna Santikukum | 
tĕgĕse iku uninga | 

lan Mandhalagiri luhung | 
anggĕrĕkkĕn balaningwang | 
akĕh kang kaplĕsit nylinthut |] 

8. Cikmĕn padha glis tĕkanya | 

Kandhabuwana ngling arum | 
lah iya luwih panuju | 

nahan Ki Panjangmas mĕdhar | 
maos punang Santikukum | 

Hong purwayanti bukanya | 
tumĕkĕng satamatipun || 

9. Wusnya tamat nulya mĕdhar | 

Mandhalagiri puniku | 
utawi Balasarĕwu | 
rampunging pamaosira | 
nahan ki Panjangmas laju | 
crita mangkana Hyang Kala | 
tyas suka langkung panuju || 

10. Dhuh bapa wong tuwaningwang | 
muga andhangana kalbu | 

suka rĕna asung wĕruh | 
bapa aku wacakĕna | 

Santi Banyakdhalang luhung | 

Kala iya luwih prayoga | 
kang dadi ing panjalukmu || 

11. Ananging lĕrĕn sadhela | 

Kandhabuwana lingnya rum | 
uwa Kalunglungan gupuih | 
jĕngandika babarĕna | 
sakĕh ingkang anak putu | 
wawrat ĕnĕm myang parawan | 
pĕngingĕn nonton rumuhun || 

12. Mĕnĕk kenging Banyakdhalang | 
tan panuju tĕmbenipun | 

Kalunglungan madan asru | 

he he anak putu ingkang | 
mĕtĕng nom lan prawan kĕncur | 
lah ta padha sumingkira | 

dene ta mĕngko yĕn uwus || 

13. Rampung mĕdhbar Banyakdhalang 
padha balia nak putu | 

nonton manĕh saksayahmu | 
kang kinĕn wus samya mentar | 
dhalang Panjangmas tumungkul | 
mĕdhar ingkang Banyakdhalang | 
nyĕnyĕs arum swara runtut || 

14. Ingkang gĕndhaga wus tamat | 
nulya ki Panjangmas gupuh | 
mangsuli cariyosipun | 

Kala matur kyai dhalang | 
bapa aku (n)jaluk adus | 
padusaku banyu mulya | 
dinĕkĕkan picis slikur || 

15. Kalawan kĕmbang sĕtaman | 
iya Kala iku uwus | 

dak sĕdyani panjalukmu | 
dhalang Panjangmas amĕdhar | 
padusane Kala mau | 
rampunging pamaosira | 
wayang Hyang Kala sinambut || 

16. Tĕmbungipun siniraman | 
cĕmpurit duding winasuh | 
ing sĕkar sĕtaman mau | 
sarampungipun kinumbah | 
gya winisik basanipun | 
wayang cinĕlakkĕn kathah | 
ririh ing pamaosipun || 

17. Paragat maos wisikan | 

wayang Sang Hyang Kala sampun | 
wangsul tinancĕpkĕn lungguh | 
cinritakkĕn Sang Hyang Kala | 
bapa sawuse awakku | 
kodusi asĕgĕr sumyah | 
aku (n)jaluk kudang kidung || 

18. Kowe bapa apa bisa | 
ngudang kaya (n)jĕng pukulun | 
rama Sang Hyang Giri Prabu | 
ki dhalang mangsuli bisa | 
wayang Hyang Kala jinabut | 
jinogĕtkĕn ki Panjangmas | 
mĕdhar kukudangan gupuh || 

19. Tamat mĕdhar kukudangan | 
wayang Hyang Kala wus lungguh | 
tandya angabĕkti matur | 

bapa pangabĕktiningwang | 
sapisan kewala uwus | 

kanggoa ing salaminya | 
tinitah ing Bathara Gung || 

20. Kalamun ing Suralaya | 
sasĕmbahanku Hyang Guru | 
ngarcapada sariramu | 

ing satĕdhak turunira | 
dak rĕksa sĕtya satuhu | 
samonĕku kang pinanggya | 
antaraning budi luhung || 

Jilid 2 - Kaca : 334 

21. Kalair prasĕtyanira | 
bangĕt panarimaningsun | 
dak ĕstrĕni ing lakumu | 

sampun mundur Sang Hyang Kala | 
ngandika mring garwanipun | 
nimas ngabĕktia bapa | 
lan wadu-barat sadarum || 

22. Miwah padha anyuwuna | 
sangu apa sasĕnĕngmu | 

Durga majĕng ngraup suku | 
rama pangabĕktikula | 

iya rara pangĕstuku | 
sira agaweya papan | 
ana lorwetan puniku || 

23. Aran ing Krĕndhawahana | 
urute si Kĕndhĕng gunung | 
abanjar dawa puniku | 
karo ing si Tĕnggĕr arga | 
titahing dewa sararum | 
kang murih marang ing dina | 
kailangan umur puput || 

24. Ing kene (ng)gonningsun nyetra | 
kariya milih sirĕku | 

samono mau kang purun | 
nuninggih rama sandika | 
putrane anyuwun sangu | 
warni arta swidak uwang | 
abragging pawon sadarum || 

25. Miwah sĕn-isĕning griya | 
lĕmpir glaran ingkang alus | 
myang sumĕkan warni catur | 
pandhan binĕthot sajuga | 
ijĕm ringin kalihipun | 

katri songĕr namanira | 
daringin jangkĕping catur || 

26. Ing tĕmbe nak-putu ingkang | 
sami kapengin mangrasuk | 
sinjang sĕkaran puniku | 

mawia jawab ing kula | 
sadangunira mangrasuk | 
kula lilani nganggoa | 
pangantĕn inggal puniku || 

27. Bilih botĕn makatĕna | 
datan lĕga manahulun | 
tampia upataningsun | 
ya rara luwih prayoga | 
daktuturane kang kantun | 
mundur Dyah Bathari Durga | 

Hyang Panyarikan mangayun || 

28. Mangĕnjali aturira | 
kawula anyuwun sangu | 
ron karopak ingkang alus | 
kalih kisi pangot waja | 
pamintamu ingsun angsung | 
mundur Sang Hyang Panyarikan | 
mĕsat mring kayanganipun || 

29. Gya Lĕbakipun mangarsa | 
nĕmbah matur dhuh pukulun | 
ingkang abdi nyuwun sangu | 
ayam jalĕr ĕstri gĕsang | 

lele kalih ingkang idhup | 
gĕcok ingkang warna-warna | 
tuwin sinjang tuluh-watu || 

30. Sagĕgĕm sisih wos pĕthak | 
warni sanga tumpĕngipun | 
jadah warni sanga namung | 
sĕkul asahan pĕnakan | 
kupat lĕpĕt lĕgandha nung | 
pula-gringsing pula-gimbal | 
awug-awug kaduk juruh || 

31. Tatĕdhan bangsa kukusan | 
rĕmikan sapĕpakipun | 
rujak bakal ingkang wutuh | 
cadhong jĕnang ingkang pĕpak | 
pala kasimpar gumantung | 
pala pĕndhĕm mamĕntahan | 
tuwin sinjang pĕrlunipun || 

32. Kangge (ng)gendhong kang tĕtĕdhan 
prayoga ing panyuwunmu | 
Lĕbakiyuk wus amundur | 
Kĕblakdhĕkla kang mangarsa | 
marĕngĕs nĕmbah umatur | 
pukulun gusti kawula | 

ingkang abdi nyuwun sangu || 

33. Sĕkul ulam myang panganan | 

kawradinkĕn kancaulun | 
prayoga sapanyuwunmu | 
Kĕblakdhĕkla kang wus mĕdal | 
Kalabanjar amangayun | 
kawula pun Kalabanjar | 
plataran panggenan-ulun || 

34. Ywa supe diprĕtĕnana | 
tumpĕng sakilan (ng)gilipun | 
wiyar sapĕcak plĕng namung | 
sawontĕne ulam-ulam | 
dupa sĕkar campurbawur | 
picis patang kĕthĕng wĕtah | 
yĕn tan makatĕn saĕstu || 

35. Mindhak krĕp ngumpĕtkĕn bocah | 
iya atut panjalukmu | 
daktuturane kang pungkur | 
Kalabanjar wus umĕsat | 

Kalaĕncĕr sowan matur | 

Kalsĕncĕr namakula | 
manggĕn prapatan dĕlanggung || 

36. Dipĕrtĕnana wakingwang | 
tumpĕng sapĕcak (ng)gilipun | 
kang sakilan wiyaripun | 
lawuh ulam gĕgorĕngan | 
ulam gĕgodhogan namung | 
jajanganan kĕmbang gantal | 
dupa picis kĕthĕng wolu || 

37. Yĕn botĕn makatĕn apan | 
kula mindhak asring (m)bĕsur | 
jĕngglĕng tyang numpak kudhĕstu 
iya ing panuwunira | 
daktuturana kang pungkur | 
Kalaĕncĕr sampun mĕsat | 
Kalajathok majĕng matur || 

38. Kalajathok nama-amba | 
manggĕn ing watoning salu | 
mĕnĕk gĕlĕm nyanak ulun | 
sabĕn-sabĕn mĕntas nĕdha | 
watoning ambĕn puniku | 

(ng)gih kadĕkĕkana upa | 
mung kalih sisih thil namung || 

39. Kang ajĕg hya kongsi kĕndhat | 
yĕn wontĕn wisa puniku | 
saking jawi asalipun | 

amba sagah mangsulĕna | 
iya Jathok panyuwunmu | 
daktuturane kang wuntat | 

kang sinung ling sampun mundur || 

40. Kalajangkung marĕg nĕmbah | 
amba nama Kalajangkung | 
manggĕn ulon-ulon-ulun | 
kang dados panyuwunamba | 
yĕn tĕmĕn panyanakipun | 
sabĕn tilĕm myang tilĕman | 
sampun sok idu mandhuwur || 

41. Bilih wontĕn wisa-wisa | 
kang saking nginggil puniku | 
kula sagah nulak wangsul | 
iya bangĕt panrimĕngwang | 
daktuturane kang pungkur | 
Kalajangkung wus amĕsat | 

Nyi Kalaijĕn mangayun || 

42. Nyai Kalaijĕn amba | 
cumadhong dhawuh pukulun | 
punapa tumut tinundhung | 
punapa parĕng kantuna | 

sira misia lĕstantun | 
apa panggaweyanira | 

Kalaijĕn nĕmbah matur || 

43. Nuninggih dhatĕng sĕndika | 
anamung panuwun-ulun | 
yĕn nuju wĕdalanipun | 

lare momonge kang pĕpak | 
iya dakwisik kang pungkur | 

Kalaijĕn wus umĕsat | 
gantya sinom sĕkaripun || 

170. Sinom 

1. Nahĕn ta ingkang kocapa | 
wadyane Kala wus gusis | 
ki dhalang Kandhabuwana | 
amatak Gumbalagĕni | 
kĕndĕl criyosing ringgit | 

Kyai Panjangmas tumungkul | 
mĕdhar Kumbala-asya | 
tamat dyan ngucapkĕn ringgit | 

Dĕwi Ĕsri Dyan Sadana wus mangarsa 

2. Kandhabuwana ngandika | 
ingsun lĕstarĕkke Ĕsri | 
panggaweyan marcapada | 
ngratoni kanang rĕjĕki | 
manĕmbah Dĕwi Ĕsri | 
pukulun dhatĕng anuwun | 
sandika ngĕstokĕna | 
panyuwunulun kang gĕmi | 

kang nastiti kang sarwa-sarwi rĕsikan || 


< Serat Centhini Jilid 02 - Halaman : 446 > 


3. Saha ingkang gĕmi ngucap | 
kang kĕrĕp ngangge wĕwangi | 
bilih amarĕngi olah | 

rĕjĕki longana kĕdhik | 

jumputan namĕnĕki | 

kangge wilujĕngan namung | 

sabĕn wĕdalanira | 

utawi yĕn darbe kardi | 

amamantu sak-dangane ingĕlongan || 

4. Sagĕgĕm apan kinarya | 
wilujĕngan nyapĕkĕni | 
tanapi kang darbe karya | 
ngajĕngkĕn midadarĕni | 
ĕstri jalu dĕnbĕrsih | 
sontĕne kramas garujug | 
jalĕr numpangkĕn dandang | 
kang ĕstri (n)dadoskĕn api | 
ingkang jalu mususi napungkĕn bĕras || 

5. Nyambat nyĕbut dhatĕng kula | 
utawi sampun tabĕri | 
congkrah kalih anak rayat | 
kadang myang tangga tĕpalih | 
sukur yĕn andarbĕni | 

pajĕgan dhandhing kumĕndhung | 
dene yĕn botĕn gadhah | 
klasa mawon sisikmĕlik | 
bantal anyar kĕndhi anyar kĕbak toya || 

6. Dilah murup jodhog clupak | 
kang anyar lisah kang jĕrnih | 
utawi manawi lĕkas | 
angĕnĕni raga mami | 
punapadene bilih | 

ayun nginggahakĕn lumbung | 
nganggea ingkang sarwa | 
rĕsik agĕganda wangi | 
amiliya dintĕn wanci kang prayoga || 

7. Pĕrtenana myang slamĕtan | 
sampun ngantos wontĕn cicir | 
yen tan makatĕn bathara | 
botĕn lĕga ing tyasmami | 

ki dhalang ngandika ris | 
daktuturane kang pungkur | 
hĕh kowe si Sadana | 
lĕstariya sira dadi | 

ing ratune sandhang panganggo barana || 

8. Matur Rahadyan Sadana | 
pukulun langkung kapundhi | 
mĕnggah panyuwunkawula | 
sampun ngantos nyĕri-nyĕri | 

nganiaya kapati | 

dhatĕng ing panganggĕnipun | 

sampiran kang prayoga | 

pring tutul alus sinisik | 

sampun ngĕbrĕh kang sae panggarapira || 

9. Bilih botĕn makatĕna | 
ĕstu kula sĕpatani | 

Kandhabuwana ngandika | 
dak tuturane kang kari | 

Dyan Sadana Dĕwi Sri | 
sakaliyan sampun mundur | 

Hyang Gumbrĕg wus mangarsa | 

(n)jĕrum aturira aris | 

amba nami Gumbrĕg dewaning maingsa || 

10. Pukulun panuwun amba | 
kalamun amangun-kardi | 
mati amragat maesa | 
katĕdhanana rumiyin | 
rayate kyai panti | 
manganggea kang tinamtu | 
sarwi anggĕgendhonga | 
tĕtĕl wontĕn tenggok alit | 

mawi payung anyangking gĕlaran pandhan || 

11. Maesa sawusnya rĕbah | 
glaran ginlar dĕnlĕnggahi | 
lajĕng kasĕbawanana | 

ki Gumbrĕg aku sung uning | 

momonganmu samangkin | 

daksĕmbĕlĕh kanggo mantu | 

bisaa babar turah | 

utawane bokmanawi | 

mĕntas kangge madamĕl angolah sawah || 

12. Ginuyanga kinosokan | 
badane ingkang barĕsih | 
tinuwukan tĕdhanira | 

myang sampun ngantos anggitik | 
pĕnjalin pĕthaknĕki | 
ngriku pangapĕsanipun | 
sabĕn dintĕn Jumuwah | 

Wage atanapi Lĕgi | 

myang Anggara Kaliwon sungu tracaknya || 

13. Kalisahana sadaya | 
miwah binorĕhan wangi | 
kandhang sinajĕnan sĕkar | 
utawi yĕn nuju sakit | 
pojok lĕrkilĕn nĕnggih | 
kowong ginantung nĕng ngriku | 
pojok kang kidulwetan | 
ginantungan blarak krambil | 

mung puniku pukulun atur kawula || 

14. Iya dakwarahe wuntat | 

Sang Hyang Gumbrĕg wus umijil | 

Sang Hyang Mariyi mangarsa | 

andhĕkĕm umatur aris | 

amba nama Mariyi | 

dewaning ayam sadarum | 

bilih momongan-amba | 

yĕn badhe dipun pragati | 

kinurunga sungana tĕdha kang kathah || 

15. Lah sukur mawi ginuyang | 
sinabawan kaki Mriyi | 
momonganmu ingsun pragat | 
kangge ewuh-ewuh yĕkti | 
bisaa ambrĕkati | 

babar kĕh turahanipun | 
nuwun namung punika | 
dak tuturane kang wuri | 

Hyang Mariyi mundur Tĕmbalung mangarsa 

16. Amba pun Tĕmbalung nama | 
dewaning cĕlĕng sabumi | 
jalma ingkang tĕgal sawah | 
yĕn badhe kula tĕbihi | 
kapĕsingana mami | 

tamtu tĕbih tan anginguk | 

ki dhalang angandika | 

daktuturane kang kari | 

wus amundur cĕlĕng Tĕmbalung mring wana 

17. Nyai Wadon wus mangarsa | 
manĕmbah umatur aris | 
saĕstu amba punika | 
ninĕkipun jabangbayi | 
nuwun bilih marĕngi | 
jabangbayi kula suwun | 

ki dhalang angandika | 
mungguh panyuwunmu nyai | 
dakparingke nanging sira sumurupa || 

18. Bocah tiba-sampiranya | 
sira amung (ng)gadhuh nyai | 
kang duwe iki manira ] 
kudu nganggo disarati | 
tĕbusan slawe picis | 
gĕdhang satangkĕp lan suruh | 
ayu saadunira | 

kajaba kang iku nyai | 

ingsun paring wasiyat marang si jabang || 

19. Kaanggowa ĕmban-ĕmban | 
jarik liwatan sawiji | 

lan tuluhwatu sajuga | 

dalingo bawang kinardi | 
nyuwuk si jabangbayi | 
nyai Wadon matur nuwun | 
inggih dhatĕng sandika | 
katungka kengkenanĕki | 

Buyut Wangkĕng umatur marang ki dhalang 

20. Ki dhalang kula dinuta | 
ing rakane kyai panti | 
kapurih matur sampeyan | 
gĕnahe (ng)gĕn-(n)dika ngringgit | 
bibar lan dĕrĕngnĕki | 

ki dhalang ngandika arum | 
kurang sadhela ĕngkas | 
ingsun arĕp adus dhisik | 
we padusan turahane dijogana |] 

21. Banyune kang sumur sapta | 
kanggowa adus ki panti | 
sakaloron myang rabinya | 
myang bocah kang dakrĕsiki | 
siramĕn rambah kaping | 
pitu ngampĕt napasipun | 

ing ngomah kawarnaa | 

lawe wĕnang mubĕng ngering | 

kaping tĕlu lan kupat luwar sakawan || 

22. Ginantung pojoking ngomah | 
walikukun papat iji | 
pinathokkĕn pojok kisma | 
nylamĕtkĕn sakuwasĕki | 
ingkang dĕn mĕmulĕni | 
luluhure dhĕwĕkipun | 

lan luluhure dhalang | 
dalah sakniyaganĕki | 
apadene desane saisinira || 

23. Lan malih kang duwe omah | 
kang jalu miwah kang ĕstri | 
sadurunge bĕdhug siyang | 
poma aja nganti guling | 

si nyai kang tinuding | 
matur sandika wus mundur | 
dhalang Kandhabuwana | 
nimbali ki Jatusmati | 
mareneya ayun dakadusi sira || 

24. Jatusmati wus mangarsa | 

Panjangmas dĕnnira ngringgit | 
kĕndĕl tumungkul amĕdhar | 
padusane Jatusmati | 
pamaos wusnya titi | 
wayang ki Jatus sinambut | 
cĕmpurit tudingira | 

kinumbah rambah ping katri | 
tinancĕpkĕn malih mangsuli carita || 

25. Ngandika Kandhabuwana | 
hĕh ki Jaka Jatusmati | 

lah kowe banjur muliya | 

apa ing saujar-mami | 

karo si Wadon kang wis | 

sira rungokake mau | 

ĕnggonĕn dikalakyan | 

yĕn wis baliya sirĕki | 

sarta kowe sunpasrahi dadinira || 

26. Kayu kalawan tulisan | 
sandika ki Jatusmati | 

wus mundur saking ing ngarsa | 

ki dhalang ngandika malih | 

ninĕkne jabang bayi | 

ĕnya gawanĕn putumu | 

mulih mring wismanira | 

bocah mĕtu tiba-sampir | 

wus tinampan mundur ingĕmban liwatan || 

27. Pandung kakalih mangarsa | 
manĕmbah umatur aris | 

pun Pĕnthungluyung namamba | 

damĕlulun anjagĕni | 

rencang amba puniki | 

julig Awar-awar komuk | 

damĕlipun ambabah | 

kawula tiyang kakalih | 

lah ampuna lumĕbĕt dhatĕng pagongan || 

28. Saĕstu nĕmahi pĕjah | 
mila ulun aprajangji | 
prasĕtya dhatĕng paduka | 
nak-putu kang nunggil kardi | 
yĕn puruna ngalani | 
dhumatĕng kangjĕng pukulun | 
myang sawarnining dhalang | 
satĕdhak turunirĕki | 

tuwin pandhe ingkang wus wignya ing karya || 

29. Turunulun kang anĕrak | 
karĕpe aywa dumugi | 

lan ampun panjang umurnya | 
kyai dhalang amangsuli | 
iya ingsun ĕstrĕni | 
pandung kakalih wus mundur | 
wau ta kacarita | 

Kandhabuwana kiyai | 

myang panggĕndĕr atanapi pangĕndhangnya || 

30. Katiganya samya siram | 

ki Panjangmas tandya awit | 

mĕdhar padusane dhalang | 

kalawan panjak kakalih | 

titi pamaosnĕki | 

wangsul acarita gupuh | 

sawusira asiram | 

ki Kandhabuwana aglis | 

matak-aji pamĕling nulya dhatĕngnya || 

31. Nĕnggih kyai Sapujagad | 
kang binĕkta Garuwĕsi | 
kalawan Sasapu-kawat | 
prabawa lesus mawĕrdi ] 

Panjangmas nyĕmpala glis | 
kothak gongsa sampun umyung | 
suwuk ingkang gamĕlan | 

Panjangmas carita malih | 

ki Buwana alon wijiling kang sabda || 

32. Babo kakang Sapujagad | 
mulane ingsun aturi | 
manirĕki dirĕsaya | 
marang kang adarbe panti | 
sapunĕn dĕnbarĕsih | 
balane Kala sadarum | 
ingkang angkaramurka | 
manggĕn pakarangan ngriki | 

aywa nganti wontĕn ingkang kaliwatan || 

33. Adhi rakanta sandika | 
ananging kula (n)darbĕni | 
panyuwun ing ngajĕng lawang | 
pipi kanan lawan kering | 
kapasangana sami | 
tutuwuhan ingkang patut | 
cikal kalih kang kĕmbar | 
kalih gĕdhĕng pantunĕki | 

kajĕng lĕgi kalih ĕlĕr ingkang wĕtah || 

34. Badhĕg myang tĕtĕs sarkara | 
kalawan sĕkul kang gurih | 
ulame lĕmbaran ayam | 
kalawan lĕmbaran antri | 
sinjang polĕng rĕspati | 
wiyar panjange sakayuh | 
kakang pamintanira | 
kabĕh wus daksamĕktani | 

Sapujagad mundur gangsa lajĕng sampak 

35. Kyai dhalang Panjangĕmas | 
parĕdĕn cinandhak aglis | 
pinolahkĕn ngering nganan | 
kĕndĕl suwuk gangsanĕki | 

Sapujagad mangarsi | 

matur mring dhalang linuhung | 

adhi kauningana | 

balanya Kala wus gusis | 

amung kantun kakalih kang dĕrĕng kesah 

36. Manggĕn nĕng sumur satunggal | 

Kala Lumut namanĕki | 

tanpa babalung punika | 
namung daging lawan kulit | 
bisu budhĕg kapati | 
mangke ngajĕngakĕn surup | 
ki wisma dhawuhana | 
ngĕmungkĕn jĕnang kang nami | 
baro-baro gangsal takir picis gangsal || 

37. wontĕn pinggir sumur dĕnnya | 
angĕpung donganirĕki | 

Tulak wĕkasan raharja | 
putra wayah jalu ĕstri | 
kadhawuhana sami | 
ngatos-atos yĕn mring sumur | 
tuwin hya wicantĕnan | 

kang sanĕs pangkatirĕki | 
tĕgĕsipun gugujĕngan carĕmĕdan || 

38. Yĕn purun angganggu-karya | 
mĕsakakĕn damĕl sĕdhih | 
kang satunggalipun nama | 

Kala Lumĕr sami ugi | 
namung kulit myang daging | 
manggĕn nĕng pawon puniku | 
srananya sabĕn dina | 

utawi yĕn darbe kardi | 

punapa kang matĕng mawi sinajĕkna || 

39. Sakĕdhik mawi sinrahan | 
kaki jurungana mami | 
sakajatku katĕkanna | 

ing pawon ing sumur nyilih | 
ari malang marĕngi | 
kasukanana puniku | 
sĕkar konyoh myang dupa | 
tĕlas atur-ulun adhi | 

rĕhning mangke wus rampung karya manira || 

40. Mantuk ing panggĕnaningwang | 
kakang (ng)gih andum basuki | 

Sapujagad wus umĕsat | 
cinarita sampun nunggil | 

ing Kandhabuwanĕki | 
dhatĕnge dintĕn pipitu | 
sami anyuwun tĕdah | 
tuwin kasampurnanĕki | 

mring ki dhalang kang tan pĕgat angsung padhang || 

171. Mĕgatruh 

1. Kang rumuhun ri Akat ingkang mangayun | 
ki dhalang atanya aris | 

sira anĕng ngĕndi (ng)gonmu | 

Akat matur mangĕnjali | 
ing jagad lĕrwetan manggon || 

2. botĕn langkung nyuwun kasampurnan-ulun | 
iya muliha sirĕki | 

marang ing daging asalmu | 

Akat mundur Isnĕn prapti | 
punika ri jalĕr yĕktos || 

3. Dhalang tanya sira kang nĕng ngĕndi (ng)gonmu | 
ri Isnĕn umatur aris | 

jagat lĕrkilĕn (ng)gĕn-ulun | 
nyuwun kasampurnan jati | 
ki dhalang ngandika alon || 

4. Amuliha asalmu gĕtih puniku | 

Sĕnĕn mundur Slasa prapti | 
ari pawĕstri puniku | 

ki dhalang atanya aris | 

kowe kang nĕng ngĕndi manggon || 

5. Slasa matur ulun kang nĕng jagad kidul | 
nyuwun kasampurnan jati | 

iya muliha asalmu | 
saking ing otot sayĕkti | 

Slasa nĕmbah mundur alon || 

6. Rĕbo dhatĕng punika ri jalu tuhu | 
ki dhalang atanya aris | 

sira kang nĕng ngĕndi (ng)gonmu | 
ing jagad kilĕn (ng)gĕnmami | 
nyuwun kasampurnan jatos || 

7. Amuliha asalmu saka babalung | 

Rĕbo mundur Kĕmis prapti | 
inggih ri ĕstri puniku | 

ki dhalang atanya aris | 

kowe kang nĕng ngĕndi manggon || 

8. Kĕmis matur kang nĕng jagat wetan ulun | 
nyuwun kasampurnan jati | 

ki dhalang ngandika arum | 

iya muliha sirĕki | 

asalmu ing sungsum manggon || 

9. Kĕmis mundur ari Jumuwah kang maju | 
punika ing dintĕn ĕstri | 

ki dhalang ngandika arum | 
lah sapa aranirĕki | 

si Jumuwah matur alon 


10. Kyai (n)dangu nama kawula pun Wujud | 
kula nyuwun mantuk kyai | 

ki dhalang lingira arum | 
manggonna ing jĕnĕng-mami | 
si Jumuwah wus tan katon || 

11. Nulya ari Saptu pungkasan mangayun | 
ki dhalang atanya aris | 

lah sira sapa aranmu | 
nuwun Jatigana mami | 
nyuwun panglĕburan ingong || 

12. Ki dhalang ngling iya mlĕbuwa sirĕku | 
ing awak pĕkĕnirĕki | 

jumĕnĕnga ilangipun | 
dhalang Kandhabuwana-di | 
ki Saptu wus mundur alon || 

13. Gya susumbar dhalang Kandhabuwana gung | 
ki dhalang Mas mĕdhar aglis | 

susumbar sarwi tumungkul | 
tamat ing pamaosnĕki | 
nulya lajĕng wangsul criyos || 

14. Ngĕcrĕk kĕprak wau ta ing kana wau | 

Kandhabuwana sawusing | 

maos susumbar malĕdug ] 
balane Kala sakalir | 
gangsa sampak tigang ĕgong || 

15. Wus sinuwuk tan mawi pathĕtanipun | 

Panjangmas carita malih | 

ki dhalang nulya manĕkung | 
angingkut jagatirĕki | 
kawan prakara ginolong || 

16. Kang nĕng jagat kidul abrit warnanipun | 
jagad kulon warna kuning | 

jagad lĕr cĕmĕng warnĕku | 
jagat wetan warni putih | 
gya (n)dĕdĕl ngawiyat alon || 

17. Gangsa mungĕl yak-ayakan manyurĕku | 
ki dhalang nulya apanggih | 

ing Sang Hyang Wĕnang linuhung | 
gangsa suwuk criyos malih | 

Sang Hyang Wĕnang tatanya lon || 

18. Sira sapa tumĕka ing ngarsaningsun | 
ki dhalang turira aris | 

Jatirasa nama-ulun | 
apa mulane sirĕki | 

tĕka jĕnĕng kang mangkono || 

19. Dhalang matur kula mĕngkoni saĕstu | 
amba kang nĕng awak mami | 

Sang Hyang Wĕnang sukĕng kalbu | 

babo tampanana kaki | 

kang mangka ganjaraningong || 

20. Lah munggaha lĕnggaha jajar lan ingsun | 
ki dhalang wus jajar linggih | 

ngalih ran Raja-sinamur | 

Hyang Wĕnang ngandika malih | 

Raja-sinamur apa wroh || 

21. Nalikane gawe bumi langit ingsun | 
pukulun inggih udani | 

sapa baya rewangingsun | 
inggih mung Tuwan pribadi | 

Hyang Wĕnang malih tanya lon || 

22. Dhĕk lagine sun-gawe jagad sirĕku | 
apa ta uga udani | 

inggih uninga pukulun | 
sapa rewangingsun kaki | 
ki dhalang umatur alon || 

23. Inggih amung Tuwan piyambak saĕstu | 

Gusti kang nĕng jasatmami | 

duk sira miyat jasatmu | 
sira tan miyat mring mami | 
apa sira ana katon || 

24. botĕn wontĕn mung Tuwan piyambak ketung | 

Hyang Wĕnang suka tan sipi | 

hĕh sira Rasa-sinamur | 
uwis tampanana malih | 
kang dadi ganjaraningong || 

25. Tan lyan rasa pĕkĕnira dhewe iku | 
ingsun tanya manĕh kaki | 

duk kala sadurungipun | 
ana langit lawan bumi | 
apa kang ana ing kono || 

26. Inggih namung Dat balaka wontĕninipun | 

Sang Hyang Wĕnang mĕdhar jati | 
wruhanta Rasa-ninamur | 

ing rasa pakĕnirĕki | 
iku iya rasaningong || 

27. Rasaningsun pan iya rasanirĕku | 
wis sira linggiha aglis | 

ing Betal Balearas rum | 

Sang Hyang Wĕnang wusira ngling | 

(n)dĕdĕl ngawiyat tan katon || 

28. Ri sang Rasa-sinamur gumantya wau | 
kacriyos pinarak mungging | 

ing dhampar Balearas rum | 
sinotya jumantĕn wilis | 
gumĕbyar sajagad abyor || 

29. Sigĕg dĕnnya criyos Ki Panjangmas wau | 
tumungkul matĕka nami | 

sĕbĕt ing satamatipun | 
nyĕmpala kothak mawanti | 
sampak umyung tancĕp kayon || 

30. Gya tumungkul Ki Panjangmas wus apangguh 
lawan Pujangkara kyai | 

wawĕlingira wus putus | 
ki dhalang salaman pamit | 
ingatĕr jawining regol || 

31. Para tamu jalu ĕstri wus umantuk | 
gĕr-gĕran samargi-margi | 
kagagas luluconipun | 

kakĕlir wus dĕnrucati | 
nulya ingantukkĕn gupoh || 

32. Lawan sajĕn gangsal jodhang para langkung | 
ing pandhapi wus barĕsih | 

mung toya sataman kantun | 
kupat luwar kawan iji | 
walikukun kangge pathok || 

33. Lawe wĕnang kinĕnthĕngkĕn wismanipun | 
mubĕngi warambah katri | 

kupat sakawan ginantung | 
pojoking wisma nyawiji | 
ing ngandhap sinungan pathok || 


39 Wanci siang ing pandhapi kawontĕnakĕn kĕndhurĕn sapĕkĕnan pĕngantĕn. 
Katĕrangakĕn sinjang lan sandhangan sarta pirantosing balegriya ingkang 
kabĕkta pangantĕn boyongan. Kyai Pujangkara dalah garwanipun Nyai 
Pujastuti paring piwulang dhatĕng pĕngantĕn ĕstri bab salaki-rabi. Dhatĕng 
pangantĕn jalĕr bab trapsila tatakrama. Boyongipun, pĕngantĕn ĕstri numpak 
joli, ingkang jalĕr numpak kapal. ... 
kaca 344-349. 

34. Toya sampun ingĕjogan sumur pitu | 
ngantĕn Mastari rumiyin | 
siniraman kaping pitu | 

sarta ngampĕt napasnĕki | 
nulya ki Juru sakloron || 

35. Wusnya siram nulya abusana luhung | 
ing pandhapa wus rinakit | 

ambĕngan mumule agung | 
luluhurira pribadi | 

Kyai Juru sakaloron || 

36. Luluhure dhalang sakniyaganipun | 
karajan saisinĕki | 

rampunge kĕndhuri luhur | 

Ki Juru wus kenging guling | 
sontĕne Hyang Surya ngayom 1 1 

37. Wus tinata kĕndhuri nĕng pinggir sumur | 
baro-baro gangsal takir | 

picis gangsal dhuwit namung | 
ngajĕngkĕn suruping rawi | 
kaji Pak Goniyah gupoh || 

38. Maring sumur rarywa jalu ĕstri (ng)grubyuk | 
andonga Tulak-bilai | 

wĕkasanira rahayu | 
paragat pandonganĕki | 
pitutur mring sakĕh uwong || 

39. Aja padha gojĕg guyon pinggir sumur | 
rame-rame boya kenging | 
calĕmĕdan nora antuk | 

poma ĕstokĕna mami | 
sadaya mituhu pakon || 

40. Dalunipun lajĕng amaos Maulud | 
dene dalunipun malih | 

maos Mekradan (n)Jĕng Rasul | 
ing malĕm sapĕkĕnĕki | 
maos Kur'an asmarandon || 

172. Asmaradana 

1. Ing ari sapĕkĕnĕki | 
siyang kĕndhuri lujĕngan | 
sapĕkĕnira pangantĕn | 
mirantos isarat-sarat | 
sadaya wus samĕkta | 
babĕktan tri pĕthi agung | 
isi sasotya kancana || 

2. Sinjang lĕlĕmĕs myang lurik | 
sumĕkan dhĕsthar sĕkaran | 
atanapi paningsĕte | 
rasukan manawarna | 

ĕpĕk miwah sap asta | 
rimong kurasi sutra lus | 
rangkĕpan miwah lancingan || 

3. Pratelane sinjang bathik | 
unthuk-banyu cĕplok-lintang | 
cĕpake-gondhok kinanthĕt | 
cĕplok-manggis kinjĕng-rĕnggang | 

satriya awibawa | 
kuwung-cakrakusuma nung 
cĕpaka-mulya sridĕnta || 

4. Sawe-sĕmpal saking uwit | 
kĕmbang-kapas kĕmbang-jarak | 
kapi-kadhondhong salobog | 
kawang-kamplang kĕmbang-sĕmak | 
lung kĕstop-parangkrĕsna | 
jangglĕng wora-wari rumpuk | 
lonthang-jamblang pĕksi-krĕsna || 

5. Pakuningrat parangwĕsthi | 
banci-malathi salangsang | 
banci-kasut sulamane | 
burbanagri madubranta | 
gambirsakĕthi cakar | 
cindhe wilis miwah tunjung | 
limaran jayakusuma || 

6. Kĕmbang-kĕnthang nagasari | 
kĕndhaga kĕmbang-kĕnanga | 
truntum-krambil sacukile | 
kĕmbang-jĕruk kahwa-pĕcah | 
miwah ganggong-yujana | 
ganggong-winawi kapundhung | 
gringsing klungsu pandĕlĕgan || 

7. Galingsing-sondhe rĕngganis | 
tambal-miring myang kanoman | 
ayam-pugĕr trang-bulane | 
ila-thathit bolu-rambat | 
indhil-ori mrang-wĕdhar | 
gandasuli ĕlung anggur | 
sĕmĕn-rĕmĕng sĕmĕn-rama || 

8. Sĕmĕn-pĕksi drata-ritis | 
sĕmĕn jlĕngut jlĕngut-grudha | 
ngrĕni mirong trate-gendhong | 
cuwiri ĕlung-dalima | 
ĕlung-laos ĕlung mawar | 
sidamukti sidaluhur | 
lĕkatha rĕngga-puspita || 

9. Pandhan-rangkah sangga-langit | 
sĕmĕn-srowot sĕmĕn-grudha | 
sĕmĕn-branjilin myang rondhon | 
sĕmĕn-jolĕn citralangyan | 
rang-aring kalĕwĕran | 
manyura bagah-sinawur | 
kasumĕkan dhĕsthar modang || 

10. Anglung-jiwa anglung-rĕsmi | 
tanapi sinjang awisan | 

muhung kinarya suwuke | 
parang-rusak warni gangsal | 
klithik kagok canthĕlan | 
gĕndrĕh-barong parang-parung | 
daniris parang-kusuma || 

11. Utawi praboting panti | 
bĕkakas mawarna-warna | 
miwah paraboting pawon | 
pangantĕn wusing busana | 
nĕng ngarĕp pakrobongan | 
rama bu anggung pitutur | 
pratikĕle wong ngakrama || 

12. Pujastuti ngandika ris | 

dhuh anggĕr woting tyasingwang | 
ing samĕngko wus wayahe | 
tinartamtu ngawruhana | 
wajibe kang wanodya | 
kudu nganggo kanthi tuhu | 
pangkat-pangkat tigang warna || 

13. Dene pangkat ingkang dhingin | 
rigĕn tĕgĕn mugĕn karya | 
kang aran rigĕn mangkene | 
bisa ing sabarang karya | 
ngrĕrakit jroning wisma | 
tinata-tata kang mungguh | 
sambadĕng pangruktinira ]| 

14. Rampung nora nguciwani | 
liring tĕgĕn ingkang jĕnak | 
marang ing sabarang-gawe | 
tumandang tan salĕwĕngan | 
kongsia paripurna | 
mugĕn wĕkĕn wardinipun | 
amungkul ati sajuga || 

15. Tan mangro tingalirĕki | 
mantĕp anĕtĕpi tekat | 
luluh rĕh kadursilane | 
pangkat kaping loro rara | 
kang dhingin gĕmi ika | 
ping kalih nastitinipun | 
angati-ati tiganya || 

16. Lire gĕmi iku bangkit | 
angrumati samubarang | 
lawan mamardi dadine | 
baranarta pinapangkat | 
tan ithil datan loma | 

tan lĕrwĕh ambrah-brĕh mubru | 
sirik saruning kang basa || 


< Serat Centhini Jilid 02 - Halaman : 460 > 


17. Sarwa sasab barangkardi | 
tangĕh yĕn dĕnkatingalna | 
adoh ing guru-alĕme | 

lire nastiti datansah | 
matitiskĕn ing etang | 
barangkarya tuna lumuh | 
ngeman laku tan pakangsal || 

18. Lire ingkang ngati-ati | 
tindak-tanduk myang pangucap | 
masang netra amurwĕng ngrĕh | 
manuara ngarah-arah | 
patraping tanduk tanggap | 
laku linggih solah muwus | 
ngĕsthi tyas wiwekatama || 

19. Wikan pakewuh ing ngurip | 
lamun lagi pinitaya | 
pinasrahan ing lakine | 
ngopĕni wadi sabarang | 
tan kĕnaa sĕmbrana | 
aywa keguh binabujuk | 

ing lyan kang amrih kawĕdhar || 

20. Pangkat ping katri winarni | 
gumati ngrĕti mirantya | 
kang gumati iku lire | 
tumĕmĕn ingkang pinanggya | 
tumanĕm anĕng manah | 
dĕnnya mrih ngopĕni kakung | 
amilala mulasara || 

21. Kang mangarti wadinĕki | 
bisa manuju ing prana | 
anon ngawruhi lakine | 
wahyaning kang mangsakala | 
wardine amirantya | 

tansah anyĕnyadhang kayun | 
manci-manci sawancinya || 

22. Tabĕri mrih condhong kapti | 
jagakarya dalunira | 
mangĕsthi wajibing wadon | 
kinasihana ing priya | 
kasub dyah (m)bĕg utama | 
nikĕn Mustari tumungkul | 
mangĕnjali trusing prana || 

23. Kyai Juru angsung wangsit | 
babo kulup mantuningwang | 
rĕhning sirĕku samĕngko | 
lagi punakawan magang | 
polah tingkah micara | 
dĕn-angati-ati kulup | 

kang tabĕri tuhu sĕtya || 

24. Paitane wong angabdi | 
wĕdi anastiti awas | 
bĕkti gupuh rikat sarĕh | 
sarta gĕmi panganggĕpnya | 
ing darbĕking bĕndara | 
mungguh tataning ngalungguh | 
ingaran trapsila-krama || 

25. Kang dhingin dhadhap winarni | 
angungkrĕt dĕdĕg lakunya | 
manising ulat dĕnkaton | 

yĕn mĕh marĕk ing ngayunan | 
mundhuk-mundhuk rannira | 
mungkrĕt dĕdĕg ngĕmbat dhĕngkul 
walikat cĕthik dĕnĕmbat || 

26. Gya mĕndhak nyĕmbah rumiyin | 
nuli laku-bokong ronnya | 

yĕn wus laku-bokong jĕngkĕng | 
manĕmbah ririh lĕnggahnya | 
wit sĕlĕh bokong kanan | 
suku tĕngĕn anĕng ayun | 
mĕpĕs malipis mararas || 

27. Wiwit dhĕngkul kanan ngarsi | 
kang kiwa rada mring wuntat | 
ywa kasusu pamuwuse | 

yĕn durung atrapsilanya | 

(m)bok ana kang kalingkap | 
tĕmah dĕgsura rannipun | 
yĕn wus atrapsilanira |( 

28. Gya sikut tumumpang wĕntis | 
ngapurancang driji wrata | 
cangklakan dĕnlĕgakake | 
lambung ingkang tĕngĕn mĕmbat | 
kiwa rada mring wuntat | 
mĕnglĕng ngiwa jangga manglung | 
amrih karnanya miyarsa || 

29. Pandĕnge netranirĕki | 
ukur tumanduking jaja | 
nora dĕksura aranne | 
sarta tansah pasang cipta | 
wruh karsaning bĕndara | 
yĕn mangisor pandulumu | 
datan wĕruh liring ngulat || 

30. Sĕmbah yĕn dinangu gusti | 
ros-rosing sabda dĕnawas | 
yĕn wus tutug timbalane | 
atur wangsulan dicĕtha | 
ywa nyurĕng aywa kĕmba | 

lĕmĕs tudingira tuduh | 
jĕmpol tangan ingkang kanan 


Jilid 2 - Kaca : 349 

31. Lamun mundur patrapnĕki | 
nĕmbah jĕngkĕng malih nĕmbah | 
mundur mingĕr manĕngĕne | 
laku-bokong lir ajĕngnya | 

gya marĕg malih nĕmbah | 
atumindak mundhuk-mundhuk | 
anuli dhadhap rĕspatya || 

32. Nahĕn ta mantu kang tampi | 
piwulanging maratuwa | 
kasaru wau praptane | 
pĕthukanira ki besan | 

Ki Juru mring pandhapa | 
kang pinatah amongtamu | 
mapag anĕng palataran || 

33. Santri brai kang rumiyin | 
trĕbang angklunge tinatap | 
rame umyung suwarane | 
kĕmbang-mayang nĕng wurinya | 
nulya krĕmun binuntal | 

gya kapal parabot luhung | 
wĕwatangan kasatriyan || 

34. Layu-layu nganan ngering | 
angurung-urung tumpakan | 
panĕbus ginrubyuk wadon | 
kulawarga busanendah | 
warga jalu pungkasan | 
ingancaran gupuh-gupuh | 
sadaya sampun-pinarnah || 

35. Para ĕstri malbĕng panti | 
jalĕr pinarak pandhapa | 
lumintu pasunggatane | 
ingkang minangka pangarsa | 
mahyakkĕn saparlunya | 

Kyai Juru wus jumurung | 
sarampunge ing panata || 

36. Pangantĕn nulya ngabĕkti | 
mring kang rama sakaliyan | 
miwah mring para wrĕdane | 
gya mijil kakanthĕn asta | 
kang rama anĕng ngarsa | 
kang ibu tumutut pungkur | 
lawan para kadangwarga || 

37. Wahana sampun cumawis | 
ĕstri nĕng krĕmun rinĕngga | 
ginarubyug para wadon | 

kang jalu anumpak kapal | 
ingayap pra santana | 
wus budhal swara gumuruh | 
dadya tontonan samarga || 

38. Nĕng ngĕnu datan winarni | 
sapraptanira ing wisma | 
rinarĕngga lir tĕmune | 
sigĕg kang miwaha putra | 
mangkya ingkang winarna | 
kajuron sapungkuripun | 
atmaja kang pinangantyan || 

39. Ing sarampunge pa-kardi | 
Mas Cĕbolang wus linilan | 
mantuk maring pondhokane | 
lawan santrinya sakawan | 
miwah Amat Tĕngara | 
nĕng marga Cĕbolang muwus 
adhi rĕhning taksih enjang || 


40 Sasampunipun rampung boyonging pangantĕn, Mas Cĕbolang sarta 

santrinipun sami mantuk, mampir ningali mriyĕm. Ki Narataka ingkang jagi 
kagungandalĕm mriyĕm nĕrangakĕn mriyĕm satunggal-satunggalipun ngantos 
dumugi cariyos lĕlampahanipun patih Kyai Sĕtama sarta garwanipun Nyai 
Sĕtomi sami dados mriyĕm pusaka awit saking karsanipun Prabu Arya 
Bangah ing Galuh. ... kaca 349-356.. 

Mantukipun Amat Tĕngara lan Mas Cĕbolang wontĕn ing tĕngah margi 
kapanggih abdidalĕm mĕtĕngan (tunanetra) wasta Ki Candhilaras, punika juru 
dongĕng sarta ahli tĕmbang kĕkasihing nata. ... 
kaca 356. 


40. Suwawi sami ningali | 
kagungandalĕm sri nata | 
mariyĕm ingkang kinaot | 
punapa inggih kenginga | 
kakang kenging kewala | 
dintĕn punika pinuju | 
kang caos Ki Narataka || 

41. Punika prĕnah pakcilik | 
nak-sanak kalih pun biyang | 
sartane sagĕd cariyos | 
asale mriyĕm sadaya | 

lah adhi kalĕrĕsan | 

wontĕn kang tinĕmbang gambuh 

wus prapta ing Brajanala || 

173. Gambuh 

1. Ki Narataka tundhuk | 

lan Ki Amat miwah tamunipun | 
sasalaman Ki Amat Tĕngara aris 
pakcilik bilih panuju | 

kakang Cĕbolang yun anon || 

2. Kagungan sang aprabu | 
mriyĕm-mriyĕm saha asalipun | 

Narataka angling iya luwih bĕcik | 
ingirid sadayanipun | 

minggah pagĕrbumi kraton || 

3. Nyi Sĕtomi jinujug | 

nulya miyat mriyĕm sanĕsipun | 
tan kliwatan cacah kalihdasa iji | 
rampung dĕnnira andulu | 
wangsul ing panggenan caos || 

4. Mas Cĕbolang sinuguh | 

wedang sangu sumangga ki bagus | 
gantos-gantos rĕhning cangkir mung satunggil | 
sadaya wus samya nginum | 

Mas Cĕbolang tatanya lon || 

5. Bilih kaparĕng kalbu | 

saha ĕngĕt cariyosing dangu | 
asalipun kagungan-dalĕm sang aji | 
mariyĕm sadaya wau | 
dene gĕng-ngagĕng kinaot || 

6. Narataka lingnya rum | 
inggih anak saking criyosipun | 
tiyang sĕpuh tuwin kang kulasĕrĕpi | 
rumuhun cacah salikur | 
mariyĕm kagungan katong || 

7. Kyai Sĕtama luhung | 
lawan Nyai Sĕtomi puniku | 
pisungsunge kumpĕni bangsa Portugis | 
dhatĕng Pangran Jakartĕku | 

kala jaman Dĕmak kraton || 

8. sarĕng jumĕnĕngipun | 

Jĕng Sinuhun Kangjĕng Sultan Agung | 

Ki Satama kalawan Nyai Satomi | 
pinundhut dhatĕng Matarum | 
kalih pinarnahkĕn manggon || 

9. Anĕng ing luhuripun | 
pagĕrbumi karaton puniku | 
kiwa tĕngĕn cĕlak Brajanala kori | 

Ki Satama nĕng Mantarum | 

tan alami karsa katong || 

10. Pinaringakĕn wangsul | 
mring Jakarta awit sabĕn dalu | 
asring-asring marimpĕni ingkang kĕmit | 
saha sabĕn malĕmipun | 

Jumuwah Anggara Kliwon || 

11. Gĕrĕng-gĕrĕng gumrunggung | 

damĕl miris mring kang samya tungguk | 
kang lĕstantun kantun Jĕng Nyai Sĕtoni | 
tan ana sangsayanipun | 
dados wasiyat karaton || 

12. Ki Gunturgĕni wau | 

lawan Kyai Swuhbrastha puniku | 
kalih sami pisungsungipun Walandi | 
tuwan Jendral Jan Pitĕrskun | 
katur kangjĕng sang akatong || 

13. Kiyai Bagus Alun | 

Kyai Gĕlap Ki Balĕdhĕg anung | 
lawan Kyai Sagarawana namĕki | 
myang Ki Sagara-palwĕku | 

Ki Sapujagat kinsot || 

14. Ki Kumbawikumbĕku | 

Aswanikumba Pancawara nung | 
mriyĕm sanga yasandalĕm sri bupati | 

Jĕng Sinuhun Sultan Agung | 

Anyakrakusuma kaot || 

15. Mĕnggaha kang tinuduh | 

damĕl mriyĕm bangsa kulit pingul | 
lawan pandhe kumpulan satanah Jawi | 
dene Kyai Kadhalbuntung | 
lawan Ki Mangsakĕmalo || 

16. Tigane Nyai Dhukun | 
sakawane Ki Gringsing puniku | 
pisungsunge tutuwan Jendral Pandĕrlis | 
kunjuk Kangjĕng Sultan Agung | 

Anyakrakusuma katong || 

17. Kyai Kumbarawĕku | 

Kyai Kumbarawi malihipun | 

Kyai Pintĕn Kyai Tangsĕn caturnĕki | 
punika pisungsungipun | 
raja Siyĕm kitha bangkok || 

18. Jangkĕp dwidasa sampun | 

namung Kyai Pancawara wau | 
panggrayange sarjana kang ahli budi | 
nama makatĕn puniku | 
pikajĕnganing suraos || 

19. Pan Pandhita satuhu | 

dados wataking sangkala pitu | 
ca pancarĕm watak nĕnĕm kang pinirit | 
saking ing rasa puniku | 

wa wuruk ingkang kinaot || 

20. Watak gangsal miturut | 
apan saking wisikan puniku | 

ra pan ratu puniku watak satunggil | 
ĕnggĕr saking sagĕdipun | 
ingkang wus widakdĕng kawroh || 

21. Ngajĕng wau kinumpul | 

Pandhita carĕm wuruking ratu | 
dadosipun ing taun angkaning warsi | 
inggih sĕwu gangsal atus | 
sawidak pitu wus cocog || 

22. Yĕn gĕrba tĕgĕsipun | 

Pancawara prahara ngin agung | 

Mas Cĕbolang nuwun atatanya malih 
kiyai saĕstunipun | 

cariyos sampeyan maton || 

23. Awit samirĕng-ulun | 

Ki Satama Nyi Satomi wau | 
kalihipun kadadosan saking jalmi | 
mĕrtapa wontĕn ing gunung | 
tan wrin gancaring cariyos || 

24. Inggih wontĕn nak bagus | 

sĕrat ingkang nyariyoskĕn iku | 

Ki Satama sakaliyan Nyi Satomi | 
kala jaman kraton Galuh | 
ingkang ajumĕnĕng Katong || 

25. Sang Arya Bangah Prabu | 

Ki Satama iku patihipun | 
ingkang ĕstri anama Nyai Satomi | 
nuju ri ratri sang prabu | 

sare supĕna kang katon || 

26. Sanghyang Pramĕsthi Guru | 
langkung tĕtela pangĕksinipun | 
lir wĕntĕhan katone sri narapati | 
sawungunya asru ngungun | 
kagagas sajroning batos || 

27. Dadya lami sang prabu | 

tan sineba mungging sitiluhur | 
ribĕnging tyas animbali kyanapatih | 
lawan nyai garwanipun | 
praptane byantara katong || 

28. Ngandika sang aprabu | 
bapa ingsun ing sawiji dalu | 
asupĕna Hyang Jagatnata nĕdhaki | 
angsung kanugrahan mring-sun | 

arupa mariyĕm loro || 

29. Warnane bagus-bagus | 
saupama ana wujudipun | 

ing saiki yĕkti ingsun nora pangling | 
bapa ulatana gupuh | 
lan si bibi sakaloron || 

30. Poma dikongsi pangguh | 

nadyan kongsi jambul wannĕn mabluk | 
lamun durung katĕmu ywa mulih-mulih | 
aja mandhĕg nolĕh pungkur | 
bapa poma dĕnkalakon || 

31. Tarlĕn manira amung | 
anyangoni rahayu lakumu | 
kyai patih sakaliyan mangĕnjali | 
manguswa suku wus mundur | 
praptĕng (n)jawi arawat loh || 

32. (n)Jujug wismaning sunu | 

Prabu Sangkan gurawalan mĕthuk | 
kyana patih ngrangkul putra luh drĕs mijil | 
kaki kariya rahayu | 
dĕnbisa suwitĕng katong || 

33. Karsaning jawata gung | 
manira lan ibunira kulup | 

wus pinasthi pisah lawan sira kaki | 
dyan Prabu Sangkan tumutur | 
marawayan matur alon || 

34. (n)Jĕng rama nyuwun ulun | 

ing pawartos darunaning giyuh | 
kyana patih angling miwiti mĕkasi | 
ing dhawuhnya sang aprabu | 

Prabu Sangkan matur alon || 

35. Rama pangraos-ulun | 
langkung gampil kalĕksananipun | 
mriyĕm-mriyĕm jarahan dipun pilihi | 
ingkang kĕmbar sae bagus | 

lajĕng ingaturkĕn gupoh || 

36. Kya Patih mĕsĕm muwus | 

luwih gawat tan mangkono kulup | 
dudu iku kang kinarsakkĕn narpati | 
binisikan ingkang sunu | 

dyan anjrit ngrungkĕpi pangkon || 

37. Uwis pupusĕn kulup | 

iku apan karsane Dewa Gung | 
kinĕn mungkul kasuciyan mrih kajatin | 
angĕningkĕn cipta jumbuh | 

anĕng kene aywa seos || 

38. Kaki sapungkuringsun | 

panggaweyan pangrĕhing praja gung | 

ingsun pasrahakĕn marang ing sirĕki | 

kang eling sabarang laku | 

mring utama karahayon || 

39. Pirabara ing besuk | 
lamun ingsun lan ibunirĕku | 

bisa olĕh kamurahaning Hyang Widdhi | 
kumambang narimĕng kalbu | 
muhung kang karĕp titinjo || 

Jilid 2 - Kaca : 354 

174. Maskumambang 

1. Hyang Wasesa wus paring wasitajati | 

paningal wus suda | 

tan awas bakuning nagri | 
untu uwis padha oyag || 

2. Lire uwus tan kekah anggilut nagri | 
miwah rambutingwang | 

warna ro irĕng lan putih | 
wus mangro marang kamuksan || 

3. Ing tĕgĕse kulup karsaning narpati | 
wong olah nagara | 

iku aja nganti malih | 
amaro ing idhĕpira || 

4. Lamun jalma wus atuwa kaya mami | 
mangro idhĕpira | 

mulane kawignyan mami | 
samĕngko ngalih mring sira || 

5. Ingsun miwah ibunta madhĕp sawiji | 
tarlĕn mring kamuksan | 

poma dĕn-patitis titi | 
kaki kariya raharja || 

6. Kyana patih tandya umangkat sarimbit | 
mring asramĕng eyang | 
napaktilasing ngaluwih | 
sapraptanira pratapan || 

7. Sakaliyan mujung kadi jalma lalis | 
mangkya kawuwusa | 

kang kantun anĕng nagari | 
putra Satama Dyan Sangkan || 

8. Sinĕngkakkĕn ngaluhur dumadya patih | 
ing Galuh nagara | 

dupi wus antara lami | 

sakĕhing mriyĕm jarahan || 

9. Pinilihan kang sae wĕtah mantĕsi | 
tan wontĕn kang dadya | 
kaparĕnging narapati | 

wit dene kang kasupĕna || 

10. Patih Sangkan ngantya tĕlas kang pambudi | 
satĕmah sungkawa | 

tilar nadhah tilar guling | 
miminta sihing jawata || 

11. Wanci bangun kyana patih Sangkan ngimpi | 
katingal kang rama | 

sakaliyan sarĕng prapti | 
ngandika angsung sasmita || 

12. Lamun saking sih pitulunging dewa-di | 
samangkya wus angsal | 

mariyam adi kakalih | 
ingkang kasupĕnĕng nata || 

13. Prathistha asrama pamujanmami | 
kulup dĕn ainggal | 

maringa asrama ngambil | 
kagyat wungu patih Sangkan || 

14. Pungun-pungun ngungun supĕnanirĕki | 
tandya wus umangkat | 

mring pratapan tanpa kanthi | 
sĕdya ngaturkĕn supĕna || 

15. Sapraptaning pratapan kapanggih guling | 
mujung sakaliyan | 

sisingĕp piniyak ririh | 

dyan Sangkan kagyat sru (n)jola || 

16. Kalih sampun ical sipating kang jalmi | 
warna mriyĕm samya | 

Radyan Sangkan anungkĕmi | 
karuna amĕlasarsa || 

17. Nulya ana swara ingkang kapiyarsi | 
kulup wis mĕnĕnga | 

aywa adawa prihatin | 
kamuksanku wus sampurna || 

18. Apatitis marang kailangan jati | 
mung ngalih panggonan | 

isih momong sira kaki | 
yĕkti ora paran-paran || 

19. Mungguh iku pratikĕlmu dipratitis | 
ywa kaliru sira | 

di-bisa misahkĕn dhiri | 
pisahe kalawan suksma || 

20. Wruhanira mariyĕm iku sajati | 
wujuding ragĕngwang | 
suksma sampurna maring wit | 
lĕpas kailangan mulya || 

21. Nanging lamun pratitis pratikĕlnĕki | 
bisa pangolahnya | 

sayĕktine ponang dhiri | 
tan pisah lan suksmanira || 

22. Isthane lir layangan lan kĕnurnĕki | 
tinut saparannya | 

mangkana upama ragi | 
lan suksamne tan prabeda || 

23. Yĕn pisaha nora kumpul iku sisip | 
dadya kudhandhangan | 

pan iku kurang pratitis | 
sajĕge bingung kewala || 

24. Awĕkasan tiba sanggon-ĕnggonnĕki | 
dene ta kang wus man | 
ngaworkĕn suksma lan ragi | 

iku tunggal kamuktĕnnya || 

25. Lawan ora ana ĕntĕking kang pasthi | 
tan nganggo wĕkasan | 

yaiku kang wus ngĕnggonni | 
ingaran jaya-sampurna || 

26. Wruhanira kulup gustinta sang aji | 
iku bijaksana | 

luwih sidik ing pangĕksi | 
uninga ing susurupan || 

27. Iya iki kang dadi supĕnĕng aji | 
wus pinasthi dadya | 
kabrĕkatan narapati | 

kang mĕngkoni tanah Jawa || 

28. Nganti turun-tumurun ingkang (n)darbĕni 
mariyĕm wasiyat | 

iku kang dadya ugĕring | 
nagara ing tanah Jawa || 

29. Dupi sampun tĕlas wangsiting sudarmi | 
patih Sangkan tandya | 

mundur ing samargi-margi | 
kagagas ing yayah rena || 

30. Praptĕng praja lajĕng sumiwi sang aji | 
alon angandika | 

patih dene awigati | 

sira marang ngarsaningwang 

31. Patih Sangkan mangĕnjali matur aris | 
ing purwa wasana | 
lalampahaning sudarmi | 

winantu wijiling waspa || 

32. Sri narendra kumĕmbĕng waspa drĕs mijil | 
wasana ngandika | 

ywa dinawa tanpa kardi | 
papasthĕn pasthi tan owah || 

33. Ingsun dhewe lan pramĕswari kang ngambil | 
marang ing ngasrama | 

nging patih dhawuhna aglis | 
marang wadyabalaningwang || 

34. Nĕmbah mundur kyana patih wus ngundhangi | 
sawusing samakta | 

sang prabu myang pramĕswari | 
budhal marang ing ngasrama || 

35. Tan winuwus ing ngĕnu raroncenĕki | 
prapta ing ngasrama | 

sang nata dupi udani | 
mriyĕm kalih nĕng pamujan || 

36. Datan siwah lawan kasupĕnanĕki | 
mriyĕm kalih pisan | 
rinangkul waspa gung mijil | 
kathah-kathah andikanya || 

37. Wus binuntĕl kalihe ing wastra adi | 
ingurapan sĕkar | 

dinupanan wangi-wangi | 
pra wadya ngujung sadaya || 

38. Cĕkakipun wus binĕkta marang nagri | 
lawan kahurmatan | 

sapraptanira ing puri | 
pinarnah ing sitibĕntar || 

39. Lah punika cariyosira ing nguni | 

(ng)gĕr kula sumangga | 

botĕn sagĕd amastani | 
ingkang lĕrĕs ingkang lĕpat || 

40. Mas Cĕbolang (n)dhĕku manthuk lingira ris | 
sampurna wus siyang | 

miwah mripat kraos arip | 
nyuwun lajĕnge carita || 

41. Wawi adhi paliman dhatĕng kiyai | 

Narataka lingnya | 

inggih (ng)gĕr andum basuki | 

sadaya wus lumaksana || 

42. Anĕng marga nyarĕngi antukirĕki | 

Ki Cĕndhaniraras | 
mĕtĕnganira narpati | 
juru-kandha ura-ura || 

43. Ki Tĕngara tanya bapak saking pundi 
ilah dhĕk ki Amat | 

gumrubyuk lantik tyasnĕki | 
wawi mocung sasarĕngan || 

